
CUVINIELE SUNI ARME 


Căderea 


— Am pierdut, spuse Regele Fynn chiorându-se în cana cu bere. 


În timp ce privea prin sala pustie, Skara știa că n-avea cum să-l contrazică. 
Vara trecută, eroii adunaţi acolo fuseseră gata să arunce în aer grinzile 
acoperișului cu strigătele lor însetate de sânge, cu cântecele despre glorie și 
cu promisiunile de victorie în faţa puhoiului de oameni strânși de Marele 
Rege. 


Dar, așa cum fac bărbaţii de multe ori, se dovediseră mai mult oratori 
înfocaţi decât luptători. După câteva luni lipsite de activitate, de glorie și de 
câştig, se întorseseră acasă unul câte unul, lăsându-i pe cei mai puţin 
norocoși, nu prea mulţi, în urmă, în jurul marelui foc ale cărui flăcări erau la 
fel de puţin impresionante ca și comorile Throvenlandului. Acolo unde 
pădurea de coloane vuise odată de războinici, acum nu mai rămăseseră 
decât umbrele și nenumăratele decepții. 


Pierduseră. Şi nici măcar nu luptaseră cu adevărat. 
Mama Kyre, fireşte, avea un punct de vedere diferit. 


— Am ajuns la o înţelegere, regele meu, îl corectă ea, ciugulind din mâncare 
și strâmbând din nas ca o iapă bătrână la ieslea cu fân. 


— Înţelegere? 


Skara răscoli furioasă în mâncarea de care nici măcar nu se atinsese. 


— Tatăl meu a murit pentru a apăra Fortăreaţa lui Bail, iar tu i-ai oferit cheia 
Bunicii Wexen fără să fi reușit să dăm nici măcar o palmă. Le-ai promis 
războinicilor Marelui Rege că vor putea trece nestingheriți pe pământurile 
noastre! Cum crezi că ar fi arătat situaţia dacă am fi „pierdut“? 


Mama Kyre își întoarse privirea spre Skara cu obișnuitu-i calm enervant. 


— Bunicul tău mort în tumulul său, femeile din Yaletoft plângând deasupra 
cadavrelor propriilor fii, palatul ăsta făcut scrum, iar tu, prinţeso, cu o 
zgardă de sclavă la gât, legată de jilțul Marelui Rege. Așa cred că s-ar fi 
prezentat situaţia dacă am fi „pierdut“. De aceea am folosit expresia am 
ajuns la o înţelegere. 


Lipsit de obișnuita-i mândrie, Regele Fynn se legăna precum o corabie fără 
catarg. Dintotdeauna Skara își considerase bunicul la fel de greu de cucerit 
precum Tatăl Pământ. Nu suporta să-l vadă în halul ăsta. Sau poate că nu 
suporta gândul că se purtase ca o copilă având astfel de idei. 


Il privi cum înghite cu sete și mai multă bere, cum râgâie și cum își împinge 
cana aurită în lateral pentru a-i fi umplută din nou. 


— Tu ce zici, Jenner cel Albastru? 

— În preajma unor oameni de viță nobilă, regele meu, cât de puţine pot. 
Jenner cel Albastru era un cerșetor bătrân și alunecos, mai degrabă pirat 
decât neguţător, cu o față dăltuită în piatră, bătută de vreme și crăpată 
precum galionul de la prova unei corăbii. Dacă Skara s-ar fi aflat la 


conducere, lui nici nu i s-ar fi permis să acosteze la docuri, ca să nu mai 
pomenim de prezenţa la masa regelui. 


Însă Mama Kyre vedea toată situaţia cu totul altfel. 


— Căpitanul trebuie privit ca un rege, numai că el nu este stăpânul unei ţări, 
ci al unei corăbii. Experienţa ta i-ar fi de mare folos Prințesei Skara. 


In ce situație nedemnă ajunseseră, se gândi Skara. 


— Primim lecţii de la un pirat, murmură Skara ca pentru ea, și nici măcar de 
la unul care să fi realizat prea multe în viaţă. 


— Nu mai mormăi. Câte ore am petrecut împreună încercând să te învăţ cum 
se cuvine să se poarte o prințesă? Cum trebuie să vorbească o regină? 


Mama Kyre își ridică bărbia, făcându-și vocea să reverbereze în toată sala 
fără niciun efort. 


— Dacă tu consideri că vorbele tale au vreo valoare, atunci rostește-le cu 
voce tare, fă-le să răsune în toate colţurile, umple sala cu speranţe și dorințe 
și fă ca fiecare martor al cuvântării tale să le împrăștie mai departe! Dacă ți- 
e rușine de gândurile tale, atunci mai bine păstrează tăcerea. Un zâmbet nu 
te costă nimic. Și ce aveai de gând să spui? 


— Ei bine... 


Jenner cel Albastru își scărpină scalpul pătat de vreme, pe care mai 
rămăseseră câteva fire răzlețe de păr, care evident că nu mai întâlniseră un 
pieptăn de mult timp. 


— Bunica Wexen a înăbușit revolta celor din Ținuturile de Jos. 


— Cu ajutorul câinelui ei credincios, Yilling cel Strălucitor, care consideră că 
singura zeitate demnă a fi venerată este Moartea, zise bunicul Skarei 
înhăţând cana cu bere înainte ca sclavul să termine de turnat și vărsându-i o 
parte din conţinut pe masă. 


— Se spune că Yilling a mărginit tot drumul către Skekenhouse cu 
spânzurători în care a atârnat oameni. 


— lar privirea Marelui Rege se îndreaptă spre nord, continuă Jenner. De-abia 
așteaptă să-i îngenuncheze pe Uthil și pe Grom-gil-Gorm, după care 
urmează 'Throvenlandul... 


— Care-i stă în drum, încheie Mama Kyre în locul lui. Nu sta cocoșată, 
Skara, este lipsit de graţie. 


Skara îi aruncă o privire urâtă, dar își îndreptă umerii și-și corectă ţinuta, 
stând mai ţeapănă în scaun, cu gâtul întins, în acea poziţie groaznică pe care 
preoteasa tot insista să o adopte. Stai ca și cum cineva ti-ar ţine un cuţit la 
gât, spunea ea mereu. Menirea unei prințese nu este să se simtă în largul ei. 


— Sunt un bărbat căruia îi place să trăiască liber, n-o iubesc deloc pe Bunica 
Wexen sau pe Zeița ei Unică și nu-mi plac nici taxele, nici regulile ei, zise 
Jenner cel Albastru frecându-și supărat falca strâmbă. Dar când Marea 
Mamă dezlănţuie furtuna cu furie, căpitanul trebuie să facă tot ce-i stă-n 
putinţă să-și salveze corabia. Libertatea nu-ţi este de niciun folos dacă ești 
mort. lar mândria nu le servește la nimic celor rămași în viaţă. 


— Inţelepte vorbe, încuviință Mama Kyre, după care făcu un gest dojenitor 
către Skara. Cei învinși azi pot câștiga mâine. Insă cei morţi au pierdut 
pentru totdeauna. 


— Înţelepciunea și lașitatea pot fi greu de deosebit între ele, se răsti Skara. 
Preoteasa strânse din dinţi când o auzi. 

— Aş putea să jur că te-am învăţat să fii manierată cu oaspeţii, nu să-i insulți. 
Nobleţea este dată nu de respectul pe care îl primesc cei sus-puși, ci de 


respectul pe care cei sus-puși îl arată celor aflaţi în poziţii inferioare. 
Cuvintele sunt arme. Așa că ar trebui mânuite cu mare atenție. 


Jenner flutură din mână în semn că nu se simte insultat. 


— Prinţesa Skara are tot dreptul să se poarte așa. Cunosc mulţi bărbaţi mai 
viteji decât mine, zise zâmbind cu tristeţe și expunându-și dantura strâmbă 
și cu multe găuri, pe care însă i-am îngropat unul câte unul. 


— Vitejia și viaţa lungă rareori merg mână-n mână, spuse regele, golindu-și 
din nou cana cu bere. 


— Dar nici regii n-ar trebui să fie atât de atrași de bere, zise și Skara. 


— Nu mi-a mai rămas decât berea, draga mea nepoată. Războinicii m-au 
abandonat. Aliaţii m-au trădat. Au făcut cu toţii jurăminte sacre, în faţa 


Soarelui Mamă, promițând să-mi stea alături când norii negri se vor aduna 
pe cer. 


Nu mai era niciun secret. Zi după zi, Skara privise docurile, nerăbdătoare să 
vadă câte corăbii va trimite Uthil, Regele de Fier al Gettlandului, și câți 
războinici vor sosi alături de faimosul Grom-gil-Gorm al Vansterlandului. 
Zi după zi, în timp ce mugurii se transformau în frunze, apoi frunzele 
începeau să se păteze, deveneau ruginii și cădeau la pământ. Și nimeni nu 
venise să-i ajute. 


— Loialitatea este un lucru firesc la câini, însă oamenii rareori au această 
însușire, observă Mama Kyre. Un plan care se bazează pe loialitate este mai 
rău decât lipsa unui plan. 


— Şi atunci ce facem? întrebă Skara. Un plan care se bazează pe lașitate? 


Bătrân, așa arăta bunicul ei când se întoarse către ea, privind-o cu ochi 
încețoșaţi și duhnind a bere. Bătrân și învins. 


— Tu ai fost întotdeauna vitează, Skara. Mai vitează decât mine. Fără 
discuţie, prin venele tale curge sângele lui Bail. 


— Şi al tău, regele meu! Mi-ai spus mereu că doar jumătate de război se 
poartă cu ajutorul armelor. Şi că jumătatea cealaltă se poartă aici. 


Şi Skara își apăsă tâmpla cu degetul până simţi durere. 


— Ai fost întotdeauna inteligentă, Skara. Mai inteligentă decât mine. Şi zeii 
știu că poți convinge o pasăre să coboare din văzduh și să te asculte, dacă 
asta ţi-e dorinţa. Ocupă-te tu de cealaltă jumătate de război, atunci. Pune-ţi 
șiretenia în slujba mea și gonește înapoi oștile Marelui Rege, salvează-ne 
pământurile și oamenii de sabia lui Yilling cel Strălucitor. lar asta mă va 
feri de rușinea acceptării condiţiilor puse de Bunica Wexen. 


Skara privea în podeaua acoperită cu paie, cu obrajii arzându-i. 


— Mi-aș dori să pot. 


Insă ea era doar o fată de șaptesprezece ierni și, cu sau fără sângele lui Bail 
curgându-i prin vene, prin minte nu-i treceau planuri eroice, care să-i 
salveze. 


— Imi pare rău, bunicule. 
— Şi mie, copilă. 
Regele Fynn se prăbuși înapoi în scaun și ceru din nou bere. 


— Şi mie. 


— Skara! 


Cineva o smulse din coșmar, însă în jur era doar întuneric. Reuși să distingă 
chipul fantomatic al Mamei Kyre, luminat slab de flacără tremurătoare a 
unei făclii. 


— Skara, trezește-te! 


Bâjbâi după pături pentru a le da la o parte, buimacă de somn. Afară se 
auzeau zgomote ciudate. Strigăte și râsete. 


Se frecă la ochi. 
— Ce s-a întâmplat? 
— Trebuie să pleci cu Jenner cel Albastru. 


Atunci Skara abia reuși să-l zărească pe neguţător în cadrul ușii 
dormitorului ei. O siluetă întunecată, cu contur neclar, cu privirea în 
pământ. 


— Ce? 
Mama Kyre o apucă de braţ. 


— Trebuie să pleci chiar acum. 


Skara voia să se împotrivească. După aceea observă expresia de pe chipul 
preotesei și-și dădu seama că trebuie să se supună fără crâcnire. N-o mai 
văzuse niciodată pe Mama Kyre speriată. 


lar zgomotele de afară nu mai sunau deloc a râsete. Ci a ţipete. Şi a strigăte 
sălbatice. 


— Ce se întâmplă? reuși ea să îngâne. 

— Am făcut o greșeală îngrozitoare. 

Ochii Mamei Kyre fulgerară spre ușă, după care reveniră asupra Skarei. 
— Am avut încredere în Bunica Wexen. 


Incepu să răsucească brățara de aur de pe mâna Skarei. Cea pe care o 
purtase Bail Constructorul în bătălii, brăţara al cărei rubin lucea întunecat 
ca sângele vărsat proaspăt în lumina făcliei. 


— Asta e pentru tine, zise întinzându-i-o lui Jenner cel Albastru. Dacă juri că 
o vei duce pe prinţesă în siguranţă la Thorlby. 


— Jur. Jur în faţa soarelui și-a lunii, rosti el cu o expresie de vinovăţie, dar 
întinzând totuși mâna pentru a lua brăţara. 


Mama Kyre o apucă strâns, dureros, de mâini pe Skara. 

— Orice s-ar întâmpla, trebuie să rămâi în viață. Asta e datoria ta acum. 
Trebuie să rămâi în viaţă și să conduci ţara. Trebuie să lupţi pentru 
Throvenland. Trebuie să reziști pentru poporul tău dacă... dacă nu va mai 


rămâne nimeni în afară de tine. 


Teama o sugruma atât de puternic pe fată, încât de-abia mai putea să 
vorbească. 


— Să lupt? Dar... 


— Te-am învăţat tot ce trebuie. Am încercat din greu. Cuvintele sunt arme. 


Preoteasa îi șterse lacrimile. Skara nici măcar nu-și dăduse seama că plânge. 


— Bunicul tău avea dreptate, ești o fată vitează și inteligentă. Dar acum 
trebuie să fii puternică. Nu mai ești un copil. Şi să-ţi aduci mereu aminte: 
sângele lui Bail curge prin venele tale. Hai, pleacă! 


Skara alerga cu tălpile goale prin întuneric în urma lui Jenner cel Albastru, 
dârdâind în straiele ei subţiri. Lecţiile Mamei Kyre i se întipăriseră atât de 
bine în mine, încât își făcea griji dacă e îmbrăcată cum se cuvine, deși 
alerga ca să-și salveze viaţa. Prin ferestrele înguste, flăcările uriașe de afară 
aruncau umbre ascuţite ce se zbăteau pe podelele acoperite cu paie. Auzea 
strigăte de spaimă în timp ce străbătea în goană coridoarele. Un câine 
începu să latre, dar lătratul încetă brusc. Apoi răsună un bubuit puternic, 
asemănător cu cel făcut de un copac doborât la pământ. 


De parcă securi imense izbeau în ușă. 


Ajunseră în sala de oaspeţi, unde războinicii dormiseră lipiţi unul de altul cu 
doar câteva luni înainte. Acum acolo nu se mai găsea decât pătura jerpelită 
a lui Jenner cel Albastru. 


— Ce s-a întâmplat? șopti ea, recunoscându-și cu greu vocea subțire și 
frântă. 


— Yilling cel Strălucitor a năvălit însoţit de Companionii săi, răspunse 
Jenner, ca să stabilească datoriile față de Bunica Wexen. Yaletoft e în 
flăcări. Imi pare rău, prinţesă. 


Skara tresări când el îi petrecu ceva în jurul gâtului. O zgardă din fire de 
argint răsucite, un lanţ fin, care se închise cu un clinchet ușor. Genul de lanţ 
pe care-l purta fata ingleză care obișnuia să-i lege părul. 


— Sunt sclavă? șopti ea, în timp ce Jenner își lega de mână celălalt capăt al 
lanţului. 


— Trebuie să pară că ești. 


Skara se făcu mică atunci când auzi din nou zgomotul luptei de afară, metal 
ciocnit de metal, iar Jenner o împinse în zid. Stinse făclia și fură astfel 
învăluiți de întuneric. Skara îl văzu scoțând un cuţit, în lama căruia se 
reflecta lumina palidă a Tatălui Lună. 


Prin ușă răzbăteau urlete ascuţite și îngrozite, răgetele unor monștri, nu voci 
familiare de oameni. Skara închise ochii strâns, lacrimile stând să se 
reverse, și începu să se roage. Rugăciuni murmurate, îngăimate, lipsite de 
sens. Rugăciuni către toți zeii și spre niciunul. 


E ușor să fii viteaz atunci când Ultima Poartă pare minusculă din cauza 
distanței, un lucru tare îndepărtat, care să-i preocupe doar pe alţii, nu și pe 
tine. Dar acum simţea suflarea înghețată a Morţii chiar în ceafă, risipindu-i 
tot curajul. Cât de ușor vorbise aseară despre lașitate. Însă acum înţelegea și 
ea ce înseamnă de fapt lașitatea. 


Se auzi un ultim țipăt, după care se lăsă o tăcere mai înfricoșătoare decât 
zarva de dinainte. Jenner o trase înapoi și Skara îi simţi respiraţia stătută pe 
obraz. 


— Trebuie să plecăm. 
— Mi-e frică, gâfâi ea. 


— Şi mie. Dar, dacă avem curaj și îi înfruntăm, s-ar putea să scăpăm de aici. 
Insă dacă ne găsesc ascunși... 


Nu-ţi poţi învinge temerile decât înfruntându-le, obișnuia să-i spună bunicul 
ei. Ascunde-te de ele și atunci te vor înfrânge. 


Jenner întredeschise ușa și Skara se forță să îl urmeze, cu genunchii 
tremurându-i atât de tare încât aproape că se ciocneau unul de altul. 


Piciorul gol îi alunecă pe ceva. Un bărbat mort zăcea întins lângă ușă, 
înroșind paiele din jur cu sângele lui întunecat. 


Un bărbat pe nume Borid. Un războinic care luptase pentru tatăl ei. O 
cărase pe Skara pe umeri când era mică, ca ea să poată ajunge la piersicile 


din livada de la poalele zidurilor Fortăreţei lui Bail. 


Simţi cum o înţeapă ochii și-și mută privirea spre siluetele care vorbeau nu 
departe de ea. Unde se zăreau arme frânte și scuturi îndoite. Multe cadavre 
gheboșate, cu membrele rășchirate, zăceau împrăștiate printre coloanele 
sculptate din sala mare a bunicului ei, cele care-i dăduseră numele de 
Pădurea. 


Mai mulți oameni erau adunaţi în jurul unui foc imens. Războinici 
venerabili, acoperiţi de zale strălucitoare și cu monede valoroase prinse-n 
plete, reflectând flăcările care aruncau umbre prelungi în toate părţile. 


Mama Kyre stătea acolo, între ei, alături de bunicul Skarei, în cămașa de 
zale atârnând aiurea pe el și cu păru-i cărunt ciufulit, așa cum se ridicase din 
așternut. Zâmbind mândru, un războinic înalt și suplu, chipeș, nepăsător ca 
un copil, îi domina pe cei doi prizonieri. În jurul lui se formase un cerc larg, 
în care nici măcar ceilalți ucigași nu îndrăzneau să pătrundă. 


Yilling cel Strălucitor, omul care venera doar Moartea și a cărui voce 
reverberă acum vioaie în spaţiul vast al sălii. 


— Speram să am ocazia să-mi arăt respectul faţă de Prinţesa Skara. 
— A plecat în vizită la verișoara ei, Laithlin, spuse Mama Kyre. 


Aceeași voce studiată, calmă, care o biciuise pe Skara în fiecare zi, dar în 
care se simţea acum și altceva: groază pură. 


— Acolo unde nu vei reuși niciodată să o atingi, adăugă preoteasa. 


— Oho, o să ajungem noi și-acolo, spuse unul dintre războinicii lui Yilling, 
un bărbat imens, cu un gât ca de taur. 


— Destul de curând, Mamă Kyre, destul de curând, spuse un alt bărbat, care 
ținea în mână o suliță lungă și la centură purta un corn. 


— Regele Uthil va sosi aici, spuse ea. Vă va arde corăbiile și vă va arunca în 
apele mării. 


— Cum o să-mi ardă corăbiile, dacă ele stau în siguranță în spatele lanțurilor 
Fortăreţei lui Bail? întrebă Yilling. Lanţuri a căror cheie o am chiar de la 
tine? 


— Şi Grom-gil-Gorm va veni, spuse ea, însă vocea deja i se stinsese până la 
o șoaptă slabă. 


— Şi eu sper că va veni. 


Yilling întinse ambele mâini și-i dădu cu blândeţe părul pe spate Mamei 
Kyre. 


— Dar pentru tine va fi prea târziu. 


Scoase din teacă sabia, cu un diamant mare prins într-o gheară de aur drept 
mâner, o sabie dintr-un oţel ce strălucea atât de tare în întuneric, încât lăsă o 
dâră luminoasă în ochii Skarei. 


— Moartea ne așteaptă pe toți. 

Regele Fynn trase adânc aer în piept și se ridică mândru în picioare. O 
amintire a bărbatului care fusese cândva. Se uită de jur împrejurul sălii sale 
și, printre coloane, îi prinse privirea Skarei, iar ei i se păru că îi zâmbește. 
Apoi Fynn se prăbuși în genunchi. 

— Astăzi vei ucide un rege. 

Yilling ridică din umeri. 

— Regi sau ţărani... Cu toţii arătăm la fel în faţa Morţii. 

Işi înfipse sabia în carnea bunicului Skarei, chiar acolo unde gâtul i se unea 
cu umărul, lama pătrunzând până la mâner și ieșind în aceeași clipă, mortală 
și rapidă ca fulgerul. Regele Fynn nu scoase decât un sunet slab și căzu 
mort cu fața în foc. Skara înlemni, respirând sacadat, cu mintea goală. 


Mama Kyre se holbă la cadavrul stăpânului ei. 


— Bunica Wexen mi-a promis ceva, se bâlbâi ea. 


Pic, pic, pic, pic... Sângele picura din vârful sabiei lui Yilling. 
— Promisiunile au valoare doar pentru cei slabi. 


Se răsuci elegant ca un dansator, făcând oţelul să sclipească în întuneric. 
Urmă un gâlgâit sinistru și capul Mamei Kyre se rostogoli pe podea, iar 
trupul se prăbuși de parcă nu mai avea niciun os întreg în el. 


Skara icni cutremurându-se. Trebuia să fie un coșmar. O nălucire din cauza 
febrei. Voia să se întindă la podea și să rămână acolo. Pleoapele îi tremurau, 
corpul îi zvâcnea, însă Jenner cel Albastru o strânse de braţ, dureros de tare. 


— Eşti o sclavă, șuieră el, scuturând-o cu brutalitate. Nu spui nimic. Nu 
înţelegi nimic. 


Skara încercă să-și domolească respiraţia șuierătoare în timp ce pași ușori se 
apropiau de ei. Ceva mai departe, cineva începuse să ţipe, un țipăt prelung, 


care parcă nu mai înceta. 


— Măi să fie, se auzi vocea liniștită a lui Yilling cel Strălucitor. Perechea 
asta parcă n-ar fi de pe-aici. 


— Nu, domnul meu. Mă numesc Jenner cel Albastru. 


Skara nu înțelegea cum reușea acesta să vorbească atât de prietenos, de 
sigur pe el și de calm. Dacă ei i s-ar fi cerut să spună ceva, n-ar fi putut 
scoate decât niște smiorcăituri. 


— Sunt un neguţător care a obținut permis de la Marele Rege și m-am întors 
nu demult de pe Râul Divin. Ne îndreptam spre Skekenhouse, însă vântul 
de pe mare ne-a abătut din drum. 


— Probabil că v-aţi împrietenit foarte repede cu Regele Fynn, de v-a primit 
în palatul său. 


— Un neguţător înţelept își face repede prieteni, domnul meu. 


— 'Transpiri, Jenner cel Albastru. 


— Sincer vorbind, mă îngrozești pur și simplu. 

— Un neguţător înţelept, chiar așa. 

Skara simţi o atingere ușoară sub bărbie și capul îi fu împins pe spate. Privi 
în ochii omului care îi ucisese pe cei care-o crescuseră de mică, un bărbat 


cu zâmbetul brăzdat de sângele lor, care se afla suficient de aproape de ea 
încât să-i poată număra și pistruii de pe nas. 


Yilling își împinse buzele groase în afară și scoase un fluierat ascuţit și clar. 
— Și ești și un neguţător cu gusturi alese. 

Işi trecu mâna prin părul ei, înșfăcând o șuviţă groasă și răsucind-o în jurul 
degetelor sale lungi, după care i-o dădu la o parte de pe faţă, atingându-i 
obrazul cu vârful degetului mare. 


Trebuie să rămâi în viaţă. Trebuie să conduci. 


Incercă să-și înăbușe teama. Să-și înfrâneze ura. Se sforță să-și împietrească 
trăsăturile. Un chip de sclavă, nimic altceva. 


— N-ai vrea să-mi dai la schimb asta, neguţătorule? întrebă Yilling. Şi eu te 
voi lăsa, poate, în viață? 


— Cu mare bucurie, domnul meu, spuse Jenner cel Albastru. 


Ştiuse ea că Mama Kyre fusese o proastă să se încreadă în pungașul ăsta. 
Trase aer în piept pentru a-l blestema, însă degetele lui boante i se înfipseră 
și mai adânc în carnea braţului. 


— Dar mi-e imposibil. 
— Din experiența mea, care este destul de bogată și însângerată... 
Yilling cel Strălucitor își ridică sabia și și-o lipi de obraz așa cum ar fi făcut 


o fetiță cu păpușa, diamantul din mâner aruncând luciri roșii, portocalii și 
galbene. 


— Aş spune că o lamă ascuţită poate reteza o mulțime de imposibilități. 
Nodul din gâtul lui Jenner săltă în sus și-n jos când bătrânul înghiţi în sec. 


— Nu-i sclava mea, ca s-o pot vinde. E un cadou. De la Prinţul Varoslaf al 
Kalyivului pentru Marele Rege. 


— Ah! 
Yilling își cobori încet sabia, care-i lăsă pe obraz o dungă roșie de sânge. 


— Am auzit că Varoslaf este un bărbat de care oricine are-un dram de minte 
trebuie să se teamă. 


— Are un simţ al umorului tare bizar, recunosc asta. 
— Pe măsură ce puterile unui om sporesc, simţul umorului tinde să scadă. 


Yilling privi încruntat urmele de pași însângerate pe care le lăsase în urmă 
printre coloane. Şi printre cadavre. 


— lar Marele Rege nu este nici el prea departe. N-ar fi prudent din partea 
mea să fur cadoul oferit de unul celuilalt. 


— Așa m-am gândit și eu tot drumul de la Kalyiv încoace, spuse Jenner. 


Yilling cel Strălucitor pocni din degete zgomotos ca un plesnet de bici, cu 
ochii scânteind de un entuziasm de băieţel. 


— Uite la ce m-am gândit! Vom da cu banul. Cap, și poţi lua frumuseţea asta 
cu tine la Skekenhouse, să spele picioarele Marelui Rege. Pajură, te omor 
și-i găsesc eu o întrebuințare mai bună fetei. 

Îl pocni cu palma pe Jenner pe umăr. 


— Ce zici, prietene nou căpătat? 


— Zic că Bunica Wexen n-ar avea o părere prea bună despre asta, răspunse 
Jenner. 


— Ea n-are o părere bună despre nimic. 


Yilling zâmbi larg și pielea netedă din jurul ochilor săi se încreţi, făcându-l 
să pară chiar prietenos. 


— Insă eu nu mă înclin decât în faţa unei singure femei. Nu a Bunicii 
Wexen, nici a Mării Mame, nici a Soarelui Mamă, nici măcar în faţa Mamei 
Război. 


Aruncă moneda în sus și aurul sclipi în întunecimea goală a Pădurii. 
— Doar în faţa Morţii mă înclin eu. 
Prinse moneda în palmă din întuneric. 


— Rege sau ţăran, nobil sau nu, puternic sau slab, înțelept sau prost. Moartea 
ne așteaptă pe toți. 


Şi desfăcu degetele, dând la iveală moneda lucioasă din palmă. 
— Uf! 
Jenner cel Albastru se chiori în jos, cu sprâncenele ridicate. 


— Bănuiesc că pe mine mă mai poate aștepta niţel. 


Se grăbiră să iasă dintre ruinele Yaletoftului, aplecându-se pe sub paiele ce 
pluteau arzând duse de vântul fierbinte, lăsând în urmă noaptea clocotind de 
țipete, de implorări și de plânsete. Skara își ţinu privirea în pământ, așa cum 
trebuia să se poarte o sclavă, din moment ce nu mai era nimeni care să-i 
spună să nu mai stea cocoșată, iar frica i se transforma încet-încet în vină. 


Săriră împreună la bordul corabiei lui Jenner, care se desprinseră de țărm. 
Bărbaţii din echipajul murmurau rugăciuni către Tatăl Pace, mulțumindu-i 
că nu fuseseră amestecați în acest măcel și făcând vâslele să scârțâie ritmic. 
Corabia alunecă pe lângă celelalte și ieși pe mare. Skara se prăbuși printre 
baloţii de mărfuri. Vina lăsa loc treptat tristeţii, în timp ce privea cum 
vâlvătăile distrugeau minunatul palat al Regelui Fynn și fosta ei viaţă odată 


cu el, iar măreţul fronton sculptat în lemn, acum înnegrit de foc, căzu într-o 
jerbă de scântei învolburate. 


Incendiul care mistuia tot ce cunoscuse ea vreodată se pierdea în zare, iar 
Yaletoftul devenea o flacără enormă pălind în întuneric. Skara auzi pânza 
cea mare fâlfâind deasupra ei când Jenner dădu comandă echipajului să 
cârmească spre nord, în direcţia Gettlandului. Ea rămase privind în urmă, 
spre trecut, cu lacrimile uscându-i-se pe obraji și tristeţea transformându-i- 
se într-o furie grea, apăsătoare, rece, ca fierul. 


— O să fac tot posibilul să eliberez din nou 'Throvenlandul, șopti ea, cu 
pumnii strânși. Şi voi construi din nou palatul bunicului, după care voi lăsa 
hoitul lui Yilling cel Strălucitor pradă corbilor. 


— Deocamdată trebuie să te ţinem în viaţă, prinţesă. 


Jenner îi desfăcu zgarda, apoi îi acoperi cu pelerina lui umerii scuturaţi de 
un tremur. 


Ea ridică privirea spre el, frecându-și ușor urmele lăsate pe gât de lanţul din 
argint. 


— Te-am judecat greșit, Jenner cel Albastru. 

— Ai judecat bine. Am făcut rele mult mai mari decât îți poţi închipui. 

— De ce să-ţi riști viaţa pentru mine, atunci? 

El rămase pe gânduri o clipă, scărpinându-și falca. Apoi dădu din umeri. 
— Pentru că nu poţi schimba trecutul. Doar viitorul. 


li apăsă cu putere ceva în palmă. Brăţara lui Bail, al cărei rubin sclipea 
însângerat în lumina lunii. 


— Cred că asta-i a ta. 


Nu-i loc de pace 


— Când vor ajunge aici? 


Părintele Yarvi stătea rezemat de un copac, cu picioarele încrucișate și cu o 
carte veche pe genunchi. Ar fi părut că doarme dacă ochii ascunși de 
pleoape grele nu i s-ar fi mișcat cu rapiditate urmărind rândurile. 


— Sunt preot, Koll, nu profet. 


Koll privea încruntat ofrandele din luminiș. Păsări fără cap, cupe de bere 
goale și legături de oase care se legănau în vânt la capătul unor sfori 
împletite. Un câine, o vacă și patru oi, toate atârnate cu capul în jos, legate 
de ramuri groase acoperite cu șiruri de rune scrijelite. În jurul beregăţilor 
tăiate ale animalelor, muștele roiau. 


Mai era acolo și un bărbat. Un sclav, dacă te luai după urmele de pe gâtul 
lui, cu un cerc din rune mâzgălite în grabă pe spate și cu degetele atingând 
ușor pământul îmbibat de sânge. Un sacrificiu pentru Cel Care Împrăștie 
Sămânţa din partea vreunei femei bogate dornice să rămână însărcinată. 


Pe Koll nu-l prea interesau locurile sacre. Il făceau să se simtă supravegheat 
de ochi nevăzuţi. li plăcea să se considere un tânăr cinstit, însă toată lumea 
are secrete. Toată lumea are îndoieli. 


— Despre ce e cartea? întrebă el. 


— Un tratat despre relicvele elfilor, scris acum două sute de ani de Sora 
Slodd din Reerskoft. 


— Şi mai multă înţelepciune interzisă? 


— Dintr-o vreme când principalul scop al Preoteselor era să strângă 
înţelepciunea, nu să o distrugă. 


— Doar ce cunoști poate fi controlat, murmură Koll. 


— Şi toată înțelepciunea, la fel ca și puterea, poate fi periculoasă în mâinile 
cui nu trebuie. Doar modul în care le controlezi le poate pune în valoare. 


Şi Părintele Yarvi își linse vârful degetului său strâmb de la mâna stângă 
schiloadă și întoarse pagina cu el. 


Koll privea în continuare încruntat spre pădurea nemișcată. 

— Chiar a fost necesar să venim atât de devreme? 

— Bătălia e de obicei câștigată de cel care ajunge acolo primul. 
— Credeam că am venit aici ca să vorbim despre pace. 

— Vorbitul despre pace este câmpul de bătălie al unui preot. 


Koll scoase un oftat. Se cocoţă pe o buturugă de la marginea luminișului, la 
o distanţă sigură de ofrandele ce se legănau în vânt, și scoase din buzunar 
un cuţitaș și bucata din lemn de frasin cioplită grosolan, căreia de-abia îi 
dăduse un contur. O reprezenta pe Cea Care Izbește Nicovala, cu ciocanul 
ridicat. Un dar pentru Rin, atunci când se va întoarce în Thorlby. Dacă se va 
mai întoarce și nu va ajunge să atârne și el spânzurat de un copac în chip de 
ofrandă. Oftă din nou, spre a-și exprima nerăbdarea. 


— Zeii te-au binecuvântat cu multe daruri, murmură Părintele Yarvi, fără a-și 
ridica privirea din carte. Mâini îndemânatice și reflexe rapide. Înfăţișare 
plăcută și păr nisipiu. Un simţ al umorului un pic cam exagerat. Dar îţi 
dorești cu adevărat să devii preot și să stai alături de regi? 


Koll înghiţi în sec. 


— Ştii bine că asta îmi doresc, Părinte Yarvi. Mai mult decât orice pe lume. 


— Atunci mai ai multe de învăţat, iar primul lucru e răbdarea. Concentrează- 
te pe ce ai de făcut și într-o zi vei putea schimba lumea, așa cum și-a dorit și 
mama ta să faci. 


Koll trase de șnurul de la gât, de care atârnau niște greutăți ce zornăiau 
lovindu-se una de alta. Greutățile pe care le folosise mama lui, Safrit, atunci 
când avea în grijă magazia, fiindcă era sigură că poate măsura totul corect 
cu ele. 


Să fii curajos, Koll. Şi să te străduiești să fii un bărbat adevărat și bun la 
suflet. 


— Doar zeii știu cât de mult îmi lipsește, murmură el. 

— Şi eu îi simt lipsa. Acum stai liniștit și fii atent la ce fac eu. 

Koll dădu drumul greutăților, lăsându-le să cadă înapoi sub cămașă. 
— Sunt ochi și urechi, Părinte Yarvi. 

— Închide ochii. 


Preotul închise cartea cu un pocnet și se ridică în picioare, scuturându-și 
frunzele moarte de pe haină. 


— Şi ascultă cu atenţie. 


Auziră pași venind spre ei prin pădure. Koll lăsă bucata de lemn sculptată 
să-i cadă din mână, dar păstră cuțitul în mâna cealaltă, cu vârful ascuns sub 
mânecă, înțepând țesătura. Cuvintele alese cu grijă pot rezolva majoritatea 
problemelor-— Koll știa asta din propria experienţă —, iar oţelul bine ascuţit 
se poate ocupa de restul problemelor, cele care nu pot fi rezolvate prin 
vorbă bună. 


O femeie ieși dintre copaci, îmbrăcată în haina neagră a preoteselor. Părţile 
laterale ale capului erau rase pentru a scoate în evidenţă runele tatuate în 
jurul urechilor, iar părul rămas, roșu ca focul, fusese uns cu grăsime și 
aranjat în sus într-o creastă scurtă, ascuţită. Avea o expresie dură, 
accentuată de mușchii maxilarului care îi jucau pe sub piele în timp ce 


mesteca o bucăţică de scoarță de copacul-visătorului, iar seva asemănătoare 
cu sângele îi pătase colţurile buzelor. 


— Ai ajuns mai devreme, Mamă Adwyn. 
— Nu la fel de devreme ca tine, Părinte Yarvi. 


— Mama Gundring îmi spunea mereu că acela care ajunge al doilea la o 
întâlnire pare lipsit de maniere. 


— Atunci sper că-mi vei ierta lipsa de politeţe. 
— Depinde de mesajul pe care îl aduci din partea Bunicii Wexen. 
Mama Adwyn ridică bărbia sfidătoare. 


— Stăpânul tău, Regele Uthil, și aliatul său, Grom-gil-Gorm, și-au încălcat 
jurămintele față de Marele Rege. I-au mușcat mâna întinsă în semn de 
prietenie și și-au scos săbiile din teci, provocându-l la luptă. 


— Prietenoasa lui mână atârnă greu deasupra noastră, spuse Yarvi. La doi ani 
după ce ne-am eliberat de sub ea, am început să ne dăm seama că respirăm 
mult mai ușor. Doi ani, iar de atunci Marele Rege n-a mai cucerit niciun 
oraș, n-a mai câștigat nicio bătălie... 


— Dar Uthil și Grom-gil-Gorm în ce bătălii au luptat? Doar dacă nu pui la 
socoteală bătăliile pe care le poartă zilnic unul împotriva celuilalt. 


Adwyn scuipă seva din colţul gurii și Koll începu să tragă nervos de un fir 
care i se desprinsese din mânecă, gândindu-se că preoteasa atinsese un 
punct sensibil. 


— Aţi avut mare noroc, Părinte Yarvi, căci Marele Rege a trebuit să-și 
îndrepte atenția spre răscoala celor din Ținuturile de Jos. O răscoală la 


stârnirea căreia, din câte am auzit, ai pus și tu umărul. 


Yarvi clipi des, complet nevinovat. 


— Pot eu face să se răscoale oameni aflaţi la sute de mile distanță? Ce sunt 
eu, vreun mag? 


— Unii spun că ești, însă magia, norocul ori șiretenia nu vor mai schimba 
nimic acum. Răscoala a fost înăbușită. Yilling cel Strălucitor s-a duelat cu 
cei trei fii ai lui Hokon și i-a înfrânt unul câte unul. Măiestria lui în 
mânuirea sabiei este neîntrecută. 


Părintele Yarvi se zgâia la singura lui unghie de la mâna schiloadă, de parcă 
voia să verifice dacă e sau nu întreagă. 


— Regele Uthil ar putea să nu fie de acord cu asta. El i-ar fi înfrânt pe cei 
trei fraţi deodată. 


Mama Adwyn îi ignoră remarca jignitoare. 


— Yilling cel Strălucitor este un bărbat cu idei noi, care vede lucrurile altfel. 
Vrea să-i treacă prin sabie pe toţi cei care încalcă jurămintele și 
Companionii săi dau foc la palate cu tot cu familii înăuntru. 


— Familii arse pe rug, rosti Koll înghițind în sec. Ce mai idei noi! 
— Probabil că n-ai auzit de ultima ispravă a lui Yilling cel Strălucitor. 
— Am auzit că e un dansator foarte priceput, spuse Koll. A dansat cumva? 


— Oho, cum să nu! Prin istmul către Yaletoft, acolo unde i-a făcut o vizită 
Regelui Fynn cel lipsit de credinţă. 


Se lăsă tăcerea, întreruptă doar de o adiere care împrăștie frunzele căzute la 
pământ și făcu funiile de care erau legate ofrandele să scârțâie, iar Koll 
simți cum un fior rece i se strecoară pe ceafă-n jos. Mestecatul Mamei 
Adwyn se transformă într-un clefăit zgomotos în timp ce buzele i se 
strâmbau într-un surâs. 


— Aha! Deci bufonul tău nu mai râde acum. Yaletoftul zace în ruine, palatul 
Regelui Fynn e un morman de cenușă, iar războinicii săi s-au risipit în cele 
patru zări. 


Yarvi se încruntă când o auzi. 
— Și cu regele ce s-a întâmplat? 


— A ajuns de partea cealaltă a Ultimei Porţi, alături de preoteasa lui. Soarta 
le-a fost pecetluită atunci când i-ai atras în mica ta alianţă. 


— Pe câmpul de luptă, murmură Părintele Yarvi, nu există reguli. Idei noi, 
chiar așa. 


— Yilling cel Strălucitor lasă totul pârjolit în urma lui pe tot cuprinsul 
Throvenlandului, pregătind terenul pentru oastea Marelui Rege. O oaste mai 
numeroasă decât firele de nisip de pe plajă. Cea mai mare oştire care a 
mărșăluit vreodată de când elfii i-au declarat război Zeiţei. Înainte de 
mijlocul verii, vor ajunge la porţile cetăţii Thorlby. 


— Viitorul e un tărâm învăluit în ceață, Mamă Adwyn. Ne-ar putea lua pe 
toţi prin surprindere. 


— Nu trebuie să fii profet ca să vezi ce va să vină. 


Scoase un sul din mânecă și desfăcu în faţa lui Yarvi o hârtie pe care erau 
așternute șiruri înghesuite de rune. 


— Bunica Wexen v-a declarat pe tine și pe Regina Laithlin vrăjitori și 
trădători. Consiliul Preoteselor a declarat că banii de hârtie ai reginei sunt 
magie de-a elfilor și oricine îi va folosi va fi proscris și scos în afara legii. 


Koll tresări când o crenguţă uscată pocni undeva în apropiere. 


— Veţi fi şterși de pe faţa pământului, la fel ca și Uthil, Grom și oricine vă va 
sta alături. 


lar acum apărură și oamenii. Veniţi din Yutmark, dacă era să te iei după 
cataramele pătrate de la centurile lor și după scuturile ovale. Koll numără 
șase oameni și mai auzi încă doi în spatele său, dar se forță să nu se 
răsucească. 


— Săbii scoase din teci? întrebă Părintele Yarvi. Pe pământul sacru al Tatălui 
Pace? 


— Cu toţii ne rugăm Zeiţei Unice, mârâi căpitanul nou-veniţilor, un 
războinic cu un coif incrustat cu modele din aur. Pentru noi, aici e doar 


țărână. 


Koll privi cu atenţie chipurile cu trăsături ascuţite, apoi se uită la săbiile cu 
lame subţiri și tăioase aţintite spre el și palma asudată i se strânse pe 
mânerul cuţitului ascuns. 


— Ce mai întorsătură de situație, se minună el. 
Mama Adwyn lăsă hârtia să cadă. 


— Dar, chiar și acum, după ce ai complotat împotriva ei și ai trădat-o, Bunica 
Wexen este dispusă să facă o ofertă de pace. 


Umbre adânci îi alunecară pe faţă atunci când își înălță privirea către cer. 
— Zeița Unică e cu adevărat o zeiţă iertătoare. 


Părintele Yarvi pufni când o auzi, iar lui Koll nici nu-i venea să creadă cât 
de lipsit de teamă părea. 


— Presupun că iertarea ei are și un preţ totuși, nu-i așa? 


— Statuile Zeilor Înalţi vor fi toate distruse şi doar Zeița Unică va fi venerată 
pe tot cuprinsul și în jurul Mării Sfărâmate, spuse Adwyn. Fiecare 
vansterman și gettlander va trebui să plătească un tribut anual către 
Consiliul Preoteselor. Regele Uthil și Regele Grom-gil-Gorm își vor așeza 
săbiile la picioarele Marelui Rege în Skekenhouse, vor cerși iertare și vor 
face noi jurăminte. 


— Cele vechi n-au rezistat. 


— De aceea tu, Mama Scaer și tânărul Prinţ Druin veţi rămâne ostatici acolo. 


- Hmmmmm! mormăi Părintele Yarvi și-și ridică degetul strâmb, bătând cu 
el în obraz. O ofertă într-adevăr remarcabilă, dar aerul din Skekenhouse mi 
se pare prea sufocant pe timpul verii. 


O săgeată fulgeră atât de aproape de obrazul lui Koll, încât acesta simţi 
curentul de aer iscat de ea. Il izbi pe conducătorul războinicilor în umăr fără 
să scoată niciun zgomot, trecându-i chiar pe deasupra ramei scutului. 


Şi mai multe săgeți se avântară zbârnâind prin luminiș. Un bărbat urlă. Un 
altul își strânse mâna în jurul unei săgeți înfipte-n faţă. Koll ţâșni spre 
Părintele Yarvi și-l trase în spatele trunchiului gros al unui copac sacru. 
Reuși să vadă un războinic repezindu-se spre ei, cu sabia ridicată. Apoi 
Dosduvoi păși în lumină, mare cât o casă, și cu o răsucire a securii sale 
imense, îl smulse pe bărbat de pe picioare și-l aruncă rostogolindu-se într-o 
învolburare de frunze moarte. 


Peste tot se vedeau siluete neclare care se zbăteau, înjunghiau, hăcuiau și se 
izbeau de sacrificiile atârnate de crengi, făcându-le să se legene în toate 
părţile. În câteva clipe, toţi cei care o însoţiseră pe Mama Adwyn i se 
alăturaseră Regelui Fynn de cealaltă parte a Ultimei Porţi. Căpitanul 
războinicilor căzuse în genunchi și gâfâia, având șase săgeți înfipte în 
cămașa de zale. Încercă să se ridice în picioare folosindu-se de sabie ca de o 
cârjă, dar vigoarea îi părăsea încet trupul odată cu sângele. 


Fror se strecură și el în luminiș, strângând într-o mână mânerul securii 
grele. Cu cealaltă îi desfăcu căpitanului catarama de la curelușa coifului cu 
șanțuri aurite. Era un coif de bună calitate, foarte valoros. 


— O să vă pară rău pentru asta, gâfâi căpitanul, cu sângele scurgându-i-se 
printre buze și părul cărunt lipit de frunte din cauza sudorii. 


Fror încuviință ușor din cap. 
— Deja îmi pare. 


Şi-l izbi cu putere pe căpitan drept în creștet, trântindu-l la pământ cu fața în 
jos și cu braţele larg desfăcute. 


— Poţi să mă lași să mă ridic acum, îi spuse Părintele Yarvi lui Koll, 
bătându-l ușor cu palma pe spate. 


Koll își dădu seama că-l acoperise pe preot cu trupul lui, la fel cum 
procedează o mamă cu pruncul pe timp de furtună. 


— Nu puteai să-mi dezvălui și mie planul tău? întrebă el săltându-se greoi în 
picioare. 


— Nu poţi dezvălui ceva ce nici măcar tu însuţi nu cunoști. 
— N-ai avut încredere că pot juca și eu un rol în toată această poveste? 


— Încrederea este la fel ca sticla, spuse Rulf aruncându-și neglijent pe umăr 
arcul său mare făcut din corn și întinzându-i lui Yarvi o mână imensă pentru 
a-l ajuta să se ridice. Este foarte utilă, însă numai proștii își sprijină toată 
greutatea pe ea. 


Războinicii căliți ai Gettlandului și Vansterlandului înconjuraseră luminișul, 
lăsând-o singură pe Mama Adwyn în mijlocul acestuia. Lui Koll aproape 
că-i părea rău pentru ea, însă știa că preoteasa nu avea gânduri bune pentru 
niciunul dintre ei. 


— Se pare că trădarea mea a fost mai reușită decât a ta, spuse Yarvi. Deja 
stăpâna ta a încercat de două ori să mă șteargă de pe faţa pământului și 
totuși iată-mă aici, întreg și nevătămat. 


— Doar pentru trădare ai devenit cunoscut, păianjen ce ești, zise Mama 
Adwyn scuipând sevă de coajă de copac purpurie la picioarele lui. Și cu 
pământul sacru al Tatălui Pace cum rămâne? 


Yarvi ridică din umeri. 


— Ei, el este cunoscut pentru îngăduinţa sa faţă de cei care fac bine. Dar ar fi 
înţelept din partea noastră dacă te-am spânzura cu capul în jos de copacii 
ăștia și ţi-am tăia gâtul, în semn de sacrificiu. 


— Fă-o, atunci, șuieră ea. 


— Indurarea este simbolul celor puternici, nu crima. Intoarce-te la Bunica 
Wexen. Şi mulțumește-i pentru informaţiile pe care mi le-a dezvăluit, chiar 
îmi vor fi de folos pe viitor. 


Arătă spre cadavrele împrăștiate peste tot, care erau deja târâte de picioare 
spre a fi atârnate cu capetele în jos de copacii sacri. 


— Mulţumește-i pentru sacrificiile pe care le-a trimis Zeilor Inalţi, căci ei le 
vor aprecia cum se cuvine, fără îndoială. 


Părintele Yarvi veni mai aproape de ea și-și dezveli dinţii într-un rânjet, 
făcând-o pe Mama Adwyn să-și dea jos, în sfârșit, masca, sub care Koll 
reuși să vadă frică pură. 


— Dar spune-i Primei Preotese că mă piş pe oferta ei! Am jurat să mă răzbun 
pe ucigașii tatălui meu. Am făcut un jurământ în faţa lunii și a soarelui. 
Spune-i Bunicii Wexen că atât timp cât eu și ea vom fi în viață, nu va putea 
fi pace pe pământ. 


Niciodată nu-i de-ajuns 


— Te omor, curvă fără păr ce ești! mârâi Raith, împrăștiind scuipat în toate 
părţile când se repezi la ea. 


Rakki îl înhăță de mâna stângă, iar Soryorn de cea dreaptă și împreună 
reușiră să-l tragă înapoi. La urma urmei, aveau antrenament din plin. 


Thorn Bathu nici nu se mișcă, asta dacă nu puneai la socoteală mușchii ce-i 
jucau pe sub pielea rasă a capului atunci când scrâșnea din dinți. 


— Hai să ne calmăm cu toţii, spuse soțul ei, Brand, care își ridică palmele 
împăciuitor, încercând să potolească mulțimea. Se presupune că noi suntem 
aliaţi, nu? 


Era un bărbat mare cât un taur, fără pic de răutate în el. 
— Hai să... pășim în lumină pentru o clipă. 


Raith le aduse la cunoștință celorlalți ce credea el despre această idee 
reușind să se elibereze din braţele fratelui său destul cât să-l scuipe pe 
Brand în faţă. Rată, însă gestul nu trecu neobservat. 


Thorn strânse din buze, furioasă: 
— Am impresia că acest câine trebuie pus cu botul pe labe. 


Toţi cei prezenţi își ocupară poziţii cât mai bune, ceea ce-l enervă la culme 
pe Raith. Trupul i se înmuie, capul i se lăsă pe un umăr și-și dezveli dinţii 


într-un rânjet când privirea îi alunecă spre Brand. 
— Mai bine ţi-aș omorî nevasta lașă în loc de asta. 


Se știa despre el că-i place să pornească bătăi aiurea și că se descurca destul 
de bine în ele, însă nimic nu l-ar fi putut pregăti pentru iuţeala cu care se 
repezi Thorn la el. 


— Eşti mort, nemernic cu păr lăptos! 


Raith sări într-o parte, aproape trăgându-i după el pe fratele său și pe 
Soryorm într-o încâlceală de membre pe docul alunecos. Trei gettlanderi se 
străduiră s-o scoată de acolo — instructorul cel ursuz, Hunnan, cârmaciul 
chel și bătrân, Rulf, și Brand, care-și ţinea brațul brăzdat de cicatrice în 
jurul gâtului ei. Cu toţii bărbaţi puternici, gâfâind din cauza efortului, și 
chiar și așa ea tot mai reuși să-l pocnească pe Raith în vârful capului cu 
pumnul pe jumătate desfăcut. 


— Pace! mârâi Brand în timp ce se chinuia să-și tragă înapoi soția din 
îmbulzeală. Pe toţi zeii, pace! 


Dar nimeni nu avea chef de-așa ceva. Deja se auzeau insulte de peste tot, de 
la vanstermani și de la gettlanderi deopotrivă. Raith reuși să vadă 
încheieturile albite ale degetelor strânse pe mânerele săbiilor și să audă 
șuierul cuţitului pe care Soryom îl trase din teacă. Putea simți mirosul 
violenţei care stătea să izbucnească, o violență mult mai aprigă decât ce 
avusese el de gând să stârnească. Dar așa se întâmplă cu violenţa. Nu se 
comportă așa cum ai plănuit tu. Altfel nu s-ar mai numi violenţă. 


Raith își dezveli dinţii — parţial mârâit, parţial zâmbet — și simţi cum îl arde 
un foc în piept și îi urcă pe gât, înfierbântându-i răsuflarea. Fiecare mușchi 
din corp i se încordă. 


Şi chiar acolo, pe docurile ude de ploaie ale Thorlby-ului, s-ar fi iscat o 
bătaie demnă de cele mai fanteziste cântece, dacă Grom-gil-Gorm nu și-ar 
fi făcut apariţia, croindu-și drum cu forța prin mulțime, la fel ca un taur 
furios printr-o turmă de capre behăitoare. 


— Ajunge! răcni Regele Vansterlandului. Ce se petrece aici, nu vă e rușine 
obrazului? 


Conflictul se stinse imediat. Raith scăpă din braţele fratelui său, încă având 
pe faţă rânjetul său de lup, iar Thorn se eliberă și ea din braţele soţului ei, 
blestemând și mârâind. Pe Brand îl aștepta o noapte dificilă, fără discuţie, 
dar Raith obținuse de fapt ceea ce își propusese. Venise să se bată cu cineva 
și nu-l interesa prea tare cu cine anume. 


Gettlanderii cei încruntați se dădură la o parte pentru a-i face loc să treacă 
Regelui Uthil, care ţinea în mână sabia scoasă din teacă în mână. Raith îl 
ura, firește. Un vansterman simte că e de datoria lui să-l urască pe Regele 
Gettlandului. Dar, trecând peste asta, Uthil părea un bărbat demn de tot 
respectul, dur și cenușiu ca o bară din fier și la fel de greu de îndoit, renumit 
pentru nenumăratele sale victorii și pentru cât de puţine cuvinte rostea, dar 
mai ales pentru strălucirea nebunească din ochii adânciţi în orbite, care 
arăta că acolo unde zeii îi binecuvântau pe unii cu darul îndurării, lui îi 
oferiseră doar un spaţiu gol și rece. 


— Sunt dezamăgit, Thorn Bathu, rosti el cu glas aspru ca scrâșnetul scos de 
două pietre de moară frecate între ele. Mă așteptam la ceva mai mult din 
partea ta. 


— Regret foarte tare, regele meu, mârâi ea, săgetându-i cu priviri otrăvite pe 
Raith și apoi pe Brand, care se strâmbă de parcă săgețile astea aruncate de 
soţia lui nu erau nicio noutate. 


— Ar trebui să-i lăsăm să ne insulte, regele meu? se repezi Raith. 


— O mică insultă merită îndurată dacă astfel se păstrează o alianță mult mai 
importantă, se auzi vocea uscată a Mamei Scaer. 


— lar alianța noastră se aseamănă cu o corabie ce saltă pe valurile mării 
furioase, spuse Părintele Yarvi, cu surâsul lui mieros care cerea cu insistență 
un cap în gură. Scufundaţi-o cu ciorovăieli mărunte și ne vom scufunda și 
noi odată cu ea. 


Raith mârâi și mai tare când îl auzi. Li ura pe preoţi și vorbele lor cu dublu 
înţeles despre Tatăl Pace și despre binele suprem. In ceea ce-l privea pe el, 
nu exista problemă care să nu poată fi rezolvată cu pumnii. 


— Un vansterman nu uită niciodată o insultă. 


Gorm își înfipse degetul mare între nenumăratele cuțite ascuţite prinse la 
centură. 


— Dar mie mi-e tare sete și, din moment ce noi suntem oaspeți... 


Se îndreptă de spate, făcând să zornăie lanţul de care atârnau mânerele 
săbiilor dușmanilor înfrânți în luptă și își umflă pieptul din cale-afară de 
mare. 


— Eu, Grom-gil-Gorm, Cel Care Frânge Săbiile și Cel Care Lasă Copiii 
Orfani, Regele Vansterlandului și fiul preferat al Mamei Război... voi intra 
al doilea în oraș. 


Războinicii săi mârâiră în semn de dezaprobare. Se certaseră timp de o oră 
cine să intre primul în oraș, iar acum pierduseră bătălia. Regele lor alesese 
poziţia mai puţin onorabilă, așa că și ei urmau să primească aceeași poziţie 
și, pe toți zeii, pentru ei onoarea era un lucru tare important. 


— O alegere înțeleaptă, zise Uthil, mijind ochii. Dar să nu te aștepți la niciun 
dar, dacă faci asta. 


— Lupul n-are nevoie de daruri din partea oilor, spuse Gorm aruncându-i o 
privire chiorâșă. 


Războinicii aflaţi cel mai aproape de Regele Uthil se dădură câțiva pași 
înapoi, expunându-și astfel cataramele strălucitoare ale mantiilor și 
mânerele săbiilor, în timp ce monedele valoroase din păr prinseră a sclipi 
orbitor în lumina soarelui, zbârlindu-se plini de o aroganță lipsită de temei, 
ceea ce-l făcu pe Raith să-și arate din nou colții și să scuipe la picioarele lor. 


— Un câine, chiar așa, scrâșni Hunnan, iar Raith ar fi sărit pe el și i-ar fi 
zdrobit căpăţâna, dacă Rakki nu l-ar fi apucat strâns de braţe și n-ar fi 


încercat din nou să-l calmeze, șoptindu-i la ureche: 
— Liniștește-te, frate, liniștește-te! 
— Jenner cel Albastru! Ce surpriză! 


Raith aruncă o privire încruntată peste umăr și-l văzu pe Părintele Yarvi tras 
deoparte de un marinar bătrân cu o faţă plină de zbârcituri. 


— Sper că una plăcută, spuse Jenner, strângându-și mâinile cu Rulf de parcă 
erau vechi camarazi de vâsle. 


— Depinde, spuse preotul. Ai venit să-i iei aurul Reginei Laithlin? 


— Incerc să iau orice aur mi se oferă, răspunse Jenner privind în toate 
părţile, de parcă se pregătea să dezvăluie un mare secret. Dar am un motiv 
mult mai întemeiat să mă aflu aici. 


— Mai întemeiat decât aurul? întrebă Rulf, rânjind. Te-ai schimbat. 
— Mult mai întemeiat. 


Jenner se dădu într-o parte pentru a-i face loc cuiva, iar Raith se simți de 
parcă i-ar fi înfipt cineva un cuţit în ţeastă și cheful de a se mai lupta îi pieri 
pe loc. 


Căci în faţa ochilor săi se afla o fată mică și subțirică, înghițită practic de o 
mantie decolorată. Părul îi atârna încâlcit și o șuviţă neagră îi flutura pe 
faţă, bătută de briza sărată. Avea pielea foarte palidă și nările înconjurate de 
urme roșiatice, iar pomeţii erau atât de delicaţi, încât dădeau impresia că se 
pot frânge la cea mai mică vorbă rea. 


Îl privi pe Raith cu ochii ei mari, de un verde întunecat asemănător cu apa 
Mării Mame pe timp de furtună. Nu zâmbi deloc și nici nu spuse nimic. 
Părea o fiinţă tristă și solemnă, plină de secrete, și Raith simți cum i se 
ridică fiecare fir de păr. Nici măcar o lovitură de secure în cap nu l-ar fi 
împietrit mai tare decât acea unică privire pe care i-o aruncase fata din faţa 
lui. 


Părintelui Yarvi o privi cu gura căscată prostește o clipă, după care reuși să- 
și revină: 


— Rulf, ia-i pe Jenner cel Albastru și pe prietena lui și du-i la Regina 
Laithlin. Acum! 


— Erai gata să faci moarte de om din cauză că voiai să intri tu primul, iar 
acum nu mai vrei să intri deloc? 


Rakki se holba la el, iar Raith își dădu seama că oamenii lui Gorm se 
grăbeau în urma gettlanderilor, pufăind mânioși fiindcă erau nevoiţi să 
îndure o asemenea umilinţă. 


— Cine era fata aia? reuși Raith să croncăne, simțindu-se ameţit ca smuls din 
somnul provocat de mahmureala de după bere. 


— De când te interesează pe tine fetele? 
— De când am văzut-o pe asta. 


Clipi de mai multe ori, sperând să-și dovedească sieși și fratelui său că nu 
doar și-o imaginase, însă ea deja dispăruse. 


— Probabil că era într-adevăr o frumuseţe dacă a reușit să-ţi abată atenţia de 
la o încăierare pe cale să înceapă. 


— N-am mai văzut niciodată ceva asemănător. 


— Iartă-mă, frate, dar când vine vorba de femei, experienţa ta chiar nu 
contează. Nu tu ești luptătorul, ia spune? 


Rakki rânji când ridică imensul scut al lui Grom-gil-Gorm de pe scândurile 
cheiului. 


— Iar eu sunt amantul. 


— Așa cum nu contenești să-mi tot reamintești. 


Raith își aruncă pe umăr sabia grea a regelui și porni în urma fratelui său 
către Thorlby. Dar imediat mâna grea a stăpânului său îl trase înapoi. 


— M-ai dezamăgit, Raith. 
Cel Care Frânge Săbiile îl trase mai aproape de el. 


— Locul ăsta colcăie de dușmani fioroși, dar mă tem că tu ţi l-ai ales pe cel 
mai rău dintre toți în persoana Păzitorului Ales al Reginei Laithlin. 


Raith se încruntă. 
— Nu mă tem eu de ea, regele meu. 


Gorm îi trase o palmă. Sau așa i se păru lui Gorm, că fusese doar o palmă. 
Lui Raith i se păru că fusese pocnit cu o vâslă peste față. Se dădu înapoi 
împleticindu-se, dar regele îl prinse de haină și-l smuci. 


— Ceea ce mă macină pe mine e faptul că ai încercat să-i faci rău, însă ai dat 
greș. 


Îi mai arse o palmă peste celălalt obraz, iar Raith simţi cum i se umple gura 
de sânge. 


— N-am nevoie de un câine care doar hămăie. Am nevoie de un câine care-și 
folosește colții. Am nevoie de un ucigaș. 


Şi-i mai cârpi lui Raith o a treia palmă, care-l lăsă complet ametțit. 


— Mă tem că mai ai un dram de milă în tine, Raith. Zdrobește-o înainte să te 
zdrobească ea pe tine. 


Gorm îl frecă o dată scurt pe creștet, în semn de despărțire. Genul de gest pe 
care îl face un tată cu fiul său. Sau pe care un vânător îl face cu câinele său 
de vânătoare. 


— N-ai să fii niciodată suficient de aprig pentru gustul meu, băiete. Ştii asta. 


In siguranță 


Pieptănul din os de balenă lustruit trecea ușor prin părul Skarei. 


Sabia de jucărie a Prințului Druin zgâria tăblia unui dulap într-un colţ al 
camerei. 


Glasul Reginei Laithlin se auzea ca de la mare depărtare, nedeslușit, 
necontenit. De parcă regina s-ar fi temut că, dacă înceta să vorbească, Skara 
ar fi început să urle și să tot urle, fără să se mai poată opri. 


— Dincolo de fereastra asta, în partea sudică a orașului, și-au ridicat tabăra 
oștenii soțului meu. 


— De ce nu ne-au venit în ajutor? își dorea Skara să strige în timp ce se uita 
amorțită la întinderea de corturi, însă din gură i se rostogoliră exact 
cuvintele necesare într-o astfel de situaţie, cuvintele ce se cuveneau rostite 
de cineva ca ea: 


— Probabil că sunt foarte mulți. 


— Două mii cinci sute de gettlanderi loiali regelui, veniţi din toate colțurile 
țării. 


Skara simţi cum Regina Laithlin îi prinde capul în mâini, blând, dar cu 
fermitate. Prinţul Druin scoase un țipăt războinic lung și ascuţit și se repezi 
asupra tapiseriei de pe perete. Pieptănul își începu iar mișcarea domoală 
prin părul ei, de parcă soluţia tuturor problemelor ar fi fost un păr aranjat 
aşa cum trebuie. 


— Dincolo de fereastra asta, spre nord, se află tabăra lui Grom-gil-Gorm. 


Focurile pâlpâiau în înserarea ce se lăsa încet-încet, risipite pe dealurile 
întunecate ca stelele pe țesătura cerului. 


— Două mii de vanstermani strânși la poalele cetăţii Thorlby. Nu mi-am 
închipuit niciodată că voi apuca să văd așa ceva. 


— Nu cu săbiile băgate în teci, spuse Thorn Bathu din celălalt capăt al 
camerei pe un ton aspru ca o lovitură de secure. 


— Am văzut o încăierare la docuri, bălmăji Skara. 
— Mă tem că n-are să fie ultima. 


Laithlin pocni din limbă în timp ce strângea un nod. Părul Skarei fusese 
mereu un păr rebel, însă Regina Gettlandului nu era genul de femeie care să 
se lase învinsă de o șuviţă ce nu voia să stea la locul ei. 


— Mâine va avea loc o discuţie foarte aprinsă. Cinci ore de discuţii, să 
sperăm că nu vor urma și mai multe încăierări. Dacă nu va muri nimeni, 
vom spune cu toții că am repurtat o victorie demnă de cele mai înălțătoare 
cântece. Gata! 


Şi Laithlin o întoarse pe Skara cu faţa spre oglindă. 


Sclavele tăcute ale reginei o îmbăiaseră, îi frecaseră conștiincioase pielea și- 
i aruncaseră hainele murdare, apoi o îmbrăcaseră în veșminte de mătase 
verde aduse tocmai din Primul dintre Orașe și modificate cu îndemânare 
pentru a i se potrivi ei. Fuseseră cusute cu fir de aur, la fel de fin pe cât 
fusese obișnuită la ea acasă, unde avusese atât de multe veșminte și atât de 
grijuliu alese de Mama Kyre, încât de multe ori simţea că hainele o purtau 
pe ea, nu ea pe ele. 


Era înconjurată de ziduri groase, de războinici puternici, de sclavi și de lux. 
Ar fi trebuit să se simtă ușurată că scăpase. Dar, asemenea unui alergător 
care se oprește să se odihnească și descoperă că nu se mai poate ridica de 
jos, tot acest confort o făcea pe Skara să se simtă slăbită, ameţită și 


îndurerată, rănită și pe dinăuntru, și pe afară, trupul părând că-i devenise o 
rană imensă. Aproape că își dorea să se afle din nou la bordul corabiei lui 
Jenner cel Albastru, Câinele Negru, tremurând și holbându-se pierdută la 
ploaie, prăbușindu-se de trei ori pe oră în genunchi pentru a vomita peste 
parapet. 


— Ăsta i-a aparţinut mamei mele, sora Regelui Fynn. 


Laithlin îi aranjă grijulie cercelul în formă de lănţișor la fel de fin precum 
pânza de păianjen, un lănţișor la capătul căruia atârna o piatră prețioasă 
roșie, care aproape că îi mângâia umărul. 


— E foarte frumos, reuși să îngâne Skara, temându-se să vomite peste 
oglindă. 


De-abia dacă se mai recunoștea în figura chinuită, cu ochii înroșiţi, o fată 
fragilă care o privea la rândul ei din oglindă. Arăta ca o fantomă. Probabil 
că nu va mai scăpa niciodată de imaginile pe care le văzuse în Yaletoft. 
Probabil că va rămâne prizoniera lor, sclava lui Yilling cel Strălucitor, la 
nesfârșit. 


În celălalt capăt al camerei o zări pe Thorn Bathu stând pe vine lângă prinţ, 
strângându-i cu delicateţe degeţelele pe mânerul sabiei din lemn, 
murmurându-i instrucţiuni la ureche despre cum ar trebui să rotească sabia. 
Thorn rânji când băieţelul o izbi cu sabia peste picior, iar cicatricea în formă 
de stea de pe faţă i se înroși în timp ce-i ciufulea părul blond. 


— Isteţ băiat! 


Dar Skara nu se putea gândi decât la sabia lui Yilling cel Strălucitor și la 
mânerul cu diamant, care strălucise în întunericul Pădurii, iar pieptul fetei 
din oglindă începu să se ridice și să coboare cu iuțeală și un tremur greu de 
stăpânit îi cuprinse mâinile. 


— Skara! 


Regina Laithlin o prinse de umeri și-și aținti ochii verzi-cenușii într-ai ei, 
readucând-o în prezent. 


— Îmi poţi spune ce s-a întâmplat? 
— Bunicul meu a tot așteptat ajutor din partea aliaţilor săi. 
Cuvintele sunară sec și plat, ca băzâitul enervant al unei albine. 


— Am așteptat să vină războinicii lui Uthil și ai lui Gorm, dar ei n-au mai 
venit. 


— Continuă! 


— În cele din urmă a renunțat. Mama Kyre l-a convins să cadă la pace. I-a 
trimis un porumbel Bunicii Wexen, iar ea i-a trimis un șoim cu un mesaj. 
Dacă va ceda Fortăreaţa lui Bail și îi va trimite acasă pe războinicii 
Throvenlandului, iar oștii Marelui Rege i se va permite să mărșăluiască 
liber pe pământurile noastre, atunci ea era dispusă să-l ierte. 


— Dar Bunica Wexen nu iartă pe nimeni niciodată, spuse Laithlin. 


— L-a trimis în Yaletoft pe Yilling cel Strălucitor ca să-l facă pe rege să-și 
plătească datoria. 


Skara își înghiţi saliva amară, iar gâtul fetei palide din oglindă se încordă. 
Feţișoara Prințului Druin se schimonosise din cauza înverșunării războinice 
cu care o ataca pe Thorn cu sabia lui de jucărie, însă ea îl respingea cu 
degetele ei lungi. Strigătele războinice ale băiatului, alabe de altfel, sunau 
ca niște ţipete de durere și de furie în întuneric, ţipete care veneau mai 
aproape, tot mai aproape. 


— Yilling cel Strălucitor i-a retezat capul Mamei Kyre. L-a străpuns pe 
bunicul cu sabia și el a căzut cu faţa în foc. 


Regina Laithlin o privea cu ochi mari. 
— Şi tu ai văzut... tot ce s-a întâmplat? 


Jerba de scântei, sclipirea din ochii războinicilor înveseliţi, picăturile mari 
de sânge ce cădeau din vârful sabiei lui Yilling. Skara reuși să tragă aer în 
piept cu greutate, înfiorându-se, după care încuviință din cap. 


— Mă deghizasem în sclava lui Jenner cel Albastru. Yilling cel Strălucitor a 
dat cu banul, ca să decidă dacă îl va ucide și pe el sau nu... însă moneda... 


Incă o putea vedea rotindu-se în întuneric, sclipind în culorile focului. 

— Zeii au fost de partea ta în seara aceea, rosti cu greutate Laithlin. 

„Atunci de ce au permis să-mi fie ucisă familia?“ își dorea Skara să urle, 
însă fata din oglindă zâmbi gingaș și murmură o rugăciune de mulțumire 


către Cea Care Aruncă Zarurile. 


— Te-au trimis la mine, iar eu sunt verișoara ta, spuse regina și o strânse tare 
pe Skara de umeri. Aici vei fi în siguranţă. 


Pădurea, care îi fusese cămin de când se știa, sigură ca un munte, zăcea 
acum în ruine. Frontonul uriaș, care stătuse atârnat la intrare timp de două 
sute de ani, se prăbușise. Throvenlandul fusese trecut prin foc și sabie. Iar 
ea nu se va mai simţi nicăieri în siguranţă, toată viaţa. 


Skara își dădu seama că se scărpina pe obraz. Incă mai putea simţi acolo 
atingerea rece a degetelor lui Yilling cel Strălucitor. 


— Aţi fost foarte binevoitori cu toţii, îngăimă ea din nou, încercând să-și 
înăbușe râgâiala care-i ardea gâtul. 


Avusese mereu un stomac sensibil, dar de când urcase la bordul Câinelui 
Negru, începuse să-și simtă intestinele la fel de răscolite ca propriile-i 
gânduri. 


— Faci parte din familie, iar familia este tot ce contează. 

Strângând-o încă o dată de umeri, ca de despărțire, Regina Laithlin făcu 
câţiva pași în spate. Trebuie să discut cu soțul și cu fiul meu... cu Părintele 
Yarvi, de fapt. 


— Poţi să-mi spui... dacă Jenner cel Albastru se mai află încă prin preajmă? 


Neplăcerea reginei era aproape palpabilă. 


— Omul nu e cu nimic mai breaz decât un pirat.. 
— Poţi să-l trimiţi la mine? Te rog! 


O fi fost Laithlin dură precum cremenea, însă fără îndoială că simţise 
disperarea din glasul Skarei. 


— [l voi trimite. Thorn, prinţesa a trecut prin multe greutăţi. Să n-o lași 
singură! Druin, hai cu mine! 


Micul prinţ, care-i ajungea mamei sale până la coapsă, o privi pe Skara cu 
solemnitate: 


— Pa... Pa! 


A 


Şi îşi aruncă sabia de lemn cât colo, luând-o la fugă după regină. 


Skara rămase cu privirea aţintită asupra lui Thorn Bathu. Privind-o de jos în 
sus, din moment ce era mult mai măruntă decât Păzitorul Ales. Evident, 
Thorn n-avea nevoie de pieptăn, întrucât o jumătate a capului îi era 
acoperită de fire scurte și aspre, iar pe cealaltă avea șuviţe înnodate și 
încurcate, în care își prinsese monede din aur și argint care probabil că 
valorau o avere. 


Iat-o în faţa ei pe femeia despre care se spunea că se luptase cu șapte bărbaţi 
odată și îi învinsese, care avea la mână brăţara elfilor primită în dar, brățară 
ce-i strălucea acum gălbuie și amenințătoare la încheietură. O femeie care 
purta arme ascuţite în loc de mătăsuri și cicatrice în loc de bijuterii. O 
femeie care zdrobise buna-cuviinţă sub tocul cizmei și care nu-și cerea 
niciodată scuze pentru acest lucru. O femeie care mai degrabă ar fi sfărâmat 
o ușă cu capul decât să ciocăne în ea. 


— Sunt prizonieră? 
Skara intenționase să sune a provocare, dar se auzi mai degrabă un chițăit. 
Expresia de pe chipul lui Thorn era greu de descifrat. 


— Eşti prinţesă. 


— Din propria mea experienţă, nu-i mare diferenţă. 
— Bănuiesc că n-ai fost niciodată cu adevărat prizonieră. 


Dispreţ, însă cine-ar fi putut s-o condamne? Skara abia dacă mai putea 
vorbi din cauza nodului din gât. 


— Probabil că mă consideri o prostănacă molatică, slabă și răsfăţată. 
Thorn trase adânc aer în piept. 


— De fapt... mă gândeam la cum m-am simţit eu când mi-am văzut tatăl 
mort. 


Blândeţea nu i se citea deloc pe chip, dar răzbătea clar din glas. 


— Mă gândeam la cum aș fi reacţionat dacă aș fi văzut cum este ucis chiar în 
faţa ochilor mei, iar eu n-aş fi putut face nimic pentru a împiedica asta, ci 
doar aș fi privit. 


Skara deschise gura pentru a spune ceva, însă nu reuși să rostească niciun 
cuvânt. Nu era dispreţ, ci milă, ceea ce-o făcu să simtă că se îneacă de plâns 
mai mult chiar decât batjocura. 


— Ştiu cum te e când trebuie să te arăţi dârză, zise Thorn. Puţini știu asta 
mai bine decât mine. 


Skara își simţea capul gata să plesnească. 


— Mă gândeam... că dacă m-aș afla acum în locul tău... probabil aș vărsa 
râuri de lacrimi. 


Skara scoase un suspin prelung și prostesc. Ochii i se închiseră și începură 
s-o usture, apoi dintre pleoape se revărsară lacrimi amare. Trupul i se 
scutura de plâns. Gâfâi și se îneacă. Rămăsese acolo, în picioare, cu mâinile 
atârnând, cu faţa schimonosită de plânsul violent. Un glas în șoptea în minte 
că nu așa se comportă o prinţesă adevărată, însă pur și simplu nu se putea 
abține. 


Auzi pași rapizi și simţi cum este luată în brațe, ţinută strâns, foarte strâns, 
așa cum o ţinuse bunicul ei când își privise tatăl arzând pe rugul din bușteni. 
Se agăţă de Thorn, hohotind cu faţa îngropată în cămașa ei, urlând jumătăţi 
de cuvinte pe care nici măcar ea nu le înțelegea. 


Thorn nu se clinti și nu scoase niciun sunet, ţinând-o doar pe Skara în braţe 
multă vreme. Până când fata încetă să mai tremure. Până când hohotele de 
plâns se transformară în suspine, iar suspinele, într-o răsuflare sacadată. 
Apoi, cu blândeţe, Thorn se desprinse de ea, luă o bucată de pânză albă și, 
cu toate că propria ei cămașă era plină de bale, șterse o mică pată de pe 
piepţii rochiei Skarei, apoi îi întinse cârpa. 


— O folosesc la curăţatul armelor, dar îmi închipui că faţa ta e mult mai 
valoroasă. Poate că și mai periculoasă. 


— Imi cer iertare, șopti Skara. 


— Nu-i nevoie, spuse Thorn mângâindu-și cheia de aur atârnată la gât. Eu 
plâng mult mai tare în fiecare dimineață când mă trezesc și văd cu cine m- 
am măritat. 


Şi Skara începu să râdă și să suspine în același timp și la nas îi apăru un 
balon de muci. Pentru prima dată după acea noapte, reușea să se simtă din 
nou ea însăși. Poate că până la urmă reușise să scape întreagă din Yaletoft. 
Când își ștergea faţa, în ușă se auzi un ciocănit ezitant. 


— Sunt Jenner cel Albastru. 


Îl văzu cum înaintează cu pași târșâiţi şi adus de spate prin cameră și-și 
dădu seama că exista ceva liniștitor în înfăţişarea lui sărăcăcioasă. La cârma 
unei corăbii ori în camera unei regine, era același om. Şi Skara se simţi mai 
puternică atunci când îl văzu acolo, în faţa ei. El era bărbatul de care avea 
nevoie. 


— Îţi mai aduci aminte de mine? îl întrebă Thorn. 


— Eşti o femeie greu de uitat, răspunse Jenner aruncând o privire spre cheia 
din aur de la gâtul ei. Felicitări pentru căsătorie. 


Ea pufni: 


— Câtă vreme nu-l feliciţi și pe soţul meu. El încă mai bocește din cauza 
asta. 


— Ai trimis după mine, prinţesă? 
— Da, am trimis. 


Skara se oprise din suspinat și încerca să-și rețină lacrimile, străduindu-se 
totodată să-și corecteze poziția umerilor. 


— Ce planuri ai? 


— Nu pot spune că am fost vreun mare susținător al planurilor bine puse la 
punct. Regina Laithlin mi-a oferit o sumă frumușică pentru a lupta alături 
de războinicii Gettlandului, dar, ei bine, războiul este pentru bărbaţi mai 
tineri. Poate că mă voi îndrepta spre Râul Divin din nou... 


O privi pe Skara și tresări. 
— I-am promis Mamei Kyre că te voi aduce în siguranţă la verișoara ta... 


— Şi ţi-ai ţinut promisiunea, în ciuda tuturor pericolelor. N-ar trebui să-ţi cer 
mai multe. 


El tresări din nou. 
— Dar ai totuși de gând, nu? 
— Speram că vei rămâne alături de mine. 


— Prinţesă... Sunt un jefuitor bătrân, iar în putere nu mai sunt de peste 
douăzeci de ani. Şi nici nu mă prea mândresc cu ce-am făcut în tinereţe. 


— Fără îndoială. Când te-am văzut prima oară, te-am considerat un fel de 
galion bun de așezat la prova unei corăbii. 


Jenner începu să-și scarpine falca acoperită de peri aspri. 


— Şi aveai dreptate, fără discuţie. 
— Dar a fost o idee prostească. 
Skara ezită, apoi își drese glasul, trase aer în piept și continuă: 


— Acum îmi dau seama de asta. Galionul așezat la prova corabiei dă piept 
primul cu cele mai îngrozitoare furtuni; totuși, aduce corabia înapoi la țărm, 
în siguranță. N-am nevoie să fii chipeș, am nevoie să-mi fii credincios. 


Jenner tresări iar. 


— Am fost un om liber toată viaţa, prințesă. N-am simţit nevoia să mă 
stabilesc undeva, mereu am stat cu ochii aţintiţi către următoarea destinaţie 
și nu m-am înclinat în faţa nimănui, ci doar în faţa vântului... 


— Şi destinaţia următoare ţi-a mulțumit vreodată? Vântul te-a răsplătit 
vreodată, în vreun fel? 


— Nu prea mult, trebuie să recunosc. 


— Dar eu te voi răsplăti, spuse ea cuprinzându-i palma bătătorită cu ambele 
mâini. Ca să se simtă liber, un om are nevoie de un ţel în viaţă. 


El privi în jos, spre palma cuprinsă de mâinile ei mici, apoi se uită într-o 
parte, spre Thorn, care ridică din umeri. 


— Un războinic care nu luptă decât pentru el însuși nu este cu nimic mai 
presus de un bătăuș. 


— Te-am văzut trecând prin încercări grele și știu că pot avea încredere în 
tine. 


Skara cuprinse între palme faţa bătrânului pirat și o întoarse spre ea. 
— Rămâi cu mine. Te rog! 


— O, zei! spuse Jenner și pielea aspră din jurul ochilor i se încreţi când 
zâmbi. Cum să refuz eu așa ceva? 


— Nu poţi. Spune doar că mă vei ajuta. 

— Sunt la dispoziţia ta, prinţesă. Jur. Jur în faţa soarelui și-a lunii! 

Se opri o clipă, apoi continuă: 

— Să te ajut să faci ce, totuși? 

Skara reuși să înghită cu mare greutate. 

— Am promis că voi elibera Throvenlandul, că voi reconstrui palatul 
bunicului meu și că voi lăsa pradă corbilor hoitul lui Yilling cel Strălucitor, 
îți mai aduci aminte? 

Jenner cel Albastru ridică din sprâncenele-i stufoase, peste măsură de uimit. 


— Yilling cel Strălucitor are în spate toată oastea Marelui Rege care să-l 
sprijine. Se spune c-ar avea cincizeci de mii de săbii la dispoziţie. 


— Doar jumătate de război se poartă cu sabia, spuse ea apăsându-și tâmpla 
cu un deget. Cealaltă jumătate se dă aici. 


— Deci... ce plan ai? 

— Mă voi gândi eu la ceva. 

Îi dădu drumul lui Jenner și își îndreptă privirea spre Thorn. 

— Ai navigat alături de Părintele Yarvi spre Primul dintre Orașe. 


Thorn o privi încruntată pe Skara și cârni din nasul strâmb de la 
numeroasele lovituri primite, încercând să-și dea seama ce se ascundea în 
spatele acelei întrebări. 


— Da, am navigat alături de Părintele Yarvi. 
— Te-ai luptat cu Grom-gil-Gorm. 


— Şi asta. 


— Ești Păzitorul Ales al Reginei Laithlin. 
— Ştii bine că sunt. 


— Şi, stând alături de ea, probabil că ai văzut de multe ori de ce e-n stare 
Regele Uthil. 


— De foarte multe ori. 

Skara își şterse și ultimele urme de lacrimi de pe gene. Nu-și mai putea 
permite să plângă. Trebuia să fie dârză, inteligentă și puternică, indiferent 
cât de slabă și de îngrozită se simțea. Trebuia să lupte ea pentru 


Throvenland din moment ce nimeni nu mai era în stare s-o facă, iar 
cuvintele erau singura ei armă. 


— Povestește-mi despre ei, ceru ea. 
— Ce vrei să știi? 


Cunoașterea înseamnă putere, obișnuia să-i spună Mama Kyre atunci când 
Skara se plângea din cauza lecţiilor nesfârșite. 


— Vreau să știu totul. 


Pentru amândoi 


Raith se trezi brusc, privind înnebunit în toate părţile și descoperind că 
cineva îl trăgea de haine. 


Îl apucă pe ticălos de gât și-l izbi cu putere de perete, mârâind în timp ce-și 
scotea cuțitul. 


— Pe toți zeii, Raith! Eu sunt! Eu sunt! 


De-abia atunci izbuti și Raith să vadă, la lumina pâlpâitoare a făcliei, că cel 
pe care îl lipise de perete și căruia se pregătea să-i ia gâtul era fratele său. 


Inima îi bătea cu putere. li luă câteva secunde ca să-și aducă aminte că se 
află între zidurile cetăţii Thorlby. Și că se afla pe coridorul din afara 
camerei lui Grom-gil-Gorm, înfofolit în pătură. Acolo unde îi era locul. 


— Să nu mă mai trezești așa! se răsti el, forțându-se să-și descleșteze 
degetele pe care le simţea mereu amorţite când se trezea. 


— Să te trezesc? șopti Rakki. I-ai trezit pe toți din 'Thorlby la cum strigai. Ai 
visat iar? 


— Nu, mormăi Raith, rezemându-se de perete și scărpinându-se în cap. 
Poate. 


Vise bântuite de flăcări enorme. Fumul gros înălțându-se în văzduh și 
duhoarea distrugerii. Sclipirile nebunești din ochii războinicilor și privirile 


înfometate ale câinilor. Privirea femeii, umbrită de nebunie. Şi vocea ei, 
țipând că-și vrea copiii înapoi. 


Rakki îi întinse o ploscă. Raith i-o smulse din mână și își clăti gura plină de 
tăieturi și de zgârieturi pe dinăuntru după palmele încasate de la Grom, deși 
asta nu era ceva neobișnuit. Își vărsă în palmă puţină apă și se stropi pe faţă. 
Simţea cum îngheață sudoarea pe el. 


— Nu-mi place ce se întâmplă, Raith. Îmi fac griji pentru tine. 
— Tu îţi faci griji pentru mine? 


Sabia lui Gorm probabil că-i căzuse din braţe când se încăierase cu fratele 
său, așa că Raith se grăbi s-o ridice de pe jos și s-o strângă la piept. Dacă 
regele ar fi văzut-o zăcând așa, pe jos, probabil că i-ar mai fi ars vreo 
palmă, dacă nu chiar mai multe. 


— Asta-i ceva nou pentru mine. 
— Nu, nu este. Îmi fac de mult timp griji pentru tine. 


Rakki aruncă o privire nervoasă înspre ușa de la camera regelui și continuă 
mai încet, pe un ton mult mai precaut, aplecându-se spre urechea fratelui 
său: 


— Am putea să plecăm, pur și simplu. Am putea găsi o corabie care să ne 
ducă pe Râul Divin și pe Râul Interzis, aşa cum spuneai mereu. Așa cum 
obișnuiam să spunem amândoi. 


Raith arătă cu capul spre ușă. 


— Crezi că ne va lăsa să plecăm? Crezi că Mama Scaer își va lua la revedere 
de la noi zâmbitoare, fluturând din mână? zise el, pufnind. Credeam că tu 
ești cel cu minte mai multă. E un vis frumos, dar nu mai putem da înapoi. 
Ai uitat cum stăteau lucrurile înainte? Cum ne era frig, foame și frică, tot 
timpul? 


— Ție nu ţi-e frică tot timpul? 


Vocea lui Rakki se auzi atât de slab încât furia lui Raith începu să 
clocotească, amenințând să dea pe-afară, alungându-i brusc teroarea pe care 
o simţise ceva mai devreme. Furia era soluţia tuturor problemelor, la asta se 
ajungea mereu. 


— Nu, nu mi-e frică! mârâi el, zăngănind sabia lui Gorm de podea și 
făcându-și fratele să tresară speriat. Sunt războinic și am de gând să-mi fac 
un nume luptând în acest război. Şi mai vreau să câștig destui bani ca să nu 
ne mai fie foame niciodată. Aici e locul meu. Am luptat pentru el, da? 


— Da, ai luptat pentru el. 

— Slujim un rege! 

Raith încerca să simtă aceeași mândrie pe care o simţise dintotdeauna. 

— Cel mai mare războinic din jurul Mării Sfărâmate. Încă neînvins într-un 
duel sau într-o bătălie. Ţie îți place să te rogi. Mulţumește-i Mamei Război 


că stăm alături de învingători! 


Rakki se uita la el nevenindu-i să creadă, cu spatele lipit de scutul plin de 
lovituri și de zgârieturi al lui Gorm, cu ochi mari și strălucitori de la lumina 
făcliei. Ciudat cât de mult semăna la chip cu Raith și totuși cât de diferite le 
erau expresiile. Câteodată păreau să sunt două galioane din lemn bune de 
așezat la prova și la pupa unei corăbii, asemănătoare, dar privind mereu în 
direcţii opuse. 


— Vor fi uciși mulţi oameni, murmură el. Mai mulți decât oricând. 


— Cred și eu, spuse Raith, după care se întinse din nou pe jos, întorcându-se 
cu spatele la fratele său și trăgându-și pătura pe umeri. Doar suntem la 
război, nu? 


— Numai că mie nu-mi place să ucid. 
Raith încercă să arate că nu-i pasă deloc, însă nu reuși: 


— Pot ucide eu pentru amândoi. 


Se lăsă tăcerea, întreruptă într-un târziu de Rakki: 


— Asta e ceea ce mă sperie cel mai tare. 


Mâini dibace 


Koll scrijeli și ultima rună și zâmbi când suflă rumegușul, pentru a o scoate 
la iveală. Teaca era gata, iar el părea foarte mulțumit de rezultat. 


Îi plăcuse întotdeauna să lucreze lemnul, căci acesta nu avea secrete faţă de 
nimeni și nu minţea pe nimeni, iar odată ce era sculptat, așa rămânea. O 
mare diferență față de munca unui preot, doar fum și ghicitori. Cuvintele 
pot fi unelte mai înșelătoare decât dălţile, iar oamenii ajung să fie mai 
schimbători decât Marea Mamă. 


Simti fiori reci pe spinare atunci când Rin întinse mâna peste umărul lui și 
mângâie cu degetul șirul de rune. 


— Ce înseamnă? 
— Sunt cele cinci nume ale Mamei Război. 
— Pe toţi zeii, câtă fineţe! 


Işi plimbă degetele de-a lungul lemnului întunecat, zăbovind asupra 
siluetelor umane, asupra animalelor și asupra copacilor, care se întrețeseau 
cu delicateţe. 


— Ai mâini foarte dibace, Koll. Cred că nu există altele mai dibace decât ale 
tale. 


Pipăi atentă ornamentul pe care îl adăugase în vârful tecii, un cap de șarpe 
din metal modelat cu ciocanul, care se potrivea perfect cu obiectul ce ieșise 


din mâinile băiatului, întregindu-l. 


— Uite cât de bine putem lucra împreună și ce lucruri minunate realizăm, 
spuse ea lăsându-și degetele înnegrite să alunece între degetele lui care 
deveniseră maro după ce cioplise lemnul. Așa ne-a fost sortit, nu? Sabia 
mea, teaca ta. 


El îi simţi cealaltă mână strecurându-i-se de-a lungul coapsei și un tremur 
involuntar îl cuprinse. 


— Şi e valabil și invers... 
— Rin... 
— Bine, mai degrabă pumnal decât sabie. 


El îi auzea inflexiunea jucăușă din voce, iar răsuflarea fetei îi gâdila gâtul. [i 
plăcea enorm râsul ei plin de veselie. 


— Rin, nu pot. Brand e ca un frate pentru mine... 

— Nu mai sta în preajma lui Brand. Şi problema e rezolvată. 
— Sunt ucenicul Părintelui Yarvi. 

— Nu mai sta nici în preajma Părintelui Yarvi. 


Îi simţi buzele frecându-se de ceafă, iar fiorul de pe spate deveni de-a 
dreptul de nesuportat. 


— I-a salvat viața mamei mele. Mi-a salvat și mie viaţa. Ne-a ajutat să ne 
eliberăm. 


Deja buzele ei îi mângâiau urechile și șopteau dulce, făcându-l să strângă 
involuntar din umeri, în timp ce greutăţile atâmate pe șnurul de la gât 
zornăiau lovindu-se una de alta. 


— Cum te-a ajutat să te eliberezi dacă ai ajuns să nu poţi hotărî singur ce să 
faci și ce nu? 


— l-am rămas dator, Rin. 


Îi simţea pieptul lipit de spatele lui cu fiecare răsuflare. Degetele ei îi 
strângeau mâna cu putere. Era la fel de puternică precum el. Poate chiar mai 
puternică. Se văzu nevoit să închidă ochii pentru a putea gândi cu claritate. 


— Când se va termina războiul, eu voi da testul pentru a deveni preot și apoi 
voi face jurământul de preot, după care voi deveni Fratele Koll și nu voi 
mai putea avea familie, soţie... ah! 


Mâna ei i se strecurase între picioare. 

— Şi până atunci ce te oprește? 

— Nimic. 

Se răsuci și-și înfipse mâna liberă în părul ei scurt, trăgând-o cu forță spre 
el. Râdeau și se sărutau în același timp, înfometați, neîndemânatici, 


împiedicându-se ca niște beţivi de o bancă și trântind câteva unelte pe 
podea. 


Așa se întâmpla de fiecare dată când el venea aici. Și de aceea și continua 
să vină. 

Alunecoasă ca un somon, ea reuși să scape din strânsoarea lui, apoi se 
repezi și înșfăcă tocila, apucându-se de treabă conștiincioasă și privind cu 


mare atenția sabia lustruită din mână, de parcă nu se ocupase cu nimic 
altceva toată dimineaţa. 


Koll clipi, nevenindu-i să creadă. 

— Ce fa... 

Uşa se deschise încet și Brand păși înăuntru, găsindu-l pe Koll pironit în 
mijlocul camerei, cu o mare și vizibilă umflătură în partea din față a 


pantalonilor. 


— Salut, Koll, spuse Brand. Ce faci aici? 


— Am venit să termin de finisat teaca, îngăimă el, roșu la față, apoi se 
întorse grăbit la masa lui și mătura cu palma ultimele fire de rumeguș. 


— Arată-mi-o și mie. 


Brand își lăsă braţul masiv pe umărul lui Koll. O, zei, ce greu era, plin de 
mușchi și străbătut de cicatrice în formă de funii. Koll își aduse aminte de 
ziua în care Brand susținuse pe umerii săi întreaga greutate a corabiei, care 
fusese gata să-l strivească pe Koll dacă el nu s-ar fi mișcat atât de repede. 
Iar acum Koll se întreba cum ar fi fost ca acel braț să-l izbească în faţă, dacă 
Brand ar fi aflat ce se petrecea între el și sora sa. Înghiţi în sec cu mare 
greutate, nedorind să se gândească la așa ceva. 


Insă Brand doar își dădu la o parte de pe frunte o șuviţă de păr și zâmbi. 


— Minunată lucrare! Chiar ești binecuvântat, Koll. De către aceiași zei care 
au binecuvântat-o și pe sora mea. 


— Ea e... o fată foarte profundă, spuse Koll foindu-se stânjenit pentru a-și 
aranja pantalonii, în timp ce Rin își ţuguie buzele supărată în spatele lui 
Brand, fără ca acesta s-o vadă. 


Pe toți zeii, ce orb părea Brand câteodată! Puternic și loial și cu la fel de 
mult simţ al umorului ca un cal de povară, însă stabilise noi standarde în 
materie de ignoranță. Dar pesemne că n-ai putea să fii soţul lui Thorn Bathu 
fără a învăţa să lași foarte mult de la tine. 


— Thorn ce mai face? întrebă Koll, încercând să schimbe subiectul discuţiei. 


Brand se opri, dus pe gânduri, de parcă avea în față o enigmă greu de 
descifrat. 


— Thorn e Thorn. Dar știam asta când m-am însurat cu ea, zise el, arătându-i 
lui Koll acel zâmbet neajutorat al său. Oricum n-aș fi vrut să fie altfel. 


— Cred că nu e chiar ușor să trăiești alături de ea. 


— În orice caz, o să te anunţ când se va întâmpla asta. Jumătate din timp și-o 
petrece lângă regină și cealaltă jumătate, antrenându-se din greu, așa că, 


atunci când ne întâlnim, ori e gata să adoarmă, ori e pusă pe harță, adăugă 
Brand scărpinându-se gânditor în cap. Dar știam toate astea atunci când m- 
am însurat cu ea. 


— Chiar că nu e ușor să trăieşti alături de ea. 
— Cam așa ceva. 


Brand rămase holbându-se în gol, de parcă era un veteran de război care 
încă se străduia să înțeleagă grozăviile prin care trecuse. 


— Oricum, are darul de a isca o bătaie chiar și din cele mai mărunte motive. 
Dar nicio situație cu adevărat importantă nu este ușor de rezolvat. lar eu o 
iubesc în ciuda defectelor pe care le are. Poate tocmai de aceea o iubesc. O 
iubesc, pur și simplu, mai spuse el și zâmbi din nou. Cu siguranţă, fiecare zi 
reprezintă o nouă aventură. 


Se auzi un bubuit puternic în ușă și Brand scutură din cap, ca pentru a se 
trezi din reverie, după care se duse să deschidă. Rin îi trimise un sărut lui 
Koll, iar el îl prinse și-l duse la inimă, ceea ce-o făcu pe Rin să mimeze că 
vomită deasupra mesei de lucru. Iar lui îi plăcea la nebunie când ea făcea 
asta. 


— Imi pare bine că te văd, Brand! 
Koll ridică privirea, surprins să-și vadă maestrul intrând în fierăria lui Rin. 
— Şi mie la fel, Părinte Yarvi! 


Între două persoane care au călătorit mult împreună se stabilește un soi de 
prietenie durabilă și, deși n-ai fi putut găsi două persoane care să semene 
mai puţin, Brand și Yarvi se îmbrăţișară strâns și preotul îl bătu afectuos pe 
fierar pe spate cu mâna sa schiloadă. 


— Cum merge negoțţul cu săbii? o întrebă el pe Rin. 


— Bărbaţii vor avea întotdeauna nevoie de săbii bune, Părinte Yarvi, 
răspunse ea. Dar treburile care au nevoie de cuvinte iscusite? 


— Bărbaţii au nevoie și de cuvinte alese. 
Preotul se întoarse către Koll și-i zâmbi mai puţin afectuos: 
— Mă gândeam eu că te găsesc aici. E trecut de prânz. 


— Deja? spuse Koll, desfăcându-și șorțul și încurcându-se în bretelele 
acestuia, după care reuși să se elibereze și-l aruncă pe podea, scuturându-și 
rumegușul de pe mâini. 


— De obicei, ucenicul este cel care vine la maestru. 


Vârful toiagului din fier făcut de elfi răsuna cu putere pe podeaua din piatră 
în timp ce preotul se învârtea de colo până colo. 


— Eşti ucenicul meu, nu-i așa? 
— Desigur, Părinte Yarvi, spuse Koll, îndepărtându-se vinovat de Rin. 


Yarvi se uită printre gene când la unul, când la celălalt. Evident că nu-i 
scăpa nimic. Puţini oameni erau atât de înzestrați ca el când venea vorba 
despre astfel de chestiuni. 


— Spune-mi că ai hrănit porumbeii. 


— Şi le-am curăţat și coteţele. Am sortat ierburile noi, am citit încă douăzeci 
de pagini din istoria Gettlandului scrisă de Mama Gundring și am învăţat 
cincizeci de cuvinte din limba care se vorbește în Kalyiv. 


Koll își înnebunise mama cu nesfârșitele lui întrebări, însă acum avea parte 
de atât de multe răspunsuri — studiind pentru a intra în rândurile Preoţimii—, 
încât își simţea uneori capul pe cale să-i plesnească. 


— Teama este alimentată de neștiinţă, Koll. Şi nu poate fi înfrântă decât prin 
cunoaștere. Şi cum rămâne cu mișcările stelelor? Ai copiat hărțile pe care ţi 
le-am dat? 


Koll se luă cu mâinile de cap când își aduse aminte. 


— Pe toți zeii, Părinte Yarvi! Le voi copia mai târziu. 


— Nu astăzi. Marea dezbatere începe peste o oră și avem și o încărcătură de 
care trebuie să te ocupi mai întâi. 


Koll îi aruncă o privire plină de speranţă lui Brand. 
— Eu nu sunt chiar atât de bun la cărat cutii... 


— Sunt niște vase. Şi trebuie mișcate cu mare băgare de seamă. Un dar de la 
Impărăteasa Vialine, adus cu o corabie pe Râul Divin și Râul Interzis. 


— Un dar de la Sumael, vrei să zici? întrebă Brand. 


— Un dar de la Sumael, zise Yarvi, zâmbind dus pe gânduri când pronunţă 
numele. Ne-a trimis o armă pe care s-o folosim împotriva Marelui Rege... 


Se opri şi se aşeză între Koll și Rin, ţinându-și toiagul cu mâna schiloadă și 
ridicând teaca meșterită de Koll cu mâna sănătoasă. O răsuci în lumină 
pentru a vedea mai bine desenele săpate în lemn. 


— Mama Război, murmură el. Mama Corbilor. Cea Care Are Săbii în Loc de 
Pene. Cea Care Strânge Morţii. Cea Care Face un Pumn din Mâna 
Desfăcută. Tu ai gravat astea? 


— Cine altcineva s-ar pricepe mai bine? întrebă Rin. Teaca e la fel de 
importantă ca lama. Lama este scoasă mai rar la iveală. De aceea oamenii 
ajung să vadă mai ales asta. 


— Când îţi vei face, în sfârșit, Jurământul de Preot, Koll, meșteșugul 
cioplitului în lemn va pierde un mare maestru, zise Yarvi oftând adânc. Dar 
nu poţi schimba lumea cu o daltă. 


— O poţi schimba un pic, spuse Rin, încrucișându-și braţele și privindu-l pe 
preot. In bine. 


— Mama lui mi-a cerut să fac din el un bărbat de nădejde, să scot ce e mai 
bun din el. 


Koll scutură din cap în spatele maestrului său, însă Rin nu mai putea fi 
oprită. 


— Unii dintre noi îl plac pentru ceea ce este, spuse ea. 
— Şi asta îţi dorești și tu, Koll? Să cioplești lemnul? 


Părintele Yarvi aruncă teaca pe masa de lucru și-și așeză mâna schiloadă pe 
umărul lui Koll. 


— Sau vrei să stai alături de regi și să schimbi mersul istoriei? 


Koll se uita când la unul, când la celălalt. O, pe toţi zeii! nu voia să renunţe 
la niciunul dintre ei, dar ce putea face? Părintele Yarvi îl eliberase. Şi ce fiu 
de sclav nu și-ar dori să stea lângă regi și să câștige respectul tuturor și 
putere pe deasupra? 


— Aleg să schimb istoria, murmură el, cu privirea în podea, vinovat. Așa 
cred... 


Cu prieteni ca ăștia... 


Raith se simţea teribil de plictisit. 


Te duci la război ca să lupţi, nu? Iar într-un război împotriva Marelui Rege 
se presupune că trebuie să lupţi din greu. Însă acum afla un lucru: cu cât un 
război este mai mare, cu atât este dus mai mult cu ajutorul cuvintelor. Vorbă 
multă, așteptare și stat cu mâinile în sân cât e ziua de lungă. 


Persoanele cele mai importante ședeau în jurul a trei mese lungi așezate în 
formă de potcoavă, rangul fiind scos în evidenţă de cupele valoroase cu care 
dădeau pe gât băutura — pe o latură se aflau vanstermanii, pe latură opusă 
erau așezați gettlanderii, iar în mijloc se aflau vreo douăsprezece scaune, 
pentru throvenmani. Scaune care rămăseseră goale, din moment ce aceștia 
nu veniseră, iar Raith regreta că nu le urmase și el exemplul. 


Părintele Yarvi trăncănea în continuare: 

— Acum șapte zile m-am întâlnit cu un sol trimis de Bunica Wexen. 

— Ar fi trebuit să fiu și eu prezentă! se repezi Mama Scaer. 

— Mi-aș fi dorit să poţi veni și tu, dar din păcate n-a fost timp, zise Yarvi 
ridicând împăciuitor mâna sănătoasă, cu palma întoarsă în afară, de parcă n- 


ai fi putut găsi un om mai cinstit decât el. Dar n-ai pierdut nimic. Mama 
Adwyn a încercat să mă omoare. 


— Deja o plac, îi șopti Raith fratelui său, făcându-l pe acesta să pufnească în 
râs. 


Raith ar fi preferat să doarmă cu un scorpion în pat decât să schimbe două 
vorbe cu ticălosul ăla fără o mână. Rakki îl poreclise Păianjenul și fără 
îndoială că Yarvi era la fel de slab, de ager și de otrăvitor. Dar păianjenul te- 
ar fi lăsat în pace, dacă nu erai o insectă bună de mâncat. Pe când Părintele 
Yarvi își ţesea pânzele doar pentru oameni și nimeni nu putea spune cine se 
va prinde în ele. 


Ucenicul său nu părea nici el mai breaz. Un băiat subțirel cu părul ca paiele 
din capul unei sperietori, cu un smoc de barbă ciufulit și de o culoare 
nedefinită și cu un mod ciudat de-a privi, ezitant, de parcă se ferea întruna, 
clipind foarte des. Zâmbea tot timpul, de parcă ar fi încercat să câștige 
simpatia tuturor, însă Raith știa că nu poate avea încredere în el. Poţi avea 
încredere într-o privire furioasă, într-una îndurerată sau într-una plină de 
ură, însă în spatele unui zâmbet se poate ascunde orice. 


Raith își dădu capul pe spate în timp ce zgomotul glasurilor continua 
netulburat și își aţinti privirea spre domul înalt al Sălii Zeilor. O clădire 
impunătoare, însă pe el nu-l impresiona nicio clădire, decât dacă putea să-i 
dea foc. Statuile Zeilor Înalţi îl priveau de sus în jos dezaprobator, iar Raith, 
la rândul său, îi sfidă cu un rânjet. În afară de o rugăciune rostită cu o 
jumătate de gură către Mama Război, el nu vedea ce mare folos pot aduce 
zeii. 


— Bunica Wexen a spus că suntem vrăjitori și trădători și că de-acum suntem 
scoși în afara legii, zise Părintele Yarvi aruncând pe masă un pergament și 
făcându-l pe Raith să mârâie, căci nu vedea rostul acestor hârtii, așa cum nu 
vedea rostul zeilor ori al clădirilor. S-a hotărât că a venit momentul să ne 
zdrobească. 


— N-a mai făcut nicio ofertă de pace? întrebă Regina Laithlin. 
Părintele Yarvi se uită pieziș spre ucenicul său, după care clătină din cap. 
— Niciuna. 


Regina oftă cu amărăciune. 


— Am sperat că ne va face o propunere și ne vom putea târgui cu ea. Nimeni 
nu poate obţine vreun câștig din vărsarea de sânge. 


— Asta depinde de al cui sânge este vărsat și pentru ce, bubui Gorm, privind 
încruntat spre scaunele rămase goale. Când ne va binecuvânta Regele Fynn 
cu vorbele sale pline de înțelepciune? 


— Nici într-o mie de ani, răspunse Yarvi. Fynn este mort. 


Ecoul cuvintelor sale se stinse în vastitatea Sălii Zeilor, lăsându-i pe cei 
prezenți muţi de uimire. Chiar și Raith ciuli urechile. 


— Mama Kyre i-a oferit cheia Fortăreţei lui Bail în schimbul păcii, însă 
Bunica Wexen a trădat-o. L-a trimis pe Yilling cel Strălucitor să le ceară 
socoteală celor din Yaletoft și l-a ucis pe Regele Fynn, după care a ars 
orașul din temelii. 


— Așadar, nu mai avem de ce să așteptăm ajutor dinspre Throvenland. 


Sora Owd, ucenica bucălată a Mamei Scaer, părea gata să izbucnească în 
plâns la auzul acestor vești, dar Raith rânjea. Poate că acum va avea în 
sfârșit și el ceva de făcut. 


— Există un singur supravieţuitor, spuse Regina Laithlin, care trosni din 
degete și ușile Sălii Zeilor se deschiseră larg. Nepoata Regelui Fynn, 
Prinţesa Skara. 


În cadrul ușilor stăteau două siluete întunecate, ale căror umbre se alungeau 
până departe pe podeaua lustruită. Una dintre ele era Jenner cel Albastru, 
arătând la fel de jerpelit și de bătut de vreme ca pe cheiuri. Cealaltă se 
străduise să se arate mult mai prezentabil. 


Purta o rochie dintr-o țesătură verde foarte fin, care sclipea în lumina 
făcliilor, și-și ţinea spatele drept, iar umbrele cădeau în scobiturile 
claviculelor ei subțiri. Cercelul îi cobora de-a lungul gâtului foarte lung, iar 
la o mână avea prinsă o brățară strălucitoare, cu un rubin roșu ca sângele. 
Părul nu-i mai era ciufulit și murdar, ci uns cu ulei și împletit într-o coadă 
groasă și strălucitoare. 


Pe toţi zeii! Ce mult se schimbase, însă Raith o recunoscu imediat. 

— Uite-o! spuse el cu răsuflarea tăiată. Fata pe care am zărit-o la docuri. 
Rakki se aplecă spre urechea lui și-i șopti: 

— Te iubesc, frate, dar cred că pretenţiile tale sunt niţel prea mari. 

— Trebuie să vă mulţumesc. 


Skara arăta la fel de lipsită de culoare și de fragilă precum coaja unui ou, 
însă glasul îi răsună clar când își îndreptă ochii mari și verzi spre statuile 
enorme ale Zeilor Inalți. 


— Trebuie să le mulțumesc zeilor pentru că m-au scăpat din ghearele lui 
Yilling cel Strălucitor și pentru că m-au adus în siguranță în braţele 
gazdelor mele, care mi-au oferit adăpost. Îi mulţumesc verișoarei mele, 
Regina Laithlin, despre a cărei iscusință aflasem de mult, dar care, am 
descoperit acum, poate fi și plină de bunătate. Şi mai trebuie să-i mulţumesc 
Regelui Uthil, despre a cărui voinţă de fier se vorbește pe tot cuprinsul 
Mării Sfărâmate, fiind totodată cunoscut și pentru dorința sa de a face 
dreptate. 


Regele Uthil ridică ușor o sprânceană. Un gest ce vădea plăcerea, vizibilă 
pe faţa ascuţită ca o capcană pentru urși. 


— Eşti bine-venită printre noi, prinţesă! 
Skara se înclină adânc și grațios în faţa vanstermanilor. 


— Grom-gil-Gorm, Rege al Vansterlandului, Cel Care Frânge Săbiile, mă 
simt onorată să mă aflu în faţa unui bărbat atât de impunător! Aș putea 
povesti mult despre forţa ta extraordinară și despre îndemânarea cu care 
mânuiești sabia, însușiri despre care se vorbea adesea în Yaletoft, însă lanţul 
pe care-l porţi la gât spune multe despre faptele tale. 


— Şi eu credeam că spune multe. 


Gorm își plimbă un deget pe lanţul de care atâmau mânerele săbiilor rupte 
de la vrăjmașii învinși în luptă, un lanţ petrecut de patru ori în jurul gâtului 
său gros ca un trunchi de copac. 


— Asta până te-am auzit pe tine vorbind, prințesă. Căci acum chiar mi-ai 
stârnit îndoieli. 


Nu era decât pălăvrăgeală. Dar chiar și Raith, care nu era mai bun la 
lingușit decât un câine, putea vedea cât de bine se potriveau toate acele 
complimente, precum cheia în lacăt, și cum fiecare compliment era menit 
să-i răscolească vanitatea celui căruia îi era adresat. lar atmosfera din Sala 
Zeilor devenise dintr-odată mult mai prietenoasă. Căci până atunci se 
turnase destul oţet deasupra acestei alianţe și așa prea fragile. Skara turnase 
miere și toți cei de față săriseră s-o lingă. 


— Regi măreţi, rosti ea, regine înțelepte, războinici faimoși și preoţi iscusiți 
s-au strâns cu toții aici. 


Işi coborî mâna fragilă ca o surcică și și-o lipi de abdomen, iar lui Raith i se 
păru că tremură, însă fata își reveni imediat și-și cuprinse braţul cu celălalt, 
pentru a se linişti. 


— Sunt tânără și n-am niciun drept să stau aici, între voi, dar nu mai e 
nimeni care să vorbească în numele Throvenlandului. Nu vorbesc în numele 
meu, ci în numele supușilor mei, care au rămas neajutoraţi în faţa 
războinicilor trimiși de Marele Rege, și vă rog să-mi permiteţi să ocup eu 
locul lăsat gol de bunicul meu. 


Poate că de aceea ea nu se îndreptase către niciuna dintre cele două tabere. 
Poate că era o tânără umilă, rămasă fără niciun prieten. Poate că de vină 
fusese glasul său cel cristalin, însă atunci când vorbise, toţi păruseră vrăjiţi. 
Deși se rostiseră vorbe grele și pătimașe și spiritele se încinseseră până la 
venirea ei, acum nimeni nu mai scotea un cuvânt, iar în sala plină de eroi și 
de viteji se lăsă o tăcere adâncă. 


Când Regele Uthil vorbi în sfârșit, vocea îi răsună precum croncănitul unei 
ciori după ciripitul unei privighetori. 


— Ar fi o grosolănie din partea noastră să refuzăm o cerere atât de graţioasă. 
Cei doi regi găsiseră în sfârșit un lucru asupra căruia să cadă de acord. 


— Noi ar trebui să te implorăm să iei loc alături de noi, Prinţesă Skara, spuse 
Gorm. 


Raith o privi pe prințesă cum se îndreaptă cu graţie spre jilțul pe care ar fi 
trebuit să stea Regele Fynn, pășind atât de ușor încât ai fi putut ţine în 
echilibru pe cap o carafă plină cu bere. Jenner cel Albastru strică toată 


impresia lăsată de ea trântindu-se greoi pe scaunul de alături, de parcă s-ar 
fi așezat pe cufărul unui vâslaș de pe corabie. 


Gorm îi aruncă bătrânului pirat o privire încruntată. 
— Nu se cuvine ca o prinţesă să se afle într-o companie atât de puţin selectă. 


— Nu te contrazic, zise Jenner cel Albastru cu un rânjet larg pe faţă, care-i 
expunea nenumărate găuri dintre dinţi. Crede-mă, nimic din toate astea n-a 
fost ideea mea. 


— Un conducător ar trebui să aibă un preot care să-l sfătuiască, zise Mama 
Scaer. Unul care să-l ajute să aleagă răul cel mai mic. 


Yarvi se uită încruntat la ea, din partea cealaltă a meselor. 

— Şi binele suprem. 

— Exact. Ucenica mea, Sora Owd, este o foarte bună cunoscătoare a 
graiurilor și a legilor din preajma Mării Sfărâmate, șireată și, pe deasupra, o 


vindecătoare pricepută. 


Raith aproape că izbucni în râs. Clipind ca o prostănacă și privind-o pieziș 
pe maestra ei, Sora Owd arăta la fel de şireată ca un nap. 


— Foarte bine, atunci, zise Gorm, dar prinţesa trebuie să fie la fel de bine 
păzită, pe cât este de sfătuită. 


Laithlin rosti cu răceală: 


— Verișoara mea este apărată de cei mai capabili războinici. 
— Şi pe ea cine-o va păzi de ei? Ţi-l ofer pe purtătorul meu de sabie. 


Gorm își lăsă brusc mâna-i imensă pe umărul lui Raith, iute ca un fulger, 
făcându-l pe acesta să tresară și curmându-i râsul. 


— Pe cel care-mi umple cupa. li încredinţez viața mea de fiecare dată când 
beau ceva, ceea ce se întâmplă foarte des. Raith va dormi pe coridor, în faţa 
ușii tale, prințesă, și te va păzi conştiincios ca un câine de vânătoare. 


— Mai degrabă aș lăsa un cuib de șerpi la ușa dormitorului ei, mârâi Thorn 
Bathu furioasă, iar Raith nu se arăta nici el prea mulţumit de ideea 
stăpânului său. 


I-ar fi plăcut să o privească toată ziua pe Skara, dar gândul că urma să fie 
smuls de la locul pe care și-l câștigase cu trudă și pentru care se luptase cu 
îndârjire și faptul că pe ea ar fi transformat-o într-o sclavă nu-l atrăgeau mai 
deloc. 


— Regele meu... șuieră el, în timp ce din sală începeau să se audă murmure 
tot mai furioase. 


Ani în șir, Raith și fratele său își slujiseră regele mereu împreună. lar gândul 
că acesta se descotorosea de el atât de ușor era ca un pumnal înfipt în spate. 
Şi de Rakki cine va mai avea grijă? Raith era cel mai puternic, o știau 
amândoi. 


Mâna lui Gorm se lăsă și mai greu pe umărul lui. 


— E verișoara lui Laithlin, murmură el. Aproape că face și ea parte dintre 
gettlanderi. Să stai lipit de ea. 


— Dar eu ar trebui să lupt alături de tine, nu s-o fac pe dădaca pentru o... 
Degetele lui Gorm se strânseră cu atâta putere încât îl Raith icni. 


— Să nu mă mai pui niciodată să-ţi cer ceva de două ori! 


— Prieteni! Vă rog! strigă Skara. Avem prea mulţi dușmani ca să ne mai și 
certăm între noi! Accept cu mare recunoștință sfaturile tale, Soră Owd. Şi 
protecţia ta, Raith. 


Raith privi de jur împrejurul sălii, simțind toţi acei ochi aţintiţi asupra lui. 
Regele vorbise în locul său. Iar el nu avea mai multe de spus decât un câine 
în faţa stăpânului aflat la vânătoare. 


Se ridică, făcând picioarele scaunului pe care șezuse să scârțâie pe podeaua 
lustruită, după care desprinse cu degete amorţite imensa sabie a lui Gorm, 
pe care o ţinea legată de umăr. Sabia pe care o curăţase, o lustruise, o 
purtase cu el și dormise lipit de ea vreme de trei ani. Atât de mult timp, 
încât își imagina că de-acum înainte va merge strâmb, lipsit de greutatea ei. 
Voia s-o poată arunca nepăsător pe podea, însă nu se îndură. Așa că o așeză 
moale alături de scaunul său și-și bătu ușor pe spate fratele, care amuţise, în 
semn de despărțire, transformându-se brusc din purtătorul de sabie al 
regelui în câinele de pază al prinţesei. 


Pașii săi târșâiți reverberară în liniștea sălii, după care Raith se trânti amorţit 
pe scaunul de lângă noua sa stăpână, complet învins, deși nici măcar nu 
avusese șansa să intre în luptă. 


— Acum ne putem întoarce la discuţia noastră despre război? scrâșni Regele 
Uthil, iar contrazicerile își reluară cursul firesc. 


Skara nu-i aruncă nici măcar o privire noului ei animal de companie. Şi de 
ce-ar fi făcut-o? La fel de bine ar fi putut proveni din două lumi complet 
diferite. Lui Raith i se părea strălucitoare și perfectă ca o relicvă de-a elfilor. 
La fel de calmă, de încrezătoare și de senină în această companie selectă ca 
un lac de munte sub lumina stelelor. 


O fată — sau o femeie — complet lipsită de teamă. 


Sângele lui Bail 


Skara fusese aproape la fel de înspăimântată ca atunci când se aflase față-n 
faţă cu Yilling cel Strălucitor. 


Nu dormise aproape deloc cu o noapte înainte. Se gândise și iar se gândise 
ce să le spună celor prezenţi în Sala Zeilor și cum anume, amintindu-și 
lecţiile Mamei Kyre și exemplele bunicului său, apoi murmurase rugăciuni 
în întuneric către Cea Care Rostește Primul Cuvânt. 


Nu reușise să înghită nici măcar o firimitură din cauza stomacului ce se tot 
frământa. Simţea de parcă fundul era pe cale s-o trădeze și se întreba ce s-ar 
întâmpla dacă i-ar scăpa vreun vânt răsunător în mijlocul mulţimii prezente 
acolo. 


Strânse braţele jilțului atât de tare, încât încheieturile i se albiră, parcă era 
un naufragiat pierdut pe marea cuprinsă de furtună. Chipuri care mai de 
care mai mânioase îi lunecau prin faţa ochilor în penumbra din Sala Zeilor 
și ea se străduia să le studieze așa cum o învățase Mama Kyre. Se străduia 
să le citească, să deslușească enigmele, îndoielile, speranţele și secretele din 
spatele acelor priviri, să afle cum le-ar fi putut folosi în avantajul ei. 


Inchise ochii, repetând în gând la nesfârșit cuvintele dragi ale bunicului său: 


Ai fost întotdeauna vitează, Skara. Întotdeauna ai fost vitează. Întotdeauna 
ai fost vitează. 


Tânărul vansterman, Raith, nu-i prea inspira încredere. Într-adevăr, era 
impresionant. Infricoșător ca o secure lipită de gâtul cuiva, palid și cu faţa 


dură ca argintul modelat cu dalta, cu o ureche din care lipsea o bucată 
zdravănă, cu părul tăiat scurt și cu privire aspră, cu gene albe și sprâncene 
la fel, a căror linie era străbătută de cicatrice, artăta de parcă orice urmă de 
sentiment dispăruse din el și lăsase în loc doar un dispreţ care te îngheţa. 


La fel de bine ar fi putut proveni din lumi diferite. El arăta încăpățânat și 
sălbatic ca un câine de luptă, calm și dispreţuitor în mijlocul acestor oameni 
periculoși ca un lup în fruntea haitei. Şi-ar fi găsit locul printre Companionii 
lui Yilling cel Strălucitor, iar acest gând o făcu pe Skara să înghită în sec și 
să încerce să pretindă că, de fapt, el nu se afla acolo, lângă ea. 


— Moartea ne așteaptă pe toți! 


Glasul scrâșnit al Regelui Uthil reverberă prin sală către ea, dându-i 
impresia că el s-ar afla pe marginea unei fântâni, iar ea se zbătea să nu se 
înece pe fundul acesteia. 


— Războinicul înţelept are sabia de partea sa. Încearcă mereu să nimerească 
inima, încearcă să-și ameţească adversarul și să-l ia prin surprindere. Oţelul 
e răspunsul, mereu oţelul! Trebuie să atacăm! 


Un zăngănit de aprobare deloc surprinzător veni ca răspuns dinspre partea 
de sală în care se aflau oamenii lui Uthil, în timp ce dinspre partea lui Gorm 
se auzi un mormăit plin de dezgust, o reacţie deloc neașteptată. 


— Războinicul înţelept nu se-avântă drept în braţele Morţii. El trebuie să se 
ascundă în spatele scutului, în primul rând, pentru a fi protejat, rosti Gorm, 
așezându-și afectuos mâna pe imensul scut negru pe care-l purta fratele 
geamăn al lui Raith. Își atrage dușmanii pe terenul său, pentru a-i zdrobi așa 
cum știe el s-o facă cel mai bine. 


Regele Uthil pufni dispreţuitor când îl auzi. 


— Şi ce câștig ţi-a adus scutul în spatele căruia te-ai ascuns? Te-am provocat 
la luptă chiar în mijlocul acestei săli și ai plecat de aici ca un câine cu coada 
între picioare. 


Sora Owd se pregătea să intervină. Chipul ei îi amintea Skarei de piersicile 
ce creșteau dincolo de zidurile Fortăreţei lui Bail: moi, rotunde, pline de 
pete roz și acoperite de puf mărunt. 


— Regii mei, asta nu ne ajută cu nimic... 


Dar vocea lui Gorm-gil-Gorm bubui în sală ca un tunet, acoperind cu totul 
glasul ei firav: 


— Ultima oară când gettlanderii și vanstermanii s-au înfruntat, faimoasa ta 
sabie n-a fost prezentă în careu, Rege de Fier. Ai trimis în schimb o femeie 
să lupte în locul tău și am învins-o, dar am ales s-o las în viaţă... 


— Am putea oricând încerca din nou, dacă-ţi face plăcere, rahat uriaș ce ești, 
mârâi Thorn Bathu. 


Skara îl văzu pe Raith cum strânge cu putere brațul scaunului pe care ședea. 
O mână mare, cu piele albă, cu încheieturile degetelor masive brăzdate de 
cicatrice. O mână care părea făcută pentru a fi strânsă pumn. Skara îl apucă 
de încheietură și reuși să se ridice ea prima în picioare. 


— Trebuie să găsim o cale de mijloc! strigă ea. 


Era mai degrabă un strigăt plin de disperare. Inghiţi în sec când toate 
privirile se întoarseră spre ea, ostile ca un șir de sulițe ascuţite. 


— Cu siguranţă că războinicii cei mai de seamă sunt cei care știu să se 
folosească și de sabie, și de scut în același timp. 


O afirmaţie greu de contrazis, dar cele două tabere tot găsiră un mod de a-i 
întoarce spusele: 


— Cei care aduc corăbiile ar trebui să vină ei cu o strategie, spuse Regele 
Uthil, șuierând dispreţuitor. 


— lar tu nu aduci decât un singur membru pentru a susține alianţa noastră, 
zise Regele Gorm, zornăindu-și lanţul mândru. 


— Dar e unul de calitate, observă Jenner. Insă nu pot spune că este mai mult 
de unu. 


Sora Owd își încercă și ea puterile: 


— Regulile unei discuţii de acest fel, consemnate pentru prima oară de 
Ashenleer tocmai în negurile istoriei, spun că ambele părți care poartă 
discuţia au dreptul să-și susțină punctul de vedere, indiferent de... 
indiferent... 


Se întrerupse când surprinse privirea maestrei sale, Mama Scaer, care o fixa 
cu ochi de gheaţă, iar vocea i se pierdu în spaţiul vast și întunecos al Sălii 
Zeilor. 


Skarei îi trebui un uriaș efort de voință pentru a-și păstra vocea calmă. 
— Aș fi adus mai multe corăbii cu mine dacă bunicul ar mai fi fost în viaţă. 


— Insă el e mort, îi răspunse Uthil, fără a se deranja să-și îmblânzească 
tonul. 


Gorm se uită încruntat peste masă la rivalul său. 
— Şi ne-a trădat în faţa Bunicii Wexen. 


— Şi voi ce alegeri i-aţi lăsat? se răsti Skara, furia ei luându-i pe toţi prin 
surprindere, pe ea cel mai mult chiar. Aliaţii săi l-au abandonat acolo, fără 
ajutor și, în timp ce ei se ciondăneau care ce poziţie să ocupe, el murea 
singur! 


Dacă vorbele ar fi fost arme, spusele Skarei nimeriseră ţinta. Ea își dădu 
seama că trebuie să profite de liniștea așternută, așa că se aplecă înainte, în 
ciuda staturii sale firave, și își sprijini pumnii de masă așa cum obișnuia 
bunicul ei să facă. 


— Yilling cel Strălucitor e ocupat acum să treacă Throvenlandul prin foc și 
sabie! Să înfrângă puţina rezistență rămasă. Netezește drumul pentru oastea 
cea mare a Marelui Rege. Se crede el însuși invincibil! 


Şi, dorind ca întregul dispreţ afișat de Yilling la adresa tuturor celor prezenţi 
în această sală să le răscolească mândria, adăugă: 


— Dar și-a lăsat corăbiile în urmă. 
Uthil miji ochii neîncrezător și spuse: 


— Dar corabia unui războinic reprezintă arma lui cea mai de preţ, calea prin 
care poate primi provizii și mijlocul prin care poate scăpa atunci când este 
încolţit. 


— Casa lui și inima lui! tună Gorm, trecându-și gânditor degetele prin barbă. 
Unde se află aceste corăbii ale lui Yilling cel Strălucitor? 


Skara își trecu limba peste buze și se întoarse cu faţa spre el. 
— În golful de lângă Fortăreaţa lui Bail. 
— Aha! 


Brăţările elfilor de la încheietura braţului plin de tatuaje al Mamei Scaer 
începură să zornăie în timp ce ea gesticula nervoasă, vrând astfel să dea de 
înţeles că ideea asta era pur și simplu ridicolă. 


— Stau la adăpostul lanțurilor imense. 


— Iar locul acela a fost construit de elfi, adăugă Părintele Yarvi. Și nu poate 
fi cucerit. 


— Nu! reverberă glasul Skarei până în vârful domului, de parcă ar fi bătut 
din palme. M-am născut acolo și-i cunosc toate punctele slabe. 


Uthil se foia pe scaun enervat, însă Laithlin își așeză ușor palma peste 
pumnul lui încleștat, încercând să-l calmeze. 


— Las-o să vorbească, îi șopti ea la ureche. 


Regele se uită la regină și încruntarea îi dispăru o clipă, făcând-o pe Skara 
să se întrebe dacă el chiar era un om de fier ori doar un un om obișnuit, din 


carne și oase, prins în capcana de fier a propriei faime. 


— Vorbește, prințesă! spuse el, desfăcându-și pumnul și prinzând mâna 
reginei în palmă în timp ce se lăsa pe spate în jilțul său. 


Skara se aplecă și mai mult în față, încercând să-și facă auzite cuvintele 
chiar și în cele mai îndepărtate unghere ale încăperii, dorindu-și cu ardoare 
să umple acea sală măreaţă cu speranţele și cu năzuinţele sale și să-i 
convingă pe toţi cei care o ascultau să i le împărtășească la rândul lor, așa 
cum o învățase Mama Kyre. 


— Zidurile construite de elfi nu pot fi dărâmate, însă anumite porţiuni din ele 
au fost distruse când Zeița a fost sfărâmată și acele porţiuni au fost astupate 
de către oameni. lar Marea Mamă sapă întruna cu valurile ei furioase la 
baza lor. Pentru a le întări, bunicul a construit doi contraforți imenși pe 
stâncile din colţul de nord-vest. Iar acei contraforți sunt atât de masivi încât 
aproape că se ating unul pe celălalt. Un om îndemânatic s-ar putea cățăra 
printre ei și ar putea deschide drumul și pentru alții. 


— Un nebun îndemânatic, murmură Gorm. 


— Chiar dacă o mână de oameni ar trece de ziduri, spuse Uthil, Yilling cel 
Strălucitor e un conducător cu mare experienţă. N-ar fi atât de prost încât să 
lase acele porţi nepăzite... 


— Mai există o poartă ascunsă, prin care se poate strecura un om, care le-ar 
permite războinicilor rămași afară să pătrundă în fortăreață. 


Vocea Skarei deveni șovăitoare din cauza disperării cu care încerca să-i 
convingă, însă Jenner cel Albastru se afla alături și se dovedi un diplomat 
mult mai abil decât păruse la prima vedere. 


— Poate că nu știu eu prea multe, rosti el, dar cunosc Marea Sfărâmată ca pe 
propriile buzunare, iar Fortăreaţa lui Bail reprezintă încuietoarea care o 
poate bloca, dar și cheia care o poate deschide. Fortăreața controlează 
Istmurile Skekenhouse-ului. De aceea dorea atât de mult Bunica Wexen să o 
cucerească. Atâta vreme cât Yilling cel Strălucitor deţine controlul asupra 
ei, el poate ataca oriunde, dar dacă noi reușim s-o recucerim... 


Şi se întoarse cu faţa către Skara, făcându-i cu ochiul. 


— Am câștiga o bătălie despre care se vor compune multe ode, strigă ea, și 
vom putea apoi ameninţa însuși tronul Marelui Rege. 


Bărbaţi începură să murmure cântărind alternativele. Skara le captase 
atenția, însă cei doi regi păreau doi tauri furioși, greu de convins să se alieze 
spre realizarea unui țel comun. 


— Şi dacă Yilling a mutat corăbiile? scrâșni Uthil. Dacă tu nu-ţi mai aduci 
aminte cu exactitate care sunt slăbiciunile Fortăreţei lui Bail? Dacă Yilling a 
aflat despre ele și deja a decis să le întărească, ajutându-se de oamenii săi? 


— Atunci Moartea ne așteaptă pe toţi, Rege Uthil! 


Skara n-ar fi reușit în veci să câștige o bătălie împotriva acestor oameni 
dacă s-ar fi arătat sfioasă. 


— Te-am auzit spunând că trebuie să ţintim inima vrăjmașului. Iar inima lui 
Yilling este mândria lui. Corăbiile sale. 


— Va fi un pariu riscant, murmură Gorm. Atât de multe lucruri ar putea 
merge prost... 


— Ca să câștigi în faţa unui inamic mai puternic decât tine trebuie să riști, 
zise Skara bătând cu pumnul ei micuţ în masă. Te-am auzit spunând că 
trebuie să-ţi înfrunți adversarul pe terenul tău. Ce teren mai potrivit poţi 
găsi decât cea mai puternică fortăreață din jurul Mării Sfărâmate? 


— Acela nu e terenul meu, mormăi Gorm. 

— Dar e al meu! 

Vocea Skarei păru din nou că ezită, dar reuși până la urmă să continue: 
— Aţi uitat cu toţii! Sângele lui Bail însuși curge prin venele mele! 


Skara îi simţi pe toți cum ezită. Ura reciprocă, teama de Marele Rege și 
nevoia de a părea neînfricaţi, împreună cu setea de glorie, toate se clătinau 


periculos pe o margine nu mai lată decât tăișul unei săbii. Aproape că 
reușise să-i convingă, însă, așa cum porumbeii se întorc întotdeauna în 
coteţele din care au zburat, și bărbaţii din faţa ei ar fi fost în stare să revină 
la vechile metehne, iar ea ar fi scăpat cu totul ocazia. 


Când raţiunea este învinsă, îi spusese odată Mama Kyre, doar nebunia mai 
poate triumfa. 


— Poate că e nevoie să vedeţi voi înșivă! spuse Skara, întinzând mâna pentru 
a înșfăca pumnalul de la brâul lui Raith. 


El încercă disperat să o oprească, însă ea se dovedi mai rapidă. Apăsă vârful 
pumnalului chiar la baza degetului mare de la mână și-și spintecă pielea 
palmei până la rădăcina degetului mic. 


Se așteptase să cadă doar câteva picături, dar își dădu seama că lui Raith îi 
plăcea să-și țină pumnalul foarte bine ascuţit. Sângele stropi masa, ajungând 
până pe pieptul lui Jenner cel Albastru și pe faţa rotundă a Surorii Owd. Se 
auzi un icnet colectivt, Skara fiind cea mai șocată dintre toți, însă acum nu 
mai exista nicio cale de întoarcere, ci doar un galop nebun înainte. 


— Ei bine? zise ea, ridicându-și pumnul în faţa Zeilor Înalţi şi lăsând sângele 
să i se scurgă în jos pe braţ, picurând de pe cot pe podeaua din piatră. Acum 
sunteți dispuși, voi, războinicii, să vă scoateţi săbiile din teci și să vărsaţi 
sânge alături de mine? Sunteţi dispuși să vă aruncaţi în brațele Mamei 
Război şi să vă încredeţi în măiestria voastră neîntrecută în mânuitul 
armelor? Sau veţi rămâne supăraţi aici, în întuneric, înțepându-vă unul pe 
altul cu vorbe goale? 


Scaunul lui Gorm-gil-Gorm se prăbuși pe spate când își sălță trupul enorm. 
Chipul i se schimonosise, iar Skara se făcu mică de tot, așteptând ca furia 
lui s-o zdrobească. După care își dădu seama că el își mușca limba. Apoi 
regele scuipă salivă roșie pe masă. 


— Bărbaţii Vansterlandului vor fi pe mare în cinci zile, răcni Cel Care 
Frânge Săbiile, cu sângele scurgându-i-se pe barbă. 


Regele Uthil se ridică și el. Sabia ascuţită îi alunecă pe braţ, apoi vârful 
rămase sprijinit de podea, în faţa lui. Își apucă sabia de sub mâner, 
încheieturile degetelor albindu-i-se în timp ce-o strângea cu putere. Un 
șuvoi de sânge începu să se scurgă pe șanțul din mijlocul lamei, 
împrăștiindu-se într-o baltă întunecată pe podea. 


— Bărbaţii Gettlandului vor fi pe mare în patru zile, rosti el. 


Războinicii din ambele colţuri ale încăperii începură să răpăie pe tăbliile 
meselor și să-și zăngănească armele, apoi scoaseră un răcnet de triumf la 
vederea sângelui vărsat în faţa lor, chiar dacă era prea puţin pentru a câștiga 
o bătălie, iar cea mai mare parte a lui provenea de la o fată de șaptesprezece 
ani. 


Skara se așeză la loc, simțindu-se dintr-odată foarte ameţită, abia băgând de 
seamă când cineva îi smulse cuțitul din mână. Sora Owd rupse o fâșie din 
mâneca hainei pe care o purta și începu să-i bandajeze palma, ţinând-o cu 
delicateţe de încheietură. 


— Va fi în regulă până voi putea să-ți cos tăietura, îi spuse ea privind-o pe 
sub sprâncene. Te rog să nu mai faci niciodată așa ceva, prințesă. 


— Nu-ţi face griji... Au! 
Pe toţi zeii, chiar începea s-o doară! 
— Cred că deja am învăţat lecţia. 


— E prea curând să ne-apucăm să sărbătorim victoria! strigă Părintele Yarvi 
pentru a se face liniște. Mai întâi trebuie să hotărâm cine se va cățăra printre 
contraforți. 


— Când vine vorba să stabilim cine este cel mai puternic și mai sprinten om, 
atunci categoric purtătorul meu de stindard, Soryorn, nu are pereche. 


Gorm își înfipse degetele pe sub zgarda metalică bătută cu rubine a înaltului 
sclav shend de lângă el. 


— A reușit să alerge pe ramele vâslelor în afara corabiei de trei ori când 
veneam încoace dinspre Vansterland. Pe timp de furtună. 


— Nu vei găsi pe nimeni mai rapid și mai sprinten decât ucenicul meu, Koll, 
zise Părintele Yarvi. lar despre asta poate depune mărturie oricine l-a văzut 
căţărându-se pe stânci în căutare de ouă. 


Toţi gettlanderii încuviințară din cap. Cu toţii, mai puţin ucenicul însuși, 
care arăta la fel de nefericit pe cât se simţea Skara de ameţită. 


— Atunci, să facem o întrecere ca între prieteni? sugeră regina Laithlin. 
Pentru a vedea care dintre cei doi e mai bun? 


Skara înţelese șiretlicul reginei. Un mod de a le abate atenţia acestor berbeci 
îndărătnici și dornici să se bată cap în cap înainte de a se lupta cu inamicul. 


Sora Owd așeză cu blândeţe mâna Skarei pe masă. 


— Ca părtaș cu drepturi egale al acestei alianţe, strigă ea, potrivit legilor 
străvechi, Throvenlandul ar trebui să aibă și el un reprezentant la întrecere. 


De data asta, evită cu bună știință să o privească pe Mama Scaer și se lăsă 
pe spate mulțumită că vorbise. 


Skara era mai puţin mulţumită. Ea nu știa pe nimeni sprinten ori puternic, 
căci singurul om pe care îl avea alături era Jenner cel Albastru. 


Iar acesta ridică din sprâncenele stufoase când prințesa se uită la el și şopti: 
— Pentru mine și scările sunt o încercare. 
— Voi participa eu pentru tine, spuse Raith. 


Skara nu-l mai văzuse până atunci zâmbind, însă acest zâmbet păru să 
aprindă o flacără pe chipul lui rece, o flacără ce-i strălucea în ochii, 
sugerând îndrăzneală și sfidare, ceea ce-l făcea și mai enigmatic decât de 
obicei. 


— Probabil că va fi mai plăcut decât să zac aici și să ascult întruna palavre, 
nu? 


Ocazii 


— Nu am prea avut ocazia să vorbim, zise Jenner cel Albastru. 
— Mie nu-mi prea place să vorbesc, mormăi Raith. 
— ţi place mai mult să lupţi, nu? 


Raith nu zise nimic. Prefera să răspundă cu pumnii atunci când era nevoit să 
dea un răspuns. 


— Siguranţa prinţesei depinde numai și numai de mine, spuse Raith făcând 
un gest cu capul înspre ușă. De-asta mă și aflu aici. 


— Am înţeles, zise Jenner mijindu-și ochii. Dar este în siguranţă și faţă de 
tine? 


— De ce n-ar fi? 
Raith făcu un pas înainte apropiindu-se de bătrânul pirat, rânjind, 
aplecându-se spre el de parcă se pregătea să-i dea un cap în gură. Trebuia 


să-i arate că era un ticălos lipsit de scrupule și însetat de sânge. Căci, dacă-i 
lași pe oameni să-ţi vadă slăbiciunile, atunci ești sortit pieirii. 


— Şi cum ai să mă împiedici, bătrâne? 


Jenner cel Albastru nu dădu înapoi, ci doar ridică mâinile cu palmele la 
vedere. 


— Aş spune: „Hei, băiete, stai un pic, un prost bătrân ca mine nu s-ar pune 
cu un tânăr erou ca tine, nu? Nu, nu, în niciun caz!“ După care aș renunţa și 
m-aş retrage, căutând să nu te supăr. 


— Ai dreptate, așa ar trebui să faci, mârâi Raith. 


— După care-aș da o fugă până la corabia mea și aș lua cu mine șase vlăjgani 
din echipaj. Vâslași din aceia care stau la mijloc, obișnuiți cu trasul, dar și 
sprinteni. Şi, la ceas de seară, doi dintre ei te-ar lua pe sus cu tot cu pătură, 
când ţi-ar fi somnul mai dulce, zise Jenner periind ușor cu mâna pătura cu 
care Raith se învelise peste umeri. Ceilalți patru ar înhăţa niște scânduri din 
lemn tare şi-ar bătuci pachetul ăsta înfășurat până n-ar mai rămâne nimic 
întreg în el. După care i-am aduce lui Grom-gil-Gorm resturile moi și 
zemoase, înfășurate bineînţeles grijuliu în pătură, ca nu cumva să 
murdărească podeaua curată a prințesei Skara, și i-am spune Celui Care 
Frânge Săbiile că, din nefericire, băiatul pe care ni l-a împrumutat era cam 
țâfnos și lucurile n-au prea mers între noi, așa că și-l poate lua înapoi. 


Jenner zâmbi, pielea de pe faţa lui zbârcită încreţindu-se și mai tare. 
— Dar nu mi-aş pierde prea multe nopţi din cauza asta. Doar zeii știu câte 
am pe conștiință. Mai degrabă ţi-aș oferi ocazia să te arăţi demn de 


încredere. 


Un răspuns perfect, iar Raith n-avea cum să nu recunoască. Inteligent, dar și 
dur ca fierul, totodată. Un răspuns care-l făcea să pară un bătăuș fără minte, 
iar lui nu-i plăcea să pară un astfel de om. Un bătăuș priceput mai mergea 
cum mai mergea. Se trase un pas în spate, oferindu-i lui Jenner ceva mai 
mult spațiu și mult mai mult respect. 


— Şi dacă nu mă dovedesc demn de încredere? 


— Oferă-le oamenilor ocazia să fie mai buni și sunt sigur că majoritatea ar 
profita de ea. 


Raith nu era întru totul de acord cu el. 


— Eşti sigur, bătrâne? 


— Aș zice că ne-am putea da seama împreună dacă am dreptate sau nu, 
băiete. Mai vrei o pătură? S-ar putea răci peste noapte. 


— Sunt obișnuit cu frigul. 


Lui Raith i-ar fi prins tare bine încă o pătură, dar voia să arate că nimic nu-l 
afecta în astfel de situaţii. Așa că și-o înfășură mai strâns în jurul umerilor 
pe cea pe care o avea și se așeză pe podea, ascultând pașii târșâiţi ai 
bătrânului care se îndepărtau. Îi lipsea sabia lui Gorm. Îi lipsea fratele său. 
Dar curentul de aer rece, pietrele reci și tăcerea rece păreau toate la fel. 


Şi se întrebă dacă nu cumva și visele urmau să fie la fel de reci. 


Cum să câștigi 


— Când sun din clopoțel, începeţi să vă cățărați. 
— Da, regina mea, murmură Koll. 


Puţini oameni pe lumea asta reușeau să-l impresioneze ca Regina Laithlin, 
iar cei mai mulţi se aflau aici, privind întrecerea. Lui i se părea că jumătate 
dintre locuitorii din jurul Mării Sfărâmate se înghesuiseră în curtea citadelei 
la umbra imensului cedru din mijlocul curţii sau se lipiseră de ferestre ori se 
chiorau de pe acoperișuri și de pe parapeti. 


Regele Uthil stătea drept pe treptele Sălii Zeilor, Părintele Yarvi se sprijinea 
în toiagul său la dreapta regelui, avându-l alături pe Rulf, care se scărpina în 
părul scurt și cărunt de deasupra urechilor, oferindu-i lui Koll un zâmbet ce 
se voia, neîndoielnic, încurajator. În partea opusă, pe o platformă construită 
cu mare atenţie pentru a se afla exact la aceeași înălțime, stătea Grom-gil- 
Gorm, soarele reflectându-se orbitor în zigzagurile din aur ce-i brăzdau 
cămașa de zale, avându-l într-o parte pe purtătorul său de scut, bărbatul cu 
păr alb, care stătea sprijinit într-un genunchi, iar în partea cealaltă, pe Mama 
Scaer, cu ochii îngustaţi într-o privire înfricoșătoare. 


Rin reușise să-și facă și ea cu greu loc prin mulțime, așa cum reușea de 
fiecare dată, ocupând o poziţie sus pe un acoperiș, în partea stângă a lui 
Koll. Începu să-și agite braţele când el îşi ridică privirea şi o zări, după care 
ea flutură din mână pentru a-i ura noroc. Of, zei, ce mult își dorea și el să 
poată sta acolo, cu ea. Sau mai bine în fierăria ei, împreună. Sau și mai bine 
în pat, împreună. Încercă să alunge ideea și să se concentreze la ce avea de 


făcut. La urma urmei, Brand era și el acolo, lângă ea, și probabil că nu va 
rămâne neștiutor la nesfârșit. 


Regina Laithlin arătă în sus cu mâna ei lungă și albă, spre vârful cedrului, 
unde se vedea strălucind o podoabă din aur. 


— Câștigătorul va fi cel care îi va aduce Prințesei Skara brăţara înapoi. 


Koll simţea cum se-nfioară din vârful degetelor de la picioare și până la 
rădăcina părului, încercând totodată să se elibereze de nervozitatea ce nu-i 
dădea pace. Aruncă o privire înspre catargul îngropat în pământul curţii 
unde stătea Thorn, al cărui lemn fusese sculptat chiar de mâinile lui în 
timpul îndelungatei călătorii spre Primul dintre Orașe și înapoi. 


Pe toți zeii. Chiar era mândru de ce realizase cu catargul. De munca pe care 
o depusese și de povestea pe care o spunea acesta. Fusese martor la multe 
realizări demne de povestit nepoților în acea călătorie, iar acum trebuia să 
se ridice și el la înălțimea acelor realizări. Era sigur că poate câștiga această 
întrecere. Însă nu era sigur că își dorea într-adevăr acest lucru. Pentru un 
bărbat considerat isteţ, era amestecat în prea multe acţiuni prostești. 


Oftă adânc. 
— Zei au un simţ al umorului cam stupid. 


— Chiar că au, zise fostul paharnic al lui Gorm, Raith, care privea mulțimea 
încruntat. Când am urcat la bordul corabiei în Vulsgard, nu mi-am imaginat 
că voi ajunge să mă cațăr în copaci. 


Se aplecă spre el, ca pentru a-i împărtăși un secret, iar Koll nu se putu 
abţine să nu se aplece la rândul său. 


— Nici să o fac pe dădaca pentru o fată slăbănoagă. 


Prințesa Skara şedea între Sora Owd cea cu ochi holbaţi și Jenner cel 
Albastru cu aspectul său neîngrijit, arătând perfectă și fragilă ca statuile din 
lut pe care le studiase Koll cu mare atenţie în Primul dintre Orașe, cu mult 
timp în urmă, încercând să-și dea seama cum fuseseră realizate. 


— Viaţa e prea ușoară pentru oamenii frumoși, spuse el. Tot timpul sunt 
avantajaţi de soartă. 


— Te asigur că și pentru noi, frumuseţile, este la fel de grea ca pentru toată 
lumea, zise Raith. 


Koll se zgâia la el, parcă nevenindu-i să creadă ce aude. 
— Nu ești chiar atât de ticălos pe cât te credeam la început. 


— Oho, să știi că încă nu mă cunoști chiar atât de bine. lar omul ăla de colo 
chiar ia treaba asta foarte în serios, nu crezi? 


Purtătorul obișnuit de stindard al lui Grom-gil-Gorm se dezbrăcase până la 
brâu, scoțând la iveală o reţea de cicatrice în formă de copac cu ramurile 
răsfirate ce-i brăzdau spatele lat. Era o adevărată priveliște pentru cei 
prezenţi, tot numai mușchi flexibili, pe care și-i scotea în evidență 
întinzându-și membrele, răsucindu-se și atingându-și degetele de la picioare 
cu cele de la mâini. 

Raith stătea locului, scărpinându-și tăietura de la ureche. 

— Deși trebuie să ne căţărăm, nu să dansăm. 

— Sunt de aceeași părere, spuse Koll, rânjind. Deși se poate să fi fost trași pe 
sfoară. 

— Mă numesc Raith. 

Şi Raith îi întinse o mână în semn de prietenie. 

Băiatul preotului îi zâmbi și el prietenos. 


— Koll. 


Şi dădu mâna cu el. Exact pe asta mizase Raith, întrucât cei slabi se arată 
întotdeauna dornici să le câștige prietenia celor puternici. Iar lui Koll începu 


să-i pălească zâmbetul când își dădu seama că nu-și poate smulge mâna din 
strânsoarea celuilalt. 


— Ce vrei... 
Regina Laithlin sună din clopoțel. 
Raith îl trase pe băiat brusc spre el și-l izbi cu capul în faţă. 


Era și el destul de bun la căţărat, însă nu se îndoia că cei doi erau mult mai 
buni. Dacă-și dorea să câștige -— și întotdeauna își dorea acest lucru, trebuia 
să se asigure că-i poate atrage pe ceilalți pe un teren cunoscut doar lui. Iar la 
izbit oamenii cu capul în față era un adevărat maestru, așa cum descoperi și 
Koll imediat pe propria-i piele. 


Raith îl mai lovi de trei ori cu pumnul în coaste, îndoindu-l de la mijloc în 
timp ce sângele îi ţâșnea cu putere din gură, după care îl înșfăcă de cămașă 
și-l aruncă departe, trântindu-l cu faţa în jos pe o masă la care ședeau câţiva 
gettlanderi. 


Auzi zgomote în spatele său dinspre mulțimea care răcnea blesteme, dar 
deja sângele îi năvălea cu putere în urechi și mintea îi era cu totul 
concentrată asupra copacului. Soryorn deja își agăţase trupul lung și suplu 
de prima creangă și, dacă ar fi reușit să ia startul atât de repede, Raith era 
conștient că nu mai avea cum să-l întreacă. 


O rupse la fugă, ţâșni apoi în sus și se prinse de creanga cea mai de jos, 
după care sări și se prinse de următoarea, rupând în drumul său câteva 
crenguţe mai subțiri. Mai zvâcni o dată în sus, întinzându-și corpul la 
maximum, și reuși să-l prindă pe Soryorn de gleznă și să-l tragă în jos, 
sclavul își zgârie adânc spatele în cădere, când se frecă de ciotul unei 
ramuri. 


Soryom dădu sălbatic din picioare și-l izbi pe Raith în gură, însă gustul 
propriului sânge nu-l făcuse niciodată pe acesta să dea înapoi. Mârâi și se 
împinse în sus, julindu-se în crengi, dar nu se sinchisi de zgârieturi ori de 
durerea din mâna stângă. Îl prinse din nou pe Soryorn de gleznă, apoi de 
centură și, în final, de zgarda de sclav de la gât. 


— Ce faci? răcni purtătorul de stindard, încercând să-l izbească în coaste cu 
cotul. 


— Câştig, șuieră Raith, ridicându-se cu totul și ajungând la aceeași înălțime 
cu Soryorn. 


— Gorm vrea ca eu să câștig! 
— lar eu o servesc pe Skara, adu-ţi aminte! 


Raith îl lovi cu pumnul chiar între picioare, făcându-l pe sclav să deschidă 
ochii larg de durere. Îi arse și un pumn în gură, dându-i capul pe spate, apoi 
îl mușcă sălbatic de mâna cu care strângea creanga. Soryorn scăpă creanga 
și alunecă ţipând printre ramuri, lovindu-se cu capul de una, îndoindu-se de 
mijloc peste alta, izbindu-se cu putere cu spatele de a treia și prăbușindu-se 
apoi pe pământ. 


Mare păcat de el, dar cineva trebuia să câștige, iar altcineva trebuia să cadă. 


Raith se strecură cu agilitate printre ramuri, ajungând imediat acolo unde 
acestea se răreau. De acolo putea vedea zidurile citadelei. Marea Mamă 
sclipea destul de aproape, acoperită de pădurea de catarge a zecilor de 
corăbii adunate în golful din Thorlby, iar briza sărată îi săruta fruntea 
brobonită de sudoare. 


Smulse brăţara de pe ramura cea mai de sus și încercă să și-o prindă la 
mână, însă își dădu seama că aceasta fusese făcută pentru a se potrivi pe 
mânuţa subţire ca o crenguţă a Skarei, și pe-a lui nu încăpea. Așa că o băgă 
în săculeţul prins la centură și începu să coboare. 


Vântul porni să bată cu putere, făcând copacul să se legene în toate părţile și 
crengile să scârțâie. Acele ascuţite i se frecau de piele lui Raith, care se 
prinsese strâns de trunchiul copacului. Surprinse ceva alb cu coada ochiului, 
dar, când reuși să privească în jos, îl văzu doar pe Soryorn, care încerca fără 
succes să se agaţe de prima creangă. lar băiatul preotului nu se zărea pe 
nicăieri. Fără îndoială că se târâse într-un colț pentru a-și linge rănile. O fi 
fost el un căţărător redutabil, însă n-avea pic de curaj în el, iar ca să te caţări 
singur pe zidurile Fortăreţei lui Bail îţi trebuia curaj, nu glumă. 


Raith se desprinse de ramură și sări la pământ. 
— Ticălos mic ce ești! zbieră Soryom, stând agăţat de o creangă mai joasă. 
Probabil că se rănise la picior când căzuse, căci se vedea că încearcă să și-l 


protejeze . 


Raith râse când trecu pe lângă el, apoi își înfipse umărul în coastele lui, 
izbindu-l cu atâta putere de trunchiul copacului, încât Soryom rămase fără 
aer. 


— 'Ticălos mare ce ești, îi aruncă el sclavului, lăsându-l să geamă la pământ. 


Purtătorul de stindard fusese întotdeauna bun prieten cu Raith, tocmai de 
aceea n-ar fi trebuit să-și lase flancul descoperit așa cum o făcuse el sus, în 
copac. 


— Prinţesă Skara. 


Fata îi aruncă lui Raith o privire mai mult decât dezaprobatoare sau cel 
puţin așa spera ea. 


— Cu greu aș putea spune că a fost o întrecere corectă. 
El ridică din umeri, privind-o drept în ochi. 


— Crezi că Yilling cel Strălucitor stă treaz vreo noapte gândindu-se la ce e 
corect și ce nu? 


Skara simţi cum roșește, gândindu-se că tânărul din faţa ei n-avea pic de 
maniere și că nu-i acorda respectul cuvenit. Mama Kyre ar fi fost îngrozită. 
Probabil că de aceea nici nu se simțise Skara înainte în largul ei. Nu fusese 
obișnuită cu francheţea oamenilor, însă acum găsea că nu o deranjează mai 
deloc. Ba chiar îi făcea o oarecare plăcere. 


— Deci trebuie să trimit un câine ca să prindă alt câine? întrebă ea. 


Raith scoase un chicotit aspru când o auzi. 


— În orice caz, ca să ucizi un ucigaș, trebuie să trimiţi tot un ucigaș, îi 
răspunse. 


Băgă mâna în săculeţ și zâmbetul îi pieri. 


Abia atunci îl zări pe Koll împleticindu-se pe după trunchiul cedrului și 
oprindu-se o secundă pentru a-l ajuta pe Soryom să se ridice. Avea buza 
crăpată și nasul umflat și plin de sânge, dar, în același timp, zâmbea. 


— Ai pierdut ceva, prietene? întrebă el în timp ce Raith își pipăia hainele. 


Fluturând batjocoritor din degete, scoase la iveală, aparent de niciunde, 
brăţara purtată odinioară în luptă de însuși Bail Constructorul. Apoi făcu o 
reverență ca la carte, adăugând: 


— Cred că asta îți aparține, prinţesă. 

Raith rămăsese cu gura căscată. 

— Hoţ ticălos... 

Koll rânji larg, arătându-și dinţii plini de sânge. 

— Crezi că Yilling cel Strălucitor stă treaz vreo noapte gândindu-se la hoţi? 


Raith dădu să înhaţe brăţara, însă Koll se mișcă mai rapid, aruncând-o în 
sus. 


— Ai pierdut întrecerea. 

Primse cu îndemânare brăţara chiar înainte ca degetele hrăpăreţe ale lui 
Raith s-o înhaţe, apoi o plimbă dintr-o mână în alta, în timp ce Raith tot 
strângea degetele în gol. 


— Să nu care cumva să-ţi pierzi acum și simţul umorului! 


Skara văzu cum Raith își încleștează pumnii când Koll îi flutura iar brățara 
pe sub nas. 


— Ajunge! 


Făcu un pas în față și se așeză între cei doi înainte să izbucnească o nouă 
ceartă, după care înșfăcă brăţara ce se răsucea în aer. 


— Gettlandul a ieșit câștigător! strigă ea, în timp ce-și lăsa brățara să-i 
lunece pe mână. 


Iar gettlanderii izbucniră cu toţii în urale. Vanstermanii erau mult mai tăcuțţi, 
uitându-se la Soryom cum ţopăie către ei și cum se sprijină cu mare 
greutate de umărul Mamei Scaer. Cât despre micul alai al Skarei, Raith 
arăta de parcă tocmai ce înghiţise o secure, iar Jenner cel Albastru avea fața 
scăldată în lacrimi, deși se scutura de râs, nu bocea. 


Thorn Bathu își duse mâna pâlnie la gură pentru a acoperi vacarmul: 


— Văd că toate orele pe care l-ai petrecut cățărându-te pe catarg n-au fost 
chiar o pierdere de vreme! 


— Un om poate învăța mai multe de la un catarg decât într-o cameră 
preoțească! strigă Koll, plecându-se grațios în faţa oamenilor ce-l ovaționau 
și suflând săruturi către prietenii săi. 


Skara se aplecă pentru a-i șopti la ureche: 


— Sper că-ţi dai seama că ai câștigat dreptul de-a te căţăra de unul singur 
într-o fortăreață de necucerit și plină de vrăjmași! 


Surâsul lui Koll începu să pălească atunci când ea îl apucă de încheietură și- 
i ridică mâna moale pentru a sărbători victoria împreună. 


Cel care intră primul 


In lumina orbitoare a fulgerului zidurile Fortăreţei lui Bail păreau îngheţate, 
iar parapeţii semănau cu niște colți negri și ameninţători pe fundalul unui 
cer curat ca lacrima. O, zei, mult mai era până sus! 


— E cumva prea târziu să spun că nu-mi place planul ăsta? ţipă Koll ca să 
acopere vuietul vântului, șuieratul ploii și bubuitul Mării Mame ce se izbea 
cu furie de mica lor barcă fragilă. 


— O poţi spune de câte ori vrei, răcni Rulf, pe a cărui chelie strălucitoare 
șiroia apa, dacă apoi te caţări printre contraforții ăia blestemaţi! 


Vântul bătea furios și le arunca stropi de apă în ochi vâslașilor. Tunetul 
bubuia atât de violent, încât lumea întreagă părea că se cutremură, dar cel 
mai tare tremura Koll, care se simţea din ce în ce mai înspăimântat pe 
măsură ce se apropiau de stâncile ascuţite. 


— Cerul ăsta nu-mi prea inspiră încredere, cred că ne va purta ghinion! strigă 
el. 


— Şi nici apele nu par prea prietenoase! urlă Dosduvoi, luptându-se cu vâsla 
de parcă aceasta ar fi fost un cal nărăvaș pe cale s-o ia la fugă. Ghinion din 
toate părţile! 


— Cum ţi-e soarta, potrivnică ori favorabilă! zise Thorn, cântărind în mână 
cârligul cu mai multe gheare care o ajuta la cățărat. Contează în ce fel știi s- 
o întâmpini. 


— Are dreptate, spuse Fror, cu albul ochiului său sașiu strălucind pe faţa 
înnegrită cu catran. Cel Care Trimite Tunetul e de partea noastră. Ploaia pe 
care a trimis-o îi va ţine înăuntru, la căldură, iar vuietul său va înăbuși 
zgomotele asaltului nostru. 


— Asta presupunând că fulgerul său nu te va transforma într-un morman de 
cenușă, adăugă Thorn, plesnindu-l atât de tare pe spate pe Koll încât mai că- 
| dărâmă peste bord. 


Baza zidului fusese construită de elfi cu mult timp în urmă, din piatră și 
bare de fier acum ruginite, ce se iveau prin crăpături, acoperite de melci, 
ierburi și lipitori. Rulf se îndoi și mai mult de șale, dezvelindu-și dinţii în 
timp ce se opintea trăgând de cârmă și făcând barca să cârmească brusc și 
să se apropie de stâncă. 


— Uşor! Ușor! 


Îi izbi încă un val, care îi răscoli stomacul lui Koll și frecă barca de piatră, 
făcând lemnul să scârțâie și să geamă. Koll se agăţă cu mâinile de parapet, 
sigur fiind că barca lor se va frânge în două și că Marea Mamă va năvăli cu 
furie în interior, înfometată după trupuri calde pe care să le înghită în 
îmbrăţișarea ei ca de gheaţă, dar scândurile tari rezistară și el îi mulţumi în 
gând copacului care se jertfise pentru ei. 


Thorn aruncă acel cârlig cu putere spre stânci, înțepenindu-l zdravăn. Se 
propti bine pe picioare, lipindu-se de filele de bordaj 1 de lângă Koll, şi, 
scrâșnind din dinţi, începu să tragă barca mai aproape de stânci. 


Koll văzu cei doi contraforți de care vorbise Prinţesa Skara. Fuseseră 
construiți de oameni din blocuri de piatră imperfect îmbinate, iar mortarul 
începuse să se macine din cauza numeroșilor ani în care Marea Mamă 
mușcase din ei. Între contraforți se afla o crăpătură întunecată, care lăsa să 
se vadă piatra alunecoasă și umedă. 


— Inchipuie-ţi doar că ai de-a face c-un catarg! răcni Rulf. 


— Catargele au deseori la bază ape furioase, zise Thorn, în timp ce 
tendoanele îi jucau pe sub pielea înnegrită de catran a umerilor pe măsură 


ce se lupta cu funia groasă. 


— Dar au rareori vrăjmași înfricoșători în vârf, murmură Koll uitându-se 
spre parapeţi. 


— Eşti sigur că nu vrei să te mânjești și tu cu catran? întrebă Fror, oferindu-i 
ulciorul. Să știi că poţi fi văzut de cei de sus... 


— Nu sunt războinic. Dacă mă vor prinde, voi avea o șansă dacă vorbesc, nu 
dacă mă lupt. 


— Eşti pregătit? strigă Rulf. 
— Nu! 


— Atunci n-ai decât să pornești nepregătit, altfel talazurile astea ne vor 
transforma curând barca în surcele! 


Koll se cățără peste parapetul bărcii, ţinându-se cu o mână de provă și cu 
cealaltă aruncând praf de cărbune pe funia al cărei capăt și-l legase în jurul 
pieptului și care zăcea strânsă colac printre cuferele vâslașilor. Udă era 
destul de grea și urma să devină și mai grea pe măsură ce avea să urce. 
Barca se smuci brusc, frecându-se de baza contrafortului. Apa furioasă care 
clipocea între stâncă și lemn ţâșni și l-ar fi udat până la piele pe bietul Koll, 
dacă ploaia și marea nu l-ar fi făcut deja fleașcă. 


— 'Țineţi barca nemișcată! strigă Rulf. 
— Am ţine-o, îi răspunse Dosduvoi, numai că Marea Mamă se împotrivește! 


Cel înțelept așteaptă momentul potrivit, aşa cum îi spunea mereu Părintele 
Yarvi, dar nu-l lasă niciodată să treacă. Un alt val săltă barca și Koll 
murmură încă o rugăciune către Tatăl Pace ca să-l lase în viață s-o mai 
poată vedea pe Rin o dată, după care sări. 


Fusese sigur că va plonja dând din mâini și ţipând de frică drept prin Ultima 
Poartă, însă spaţiul dintre cei doi contraforți era mai adânc decât un stat de 
om și avea lărgimea necesară. Rămase acolo în picioare, aproape dezamăgit 
de cât de simplu fusese totul. 


— Ha! urlă el peste umăr, încântat că nu dăduse acolo peste cine știe ce 
pericol. 


— Nu râde! răcni Thorn, chinuindu-se în continuare cu cârligul metalic. 
Caţără-te! 


Bucăţile lipsă de mortar îi oferiră sprijin pentru mâini și pentru picioare, așa 
că se trezi că poate urca destul de ușor și începu să fluiere pe măsură ce 
înainta, imaginându-și cântecele pe care le vor compune barzii în onoarea 
lui Koll cel Isteţ, care a prăvălit la pământ zidurile de necucerit ale 
Fortăreţei lui Bail la fel de ușor pe cât îi este unui pescăruș să zboare. lar 
uralele pe care le auzise în curtea citadelei din Thorlby îl făcuseră să-și 
dorească să audă și mai multe. Voia să fie iubit şi admirat, iar o petrecere în 
cinstea lui nu părea nici ea un lucru prea rău. Chiar deloc. 


Totuși, zeilor le place să râdă de un om prea fericit. La fel ca un catarg, cei 
doi contraforți se îngustau spre vârf. Spaţiul dintre ei deveni din ce în ce 
mai larg, permițându-i vântului să pătrundă și să-l biciuie pe Koll cu 
răsuflarea-i îngheţată și să urle cu o asemenea putere încât nici nu-și mai 
putea auzi propriul fluierat. Ba, mai rău, distanţa se mărea, astfel încât Koll 
se văzu nevoit să se desprindă de unul dintre contraforți și să încerce să se 
cațăre folosindu-se de spaţiul dintre celălalt contrafort și zid, un zid îngheţat 
și alunecos din cauza mușchiului crescut pe el, care i se lipea de faţă și-l 
obliga să se oprească din când în când pentru a-l îndepărta și pentru a sufla 
în mâinile periculos de amorţite. 


Ultima bucată de zid construit de om îi luă mai mult decât întreaga bucată 
de la bază şi până acolo. Deja de umăr îi atârna o funie mult prea grea, care- 
i punea în pericol echilibrul și așa precar, o funie care i se părea mai 
cumplită decât armura unui oștean și care îl biciuia și se tot lovea de 
contrafort, bătută de vânt. Era cea mai grea încercare din viaţa sa, iar 
mușchii i se răsuceau și-i tremurau, făcându-l să îndure dureri greu de 
imaginat. Până și dinţii îl dureau, dar să se întoarcă acum părea chiar mai 
periculos decât să continue să urce. 


Koll pipăia cu mare atenţie locul următor care avea să-i susțină greutatea, 
grijuliu ca un constructor de corăbii atunci când finisează o chilă, căci știa 
că o singură greșeală l-ar fi trântit de-acolo de sus și l-ar fi făcut să plonjeze 


peste stâncile ascuţite de dedesubt, lăsându-l hrană peștilor. Așa că urcă mai 
departe, aruncând din când în când câte o privire înspre discul rotund al 
lunii și mijind ochii din cauza fulgerelor, în timp ce smulgea cu unghiile 
firele de mușchi dintre pietrele la fel de sfărâmicioase ca brânza veche. 
Încerca să nu se gândească la hăul care se căsca sub el ori la oamenii furioși 
care l-ar fi putut aștepta sus sau la... 


O piatră i se fărâmiţă între degetele amorţite și își pierdu echilibrul. Rămase 
agăţat doar într-o mână, scâncind, cu tendoanele în flăcări de durere, în timp 
ce cu cealaltă scurmă și râcâi în iedera veche, până când reuși din nou să se 
prindă de zid. 


Se lipi de piatră, privind la bucăţile de mortar care se prăbușeau în 
întuneric, pe lângă funia sa care se legăna, până pe bolovanii cu colţi 
ascuţiţi lăsaţi de elfi și până în barca zgâlțâită de valurile înspumate ale 
mării. 


Simţi greutăţile rămase de la mama lui cum îl apasă pe piept și își aduse 
aminte cum se uita ea încruntată în sus când el se cățăra pe catarg, fluturând 
din degete. 


Dă-te jos de-acolo înainte să-ţi spargi căpăţâna! 


— Dar nu pot rămâne toată viaţa înfășurat într-o pătură călduroasă! șopti el 
ca să-și acopere bătăile năvalnice ale inimii. 


Nu se poate descrie ușurarea pe care o simţi când ajunse să privească peste 
vârful parapetului la zidul mai lat decât un drum, pe care nu se zărea nici 
țipenie de om. Gemu când reuși să se urce cu totul pe el, smucind de funie 
pentru a o trage după el, apoi se rostogoli pe spate și rămase acolo întins, 
gâfâind și încercând să-și readucă la viață degetele complet amorţite. 


— Ce mai aventură, murmură el, reușind într-un final să se ridice în patru 
labe pentru a studia mai atent interiorul Fortăreţei lui Bail. O, zei... 


De aici de sus nu era greu de crezut că avea în față cea mai puternică 
fortăreață din lume, cheia unică spre Marea Sfărâmată. 


În interior se aflau şapte turnuri de supraveghere enorme, legate între ele de 
ziduri groase. Şase din acestea fuseseră construite de elfi din piatră 
strălucitoare și îmbinată perfect, în timp ce al șaptelea, pătrăţos și urât, 
fusese înălțat de oameni pentru a astupa gaura lăsată în urmă de Sfărâmarea 
Zeiţei. Din Tatăl Pământ se ridicau cinci turnuri în stânga lui Koll, însă 
celelalte două, din partea dreaptă, se aflau dincolo de stânci, cu temelia 
ascunsă de apele Mării Mame, legate între ele cu lanţuri pe sub valuri și 
zăvorând astfel golful. 


— O, zei! șopti el din nou. 


Iar golful era plin de corăbii, exact cum spusese și Prințesa Skara că va fi. 
Cel puţin cincizeci, unele mici, altele enorme. Flota lui Yilling cel 
Strălucitor, ţinută la adăpost ca niște bebeluși în interiorul giganticelor brațe 
ale fortăreței construite de elfi, cu pădurea de catarge de-abia legănându-se 
pe valurile uriașe, în ciuda furiei Mării Mame de dincolo de ele. 


O platformă lungă lega cheiurile, trecând peste faleză, de imensa curte din 
interiorul fortăreței. Clădiri de diferite dimensiuni și construite în cine știe 
care perioade din trecut se îngrămădeau una într-alta de-a lungul platformei, 
ițindu-și acoperișurile în culori dintre cele mai variate și mai nepotrivite, 
care din ţiglă crăpată, care din ardezie lucioasă, cu jgheaburi sparte ce 
împroșcau apă murdară pe dalele de piatră ale pavajului de dedesubt. O 
fortăreață aproape cât un oraș, înghesuit în interiorul zidurilor uriașe, un 
oraș din case cu ferestre acoperite de storuri din lemn pentru ca ploaia să nu 
pătrundă înăuntru, prin care răzbăteau ici și colo lumini pâlpâitoare. 


Koll reuși să se elibereze de funie— blestemându-și în gând degetele 
îngheţate și amorţite în timp ce o înfășura în jurul colților de piatră din 
vârful parapetului-—, apoi trase cu putere de ea pentru a verifica dacă 
nodurile erau suficient de strânse, și numai după aceea își permise și el să 
surâdă oarecum ușurat. 


— Acum ar trebui să fie de-ajuns. 


Insă zeilor le place să râdă de un om fericit, iar surâsul îi dispăru brusc când 
se întoarse în cealaltă direcție. 


Un războinic venea cu pași mari pe coama zidului chiar spre el, ţinând un 
felinar într-o mână și o suliță în cealaltă, în timp ce mantia îngreunată de 
ploaie îi flutura în jurul umerilor cocoșaţi. 


Instinctul îl îndemna pe Koll s-o rupă la fugă, dar se strădui să rămână cu 
spatele la războinic, proptindu-și nepăsător o cizmă pe un colţ de piatră din 
vârful zidului și prefăcându-se că privește marea, de parcă aici ar fi fost cel 
mai potrivit loc în care să se afle un om la ora asta din noapte, în timp ce în 


gând spunea o rugăciune către Cea Care Ţese Minciunile. Într-un fel sau 
altul, zeița primea o mulţime de rugăciuni de la Koll. 


Când auzi scrâșnetul cizmelor pe piatră foarte aproape de el, Koll se 
întoarse cu un zâmbet larg pe faţă. 


— Salut, salut! O seară potrivită pentru o plimbare pe ziduri. 


— Mă-ndoiesc, zise omul mijindu-și ochii și ridicând felinarul pentru a-l 
vedea mai bine pe cel din faţa sa. Te cunosc cumva? 


Părea a fi din Yutmark după accent, așa că ucenicul preotului Yarvi își 
încercă norocul și aruncă la nimereală: 


— Nu, nu, eu sunt unul dintre inglezi. 


Servește-i unui om o minciună bine plasată și el îți va oferi adevărul pe 
tavă. 


— Unul dintre băieţii lui Lufta? 
— Da, chiar așa. Lufta m-a trimis să verific zidurile. 
— Nu mai spune! 


Dacă nu ai la îndemână o minciună potrivită, la fel de bine te poţi servi și de 
adevăr. 


— Da, e adevărat. Vezi tu, avem aici doi contraforți și Lufta era îngrijorat că 
cineva s-ar putea căţăra printre ei până sus. 


— Într-o noapte ca asta? 

Koll chicoti, de parcă ideea era chiar prostească. 

— Ce-i drept, pare o nebunie, dar știi și tu cum e Lufta... 

— Şi aia ce e? întrebă bărbatul, arătând cu capul înspre funie. 


— Ce anume? întrebă și Koll, încercând să acopere funia cu trupul său și 
rămânând acum și fără minciuni, și fără adevăruri. Ce? 


— Aia... 


Se holbă mirat când o mână neagră îi acoperi gura și lama neagră a unui 
cuţit i se înfipse în gât până la plăsele. Lângă chipul lui se ivi al lui Thorn, 
de-abia vizibil în ploaia îngheţată, căci numai ochii i se mai distingeau pe 
pielea mânjită cu catran. 


Thorn dădu drumul ușor trupului moale al războinicului pe parapet. 


— Ce facem cu cadavrul? întrebă în șoaptă Koll, prinzând felinarul înainte să 
cadă pe piatră. Nu-l putem lăsa... 


Thorn îl înșfăcă de cizme și-l azvârli în hăul de dincolo de zid. Koll se zgâi 
peste marginea zidului, cu gura căscată, la trupul ce se prăbușea în 
întuneric, până când acesta se izbi de zid aproape de bază și se rostogoli 
apoi în valurile furioase. 


— Asta facem cu el, zise ea în timp ce Fror aluneca și el peste zid în spatele 
ei, smulgându-și securea prinsă la spate și sfâșiind în bucăţi cârpa pe care o 
folosise pentru a înveli în ea lama unsă cu catran. Să mergem! 


Koll înghiţi în sec, apoi porni după ei. O iubea pe Thorn, dar pur și simplu îl 
îngrozea cu ușurința cu care ea putea omorî un om. 


Treptele care duceau către curte se aflau exact în poziția pe care le-o 
indicase Skara, pline de băltoace de apă în mijloc, acolo unde pășeau 
oamenii de obicei. Koll începu iar să viseze la gloria pe care i-o va aduce 


acest plan nebunesc dacă va funcţiona până la capăt, când auzi o voce 
reverberând de sub el, făcându-l să se lipească de zid, în întuneric. 


— Hai să mergem înăuntru, Lufta! Aici bate vântul ca nebunul! 
Un glas mult mai gros îi răspunse: 


— Dunverk a spus că trebuie să păzim poarta cea mică. Așa că încetează cu 
văicăreala aia afurisită a ta! 


Koll aruncă o privire dincolo de marginea treptelor. O pânză groasă flutura 
bătută de vânt chiar sub ei, iar de sub ea se vedea lumina unui foc. 


— Poarta asta micuță nu e chiar atât de secretă pe cât am sperat noi, îi șopti 
Thorn la ureche. 


— La fel ca omizile din mere, îi șopti el drept răspuns, secretele au prostul 
obicei de a-și croi drum spre lumină. 


— Luptăm? murmură Thorn. 
Asta era mereu primul ei gând. 


Koll încercă să netezească abil calea pentru Tatăl Pace, așa cum se și 
cuvenea din partea unui preot. 


— l-am putea trezi pe toți cei din fortăreață. 


— Eu n-am de gând să cobor înapoi în hăul ăla dintre contraforți, spuse Fror. 
De asta să fiți siguri. 


— Imprumută-mi mantia ta, șopti Koll. Am o idee. 
— Eşti sigur că e cel mai bun moment pentru idei? șuieră Thorn înspre el. 


Koll ridică din umeri în timp ce-și trăgea gluga peste cap și încercă să-și 
dezmorțească mușchii ce încă îi tremurau de la efortul de dinainte. 


— Ideile vin când trebuie să vină. 


Îi lăsă acolo pe trepte și coborî nepăsător spre cei de dedesubt, după care 
trecu pe lângă un grajd pe jumătate dărâmat, în care apa pătrundea prin 
acoperișul de paie putred. 


În cele din urmă, reuși să-i vadă. Șapte războinici îngrămădiţi în jurul 
focului, un foc firav, cu flăcări pâlpâinde în vântul ce se strecura pe sub 
pânza ferfeniţită care le ţinea loc de adăpost. Observă cum lumina flăcărilor 
cădea pe poarta grea din spatele lor, zăvorâtă acum cu un drug gros din 
lemn, pe care era săpat cu litere groase numele Celei Care Păzește 
Încuietorile. Koll suflă ușor un norișor de abur, adunându-și tot curajul, apoi 
flutură vesel din mână apropiindu-se de ei. 


— Of, ce vreme scârboasă! 


Se aplecă pe sub pânza șiroind de apă, își dădu gluga la o parte și își trecu 
mâinile prin părul umed. 


— Nu m-aș fi udat mai tare nici dacă eram în mare, înotând! 


Bărbaţii îl priviră încruntaţi, însă el zâmbi, ca și cum era normal să se afle 
acolo. 


— Totuşi, bănuiesc că aici nu-i mai rău decât vara în Inglefold, nu? adaugă 
el, plesnindu-l pe unul dintre bărbaţi pe umăr și înaintând încet-încet spre 
ușă, însoţit de chicotelile celorlalţi. 


— Te cunosc? întrebă tipul imens de lângă foc. 


Koll își dădu seama că el e conducătorul după brățările din aur și după 
atitudinea ursuză. 


— Nu, nu, eu sunt unul dintre luptătorii veniţi din Yutmark. M-a trimis 
Dunverk încoace. Am un mesaj pentru tine, Lufta. 


Uriașul scuipă pe jos și Koll simţi un fior de satisfacție pentru că ghicise 
corect. 


— Spune-l atunci, înainte să surzesc din cauza bătrâneţii. Să știi că-i 
moștenire de familie! 


Acum trebuia să-și încerce norocul. 


— Dunverk a auzit un zvon cum că s-ar pregăti un atac. Vanstermanii și 
gettlanderii laolaltă, încercând să pătrundă în fortăreață și să ne incendieze 
corăbiile. 


— Să atace cineva fortăreaţa? spuse unul dintre bărbaţi, pufnind. Probabil că 
sunt niște idioţi. 


Koll încuviinţă din cap, arătându-se de acord. 


— Așa m-am gândit și eu când am auzit pentru prima dată de acest plan și să 
știți că nu m-am răzgândit. 


— Și a auzit totul de la iscoada aia? întrebă Lufta. 
Koll clipi, nevenindu-i să creadă. Asta da surpriză. 
— Mda, de la iscoada aia. Cum îi zicea...? 


— Numai Yilling cel Strălucitor îi știe numele. De ce nu-l întrebi tu cum se 
numește? 


— Am un respect atât de mare pentru acest om, încât nu mă îndur să-l 
deranjez cu așa ceva. lar atacatorii vor încerca să pătrundă pe poarta cea 
mare. 


— Idioţi doar? Sunt complet nebuni! 
Lutfa își trecu limba peste dinţi, părând foarte iritat. 


— Voi patru haideţi cu mine, trebuie să mergem să vedem care-i treaba cu 
poarta cea mare! Voi rămâneţi aici! 


— Stau eu de pază, nu-ţi fă griji! strigă Koll în timp ce bărbaţii se îndepărtau 
cu pași mari, unul dintre ei ţinându-și scutul deasupra capului pentru a se 
feri de ploaie. Niciun gettlander nu va apuca să treacă de mine! 


Cei doi care rămăseseră cu greu puteau fi consideraţi paznici de nădejde. 
Unul dintre ei era tânăr, dar deja începea să chelească pe ici, pe colo, 
celălalt avea pe faţă o pată roșie, asemănătoare cu o picătură mare de vin. 
Avea un pumnal de calitate, cu plăsele din argint strălucitor, care i se itea de 
sub centură și de care era tare mândru, deși fără îndoială că-l șterpelise de la 
vreun throvenman mort. 


De îndată ce Lufta ajunsese suficient de departe pentru a nu-l mai putea 
auzi, acesta și începu să se vaite: 


— Majoritatea băieţilor lui Yilling se ocupă acum cu jafurile prin tot 
Throvenlandul și noi am stăm aici, înţepeniţi. 


— O mare nedreptate, fără discuţie. Totuși, adăugă Koll în timp ce-și scutura 
de apă mantia împrumutată de la Fror, am impresia că aici e cel mai sigur 
loc din jurul Mării Sfărâmate pentru orice om. 


— Ai grijă cu aia! mormăi Faţă-Roșie, atât de preocupat să se ferească de 
stropii împrăștiați de mantie încât nici nu simţi când Koll îi șterpeli 


pumnalul de la centură cu cealaltă mână. 


Remarcabil cât de neatent poate deveni un om atunci când i se distrage 
atenția. 


— Imi pare foarte rău, regele meu! zise Koll, dând înapoi și împungându-l 
amical pe Pete-Chele în coaste. Ce aere își dă și omu” ăsta, așa-i? 


Şi, fluturându-și mantia în continuare, îi strecură pumnalul la centură 
celuilalt. 


— Staţi să vă arăt ceva extraordinar! 
Şi până să apuce să spună ceva cei doi, Koll întinse mâna în faţă și începu 
să-și miște degetele cu iuţeală, plimbând o monedă din cupru pe încheieturi, 


captându-le amândurora atenţia. 


— Cupru, murmură Koll, cupru, cupru și... argint! 


Răsuci mâna cu palma în sus, ascunzând cu mare dibăcie moneda din cupru 
și scoțând la iveală o monedă din argint cu chipul Reginei Laithlin ștanţat 
pe o parte, ţinând-o între degetul mare și arătător și făcând-o să strălucească 
în lumina flăcărilor. 


Pete-Chele îl privea suspicios, aplecat în faţă. 

— Cum ai făcut asta? 

— Ha! Îţi arăt imediat trucul. Împrumută-mi pumnalul tău o clipă. 
— Care pumnal? 


— Pumnalul tău, cum care? îl întrebă Koll mirat, arătând cu degetul spre 
centura bărbatului. 


= Ala, 

Faţă-Roșie sări imediat în picioare. 

— Ce faci cu cuțitul meu, nenorocitule? 

— Ce? 

Pete-Chele se holba cu gura căscată la propria centură. 
— Cum... 


— Zeița Unică nu privește cu ochi buni furatul, zise Koll ridicând pios 
ambele mâini în sus. E un lucru știut de toată lumea. 


Palma neagră a lui Thorn îi astupă gura lui Faţă-Roșie și pumnalul ei 
întunecat i se înfipse în gât. Aproape în același timp, țeasta lui Pete-Chele 
țâșni în față când Fror își împlântă securea în ceafa lui, apoi își dădu ochii 
peste cap și începu să murmure ceva de neînțeles, cu balele curgându-i, 
după care se prăbuși pe-o parte. 


— Mișcaţi-vă, șuieră Thorn, lăsându-l pe cel înjunghiat la pământ, înainte să 
vină ceilalți și să-și dea seama și ei ce nevăstuică prefăcută ești! 


— Sunt întru totul de acord cu tine, Păzitorule Ales! spuse Koll, după care 
smulse drugul plin de rune din suporturi și deschise poarta. 


Ucigașul 


De-abia dacă se zărea vreo rază de lumină din cauza furtunii, dar Raith, la 
fel ca un câine însetat de sânge scăpat din lesă, ieșise la vânătoare. 


Alerga prin iarba udă, cu scutul într-o mână și cu cealaltă strângând coada 
de lemn a securii atât de puternic, încât degetele îl dureau. 


Săbiile sunt arme mai frumoase, fără discuţie, însă armele frumoase, la fel 
ca și oamenii frumoși, au tendinţa să se supere. Săbiile au nevoie de fineţe 
din partea omului, iar când Raith era cuprins de fiorul bătăliei, fineţea nu 
era prima lui grijă. Odată, îl bătuse pe un tip cu latul sabiei în cap până când 
nici capul, nici sabia nu mai fuseseră bune de nimic. Dar securile nu 
necesită fineţe. 


Fulgerul lumină cerul încă o dată, lăsând să se vadă umbra amenințătoare a 
Fortăreţei lui Bail înălțându-se deasupra mării și picăturile de ploaie purtate 
de vânt îngheţate o clipă înainte de a fi înghiţite iar de întuneric. Cel Care 
Trimite Fulgerul își urla furia la adresa lumii atât de aproape, încât inima lui 
Raith se zbătea de te teamă. 


Încă mai putea simţi în gură gustul ultimei felii de pâine, o pâine preparată 
cu sânge, pe care-l simţea acum sărat pe limbă. Vanstermanii chiar credeau 
în norocul de arme bune, însă Raith considerase norocul mai puţin folositor 
decât furia. Mușcă furios din dopul moale pe care-l ţinea strâns între dinți. 
Aproape că-și retezase vârful limbii cândva, într-un moment de furie 
ucigașă, așa că acum se asigura mereu că ţine ceva între dinţi înainte de 
începerea unei bătălii. 


Nimic nu se compară cu goana către locul unei bătălii. Când mizezi totul pe 
șiretenie, pe voinţă și pe rezistenţă. Când dansezi în pragul Ultimei Porţi. Şi 
când scuipi Moartea în faţă. 


Îi lăsase mult în urmă pe Grom-gil-Gorm, pe Soryorn și chiar și pe fratele 
său, Rakki, în graba lui de a se avânta în luptă, iar acum se apropia în viteză 
de zidurile construite de elfi, alunecoase din cauza ploii, și de lumina ce 
licărea la baza lor, pregătită să-i iasă în întâmpinare. 


— Sunt aici! 


Ucenicul Părintelui Yarvi ţinea în mână un felinar ce arunca umbre lungi pe 
față. li arătă cu degetul lui Raith locul în care se afla poarta ascunsă în 
umbra impunătorului turn de deasupra ei. 


Raith ţâșni imediat pe-acolo, lovindu-se de ziduri, sărind câte trei trepte 
odată, gâfâind și mârâind prin tunelul foarte îngust, frecându-și lama securii 
de piatră și stârnind ecouri înfricoșătoare, înjurând și blestemând, până ce 
pătrunse ca un taur furios în curtea la prima vedere pustie. 


Zări cu coada ochiului o învălmășeală de trupuri prinse în luptă, apoi tăișul 
săbiilor sclipind în lumina lunii și pe Thorn Bathu mârâind și scuipând 
sălbatic, făcând să sară așchii în toate părțile. Se năpusti și el într-acolo, 
aruncându-se în vârtejul luptei. 


Scutul izbi în dinţii unui războinic, aruncându-l pe acesta pe spate și 
zburându-i sabia din mână. Un altul se retrase clătinându-se, cu sulița încă 
aţintind spre flancul descoperit al lui Thorn. 


Raith înfipse lama securii în trupul unui războinic, făcându-l pe acesta să 
urle din toți rărunchii, un sunet asurzitor, asemănător cu scrâșnetul 
metalului pe metal. Smuci brusc de scut și acesta se frecă de cineva, în timp 
ce el șuiera și împroșca bale în toate părțile, mușcând nestăpânit din dopul 
ținut între dinţi, apoi continuă să împingă înainte, sălbatic, ca un animal 
înfuriat. Omul din faţa lui se dădu înapoi năuc și-l stropi pe Raith cu sânge. 
Chipurile lor erau atât de aproape, încât mai că s-ar fi putut săruta. Raith se 
opinti cu toată forţa, apoi îi puse piedică. Sabia lui Thorn se înfipse adânc în 


gâtul bărbatului, scoțând un zgomot surd, dar rămase înțepenită și Thorn o 
abandonă, apoi își lovi victima cu piciorul, trântind-o la pământ. 


Un trup căzu grămadă, încurcat într-o pânză fluturândă. Cineva urla în 
urechea lui Raith. Altcineva îi izbi coiful cu un ţiuit ascuţit și totul se 
lumină orbitor, prea orbitor pentru a mai putea vedea ceva, dar el lovi 
sălbatic pe deasupra scutului, mârâind și tușind. 


Un bărbat se prinse de Raith și el îl izbi puternic cu capătul din lemn al 
securii, apoi îl mai pocni o dată în timp ce cădea, după care își trânti 
piciorul peste mâna acestuia, alunecând și aproape căzând pe spate din 
cauza pietrelor ude de ploaie și sânge. 


Brusc, se trezi că nu mai știe în ce direcţie trebuie să apuce. Curtea se 
clătina şi se legăna precum o corabie pe timp de furtună. Îl văzu pe Rakki 
cu părul năclăit de sânge înfigându-și sabia în cineva și Raith începu iar să 
clocotească de furie. Se izbi de bărbat, apoi se lipi de fratele său și-și uniră 
scuturile, împungând în față, lovind cu frunţile în feţe necunoscute, 
ciopârțind în stânga și-n dreapta cu lamele lor ascuţite. Ceva îl nimeni din 
lateral și Raith se clatină ca un beţiv, călcând în foc și stârnind un nor de 
scântei. 


Văzu o străfulgerare de metal și reuși să se ferească. Simţind o arsură pe 
faţă, apoi ceva i se frecă de coif, îndoindu-l și strâmbându-l, împiedicându-l 
astfel pe Raith să mai vadă ceva. Reuși să se ferească de o suliță și încercă 
să lovească apoi cu scutul, dar se încurcă în scut și-și dădu seama că din 
acesta nu mai rămăseseră decât niște sfărâmături, care atârnau prinse în 
rama deformată. 


— Mori, nenorocitule! răcni el, cuvinte greu de deslușit din cauza dopului 
strâns între dinţi. Izbi ca nebunul într-un coif și-l transformă într-o bucată de 
metal strâmb. Era împins spre un zid din piatră plină de găuri cenușii, dar 
izbuti să se ferească la timp, proptindu-și în el braţul ce-i zvâcnea de la 
atâtea lovituri. 


Cineva trăgea de el. Thorn, cu faţa ei neagră acum plină de stropi de diferite 
culori. Arăta spre ceva cu vârful cuţitului plin de sânge și-i șopti câteva 
cuvinte lui Raith, însă el nu reuși să le înțeleagă. 


O sabie enormă tăie aerul umed, despicând un scut și aruncându-l într-un 
zid pe cel care-l ţinea, lăsând în urmă o perdea de sânge. Raith știa despre 
cine e vorba. Cărase sabia aia după el timp de trei ani de zile, o ţinuse în 
braţe ca pe o amantă și o făcuse să cânte lustruind-o cu tocila. 


Grom-gil-Gorm păși în lumină, mare cât un munte, făcând să sclipească în 
lumina focului zecile de mânere aurite și incrustate cu pietre preţioase ce-i 
atârnau de lanţul lung, cu scutul negru ca noaptea într-o mână și cu sabia 
strălucitoare precum Tatăl Lună în cealaltă. 


— Moartea vine pentru voi! răcni el atât de puternic, încât chiar și colții de 
stâncă adânc înfipţi în pământ ai Fortăreţei lui Bail păreau că se cutremură. 


Curajul poate fi o noţiune vagă uneori. Odată ce panica îl înșfacă pe om, ea 
se răspândește mai iute decât o molimă, mai rapid decât focul. Războinicii 
Marelui Rege stătuseră la adăpostul zidurilor puternice, feriți de pericole, 
așteptându-se doar ca un vânt ceva mai aspru să se abată asupra lor. Însă 
acum însuși Cel Care Frânge Săbiile se năpustea asupra lor ca o furtună 
dezlănţuită și toţi își pierdură avântul și o rupseră la fugă. 


Thorn îl dobori pe unul cu securea, Gorm îl înșfăcă pe altul de ceafă și-i 
zdrobi faţa de un zid. Raith își smulse cuțitul de la centură și se aruncă în 
spatele unui bărbat, împungând, împungând, împungând. Țâşni după altul, 
însă piciorul îi alunecă și el se împletici un pas sau doi, apoi se lovi de un 
zid și căzu. 


Totul părea înceţoșat. Încercă să se ridice, dar picioarele i se înmuiară sub 
el, așa că rămase pe loc. Dopul îi căzuse dintre dinţi și gura îl durea, iar pe 
limbă simţea gust de lemn și de metal. Auzi pași bubuitori în preajmă. Un 
bărbat stătea întins pe jos și râdea de el. Fusese izbit de o cizmă și căzuse cu 
faţa în sus și cu mâinile desfăcute în lateral. Un bărbat mort, care râdea de 
nimeni și de toți. 


Raith închise ochii brusc, apoi îi deschise la fel de brusc. 
Soryom îi înțepa pe cei răniţi cu o suliță, calm, de parcă ar fi semănat 


seminţe. Prin poarta cea mică încă mai năvăleau oameni tropăind, cu armele 
în mâini, pășind peste cadavre. 


— Mereu trebuie să fii primul în luptă, așa-i, frate? zise Rakki. 


Ii desfăcu lui Raith catarama de la curelușă și-i scoase coiful, întorcându-l 
cu faţa la el pentru a-i examina tăietura proaspăt căpătată. 


— Te străduiești în continuare să rămân eu cel frumos la chip, da? 
Raith își simţea cuvintele străine pe limba umflată. 
— Ai nevoie de tot ajutorul de care poţi face rost. 


Se smulse din mâinile fratelui său și se chinui să se ridice în picioare, 
încercând să se descotorosească de scutul acum inutil și să-și limpezească 
mintea. 


Fortăreaţa lui Bail era imensă, un talmeș-balmeș de construcţii cu 
acoperișuri din paie sau ţiglă îngrămădite la adăpostul zidurilor construite 
de elfi. Din toate părţile răsunau izbituri și ţipete, gettlanderii și 
vanstermanii scotocind prin fortăreață precum dihorii într-o crescătorie de 
iepuri, scoțându-i pe oamenii Marelui Rege din ascunzișuri, alergând de-a 
lungul rampei lungi care ducea spre golf, adunându-se într-un semicerc în 
jurul ușilor din lemn duble, cu Regele Gorm și Regele Uthil în mijlocul lor. 


— Te vom afuma și tot te vom scoate afară, dacă trebuie! strigă Părintele 
Yarvi către construcţia din lemn. 


La fel precum corbii, preoţii ajung întotdeauna la sfârșitul bătăliei, ca să 
ciugulească ce-a mai rămas. 


— Ai avut ocazia să lupţi! 
De dincolo de ușă se auzi un glas înfundat: 
— Imi îmbrăcam armura. Are multe catarame migăloase. 


— Alea mici, mai ales, le pot da mult de furcă celor cu degete mari, 
recunoscu Gorm. 


— Gata, mi-am pus armura! se auzi glasul din nou. Aveţi ceva războinici 
faimoși printre voi? 


Părintele Yarvi rosti, oftând: 


— O avem cu noi pe Thorn Bathu, îl mai avem pe Regele de Fier, Uthil, și pe 
Grom-gil-Gorm, Cel Care Frânge Săbiile. 


Un mormăit mulţumit răzbătu de dincolo de uși: 


— Atunci nu mă supăr dacă pierd în faţa unor nume atât de vestite. Are 
vreunul de gând să se lupte cu mine? 


Thorn, care stătea așezată pe niște trepte din apropiere, tresări când Mama 
Scaer o strânse de tăietura de pe umăr, făcând sângele să se prelingă pe 
piele. 


— Eu am luptat de-ajuns pentru o seară. 

— Şi eu, zise Gorm înmânându-i scutul său lui Rakki. Lăsaţi flăcările să-l 
mistuie pe prostul ăsta luat prin surprindere și cu cataramele lui micuţe de la 
armură neîncheiate. 

Raith ieși în față, cu degetele ridicate în sus, strigând: 

— O să lupt eu cu... 

Rakki își prinse fratele de braţ și i-l trase în jos. 


— Nu, n-ai să te lupţi tu, frate! 


— Unicul lucru sigur în viaţă este moartea, rosti Regele Uthil, ridicând din 
umeri. Mă voi lupta eu cu tine! 


Părintele Yarvi avea o expresie îngrozită. 
— Regele meu... 


Uthil îl reduse la tăcere privindu-l cu ochii scânteindu-i. 


— Cei care au putut să alerge mai repede au avut parte de momentele lor de 
glorie, acum a venit și rândul meu. 


— Bun! răsună vocea. les acum! 


Raith auzi cum drugul este tras zăngănind, după care ușile se deschiseră 
larg, iar scuturile de afară se ciocniră unele de altele când semicercul 
războinicilor se strânse pentru a întâmpina un atac. Insă doar un bărbat păși 
în curte. 


Era uriaș, cu un tatuaj ce i se răsucea pe o parte a gâtului plin de mușchi. 
Purta o armură groasă, cu plăcuţe gravate în jurul umerilor, și avea mai 
multe brățări din aur în jurul antebraţelor musculoase, iar Raith mormăi 
aprobator când îl văzu pe acest bărbat cu care chiar ar fi meritat să se bată. 
Nepăsător, uriașul își făcu degetul mare cârlig în jurul cataramei din aur 
care-i ţinea centura pentru sabie pe trupul masiv și pufni dispreţuitor când 
văzu semicercul de scuturi din fața lui. 


— Tu ești Regele Uthil, zise bărbatul suflându-și nasul mare și lat în burniţa 
rece care tot cădea peste ei. Eşti mai bătrân decât se vorbește în cântece. 


— Cântecele alea au fost scrise acum mult timp, scrâșni Regele de Fier. Pe 
atunci eram mai tânăr. 


Câţiva râseră, însă nu și bărbatul din faţa sa. 


— Eu sunt Dunverk, mârâi el, cel pe care lumea îl numește Taurul, 
credincios Zeiţei Unice și loial Marelui Rege, Companion al lui Yilling cel 
Strălucitor. 


— Asta dovedește doar că nu prea știi să-ţi alegi prietenii, regii și zeii, spuse 
Părintele Yarvi. 


Râsetele răsunară mai tare de data asta, și chiar și Raith recunoscu că fusese 
o glumă bună. 


Dar înfrângerea cam are darul de a împuţina simţul umorului, așa că 
Dunverk rămase ca de piatră. 


— Vom vedea noi când Yilling se va întoarce și va aduce Moartea asupra 
celor care și-au încălcat jurămintele. 


— Noi vom vedea, spuse și Thorn cu dispreţ, hlizindu-se chiar și în timp ce 
Mama Scaer îi înfigea acul în carnea umărului. Tu ai să fii mort și n-ai să 
mai vezi nimic. 


Dunverk își trase încet sabia cu rune gravate de-a lungul tăișului, o sabie cu 
mâner de aur înfățișând un cap de cerb ale cărui coarne formau garda. 


— Dacă înving, îmi veţi cruța oamenii? 


Uthil părea pirpiriu ca o găină bătrână pe lângă musculosul Dunverk, însă 
nu arăta niciun dram de teamă. 


— N-ai să învingi. 
— Eşti prea încrezător. 


— Dacă toţi cei peste o sută de dușmani morţi înfrânți în luptă ar mai putea 
vorbi, atunci ți-ar spunea că încrederea mea e cât se poate de meritată. 


— Trebuie să te avertizez, bătrâne, că am luptat peste tot prin Ținuturile de 
Jos și că nimeni nu m-a putut înfrânge. 


Un surâs vag apăru pe faţa brăzdată de cicatrice a lui Uthil. 
— Ar fi trebuit să rămâi în Ținuturile de Jos. 


Dunverk ţâșni brusc în faţă, rotindu-și sabia cu putere, peste capul lui Uthil, 
care se feri lăsându-se în jos, ușor ca vântul, strângându-și încă sabia la 
subraţ. Dunverk împunse cu vârful înainte, însă regele păși indiferent într-o 
parte, lăsându-și oţelul să-i alunece paralel cu corpul. 


— Taurul, îl zeflemisi Thorn. Luptă mai degrabă ca o vacă nebună. 


Dunverk răcnea în timp ce izbea cu sabia în dreapta și în stânga, cu fruntea 
brobonită de sudoare de la mânuirea acelei arme foarte grele, iar bărbaţii 
din jur se adăposteau în spatele scuturilor pentru a se feri de vreo lovitură 


prea puternică, ce i-ar fi putut trimite prin Ultima Poartă. Însă Regele de 
Fier al Gettlandului păși în lateral, ferindu-se de prima lovitură, și se aplecă 
pe sub a doua, astfel încât sabia lui Dunverk îi atinse doar părul, oţelul 
scânteind atunci când Uthil se retrase la locul său. 


— Luptă-te cu mine! zbieră Dunverk, răsucindu-se. 


— M-am luptat, zise Uthil, prinzând un colţ al mantiei și ștergând tăișul 
sabiei, după care își lipi iar sabia de corp, ţinând-o la subraţ. 

Dunverk mârâi, încercând iar să facă un pas în faţă, însă piciorul i se îndoi 
și căzu într-un genunchi. Sângele îi șiroia pe deasupra cizmei și se împrăștia 
pe dalele de piatră. Atunci își dădu seama și Raith că Uthil îi retezase lui 
Dunverk vena cea mare de pe interiorul piciorului. 


Un murmur de uimire se ridică din rândurile războinicilor, iar Raith nu se 
putu împiedica nici el să li se alăture. 


— Faima Regelui de Fier este binemeritată, murmură Rakki. 


— Sper ca sabia lui Yilling cel Strălucitor să fie mai bună decât a ta, 
Dunverk, zis și Taurul, spuse Uthil. De-abia dacă l-ai făcut pe bătrânul ăsta 
să simtă că se antrenează. 


Dunverk surâse, cu o expresie pierdută în ochii ce deja începeau să-i 
sticlească. 


— Veţi vedea cu toţii cum se descurcă Yilling cel Strălucitor cu sabia, șopti 
el, cu faţa ca de ceară. Veţi vedea cu toții. 


Şi se prăbuși pe o parte, în balta din ce în ce mai mare a propriului sânge. 


Cu toţii erau de acord că murise într-un mod spectaculos. 


Pământul meu 


Soarele Mamă se zărea ca o pată ștearsă spre est, ascunzându-și copiii, 
stelele, în spatele draperiei de un cenușiu metalic a cerului în amurg. 
Fortăreaţa se înălța amenințătoare în faţa lor, sumbră ca un tumul funerar în 
crepusculul lipsit de culoare, iar pe deasupra ei se roteau corbi în căutare de 
hrană. 


— Cel puţin s-a oprit ploaia, murmură Skara, trăgându-și gluga de pe cap. 


— Cel Care Trimite Tunetul și-a luat furia cu el și a abătut-o asupra 
uscatului, departe de noi, zise Regina Laithlin. Ca toți băieţii, și lui îi place 
să stârnească apele, dar se stinge repede, adăugă ea, întinzând mâna și 
mângâindu-l pe Prinţul Druin. Vrei să-l iau eu? 


— Nu, spuse Skara, strângându-l mai tare. Pot să-l ţin și eu. 


Mânuţele lui strânse în jurul gâtului ei o făceau să se simtă mai puternică. Şi 
numai zeii știau ce nevoie avea ea în astfel de momente să se simtă 
puternică. 


Fortăreața lui Bail, simbolul strălucitor al Throvenlandului unit, nu mai 
arăta așa cum și-o amintea ea. Satul de la poalele fortăreței ce stătuse mereu 
ascuns în umbra ei, acolo unde Skara obişnuia să danseze la sărbătoarea din 
timpul verii, ajunsese o ruină, cu casele făcute scrum sau abandonate. 
Livada din fața zidului făcut de oameni, acum aproape prăbuşit, era 
năpădită de iederă, iar fructele neadunate de anul trecut zăceau putrezind 
printre bălării. Marea poartă dintre cele două turnuri construite de elfi 
fusese cândva împodobită cu steaguri mândre. Iar acum, de o frânghie 


legată de creasta unui zid, se legăna atârnat un om spânzurat, cu picioarele 
bălăngănindu-i-se încolo și-ncoace. 


Brăţările din aur de pe braţe, armura strălucitoare și armele aurite îi fuseseră 
luate, însă Skara îi știa faţa prea bine. 


— Unul dintre Companionii lui Yilling cel Strălucitor, spuse ea, 
cutremurându-se în ciuda hainei de blană de pe umeri. Unul dintre cei care 
au incendiat Yaletoftul. 


— Şi totuși, iată-l aici, legănându-se, zise Laithlin. Se pare că a te ruga 
Morţii nu-i totuna cu a te feri de ea. 


— Nimeni nu se poate feri de acea întâlnire, șopti Skara. 


Probabil că ar fi trebuit să se simtă satisfăcută văzându-l atârnat acolo, 
poate chiar să-i scuipe hoitul și să-i mulțumească Mamei Război că măcar 
fâșia asta mică din Throvenland fusese în sfârșit eliberată, însă nu simţea 
decât un ușor fior ce-i amintea de spaima care o cuprinsese ultima oară când 
îl văzuse și de teama că n-o să mai scape niciodată de acele imagini. 


Cineva doborâse imensul stejar din mijlocul curții fortăreței și clădirile 
adăpostite în interiorul zidurilor construite de elfi păreau dezgolite și urâţite 
fără umbra lui. Războinicii stăteau tolăniţi pe pietrele cubice neregulate din 
jurul buturugii, majoritatea beţi sau bând și mai vârtos, comparându-și 
prăzile sau rănile, curățându-și armele sau depănând povești despre 
războaie. 


Cineva care se credea bard încerca să compună un cântec, zbierând același 
vers la nesfârșit, în timp ce alții îi sugerau următorul cuvânt care să se 
potrivească în poveste și râdeau ca idioţii. Un urzitor de rugăciuni îngâna 
mulțumiri complicate către zei pentru victoria de mai devreme. Cineva, 
undeva, urla de durere. 


Skara strâmbă din nas. 


— Ce-i cu mirosul ăsta? 


— Tot ce se află în interiorul unui om, murmură Sora Owd, privind cum o 
pereche de sclavi cărau ceva, trecând în grabă pe lângă ele. 


Skara își dădu seama, uimită, că era vorba despre un cadavru pe care sclavii 
îl aruncară peste o grămadă de alte cadavre. O îngrămădire de membre 
dezgolite, pătate și stropite, trupuri cu guri căscate și încremenite, cu ochi 
lipsiţi de vedere. Un morman de carne, care noaptea trecută fusese trupuri 
de oameni. Oameni cărora le-au trebuit ani întregi să crească, să înveţe să 
meargă, să vorbească, să lupte. Skara îl strânse și mai tare de ea pe Prinţul 
Druin, încercând să-i ferească ochii de priveliște. 


— Oare ar trebui să vadă și el așa ceva? întreabă în șoaptă, dorindu-și ca nici 
ea să nu fi văzut. 


— Va fi regele Gettlandului. Ăsta e destinul lui. 


Laithlin aruncă trupurilor neînsufleţite o privire lipsită de interes, iar Skara 
se întrebă dacă mai întâlnise vreodată o femeie atât de impunătoare. 


— Va trebui să înveţe să-i placă. Și același lucru ar trebui să faci și tu. Doar e 
victoria ta, la urma urmei. 


Skara înghiţi în sec și zise: 
— A mea? 


— Bărbaţii se vor contrazice cu privire la cine a avut cel mai păros piept sau 
cel mai puternic răget. Barzii vor cânta despre oţelul ascuţit și despre 
sângele vărsat. Dar planul a fost al tău. A ta a fost voinţa. Ale tale au fost 
cuvintele care i-au stârnit pe acești bărbați și i-au urnit. 


Cuvintele sunt arme, îi spusese Mama Kyre. Skara rămase privind morţii 
din curtea Fortăreţei lui Bail și își aduse aminte de morţii din palatul 
bunicului său, dar, în loc să vadă o crimă răzbunată, ea vedea mai degrabă 
două crime asemănătoare, simțind cum vina pentru comiterea uneia atârna 
greu peste cealaltă. 


— Nu mă simt ca și cum aș fi învins, șopti ea. 


— Ai văzut cum este și să fii înfrânt. Ce preferi? 


Skara își aminti cum stătuse la pupa Câinelui Negru, privind frontonul 
palatului bunicului său prăbușindu-se în flăcările până la cer și se văzu 
nevoită să admită că regina avea dreptate. 


— Am fost foarte impresionată de cuvântarea ta, spuse Laithlin. 
— Chiar? Am crezut... că o să fii furioasă pe mine. 


— Pentru că ai vorbit pentru tine și pentru ţara ta? La fel de bine m-aș fi 
putut înfuria pe zăpadă pentru că vine din cer. Ai optsprezece ierni, așa-i? 


— Voi împlini anul acesta... 
Laithlin clătină ușor din cap. 
— Şaptesprezece. Ai un har. 


— Mama Kyre și bunicul... au încercat toată viaţa lor să mă înveţe cum să 
conduc o ţară. Cum să vorbesc și ce să rostesc. Cum să-mi susțin punctul de 
vedere, cum să citesc expresiile de pe chipurile oamenilor, cum să îndoi 
voințe... Iar eu m-am considerat întotdeauna un învățăcel demn de dispreţ. 


— Mă îndoiesc că ai fost așa, însă războiul ne poate scoate la iveală puteri 
nebănuite. Regele Fynn și preoteasa lui te-au învăţat foarte bine, însă 
nimeni nu te poate învăța ceva ce deja ai. Ai fost atinsă de Cea Care 
Rostește Primul Cuvânt. Ai acea lumină în tine, care-i face pe oameni să te 
asculte, zise regina, privindu-l încruntată pe Druin, care se uita la măcelul 
din faţa lui cu ochii căscaţi de uimire. Am senzaţia că viitorul fiului meu va 
depinde de acest har. 


Skara clipi, neîncrezătoare. 


— Harurile mele, prin comparaţie cu ale tale, sunt ca o făclie pe lângă 
Soarele Mamă. Tu ești Regina de Aur... 


— A Gettlandului. 


Ochii îi fulgerară spre Skara, scânteietori și aspri. 


— Doar zeii știu cât de mult m-am străduit să pecetluiesc această alianță, mai 
întâi propovăduind pacea și după aceea trecând direct la acţiune, dar pentru 
Regele Uthil sunt soţie și pentru Regele Gorm sunt inamic, spuse ea, dându- 
i Skarei la o parte din ochi o șuviţă de păr. Tu nu ești nici una, nici alta. 
Soarta te-a transformat în balanţa dintre cele două forțe. Acul care menţine 
echilibrul de care atârnă aceste două forţe. 


Skara se uita la ea, gânditoare. 
— Eu n-am puterea necesară unui asemenea lucru. 


— Atunci va trebui să o găsești, rosti Laithlin, apropiindu-se de ea și luându- 
i-l pe Prinţul Druin din braţe. Puterea este o povară. Eşti tânără, dragă 
verișoară, știu asta, dar va trebui să înveţi s-o mânuiești, altminteri te va 
zdrobi. 


Sora Owd pufăi zgomotos, făcându-și obrajii bucălaţi să pară și mai rotunzi 
decât de obicei, în timp ce o privea pe regină îndepărtându-se, cu suita de 
sclavi, de servitoare și de gărzi tropăind în urma ei. 


— Regina Laithlin a fost mereu un izvor de bună dispoziţie. 


— O bună dispoziţie fără de care aș putea trăi foarte bine, Soră Owd. Dar eu 
de sfaturi înțelepte am nevoie. 


O surprindea cât de bucuroasă se simţea să-l vadă pe Raith încă în viaţă, 
dar, deși obosit și murdar, cel care era al treilea membru al suitei sale arăta 
cel mai bine dintre toţi. Stătea alături de fratele său în jurul unui foc, râzând 
amândoi, iar Skara încercă un fior de gelozie, văzându-i acolo unul lângă 
celălalt, simțindu-se atât de bine împreună. Deși erau rodul aceluiași pântec, 
diferenţele dintre ei nu treceau neobservate. Raith era cel cu buzele strânse 
și cu o tăietură proaspătă pe faţă. Cel cu privirea provocatoare, chiar și 
atunci când o întâlni pe a Skarei, care nu-și putea lua ochii de la el. Rakki 
era cel care evită să-i întâlnească privirea și care se ridică grăbit în picioare 
pentru a-i arăta respectul cuvenit atunci când se apropie de ei. 


— "Ţi-ai câștigat dreptul la odihnă, spuse ea făcându-i semn să se așeze la 
loc. Eu chiar nu merit să stau printre asemenea războinici de seamă. 


— Ţi-ai câștigat și tu dreptul atunci când ţi-ai vărsat sângele în timpul acelei 
discuţii, spuse Raith, uitându-se la mâna bandajată a Skarei, pe care ea se și 
grăbi să și-o ascundă cu cealaltă. 

— Doar pe-al meu, însă. 


— E nevoie de curaj să-ţi verși propriul sânge. 


Raith tresări când împunse cu degetul tăietura lungă ce-i șerpuia în jos pe 
falca nerasă. Chiar n-arăta deloc rău cu acel semn. Ba chiar arăta mai bine. 


— Am auzit că ai luptat cu mult curaj, zise ea. 


— Așa luptă mereu, prinţesă, spuse Rakki, rânjind în timp ce-și lovea în 
joacă fratele cu pumnul în braţ. Primul intrat pe poartă! Fără el, probabil că 
încă am mai zgrepţăna pe-afară. 


Raith ridică din umeri. 
— Lupta nu mai e la fel de grea dacă îţi place să lupţi. 


— Chiar și așa. Bunicul îmi zicea mereu că aceia care se luptă cu vitejie 
merită răsplătiți de cei pentru care luptă. 


Şi Skara începu să răsucească una dintre brățările din argint pe care i le 
dăduse Laithlin, apoi și-o scoase de pe braţ și i-o întinse lui Raith. 


Rakki și Raith se holbară la ea. Brăţara fusese adânc înțepată cu un cuţit, cu 
mult timp în urmă, pentru a i se verifica puritatea, însă prințesa cunoștea 
bine valoarea adevărată a obiectelor de acest fel. Văzu că niciunul dintre 
frați nu purta brățări valoroase și-și dădu seama că gestul ei avea o mare 
importanţă pentru ei. Raith înghiţi cu greu când întinse mâna pentru a o lua, 
însă Skara o ţinu strâns. 


— Lupţi pentru mine, da? 


Simţi o senzaţie de gâdilătură când ochii li se întâlniră și degetele lor 
aproape că se atinseră. După care el încuviință din cap. 


— Lupt pentru tine. 


Era dur și grosolan, dar dintr-un motiv ciudat, ea se trezi întrebându-se cum 
ar fi să-l sărute. O auzi pe Sora Owd dregându-și glasul și simţi cum se 
îmbujorează, așa că dădu repede drumul brățării și făcu un pas în spate. 


Raith își strânse brăţara pe încheietura sa groasă, dar capetele acesteia abia 
dacă se atingeau. O răsplată pentru o izbândă măreaţă. Dar și un simbol al 
faptului că servea pe cineva și un însemn al celui pe care îl servea. 


— Ar fi trebuit să vin să te caut după ce s-a terminat lupta, dar... 
— Aveam nevoie ca tu să lupţi. 


Skara păru să se dezmeticească dintr-odată și alungă din minte gândurile la 
sărut, vorbindu-i ceva mai aspru. 


— Dar acum am nevoie să vii cu mine. 


Îl privi cum își îmbrățișează fratele în semn de despărţire, după care Raith 
se ridică în picioare și o urmă, cu brăţara din argint scânteindu-i la mână. 
Poate că încă nu-l putea numi omul ei, însă acum Skara începea să înțeleagă 
de ce reginele au nevoie de Păzitori Aleși. Nimic nu-ţi inspiră mai multă 
încredere decât faptul că ai un ucigaș care să-ţi păzească spatele. 


Pe când, copilă fiind, se juca aici, marea sală a Fortăreţei lui Bail i se părea 
că are niște dimensiuni dincolo de orice închipuire. Însă acum o găsea 
îngustă, prost luminată și mirosind a putreziciune, cu acoperișul plin de 
găuri prin care intra apa și cu zidurile pline de igrasie, luminată doar de trei 
raze de soare colbuite pătrunzând prin ferestrele ce dădeau spre Marea 
Mamă cea cenușie, raze care ajungeau departe pe podeaua rece. Ashenleer, 
în uriașa pictură care o înfățișa ca regină războinică, avea o pată de mucegai 
pe armură și expresiile de adorare de pe chipurile celor o sută de gărzi ale 
sale erau reduse acum la simple pete. O imagine potrivită pentru comorile 
distruse ale 'Throvenlandului. 


Totuși, jilțul lui Bail încă stătea pe postamentul său, un jilt enorm, tăiat din 
lemn de stejar smuls din chila unei corăbii, acum tocit și lipsit de strălucire 
după anii îndelungaţi de folosință. Odinioară, în acest jilț stătuseră regii. 
Până când stră-stră-străbunicul Skarei se hotărâse că jilțul e prea îngust 
pentru dosul său lat, iar palatul prea strâmt pentru a-i susține mândria, așa 
că poruncise să i se facă un nou jilţ în Yaletoft, în jurul căruia începuse să 
ridice un nou palat, mai impunător, unul care urma să reprezinte o adevărată 
minune pentru lumea întreagă. Construcţia Pădurii durase douăzeci și opt de 
ani, timp în care el murise și fiul său îmbătrânise la rândul lui. 


După care Yilling cel Strălucitor o transformase peste noapte într-un 
morman de cenușă. 


— S-ar părea că bătălia încă nu s-a sfârșit. 


Gorm și Uthil își aruncau priviri crâncene pe deasupra Jilțului lui Bail, în 
timp ce în jurul lor roiau preoții și războinicii, toți gata să sară la gâturile 
celorlalți. Înfrăţirea din timpul luptei nu durase decât până în clipa în care și 
ultimul vrăjmaș căzuse răpus. 


— Am putea trage la sorți, mârâi Regele Uthil. 


— Ai avut partea ta de glorie, omorându-l pe Dunverk, spuse Gorm, așa că 
eu ar trebui să fiu cel care se așază în jilt. 


Părintele Yarvi se scărpina la tâmplă cu încheieturile mâinii sale schiloade. 


— Pe toţi zeii, e doar un scaun! Ucenicul meu poate sculpta imediat unul la 
fel. 


— Nu-i doar un scaun, spuse Skara, încercând să se calmeze și să pară mai 
puţin nervoasă în timp ce urca treptele postamentului. Odinioară, în el a stat 
însuși Bail Constructorul. 


Regele Uthil și preotul său stăteau în stânga, privind-o încruntaţi, iar Gorm 
și preoteasa lui stăteau în dreapta ei, la fel de posomorâţi. Ea era echilibrul 
dintre cele două forţe. Trebuia să fie, n-avea ce face. 


— Câte corăbii am capturat? 


— Şaizeci și șase, spuse Mama Scaer. Printre ele se află și un monstru aurit 
cu treizeci de vâsle pe fiecare parte, despre care am auzit c-ar fi chiar 
corabia lui Yilling cel Strălucitor. 


Părintele Yarvi încuviință admirativ, privind-o pe Skara. 
— Un plan ce dovedește o mare șiretenie din partea ta, prinţesă. 


— Eu doar am sădit sămânţa, spuse Skara, plecându-se în faţa celor doi regi. 
lar vitejia voastră a cules roadele. 


— Mama Război ne-a fost alături și norocul de arme bune de asemenea. 
Gorm își tot răsucea un mâner de sabie pe lanţ. 


— Dar fortăreaţa asta e departe de a fi în siguranţă. Bunica Wexen știe foarte 
bine cât de importantă este, atât strategic, cât și ca simbol. 


— Va fi ca o așchie înfiptă în carnea ei, spuse Uthil, și nu peste mult timp va 
încerca s-o smulgă din nou din ghearele noastre. Ar trebui să te întorci 
înapoi în Thorlby, alături de soţia mea, prinţesă. Acolo vei fi ferită de orice 
pericol. 


— Respectul pe care ţi-l port nu cunoaște margini, Rege Uthil, însă te înșeli. 
Şi tatăl meu cunoștea importanţa acestei fortărețe. Atât de bine, încât a 
murit apărând-o, iar trupul său zace îngropat sub unul dintre tumulii de la 
poalele zidurilor, alături de trupul mamei mele. 


Skara se așeză în jilțul în care stătuseră odinioară și străbunii ei, dureros de 
dreaptă, aşa cum o învățase Mama Kyre că trebuie să stea. Își simţea 
stomacul răscolit, dar trebuia să se arate puternică. Trebuia să conducă. 
Pentru că nu mai era nimeni altcineva să o facă. 


— Acesta este Throvenlandul. Acesta e pământul meu. Aici ar trebui să 
rămân. 


Părintele Yarvi zâmbi, obosit. 


— Prinţesă... 
— De fapt, sunt regină. 
Se lăsă tăcerea, apoi Sora Owd începu să urce treptele. 


— Regina Skara are dreptate. S-a așezat în Jilțul lui Bail ca unicul urmaș al 
Regelui Fynn. Au mai existat femei nemăritate care au fost nevoite să ocupe 
singure tronul unei țări. 


Vocea începu să-i tremure ușor sub privirea furioasă a Mamei Scaer, dar 
continuă, arătând cu bărbia spre pictura maiestuoasă din faţa lor. 


— Regina Ashenleer însăși, la urma urmei, era nemăritată atunci când i-a 
învins pe inglezi. 


— Și-atunci, avem printre noi o altă Ashenleer? pufni disprețuitoare Mama 
Scaer. 


Sora Owd se așeză în stânga Skarei, acolo unde era locul unei preotese, și-și 
încrucișă braţele, hotărâtă. 


— Asta rămâne de văzut. 


— Indiferent că ești prințesă sau regină, asta nu va avea nicio importanță 
pentru Yilling cel Strălucitor, bubui Gorm, iar Skara simţi din nou acea 
teamă bine cunoscută la auzul numelui. El nu îngenunchează în fața 
niciunei femei, decât a Morţii. 


— Probabil că e deja pe drum, spuse Uthil, mânat de gândul răzbunării. 
Nu-ţi poţi învinge temerile decât înfruntându-le. Ascunde-te de ele și te vor 
copleși. Skara îi lăsă să aștepte, îngăduindu-și o clipă de răgaz pentru ca 


bătăile inimii să i se potolească, după care le răspunse: 


— Oh, chiar contez pe asta! 


II 


NOI SUNTEM SĂBII 


Dragoste de tineri 


Fa începu să-și plimbe mâna prin părul lui, trăgându-l în jos pentru ca 
frunţile să li se lipească una de cealaltă, mângâindu-l pe faţă cu răsuflarea ei 
fierbinte. Rămaseră așa mult timp, lipiţi unul de celălalt, cu blănurile 
împinse în jurul gleznelor, înconjurați doar de tăcere. 


Niciun cuvânt nu fusese rostit de când Koll își luase la revedere de la Thorn 
pe docuri și o luase la fugă ca un hoţ în urmărirea unei pungi ademenitoare 
prin orașul întunecat. Rin îi deschisese ușa tăcută, primindu-l în casă, în 
braţe, în pat. 


Koll iubise mereu cuvintele, însă ucenicul unui preot trebuia să se înece pur 
și simplu în ele. Cuvinte adevărate, cuvinte false, cuvinte rostite în multe 
limbi. Cuvinte corecte, cuvinte greșite, scrise, rostite, nerostite. Dar, pentru 
moment, tăcerea îi convenea de minune. Voia să uite o clipă ce-i datora 
Părintelui Yarvi, ce-i datora lui Rin și modul în care ar fi putut împăca 
armonios ce le datora amândurora. Orice ar fi rostit acum, lui tot i-ar fi 
sunat ca o minciună. 


Rin îi atinse cu o mână aspră obrazul, sărutându-l ca pentru ultima oară, 
după care se strecură de sub el. Îi plăcea foarte mult s-o urmărească 
mișcându-se, puternică și sigură pe ea, umbrele alunecându-i peste coaste 
când culese cămașa de pe jos și și-o trecu peste umeri. Tare mult îi plăcea 
când ea îi purta hainele, fără să-l întrebe, fără să fie nevoie să-l întrebe. 
Cumva, îi făcea să se simtă foarte apropiaţi. Asta și felul în care tivul 
cămășii de-abia dacă-i acoperea o jumătate din fundul gol. 


Se ghemui pe podea -— făcând cheia de la încuietori să i se legene liberă pe 
lanț—, apoi aruncă un buștean în foc, stârnind o jerbă de scântei, în timp ce 
lumina flăcărilor îi dansa pe față. Nu rostiseră niciun cuvânt până acum, 
însă, ca orice lucru plăcut, nici tăcerea nu poate dura la nesfârșit. 


— Te-ai întors, până la urmă, spuse ea. 


— Doar pentru o seară, zise Koll, atingându-și ușor șaua nasului, care încă 
nu i se vindecase pe deplin după contactul dur cu fruntea lui Raith. Prinţul 
Kalyivului a sosit în Roystock. Regina Laithlin va merge cu o corabie 
pentru a obţine o audienţă la el și are nevoie de un preot alături de ea. 
Părintele Yarvi e prea ocupat încercând să întărească alianțele fragile dintre 
noi și ceilalți, așa că... 


— L-a chemat la apel pe atotputernicul Koll! Vei schimba lumea, așa cum ti- 
ai dorit. 


Rin își strânse cămașa în jurul trupului, în timp ce flăcările i se reflectau în 
ochi. 


— Preotul Reginei de Aur și nici măcar n-ai dat testul de Preot. 
— Nu, dar... Trebuie s-o fac. Şi trebuie să fac și Jurământul de Preot. 


lar asta căzu între ei ca un găinaţ de pescăruș de la o mare înălțime. Insă, 
chiar dacă fusese rănită, Rin nu o arătă. Pentru că nu-i stătea în fire. Iar lui îi 
plăcea enorm acest lucru la ea. 


— Cum a fost în Fortăreaţa lui Bail? 
— Mi-a adus aminte de o altă fortăreață de-a elfilor ridicată la malul mării. 


— Eşti aproape la fel de amuzant pe cât te crezi. Mă refer la cum a fost când 
te-ai cățărat printre contraforți. 


— Eroii nu stau niciodată să cugete la pericol. 


Rin zâmbi răutăcios. 


— Așa-i că ai făcut pe tine? 


— Am încercat, dar vezica mi-era la fel de încordată ca pumnul Regelui 
Uthil. N-am mai scăpat o picătură timp de câteva zile după aia. 


— Koll războinicul, ai? 


— M-am gândit c-ar fi mai bine să las bătălia în seama celorlalţi, zise Koll, 
ciocănindu-și fruntea cu degetul. Jumătate de război se dă aici, așa cum 
spune mereu Regina Skara. 


— Regina Skara, mai nou, pufni Rin. Incă n-am întâlnit pe cineva care să nu 
fie impresionat de înţelepciunea acestei fete. 


— Cred că mulţi se lasă impresionați de... știi tu... zise Koll, fluturând 
nepăsător din mână. De bijuterii și de toate cele. 


Rin ridică din sprâncene, studiindu-l cu atenţie. 

— O! Așa crezi tu, nu? 

— Arată ca desprinsă din cântece, asta n-am cum s-o neg. 
Își împleti degetele la ceafă, încordându-și toți mușchii. 


— Dar am impresia că o briză mai puternică ar putea s-o smulgă de pe 
picioare. lar mie îmi plac femeile cu ambele picioare pe Pământul Tată. 


— Aşa îţi închipui tu că sună un compliment? Cu picioarele pe pământ? 
Scuipă în foc, făcându-l să sfârâie. 
— Ce vorbă dulce are preotul nostru! 


Greutățile mamei sale se ciocniră una de cealaltă când Koll se rostogoli și 
se sprijini într-un cot. 


— Pentru mine, o femeie e frumoasă nu datorită sângelui sau hainelor, ci 
pentru ce poate face ea. Imi place o femeie cu mâini puternice, care nu se 


fereşte să transpire ori să facă o muncă grea sau mai știu eu ce. Imi place o 
femeie mândră, ambițioasă, curajoasă și înzestrată. 


Cuvinte doar, însă pentru el aveau însemnătate. Măcar în parte. 

— De aceea cred că nu o să mai întâlnesc niciodată o femeie la fel de 
minunată ca tine, Rin. Şi asta a fost înainte să ajung să te mângâi pe fund, 
care-mi închipui că nu are egal nicăieri în jurul Mării Sfărâmate. 


Ea privea flăcările pierdută, cu buzele un pic ridicate la colțuri. 


— E mult mai bine, recunosc. Chiar dacă în mare măsură sunt doar 
baliverne. 


Koll era ceva mai mulțumit de sine însuși. Și se bucura enorm atunci când 
reușea s-o facă să zâmbească. 


— Cel puţin sper că vânturile care ies din el sunt parfumate. 


— Mai mult decât vânturile tale obișnuitele. Poate vrei să-i farmeci și 
Prințului Varoslaf nasul cu complimentele? 


Asta îi mai știrbi un pic din mulțumire. Din ce își aducea el aminte, Prinţul 
Kalyivului era mai puţin atras de bărbaţii amuzanţi, pe care avea tendinţa 
să-i atârne de stâlpi și să-i jupoaie. 


— Mă îndoiesc că voi îndrăzni să mă refer la fundul lui. Ba chiar mă gândesc 
serios să-mi ţin gura închisă și s-o las pe Regina Laithlin să vorbească. Cei 
tăcuţi rareori ajung să supere pe cineva. 


— Probabil că ai să găsești tu o cale. Ce vrea Varoslaf? 


— Ce vor cei puternici de obicei. Și mai multă putere. Sau așa zice Thorn. 
Iar călătoria asta spre Roystock nu-i face deloc plăcere. Ea vrea să lupte. 


Rin se ridică în picioare și zise: 


— De obicei, ea vrea să lupte. 


— lar acum e într-o dispoziţie extrem de neagră. Nu mi-aş dori să fiu în locul 
lui Brand diseară. 


— Se va descurca el. 


Se lăsă să alunece din nou lângă el, proptindu-se și ea într-un cot, 
mototolindu-și cămașa lui Koll la piept. 


— Doar se iubesc. 


Ochii lui Rin, fixaţi asupra lui, atât de aproape, îl stânjeneau oarecum pe 
Koll. Se simţea încolţit în acel pat îngust. Prins la înghesuială de căldura ei. 


— Poate că da. 


Se răsuci din nou, rămânând întins pe spate, privind încruntat tavanul. Avea 
de realizat lucruri măreţe. Trebuia să stea alături de rege și așa mai departe. 
Cum putea el să schimbe lumea dacă Rin voia să-l ţină mereu lângă ea? 


— Nu cred că dragostea reprezintă răspunsul la orice întrebare, totuși, nu? 
Ea se întoarse cu spatele, învelindu-se în blănuri până la mijloc. 


— Aşa s-ar părea. 


Din moment ce majoritatea bărbaţilor erau plecaţi la luptă, pe docurile din 
Thorlby se aflau mai multe femei decât în mod obișnuit, ocupate cu plasele 
de pescuit și cu sortarea prăzii de dimineaţă. Şi numărul gărzilor se redusese 
simţitor — acum erau bătrâni, băieţi de vârsta lui Koll care încă nu apucaseră 
să treacă probele pentru a deveni războinici, ba chiar și câteva dintre fetele 
alese de Thorn pentru a le antrena —, dar, altfel, nici nu ţi-ai fi dat seama că 
un război e în desfășurare. 


Şase corăbii prăpădite acostaseră cu o noapte înainte după o lungă călătorie 
pe Râul Divin, iar membrii echipajelor arşi de soare descărcau pe cheiuri 
mătăsuri, vin și tot felul de alte rarități aduse din sud. Oamenii Reginei 
Laithlin îi încărcau cele patru corăbii cu care urma să călătorească spre 
Roystock și văzduhul răsuna de strigăte, de lătratul unui câine vagabond ce 


tot dădea târcoale peștelui, de râsetele copiilor ce alergau printre căruțe și 
de țipetele pescărușilor ce se roteau în cercuri leneșe în căutare de grăunţe 
vărsate din vreun sac spart. 


Soarele Mamă era la fel de strălucitor spre est și Koll își puse mâna 
streașină la ochii ca să privească în direcția Roystockului, trăgând adânc în 
piept aerul sărat al mării. 


— Imi miroase a noroc! 


— A noroc și a pește, spuse Rin, strâmbând din nas. Patru corăbii? Pentru a 
duce o singură femeie? 


— Şi pe preotul ei! 
Koll își umflă pieptul și ciocăni în el cu degetul mare. 
— Un bărbat de o asemenea importanţă trebuie să aibă însoțitori de vază. 


— Vor trebui să lege două corăbii una de alta doar pentru a-ţi căra capul ăla 
mare, nu? 


— Pe el și temperamentul Păzitorului Ales, murmură el în timp ce ordinele 
furioase ale lui Thom se tot auzeau printre celelalte zgomote. Îţi poţi da 
seama de importanţa unei femei după darurile pe care le oferă și după cei cu 
care se-nsoțește. lar Regina Laithlin vrea să-l impresioneze pe Varoslaf 
profitând din plin de amândouă. 


Rin îi aruncă o privire piezișă. 
— Şi despre mine ce se spune din moment ce stau alături de tine? 


Koll îi cuprinse mijlocul cu braţul și zâmbi când își dădu seama cât de bine 
se potrivea. 


— Că ești o femeie cu gusturi alese și rafinate, ca să nu mai pomenesc de 
norocul care a dat peste tine și... Of, zei! 


Prin mulțimea forfotitoare, Koll îl zărise pe Brand, care căra în spate o cutie 
imensă de parcă n-ar fi avut nimic în ea. Se ascunse sub un suport de care 
atârnau niște pești mari cât niște băieţi, cu solzii strălucind în lumina 
soarelui. Unul care încă mai avea o scânteie de viaţă în el se zvârcoli și păru 
să-i arunce o privire dezaprobatoare. 


La fel păru că-l privește și Rin, care se uita la el de sus în jos, cu mâinile în 
șolduri. 


— Cuceritorul Fortăreței lui Bail. 
Şi-și strecură limba printre buze, scoțând un sunet ca de vânt zgomotos. 
— Există mulţi bărbaţi puternici, însă nu la fel de mult înţelepţi. Ne-a văzut? 


— Dacă te-ai putea strecura în interiorul unuia dintre peștii ăștia, atunci chiar 
cred că ai reuși să scapi. 


— Eşti aproape la fel de amuzantă pe cât te crezi, zise el, împingând un pește 
într-o parte pentru a se zgâi pe lângă el. Mai bine ne-am despărți acum. 


— Intotdeauna există un motiv de despărţire, nu? Tineri îndrăgostiţi. Deși 
nu-i chiar fericirea despre care se vorbește în cântece. 


Îl apucă de guler și-l trase în sus, sărutându-l rapid şi lăsându-l încremenit 
acolo, cu buzele ţuguiate și cu ochii închiși. Când îi deschise, rămase 
dezamăgit văzând că ea deja se îndepărta, simțindu-se brusc vinovat că nu 
prelungise despărţirea de fata pe care o iubea. 


— Ne vedem peste o săptămână sau două! 


— Asta dacă ești mai norocos decât meriţi! strigă ea, fără să se întoarcă 
pentru a-l privi. 


Koll își agăță nepăsător degetele mari de curea și se îndepărtă și el cu pași 
mari prin mulţime, trecând pe lângă o căruţă încărcată cu pături din lână, 
însoțit de binecuvântările pentru o călătorie plăcută îngânate de bătrânul 
Brinyolf, 'Ţesătorul de Rugăciuni. 


Incremeni când un braţ greu i se lăsă pe umeri. 
— Trebuie să vorbesc ceva cu tine. 


Pentru un bărbat de o asemenea statură, Brand reușea să se strecoare destul 
de ușor aproape de cineva, dacă dorea. 


Koll se rugă în gând la Cea Care Face Judecăţile pentru îndurarea pe care 
știa că n-o merită. 


— Cu mine? Despre ce? 
— Despre Prinţul Kalyivului. 
— Ah! 


Ciudat cât de ușurat se simţea că subiectul discuţiei era, de fapt, un bărbat 
căruia îi făcea mare plăcere să jupoaie oamenii de vii. 


— Despre el! 


— E periculos să încerci să-l contrazici pe Varoslaf, spuse Brand, iar Thorn 
are prostul obicei să contrazică tocmai astfel de oameni. 


— Adevărat, deși e la fel de periculos să încerci să contrazici o femeie ca ea. 
Brand îl privi cu subînţeles. 

— Bun, deci iată reţeta pentru o baie de sânge în toată regula. 

Koll își drese glasul. 

— Înţeleg ce vrei să spui. 

— Doar ferește-o de probleme. 


— E cam greu să-o ferești pe ea de orice, mai ales de probleme. 


— Crede-mă că nu-mi spui absolut nimic nou. Ţine-o departe de necazuri 
măcar. 


Manevrarea unei corăbii pe furtună părea o treabă mai ușor de făcut, însă 
Koll oftă, în semn că renunţă. 


— O să-mi dau toată silinţa. 
— Şi încearcă să te ferești și tu de probleme. 
— La asta am fost mereu foarte bun, zise Koll rânjind. 


Şi aruncă o privire spre braţul plin de cicatrice și de mușchi al lui Brand. 
Insă replica lui nu-și atinse ţinta. 


— Nu sunt eu chiar cel mai isteț om din Thorlby, Koll, recunosc asta. Dar cât 
de îngust la minte mă crezi, mai exact? 


Koll tresări puternic, apoi închise un ochi și se chiorî la Brand cu celălalt. 


— Nu în nas. Incă nu s-a vindecat cum trebuie după ce ticălosul ăla cu păr 
alb m-a lovit cu capul. 


— N-am de gând să te lovesc, Koll. Rin e liberă să aleagă pe cine vrea. Şi 
recunosc că a făcut o alegere foarte bună cu tine. 


— Chiar crezi asta? 
Brand îi aruncă o privire calmă și lipsită de expresie. 


— Doar că tu va trebui să faci Jurământul de Preot și să renunţi la a-ţi mai 
întemeia o familie. 


— Aha! Jurământul. 


De parcă de-abia dacă se mai gândise la asta până acum, când de fapt 
petrecea ore întregi repetând cuvintele, gândindu-se la cum să le rostească, 
visând la ce va face după aceea, la cum vor încuviinţa aprobator din cap 


nobilii din suita regală, la deciziile de mare importanţă pe care le va lua, la 
binele suprem și la răul cel mai mic pe care le va alege... 


— Da, Jurământul, zise Brand. Mi se pare că ai rămas înţepenit între Rin și 
Părintele Yarvi. 


— Crede-mă că nu-mi spui absolut nimic nou, bălmăji Koll. M-am rugat la 
Cel Care Ghidează Săgeata să-mi arate direcţia corectă. 


— Şi răspunde foarte greu la o asemenea întrebare? 


— Părintele Yarvi spune că zeilor le plac cei care se descurcă pe cont 
propriu, zise Koll, apoi păru că se luminează. Nici tu n-ai un răspuns, nu? 


— Doar pe cel pe care cred că-l ai deja. 
— Ah! 

— Să alegi ori una, ori alta. 

— Aha! Ăsta nu îmi prea place. 


— Nu, n-are cum să-ți placă, însă deja ești bărbat, Koll. Nu te poţi aștepta ca 
altcineva să îndrepte lucrurile pentru tine. 


— Sun bărbat, spuse Koll, încovoindu-și umerii. Când s-a întâmplat asta? 
— Se întâmplă pur și simplu. 
— Imi doresc să aflu ce înseamnă acest lucru, să fii bărbat. 


— Bănuiesc că pentru fiecare înseamnă ceva diferit. Doar zeii știu, nu sunt 
chiar foarte inteligent, dar mi-am dat seama de un lucru: nu poți face totul 
perfect în viaţă, zise Brand privind în direcţia lui Thorn, care era ocupată 
să-și fluture pumnul prin faţa ochilor unui războinic de-al reginei. Moartea 
ne așteaptă pe toţi. Nimic nu durează o veșnicie. lar scopul omului în viață 
e să încerce să facă totul cât mai bine. Un om care nu e mulțumit cu ceea ce 
a obţinut, ei bine, cel mai probabil nu va fi împăcat nici cu ceea ce nu a 
făcut. 


Koll clipi nedumerit. 

— Eşti sigur că nu ești foarte inteligent? 

— Fii cinstit cu ea. Merită asta. 

— Ştiu că merită, murmură Koll, privind vinovat scândurile cheiului. 


— Ai să faci ceea ce se cuvine. Dacă nu, ei... zise Brand trăgându-l mai 
aproape de el, atunci o să te lovesc. 


— E bine că voi avea la ce să mă gândesc de-acum înainte, spuse Koll, 
oftând. 


— Ne vedem când vă întoarceţi, adăugă Brand, împingându-l și dându-i o 
palmă pe spate. Până atunci, să stai în lumină, Koll! 


— Şi tu, Brand. 


Urcând la bordul corabiei reginei, Koll se gândea la el însuși și, nu pentru 
prima oară, la faptul că nu era chiar atât de isteţ pe cât se credea. De ţinut 
minte: data viitoare va trebui să se gândească temeinic la cât de isteţ e cu 
adevărat. 


Zâmbi amintindu-și cuvintele pe care mama sa le rostea atât de des încât 
adesea îi răsunau în minte, ceea ce-l făcu acum să apuce între degete acele 
greutăți vechi de la gât și să privească înspre vârful catargului, auzind-o 
parcă aievea cum când striga la el să nu se mai urce acolo. Întotdeauna 
urâse cicăleala mamei sale. lar acum ar fi dat orice să o mai audă o dată 
cum îl cicălește. 


Se întoarse ca s-o privească pe Regina Laithlin cum își cicălește fiul, 
moștenitorul tronului părând minuscul înconjurat de sclavi și de servitori, în 
timp ce aproape lipiţi de el stăteau doi inglezi uriași, păzitorii săi, cu zgărzi 
din argint la gât. 


Regina îi așeză mai bine catarama micuță care-i strângea mantia, îi mângâie 
părul blond și-l sărută pe cap, după care se răsuci în direcţia corabiei, pășind 
pe spatele unui sclav care îngenunchease în chip de treaptă. 


— Îţi urăm cu toţii succes, regina mea! strigă Brinyolf, Ţesătorul de 
Rugăciuni, cu o mână așezată pe umărul lui Druin și cu cealaltă ridicată 
pentru o binecuvântare cum numai el știa să facă. Şi Cea Care Ghidează 
Cursul să vă aducă înapoi în siguranţă acasă! 


— Pa! Pa! strigă și prinţul și, în timp ce mama sa ridica braţul în semn de 
rămas-bun, el se smulse din mâna lui Brinyolf și o luă la fugă râzând spre 
oraș, alaiul de servitori grăbindu-se în urma lui pentru a-l prinde. 


Laithlin lăsă mâna jos și se prinse strâns de parapetul corabiei. 


— Imi doresc să fi putut să-l iau și pe el cu mine, dar am mai puţină 
încredere în Varoslaf decât într-un șarpe. Am pierdut un fiu răpus de sabie și 
unul răpit de Preotese. Nu-mi permit să-l pierd și pe-al treilea. 


— Prinţul Druin este foarte bine păzit aici, regina mea, spuse Koll, 
străduindu-se să rostească exact cuvintele pe care le-ar fi rostit și Părintele 
Yarvi. Thorlby se află departe de război și e bine apărat, iar zidurile sale n- 
au fost niciodată cucerite și citadela este de neînvins. 


— Şi Fortăreaţa lui Bail era de neînvins. Dar tu te-ai cățărat înăuntru. 
Koll îndrăzni să zâmbească. 

— Câţi bărbaţi la fel de norocoși și talentaţi ca mine cunoști, regina mea? 
Laithlin pufni. 

— Văd că deja ai căpătat și modestia preoților. 

Thorn urcă ultima la bord. 


— Ai grijă, strigă Brand în urma ei, în timp ce ea se îndepărta cu pași mari, 
lăsându-l singur pe chei. 


— O să am, mormăi ea, trecându-și un picior peste parapet. 


Incremeni acolo când simţi umbra Reginei Laithlin căzând asupra ei și 
rămase cu un picior la bord și cu unul atârnat în afară. 


— Iubirea din tinereţe este o comoară pe care tinerii o risipesc, zise regina 
dusă pe gânduri, privind încruntată spre oraș, cu mâinile încrucișate la 
spate. Scopul meu este să știu valoarea adevărată a lucrurilor, așa că, dacă 
îmi vei accepta sfaturile, n-o să ai nimic de pierdut, ci doar de câștigat. În 
curând, frunzele verzi vor rugini și vor cădea, zise ea, privindu-și cu 
severitate Păzitorul Ales. Cred că poţi realiza ceva mai bun de-atât. 


Thorn tresări. 
— Crezi că pot, regina mea, sau îmi poruncești să o fac? 


— Pentru un Păzitor Ales, orice toană de-a reginei trebuie să fie privită ca o 
poruncă. 


Thorn trase adânc aer în piept, trecându-și iar piciorul dincolo de parapet și 
îndreptându-se tropăind spre Brand. 


— Din moment ce regina îmi poruncește, murmură ea, folosindu-se de 
degete ca de un pieptăn pentru a-i îndepărta lui Brand șuviţa de păr din 
ochi. 


Il prinse de ceafă și-l trase lângă ea, sărutându-l lung și lacom, strângându-l 
atât de tare în braţe, încât el trebui să se ridice pe vârfuri, în timp ce vâslașii 
îi aclamau și râdeau, bătând cu palmele în vâsle. 

— Nu te credeam romantică, regina mea, murmură Koll. 


— Cred că m-am surprins și pe mine, nu doar pe tine, zise Laithlin. 


Thorn se smulse din îmbrăţișare, apoi se șterse la gură, făcând brățara 
elfilor de la încheietură să pâlpâie într-o lumină aurie. 


— Te iubesc, o auzi Koll mormăind peste strigătele scoase de echipaj. Şi-mi 
cer scuze. Pentru felul în care mă port. 


Brand se hlizi și el, mângâindu-i cu vârful degetelor cicatricea în formă de 
stea de pe obraz. 


— lar eu te iubesc pentru ceea ce ești. Ai grijă de tine! 


— O să am! 


Thorn îl lovi ușor în umăr cu pumnul, apoi se întoarse pe chei și sări peste 
parapetul corabiei. 


— Mai bine? întrebă ea. 


— Mi-ai încântat inima, murmură Laithlin, zâmbind ușor, după care se mai 
întoarse încă o dată cu faţa spre citadelă, apoi încuviinţă din cap spre 
cârmaci. Să-i dăm drumul! 


Regina fără nimic 


Pătrunseră cu toţii în sală, probabil vreo trei duzini de oameni, slabi ca niște 
cerșetori și murdari ca niște hoţi. Vreo doi aveau și săbii. Alţii aveau securi 
din lemn, arcuri de vânătoare, cuțite de măcelari. O fată cu frunze în păru-i 
încâlcit strângea în mână o suliță făcută dintr-o coadă de sapă și o lamă de 
coasă veche. 


Raith oftă, simţindu-și obrajii în flăcări din cauza tăieturii proaspete. 
— lată-i și pe eroi. 


— Unora dintre războinici li se pune o armă în mână încă din careul de 
antrenament, zise Jenner cel Albastru, aplecându-se apoi spre urechea lui. 
Sunt crescuţi pentru a lupta așa, ca tine. Altora le pică-n braţe o secure 
atunci când Mama Război își desface aripile. 


Privi mulţimea zdrențăroasă adunată acolo, în timp ce toţi îngenuncheau 
neîndemânatici într-un semicerc în jurul postamentului. 


— E nevoie de curaj ca să lupţi atunci când nu ţi-ai ales asta, când n-ai fost 
antrenat și nu ești pregătit pentru așa ceva. 


— Nimeni nu mi-a pus vreo sabie în mână, bătrâne, zise Raith. A trebuit s-o 
smulg de la alți o sută, trăgând-o de capătul ascuţit. Şi nu lipsa de curaj mă 
deranjează, ci lipsa de îndemânare. 


— Bine că ai tu o mie de războinici aleşi pe sprânceană care așteaptă după 
colț. Poţi să-i trimiţi pe ei în locul ăstora. 


Raith se strâmbă fără să-l vadă Jenner, deși nu mai avea nimic de zis. Rakki 
era cel care știa ce să vorbească. 


— Nu pe cei curajoși sau pe cei îndemânatici îi răsplătește Mama Război, 
zise Jenner arătând cu capul înspre cerșetori. Ci pe cei care se străduiesc să 
dea ce-i mai bun din ei cu mijloacele pe care le au. 


lar Skara era cea mai pricepută la astfel de lucruri. Le zâmbea recruţilor săi 
jerpeliţi la fel de recunoscătoare de parcă în faţa ei s-ar fi aflat Prinţul 
Kalyivului, Împărăteasa din Sud şi încă vreo zece duci ai Cataliei, rugând-o 
să-i lase s-o ajute. 


— Vă mulţumesc că aţi venit, prieteni! 


Stătea cu toată seriozitatea în Jilțul lui Bail. Deși era micuță, părea că umple 
acel jilt. 


— Doar voi ați mai rămas alături de mine. 


Iar ei nu s-ar fi putut arăta mai recunoscători nici dacă ar fi îngenuncheat în 
faţa Reginei Ashenleer însăși. Conducătorul lor, un războinic bătrân, cu faţa 
plină de cicatrice ca buturuga unui măcelar, își drese glasul: 


— Prinţesă Skara... 
— Regină Skara, îl corectă Sora Owd, ţuguindu-și buzele afectată. 


Incepea să-i placă din ce mai mult faptul că nu mai era nevoită să stea în 
umbra Mamei Scaer. Raith își dădu ochii peste cap, însă n-o prea putea 
învinovăţi. Umbra Mamei Scaer putea fi într-adevăr teribil de rece. 


— Imi cer scuze, regina mea... murmură războinicul. 
Dar Skara nu se arăta deranjată. 


— Eu sunt cea care ar trebui să-și ceară scuze. Pentru că aţi luptat singuri. Eu 
ar trebui să fiu cea care vă mulțumește. Deoarece aţi venit să luptaţi pentru 
mine. 


— Am luptat pentru tatăl tău, spuse bărbatul cu un glas înecat. Am luptat 
pentru bunicul tău. Voi lupta până la moarte și pentru tine. 


Iar ceilalți îl aprobară dând din cap, ca unul. 


Una e să te oferi să mori și alta e să te arunci de bunăvoie în ascuţișul unei 
săbii, mai ales dacă singurul metal cu care ai umblat până atunci a fost 
găleata în care ai muls laptele. Nu cu mult timp în urmă, Raith ar fi râs de s- 
ar fi prăpădit alături de fratele său dacă ar fi văzut o asemenea dovadă de 
credință prostească. Dar Rakki se afla în altă parte, iar lui Raith nu-i prea 
ardea de râs. 


Fusese întotdeauna sigur pe ceea ce avea de făcut și de fiecare dată ţinea o 
secure în mână. Așa se făceau lucrurile în Vansterland. Dar Skara avea 
propriul ei mod de-a face lucrurile, iar el se trezi că îi place s-o privească la 
treabă. Îi plăcea chiar foarte mult s-o privească. 


— De unde aţi venit? întreba ea. 


— Cei mai mulți din Ockenby, regina mea, sau de pe la fermele din 
împrejurimile acestuia. 


— O, știu unde e! Pe-acolo sunt niște stejari minunați... 


— Erau, înainte să le dea foc Yilling cel Strălucitor, scuipă o femeie cu o 
expresie la fel de dură ca securea pe care o ţinea la centură. A dat foc la tot. 


— Așa-i, dar i-am arătat și noi ce înseamnă un foc zdravăn. 


Războinicul din faţa ei își lăsă mâinile murdare pe umerii unui băiat de 
lângă el. 


— Am pus și noi foc nutrețului pentru animale. Și unui cort cu niște oameni 
înăuntru. 


— Ar fi trebuit să-i vedeţi cum dansau, zise printre dinţi femeia. 


— Eu l-am prins pe unul când mergea să se pișe! zise băiatul cu glas gâtuit, 
după care se înroși la faţă și-și pironi privirea în podea. Regina mea, asta nu 


e... 
— Cu toţii aţi făcut lucruri remarcabile. 


Raith văzu cum tendoanele mâinilor Skarei se încordează atunci când ea 
strânse și mai tare braţele Jilțului lui Bail. 


— Unde se află Yilling acum? 


— A dispărut, zise băiatul. Aveau o tabără pe plaja din Harentoft, dar au 
strâns tot și au dispărut peste noapte. 


— Când? întrebă Jenner. 
— Acum douăsprezece zile. 


— De-aia îmi făceam griji, zise bătrânul pirat, trăgându-se nefericit de barba 
rară. 


— Am pus mâna pe corăbiile lui, zise Raith. 


— Dar Marele Rege mai are încă multe. Yilling deja ar putea pune la cale 
alte mârșăvii pe vreo coastă de-a Mării Sfărâmate. 


— Prea găsești motive de îngrijorare peste tot, bătrâne, mormăi Raith. Ai fi 
mai fericit dacă încă ar mai da foc caselor? 


— Nu, tot îngrijorat aș fi și-atunci. Așa se întâmplă când începi să 
îmbătrânești. 


Skara ridică mâna ca să se facă liniște. 


— Aveţi nevoie de hrană și de un loc în care să dormiţi. Dacă mai vreţi să 
luptaţi, avem arme luate de la oștenii Marelui Rege. Şi corăbii. 


— Vom lupta, regina mea, spuse bătrânul, iar ceilalți throvenlanderi, oricât 
de jalnic arătau ei, căutară să pară dintr-odată cât mai războinici. 


Aveau curaj, nimic de zis, însă, în timp ce Sora Owd îi conducea în altă 
încăpere pentru a li se da de mâncare, Raith nu se putu împiedica să și-i 
închipuie înfruntând mulțimea de războinici adevărați a Marelui Rege. Şi 
nu-i plăcu deloc ce văzu. 


In timp ce ușile se închideau în urma lor, Skara se lăsă pe spate în jilt 
gemând și apăsându-și abdomentul cu mâna. Toate acele zâmbete aveau și 
un preţ. 


— Avem deja șase oameni? 


— Care doresc cu ardoare să-și dea viaţa pentru tine, regina mea, spuse 
Jenner. 


Raith trase adânc aer în piept înainte de-a vorbi: 
— Dacă va sosi aici oastea Marelui Rege, exact asta se va întâmpla. 
Jenner deschise gura să spună ceva, însă Skara ridică mâna. 


— Are dreptate. Poate că ocup eu tronul reginei, dar, fără Gorm și Uthil cu 
oamenii lor în afara zidurilor fortăreței mele, sunt o regină fără nimic. 


Se ridică, făcând nestematele din cercel să sclipească. 


— lar Gorm și Uthil, fără a-i uita pe războinicii lor rămași fără ocupaţie, sunt 
gata să-și sară iar la gât unul altuia. Ar trebui să merg să văd dacă s-a mai 
îmbunătăţit situaţia. 


Raith nu avea speranţe prea mari. La îndemnul lui Jenner, Skara reușise în 
cele din urmă să-i convingă pe cei doi regi că trebuie să colaboreze pentru a 
întări apărarea: să doboare copacii aflați prea aproape de tabere, să 
întărească zidul construit de oameni al fortăreței și să adâncească șanțul din 
jurul zidurilor. Însă fusese nevoită să apeleze la toate șiretlicurile sale, de 
care ar fi fost mândru și cel mai înzestrat preot. Skara își adună fustele într- 
o mână și, fluturând ușor din degete, îi făcu semn lui Raith s-o urmeze. 


Raith încă se mai înfiora gândindu-se că trebuie să primească porunci de la 
o fată și probabil că Jenner își dădea seama de asta. Așa că piratul cel bătrân 


îl prinse de braţ. 

— Ascultă, băiete! Eşti luptător, iar zeii știu prea bine că avem nevoie de toți 
luptătorii. Dar cel care se amestecă în orice bătaie, ei bine... la un moment 
dat se va trezi că e amestecat în prea multe. 

Raith își răsfrânse buza, sfidător. 

— Tot ce am obținut până acum, am obţinut cu ajutorul pumnilor. 

— Te cred. Şi ce-ai obținut? 

Era nevoit să admită că bătrânul avea oarecum dreptate. 

— Ai grijă de ea, bine? 

Raith o luă din loc. 

— Tu fă-ţi griji în continuare, bătrâne. 


Ajunsă afară, la lumina soarelui, Skara clătină tristă din cap când văzu 
ciotul imens din curtea fortăreței. 


— Îmi aduc aminte de Marele Copac al Fortăreţei care se înălța aici. Sora 
Owd consideră că e semn rău doborârea lui. 


— Unii oamenii văd semne rele peste tot. 


Probabil că Raith ar fi trebuit să adauge regina mea de fiecare dată când îi 
vorbea, dar cuvintele păreau că nu-și găsesc locul pe buzele lui. El nu era 
curtean. 


— Şi tu? 


— Am crezut mereu că zeii l-au binecuvântat cu noroc pe cel mereu gata de 
luptă și mereu lipsit de îndurare. De asta mă loveam mereu în timp ce 
creșteam. 


— Unde ai crescut? Într-o haită de lupi? 


— Mai mult sau mai puţin, zise Raith, ridicând din sprâncene. 
— Câţi ani ai? 

— Nu sunt sigur. 

Skara se uita la el, clipind nedumerită, iar el ridică din umeri. 
— Lupii nu se prea pricep la numărat. 


Se îndreptară spre porţi, urmaţi de sclava reginei, cu ochii pironiţi în 
pământ. 


— Atunci cum ai ajuns purtătorul de sabie al regelui? 
— Ne-a ales Mama Scaer. Pe mine și pe fratele meu. 
— Așa că i-aţi rămas datori. 


Raith se gândi la privirile aspre și la lecţiile dure și își încovoie umerii, 
aducându-și aminte de bicele primite pe spinare. 


— Mda, să zicem. 
— Şi-l admiri foarte mult pe Cel Care Frânge Săbiile. 


Raith se gândi la palmele, la poruncile și la treburile murdare pe care le 
făcuse pentru rege la hotar. 


— E cel mai mare războinic din jurul Mării Sfărâmate. 
Privirea atentă a Skarei se mută rapid asupra lui. 
— Așa că te-a trimis să mă păzești sau să mă iscodești? 


Îl prinsese pe picior greșit. Cinstit vorbind, se afla mereu pe picior greșit de 
când o slujea pe ea. 


— Aș zice puţin din amândouă. Dar sunt mult mai bun la luptat decât la 
iscodit. 


— Sau la minţit, s-ar părea. 
— Fratele meu e cel isteţ. 
— Deci Cel Care Frânge Săbiile n-are încredere în mine? 


— Mama Scaer spune că singurii care nu te pot trăda niciodată sunt 
dușmanii. 


Skara pufni în timp ce intrau în semiîntunericul tunelului săpat de elfi în 
piatră. 


— Preoţii, ce să spun! 


— Da, preoţii. Dar uite cum văd eu lucrurile: ca păzitor al tău, mi-aş da viaţa 
pentru tine. 


Fa clipi când îl auzi și înghiţi în sec, făcând ca mușchii de la gât să i se 
zbată într-un anume fel, iar el se gândi că arăta minunat. 


— Cât despre iscodit, sunt prea greu de cap ca să-mi bag nasul în treburile 
tale. 


— Aha! Înţeleg, zise ea, studiindu-l cu atenţie. Eşti doar un prost foarte 
chipeș. 


Raith nu roșea prea des, însă acum simţi cum tot sângele îi năvălește în 
obraji. S-ar fi putut arunca cu capul înainte într-un zid solid din scuturi, însă 
o simplă privire a fetei ăsteia pirpirii îi făcea tot curajul să se năruie. 


— Eh... despre frumuseţe nu știu ce să spun. Insă la partea cu prostia n-am 
cum să te contrazic. 


— Mama Kyre spunea mereu că doar proștii se declară singuri deștepți. 


Era rândul lui Raith să pufnească. 


— Preoții! 


Râsul Skarei reverberă în întuneric. Pentru o femeie așa de mică, avea un 
râs foarte bogat, sălbatic și puternic ca râsul unui războinic ce șade la o 
stacană de bere depănând povești, un râs care-i bucura inima lui Raith. 


— Mda, zise și ea, preoţii. Deci de ce te-a ales pe tine Cel Care Frânge 
Săbiile? 


Acum se simţea ca un înotător nu prea priceput ce e atras în ape mai adânci. 
— Ce? 
— De ce a trimis un prost cinstit ca să facă treaba unui mincinos isteţ? 


El se încruntă gândindu-se la întrebare și rămase așa, pe gânduri, până când 
ieșiră din nou la lumină. Din fericire, astfel reuși să evite un răspuns. 


O mulţime de oameni se strânsese în fața porților, dar nimeni nu făcea 
nimic. Asta dacă nu puneai la socoteală atitudinile lor războinice, privirile 
tăioase și insultele aruncate de ambele părţi, deloc străine lui Raith, dacă era 
să fie cinstit. Vanstermani față în faţă cu gettlanderi, ca de obicei, o imagine 
atât de agasantă, încât până și el începuse să se sature de ea. Rakki și 
bătrânul gettlander cu faţă de fund înroșit, Hunnan, se înfruntau în mijlocul 
mulțimii, ambii zbârliţi ca doi motani. Rakki avea în mână o sapă, Hunnan, 
o lopată și, după privirile lor aprige, amândoi intenționau să le înfigă în 
ceva cât de curând, iar Raith avea impresia că nu în pământ. 


— Hei! mugi Raith, repezindu-se la ei, iar capetele celor doi se răsuciră rapid 
în direcţia lui. 


Se strecură între ei și-l văzu pe Hunnan strângând din fălci și dând lopata 
într-o parte. Pe toţi zeii, ce-și mai dorea să-i dea un cap în gură ori un pumn 
sau să-l înhaţe bine și să-l muște de faţă. Raith se pomeni rânjind, gata să se 
repeadă la el. Dar, în ciuda instinctelor sale adânc înrădăcinate, întinse 
brusc mâna și apucă lopata. Apoi, înainte ca bătrânul gettlander să poată 
reacţiona, Raith sări în șanț. 


— Credeam că suntem aliați. 


Şi începu să sape, azvârlind ţărână peste Hunnan și Rakki și făcându-i să se 
îndepărteze unul de celălalt. 


— Eu sunt singurul care nu se ferește de muncă? 


N-o fi fost Raith un mare gânditor, însă, din câte-și dădea seama acum și 
după ce învățase câteva lucruri de la Skara, ajunsese și el la concluzia că 
obţii mai multe de la un războinic dacă-l faci să se rușineze în loc să-l 
lovești. 


Şi alegerea lui se dovedi înţeleaptă. Mai întâi sări Rakki lângă el, în șanț și 
începu să sape. Il urmară câţiva vanstermani. Ca să nu se lase mai prejos, 
Hunnan își scuipă în palme, smulse o lopată din mâna unuia de lângă el și 


sări şi el în șanț, punându-se vârtos pe treabă. In curând tot șanțul era plin 
de oameni care se întreceau să-și înfigă uneltele în Tatăl Pământ. 


— Când a fost ultima oară când ai oprit o bătaie? murmură Rakki. 
— Am oprit câteva cu ajutorul pumnilor, răspunse Raith rânjind. 
— Să nu uiţi cine ești, frate! 


— Nu uit nimic, mormăi Raith, dându-se într-o parte pentru a-l lăsa pe Rakki 
să-și înfigă sapa în niște rădăcini mai îndărătnice. 


Aruncă o privire spre poartă și o văzu pe Skara surâzând, așa că nu se putu 
abţine și zâmbi și el. 


— Dar în fiecare zi te mai schimbi un pic, așa-i? zise Rakki, clătinând din 
cap. Fata aia ţi-a legat o lesă foarte scurtă de gât. 


— Poate că da, spuse Raith. Dar îmi vin în minte niște lese mult mai strânse. 


Puterea 


Sora Owd privea încruntată în oala de noapte. 
— Sorţii ne vor fi favorabili. 
— Cum poate fi un rahat mai favorabil decât altul? întrebă Skara. 


— Oamenii suficient de norocoși încât să facă rahați favorabili pun mereu 
această întrebare, regina mea. Sângerezi regulat? 


— Am înţeles că e normal o dată pe lună. 
— Şi pântecul ţi-e în continuare neatins? 
Skara îi aruncă Surorii Owd cea mai aspră privire de care era în stare. 


— Pântecul meu s-a purtat mereu așa cum trebuie. Poţi sta liniștită. Până 
acum nici măcar n-am sărutat vreun bărbat. Mama Kyre a ţinut să fie mereu 
sigură de asta. 


Owd își drese glasul cu delicateţe. 


— Imi pare rău dacă sunt prea insistentă, dar eu răspund acum de sănătatea 
ta. Sângele tău e mai valoros pentru 'Throvenland decât aurul. 


— Atunci Throvenlandul poate sta liniștit! ţipă Skara în timp ce ieșea din 
cadă. Sângerez regulat! 


Sclava oferită de Regina Laithlin îi frecă pielea cu blândeţe pentru a o usca, 
după care luă o legăturică de crenguţe și-o stropi cu apă parfumată ce fusese 
binecuvântată în numele Celui Care Împrăştie Sămânţa. O fi fost el un zeu 
dintre cei mai neînsemnaţi, însă dintre responsabilităţile sale făcea parte și 
veghea asupra fetelor de sânge regal. 


Preoteasa se încruntă. Preoteasa Skarei, ce mai încolo și-ncoace. 
Servitoarea ei, deși nu se putea împiedica uneori s-o considere o stăpână 
gata să-i dezaprobe orice gest. 


— Mănânci, regina mea? 
— Ce altceva crezi că fac când stau la masă? 


Skara nu mai adaugă că se chinuia să înghită fiecare îmbucătură și că apoi 
se străduia din greu să n-o scuipe afară. 


— Am fost întotdeauna slabă, spuse ea, pocnind din degete pentru a o face 
pe sclavă să vină mai repede cu veșmântul aproape transparent. Şi nu-mi 
place să fiu examinată ca o sclavă în maghermiţa unui negustor de sclavi. 


— Cui i-ar plăcea, regina mea? spuse Sora Owd, ferindu-și ochii cu discreţie. 
Dar mi-e teamă că intimitatea este un lux pe care cei puternici nu și-l pot 
permite. 


Blândeţea ei avea darul, nu-și dădea exact seama de ce, să o înfurie și mai 
mult decât atitudinea poruncitoare cu care o tratase mereu Mama Kyre. 


— Dar tu mănânci cât pentru amândouă, fără îndoială, i-o întoarse Skara. 
Sora Owd zâmbi doar, făcând gropiţe în obraji. 

— Am fost întotdeauna robustă, dar nu de sănătatea mea depinde soarta unei 
naţiuni. Din fericire pentru toţi cei implicaţi. Adu-i ceva reginei, zise ea, 
făcându-i un semn sclavei, iar fata își aruncă pe spate cosița lungă și ridică 


de pe masă o tavă cu mâncarea de dimineaţă. 


— Nu! mormăi Skara, când stomacul i se răzvrăti de la mirosul mâncării, 
după care strânse pumnul ca pentru a mătura cu el tot ce se afla pe tavă. Ia-o 


de-aici! 


Sclava tresări puternic, de parcă furia reginei era un bici ridicat, gata să se 
abată asupra ei, iar Skara se simţi imediat vinovată. Apoi își aduse aminte 
de cuvintele Mamei Kyre, după ce bunicul ei o vânduse pe doica Skarei și 
fetiţa plânsese câteva zile. Sentimentele pentru un sclav sunt sentimente 
irosite. Așa că flutură din mână nerăbdătoare către fată, gonind-o de lângă 
ea, așa cum își imagina că procedează și Regina Laithlin. Că doar și ea era 
regină, la urma urmei. 


O, zei! Era regină. Stomacul începu din nou să o doară, îi era greață, iar 
gâtul iritat o făcu să scoată un sunet strangulat, jumătate râgâit, jumătate 
mârâit de exasperare. Strânse din pumni, de parcă ar fi vrut să se lovească 
în pântec, pentru a-și calma intestinele revoltate. Cum să-și închipuie că-i 
poate convinge regii s-o urmeze, dacă nici măcar propriul stomac n-o 
asculta? 


— Bun, deci avem o mulţime de făcut înainte de întâlnirea de azi, spuse Sora 
Owd, întorcându-se spre ușă. Te pot lăsa singură, regina mea? 


— De-abia aştept! 


Preoteasa se opri, iar Skara o văzu cum își îndreaptă spatele în timp ce 
trăgea aer în piept. După care se răsuci cu fața spre ea, încrucișându-și 
braţele. 


— Imi poţi vorbi oricum ţi-ar fi dorinţa. 


Sora Owd i se păruse moale ca o piersică atunci când o întâlnise prima oară, 
dar Skara începea să-și aducă aminte că în interiorul unei piersici de află un 
miez dur, în care cei neatenţi își pot rupe dinţii. 


— Insă nu se cade ca o regină să se comporte în acest fel. Poartă-te așa în 
faţa lui Uthil şi a lui Gorm și vei strica tot ce-ai realizat până acum. Poziţia 
ta încă nu-ţi permite astfel de slăbiciuni. 


Skara își simţea toți mușchii încordaţi, deja pregătită să-și abată toată furia 
asupra ei, însă își dădu imediat seama că Owd avea dreptate. Se purta acum 


așa cum obișnuia să se poarte cu Mama Kyre. Se purta ca un copil răsfăţat. 
Bunicul său, generos cu toată lumea când venea vorba de bani sau de 
cuvinte blânde, ar fi fost mai puţin impresionat. 


Skara închise ochii simțind că i se umplu de lacrimi, așa că inspiră și expiră, 
înfiorându-se. 


— Ai dreptate, rosti ea. Purtarea mea nu i-ar face cinste nici măcar unui 
cerșetor, nu mai spun unei regine. Imi cer scuze pentru asta. 


Sora Owd își desfăcu braţele încet-încet. 


— O regină nu trebuie niciodată să-și ceară scuze, mai ales față de preoteasa 
ei. 


— Lasă-mă cel puţin să-mi arăt recunoștinţa, atunci. Ştiu că n-ai cerut tu 
asta, dar până acum mi-ai fost un ajutor de nădejde. Mereu mi-am închipuit 
că într-o bună zi voi ajunge regină, că voi vorbi în palate impunătoare, stând 
la masă alături de regi măreţi, că voi pecetlui înţelegeri în numele supușilor 
mei... Însă n-am visat că se va întâmpla atât de repede, că totul va avea o 
miză atât de importantă și că nu-l voi avea pe bunicul alături, să mă sprijine, 
adăugă ea, ștergându-se la ochi cu dosul palmei. Mama Kyre a încercat să 
mă pregătească pentru povara puterii, însă... Dar acum îmi dau seama că 
greutatea ce m-apasă e mult prea greu de îndurat. 


Preoteasa își găsi cu greu cuvintele. 
— Având în vedere împrejurările, cred că te descurci chiar foarte bine. 


— Voi încerca s-o fac și mai bine, zise Skara, încercând să zâmbească. Dacă 
făgăduiești să mă corectezi în continuare atunci când va fi cazul. 


Sora Owd îi întoarse zâmbetul. 
— Va fi o onoare, regina mea. Sincer. 


După care făcu o plecăciune ceremonioasă și ieși închizând ușor ușa în 
urma ei. Skara îi aruncă o privire sclavei, dându-și seama că nici măcar nu 
știa numele fetei. 


— Şi ţie trebuie să-ţi cer scuze, se trezi ea că murmură. 


Sclava avea o expresie îngrozită și Skara pricepu de ce. Dacă o sclavă este 
un lucru folositor pentru stăpâna ei, atunci e în siguranță. Dacă ajunge să fie 
văzută ca o persoană, atunci poate fi favorizată. Poate fi iubită, așa cum 
ajunsese Skara să-și iubească doica. Dar o persoană poate fi și blamată, 
pizmuită, urâtă. 


Aşa că-i mai bine să fie considerată doar un obiect. 

Skara pocni din degete. 

— Adu-mi pieptănul! 

Un bubuit puternic răsună în ușă, urmat de mormăitul lui Raith. 
— Părintele Yarvi a venit în vizită. Vrea să-ţi vorbească. 


— Urgent, Regină Skara, se auzi și vocea preotului. Despre o chestiune care 
e în avantajul amândurora. 


Skara își lipi mâna de abdomen, încercând în zadar să-și liniștească 
măruntaiele care tot bolboroseau. Părintele Yarvi fusese destul de 
înţelegător, dar privirea lui o neliniștea, parcă știa întotdeauna ce-avea ea să 
zică și deja își pregătise răspunsul. 


— Sângele lui Bail curge prin venele mele, murmură ea. Sângele lui Bail, 
sângele lui Bail. 


După care își strânse pumnul încă bandajat, simțind arsura tăieturii. 
— Lasă-l să intre! 


Nici măcar Mama Kyre n-ar fi avut ce să-i reproșeze Părintelui Yarvi în 
privinţa atitudinii. Păși înăuntru cu capul ușor plecat, în semn de respect, 
ținând în mâna sănătoasă toiagul din metal răsucit făcut de elfi și pe cealaltă 
ascunzând-o la spate, în caz că vederea ei ar fi putut s-o deranjeze pe 
regină. Raith se strecură după el, cu veșnica lui încruntare și cu părul alb 


lipit de o parte a capului, după cum dormise rezemat de ușa ei, în timp ce-și 
ținea o mână proptită pe mânerul securii. 


Skara încetase să se mai gândească la cum ar fi fost să-l sărute. Acum era 
preocupată să-și închipuie ce ar fi urmat să facă după acel sărut... Încercă 
să-și ferească privirea, însă tot continua să și-o îndrepte spre el. La urma 
urmei, n-are nimic dacă doar te gândești la ceva, nu? 


Preotul Gettlandului se înclină cu demnitate. 
— Regina mea, sunt onorat să mă aflu în prezenţa ta. 


— Vom avea o întâlnire mai târziu. Nu putem discuta după ce mă îmbrac? 
spuse ea, strângându-și veşmântul subțire în jurul trupului. 


Acum își ridică și el privirea. Ochii aceia reci ca o ploaie de primăvară, 
cenușiu-albăstrui. 


— Nu trebuie să-ţi faci griji pentru asta. Am făcut Jurământul Preoţilor. Din 
acest punct de vedere, nu mai sunt bărbat, zise el, aruncând o privire piezișă 
spre Raith. 


Era clar ce voia să spună. Raith era, din toate punctele de vedere, un bărbat 
adevărat. Skara îi simţea cum se uită la ea pe sub genele albe, fără să-i pese 
absolut deloc ce se cuvenea și ce nu. Sau poate că nici nu știa ce se cuvenea 
și ce nu. lar singurul lucru ce se aștepta acum de la ea era să-i poruncească 
să iasă. 


— Puteţi rămâne amândoi, spuse ea. 


Se simţea mult mai puternică cu Raith și securea lui aproape de umărul 
Părintelui Yarvi. Buna-cuviință era un aspect foarte important pentru o 
prinţesă, însă, pentru o regină, puterea era încă și mai importantă. Pe 
deasupra, o părticică din ea, bine ascunsă, găsea plăcerea în a se ști astfel 
privită de către Raith. lar felul în care o privea el era departe de a fi 
cuviincios. 


— Spune-mi ce poate fi atât de urgent! 


Chiar dacă tânărul preot al Gettlandului fusese luat prin surprindere, masca 
sa zâmbitoare nici măcar nu se clinti. 


— Adesea bătăliile sunt câștigate de cei care ajung primii pe câmpul de 
luptă, regina mea. 


Skara îi făcu semn nervoasă sclavei sale și aceasta alergă să-i aducă 
pieptănul și uleiul, dându-i astfel de înţeles Părintelui Yarvi că nu era atât de 
important încât din cauza lui regina să-și întrerupă rutina de dimineaţă. 


— lar eu reprezint un câmp de bătălie? 


— Eşti preţuită și reprezinţi un aliat vital pentru ambele părţi. Un aliat de al 
cărui sprijin am o nevoie disperată. 


— Aşa cum ai avut nevoie și de bunicul meu asasinat mișelește? îl repezi ea. 


Prea dur, prea dur, iar asta reprezenta o dovadă de slăbiciune. Așa că se 
strădui să-și mai îmblânzească tonul. 


— Mama Kyre considera că tu l-ai păcălit pe Regele Fynn să se alieze cu 
tine. 


— Eu aș spune că l-am convins, regina mea. 
Ea ridică o sprânceană când îl privi pe Yarvi în oglindă. 
— Convinge-mă și pe mine, atunci, dacă poţi! 


Toiagul preotului bocăni discret în podea când el se aproapie, atât de lent și 
de ușor, că abia părea că se mișcă. 


— În curând, oastea Marelui Rege va sosi aici. 
— Asta nu denotă o mare șiretenie din partea ta, Părinte Yarvi. 


— Dar eu știu când și unde. 


Skara o prinse pe sclavă de mână înainte ca pieptănul să-i atingă părul și i-o 
împinse într-o parte, răsucindu-se apoi pentru a-l putea privi pe preot printre 
gene. 


— Peste șase nopţi, va încerca să-și strecoare oastea prin istmurile din 
Yutmark, încercând să pătrundă prin cel mai îngust punct de acolo, la vest 
de Yaletoft... adică de ruinele Yaletoftului. 


Ea icni auzindu-l. Îşi aducea aminte de orașul în flăcări. De focul care 
luminase cerul nopţii. De duhoarea de fum, în timp ce viaţa ei de până 
atunci ardea odată cu orașul. Nu se îndoia că și intenţia lui fusese să-i aducă 
aminte de acele clipe, să-i alimenteze ura faţă de cei vinovaţi. Iar el reuși pe 
deplin ceea ce-și propusese. 


Așa că vocea ei sună mult mai hotărâtă de această dată. 
— De unde știi? 


— Treaba unui preot este să afle astfel de lucruri. O fi alianța mult depășită 
ca număr pe uscat, însă avem echipaje de nădejde și corăbii zdravene, pe 
când corăbiile cele mai bune ale Marelui Rege zac capturate în golful de 
dedesubt. Așa că pe mare suntem în avantaj. Trebuie să atacăm în timp ce ei 
încearcă să pătrundă prin istmuri. 


— Cu cei șase oameni ai mei? zise Skara, după care se întoarse cu fața la 
oglindă și-i făcu semn sclavei să-și continue treaba, așa că fata își azvârli 
lănţișorul de sclavă făcut din argint peste umăr și se apropie de ea cu 
pieptănul în mână. 


— Cu cei șase oameni, regina mea... zise Yarvi, apropiindu-se și mai mult. Și 
cu votul tău. 


— Înţeleg. 


Skara bănuise asta încă din momentul în care fusese anunțată că preotul 
aștepta la ușă. Avea un titlu de complezenţă, cei șase oameni ai săi erau 
aproape toți bandiți și pământurile ei nu se întindeau mai departe de 


Fortăreața lui Bail. Tot ce avea era împrumutat — sclava, păzitorul, 
preoteasa, oglinda, chiar și hainele de pe ea. Dar votul era al ei. 


Părintele Yarvi îşi cobori vocea până la o șoaptă caldă. Genul de șoaptă care 
te obligă să te apropii, ca să fii și tu parte din secret. Dar Skara se forță să 
rămână nemișcată și să-și păstreze mintea limpede, silindu-l astfel pe preot 
să vină el mai aproape. 


— Mama Scaer se împotrivește la tot ce spun tocmai pentru că e spus de 
mine. Mă tem că Grom-gil-Gorm va fi prea precaut ca să profite de această 
ocazie și s-ar putea să nu mai avem alta. Dar dacă vei fi tu cea care va 
propune această strategie... 


— Aha! șopti Skara. 


Să nu iei niciodată o decizie în pripă, obișnuia să-i spună Mama Kyre. 
Chiar dacă știi răspunsul dinainte, faptul că întârzii să-l dai denotă putere 
din partea ta. Așa că mai aşteptă un pic, în timp ce sclava împrumutată de 
Regina Laithlin se așeză cu grijă pe un taburet pentru a-i strânge părul 
Skarei în cosițe, după care începu să i-l împletească și să i-l prindă cu multă 
îndemânare. 


— Împrejurările ti-au dat putere, regina mea, zise Părintele Yarvi, venind și 
mai aproape și, atunci când gulerul i se mișcă un pic, Skara reuși să 
zărească o rețea de cicatrice de jur împrejurul gâtului. Şi ai înfipt gheara în 
ea ca un șoim care-și înhaţă prada. Pot conta pe sprijinul tău? 


Regina se privea în oglindă. Tată Pace, cine-i femeia asta cu privire aprigă 
și chip supt și mândru, insensibilă la cei din jur? Un șoim, firește. Căci nu 


poate fi Skara cea cu stomac răscolit din cauza îndoielilor. 


Invaţă să pari puternică și atunci vei fi puternică, obișnuia s-o povăţuiască 
Mama Kyre. 


Iși îndreptă spatele în timp ce sclava îi așeza cercelul, și inspiră adânc. 
După care încuviință ușor din cap. 


— De data asta. 


Yarvi zâmbi și se înclină. 

— Eşti la fel de înțeleaptă pe cât ești de frumoasă, regina mea. 

Raith se întoarse înapoi în cameră după ce închise ușa în urma preotului. 
— N-am încredere în ticălosul ăla! 


Era atât de lipsit de bună-cuviinţă, încât Skara nu se putu abţine și izbucni 
în râs. Nu mai cunoscuse pe nimeni care să-și ascundă atât de bine intenţiile 
ca Părintele Yarvi și pe nimeni care să și le trădeze atât de ușor ca Raith. Tot 
ce gândea i se citea pe chipul dur, frumos și plin de cicatrice. 


— De ce? întrebă ea. Doar pentru că mă consideră frumoasă și înțeleaptă? 
Raith încă o mai privea cu atenţie. 


— Doar pentru că un om reușește să rostească adevărul de două ori nu 
înseamnă că nu are o mulțime de minciuni gata pregătite. 


Deci și Raith o considera frumoasă și înțeleaptă. Iar acest lucru o încânta 
peste măsură, dar nu se cuvenea să o arate în mod deschis. 


— Părintele Yarvi ne-a oferit ocazia să-l lovim pe Marele Rege exact acolo 
unde-l doare, spuse ea. N-am de gând să ratez o astfel de ocazie. 


— Deci ai încredere în el, până la urmă? 


— Nu trebuie să ai încredere într-un om pentru a te folosi de el. Doar ușierul 
meu obișnuia să-i umple paharul lui Grom-gil-Gorm, nu-i așa? 


Raith se încruntă și mai tare în timp ce-și făcea de lucru cu tăietura de la 
ureche. 


— Ar fi bine să n-ai încredere în nimeni. 
— Bun sfat, zise Skara, întâlnindu-i privirea în oglindă. Acum poți ieși! 


Şi pocni din degete spre sclavă pentru a-i fi aduse hainele. 


Părerile porcilor 


Koll nu mai fusese în Roystock de doi ani și orașul se întinsese în sus și-n 
lateral peste insula cea mlăștinoasă ca o tumoare. 


Tentacule de lemn se arcuiseră peste ape, sprijinite pe catalige nesigure, 
case cu pereţii strâmbi porneau în sus din scândurile pontoanelor și se 
sprijineau una de alta, barăci șubrede stăteau lipite de bordeie înghesuite, iar 
printre toate acestea ţâșneau tot felul de stâlpi strâmbi și sute de hornuri ce 
scuipau fum negru și greu în aerul îmbâcsit. Felurite de cocioabe care mai 
de care mai dărăpănată erau risipite pe orice bucată de teren suficient de 
uscată ca să susţină un pic de greutate în mijlocul mlaștinii din faţa întinsei 
guri a Râului Divin. 


Koll nu mai văzuse niciodată o asemenea risipă de lemn într-un singur loc. 


— S-a întins, zise el, strâmbând din nas. Bănuiesc că pentru ei asta înseamnă 
progres. 


Thorn se apucă strâns de nas, încercând să respire doar pe gură. 
— Mirosul a făcut un oarecare progres, fără îndoială. 


Un amestec de duhori oribile, de bălegar vechi amestecat și sare, pește 
afumat și nu foarte proaspăt, înălbitor de rufe și piele argăsită, îl făcea pe 
Koll să-și simtă gâtul înhăţat strâns de-o gheară, care nu voia să-i mai dea 
drumul. 


Totuși, Regina Laithlin nu era genul de femeie care să fie deranjată de un 
simplu miros. 


— Cei care conduc Roystockul au profitat din plin de comerțul care se 
desfășoară de-a lungul Râului Divin, zise ea. Iar orașul lor se mândrește cu 
asta. 


— Varoslaf a sosit și el, cerându-și partea, spuse Koll, privind încruntat 
cheiurile în timp ce corabia lor se apropia de ele. Şi a adus cu el o mulțime 
de corăbii. 


Thorn își mijise ochii până deveniseră niște crăpături înguste și privea 
curioasă acele vase lungi și elegante. 


— Am numărat treisprezece. 


— E mai mult decât o etalare a forței de care dispune, murmură Regina 
Laithlin. Cred că Prinţul Kalyivului vrea să rămână aici. 


Soarele Mamă reușea să încălzească aerul de afară, însă în sală era destul de 
rece. Prinţul Varoslaf ședea în capul unei mese lungi, cu tăblia atât de 
lustruită, încât se mai putea zări încă un prinţ, ce-i drept niţel înceţoșat, în 
luciul ei. lar unul singur părea mai mult decât suficient ca să-l tulbure pe 
Koll. 


Nu era un bărbat masiv, nici nu purta vreo armă, nici n-avea păr pe cap sau 
pe faţă și nici sprâncene. Nu părea nici mânios, nici dispreţuitor, nici 
amenințător, ci doar calm, ca o statuie, un calm mai înspăimântător decât 
orice altă expresie de furie sau de ameninţare. În spatele lui, stăteau în 
semicerc războinici fioroși, iar în spatele acestora îngenuncheaseră, tot într- 
un semicerc, o mulțime de sclavi cu lanţuri grele la gât. Lângă el se afla o 
servitoare slabă ca o coadă se suliță, cu un șir de monede lucitoare agăţate 
de o eșarfă prinsă în jurul frunţii. 


Cei nouă conducători ai Roystockului ședeau pe o latură a mesei, între 
Varoslaf și Laithlin, împăunându-se cu cele mai fine mătăsuri ale lor și cu 
cele mai scumpe pietre preţioase, însă pe chipuri li se citea cu ușurință 
nervozitatea ce-i stăpânea pe toți. Semănau cu oamenii de pe o corabie 


rămasă fără cârmă în apele îngheţate ale Nordului, sperând că nu vor 
rămâne înţepeniţi între două blocuri de gheaţă uriașe. Koll avea senzaţia că 
nu putea ieși nimic bun din această întâlnire. 


— Regină Laithlin, Bijuterie a Nordului! 


Glasul lui Varoslaf era uscat și șoptit ca foșnetul frunzelor căzute la pământ 
toamna. 


— Mă simt încă o dată răsfăţat de zei că mă pot scălda în strălucirea 
orbitoare a prezenţei tale. 


— Mărite prinţ, răspunse Laithlin, înconjurată la rândul ei de supuși cu 
capete plecate, întreaga Mare Sfărâmată s-a cutremurat la venirea ta. Te 
felicit din toată inima pentru victoria răsunătoare asupra celor din Neamul 
Călăreților. 


— Asta, dacă cineva se poate declara învingător atunci când calul său dă din 
coadă ca să gonească muștele. Căci ele se întorc mereu pentru a-l băzâi. 


— Am adus daruri pentru tine. 

Două dintre sclavele lui Laithlin, gemene, cu cosițe împletite atât de lungi 
încât le purtau răsucite în jurul braţului, se apropiară pășind ușor, ţinând 
fiecare o cutie din lemn incrustat, adus la un preţ colosal tocmai din 


îndepărtata Catalie. 


Dar prinţul ridică mâna, iar Koll văzu pe degetele lui bătătorite șanțurile 
adânci lăsate de antrenamentul îndelungat cu arcul. 


— Şi eu ţi-am adus daruri. Dar va fi mai încolo timp pentru daruri. Hai mai 
bine să discutăm despre ce contează cu adevărat. 


— Şi anume? întrebă Regina de Aur, ridicând o sprânceană aurie. 


— Marele Râu Divin, banii care curg odată cu el și felul în care i-am putea 
împărți între noi. 


Laithlin flutură din mâna pentru a le goni pe sclave. 


— Dar nu avem deja stabilite niște înţelegeri suficient de mulțumitoare 
pentru ambele părți? 


— Ca să mă exprim direct, mie mi-ar plăcea să obțin un câștig și mai mare, 
spuse Varoslaf. Preoteasa mea a născocit câteva modalități noi pentru acest 
lucru. 


Urmă o pauză, întreruptă în cele din urmă de Koll: 
— Ai o preoteasă, mărite prinţ? 


Varoslaf își mută privirea rece asupra lui Koll, iar acesta aproape cum i se 
strâng boașele. 


— Conducătorii naţiunilor din jurul Mării Sfărâmate par că nu se pot lipsi de 
ele. Așa că m-am gândit că mi-ar prinde bine și mie una. 


Făcu un semn scurt cu capu-i chel și unul dintre sclavi se ridică în picioare, 
dându-și gluga pe spate, iar Koll o auzi pe Thorn mormăind ceva. 


În afară de o cosiţă subțire deasupra urechii, părul blond al femeii fusese 
tăiat foarte scurt. Avea la gâtul subțire și lung o zgardă din fire de argint 
împletite, iar la încheietura mâinii purta una asemănătoare, cele două fiind 
legate între ele de un lanţ subţire, dar prea scurt pentru a-i îngădui să stea 
într-o poziție comodă. Pe un obraz avea tatuat un cal cabrat-— semn că era 
proprietatea prințului Varoslaf-—, însă ura ei nemărginită părea că încă nu se 
stinsese. Ochii cu marginile pleoapelor rozalii și înfundaţi în orbite 
străluceau de răutate și de ură. 


— O, zei! murmură Koll abia auzit. Asta înseamnă ghinion. 


Cunoștea acel chip. Era al lui Isriun, fiica fratelui trădător al lui Uthil, 
Odem, care fusese cândva logodnica Părintelui Yarvi, apoi Preoteasa 
Vansterlandului, dar care îl mâniase pe Cel Care Frânge Săbiile și fusese 
vândută ca sclavă. 


— Vlăstarul răsfăţat al lui Odem încearcă să mă vâneze din nou, șuieră 
Regina Laithlin. 


Cel mai de seamă dintre cei nouă conducători ai orașului Roystock, un 
negustor cu privire hulpavă și cu pieptul plin de lănţișoare din argint, își 
drese glasul: 


— Mărite prinţ, ești un om temut de toată lumea, rosti el cu voce 
tremurătoare atunci când privirea leneșă a lui Varoslaf catadicsi să se mute 
doar o clipită spre el. Și mărită și respectată Regină Laithlin, aceste 
chestiuni ne privesc pe toţi. Dacă mi s-ar permite... 


— Se obișnuiește ca fermierul și măcelarul să-și împartă carnea fără a le cere 
părerea porcilor, spuse Varoslaf. 


O clipă se așternu tăcerea, apoi slujitoarea cea slăbănoagă a Prințului 
Kalyivului se întoarse cu încetineală spre conducătorii orașului Roystock și 
scoase un guițat ce răsună în toată încăperea. Cei aflați mai aproape se 
dădură brusc în spate. Alţii tresăriră. Cu toţii se albiră la față. Probabil că 
încheiaseră multe înţelegeri avantajoase la acea masă lustruită, însă tuturor 
le era clar ca lumina zilei că astăzi urmau să rămână cu buzele umflate. 


— Ce dorești, de fapt, mărite prinţ? întrebă Laithlin. 


Isriun se aplecă pentru a șopti la urechea lui Varoslaf, cosita alunecându-i 
de umăr. Când și când o fulgera cu privirea pe Laithlin. 


Chipul stăpânului său rămase o mască de nepătruns. 
— Doar ceea ce mi se cuvine. 


— Intotdeauna există o cale, spuse regina, sec. Ţi-am putea oferi în plus o 
zecime dintr-a zecea parte a fiecărui transport... 


Isriun se aplecă din nou, șoptind și iar șoptind, frecându-și tatuajul de pe 
obraz cu unghiile roase din carne. 


— Patru zecimi din a zecea parte, fornăi Varoslaf. 


— Patru zecimi este la fel de exagerat pe cât este de exagerată diferenţa 
dintre Roystock și Kalyiv. 


De data aceasta, Isriun nici măcar nu se mai deranjă să vorbească prin 
intermediul stăpânului său, ci își scuipă răspunsul direct: 


— Câmpul de bătălie nu e corect. 
— Deci ai venit pentru o înfruntare? zise regina, privind-o printre gene. 
— Suntem pregătiți pentru asta, rosti Isriun, cu buzele răsfrânte a sfidare. 


Cât timp continua să-și picure otrava în urechea prinţului, cărarea pe care 
pășeau avea să fie extrem de alunecoasă. Koll își aduse aminte de oamenii 
jupuiţi de pe docurile din Kalyiv și înghiţi în sec. Varoslaf n-avea să se lase 
intimidat și nici păcălit ca să-și piardă cumpătul ori înșelat prin flatări, 
ameninţări deșarte sau glume. Pentru că el era un bărbat pe care nimeni n-ar 
fi îndrăznit să-l provoace. Un bărbat a cărui putere fusese clădită cu ajutorul 
fricii. 


Laithlin și Isriun porniseră un duel al cuvintelor la fel de neîndurător ca o 
confruntare cu arme adevărate dintr-un careu de antrenament. Se biciuiau 
una pe cealaltă cu cifre și preţuri, se înțepau cu zecimi și își aruncau una 
alteia împărţeli, în timp ce Varoslaf stătea rezemat de spătar, cu chipu-i 
lipsit de păr ca o mască neclintită. 


Koll își dădu seama că n-aveau decât o singură șansă, așa că-și strânse 
degetele în jurul greutăților atârnate la gât. Se gândi la mama sa când ţipa la 
el să se dea jos de pe catarg. Fără îndoială că ești mai în siguranță pe punte. 
Dar, dacă vrei să schimbi lumea, trebuie să-ţi asumi niște riscuri. 


— O, mărite prinţ! 


Se miră să-și audă vocea atât de senină și de firească, de parcă Rin însăși i- 
ar fi modelat-o în fierăria sa. 


— Poate c-ar fi cazul să te retragi la somn și să-ţi lași preoteasa să stabilească 
înţelegeri în locul tău. 


Poate că lașii se descurcă mai ușor în faţa temerilor decât eroii, căci ei sunt 
siliți să se teamă zi de zi. Koll se strădui să mai facă în faţă câţiva pași și să 


zâmbească, fluturând din mâini cu o lipsă de respect mai mult decât 
evidentă. 


— Văd că toate deciziile sunt luate de nepoata Regelui Uthil. De un șarpe 
care s-a răzvrătit împotriva propriei familii. De un șarpe care încă mai 
picură venin chiar și cu zgarda strânsă în jurul gâtului și legat cu lanţ. De ce 
să mai pierdem timpul și să ne prefacem că nu-i adevărat? La urma urmei, 
zise el, așezându-și o mână pe piept, se obișnuiește ca fermierul, adăugă el, 
luând mâna de la piept și întizând-o spre Isriun, și măcelarul... să împartă 
carnea fără a le cere părerea... 


Întinse mâinile spre Regina Laithlin și spre Prinţul Varoslaf: 
— Porcilor. 


Toţi încremeniră, uluiți. Apoi gărzile lui Varoslaf începură să se foiască 
furioase. Una dintre ele mormăi un blestem în limba celor din Neamul 
Călăreţilor. Un bărbat făcu un pas înainte, cu mâna strânsă pe mânerul 
sabiei curbate. Apoi se auzi un plesnet ascuţit, când Thorn îl cârpi pe Koll 
cu dosul palmei peste faţă. 


Lui i-ar fi plăcut să pretindă că se trântise la pământ în mod special, însă în 
realitate se simţise de parcă ar fi fost pocnit cu un baros. Se chinui să se 


ridice într-un cot, cu faţa arzându-i, ameţit, ca s-o vadă pe Laithlin cum îl 
țintuiește cu o privire severă. 


— Am să pun să fii biciuit pentru asta! 

Varoslaf își întinsese leneș mâna cu piele bătătorită pentru a-și ţine în frâu 
războinicii, cu o expresie atât de rece, încât Koll simţi că până și urina îi 
îngheaţă în vezică. Şi doar își spusese în urmă cu câteva zile că nu e chiar 
atât de deştept pe cât se crede. Dar unii nu se învaţă minte niciodată. 

Isriun se aplecă din nou pentru a-i șopti la ureche lui Varoslaf: 


— Trebuie să ceri să fie jupuit pentru asta... 


Glasul i se frânse într-un guițat când lanţul o smuci în jos. 


— Să nu-mi spui niciodată mie ce trebuie să fac! 

Şi o azvârli în direcţia ușii, făcând-o să se împiedice, în timp ce Thorn îl 
înșfăcă pe Koll de braţ cu o forță înfiorătoare, trăgându-l după ea pe aceeași 
ușă. 


— Bună treabă, îi șopti ea. Nu te-a durut, nu? 


— Loveşti ca o fată, cârâi el, când Thorn îl azvârli fără delicateţe în 
încăperea de alături și trânti ușa în urma lui. 


— Probabil că ești foarte încântat, mârâi Isriun. 


Koll se ridică încet în capul oaselor, atingându-și ușor buza cu degetele și 
văzând că i se umplu de sânge. 


— Aş fi mai încântat dacă nu aș avea gura plină de sânge. 
— Râzi tu! zise Isriun, dezvelindu-și dinţii, mai mult o grimasă de agonie 
decât un zâmbet. Doar zeii știu că și eu aș râde dacă aș fi în locul tău. Am 


fost fiica unui rege! Am fost preoteasă, am stat alături de Bunica Wexen! Iar 
acum... 


Işi smuci mâna, trăgând cu putere de lanţ și făcând ca zgarda să-i muște din 
carnea gâtului, însă, oricât s-ar fi străduit, tot nu reușea să-și întindă braţul 
cum trebuie. 

— Şi eu aș râde, dacă aș fi în locul tău! 

Koll clătină din cap în timp ce se chinuia să se ridice în picioare. 


— Nu-mi arde de râs. Știu cum e să fii sclav. 


Își aduse aminte de pivnita în care fusese ţinut captiv împreună cu mama sa. 
De bezna de acolo. De duhoarea ei. Își aduse aminte de zgarda de la gât și 
de ușurarea pe care o simţise când Părintele Yarvi poruncise să-i fie scoasă. 
Lucruri care nu se uită așa ușor. 


— Imi pare rău! Știu că n-are nicio valoare, dar tot îmi pare rău! 


Calul tatuat pe obrazul lui Isriun se mișcă atunci când ea strânse din dinți. 


— N-am făcut decât ceea ce trebuia. Am fost alături de cei care au fost 
alături de mine. Am încercat să-mi fac datoria. Să mă ţin de cuvânt. 


— Ştiu. 


Koll se holba la podea, simțindu-se departe de bărbatul care ar fi putut să 
fie. 


— Dar și eu a trebuit să fac același lucru. 
După o vreme, ușile se deschiseră și Regina Laithlin păși în încăpere. 
— Aţi ajuns la o înţelegere, regina mea? întrebă Koll. 


— Imediat ce otrava a fost extrasă din rană. Ai dovedit agerime în gândire. 
Cred că vei deveni un preot capabil în cele din urmă. 


O căldură atât de plăcută îl învălui pe Koll, încât cu greu reuși să-și ascundă 
un surâs. Laudele din partea cuiva puternic chiar au darul de a te face să te 
simţi minunat. Se înclină adânc. 


— Eşti prea bună. 


— Nu mai e nevoie să adaug că, dacă îndrăznești să mai spui așa ceva 
vreodată, chiar voi pune să fii biciuit. 


— Chiar ești mult prea bună, zise Koll, înclinându-se și mai adânc. 


— A existat un singur lucru asupra căruia eu și prințul n-am reușit să ne 
punem de acord. 


— Preţul tău, zise 'Thorn, uitându-se la Isriun și rânjind. 
— Al meu? îngăimă ea, cu ochii căscaţi de uimire. 


— I-am oferit o piatră prețioasă roșie foarte scumpă și pe fata care-mi unge 
părul cu ulei, zise Laithlin, ridicând din umeri. Dar Varoslaf a mai vrut și o 


sută de monede de argint pe deasupra. 
Isriun făcea feţe-feţe, prinsă undeva între teamă și sfidare. 
— Şi ai plătit? 


— Cu banii ăștia aș putea cumpăra o corabie bună, cu tot cu echipaj și 
echipament. De ce să plătesc o asemenea sumă doar pentru a obţine o 
sclavă pe care s-o înec în groapa cu rahat? Stăpânul tău te-așteaptă. Și să știi 
că nu e în cele mai bune toane. 


— Mă voi răzbuna pe tine! răcni Isriun. Pe tine și pe fiul ăla al tău schilod! 
Am jurat! 


Laithlin zâmbi, un zâmbet la fel de rece ca Nordul cel îndepărtat, unde 
zăpada nu se topește niciodată, iar Koll se întrebă care dintre cei doi e mai 
nemilos: ea sau Varoslaf? 


— Dușmanii sunt preţul succesului, sclavo. Am mai auzit o mie de asemenea 
jurăminte. Și încă dorm profund. 


După care pocni din degete. 
— Vino, Koll! 


El îi aruncă o ultimă privire lui Isriun, care se holba la ușa deschisă și 
strângea lanțul atât de tare, încât zalele i se înfipseseră în degete, făcându-i 
pielea să se albească. Însă Părintele Yarvi spunea mereu că un preot bun 
trebuie să înfrunte soarta și să salveze ceea ce se poate. Koll se grăbi să o 
ajungă din urmă pe Laithlin. 


— Ce i-ai oferit, regina mea? întrebă el, în timp ce străbăteau un coridor 
șerpuitor, ascultând cum Marea Mamă se agita dincolo de ferestrele înguste. 


— Varoslaf nu e prost și șerpoaica aia de Isriun l-a sfătuit foarte bine. Ştie că 
suntem slăbiți din cauza luptei. Vrea să-și extindă puterea spre nord, de-a 
lungul Râului Divin, până pe țărmurile Mării Sfărâmate. 


Şi adăugă în șoaptă: 


— A trebuit să-i cedez Roystockul. 


Koll înghiţi în sec, căci nimic din toate acestea nu-i sugerau că stătea în 
lumină, așa cum îi spusese Brand. 


— Un dar demn de un prinţ. Dar e al nostru, ca să-l dăm? 


— Lui Varoslaf nu-i rămâne decât să-l ia, spuse Laithlin, dacă nici noi, nici 
Marele Rege nu suntem în stare să-l împiedicăm. 


— Noi și Marele Rege suntem niţel cam ocupați unii cu ceilalți zilele astea, 
mormăi Thorn. 


— Cel înţelept nu luptă în niciun război, însă doar un prost luptă în două 
războaie odată. 


Thorn făcu un semn din cap spre războinicii care așteptau în fața camerelor 
reginei, apoi împinse ușa, deschizând-o. 


— Am impresia că Varoslaf nu se va opri la Roystock. 


Când păși peste prag, Koll își aminti expresia ca de mort de pe chipul 
prințului și se cutremură. 


— Am impresia că Varoslaf se va opri doar la capătul lumii. 


— Treci înapoi! strigă Thorn, împingând-o brusc pe regină în perete și 
scoţându-și securea atât de repede, încât aproape că-i reteză o sprânceană 
lui Koll. 


În întunericul din capătul opus al încăperii, șezând cu picioarele încrucișate 
pe o masă, se afla cineva înfășurat în zdrenţe, cu gluga acoperindu-i 
complet capul. Koll aproape că-și scăpă pumnalul pe picior atât de tare îi 
bubuia inima. Chiar și degetele cele mai dibace te pot lăsa baltă atunci când 
Moartea îţi suflă rece în ceafă. 


Din fericire, Thorn era mai greu de clintit. 


— Vorbește acum! mârâi ea, adoptând deja o poziţie de luptă și așezându-se 
între regină și oasptele nepoftit. Altminteri aici mori. 


— Ai de gând să mă lovești chiar cu propria-mi secure, Thorn Bathu? 
Gluga se mișcă, lăsând să se vadă sclipirea unui ochi în întuneric. 


— Ai crescut, Koll. Îmi amintesc cum atârnai de vârful catargului Vântului 
din Sud, în timp ce mama ta tipa la tine să te dai jos. Imi amintesc cum mă 
implorai să-ți arăt cum se face magie. 


Thorn coborî puţin securea. 
— Skifr? 


— Ai fi putut să ciocăni la ușă, pur și simplu, zise Laithlin, dând-o pe Thorn 
la o parte și netezindu-și rochia, ca să arate din nou perfect. 


— Ciocănitul nu garantează neapărat obținerea unei audienţe, Regină de Aur. 
Şi am străbătut cale lungă din ţinutul alyukilor, pe Râul Divin și pe Râul 
Interzis, alături de Prinţul Varoslaf. Nu că el ar fi avut cunoștință de acest 
lucru. 


Skifr îşi dădu gluga complet pe spate și Koll icni îngrozit. Chiar și în 
întunericul acela, reuși să vadă că jumătate din faţă îi era brăzdată de arsuri, 
că-i lipsea o jumătate de sprânceană și că părul cărunt era presărat cu pete 
chele. 


— Ce s-a întâmplat? întrebă Thorn. 


Skifr surâse. Sau măcar surâse cu o jumătate de față. Cealaltă jumătate se 
încreţi și se răsuci ca pielea pentru pingele. 


— Bunica Wexen a trimis oameni în sud, porumbiţa mea. Ca să mă 
pedepsească pentru că am furat relicve din ruinele interzise din Strokom, 
spuse ea, aruncând o privire spre brăţara elfilor de la mâna lui Thorn, care 
acum pulsa albastru-alburiu. Mi-au dat foc la casă. Mi-au ucis fiul și pe 
soția lui. I-au ucis pe fiii fiului meu. Dar au aflat pe pielea lor că și eu sunt 
greu de ucis. 


— Bunica Wexen are o memorie foarte bună când vine vorba de răzbunare, 
murmură Laithlin. 


— Va descoperi că nu e singura, rosti Skifr, lăsându-și capul pe spate și 
făcând ca arsurile de pe faţă să pară că strălucesc. Bunica Wexen a abătut 
Moartea asupra mea. Bunele maniere cer ca eu să-i întorc favoarea. Am citit 
semnele. Am privit păsările zburând pe cer. Am descifrat undele apelor și 
mă veți lua cu voi pe Marea Sfărâmată și mă veţi duce în Thorlby. Încă vrei 
să vezi magie, Koll? 


— Nu? 


Adesea oamenilor le plăcea să-i pună întrebări fără să-i intereseze răspunsul 
lui. 


— Trebuie să vorbesc cu Părintele Yarvi. 
Apoi Skifr își dezveli dinţii și lătră cuvintele: 


— După care voi merge și eu la război! 


Cenușă 


Flota lui Uthil era pregătită să scuipe în obrazul Marelui Rege. 


Un throvenlander cu păr roșcat stătea în picioare pe o stâncă și răcnea 
versuri din Cântecul lui Ashenleer pe un ritm greșit, dar cu multă 
însuflețire, partea favorită a războinicilor mai în vârstă, cea în care 
apropiații reginei sunt pregătiți să moară în luptă acoperiţi de glorie. Toţi 
bărbaţii din jurul său murmurau neauziţi aceleași cuvinte odată cu el, în 
timp ce-și mai treceau pentru o ultimă dată tocilele peste ascuţișurile 
săbiilor ori trăgeau de corzile arcurilor sau își strângeau cataramele mai 
bine. 


Ai putea crede că războinicii preferă să audă cântece despre eroi care au 
supravieţui unor bătălii glorioase și au ajuns să moară bătrâni, grași și 
bogaţi, însă așa sunt războinicii, nu tot ce fac și spun ei are neapărat și sens, 
dacă stai să te gândești mai bine. lar acesta era unul dintre motivele pentru 
care Raith încerca mereu să nu gândească, mai ales dacă putea să evite. 


Desfăcură orice greutate inutilă de pe corăbii, lăsând proviziile abandonate 
în grămezi pe țărm ca să facă mai mult loc pentru luptători. Unii aleseseră 
să-și poarte armurile, de teama săbiilor sau a săgeţilor. Alţii le abandonaseră 
de teamă să nu fie trași în adâncurile reci ale Mării Mamă. Alegeri sumbre, 
pariul unui nebun cu tot ce întâlnește-n viață. Dar războiul constă tocmai în 
astfel de alegeri. 


Toţi bărbaţii își adunară curajul așa cum știau ei mai bine. Unii și-l găsiră 
spunând glume forțate și râzând nu chiar plini de veselie la auzul lor, alţii 
făcând pariuri cu privire la cine va lăsa în urmă mai multe hoituri, iar alţii 


încercară a stabili cui să-i rămână bunurile lor în caz că urmau să treacă prin 
Ultima Poartă înainte de căderea nopţii. Unii strângeau în mâini simboluri 
sfinte și talismane primite de la femei, alții se îmbrăţișau, se băteau reciproc 
cu palmele pe spate, răcneau sfidători la cer sau își făceau jurăminte de 
credință unii față de ceilalți. Alţii rămâneau tăcuţi, holbându-se la luciul 
Mării Mamă, acolo unde mulţi dintre ei își vor găsi curând sfârșitul. 


Raith era pregătit. Era pregătit deja de câteva ore. De zile întregi. De când 
avusese loc acea discuţie și Skara se arătase de partea Regelui Uthil, pentru 
a intra în luptă. 


Așa că se întoarse cu spatele la oameni, privind încruntat ruinele făcute 
scrum ale orașului de deasupra plajei și trăgând cu nesaţ în piept mirosul de 
sare și de fum. Ciudat cum nu te bucuri de fiecare dată când inspiri, însă o 
faci atunci când simţi că poate e pentru ultima oară. 


— Se numea Valso. 
— Ce? întrebă Raith, privind de jur împrejur. 
— Orașul. 


Jenner cel Albastru își pieptăna barba cu degetele înspre stânga, apoi înspre 
dreapta, după care iar înapoi. 


— Aici se afla o piaţă foarte bună. Primăvara se vindeau și se cumpărau 
miei. Toamna, sclavi. Era amorţit în rest, dar începea să freamăte când 
veneau piraţii. Am avut parte de ceva nopţi agitate pe-aici, într-o bodegă. 


Arătă cu capul înspre un coș de fum enorm, care încă mai stătea drept în 
învălmășeala de grinzi carbonizate. 


— Cred că acolo se afla. Acolo am îngânat cântece cu oameni dintre care cei 
mai mulți sunt morţi acum. 


— Aveai un glas pe cinste, nu-i așa? 


— Când sunt beat, așa cred, pufni el. 


— Bănuiesc că acum nu vom mai avea parte de cântece. 


Raith se întreba câte familii își găsiseră adăpost în casele acelea arse din 
temelii. Adică în cele pe care le văzuse de-a lungul coastelor 
Throvenlandului, pe măsură ce navigau spre vest. Gospodărie după 
gospodărie, sat după sat, oraș după oraș, toate transformate în scrum și 
bântuite de fantome. 


Raith își îndoi degetele mâinii stângi, simțind vechea durere fulgerându-i 
prin încheieturi. Zeii îi erau martori, dăduse și el foc la niște case de-a 
lungul timpului. Se uitase la ele pătruns de o bucurie nebună, în timp ce 
flăcările se înălțau până la cer și-l făceau să se simtă puternic ca un zeu. Se 
împăunase cu astfel de fapte, știind că-l face astfel mândru pe Gorm. 
Cenușa era unul dintre lucrurile la care alegea să nu se gândească prea des. 
Cenușa și oamenii care pierduseră totul, care pieriseră în flăcări sau tăiați de 
săbii. Nu-ţi poţi alege visele, totuși. Se spune că zeii ţi le trimit pe-alea pe 
care le meriți. 


— Yilling cel Strălucitor sigur găsește o mare plăcere în a da foc la tot, zise 
Jenner. 


— La ce te aștepți? mormăi Raith. Doar venerează Moartea, nu? 
— Ar fi un lucru bun dacă am reuși să-l trimitem s-o întâlnească. 
— Ăsta e războiul. E mai bine să lași deoparte părțile bune. 

— Asta și faci, de obicei. 


Zâmbi când auzi acel glas, atât de asemănător cu al său, și se răsuci pentru 
a-și vedea fratele fălindu-se printre membrii echipajului Câinelui Negru. 


— Dar ăsta-i chiar marele Rakki, purtătorul de scut al lui Gorm-gil-Gorm. 
Acum cine-i poartă sabia regelui? 


Rakki avea acel rânjet strâmb pe care Raith nu reușea niciodată să-l imite, 
oricât le-ar fi fost chipurile de asemănătoare. 


— A găsit și el în sfârșit un om care nu se împiedică de povara pe care 
trebuie s-o poarte. 


— Deci nu tu? 

Rakki pufni. 

— Ar trebui să lași glumele în seama unora mai amuzanţi decât tine. 
— Iar tu ar trebui să lași lupta în seama unora mai duri decât tine. 


Raith îl prinse în brațe- pe jumătate îmbrăţișându-l, pe jumătate 
strângându-l ca un urs-—, apoi îl lipi de el. Intotdeauna el fusese cel puternic. 


— Nu-l lăsa pe Gorm să te calce în picioare, da, frate? Toate speranţele mele 
se leagă de tine. 


— Nu-l lăsa pe Uthil să te impresioneze prea tare, zise Rakki, scăpând din 
braţele fratelui său. Ţi-am adus ceva, adăugă el, după care îi întinse un colţ 
de pâine roșcată. Din moment ce throvenladerii ăștia care nu cred în zei nu 
vor să mănânce ultima felie. 


— Ştii bine că eu nu prea cred în noroc, spuse Raith, mușcând din pâine și 
simțind gustul sângelui cu care fusese amestecată. 


— Insă eu cred, spuse Rakki, mergând cu spatele. Ne vedem după ce 
terminăm, ca să te poți minuna de prada pe care voi pune mâna! 


— Mă voi minuna dacă vei reuși să pui mâna pe ceva, tu, care întotdeauna 
ajungi ultimul! 


Şi Raith azvârli în el ultima bucată de pâine rămasă, împrăștiind firimituri 
în toate părţile. 


— Cei din urmă vor fi cei dintâi, frate! strigă Rakki, ferindu-se de pâinea 
aruncată de fratele său. Oamenilor le place să cânte despre eroi, însă nu le 
place deloc să se învârtă printre ei! 


Şi se pierdu printre ceilalți membri ai echipajului, pregătit să lupte în bătălie 
alături de Cel Care Frânge Săbiile. Să lupte alături de Soryon și de ceilalți 
apropiaţi ai lui Gorm, oameni de care Raith avusese grijă în cea mai mare 
parte a vieţii lui, iar acest gând îl făcu să-și încleșteze pumnii, dorind să-și 
poată urma fratele. Dorind să poată avea grijă de el. La urma urmei, el 
fusese întotdeauna cel puternic. 


— 'Ţi-e dor de el? 


Ai fi putut crede că, odată cu trecerea timpului, el s-a obișnuit cu prezenţa 
ei, însă vederea acelor oase ascuţite ce i se conturau pe sub pielea palidă a 
feţei îl făcea pe Raith să se piardă cu totul. Skara îl urmări cu privirea pe 
Rakki care-și croia drum printre războinici. 


— Cred că v-aţi petrecut toată viaţa unul lângă celălalt. 
— Mda. M-am săturat de el, să știi. 


Skara nu părea prea convinsă. Chiar avea un adevărat talent în a ghici ce se 
întâmpla de fapt în mintea lui. Sau poate că mintea lui nu era o enigmă 
tocmai greu de descifrat. 


— Dacă vom învinge astăzi, poate că Tatăl Pace va avea și el parte de un pic 
de liniște. 


— Mda, poate. 
Deși Mama Război e de obicei de o altă părere. 


— Atunci ai fi din nou alături de fratele tău și i-ai umple din nou cupa lui 
Gorm. 


— Mda. 


Deși acest gând nu-l mai încânta la fel de mult ca odinioară. Să fie câinele 
de pază al Reginei Skara poate că nu era o onoare atât de mare, însă ea era 
mult mai frumoasă decât Cel Care Frânge Săbiile. Și mai era ceva: nu mai 
trebuia clipă de clipă să-și dovedească lui însuși că e ticălosul cel mai dur 


dintre toți. Şi nici nu mai trebuia să îndure palme după ceafă de câte ori nu 
reușea s-o facă. 


Bijuteriile din cercelul Skarei sclipiră când razele soarelui la apus căzură pe 
ele și ea se răsuci spre Jenner cel Albastru: 


— Cât mai avem de așteptat? 


— Nu prea mult, regina mea. Marele Rege are prea mulți oameni și prea 
puţine corăbii. 


Făcu un semn din cap spre promontoriul care deocamdată era doar un 
contur neclar și întunecat la poalele căruia apa clipocea liniștită. 


— Ei se strecoară unul câte unul pe plaja din spatele acelei stânci. Când 
Gorm va considera că e momentul potrivit, o să sune din corn și-i va zdrobi 
pe cei care au pătruns deja acolo. Noi vom vâsli cu toată viteza și să sperăm 
că vom prinde corăbiile doldora de războinici în interiorul istmului. În orice 
caz, ăsta e planul lui Uthil. 


— Sau al Părintelui Yarvi, murmură Skara, privind marea încruntată. Pare 
destul de simplu. 


— Planificarea e întotdeauna mai simplă decât executarea, din păcate. 


— Părintele Yarvi are o nouă armă, spuse Sora Owd. Un dar primit de la 
Impărăteasa din Sud. 


— Părintele Yarvi are întotdeauna la îndemână câte ceva... 


Skara tresări, ducându-și mâna la obraz și observând că degetele i se 
înroșiseră. 


Printre războinici își făcea loc cu greu un ţesător de rugăciuni, cu sângele 
adus ca jertfă Mamei Război, binecuvântându-i cu glas spart, înmuindu-și 
degetele înroșite în castron și împrăștiind noroc de arme bune printre 
oameni. 


— Asta e semn de noroc în bătălie, zise Raith. 


— Eu n-am să fiu acolo, spuse Skara, privind ce mai rămăsese din orașul 
Valso, cu buzele strânse, lăsând să se ghicească furia care mocnea. 


— O să lovesc eu cu sabia în numele tău. 


Şi, înainte să-și dea seama ce face, Raith îngenunche pe stânci și îi oferi 
securea ținând-o în palme, așa cum procedase și Hordru, Păzitorul Ales, în 
cântece. 


Skara îl privi de sus în jos, ridicând o sprânceană. 

— Asta-i o secure. 

— Săbiile sunt pentru cei inteligenți și chipeși. 

— Să ai una dintre cele două calităţi nu-i chiar așa de rău. 


Regina își purta părul împletit într-o cosiță groasă și neagră, pe care și-o 
aruncă peste umăr, după care, la fel cum făcuse și Ashenleer în cântec, se 
aplecă și sărută lama. Raith nu s-ar fi simţit mai înfierbântat de-atât nici 
dacă ea l-ar fi sărutat direct pe gură. O prostie, desigur, însă bărbaţilor li se 
poate ierta o prostie neînsemnată atunci când Ultima Poartă se cască larg în 
faţa lor. 


— Dacă vezi moartea pe apă, zise ea, încearcă să-i faci loc. 


— Locul unui războinic e alături de Moarte, spuse Raith, ridicându-se în 
picioare. Ca să-i poată face cunoștință cu vrăjmașii lui. 


În jos, deci, spre Marea Mamă, pe apele căreia se reflectau razele soarelui la 
apus. În jos, spre sutele de corăbii ce se legănau odată cu talazurile, cu 
monștrii de la prove mârâind tăcuţi, șuierând, scrâșnind. În jos, prin 
mulțimea de războinici nerăbdători, pe care doar îndemânarea, curajul și 
furia îi despărțeau de Ultima Poartă, o mare de oameni clocotitoare 
grăbindu-se să întâmpine o altă mare, mult mai furioasă. 


Raith începu să simtă acel amestec de senzaţii de teamă și nerăbdare în timp 
ce-și ocupa locul în apropierea provei, întotdeauna pregătit să fie printre 


primii care se-avântă în luptă, apropierea bătăliei dându-i o senzaţie de 
gâdilătură în adâncul gâtlejului, pe care o cunoștea bine. 


— Îţi dorești să te fi aflat alături de Cel Care Frânge Săbiile? întrebă Jenner. 


— Nu, răspunse Raith și își dădu seama că vorbea serios. Un om înţelept mi- 
a spus odată că importanţa războiului constă în a obține maximum din ceea 
ce ţi se oferă. Nu există pe Tatăl Pământ un războinic mai înfricoșător decât 
Cel Care Frânge Săbiile. Dar cred că și tu ești un ticălos bătrân care știe 
cum să se descurce cu o corabie, adăugă el rânjind. 


— Pot spune care-i faţa și care-i coada, spuse Jenner plesnindu-l cu palma pe 
umăr. Mă bucur să te am la bord, băiete! 


— Voi încerca să nu te dezamăgesc, bătrâne! 


Raith încercase să strecoare o notă de dispreţ în glas, genul de glumă aspră 
cu care-și necăjea fratele, însă cuvintele îi răsunară firesc. Ba poate chiar un 
pic sugrumat. 


Jenner surâse și pielea de pe faţa-i bătrână se încreţi. 
— N-o să mă dezamăgești. Vorbește regele. 


Uthil se cocoţase pe platforma cârmei corabiei sale, cu sabia la subraț și cu 
o cizmă proptită pe parapetul curbat, în timp ce cu cealaltă mână ţinea 
strâns lemnul pupei, pe care-l apucase chiar de sub galionul din fier forjat 
ce înfățișa un lup cu dinţii dezveliți. N-avea nici zale, nici scut, nici coif, 
doar Cercul Regelui îi sclipea în părul cărunt. Avea încredere în 
îndemânarea și-n norocul său de arme bune, iar disprețul la adresa Morţii îi 
făcea pe dușmanii săi să se teamă de el și pe cei care-l urmau să îl admire, 
iar asta prețuia mai mult decât orice armură pentru un conducător. 


— Prieteni dragi! strigă el cu vocea-i scrâșnită, liniștind murmurele nervoase 
ale celor de pe corăbii. Prieteni îndrăzneţi! Războinici ai Gettlandului și-ai 
Throvenlandului! Aţi așteptat destul. Astăzi îi vom oferi Mamei Război 
ceea ce i se cuvine. Astăzi vom avea parte de o zi roșie, de o zi însângerată, 
de o zi care-i va mulţumi pe corbi. Astăzi vom lupta! 


Raith scoase un mârâit adânc din gât și toți cei din jurul lui îl imitară. 


— Astăzi e o zi despre care preoţii vor scrie în marile lor cărţi, urlă Uthil, iar 
barzii vor cânta despre ea în jurul focurilor. O zi despre care le veţi povesti 
strănepoților voștri și vă veţi împăuna de mândrie că aţi fost și voi aici. Noi 
suntem sabia care-i va tăia în două zâmbetul lui Yilling cel Strălucitor, 
mâna care o va plesni peste față pe Bunica Wexen. Grom-gil-Gorm și 
vanstermanii săi îi vor zdrobi și-i vor îngropa pe oamenii Marelui Rege în 
Pământul Tată. Noi îi vom mâna pe toți și-i vom arunca în braţele reci ale 
Mării Mame. 


Regele se îndreptă de spate, aţintindu-și privirea arzătoare asupra lor, în 
timp ce părul cărunt îi flutura pe faţa brăzdată de cicatrice. 


— Moartea ne așteaptă pe toți, frații mei. Veţi trece încruntaţi și spăsiţi pe 
lângă ea prin Ultima Poartă? Sau o veţi privi în ochi cu capul ridicat și cu 
săbiile în mâini? 

— Cu săbiile în mâini! Cu săbiile în mâini! 

Şi toţi cei aflaţi acolo își scoaseră săbiile din teci făcându-le să șuiere. 

Uthil încuviință sumbru din cap. 

— Nu sunt preot. Am rămas fără cuvinte. 

Işi trase sabia de la subraț și împunse cu ea cerul. 


— Sabia mea va grăi pentru mine! Oţelul e răspunsul! 


Un cor de aclamații începu să vuiască, oamenii bubuind cu pumnii în vâsle, 
stricându-și tăișurile ascuţite cu grijă în timp ce le izbeau de ramele 
scuturilor, ridicând săbiile în aer într-o pădure de vârfuri sclipitoare ce se 
întindea peste toate corăbiile, iar Raith răcnea cel mai tare dintre toți. 


— Nu mi-am închipuit că te voi vedea vreodată aclamându-l pe Regele 
Gettlandului, murmură Jenner. 


Raith încercă să-și curețe gâtlejul iritat. 


— Ei bine... Cei mai aprigi dușmani se pot transforma în cei mai destoinici 
aliați. 


— Ha! Incepi să pricepi, băiete. 


Se lăsă brusc o tăcere adâncă. Chiar și cel mai neînsemnat zgomot părea un 
bubuit de tunet. Scârțâitul discret al lemnului de sub picioarele lui Raith și 
clipocitul ușor al valurilor ce urcau pe plajă. Zgomotul scos de Jenner cel 
Albastru când își freca palmele cu piele bătătorită și îngânarea unei ultime 
rugăciuni către Mama Război. Zăngănitul vâslelor în furcheţi și cârâitul 
pescărușilor rotindu-se pe deasupra corăbiilor, nu prea sus, luându-și apoi 
zborul către sud. 


— Un semn bun, rosti Regele Uthil, după care lovi în jos cu sabia, ca pentru 
a spinteca ceva. 


— Vâsliţi! răcni Jenner. 


Oamenii se opintiră la vâsle, cu sângele bubuindu-le năvalnic în urechi, 
plini de teamă, de ură, de foame după pradă și sete de glorie. Ca un copoi 
scăpat din lesă se avânta pe valuri Câinele Negru, în faţa corabiei cu vele 
cenușii a lui Uthil, împrăștiind picuri mărunți în toate părțile și făcând briza 
sărată să-i ciufulească pletele lui Raith. Lemnul gemea și apa se izbea cu 
furie de flancurile corabiei, însă printre toate aceste zgomote, el reuși să 
distingă zbieretele celorlalți cârmaci ce-și îndemnau echipajele să tragă mai 
tare, pentru a intra primii în luptă. 


Pentru asta era făcut. Și Raith își dădu capul pe spate și scoase un urlet de 
lup, bucuros că tocmai asta urma să facă. 


Supraveghind 


Inima Skarei bătea năvalnic când se prinse de creanga unui copac lipit de 
zid, trăgându-se înspre creasta acestuia cu mari eforturi. Cu greu se putea 
spune că se purta ca o regină, așa cum ţinuse să precizeze Sora Owd de 
nenumărate ori, dar Skara nu putea să rămână pur și simplu pe plajă, 
rozându-și unghiile în timp ce soarta Throvenlandului era decisă de alţii. 


Chiar dacă nu avea cum să participe ea însăși la luptă, putea cel puţin să 
supravegheze. 


Panta deveni mult mai blândă și ea reuși să ajungă în vârf, stând cocoșată 
pentru a nu fi văzută. Coastele zdrențuite ale Yutmarkului îi răsăriră în faţa 
ochilor, spre sud. Dealurile încețoșate, apoi plajele cenușii, apa învolburată 
și agitată ce pătrundea prin istmuri și, în sfârșit, intrate aproape pe jumătate, 
corăbiile. 


— Flota Marelui Rege, șopti Sora Owd, cu chipul și mai asemănător cu o 
piersică după ce urcase anevoie pe urmele Skarei. 


Zeci de corăbii, cu vâslele șiroind de apă. Unele joase și iuți, construite 
pentru luptă, altele late și umflate, corăbii de negustori trimise de Bunica 
Wexen ca să care cât mai mulți războinici pentru a-i înfrunta pe nordici. 
Războinici hotărâți să treacă peste vechea alianţă și să zdrobească micuțul 
teritoriu al Skarei așa cum ar zdrobi un băieţel neastâmpărat o biată gâză. 


O cuprinse furia și strânse pumnii, făcând apoi câţiva pași până în vârful 
promontoriului. Apoi se opri între Părintele Yarvi și Mama Scaer, privind 


spre vest, unde o plajă lungă se întindea spre Soarele Mamă care tocmai se 
pregătea să apună. 


— Zei atotputernici! icni Skara. 


Oamenii forfoteau pe prundiș ca furnicile ce ies dintr-un cuib sfărâmat, cu 
scuturile ce păreau micuţe puncte colorate de la depărtare și cu oţel sclipitor 
în mâini. Stindardele fâlfâiau în vânt pentru a le indica războinicilor de pe 
fiecare corabie unde să se adune. Erau cei din oastea Marelui Rege care 
apucaseră deja să debarce. Două grupuri enorme, poate chiar trei. Sute de 
războinici. Mii. Nici nu părea real câţi erau acolo. 


— Atât de mulţi, șopti Skara. 
— Cu cât permitem mai multora să treacă prin istmuri, spuse Mama Scaer, 
cu atât mai mulţi va prinde Grom-gil-Gorm pe plajă și cu atât mai mulţi 


vom omorî. 


Ultimul cuvânt semănase cu un pumnal înfipt în trupul cuiva, iar Skara se 
simţea încordată ca un arc și-și încleștă o mână pe cealaltă făcută pumn. 


— Credeţi că... 


Vocea i se frânse și scoase un sunet ca un cârâit când se forță să pronunţe 
numele: 


— Yilling cel Strălucitor se află acolo jos? 


Văzu din nou acel chip calm și neted, auzi iarăși acel glas calm și își aminti 
iar groaza pe care o simţise în acea noapte, furioasă pe propria-i lașitate. Era 
regină, afurisit să fie nemernicul ăla. Iar o regină n-are de ce să se teamă. 


— Orice erou adevărat stă în faţa oștii sale, spuse Părintele Yarvi, aruncându- 
i Skarei o privire piezișă. 


— El nu este erou. 


— Orice erou reprezintă un răufăcător pentru altcineva. 


— Erou sau răufăcător, spuse Mama Scaer, cu ochii ei foarte albaștri aţintiţi 
asupra bărbaţilor de dedesubt, el nu și-a pregătit războinicii pentru ce va 
urma. 


Avea dreptate. Formară un zid din scuturi pe dunele de deasupra plajei, 
orientat cu faţa către pădurea cea întunecată, păstrând în interiorul acelui 
zid un stâlp din lemn în vârful căruia flutura stindardul pe care era pictat 
soarele cu șapte raze al Zeiţei Unice, însă chiar și Skara, a cărei experienţă 
de luptă nu depășea privitul băieţilor în careul de antrenament din spatele 
cetății bunicului său, își putea da seama că zidul era de fapt o linie 
neregulată, strâmbă și cu multe goluri. 


— Bunica Wexen a strâns oameni din toate colțurile lumii, spuse Părintele 
Yarvi. lar ei nu sunt obișnuiți să lupte unul lângă celălalt. Nici măcar nu 
vorbesc aceeași limbă. 


Flota Regelui Uthil înconjurase promontoriul, iar acum se îndrepta spre 
plajă într-o formaţie ca o săgeată, în timp ce păsările mării se roteau 
deasupra valurilor înspumate ce loveau cu furie stâncile de la baza ruinelor 
înnegrite ale orașului Valso. Probabil că flota Marelui Rege o văzuse, căci 
unele corăbii cârmiră spre noua ameninţare, în timp ce altele o luară în alte 
direcţii sau spre plajă, înainte, lovindu-se unele de celelalte și încurcându-și 
vâslele între ele. 


— Surpriza e de partea noastră, spuse Sora Owd, care în sfârșit reușise să-și 
recapete suflul. Iar surpriza reprezintă jumătate din luptă. 


— Tu la câte bătălii ai participat? o repezi Skara încruntată, privind-o pieziș. 


— Am încredere în alianța noastră, regina mea, spuse preoteasa 
încrucișându-și brațele. Am încredere în Cel Care Frânge Săbiile, în Regele 
Uthil și în Jenner cel Albastru. 


— Şi în Raith, se trezi Skara că adaugă. 


Nici măcar nu-și dăduse seama până atunci că are încredere în el, darămite 
s-o și spună cu voce tare, iar Sora Owd ridică o sprânceană. 


— In el am ceva mai puţin. 


Un vuiet prelung din com răsună de la mare depărtare, un sunet atât de 
adânc încât Skara aproape că-și simţi măruntaiele vibrând. 


Mama Scaer se îndreptă de spate. 
— Cel Care Frânge Săbiile vine să se ospăteze! 


În același moment oamenii începură să se reverse dintre copaci, năvălind pe 
dunele de deasupra plajei. Skara presupunea că alergau cât puteau de 
repede, însă de acolo, de la distanţă, păreau că se mișcă precum mierea pe 
timp de iarnă. 


Se trezi că întinde mâna încă bandajată pentru a o strânge pe Sora Owd de 
umăr. Nu se mai simţise atât de înfricoșată din noaptea în care privise 
arzând Pădurea, însă frica de acum părea mai mult un freamăt de 
nesuportat. Soarta ei, soarta Throvenlandului, soarta alianţei, ba chiar soarta 
întregii Mări Sfărâmate atârnau de un fir de păr foarte subţire. De-abia dacă 
suporta să privească, însă nici nu-și putea feri privirea avidă. 


Un războinic se desprinsese din zidul făcut de oamenii Marelui Rege și 
flutura din mâini frenetic, încercând să pregătească zidul pentru a întâmpina 
asaltul. Skara îi putea auzi ţipetele disperate, slab, foarte slab, din cauza 
vântului, însă era deja prea târziu. 


Cel Care Frânge Săbiile deja năvălea peste ei. Ea-i văzu stindardul negru 
fâlfâind în vânt și oţelul sclipitor de dedesubt precum picăturile mărunte de 
apă din vârful valurilor. 


— Moartea a venit pentru voi, șopti ea. 


O durea faţa de cât se încrunta, iar pieptul o ardea tot icnind și gâfâind în 
aerul rece. Se rugă scurt la Mama Război, o rugăciune rece și malefică 
pentru ca invadatorii să fie azvârliți de pe pământurile ei în marea 
zbuciumată. Se rugă să-i poată scuipa hoitul lui Yilling cel Strălucitor 
înainte de apusul Soarelui Mamă și să-și recapete astfel curajul pe care-l 
pierduse înfruntându-l în acea noapte de groază. 


Iar rugăciunile sale păreau că-și primesc răspunsurile chiar sub ochii ei. 


Vanstermanii se prelinseră pe dunele pline de iarbă ca un val negru, scoțând 
țipete războinice înfiorătoare ce erau purtate de vânt, și, la fel ca un perete 
din nisip ce stă în calea unui val puternic, centrul zidului strâmb al 
oamenilor Marelui Rege zbură în ţăndări. Skara simţi cum Sora Owd o 
strânge tot mai tare de mână. 


Războinicii lui Gorm se izbiră de linia din scuturi care cedase în mai multe 
locuri și Mama Război își întinse aripile pe coasta Throvenlandului, 
surâzând la vederea acelui măcel. Glasul ei părea făurit din metal. O 
ciocnire ce răsună de parcă o mie de fierari lucrau în același timp într-o sută 
de fierării. Din când în când, vântul purta cu el câte un cuvânt sau câte o 
frază ori un urlet de agonie, de furie, de durere sau de groază, ce-i 
străpungea urechile Skarei și-o făcea să tresară de parcă ar fi fost șoptit de 
cineva lipit de umărul ei. 


Părintele Yarvi făcu un pas înainte, cu încheieturile degetelor albite strânse 
pe toiagul său din metal făurit de elfi, cu privirea-i ageră fixată asupra 
plajei. 


— Da, şuieră el. Da! 


Acum flancul drept al oamenilor Marelui Rege se arcui ușor și cedă apoi 
dintr-odată, bărbaţii năpustindu-se pe prundiș și aruncându-și armele cât 
colo. Dar nu aveau unde fugi decât în braţele Mării Mame, însă acea 
îmbrăţișare nu era ceea ce sperau ei să găsească. 


Câteva pâlcuri de oameni ai Marelui Rege încă rezistau pe dunele mai 
înalte, în încercarea de-a alcătui o ultimă redută demnă de cântecele 
barzilor, însă ei erau doar insulițe singuratice în calea unui puhoi copleșitor. 
Iar Skara îşi dădu seama de amploarea dezastrului provocat de panică până 
și în rândurile unei oști numeroase. Află astfel cum soarta unei bătălii se 
poate schimba într-o clipită, fiind martora momentului în care simbolul 
aurit al Zeiţei Unice se prăbuși la pământ, zdrobit de picioarele celor ce se 
încrezuseră în Mama Război. 


În urma asaltului oamenilor lui Gorm, plaja rămase punctată cu pete 
întunecate, la fel cum rămâne presărată cu resturi după o furtună puternică. 
Scuturi sfărâmate, arme rupte în bucăţi. Oameni zdrobiţi. Skara își plimba 
ochii măriţi de uimire pe deasupra acelor rămășițe, încercând să calculeze 
numărul morţilor, și se chinuia să înghită nodul greu ce i se pusese în gât. 


— Eu am cauzat asta, șopti ea. Cuvintele mele. Votul meu. 
Sora Owd o strânse de mână, ca pentru a o linişti. 


— Şi ai procedat corect, regina mea. Vieţile irosite aici ar fi costat alte vieţi 
mai încolo. Ai ales binele suprem. 


— Şi răul cel mai mic, murmură Skara, aducându-și aminte de lecţiile 
Mamei Kyre. 


Insă preoteasa ei de împrumut îi înţelesese greșit cuvinte. Nu vină simţea 
Skara, ci uimire pentru ce realizase cu puterea ei. În sfârșit, se simţea regină 
adevărată. 


— Cei care ridică ruguri vor fi foarte ocupați la noapte, spuse Părintele 
Yarvi. 


— Şi, nu peste mult timp, la fel de ocupați vor fi și negustorii de sclavi din 
Vulsgard. 


Pentru prima dată, Mama Scaer păru să fie și ea de acord cu ceva, deși îi 
venea tare greu s-o recunoască. 


— Până acum, totul a mers conform planurilor tale. 


Părintele Yarvi privea marea dus pe gânduri, cu mușchii fâlcilor jucându-i 
pe sub piele. 


— Până acum. 


Bătălia dusă pe Tatăl Pământ se sfârșise cu bine pentru ei, însă, între 
istmuri, vârful de suliță reprezentat de flota Regelui Uthil de-abia acum se 
întâlnea cu învălmășeala de corăbii ale Marelui Rege. In fruntea flotei 


Gettlandului, Skara putu vedea o velă albastră umflată în vânt și își mușcă 
până la sânge pielita din vârful degetului mare de la mână. 


Ucigașul 


— Să nu faci ceva prostesc, da? spuse Jenner cel Albastru. 


Raith se gândea la careul de antrenament din Vulsgard. La cum trântise un 
băiat de două ori mai masiv decât el, pe care-l lovise tare și rapid. La cum îl 
privise după aceea, strâns ghem la pământ. La urma pe care cizma sa o 
lăsase pe faţa plină de sânge a băiatului. Își aduse aminte de mâna enormă a 
lui Gorm-gil-Gorm așezându-i-se pe umăr. 


Ce mai aștepți ? 


Işi aţinti privirea asupra flotei Marelui Rege, care acum părea o 
învălmășeală de funii întinse, de vâsle avântate în apă, de vele biciuite de 
vânt și de oameni opintindu-se să-și facă treaba. 


— Singurul lucru prostesc pe care-l poţi face într-o bătălie este să dai înapoi, 
scrâșni el, după care își vâri în gură acel dop plin de urme, dinţii potrivindu- 
i-se în adânciturile făcute anume, ca două jumătăţi ale unui castron spart. 


Chila suplă a Câinelui Negru tăie un val împrăștiind stropi mărunți și 
udându-i până la piele pe vâslași și pe războinicii ghemuiţi printre ei. 


Raith aruncă o privire spre uscat, studiind coasta ce sălta în sus și-n jos 
odată cu Marea Mamă ce ridica și cobora într-un ritm monoton Câinele 
Negru pe valurile sale, întrebându-se dacă și Skara îi privea și gândindu-se 
la acei ochi mari și verzi care păreau că-l pot înghiţi cu totul. Apoi se gândi 
la Rakki, singur în luptă, neavând pe nimeni care să-i păzească spatele, și 


strânse mânerul scutului atât de tare, încât simţi că-i ard încheieturile de 
durere. 


Corăbiile Marelui Rege veneau în viteză spre ei, iar el reuși să zărească 
scuturile pictate: o poartă verde, un cap de mistreţ, patru săbii încrucișate 
într-un pătrat. Vedea feţele schimonosite de efort ale vâăslașilor lipiţi de 
parapeţi. Reuși să vadă arcuri încordate când botul unei corăbii se lăsă brusc 
în jos, iar săgețile zburară zbârnâind pe deasupra apei. 


Raith se ascunse imediat în spatele scutului, apoi simţi cum o săgeată se 
izbeşte de acesta și-i ricoșează peste umăr. O alta se înfipse în parapetul de 
lângă el. Respirația i se înfierbântă și mișcă dopul cu limba, mușcând și mai 
tare din el. 


Auzi corzile arcurilor încordându-se în spatele său, apoi văzu săgețile 
arcuindu-se în direcția opusă, purtate de vânt și avântându-se printre 
corăbiile Marelui Rege. Îi auzi pe cârmacii Regelui Uthil răcnind comenzi 
pentru a spori viteza. Auzi bubuitul armelor lovite de scuturi, de parapeţi și 
de vâsle în timp ce oamenii căutau să-și adune tot curajul și se pregăteau să 
ucidă sau să moară, iar Raith trase din nou aer în piept, la fel ca și ceilalți, 
lovindu-și securea de parapet în același ritm cu bubuiturile inimii. 


— Cârmiţi spre stânga! răcni Jenner cel Albastru, alegându-și ţinta. Probabil 
că era o corabie a celor din Ținuturile de Jos — fără galion la provă, doar cu 
un stâlp sculptat în spirală. Echipajul acesteia se chinuia să facă o manevră 
pentru a se lovi cu prova de a Câinelui Negru, cârmaciul forţându-se să ţină 
cârma, însă vântul nu era de partea lor. 


— Inimă de fier! veni un muget. Cap de fier! Braţ de fier! 
— Moartea a venit pentru voi! răcni cineva, iar ceilalți îl imitară. 
Raith încercă și el să-i imite, însă nu reuși să scoată decât mârâit înfundat. 


Respirația îi devenise mai fierbinte și începu să lovească în parapet cu 
securea din ce în ce mai apăsat, împrăștiind așchii în toate părţile. 


Tot mai multe săgeți zburau amenințătoare pe deasupra apei și peste 
zgomotul scos de ele se suprapunea un cor de rugăciuni și de strigăte 
războinice, în timp ce Câinele Negru își croia drum printre valuri 
apropiindu-se de corabia celor din Ținuturile de Jos, ai cărei oameni 
căscaseră ochii larg și căutau să se îndepărteze cât mai repede de parapeţi, 
iar Raith, stând drept și urlând din toți rărunchii, simţea miros de frică și de 
sânge. 


Chila lor izbi scândurile cu un bubuit cutremurător, rupând vâsle, făcând 
lemnul să pârâie și să se fărâme în așchii mărunte, zburând în jurul provei 
Câinelui Negru ca niște vârfuri de suliță. Lemnul vibra, războinicii se 
clătinau și căutau să se prindă de ceva, corabia celor din Ținuturile de Jos se 
aplecase pe o parte în urma impactului, aruncându-și oamenii de pe cuferele 
lor și trimițându-i de-a rostogolul. Un arcaș se prăbuși pe spate și slobozi o 
săgeată în văzduh, spre Soarele Mamă care se cufunda în ape. 


Cârligele șerpuiră către gaura clocotitoare, ghearele din fier ale acestora 
înfigându-se în lemn. Unul dintre ele îl agăţă pe un războinic de braţ și-l 
smulse de pe punte, trimițându-l urlând în apă. 


— Împingeţi! răcni Jenner, iar corăbiile se apropiară și mai mult, prinzând 
între ele vâsle și funii laolaltă, iar Raith își dezveli dinţii într-un rânjet dinţii 
și-și sprijini cizma pe parapet. 


O piatră se prăbuși din cer, izbindu-l în cap pe bărbatul de lângă Raith și 
aruncându-l pe spate cu gura căscată, căci în coif avea o adâncitură enormă, 
iar marginea însângerată a acestuia i se sprijinea acum pe nas. 


Ce mai aștepți ? 


Ţâșni pe deasupra apei înspumate și căzu în mijlocul oamenilor, scutul 
aproape fiindu-i smuls din mână de o suliță ce se frecă de el. 


Raith lovi cu securea, mârâind, apoi lovi din nou, împroșcând bale în toate 
părţile. Împinse un om cu spatele, apoi îl văzu pe altul cum își ridică 
securea. Avea o aripă de stăncuţă atârnată de un șnur la gât, un talisman 
pentru a-i spori iuţeala. Însă nu i-o sporise destul. O săgeată i se înfipse 
chiar sub ochi, iar el începu să pipăie cu degetele în jurul cozii acesteia. 


Raith îl lovi cu putere în cap, smulgându-l de pe picioare. Un val izbi 
corabia din lateral, udând prieteni și dușmani deopotrivă. Jeturi de apă, 
jeturi de sânge, oameni împingând, zdrobind, izbind, urlând. Un amestec 
clocotitor de chipuri înnebunite. Un alt val ridică partea din spate a corabiei 
și odată cu ea pe Raith, care-i împinse cu scutul pe cei din faţa lui, mârâind 
și urlând precum un lup. 


Totul era o furtună de lemn sfărâmat și transformat în așchii, de metal 
zăngănind și de glasuri frânte ce reverberau în capul lui Raith, făcându-i 
țeasta să vibreze în același ritm cu ele, să se umple de ele, să plesnească din 
cauza lor. Puntea devenise alunecoasă din cauza apei și a sângelui. Oamenii 
se clătinau în timp ce corabia se legăna tot mai tare și se freca de cealaltă, 
iar galionul era atât de înţesat de săgeți încât semăna acum cu un arici. 


Un bărbat încercă să-nfigă în el o suliță, însă panica îi cuprinsese deja pe cei 
din Ținuturile de Jos și lovitura acestuia nu avu nici pic de vlagă. Rapid, 
șiret, Raith se răsuci și evită vârful ascuţit al suliței, trăgându-și securea 
după el într-un cerc strălucitor și izbindu-l pe bărbat în umăr cu atât putere, 
încât îl trimise în parapet, peste care se prăbuși direct în marea furioasă. 


Indurarea e o slăbiciune, îi obliga Mama Scaer să spună înainte să le ofere 
pâine. Indurarea înseamnă eșec. 


Raith își împinse brusc braţul înainte și în sus, iar rama scutului său îl 
nimeri pe un vâslaș în gură, făcându-l să-și piardă echilibrul, să tușească și 
să se înece cu sfărâmăturile propriilor dinţi. 


Îl văzu pe Jenner cel Albastru agățându-se de provă, cu cizma pe parapet și 
cu sabia sa ciobită într-o mână, cu vârful aţintit spre el. Striga ceva, însă 
Raith era acum un câine furios și, dacă știuse vreodată limba oamenilor, 
asta se întâmplase cu mult timp în urmă, într-un alt loc. 


Corăbiile se ciocniră, prinzând între ele un bărbat căzut în apă și zdrobindu- 
l. Toţi văzură o flacără strălucitoare ce li se reflectă în tăișurile armelor și se 
răsuciră îngroziţi în direcţia ei. 


Arma Părintelui Yarvi primită din sud. Un vas în flăcări se rostogoli prin aer 
și se zdrobi de o ladă de pe punte, împrăștiind flăcări pe scândurile acesteia. 


Bărbaţii din jur zburară peste bord, arzând, scheunând, parâmele se 
transformară în flăcări vii și Marea Mamă însăși deveni o baltă de văpăi 
clocotitoare. 


Raith simţi mâna lui Gorm strângându-i umărul. 
Ce mai aștepți ? 


Lovi un războinic cu securea, trântindu-l și călcându-l în picioare, apoi își 
înfipse lama ascuţită a securii în spatele altuia, când acesta se pregătea să 
fugă. Își croia drum pe punte, către un războinic înalt ce-l aștepta ţeapăn, cu 
obrăzarul strălucindu-i auriu pe faţă și cu monedele de aur de pe braţe 
reflectând lumina soarelui roșu la apus. 


Raith se ghemui brusc, stropind puntea cu salivă și privindu-i pe bărbaţi și 
umbrele ce jucau în jurul lor, luminaţi de flăcările jucăușe. 


Ţâșniră amândoi în același timp, securea și sabia izbindu-se cu un ţiuit 
prelung, apoi sabia se lovi de scut, după care urmă o lovitură cu piciorul și 
un salt și, în final, o izbitură ce găuri puntea în timp ce Raith se rostogoli în 
lateral. 


Își recăpătă echilibrul, își cântări securea în mână și începu să meargă în 
cerc, cu buzele umede tremurându-i, până când își văzu umbra întinzându- 
se pe punte în faţa sa, în direcţia căpitanului. Ştia că Soarele Mamă se afla 
foarte jos, știa că-l va orbi pe adversarul său, iar când acest lucru se petrecu, 
el se repezi înainte. 


Agăţă scutul căpitanului și i-l smulse din mână. Adversarul avea braţele mai 
lungi, însă Raith se lipi de el, apoi îl izbi cu capul în gură, chiar sub 
obrăzarul poleit cu aur. 


Bărbatul căzu pe spate- prinzându-se cu mâna de parapet -—, apoi securea lui 
Raith bubui în lemn și degetele căpitanului săriră prin aer răsucindu-se, iar 
acesta scăpă sabia peste bord, în apă. Raith mârâi, cu saliva rozalie 
scurgându-i-se pe barbă, apoi lovi cu sabia în jos și-l atinse pe căpitan chiar 
sub zale, când acesta încerca să se ridice. Un pocnet, și genunchiul i se arcui 
în direcţia greșită, făcându-l să se prăbușească în mâini. 


Raith simţi palma fierbinte a lui Gorm pe obraz. Ești un ucigaș! 


Molfăi dopul în timp ce izbea cu securea, ciopârțind și iar ciopârțind, 
pufăind și împroșcând cu bale până când nu mai putu să lovească deloc. Se 
îndreptă împleticindu-se spre parapetul corabiei și se sprijini de el, cu faţa și 
gura pline de sânge. 


Fumul se rostogolea pe deasupra apei. Ochii lui Raith se umplură de lacrimi 
și gâtul începu să-l ardă. 


Aici, cel puţin, lupta se sfârșise. Oameni morţi și oameni care încă mai 
urlau. Apa era plină de trupuri care se loveau ușor de chilă, legănându-se în 
același ritm cu corabia. Lui Raith îi tremurau genunchii, așa că se lăsă să 
cadă în fund la umbra provei în spirală. 


Mai multe corăbii de-ale lui Uthil tăiau valurile. Săgeţile zburau, cârligele 
se înfigeau în parapeţi, oamenii sărea de pe o corabie pe alta, se luptau și 
mureau, umbre negre în lumina tot mai slabă. Flăcările se întinseseră până 
la enormele corăbii comerciale și urlau în crepuscul, iar vâslele deveniseră 
o încâlceală de foc nimicitor și de torţe uriașe suspendate deasupra apei. 


— Ce mai luptă, băiete! 


Cineva îi aruncă lui Raith în poală coiful aurit al căpitanului și-l bătu ușor 
pe spate. 


— Nu simţi deloc teama, nu? 


Raith trebui să se străduiască din răsputeri ca să-și descleșteze fălcile, apoi 
să scuipe dopul năclăit de salivă. 


Câteodată i se părea că singurul sentiment pe care-l mai încerca era teama. 
Teamă că-și va pierde locul. Teamă că va rămâne singur. Teamă din cauza a 
tot ceea ce făcuse. Sau de lucrurile pe care era în stare să le facă. 


Lupta era singurul lucru de care nu se temea. 


Victorie 


Uscatul era un tărâm misterios și întunecat atunci când corăbiile începură să 
tragă la mal, iar cerul, o pânză de un albastru-închis, pătată de nori albi și 
presărată cu mii de stele strălucitoare. În larg, pe marea cea întunecată, 
rămășițele împrăștiate ale flotei Bunicii Wexen încă ardeau. 


Echipajele începură să sară jos, iar oamenii alergau veseli prin apa puţin 
adâncă, cu victoria strălucindu-le în ochii în care se reflectau sutele de 
focuri aprinse pe plajă. 


Skara îi privea cu atenţie, disperată să știe cine mai trăiește, cine e rănit sau 
cine a murit și arzând de dorinţă să se arunce ea însăși în apă pentru a afla 
totul cât mai repede. 


— Acolo! spuse Sora Owd, arătând cu degetul, iar Skara văzu galionul de la 
prova Câinelui Negru, al cărei echipaj venea agale pe prundiș. Simţi un fior 
de ușurare atunci când zări chipul surâzător al lui Jenner cel Albastru, apoi 
războinicul de lângă el își ridică puţin coiful aurit și îl văzu pe Raith rânjind 
la ea. Indiferent că Mama Kyre ar fi fost sau nu de acord, Skara o rupse la 
fugă pe plajă pentru a-i întâmpina. 


— Victorie, regina mea! strigă Jenner, iar Skara îl cuprinse în brațe- 
îmbrăţișându-l strâns-—, apoi îl apucă de urechi și-i trase capul în jos pentru 
a-i putea săruta chelia din creștet. 


— Ştiam eu că nu mă veţi dezamăgi! 


Jenner se înroși și arătă cu capul într-o parte. 


— Mulţumește-i lui. El l-a ucis pe căpitan, luptându-se de unul singur cu el. 
N-am mai văzut niciodată pe cineva luptând atât de aprig. 


Raith avea ochii strălucitori, iar Skara, înainte să-și dea seama ce face, îl 
îmbrăţișă și pe el, inspirând adânc mirosul lui acrișor de transpiraţie, un 
miros departe de a fi neplăcut. El o ridică în aer ridicol de ușor, răsucind-o 
apoi cu ușurință, de parcă ar fi fost doar un pai, râzând amândoi, beţi de 
victorie. 


— Avem un premiu pentru tine, spuse el, desfăcând un sac de pânză din care 
se revărsară zornăind în nisip monede valoroase. 


Sora Owd se ghemui și începu să răscolească printre monedele din argint și 
aur, pe faţa-i rotundă făcându-și apariţia și gropiţele când zâmbi satisfăcută. 


— Să ştii că astea vor prinde foarte bine vistieriei Throvenlandului, regina 
mea. 


— Iar acum are și Throvenlandul o vistierie, spuse Skara lăsându-și mâna pe 
umărul preotesei. 


Cu aceste monedele ar putea să-și hrănească oamenii, poate chiar să 
reconstruiască ceea ce arsese Yilling cel Strălucitor și să fie astfel regină, nu 
doar o fată cu un titlu de fațadă. Ridică dintr-o sprânceană spre Raith. 


— Trebuie să mărturisesc că n-am avut niciun pic de încredere în tine când 
te-ai așezat pentru prima oară lângă mine. 


— Nici măcar eu nu aveam, spuse el. 
Jenner îl înhăţă de-o mână, ciufulindu-i cu cealaltă părul alb. 


— Cine te-ar putea învinovăţi? E un ticălos cu o înfățișare ce nu trezește 
deloc încrederea! 


— Tu vorbeşti, bătrâne? i-o întoarse Raith, plesnindu-l pe Jenner cel 
Albastru peste mână, pentru a i-o da la o parte. 


— Aţi dovedit amândoi că sunteţi luptători de nădejde, zise Skara și alese 
două brățări din aur dintre monede, apoi îi întinse una lui Jenner, gândindu- 
se cât de mândru ar fi fost bunicul ei s-o vadă că le oferă daruri 
războinicilor săi. Şi prieteni credincioși totodată. 


Îl apucă pe Raith de încheietura-i groasă și îi prinse cealaltă brățară pe 
mână, apoi, ascunsă de întunericul dintre ei, își lăsă degetul să alunece pe 
dosul palmei lui. El își răsuci mâna pentru ca ea să-i atingă palma, iar ea i-o 
mângâie de-a curmezișul de două ori, întâi într-o direcţie, apoi în cealaltă. 


Skara își ridică privirea și-i întâlni ochii pironiţi asupra ei. De parcă n-ar 
mai fi avut la ce altceva să privească pe lumea asta. Cu siguranță, Mama 
Kyre n-ar fi găsit că așa ceva se cuvine. Nimeni n-ar fi făcut-o și probabil 
că de aceea se și simţea Skara atât de tulburată. 


— Oţelul a fost răspunsul nostru! Răcni cineva, iar ea tresări și-i eliberă 
numaidecât mâna, întorcându-se apoi pentru a-l vedea pe Regele Uthil 
străbătând plaja cu pași repezi, urmat de Părinte Yarvi tot numai un zâmbet. 


În jurul lor, toţi războinicii își înălțaseră săbiile, securile, sulițele, 
aclamându-i, expunându-și tăișurile ciobite după o zi de lupte, armele 
reflectând lumina focurilor și arzând în culorile flăcărilor, creând impresia 
că Regele de Fier și însoțitorii săi pășeau printr-o mare de foc. 


— Mama Război ne-a fost alături! bubui Grom-gil-Gorm ieșind din 
întunericul dunelor, cu o cicatrice nouă adăugată la noianul de cicatrice de 
pe faţă și cu barba încâlcită și plină de sânge uscat. Rakki pășea repede 
alături de el, cărându-i scutul enorm și purtând la rândul său urme proaspete 
după luptă. De partea cealaltă a regelui se afla Soryorn, cu braţele încărcate 
de săbii capturate. Mama Scaer venea în după ei, mișcându-și buzele subțiri 
ca o linie pentru a îngâna o rugăciune de mulţumire către Mama Corbilor. 


Cei doi mari regi, cei doi războinici faimoși, cei doi dușmani de-o viață 
ajunseră față în față și se priviră ochi pe deasupra unui foc pe cale să se 
stingă. Pe plajă amuţiseră toate râsetele și toate aclamațţiile, iar Cea Care 
Îngână Vântul cântă cu jale și împrăștie o jerbă de scântei învolburate peste 
prundișului, apoi departe, spre mare. 


Apoi Cel Care Frânge Săbiile își umflă pieptul enorm pe care atârna lanţul 
strălucitor făcut din mânerele săbiilor inamicilor învinși în luptă, apoi vorbi 
cu o voce ca un tunet: 


— Am privit marea și am văzut o corabie înaintând cu iuţeală, zburând pe 
apă ca un pescăruș cenușiu, împrăștiind corăbiile Marelui Rege ca pe grauri. 
O corabie cu catarg din fier, în mâinile războinicilor săi. Iar fierul sclipea în 
ochii căpitanului său cel fără de-ndurare. Şi de fier a fost şi măcelul ce s-a 
întins peste mare. lar în urma lui au rămas hoituri ce vor putea hrăni chiar și 
foamea Mării Mame. 


Un murmur se răspândi printre războinici. Frau mândri că fuseseră 
puternici, că avuseseră conducători pe măsură. Erau mândri la gândul că se 
vor compune cântece despre faptele lor și că fiii lor le vor asculta, ceea ce 
valora mai mult decât aurul. Uthil căscă ochii de uimire, lăsându-și sabia 
să-i alunece de la subraţ și vârful să i se înfigă în pământ. Glasul îi răsună la 
fel de aspru ca scrâșnetul tocilei ce alunecă pe-o lamă. 


— Am privit uscatul și am văzut o oaste cum se adună. lar deasupra ei 
flutura un stindard negru. Şi neagră a fost și urgia care s-a abătut asupra 
vrăjmașilor săi. lar oamenii Marelui Rege au fost mânaţi direct în mare, 
într-un tunet de oţel, de coifuri despicate și de scuturi sfărâmate. Și roșii au 
fost talazurile ce s-au năpustit asupra rămășițelor lor. Iar în urma sa au 
rămas hoituri ce vor putea hrăni chiar și foamea Mamei Război. 


Cei doi regi își strânseră mâinile deasupra focului și un cor de urale 
asurzitoare umplu văzduhul, apoi un bubuit de metal răsună când bărbaţii 
începură să izbească lamele ciobite de scuturile găurite sau să bată cu 
pumnii în umerii acoperiţi de zale ai camarazilor de alături, în timp ce Skara 
bătea din palme și râdea alături de ei. 


Jenner cel Albastru ridică din sprâncene. 


— Versuri destul de acceptabile, având în vedere timpul scurt acordat 
compunerii lor. 


— Dar barzii le vor putea cizela mai încolo, fără îndoială! 


Skara știa cum e să obţii o mare victorie, iar despre acea senzaţie chiar 
trebuia să se cânte. Marele Rege fusese izgonit de pe pământurile 
străbunilor ei, și-și simţea inima ușoară pentru prima dată de când fugise 
din Pădurea în flăcări... 


Apoi își aduse aminte de acel zâmbet amabil, stropit de sângele bunicului 
său, și se cutremură. 


— S-a numărat și Yilling cel Strălucitor printre cei căzuţi în luptă? strigă ea. 
Grom-gil-Gorm își întoarse privirea spre ea. 

— N-am văzut nicio urmă de-a câinelui ăluia ce venerează Moartea, nici de-a 
Companionilor săi. Oastea pe care-am căsăpit-o noi pe plajă era alcătuită 
din pleavă, din oameni prost înarmaţi și prost conduși. 

— Părinte Yarvi! 

Un băiat se strecură pe lângă Skara, înhățându-l pe preot de mânecă. 


— A sosit un porumbel. 


Fără voia ei, regina se înfioră de teamă când Părintele Yarvi își prinse 
toiagul din metal la subraţ și întoarse bucata de hârtie spre foc. 


— De unde-a sosit? 
— Din josul coastei, de dincolo de Yaletoft. 


— Aveam acolo oameni care supravegheau marea... spuse el, în timp ce-și 
plimba rapid ochii peste cuvintele mâzgălite pe foaie. 


— Ai primit vești? întrebă Regele Uthil. 


Yarvi înghiţi în sec. Un vânticel iscat din senin făcea hârtia dintre mâini lui 
să fluture. 


— Oastea Marelui Rege a trecut prin istmuri, prin partea de vest, murmură 
el. Zece mii de războinici au ajuns pe pământurile 'Throvenlandului și deja 


mărșăluiesc spre noi. 


— Ce? întrebă Raith, cu gura încă zâmbind, dar cu fruntea încreţită de 
nedumerire. 


Nu departe de ei, oamenii încă mai dansau în timp ce cineva cânta la fluier 
și râdeau, beau și sărbătoreau, însă chipurile din jurul celor doi regi deja 


începeau să devină sumbre. 


— Ești sigur? întrebă Skara cu o voce aproape imploratoare, de parcă ar fi 
fost un prizonier căruia i se iertase fapta și acum aflase că va muri din cauza 
alteia, mai grave. 


— Sunt sigur. 
Şi Yarvi mototoli hârtia și o azvârli în foc. 
Mama Scaer scoase un râs ca un lătrat, plin de amărăciune. 


— Totul a fost o înscenare! O fluturare din degete de-a Bunicii Wexen, ca să 
ne abată atenţia în timp ce ea dădea adevărata lovitură cu celălalt pumn. 


— O păcăleală, șopti Jenner cel albastru. 
— A sacrificat toţi acești oameni? zise Skara. Pentru a ne păcăli pe noi? 
— Pentru binele suprem, regina mea, murmură Sora Owd. 


Ceva mai jos, pe plajă, câteva focuri sfârâiră și se stinseră atunci când un 
val rece se năpusti pe prundiș. 


— Şi-a aruncat în luptă corăbiile de care s-a putut lipsi. Cei mai slabi 
luptători. Bărbaţi pe care nu mai trebuie să-i hrănească, să-i înarmeze sau 
să-și bată capul cu soarta lor, zise Regele Uthil încuviințând admirativ din 
cap. Trebuie să-i privim cu respect lipsa de scrupule. 


— Am crezut că Mama Război ne surâde, rosti Grom-gil-Gorm privind 
încruntat cerul negru. Se pare că bunăvoința ei s-a îndreptat în altă parte. 


Vestea se răspândi cu repeziciune, muzica se opri şi, odată cu ea, încetă și 
sărbătoarea. Mama Scaer îl privea pe Yarvi furioasă. 


— Ai crezut că o vei păcăli pe Bunica Wexen, însă ea e cea care te-a păcălit 
pe tine. Şi pe noi toți odată cu tine. Prost îngâmfat ce ești! 


— Dar nici înţelepciunea ta n-a ieșit la iveală! mormăi drept răspuns și 
Părintele Yarvi, pe faţa căruia jucau umbre amenințătoare. 


— Opriţi-vă! încercă să-i potolească Skara, pășind între ei. Trebuie să 
rămânem uniţi, mai ales acum! 


Insă murmurul creștea. Un zgomot neîntrerupt, asemănător cu cel pe care 
Skara auzise venind de dincolo de uși în noaptea în care războinicii Marelui 
Rege sosiseră în Yaletoft. 


— Zece mii de oameni? Asta ar însemna probabil de trei ori mai mulţi decât 
ce-am înfruntat noi astăzi! 


— De două ori mai mulți decât am înfruntat noi! 

— Ar putea pătrunde și mai mulţi prin acele istmuri! 

— Sigur Marele Rege a făcut rost de și mai multe corăbii. 

— Trebuie să-i lovim chiar acum, se răsti Uthil. 

— Trebuie să ne retragem, mârâi Gorm. Să-i atragem pe pământul nostru. 


— Opriţi-vă! strigă cu glas gâtuit Skara, însă nici ea nu se simţea în stare să 
le ţină piept. 


Sângele îi zvâcnea în urechi. Ceva clămpăni pe deasupra și ea icni, 
surprinsă. Raith o apucă de braţ și o trase în spatele său, scoțându-și apoi 
pumnalul. 


O pasăre ţâșni din noapte și se așeză pe umărul Mamei Scaer. Un corb, care 
își strânse aripile și apoi rămase nemișcat holbându-se la ei cu din ochii săi 
galbeni. 


— Yilling cel Strălucitor a sosit! ţipă el. 


Şi Skara se trezi din nou în întuneric, înconjurată de lumina înnebunitoare a 
flăcărilor ce se zăreau prin ferestre, în timp ce o mâna albă se întindea 
pentru a-i atinge fața. Stomacul i se strânse, genunchii începură să-i tremure 
și trebui să-l apuce pe Raith de braţ ca să nu se prăbușească. 


Mama Scaer desfăcu în tăcere peticul de hârtie prins de piciorul corbului. In 
tăcere citi cele câteva rânduri, cu chipu-i dăltuit în piatră parcă și mai 
imobil. In tăcere îndură și Skara frica ce-i pătrundea din trup ca răceala 
gheții, ca o piatră grea ce o împiedica să respire, în timp ce senzaţia de 
arsură îi urca din nou spre gât. 

Işi aduse aminte de vorbele pe care i le spunea uneori bunicul său. 

Victoria este un sentiment plăcut. Insă întotdeauna trecător. 

Glasul ei sună slab în noapte. 


— Ce mai e? 


— Alte vești proaste, spuse Mama Scaer. Știu unde s-a aflat de fapt Yilling 
cel Strălucitor. 


Preţul 


Rulf spunea mereu că locul cel mai potrivit în care poţi uita de probleme 
este prova unei corăbii sub o velă umflată de vânt, acolo unde cel mai aprig 
dușman ţi-e vântul și grija cea mai mare e valul următor. Lui Koll i se părea, 
firește, o probă de înţelepciune în timp ce se prindea hlizindu-se de galionul 
de la provă, bucurându-se de stropii mărunți ce-i udau faţa și de sarea pe 
care-o simţea pe buze. 


Insă zeilor le place să-și râdă de un om fericit. 


Un braţ i se încolăci în jurul umerilor ca un șarpe. Poate că nu era la fel de 
gros ca al lui Brand, însă forța lui era înspăimântătoare, iar degetele ce-i 
fluturau prin faţa ochilor erau pline de julituri și de cicatrice, în timp ce la 
încheietura braţului sclipea într-un portocaliu-deschis brăţara elfilor 
câștigată după o luptă contra a șapte bărbaţi odată. 


— Aproape am ajuns acasă. 


Thorn trase adânc aer în piept prin nasu-i strâmb și arătă cu capul înspre 
linia șerpuită a dealurilor Gettlandului ce tocmai răsăreau la orizont. 


— Bănuiesc că ai să te duci din nou s-o vezi pe Rin. 


— Poţi să-ți păstrezi amenințările pentru tine, oftă Koll. Brand mi-a ţinut 
deja o predică... 


— Brand nu vorbește destul de tare. El e obișnuit să renunțe ușor. Zeii îmi 
sunt martori, chiar trebuie să fie așa ca să se poată înțelege cu mine. Dar eu 


m-am măritat cu Brand, zise Thorn, mângâindu-și cheia din aur roșu de la 
gât și plimbând-o de-a lungul lanţului de care era atâmată. Așa că Rin e ca 
și sora mea. lar cu mine nu cazi ușor la pace. Mi-ai plăcut mereu și mie de 
obicei nu-mi prea plac oamenii, dar înţelegi ce vreau să spun? 


— Nu-i prea greu de înţeles, încuviință Koll. Mă simt de parcă sunt prizonier 
într-o cameră care se micșorează. Nu reușesc să-mi dau seama cum să fac 
ce-i corect şi față de Rin, și față de Părintele Yarvi. 


— Vrei să spui că nu reușești să-ţi dai seama cum să obţii ce-ţi dorești de la 
amândoi? 


Koll se uită în sus, spre ea cu o privire vinovată. 
— Vreau să fiu iubit în timp ce schimb lumea. Greșesc foarte mult? 


— Doar dacă totul se termină prin a nu obţine nimic din ceea ce-ţi dorești și 
lași și un dezastru în urma ta, oftă Thorn, după care îl bătu pe umăr, 
înţelegătoare. Dacă te consolează cu ceva, știu cum te simți. Am făcut un 
jurământ faţă de Regina Laithlin să-i fiu Păzitor Ales și i-am jurat lui Brand 
că-i voi fi soţie... se pare că amândoi merită mai mult de-atât. 


Koll ridică din sprâncene, căci se simţea tare ciudat acum, când își dăduse 
seama că până și Thorn cea mereu sigură pe sine putea avea îndoieli 
serioase uneori. 


— Nu sunt convins că ei ar fi de acord cu tine. 


— Nu sunt convinsă nici că n-ar fi de acord, pufni ea. Mi se pare că nu mă 
pot împărţi suficient de mult între ei doi și nici nu pot ghici mereu ce vor de 
fapt de la mine. N-am avut niciodată intenţia să devin... of... 


Ridică un pumn strâns în faţa ochilor și îl privi încruntată, ridicând din 
umeri. 


— O ticăloasă mereu pusă pe harţă. 


— N-ai vrut asta? 


— Nu, Koll, n-am vrut asta. 
— Atunci ce-ai de gând să faci? întrebă el. 


— Să mă străduiesc mai mult, bănuiesc, spuse ea, oftând. Dar tu ce-ai de 
gând să faci? 


Koll oftă și el și își întoarse privirea spre casă. 


— N-am nicio afurisită de idee, răspunse, apoi se încruntă când văzu pete 
cenușii pe cer. Ala e fum? 


Se strecură pe sub braţul lui Thorn, sări pe un butoi, iar de acolo, pe catarg. 
Regina venise și ea lângă parapet, privind încruntată spre vest, în timp ce 
vântul îi flutura părul lung și auriu. 


— O prevestire de rău augur, murmură Skifr de sub glugă, uitându-se la 
păsările ce dădeau târcoale pe deasupra siajului. O prevestire tare, tare 
întunecată. 


Koll se târî pe vergă și-și încolăci picioarele în jurul ei, ţinându-se cu o 
mână de vârful catargului și pe cealaltă ducând-o streașină la ochi ca să 
vadă mai clar ce se întâmplă în 'Thorlby. La început, nu zări prea multe din 
cauza legănatului corabiei în sus și-n jos, apoi Marea Mamă se liniști câteva 
clipe și Koll reuși să distingă totul cu claritate. Docurile, zidurile, citadela... 


— O, zei! șopti el. 


O cicatrice întunecată străbătea coasta dealului și împărțea inima orașului în 
două. 


— Ce vezi acolo? se răsti Regina Laithlin. 
— Foc, spuse Koll, simțind cum i se zbârlește părul de pe ceafă. 'Thorlby e în 


flăcări. 


Flăcările cuprinseseră docurile cu totul. Acolo unde înainte mulțimile de 
oameni forfoteau cât era ziua de lungă, iar pescarii își descărcau năvoadele 


și neguțătorii strigau prețul mărfurilor, pluteau acum, peste ruinele, nori de 
praf învolburaţi. În picioare nu mai rămăsese decât un chei, celelalte zăceau 
sfărâmate în apă. Catargul înnegrit al unei corăbii scufundate se ițea dintre 
valurile agitate, iar mai încolo se zărea galionul de la prova altei corăbii. 


— Ce s-a întâmplat? întrebă cineva, căci în aer se simţea deja duhoare de 
lemn ars. 


— Duceţi-ne la țărm! strigă Thorn, strângând atât de tare parapetul din lemn, 
încât încheieturile i se albiră. 


Vâsliră tăcuţi cu toţii, privind orașul cu clădiri în care se căscau acum găuri 
mari ce le făceau să semene cu niște dinţi stricați și rupţi pe pantele abrupte 
ale dealurilor. Case arse din temelii, ferestre goale ca ochii stârvurilor, 
schelete de grinzi înnegrite ce ieșeau prin acoperișuri, alcătuind o priveliște 
dezgustătoare. Casele încă mai trimiteau în văzduh rotocoale de fum negru, 
iar pe deasupra lor pluteau în cercuri corbii, croncănind recunoscători către 
mama lor de fier. 


— Of, zei! murmură Koll. 


Strada a Şasea— pe care se aflase înainte fierăria lui Rin, acolo unde 
munciseră împreună, unde râseseră împreună și zăcuseră lungiţi împreună —, 
era acum un talmeș-balmeș de dărâmături înnegrite, la umbra citadelei. Se 
înfioră de teamă până în vârful degetelor, o teamă care își înfipse ghearele 
în pieptul lui ca o fiară, abia lăsându-l să respire. 


Chiar în clipa în care chila se înfipse în prundiș, Thorn ţâșni de la provă. 
Koll o urmă imediat, de-abia băgând în seamă frigul și aproape înghițind 
nisipul aruncat de tălpile ei. 


— Nu, o auzi Koll șoptind, după care 'Thorn își duse dosul mâinii tremurânde 
la gură. 


El se uită în sus pe plajă, spre șirul de tumuli ai regilor morţi de mult. 
Acolo, pe un petic de iarbă cu fire subţiri, se aflau câteva zeci de persoane, 
cu umerii lăsaţi și cu capetele plecate. 


Oameni adunaţi pentru o înmormântare, iar Koll simţi din nou teama 
strângându-l ca o gheară. 


Incercă s-o cuprindă de umeri pe Thorn ca s-o liniștească sau ca să se 
liniștească pe el însuși — nu era sigur-—, însă ea se scutură brusc și o rupse iar 
la fugă, aruncând nisip în spate cu tocurile cizmelor, iar Koll o porni după 
ea. 


Putea auzi glasuri îngânând ceva. Brinyolf, 'Țesătorul de Rugăciuni, intona 
un cântec pentru Tatăl Pace, pentru Cea Care Scrie și pentru Cea Care 
Judecă, pentru Moartea care veghează Ultima Poartă. 


— Nu, o auzi pe Thorn murmurând în timp ce se chinuia să urce prin nisipul 
de pe dune. 


Atunci se opri și Brinyolf din cântat. Doar foșnetul vântului prin iarbă și 
țipătul îndepărtat al unui corb plutind pe curenţii de aer tulburau liniștea. 
Chipuri palide, trase, șocate, scăldate în lacrimi, încordate de furie se 
întoarseră spre ei. 


Koll o văzu pe Rin și oftă ușurat, însă rugăciunea lui de mulțumire se stinse 
imediat când îi văzu buzele strâmbate de durere și lacrimile ce-i șiroiau pe 
obraji. O urmă pe Thorn care deja ajunsese lângă ea, cu genunchii 
tremurând, disperat să afle, dar și temându-se de ce-ar fi putut afla. 


Văzu rugul cel mare din bușteni, înalt până la brâu. 


Văzu trupurile întinse pe el. Pe toți zeii, oare câte erau acolo? Vreo 
douăzeci? Treizeci? 


— Nu, nu, nu! şopti Thorn, apropiindu-se de un trup întins pe rug. 


Koll zări părul negru răsfirat de vânt și mâinile palide încrucișate pe pieptul 
masiv, ale căror încheieturi groase erau acoperite de cicatrice șerpuitoare. 
Însemnele unui erou. Însemnele unei fapte măreţe. Ale unei fapte care-i 
salvase viaţa lui Koll. Se apropie de Rin pentru a vedea acel chip mai clar. 
Chipul lui Brand, palid și rece, cu o mică tăietură curată și întunecată chiar 
sub ochi. 


— Oh, zei! murmură el, nevenindu-i să-și creadă ochilor. 


Brand păruse întotdeauna atât de liniștit și de puternic, solid ca una dintre 
stâncile pe care se sprijinea Thorlby-ul. N-avea cum să fie mort. Nu era 
posibil. 


Koll închise ochii strâns, apoi îi deschise, însă el era tot acolo, pe rug. 


Brand trecuse prin Ultima Poartă și gata, povestea lui se terminase. Se 
terminase totul. 


Şi Koll scoase un formnăit ciudat- din cauza nasului care-l durea-, apoi 
lacrimile începură să-i curgă pe obraz. 


Thorn se aplecă deasupra lui Brand, apropiindu-și de el mâna pe care 
brăţara elfilor devenise neagră și moartă, apoi încetișor, cu blândețe, îi dădu 
la o parte șuviţa de păr de pe faţă. Își scoase lanţul de la gât, îl apucă ușor 
pe Brand de ceafă și-i strecură lanţul în jurul gâtului, împingând cheia din 
aur sub cămașă. Era cea mai bună cămașă a lui, păstrată pentru ocazii 
speciale care nu mai apucaseră să vină, iar ea îi netezi mica umflătură creată 
de cheie, ușor, cu degete tremurătoare, din nou și din nou. 


Rin se agăţă strâns de Koll, iar el o cuprinse cu braţul, moale, slab și inutil. 
O simţi tremurând și suspinând în tăcere și deschise gura pentru a-i spune 
ceva, însă nu reuși să rostească nimic. Trebuia să se comporte ca un ucenic 
de preot. Trebuia să aibă mereu cuvintele potrivite. Însă ce cuvinte putea 
găsi acum? 


Rămase acolo la fel de neajutorat cum fusese când murise mama sa, când 
stătuse cu ochii ațintiţi asupra trupului ei întins pe rugul din bușteni, iar 
Părintele Yarvi vorbise pentru că el nu fusese în stare. Nu fusese în stare 
decât să se uite la ea și să se gândească la ce pierduse. 


Mulțimea amuţită se despărți în două și-i făcu loc Reginei Laithlin să 
treacă. Vântul îi biciuia părul și i-l flutura în jurul feţei, iar rochia atârna pe 


ea, udă de la apă mării prin care trecuse când sărise de pe corabie. 


— Unde e Prinţul Druin? se răsti ea. Unde e fiul meu? 


— E în siguranţă, în camerele tale, regina mea, spuse Brinyolf, Ţesătorul de 
Rugăciuni, a cărui bărbie dispăruse cu totul în faldurile de grăsime de la gât 
în timp ce privea trist rugul. Mulțumită lui Brand. El a început să tragă de 
clopote, ca să ne avertizeze. Gărzile care-l păzeau pe Druin nu și-au asumat 
niciun risc. Au închis Poarta Urlătoare și au izolat citadela de restul lumii. 


— Cine-a făcut asta? întrebă Laithlin, privind grămada de cadavre cu ochii 
mijiţi. 


Edni, una dintre fetele antrenate de Thorn, care avea un bandaj pătat în jurul 
capului, scuipă dezgustată. 


— Yilling cel Strălucitor și Companionii săi. 


— Yilling cel Strălucitor, murmură Laithlin. Un nume pe care l-am auzit 
pomenit mult prea des în ultimul timp. 


Thorn se îndreptă de spate încet. Nicio lacrimă nu-i curgea pe față, însă 
Koll putea distinge câte un geamăt sugrumat de fiecare dată când expira. 
Rin o strânse cu blândeţe de umăr, însă Thorn nu se întoarse, nu se mișcă 
deloc, de parcă se afla într-un vis. 


— Au sosit cu două corăbii, spunea Edni. Poate trei. În timpul nopţii. Nu 
erau atât de mulţi încât să cucerească orașul, dar au fost destui ca să-i dea 
foc. Câţiva throvenlanderi sosiseră cu o zi înainte, spunând că sunt 
negustori. Credem că ei le-au dat drumul înăuntru. Apoi Yilling și 
Companionii săi s-au răspândit prin oraş și au început să dea foc. 


— Brand i-a auzit, bălmăji Rin. A plecat să sune clopotul, spunând că trebuie 
să avertizeze lumea. Spunea că trebuie să facă bine. 


— Ar fi fost mult mai rău dacă nu era el, adăugă un războinic bătrân, cu o 
mână prinsă într-un bandaj cu atelă, iar când clipi, un șuvoi de lacrimi 
începu să i se scurgă pe obraji. Întâi am auzit clopotul. Apoi pretutindeni 
am văzut focuri. Totul era un haos, iar Yilling cel Strălucitor hohotea în 
mijlocul lui. 


— Hohotea și ucidea, spuse Edni. Bărbaţi, femei, copii. 


Brinyolf clătină din cap, scârbit. 
— La ce te poți aștepta din partea unuia care nu se închină decât Morţii? 


— Ştiau unde se află gărzile, rosti Edni, strângând pumnii. Pe ce străzi să 
apuce. La ce clădiri să dea foc. Ne știau punctele tari și punctele slabe. Ştiau 
absolut totul! 


— Ne-am luptat totuși, regina mea! zise 'Ţesătorul de Rugăciuni, lăsându-și 
mâna grăsună pe umărul subţire al lui Edni. Ai fi fost mândră văzând cum 


s-au luptat oamenii tăi! Mulțumită zeilor noștri, i-am alungat din oraș, 
însă... Mama Corbilor și-a luat tributu-i greu... 


— Asta e mâna Bunicii Wexen, murmură Koll, ștergându-se la nas. Doar a 
ei, a nimănui altcuiva. 


— Thorn, spuse Regina Laithlin, făcând un pas în față. Thorn. 
O apucă de umeri și o strânse cu putere. 

— Thorn! 

Thorn clipi des, de parcă atunci s-ar fi trezit dintr-un vis. 


— Eu trebuie să rămân aici, îi spuse regina, să încerc să vindec rănile 
Thorlby-ului și să mă îngrijesc de cei care au scăpat. 


Gâfâitul sugrumat al lui Thorn se transformase într-un mârâit neîntrerupt, 
iar mușchii fălcilor de sub pielea feţei pline de cicatrice îi jucau sălbatic. 


— Eu trebuie să lupt. 


— Da. Şi nu te-aș împiedica nici dacă aș putea, zise regina, ridicând bărbia. 
Te eliberez de sub jurământ, Thorn Bathu. Nu mai ești Păzitorul meu Ales. 


Se aplecă și mai aproape de ea, cu glasul tăios ca o lamă de pumnal: 


— Acum trebuie să fii o sabie. Sabia care-și va croi drum până la Yilling cel 
Strălucitor, sabia care va aduce răzbunare! 


Thorn încuviinţă încet din cap, cu pumnii strânși, tremurători. 

— Jur! 

— Regina mea, zise Edni, l-am prins pe unul de-al lor. 

— Unde e? întrebă Laithlin mijind ochii. 

— E legat și păzit în citadelă. N-a rostit nici măcar o vorbă. Dar după armură 
și după brățările de pe mâini, nu încape îndoială că este unul dintre 
Companionii lui Yilling cel Strălucitor. 

Thorn rânji arătându-și dinţii. Brăţara elfilor începuse să pâlpâie din nou, 
însă acum era fierbinte ca un cărbune încins, aruncând o umbră purpurie pe 


faţa ei suptă și palidă și o sclipire sângerie în ochii săi strălucitori. 


— Cu mine va vorbi, șopti ea. 


III 


NOI SUNTEM PAVĂZA 


Monștri 


— Aliați, începu Skara. Prieteni! 


De parcă numindu-i prieteni putea să se convingă în sinea ei că nu-i sunt 
dușmani. 


— Am considerat că e mai bine dacă ne strângem doar noi șase, astfel încât 
să putem stabili ce putem face mai departe fără prea multe... întreruperi. 


Se referea la permanentele contraziceri mărunte, la insultele și la 
amenințările ce sufocau o discuţie la care participa toată lumea. 


Regele Uthil și Regele Gorm se priveau încruntaţi. Părintele Yarvi și Mama 
Scaer se uitau la fel de încruntaţi unul la celălalt. Sora Owd stătea rezemată 
de spătarul scaunului, cu braţele încrucișate la piept, cu o privire ursuză. Un 
vânticel sărat dinspre mare răscoli iarba înaltă de pe tumuli, făcând-o pe 
Skara să tremure chiar dacă afară era foarte cald. 


O întâlnire ferită de ochii celorlalți, în timp ce fluturii zburau printre florile 
plantate pe mormintele părinţilor pe care Skara abia dacă apucase să-i 
cunoască așa cum trebuie. O întâlnire discretă, cu doi regi, trei preoți și ea. 
Şi cu ameninţarea că furia Bunicii Wexen se va dezlănţui asupra lor. 


— Bun, deci asta e situaţia noastră, zise Mama Scaer, răsucindu-și una dintre 
brățările elfilor în jurul încheieturii sale subţiri. Am intrat într-un bucluc 
destul de mare. 


— Zece mii de războinici de-ai Marelui Rege se îndreaptă spre noi, spuse 
Uthil. Iar printre ei flutură stindardele multor eroi faimoși. 


— Şi mai mulţi continuă să se strecoare prin istmurile de lângă Yutmark în 
fiecare zi, spuse Gorm. Trebuie să ne retragem. Trebuie să părăsim 
Throvenlandul. 


Skara tresări. Să abandoneze Fortăreaţa lui Bail. Să-și abandoneze oamenii 
și pământul. Să abandoneze moștenirea lăsată de bunicul său. Numai acest 
gând, și tot o făcea să se simtă rău. Foarte rău. 


Uthil își lăsă sabia scoasă din teacă să-i alunece dintre mâini, până ce vârful 
ajunse să i se sprijine în iarbă. 


— Nu văd cum am putea ieși câștigători în acest mod. 


— Dar cum crezi că am putea câștiga? încercă Skara, străduindu-se să stea 
dreaptă și să afișeze o expresie demnă de o regină, chiar dacă ar fi preferat 
să se târască plângând și să se ghemuiască sub jilțul său. Însă Uthil îşi 
răsuci încet sabia, cu o expresie la fel de dură ca stâncile de sub ei. 


— Am fost mereu gata să mă încred în norocul meu în luptă, însă nu sunt 
singur pe lume. Trebuie să mă gândesc la soţia și la fiul meu. 'Trebuie să mă 
gândesc la ce urmează să le las moștenire. 


Skara simţi cum mâncarea din stomac încearcă să-i urce înapoi pe gât și se 
luptă să o păstreze acolo. Atunci când nici măcar Regele de Fier nu mai 
spune că oţelul e răspunsul, înseamnă că lucrurile chiar sunt grave. 


Mama Scaer își răsuci capul chel și scuipă peste umăr. 

— Poate că a sosit vremea să-i trimitem un porumbel Bunicii Wexen. 
Părintele Yarvi pufni. 

— Mama Adwyn a ţinut să precizeze că nu va face în veci pace cu mine. 


— Așa zici tu. 


— Crezi că mint? o întrebă Yarvi, aruncându-i o privire furioasă. 
— De obicei, da! zise Scaer, privindu-l la fel de furioasă. 


— Regele Fynn a făcut pace cu Bunica Wexen, rosti Skara cu un glas 
șovăielnic. Şi ce bine i-a făcut! 


Cei doi regi stăteau acolo tăcuţi. Scaer se aplecă în faţă, sprijinindu-și 
mâinile tatuate pe genunchi. 


— Fiecare război reprezintă un preludiu pentru pace. O negociere cu ajutorul 
armelor, nu al cuvintelor. Hai să mergem la Bunica Wexen cât încă mai 
avem ceva cu care putem negocia... 


— Nu vom negocia nimic! lătră o voce. N-o să facem nicio pace! 


Thorn Bathu se ivi de după cel mai apropiat tumul. La început, Skara se 
bucură foarte tare când o văzu. Singura femeie de care poți avea nevoie 
când sorții îți sunt împotrivă. Apoi Thorn smuci de un lanţ. Un prizonier 
veni împleticindu-se după ea, cu mâinile legate în faţă și cu un sac pătat de 
sânge pe cap. În urma lor, Skara zări o siluetă înfofolită într-o mantie din 
petice pestriţe, cu chipul ascuns sub glugă. În sfârșit, Skara întâlni ochii lui 
Thorn, care ardeau în orbitele întunecate cu o furie aproape dureros de 
privit. 


— Yilling cel Strălucitor a atacat orașul 'Thorlby azi-noapte, mormăi ea, 
lovindu-l pe prizonier cu piciorul și trântindu-l în genunchi înaintea celor 
trei conducători și a celor trei preoți. A ars jumătate de oraș. Regina Laithlin 
încă se mai află acolo, îngrijindu-se de răniţi. A ucis bărbaţi femei, copii. L- 
a ucis... 


Tuși scurt, înecându-se, dar reuși să se adune și ridică bărbia, cu ochii 
strălucitori și umezi. 


— L-a ucis pe Brand. 


Gorm îi aruncă o privire încruntată preotesei sale. Pumnul lui Uthil se 
încleștă pe mânerul sabiei. Părintele Yarvi făcu ochii mari, părând gata să 


cadă de pe scaun. 
— O, zei, șopti el, cu chipul golit de sânge. 
— Îmi pare... foarte rău... se bâlbâi Skara. 


Își aminti cum o susținuse și o îmbărbătase Thorn când sosise pentru prima 
oară în Thorlby. Își dorea să o poată îmbărbăta și ea la fel acum. Însă chipul 
ei părea atât de plin de furie acum, încât Skara de-abia îndrăznea să o 
privească, darămite să o mai și atingă. 


Necunoscuta își coborî jos gluga zdrenţăroasă. O femeie din sud cu piele 
întunecată, suplă ca un bici și plină de arsuri pe partea stângă a feţei. Mai 
demult, Skara s-ar fi cutremurat la vederea ei, însă acum începea deja să se 
obișnuiască. 


— Salutări, regi măreţi, regine măreţe și preoţi măreţi, zise ea înclinându-se, 
expunându-și astfel petele chele din părul cărunt tăiat foarte scurt. În 
Ținutul Alyukilor, mi se spune Sun-nara-Skun. În Kalyiv, mi se spune 
Scarayoi, Cea Care Pășește Printre Ruine. 


— Iar aici cum ţi se spune? o repezi Mama Scaer. 
— Ea e Skifr, murmură Yarvi. 


— Vrăjitoarea Skifr? zise Scaer strâmbându-și buzele a dezgust. Hoaţa de 
relicve ale elfilor? Cea pe capul căreia a pus recompensă Bunica Wexen? 


— Chiar ea, porumbiţa mea, zise Skifr zâmbind. Bunica Wexen mi-a ars casa 
și mi-a ucis neamurile, așa că sunt și eu vrăjmașul cel mai aprig al celui mai 
aprig vrăjmaș al tău. 


— Cel mai potrivit dintre toți, bubui Gorm, privindu-l încruntat pe cel 
înlănţuit. Și trebuie să ne jucăm de-a ghicitul cu privire la cine-i oaspetele 


nostru? 


Thorn pufni, apoi îi smulse acestuia sacul de pe cap. 


Skarei aproape că i se făcu rău când îi văzu faţa. Pocită de lovituri, năpădită 
de vânătăi, cu un ochi umflat și închis, iar cu celălalt doar o pată roșie. Apoi 
își dădu seama că-l cunoștea. Era unul dintre cei aflaţi în Pădure în noaptea 
când fusese incendiată. Unul dintre cei care râsese când Regele Fynn se 
prăbușise mort în flăcări. Ştia că trebuie să-l urască, însă când îi văzu chipul 
desfigurat nu simţi milă. Milă și dezgust pentru ce i se întâmplase. 


Fii la fel de generoasă cu dușmanii ca și cu prietenii tăi, obișnuia să-i 
spună mereu bunicul său. Nu pentru ei, ci pentru tine. 


Insă Thorn era departe de-a se simţi generoasă. 


— El e Asborn cel Făr”- de-Teamă, Companion al lui Yilling cel Strălucitor, 
zise ea, după care își înfipse degetele în părul năclăit de sânge al bărbatului 
și-i smuci capul mai aproape de ea. A fost capturat în atacul asupra 
Thorlby-ului și până la urmă s-a dovedit că poate simți și el teama. Spune-le 
și lor ce mi-ai spus mie, vierme! 


Din gura distrusă a lui Asborn ieșiră printre dinţii sparți câteva cuvinte greu 
de deslușit, asemănătoare cu un cârâit: 


— Un mesaj... pentru Yilling cel Strălucitor. Ca să atace 'Thorlby-ul. Când... 
și unde... și cum să atace. 


Skara tresărea de fiecare dată când prizonierul scuipa câte un cuvânt odată 
cu sfărâmături de dinţi și salivă amestecată cu sânge. 


— Aveţi... un trădător printre voi. 


Părintele Yarvi sări în picioare, strângându-și mâna schiloadă într-o imitație 
jalnică de pumn. 


— Cine e? 


— Doar Yilling îl cunoaște, spuse bărbatul, aţintindu-și ochiul injectat asupra 
Skarei. Poate că șade chiar acum printre voi, adăugă el, rânjind cu buzele 
pline de sânge. Poate că... 


Thorn îl plesni peste faţa distrusă, trântindu-l pe o parte, apoi ridică mâna 
pentru a-l mai lovi o dată. 


— Thorn! strigă Skara, agățându-se de ea. Nu! 
Thorn o privea cu chipul schimonosit de furie și de durere. 


— Te rog, dacă vei continua să-l rănești, te vei răni pe tine însăţi. Ne vei răni 
pe noi toți. Te implor, arată-i îndurare! 


— Indurare? șuieră Thorn, cu lacrimile șiroindu-i pe obrazul brăzdat de 
cicatrice. Dar ei i-au arătat îndurare lui Brand? 


— Nu mai multă decât i-au arătat și bunicului meu, spuse Skara, simțind cum 
lacrimile o podidesc. Dar noi trebuie să fim mai buni decât ei! 


— Nu! Trebuie să fim mai răi! 


Thorn îl smuci sălbatic pe Asbom de lanţ, ridicând din nou pumnul 
încleștat, însă rânjetul bărbatului se lăți. 


— Yilling cel Strălucitor va veni după voi! hârâi el. Yilling cel Strălucitor va 
veni și va aduce și Moartea cu el! 


— O, Moartea e deja aici. 


Skifr se răsuci și ridică un braţ. In pumnul strâns avea un obiect din metal 
negru. Urmă un pocnet asurzitor care o făcu pe Skara să tresară și o ceață 
roșie ţâșni din capului lui Asborn, care prăbuși într-o rână, cu părul în 
flăcări. 

Skara se uita la el, cu ochii căscaţi, plini de groază. 


— Mamă Război, apără-ne, șopti Gorm. 


— Ce-ai făcut? ţipă Mama Scaer, ridicându-se cu o asemenea grabă de pe 
scaun, încât acesta se rostogoli în iarbă. 


— Bucură-te, porumbiţa mea, căci te-am făcut să simţi gustul victoriei! 


Skifr ţinea în sus obiectul acela mortal, din a cărui gură aflată la capăt ieşea 
un fir de fum. 


— Ştiu unde mai putem găsi din astea. Relicve puternice, pe lângă ele cea 
din mâna mea pare o bagatelă. Arme de-ale elfilor, făcute înainte de 
Sfărâmarea Zeiţei! 


— Unde? întrebă Yarvi, iar Skara descoperi uluită că ochii preotului 
străluceau de dorinţă. 


— În Strokom, spuse Skifr, privindu-l pe Yarvi cu capul plecat pe un umăr. 


— Nebunie! zbieră Mama Scaer. Strokomul este interzis de Consiliul 
Preoteselor. Oricine pătrunde acolo se îmbolnăvește și moare! 


— Eu am pătruns acolo, zise Skifr ridicând un braţ lung pentru a indica 
brăţara elfilor ce pâlpâia la încheietura lui Thorn într-o lumină portocalie. 
Am adus fleacul acela și uite că încă mai fac umbră pământului. Niciun 
tărâm nu mi-e interzis. Eu sunt Cea Care Pășește Printre Ruine și cunosc 
toate intrările. Chiar și pe cele care ne pot feri să ne îmbolnăvim dacă 
pătrundem în Strokom. Rostiţi cuvântul și vă voi pune-n mâini arme cărora 
niciun om, niciun erou, nicio oaste nu li se va putea împotrivi. 


— Şi să fim blestemaţi cu toţii? răcni Mama Scaer. Ţi-ai pierdut minţile? 
— Se vede că încă nu mi le-am pierdut. 


Regele Uthil se ridică în picioare calm, tot și calm se îndreptă spre trupul lui 
Asborn, și la fel de calm se ghemui lângă el. 


— Războinicul destoinic e cel care încă mai răsuflă atunci când corbii se 
ospătează. Regele adevărat e cel care privește hoiturile arzând ale 
vrăjmașilor săi. 


Iși înfipse degetul mic în gaura curată din fruntea lui Asborn și în ochii lui 
strălucitori păru să se aprindă iarăși acel foc nebun. 


— Oţelul trebuie să fie răspunsul, zise el scoțându-și degetul mânjit de sânge 
din rană, după care și-l privi ridicând o sprânceană. lar ăsta e doar un alt fel 


de oțel. 


Skara închise ochii, strângând cu putere braţele scaunului pe care ședea. 
Încercă să se liniștească, să răsufle din ce în ce mai ușor, să-și potolească 
stomacul răzvrătit și să-și înăbușe groaza ce-o cuprinsese. Groaza de a 
vedea cum se face magie. Groaza de-a fi martoră la uciderea unui prizonier. 
Groaza de-a înțelege că dintre cei prezenţi ea părea singura căreia îi păsa. 
Trebuia să fie dârză. Trebuia să fie inteligentă. Trebuia să fie puternică. 


— Eu zic că ar trebui să rămână ascuns până nu ne taie pe toţi în bucăţi, rosti 
Gorm. 


— Eu zic că ar trebui împlântat în inima lui Yilling cel Strălucitor! mormăi 
Thorn. 


— Ne putem da seama cu toţii că durerea te-a înnebunit, se răsti Mama Scaer 
la ea. Magie de-a elfilor? Gândiţi-vă la ce spuneţi! Riscăm o nouă 
Sfărâmare a Zeiţei! Şi mai avem şi-un trădător printre noi! 


— Un trădător responsabil de arderea Thorlby-ului, lătră Thorn, așa cum ai 
visat că se va întâmpla atâţia ani la rând! Un trădător în slujba Marelui 
Rege, cu care acum vrei să cazi la pace! 


— Ai grijă ce acuzaţii îmi arunci, sălbatico... 

Skara se sili să deschidă ochii. 

— Toţi am făcut sacrificii! strigă ea. Toţi am pierduţi prieteni, cămine, 
familii. Trebuie să rămânem uniţi, altfel Bunica Wexen ne va zdrobi unul 


câte unul! 


— Am sfidat autoritatea Marelui Rege, spuse Părintele Yarvi, iar asta e tot e 
are. Tot ce-l reprezintă. Nu poate da înapoi și nici noi n-o putem face. Ne- 
am ales cu toţii calea de urmat. 


— Tu ai ales-o pentru noi, se repezi Mama Scaer. Un pas însângerat după 
altul! Şi asta ne-a dus la pieire. 


Skifr scoase un râs ca un lătrat. 


— O să bâjbâiţi mult și bine fără ajutorul meu, porumbeilor. Intotdeauna 
vom avea riscuri de înfruntat. Intotdeauna vor fi pierderi. Dar eu v-am 
arătat magie interzisă și Soarele Mamă încă mai răsare. 


— Conducem pentru că oamenii se încred în noi, spuse Gorm. Ce ne vom 
face fără încrederea lor? 


— Conduci pentru că oamenii se tem de tine, zise Părintele Yarvi. Cu arme 
ca asta, teama lor va crește și mai mult. 


— E ceva malefic, Părinte Yarvi, șuieră Scaer. 


— Mă tem că e răul cel mai mic, Mamă Scaer. Victoriile glorioase duc la 
cântece de slavă, iar cele lipsite de glorie nu sunt mai puţin folositoare 
odată ce barzii se apleacă asupra lor. Însă înfrângerile glorioase sunt doar 
înfrângeri. 


— Avem nevoie de timp de gândire, spuse Skara ridicând palmele de parcă 
ar fi încercat să liniștească niște câini turbaţi. 


— Nu prea mult. 

Skifr întinse mâna brusc și prinse o frunză ce plutea rotindu-se în aer. 

— Nisipul se scurge prin clepsidră și Yilling cel Strălucitor se apropie. Aveţi 
de gând să faceţi ce e necesar pentru a-l înfrânge? Sau îl lăsaţi pe el să vă 


înfrângă? 


Zdrobi frunza ce degetele, se răsuci cu spatele la ei și, ţinând palma ridicată, 
lăsă rămășițele acesteia să fie suflate de vânt. 


— Dacă mă întrebaţi pe mine, porumbeilor, asta nu poate fi în niciun caz o 
cale! 


— N-o să fie pace, mârâi Thorn Bathu, smucind de lanţ și săltându-l pe umăr. 
Nu cât timp Yilling cel Strălucitor și cu mine suntem încă în viaţă. Asta vă 
promit! 


Şi se întoarse, urmând-o pe Skifr, târând după ea trupul lui Asborn ale cărui 
picioare lăsau dâre în iarbă. 


Gorm se ridică încet, încruntat peste măsură. 


— Să ne întâlnim din nou mâine-dimineaţă cu toţii și să decidem soarta 
alianţei noastre. Şi poate chiar soarta întregii Mări Sfărâmate. 


Regele Uthil se ridică și el de pe scaun. 

— Avem multe de discutat, Părinte Yarvi! 

— Avem, regele meu, dar mai întâi trebuie să discut cu Regina Skara. 

— Foarte bine, rosti Uthil, smulgându-și sabia din iarbă și așezând-o la loc, 
la subraţ. Cât timp încerc s-o opresc pe Thorn să ucidă toţi vanstermanii în 


căutarea unui trădător, trimite-i un porumbel Reginei Laithlin. Spune-i să- 
mi sărute fiul din partea mea. 


Apoi se răsuci cu faţa spre Fortăreaţa lui Bail. 
— Spune-i că mi-e teamă că am să întârzii la cină. 


Skara așteptă până când Regele Uthil dispăru, iar Mama Scaer se îndepărtă 
și ea cu pași lenți, clătinând amărâtă din capul chel, apoi vorbi: 


— Ştiai că va sosi clipa asta. 


Întoarse faptele pe toate părţile în minte, până când se potriviră toate la 
locul lor. 


— De aceea ţi-ai dorit să vă adun pe toți șase aici. Pentru ca problema 
relicvelor să nu răsufle către ceilalți. 


— Nu toată lumea stă să reflecteze la fel de... mult ca tine, regina mea. 


Vorbe, flatări, lingușiri, lucruri care nu trebuiau s-o abată din drumul ei. 


— Ar fi înţelept din partea noastră să menţinem cercul cât mai restrâns, mai 
ales dacă avem cu-adevărat un trădător printre noi. 


Totul se lega acum, însă chiar și așa, Skara tot îl privea încruntată. 


— În cele din urmă aș putea obosi tot jucând după cântecul tău, Părinte 
Yarvi. 


— Cu toții jucăm după cum ne cântă Bunica Wexen, iar eu am jurat că voi 
zdrobi fluierul ăla până la urmă. Ai de luat o hotărâre tare dificilă, regina 
mea. 


— Una după alta, din ce în ce mai dificile. 
— Ăsta e preţul puterii. 


Yarvi privea în jos la petele de sânge de pe iarbă, iar pentru câteva clipe 
păru copleșit de propriile griji. 


— Iartă-mă. Doar ce-am aflat că omul cel mai bun pe care l-am cunoscut 
vreodată a murit. Uneori e greu... să faci alegerea corectă. 


— Uneori nu există o alegere corectă. 


Skara încerca să-și imagineze ce-ar fi făcut bunicul în locul ei. Ce sfat i-ar fi 
dat Mama Kyre. Însă pentru o astfel de situaţie nu fusese pregătită în niciun 
fel. Navigase mult prea departe pe mări necunoscute, iar de ea se apropia o 
furtună ce-i acoperea stelele după care se putea ghida. 


— Ce-ar trebui să fac, Părinte Yarvi? 


— Un înţelept mi-a spus cândva că un rege trebuie să învingă, restul e ţărână. 
lar pentru o regină e valabil același lucru. Acceptă propunerea lui Skifr. 
Fără ceva care să ne ajute să înclinăm balanţa, Marele Rege ne va mătura cu 
totul din calea lui. Bunica Wexen nu-ţi va arăta îndurare. Poporul tău, al 
Throvenlandului, nu va fi cruțat. lar Yilling cel Strălucitor n-o să-ți 
mulţumească pentru îngăduință. Întreabă-te ce-ar face el în locul tău. 


Skara se înfioră fără să vrea când îl auzi. 


— Aşa că trebuie să devin și eu un fel de Yilling cel Strălucitor? 


— Lasă-l pe Tatăl Pace să verse lacrimi din cauza metodelor. Mama Război 
va surâde când va vedea rezultatele. 


— Şi când războiul se va sfârși? șopti ea. La ce fel de pace vom ajunge? 


— Vrei să fii îndurătoare. Să pășești în lumină. Te înţeleg. Te admir. Dar, 
regina mea... 


Părintele Yarvi veni mai aproape și se uită ţintă în ochii ei, spunându-i cu 
blândeţe: 


— Doar învingătorii pot arăta îndurare. 


Deci nu avea de ales. O știuse încă de când Skifr le arătase magia ei. 
Uitându-se în ochii Părintelui Yarvi, știa că și el gândise același lucru. El își 
dăduse seama mult mai devreme, dar știuse să manevreze evenimentele atât 
de dibaci, încât Skara își închipuise gândise tot timpul că ea ţinea cârma în 
mâini. Dar mai știa și că, pe măsură ce oastea Marelui Rege se apropia, 
puterea ei luată cu împrumut îi aluneca printre degete. Poate asta era ultima 
ocazie când votul ei conta. Trebuia să câștige ceva pentru bunicul ei, pentru 
poporul ei, pentru Throvenland. Şi pentru ea însăși. 


— Îţi cer ceva totuși, zise ea privind parapeţii Fortăreţei lui Bail profilându- 
se negri pe cerul decolorat. Trebuie să-l convingi pe Regele Uthil să se lupte 
cu Yilling cel Strălucitor aici. 


Părintele Yarvi se uită iscoditor la ea. De parcă ar fi încercat să-i ghicească 
intenţiile doar privind-o. Poate chiar ar fi reușit, în cele din urmă. 


— Nu va dori să lupte atât de departe de casă. Iar Gorm, nici atât. 


— Atunci voi vorbi cu Mama Scaer, să văd ce-mi poate oferi pentru un vot 
împotriva ta, zise Skara, apoi flutură din mână spre zidurile elfilor ce se 
înălțau amenințătoare deasupra tumulului mamei sale. Nu mai există 
nicăieri în lume o fortăreață mai puternică decât asta. Dacă ne vom apăra în 
interiorul ei, Yilling cel Strălucitor va fi nevoit să vină după noi. Pentru că e 


mândru. Pentru că nu poate trece nepăsător pe lângă noi, știind că vom 
rămâne liberi. Vom aduna toţi oamenii Marelui Rege într-un singur loc, aici. 
Vom fi pavăza de care se va frânge puterea Bunicii Wexen. lar tu vei avea 
mână liberă să-ți cauţi armele... 


Incercă să-și ascundă greaţa când privi spre petele de sânge din iarba pe 
care căzuse Ashborn. 


— Când te vei întoarce, vom putea zdrobi oastea lui Yilling cel Strălucitor 
dintr-o singură lovitură. 


Yarvi reflecta la tot ce spusese regina. 


— Cuvintele tale dovedesc înțelepciune, însă rareori războinicii sunt 
interesaţi de înțelepciune. 


— Războinicilor le plac metalul lustruit, poveștile glorioase și cântecele în 
care oţelul e răspunsul. Presupun că le poţi cânta celor doi regi despre una 
dintre astea. Ai o voce potrivită pentru așa ceva, Părinte Yarvi? 


— Se întâmplă să am, zise el, ridicând o sprânceană. 


— Nu voi abandona fortăreața pentru care a murit bunicul meu. Şi nu voi 
abandona pământul pentru care a murit bunicul meu. 


— Atunci voi lupta pentru el alături de tine, regina mea, zise Yarvi, după care 
îi aruncă o privire Surorii Owd: Ai ceva de adăugat? 


— Vorbesc atunci când Regina Skara are nevoie de sfatul meu. 
Zâmbi, calmă. 
— Simt că a știut cum să te manipuleze și fără ajutorul meu. 


Părintele Yarvi pufni, după care se îndepărtă cu pași mari printre tumuli, 
către tabăra Regelui Uthil. 


— Un om foarte șiret, murmură Sora Owd, venind mai aproape și așezându- 
se lângă Skara. Un om care poate face orice cale să pară potrivită. 


Skara îi aruncă o privire piezișă. 

— N-am nevoie să citesc în stele ca să-mi dau seama că va urma și un „dar“. 
— Planul său e unul disperat. E în stare să pășească pe un tărâm interzis 
alături de vrăjitoarea Skifr, ca să-i ghideze pașii, spuse Sora Owd, apoi 
adăugă mai încet: Ar pătrunde și în infern, convingând un demon să-i 
călăuzească pașii, și ne-ar face și pe noi să-l urmăm. Dacă nu vor găsi 
relicvele elfilor? Vom rămâne blocaţi în Fortăreaţa lui Bail, înconjurați de 
zece mii de războinici. Şi dacă vor reuși? 

Vocea îi era acum doar o șoaptă plină de teamă. 


— Vom risca să distrugem lumea? 


Skara se gândea la gospodăriile incendiate, la satele făcute scrum și la 
cetatea bunicului său zăcând în ruine. 


— Lumea este deja distrusă. Fără acele arme, Marele Rege ne va învinge. 
Bunica Wexen va învinge. 


Simţi iar greaţa în gât și se forță să înghită. 

— Yilling cel Strălucitor va învinge. 

Umerii Surorii Owd se lăsară brusc în jos. 

— Nu te invidiez pentru alegerea pe care trebuie s-o faci, regina mea, spuse 
ea privind încruntată în urma Părintelui Yarvi. Dar mă tem că vei distruge 
un monstru creând altul în locul lui. 


Skara mai privi o dată tumulul tatălui său. 


— Inainte credeam că lumea e plină de eroi. Dar lumea e plină de monștri, 
Soră Owd. 


Işi mută privirea de la morţi, aţintind-o asupra Fortăreţei lui Bail. 


— Poate cel mai bun lucru e să sperăm că îl vom avea de partea noastră pe 
cel mai înfricoșător dintre toți. 


Minciuni 


Rin nu lăsa niciodată lucrurile făcute doar pe jumătate, iar lui Koll îi 
plăcuse mereu asta la ea. 


Imediat ce ajunseră în Fortăreaţa lui Bail, își desfăcu forja, găsi un loc 
potrivit într-o pivniţă, își rândui uneltele ca să le aibă la îndemână și se puse 
pe treabă. 


Un fierar are mereu de lucru în aceste vremuri, îi spusese ea lui Koll. 


Işi petrecea tot timpul acolo jos, în bezna mirosind a cărbuni, izbind cu 
ciocanul, ascuţind, nituind. lar el începea să-și facă griji pentru ea. Chiar 
mai mult decât își făcea pentru el însuși, ceea ce nu se întâmpla prea des. 


Își aşeză ușor mâna peste a ei, pentru a o linişti. 

— Nu-ţi va reproşa nimeni dacă te oprești și tu niţel. 

Ea își smulse mâna dintr-a lui, continuând să lustruiască. 

— Dacă mă opresc, încep să mă gândesc. Și nu vreau deloc să mă gândesc. 
El întinse mâna din nou, pentru a o atinge. 

— Ştiu, Rin, dar... 

Ea îi îndepărtă din nou mâna. 


— N-am chef de joacă. 


— Îmi pare rău. 

— Nu mai spune că-ţi pare rău. 

— Bine, nu-mi pare rău. 

Ea se opri din ce făcea, pentru a-i arunca o privire încruntată. 
— Lasă gluma, vorbesc serios! 

— Îmi pare rău, spuse el, încumetându-se să zâmbească. 


Zâmbi și ea, vag, doar o clipă, apoi se încruntă din nou. Lui îi plăcea foarte 
mult să o facă să zâmbească, dar se îndoia că va reuși asta încă o dată, cel 
puţin azi. Ea își propti pumnii de bancul de lucru, cu capul înfundat între 
umeri, privind fix lemnul plin de zgârieturi. 


— Mă tot gândesc la lucruri pe care vreau să i le spun. Deschid gura ca să 
vorbesc. Mă întorc să-l strig. 


Strânse din dinţi, gata să izbucnească în plâns, dar se stăpâni. 


— A dispărut. A dispărut și nu se va mai întoarce niciodată. De fiecare dată 
când îmi aduc aminte, nu-mi vine-a crede. 


Scutură din cap, amărâtă. 


— Avea mereu un cuvânt cald și era mereu blând cu toată lumea. Și lui ce 
bine i-a făcut? 


— Le-a făcut bine celorlalți, răspunse Koll. Nu-l vor uita. Eu nu-l voi uita. 


Brand îi salvase viaţa și îi ceruse un singur lucru în schimb: să se poarte 
frumos cu Rin. 


— Am fost și eu în locul tău, să știi... 


Vocea i se frânse, dar reuși să continue: 


— Am pierdut și eu pe cineva. 


— Şi eu am fost în situaţia ta de acum, încercând să alin pe cineva. Atunci 
când a murit mama ta. 


Așa începuse totul între ei. Nu fusese un fulger orbitor, ci ceva care 
crescuse încet, aşa cum crește un copac cu rădăcinile adânc înfipte în 
pământ. Întâi braţul lui Rin în jurul umerilor săi atunci când Părintele Yarvi 
rostise cuvintele potrivite la înmormântarea mamei sale. Apoi mâna lui Rin 
într-a sa când ridicaseră tumulul deasupra ei. Râsul lui Rin atunci când el 
intrase în fierărie, doar pentru a avea pe cineva alături. lar ea fusese alături 
de el. Singurul lucru pe care putea să-l facă era să rămână și el alături de ea. 
Chiar dacă simţea că se sufocă. 


— Cu ce te pot ajuta? o întrebă. 


Rin se linişti, apoi apucă iar piatra de lustruit. Pe toţi zeii! Ce dură era. O fi 
fost ea doar cu un an mai mare decât el, însă uneori părea că e mai în vârstă 
cu vreo zece. 


— Rămâi alături de mine. 
Se apucă din nou de lustruit, cu fruntea brobonită de sudoare. 
— Am nevoie să spui că vei fi alături de mine. 


— Voi fi alături de tine, se forță el să spună, chiar dacă voia cu disperare să 
iasă la aer curat și îl dezgustau propriile gânduri. Promit... 


Auzi paşi grei coborând pe scări și se simţi ridicol de bucuros pentru 
această mică distragere a atenţiei. Până când văzu cine se cocoșa pentru a 
încăpea pe ușa joasă. Nimeni altul decât paharnicul cu păr alb al lui Grom- 
gil-Gorm, Raith, a cărui frunte luase contact cu atâta grosolănie cu nasul lui 
Koll sub cedrul din Thorlby. 


— Tu, rosti el, strângând pumnii. 


Raith tresări auzindu-l. 


— Da. Eu. Scuze. Ce-ţi mai face nasul? 


Poate că intenționase să sune ca o scuză, însă Koll simţi în acea remarcă 
doar propria durere. 


— Un pic suferind, se răsti el. Dar un pic mai puţin decât mândria ta, îmi 
închipui. 


Raith ridică din umeri. 


— Deja era distrusă. Ştiam că ești un cățărător de două ori mai bun decât 
mine, altfel nu te-aș fi pocnit cu capul în nas. Doar tu ai fost cel care s-a 
căţărat și a pătruns în fortăreață, nu? Măi să fie, ce mai aventură! 


Şi complimentul ăsta, menit să dreagă mândria rănită a lui Koll, ajunse 
drept la ţintă, ceea ce-l înfurie și mai tare. 


— Afurisitule, ce vrei de la mine? 


Vocea i se frânse la sfârșit și ultimele cuvinte ieșiră pe un ton foarte ascuţit, 
de parcă era un căţeluș care vrea să se ia la trântă cu un lup mare și rău. 


— Nimic. 

Raith îi aruncă o privire lui Rin, ochii zăbovindu-i pe picăturile de sudoare 
de pe umerii goi, iar lui Koll nu-i plăcu deloc felul în care se uita la iubita 
lui. 


— Tu ești făuritoarea de săbii de pe Strada a Şasea? 


Rin își șterse fruntea cu șorțul și-l măsură și ea cu privirea pe Raith. lar lui 
Koll nu-i plăcu nici felul în care ea se uita la Raith, dacă era să spună 
lucrurilor pe nume. 


— Yilling cel Strălucitor mi-a dat foc la fierărie și totul a ars, odată cu toată 
Strada a Şasea. Acum cred că sunt făuritoarea de săbii din beciul Fortăreţei 
lui Bail. 


— Fortăreaţa lui Bail e un loc mai potrivit pentru așa ceva. 


Se auziră paşi mult mai ușori pe scări și Regina Skara se strecură și ea în 
fierărie. Arăta și mai slabă decât atunci când o văzuse Koll ultima oară, căci 
oasele umerilor îi înțepau pielea, dar părea la fel de nelalocul ei în mizeria 
și duhoarea dintr-o fierărie ca o lebădă într-o cocină. 


Koll ridică din sprâncene odată cu Rin. 
— Regina mea, murmură el. 
Ochii mari și verzi ai Skarei erau aţintiţi asupra lui Rin. 


— Îmi pare foarte rău pentru moartea fratelui tău. Toţi spun că a fost un om 
foarte bun. 


— Da, a fost, zise Rin, privind bancul de lucru încruntată. Pe ei îi ia Mama 
Război mai întâi. 


— Ne putem ruga cu toţii să-i vină rândul cât mai curând și Tatălui Pace, 
spuse Koll. 


Regina Skara își feri privirea, dovedind același dispreţ pentru cuvintele 
pioase ca Thorn Bathu însăși. 


— Câtă vreme vom vedea mai întâi stârvul lui Yilling cel Strălucitor 
putrezind. 


— Nu mă rog prea des, însă pentru asta chiar mă voi ruga, zise Rin. 
— Am auzit că faci săbii. Cele mai bune săbii din jurul Mării Sfărâmate. 
— Am făcut-o pe cea a Regelui Uthil. Şi pe cea a lui Thom Bathu. 


Rin desfăcu cârpa de pe bancul de lucru pentru a le arăta la ce lucra. Sabia 
la care muncise împreună cu Koll. 


— Am făcut asta pentru un bărbat care a murit săptămâna trecută în Thorlby. 


— Tu ai sculptat și teaca? întrebă Raith, plimbându-și degetele groase pe 
deasupra lemnului. E minunată. 


— Eu am lucrat metalul, îi răspunse Rin. Koll s-a ocupat de lemn. 
Raith îi aruncă o privire admirativă. 


— Ai un adevărat har de care să fii mândru. Mi-aș dori să pot realiza și eu 
astfel de lucruri. 


Strânse pumnul și tresări. De parcă l-ar fi durut acest gest. 
— Întotdeauna am fost mai bun la distrus lucruri. 
— Cere mai puţin efort, murmură Koll. 


— Am nevoie de o sabie, spuse Skara. Și de o armură care să mi se 
potrivească. 


Rin o cântări din priviri pe regină, îndoindu-se de ce-ar fi putut ea face cu o 
armă. De-abia dacă părea în stare să stea în picioare în armură, ca să nu mai 
pomenim de o luptă. 


— Ai de gând să participi la vreo bătălie? 
Skara doar surâse. 


— O, zei! Sigur că nu. Dar vreau să arăt ca și cum aș fi gata s-o fac. 


Prea mulţi preoţi 


— Mamă Scaer, ce plăcere! 


De cum o văzu, Skara înţelese că pentru preoteasa lui Gorm vizita nu 
reprezenta deloc o plăcere. Intotdeauna fusese o femeie numai piele și os, 
însă acum faţa ei părea dură și ascuţită ca o daltă și la fel de lipsită de umor. 


— Imi cer scuze pentru felul în care arată camerele mele, ne-am descurcat 
cum am putut. 


Mobilierul fusese adunat de ici, de colo, carpetele erau de fapt stindarde 
capturate în luptă, iar Jenner cel Albastru nu voise să spună de unde 
provenea salteaua umplută cu fulgi de gâscă. Însă în aceste camere se 
născuse Skara, iar ferestrele arcuite dădeau spre curtea fortăreței sale. Nu 
avea de ce să se ducă în altă parte. 


— Dorești puţin vin? 


Se întoarse pentru a-și chema sclava, însă Mama Scaer o opri cu privirea-i 
rece. 


— N-am venit pentru vin, regina mea. Am venit să vorbim despre votul pe 
care ai de gând să i-l acorzi Părintelui Yarvi. 


— Votul meu este în interesul Throvenlandului. 


— Dar va beneficia în vreun fel Throvenlandul de pe urma unei a doua 
Sfărâmări a Zeiţei? 


Vocea lui Scaer clocotea de furie. 


— Dacă Părintele Yarvi nu va putea struni această magie? Sau dacă o va 
putea struni, atunci ce va urma? Crezi că va renunţa la ea? 


— Dar va beneficia în vreun fel 'Throvenlandul dacă oastea Marelui Rege va 
mărșălui pe-aici netulburată? 


Vocea îi devenise stridentă și Skara se strădui să-și păstreze calmul, însă nu 
reuși. 


— Să-l lăsăm pe Yilling cel Strălucitor să dea foc la ce-a mai rămas? 
Ochii Mamei Scaer se îngustară până ajunseră ca niște crăpături. 
— Nu vrei să faci așa ceva, regina mea. 


— S-ar părea că toată lumea știe ce am de făcut, numai eu nu, zise Skara, 
ridicând o sprânceană spre Sora Owd. A mai fost vreodată o regină 
binecuvântată cu atât de mulţi preoţi? 


— Măcar lasă-mă să te eliberez de o povară, spuse Scaer. Dacă ai de gând să 
te alături nebuniei Părintelui Yarvi, atunci trebuie să-l ţin sub o atentă 
supraveghere. Între timp, regele meu trebuie să aibă și el o preoteasă care 
să-l sfătuiască. 


Întinse o mână lungă și tatuată, fluturând din degetele sale strâmbe. 
— Joaca s-a terminat, Soră Owd. Treci la locul tău și ai grijă de corbii mei. 


Owd se albi la față, iar Skara făcu un efort serios ca să nu păţească la fel. 
Până atunci nu-și dăduse deloc seama cât de mult ajunsese să depindă de 
preoteasa ei. Câtă încredere începuse să aibă în ea. Şi o mai și plăcea pe 
deasupra. 


— N-am de gând să renunţ la ea... 


— N-ai de gând? pufni Scaer. E ucenica mea, împrumutată, nu dată de tot, și, 
în cazul în care ai fost prea orbită ca pricepi, regina mea, ea mi-a spus tot 


ce-aţi vorbit până acum. Cu cine ai vorbit și ce i-ai spus. Tot ce-ai cerut 
până acum și tot ce ţi-ai dorit. Mărimea rahaţilor făcuţi dimineaţa, dacă vrei 
să ştii. Am înţeles că sunt la fel ca și cea care-i face, un pic cam... subțiri. 


Owd fixa îndurerată podeaua, cu fața mai roșie ca oricând. Skara ar fi 
trebuit să-și dea seama. Poate chiar își dăduse. Însă tot o răni adânc. 
Rămase fără cuvinte o clipă, nu mai mult, fiindcă își imagină cum ar fi 
răspuns bunicul său, cum ar fi tratat o batjocură atât de mare pe pământul 
său, în propria-i fortăreață, în propriile camere. 


Sora Owd păși nesigură spre ușă, dar Skara întinse braţul ca s-o oprească. 


— M-ai înţeles greșit! Nu am de gând să renunţ la ea, deoarece chiar în 
această dimineaţă a depus jurământul ca succesoare a Mamei Kyre. Mama 
Owd este noua Preoteasă a Ihrovenlandului, iar locul ei este aici, lângă 
mine. 


[i făcea o mare plăcere s-o vadă pe Scaer rămânând perplexă la auzul unei 
asemenea vești. Singura persoană care părea chiar mai perplexă decât ea era 
Owd însăși. 


Se uita când la fosta stăpână, când la cea nouă, cu ochii mari cât niște 
farfurioare. Dar era prea isteaţă ca să fie luată prin surprindere. 


— E adevărat. 


Owd își îndreptă spatele și își întinse gâtul. O ţinută de care până și Mama 
Kyre ar fi fost mândră. 


— Am jurat s-o servesc pe Regina Skara ca preoteasă. Aveam de gând să-ți 
spun... 


— Insă tu ne-ai stricat surpriza, continuă Skara, zâmbind dulce. 
La urma urmei, un zâmbet nu te costă nimic. 


— O, veţi plăti pentru asta, zise Mama Scaer, dând încet din cap. Ascultaţi- 
mă pe mine. 


Insă Skara își pierduse răbdarea. 


— Trezește-mă când va sosi vremea plăţii. Acuma, ai de gând să pleci 
singură din camerele mele sau trebuie să-l pun pe Raith să te-arunce de la 
fereastră? 


Preoteasa lui Gorm scoase un ultim plescăit dezgustat, apoi se năpusti afară 
din cameră, trântind ușa după ea. 


— Bun. 


Skara inspiră adânc și își duse o mână la piept, încercând să-și calmeze 
bătăile năvalnice ale inimii. 


— Incurajator! 


— Regina mea, șopti Sora Owd, cu ochii încă la ușă, împietrită acolo. Ştiu că 
nu merit să fiu iertată... 


— Nu ai de ce să fii iertată, rosti Skara punându-i o mână pe umăr și 
încercând s-o liniștească. Pentru că nu ai făcut nimic greșit. Am știut mereu 
că ești o persoană loială. Dar am știut și că loialitatea ta este împărțită între 
mai multe persoane. Mama Scaer era stăpâna ta. Acum m-ai ales pe mine și 
pentru asta îţi sunt recunoscătoare. Foarte recunoscătoare. 


Şi Skara o strânse mai tare de umăr, apropiindu-se de ea. 

— Insă acum loialitatea ta nu mai trebuie împărţită. 

Sora Owd îi întoarse privirea și câteva lacrimi i se iviră printre gene. 

— Jur în faţa Lunii și a Soarelui, regina mea! Voi fi o preoteasă loială ţie și 
Throvenlandului. Voi avea mai mare grijă de trupul tău decât de al meu. Voi 
avea mai multă grijă de interesele tale decât de ale mele. Nu voi mai 


divulga nimănui secretele tale și nu voi mai avea secrete față de tine. Sunt a 
ta. Jur! 


— Mulţumesc, Mamă Owd! 


Skara o bătu ușor cu palma pe umăr, apoi de depărtă. 


— Zeii îmi sunt martori că niciodată n-am avut mai multă nevoie de un sfat 
bun. 


Loialitate 


Raith se tot învârtea printre focurile din tabără, printre corturi și printre 
războinicii Vansterlandului strânși unii într-alţii. Şi el făcuse același lucru 
de sute de ori, înainte de dueluri, de atacuri sau de bătălii. Aici se simţea cel 
mai bine. Asta era casa lui. Sau asta ar fi trebuit să fie. Căci lucrurile nu mai 
stăteau la fel ca odinioară. 


Oamenii erau obosiţi, departe de casele lor și de familii, și știau ce-i 
așteaptă. Raith le citea îndoiala pe chipuri la lumina focurilor. O auzea în 
glasurile lor, în râsul lor, în cântecele lor. Le adulmeca temerile. 


Nu doar el se învârtea prin tabără. Şi Moartea pășea printre ei, însemnându- 
i pe cei condamnaţi, și fiecare om de acolo îi putea simţi răsuflarea 
îngheţată în ceafă. 


O luă spre dealul scund în vârful căruia ardea un singur foc, urcând apoi 
coasta cu pași mari și lăsând rumoarea taberei în spate. Rakki stătea în 
genunchi pe o pătură lângă foc, cu scutul lui Gorm între genunchi, și privea 
încruntat rama acestuia în timp ce-o lustruia cu o cârpă. O, zei, ce bine se 
simţea că-l vede! Ca un om ce-și revede casa după o lungă despărţire. 


— Salut, salut, frate! zise Raith. 
— Salut, salut! 


Când Rakki își plimbă privirea de jur împrejur, lui Raith i se păru că se 
privea într-o oglindă. In oglinda magică pe care Horald o adusese din 


îndelungata-i călătorie, oglinda care-i arăta celui care se privea în ea 
jumătatea lui mai bună. 


Să stea jos lângă el era la fel de confortabil ca încălţatul perechii favorite de 
cizme. Raith își privi o clipă fratele lucrând în tăcere, după care își mută 
privirea în jos, spre propriile mâini goale. 


— Lipsește ceva. 


— Dacă e creierul tău, înfățișarea plăcută sau simţul umorului, să știi că le 
găsești la mine. 


— Mă gândeam la o sabie pe care s-o lustruiesc eu însumi, pufni Raith. 
— Teaca Reginei Skara n-are nevoie să fie lustruită? 


Raith se uită la fratele său și zări acel zâmbet strâmb pe care Rakki îl afișa 
în astfel de momente. Pufni din nou. 


— Eu sunt pregătit, însă nicio invitaţie regală deocamdată. 
— Eu nu mi-aş face prea mari speranțe, frate. Cât timp aștepți, poţi și mânca. 


Şi Rakki arătă cu capul spre vechea lor oală neagră și unsuroasă ce fierbea 
deasupra focului. 


— Iepure? 


Raith închise ochii și trase în piept mirosul plăcut. Un miros care-l purtă 
înapoi, în vremuri mai fericite, când împărțeau aceeaşi masă, aceleaşi 
speranțe, acelaşi stăpân. 


— Imi place iepurele. 
— Firește. Doar ne știm unul pe celălalt mai bine decât oricine, nu? 


— Ne știm, cum să nu, recunoscu Raith, aruncându-i o privire piezișă. Deci 
ce vrei de la mine? 


— Nu pot pregăti o cină pentru fratele meu? 

— Normal că poţi, însă nu o faci niciodată. Ce dorești? 

Rakki lăsă la o parte scutul lui Gorm și se uită fix la fratele său. 

— Te-am văzut alături de tânăra Regină a 'Throvenlandului, de piratul ăla 
bătrân și jerpelit și de amărâta aia de preoteasă bucălată și păreai fericit. Tu 


nu pari niciodată fericit. 


— Nu sunt oameni răi, zise Raith, încruntându-se. Şi suntem cu toţii în 
aceeași tabără, nu? 


— Chiar suntem? Lumea începe să se întrebe dacă mai ai de gând să te 
întorci la noi. 


Rakki știuse întotdeauna cum să-l înțepe. 


— Nu eu am ales ceea ce mi se întâmplă! Eu nu am încercat decât să obțin 
cele mai bune rezultate acolo unde am fost trimis. Aș face orice să mă 
întorc! 


— E bine că auzim asta, veni răspunsul din spatele lui. 


De mult nu mai era un copilaș neajutorat, însă glasul acela tot îl făcea să se 
chircească precum un căţeluș ce așteaptă o lovitură de la stăpânul lui. Se 
strădui să se întoarcă și să privească direct în ochii albaștri și reci ai Mamei 
Scaer. 


— 'Ţi-am simţit lipsa, Raith. 


Se așeză pe vine în faţa lui, sprijinindu-și încheieturile osoase pe genunchi 
și lăsându-și palmele să atâme. 


— Cred că acum ar fi mai bine să te întorci acolo unde trebuie, la locul tău 
de drept. 


Raith înghiţi în sec, simțindu-și dintr-odată gura foarte uscată. Să se 
întoarcă la umplerea cupei regelui, la căratul sabiei, să înceapă iar să lupte 


alături de fratele său? Să devină iar cel mai înfricoșător, cel mai dur, cel mai 
însetat de sânge? Să se întoarcă la incendierea caselor, la omoruri și să 
ajungă într-o zi să stea împovărat de un lanţ făcut din mânere de sabie? 


— Asta-i tot ce-mi doresc, murmură el. Tot ce mi-am dorit vreodată. 


— Ştiu, zise preoteasa pe acel ton liniștitor ce-l făcea să se înfioare chiar mai 
tare decât vorbele aspre. Ştiu. 


Şi întinse mâna ca să-l scarpine în cap așa cum ai scărpina un căţeluș între 
urechi. 


— Mai e o treabă pe care aș vrea s-o rezolvi pentru mine. 
Raith simţi un fior rece pe spate când îl atinse Scaer. 
— Spune! 


— Mă tem că Părintele Yarvi i-a prins un belciug Reginei Skara în nasul ei 
frumos. Mă tem că o duce în orice direcţie vrea el. Mă tem că o va duce 
spre pieire și că ne vor târî și pe noi odată cu ei. 


Raith îi aruncă o privire fratelui său, însă din partea lui nu primi niciun 
ajutor. Rareori primea, de fapt. 


— Imi închipui că știe și ea ce trebuie să aleagă și ce nu, murmură el. 
Mama Scaer pufni dispreţuitoare. 


— Părintele Yarvi intenționează să încalce legile cele mai sacre ale 
Consiliului Preoteselor și să scoată arme de-ale elfilor din Strokom. 


— Arme de-ale elfilor? 
Ea se aplecă spre el sâsâind, iar Raith tresări și se dădu înapoi. 
— Am prevăzut asta! Orbit de propria-i aroganță, are de gând să dezlănţuie 


magia care a distrus Zeița. Ştiu că nu tu ești cel inteligent, Raith, dar 
înţelegi care sunt riscurile? 


— Credeam că nimeni nu poate să pătrundă în Strokom și să scape cu 
viaţă... 


— Vrăjitoarea Skifr e aici, iar ea poate și o va face. Dacă târfa aia mică îi 
oferă lui Yarvi votul ei. 


— Aş putea vorbi cu ea, zise Raith, trecându-și limba peste buze. 


Scaer întinse brusc mâna, făcându-l pe Raith să se chircească fără să vrea, 
însă ea doar își așeză palma rece pe obrazul lui, cu blândeţe. 


— Crezi că aș fi chiar atât de crudă cu tine încât să te arunc într-un duel al 
cuvintelor împotriva Părintelui Yarvi? Nu, Raith, nu prea cred. Tu nu știi să 
vorbești. 


— Atunci... 


— Tu ești un ucigaș, continuă ea încruntându-se, de parcă nu i-ar fi convenit 
că el nu pricepuse de la început ce vrea de la el. Vreau s-o ucizi. 


Raith se holbă lung la preoteasă. Ce altceva ar fi putut face? Rămase cu 
ochii ațintiţi într-ai ei, simțind cum îl ia cu frig. 


— Nu... șopti el, însă niciodată nu mai rostise un cuvânt atât de încet. Te 
rog... 


Rugatul nu rezolvase niciodată nimic cu Mama Scaer. Rugatul o făcea doar 
să se convingă de slăbiciunea lui. 


— Nu? întrebă ea, strângându-i dureros fața între palme. Te rog? 


El încercă să se smulgă din strânsoare, însă n-avea pic de forță ṣi preoteasa 
îl trase spre ea, aproape atingându-i nasul cu al său. 


— Asta nu-i o rugăminte, băiete, șuieră ea, e porunca regelui tău. 


— Vor ști că eu am făcut-o, scheună el, bâjbâind după scuze așa cum 
scormonește un câine după un os îngropat. 


— M-am gândit eu la ceva în locul tău. 


Mama Scaer scoase dintre faldurile veșmântului o mică fiolă, cu un lichid 
ca apa, pe care o ţinu între degetele ei lungi. 


— Ai fost paharnicul regelui. Să torni asta în cupa reginei n-ar trebui să fie 
chiar atât de greu. Nu-i nevoie decât de o picătură. Nu va suferi deloc. Va 
cădea într-un somn adânc, din care nu se va mai trezi. Și toată nebunia asta 
se va sfârși. Poate chiar vom cădea la pace cu Marele Rege. 


— Regele Fynn a crezut și el că vor putea cădea la pace... 
— Regele Fynn n-a știut ce să ofere. 

Raith înghiţi în sec. 

— Şi tu știi? 


— Aș începe cu Părintele Yarvi, într-o cutie, zise Mama Scaer, înclinându-și 
capul pe un umăr. Şi poate, odată cu el, și jumătatea de sud a Gettlandului? 
Tot ce se află la nord de Thorlby va fi al nostru totuși, nu ești de acord? Am 
încredere că Bunica Wexen mă va asculta când voi veni cu o asemenea 
propunere... 


Mama Scaer luă mâna moale a lui Raith într-a sa și i-o răsuci, lăsând fiola 
să-i cadă în palmă. Ce lucru mărunt. Și atunci îi veniră în minte cuvintele 
Skarei: De ce a trimis un prost cinstit să facă treaba unui om mincinos 
istet? 


— M-aţi trimis la ea pentru că sunt un ucigaș, murmură el. 

— Nu, Raith, rosti Mama Scaer, prinzându-i din nou fața în palme și 
trăgându-i-o iar aproape de a ei. Te-am trimis pentru că ești loial. Acum Ñi 
poţi cere răsplata. 


Se ridică în picioare, părând că-l domină cu înălțimea ei. 


— Mâine, la aceeași oră, te vei întoarce la locul tău de drept. Alături de rege. 


Se răsuci, gata să plece. 

— Alături de fratele tău. 

Şi dispăru în noapte. 

Raith simţi mâna fratelui său pe umăr. 

— Câţi oameni ai ucis până acum, frate? 

— Ştii bine că nu prea dau importanţă numerelor. 
— Atunci ce mai contează unul în plus? 


— E o mare diferenţă între uciderea unui om care se pregătește să te omoare 
dacă n-o faci tu şi uciderea cuiva... 


Cuiva care nu ţi-a făcut niciun rău. Cuiva care a fost bun cu tine. Cuiva pe 
care tu... 


Rakki îl smuci de cămașă, trăgându-l lângă el. 


— Singura diferență este că acum avem mult mai multe de câștigat și mult 
mai multe de pierdut! Dacă nu vrei s-o faci... o să fii pe cont propriu. 
Amândoi o să fim pe cont propriu. 


— Ce s-a întâmplat cu fuga pe corabie și cu călătoria către sud, pe Râul 
Divin, împreună? 


— Mi-ai spus să-i mulțumesc Mamei Război că suntem amândoi în rândul 
învingătorilor, și ai avut dreptate! Hai să nu ne prefacem că ucidem doar 
războinici. De câte ori nu am fost alături de tine doar de dragul tău? Și cum 
rămâne cu femeia aia de la fermă, hm? Dar cu copiii ei... 


— Ştiu prea bine ce-am făcut! 


Furia clocotea în el și Raith strânse în jurul fiolei pumnul care-l durea tot 
timpul, apoi îl agită în ochii fratelui său. 


— Am făcut-o pentru noi doi, bine? 


Îl înșfăcă pe Rakki de guler, făcându-l să-și piardă echilibrul şi să trântească 
oala de pe foc, vărsându-i conţinutul. 


— Te rog, frate! 


Rakki îl apucă de umeri. Era mai degrabă o îmbrăţișare decât o strângere 
puternică. Cu cât Raith își întărea strânsoarea, cu atât se înmuia fratele său. 
Il cunoștea mai bine decât oricine, nu? 


— Dacă noi doi n-avem grijă unul de celălalt, atunci cine-o va face? Fă-o. 
Fă-o pentru mine! Pentru amândoi! 


Raith își privi fratele în ochi. In aceste clipe nu i se mai părea că seamănă. 
Trase cu nesaţ aer în piept, ca un înecat, după care îl dădu afară, odată cu 
toată pofta de luptă din el. 


— O s-o fac. 


Clătină din cap, apoi se uită cu atenţie la mica fiolă din mână. La urma 
urmei, câți oameni ucisese până atunci? 


— Am încercat să găsesc un motiv întemeiat să n-o fac, însă... tu ești cel 
inteligent. 


Apoi ridică pumnul strâns. 


— lar eu sunt ucigașul. 


Rin ţinea tăcută între buze câteva fire de sârmă și privea încruntată obiectul 
muncii sale de până atunci. Poate de vină era faptul că avea în preajmă o 
fată de vârsta ei sau apropiata discuţie despre viitorul lor, cert e că Skara 
vorbea cât pentru amândouă. Despre tinereţea petrecută în Fortăreaţa lui 
Bail și despre puţinele amintiri pe care le avea despre părinţii săi. Despre 
Pădurea din Yaletoft, despre cum arsese aceasta și despre speranţa ei că într- 
o zi va reuși să o reclădească. Despre Throvenland și despre poporul său și 
despre cum, cu ajutorul zeilor, va reuși să-i elibereze de sub jugul tiraniei 


Marelui Rege și să se răzbune apoi pe Yilling cel Strălucitor, protejând 
astfel moștenirea lăsată de bunicul său. Sora Owd, acum Mama Owd, 
încruntându-se așa cum cerea statul nou dobândit, dădea tot timpul din cap 
aprobatoare. 


Însă Raith nu se simţea în stare de așa ceva. I-ar fi plăcut și lui să facă parte 
din acel viitor glorios, însă el deja văzuse cum este viaţa de fapt. El nu se 
născuse într-o fortăreață sau într-un palat regal cu suita de sclavi după el, 
gata să-i îndeplinească orice capriciu. El își făcuse loc cu ghearele, avându-l 
alături doar pe fratele său. 


Işi duse mâna la cămașă pentru a simţi mica fiolă de sub țesătură. Ştia prea 
bine ce fel de om este. Ştia ce are de făcut. 


Apoi Skara îi surâse, acel surâs al ei care-l făcea să se simtă de parcă 
Soarele Mamă îl alese pe el pentru a străluci tot timpul deasupra lui. 


— Tu cum poţi lupta îmbrăcat cu așa ceva? îl întrebă ea, scuturându-se și 
făcând zalele să zăngăne. Ce grea e! 


Hotărârea lui Raith se topi ca o bucată de unt pusă pe plită. 
— Ajungi să te obișnuiești, regina mea, mormăi el. 

— Te simţi rău? îl iscodi ea, privindu-l încruntată. 

— Eu? se bâlbâi Raith. De ce? 

— Unde ai deprins asemenea maniere? Pe toţi zeii, ce cald e! 


Apucă strâns de gulerul cămășii de zale și de veșmântul acoperit cu plăcuţe 
metalice de dedesubt. Nu mai arătase niciodată așa de vioaie — roșie la faţă, 
cu ochii scânteietori și faţa lucindu-i de sudoare. Pocni din degete către 
sclavă, chemând-o la ea. 


— Dă-mi niște vin, te rog! 


— Îţi torn eu, sări Raith, făcând câţiva pași pentru a lua carafa cu vin. 


— De ce să nu fiu servită de cel mai bun dintre toţi? spuse Skara, arătând cu 
capul spre Raith și zâmbindu-i lui Rin. Doar a fost paharnicul regelui. 


— Am fost, murmură Raith. Și voi fi din nou, dacă am să-mi duc la 
îndeplinire însărcinarea. 


Distingea cu greu cuvintele Skarei din cauza bubuiturilor propriei inimi. 
Grijuliu, atent, încercând să-și stăpânească tremurul mâinilor, reuși până la 
urmă să toarne în cupă vinul de culoarea sângelui. 


Voia să dovedească faptul că e războinic. Un bărbat care-și sprijină regele și 
care câștigă faimă pe câmpul de bătălie. Şi în ce se transformase? Într-un 
om care incendiază ferme. Care trădează încrederea celorlalți. Care 
otrăvește femei. 


Işi spuse în gând că trebuie s-o facă. Pentru regele său. Şi pentru fratele său. 


Simţea în ceafă privirea Mamei Owd când înghiţi gura de vin pe care 
trebuie s-o ia paharnicul pentru a fi sigur că băutura poate fi băută fără griji 
de buze mai fine decât ale sale. O auzi făcând un pas spre el, când Skara 
spuse: 


— Mamă Owd! Tu l-ai cunoscut pe Părintele Yarvi înainte să devină preot, 
nu? 


— L-am cunoscut, regina mea, dar foarte puţin. Chiar și pe atunci părea lipsit 
de orice scrupule... 


Raith o auzi pe preoteasă îndepărtându-se și, fără a îndrăzni să răsufle 
măcar, scoase iute fiola de sub cămașă, o destupă și lăsă o picătură să cadă 
în cupă. O singură picătură era de-ajuns. Văzu valuri micuţe cum se întind 
pe suprafaţa lichidului, apoi dispar, și ascunse repede fiola. Simţi că i se 
înmoaie genunchii și își sprijini pumnii de ei, pentru a se linişti. 


Işi spuse că nu avea încotro. 


Luă cupa cu ambele mâini și se întoarse cu faţa la ele. 


Skara încuviinţa din cap privind-o pe Rin cum îi așază mai bine cămașa de 
zale în jurul taliei, potrivind-o cu degetele sale dibace, apoi îndesând la 
locul lui un fir ieșit. 


— Jur că ești la fel de îndemânatică cu oţelul pe cât era croitoreasa mea cu 
mătăsurile. 


— Binecuvântată de Cea Care Izbește Nicovala, regina mea, murmură Rin 
dându-se un pas în spate pentru a-și examina rezultatul muncii. Deși în 
ultimul timp nu mă simt chiar binecuvântată. 


— Lucrurile se vor schimba, ai să vezi. 


— Vorbești cum vorbea fratele meu, spuse Rin, zâmbind slab în timp ce-i 
dădea roată Skarei. Cred că am terminat. O s-o desfac și o să mă ocup de 
modificări. 


Raith se apropia de ea cu vinul în mână. Skara își așeză o mână pe 
pumnalul de la centură, răsucindu-se și făcând zalele să strălucească în 
lumina lămpii. 


— Ei bine? Acum pot trece drept războinică? 


Pe toţi zeii! Abia dacă mai putea vorbi. Genunchii îi tremurau când 
îngenunche în faţa ei, aşa cum păţea mereu când îngenunchea în faţa lui 
Gorm, după fiecare duel sau bătălie. Așa cum urma să se întâmple și de- 
acum încolo. 


— Dacă toate zidurile de scuturi ar arăta la fel, reuși el printr-un mare efort 
să rostească, n-ai avea nicio problemă să-ţi convingi oamenii să-i atace pe 
ticăloși. 

Ţinând cupa cu ambele mâini, o ridică spre ea. 


Işi spuse că nu avea de ales. 


— M-aș putea obişnui cu bărbaţi chipeși care să îngenuncheze la picioarele 
mele, spuse ea râzând. 


Râsul ei bogat şi sălbatic. Întinse mâna pentru a lua cupa. 


Aranjamente 


— Unde e? murmură Părintele Yarvi aruncând din nou o privire spre ușă. 


Koll nu era obișnuit să-și vadă maestrul pierzându-și răbdarea, iar asta îl 
făcea și pe el să se îngrijoreze. De parcă nu avea și-așa destule griji acum, 
când trebuia decisă soarta lumii și toate celelalte. 


— Poate că se îmbracă, răspunse el. Mi se pare genul de om căruia îi trebuie 
mult timp să se îmbrace pentru un astfel de lucru. 


Părintele Yarvi se întoarse ca să-i arunce o privire aspră și Koll simţi cum se 
face mic în scaun. 


— Mie mi se pare genul de om care își calculează bine timpul necesar ca să 
se îmbrace pentru un astfel de lucru, spuse el, apropiindu-se de Koll. Nu 
crezi? 


Koll își drese glasul, aruncând și el o privire spre ușă. 
— Unde e? 


În colţul opus al Sălii lui Bail, în spatele lui Grom-gil-Gorm, Mama Scaer 
se simţea din ce în ce mai mulțumită de ceea ce făcuse. Parcă ea și Yarvi s- 
ar fi aflat pe câte un taler al unei balanţe — niciunul nu putea să cadă fără a-l 
ridica pe celălalt. 


— Avem o bătălie de dat! strigă ea în timp ce războinicii vanstermani își 
mormăiau dezaprobarea. Yilling cel Strălucitor n-are de gând să aștepte 


venirea tinerei noastre regine, de asta să fiți siguri. Trebuie să ne alegem 
foarte repede calea de urmat, altminteri o vom lua la vale spre dezastru. 


— Suntem cu toţii conștienți de acest lucru, Mamă Scaer, scrâșni Regele 
Uthil, după care se aplecă pentru a-i șopti la ureche Părintelui Yarvi: Unde 
e? 


Una dintre ușile duble scârțâi și se întredeschise un pic și Mama Owd se 
strecură înăuntru, încremenind când toate privirile se întoarseră spre ea, 
agitată ca o rață care tocmai ce și-a pierdut puii. 


— Ei bine? se răsti Yarvi. 
— Regina Skara... 

Gorm miji ochii. 

— Da? 

— Regina Skara... 


Mama Owd se rezemă de ușă pentru a privi înapoi, după care se retrase, 
evident ușurată. 


— E aici. 


Uşile se deschiseră larg și Soarele Mamă năvăli alungând penumbra, 
făcându-i pe cei dinăuntru să clipească des şi să se holbeze la 
throvenlanderii care intrau ţanţoși în sală. 


Regina Skara mergea în fruntea lor, cu capul sus și cu părul negru lăsat liber 
pe spate. Lumina soarelui la asfinţit se răsfrângea în văpăi strălucitoare pe 
piatra roșie incrustată în brăţara de la mână, pe nestematele din cercel și pe 
cămașa de zale pe care o îmbrăcase ca pentru luptă. La centură purta un 
pumnal, iar sub braţ strângea un coif aurit. Raith pășea în spatele ei cu capul 
plecat, ducând sabia făcută de Rin, acoperită de teaca sculptată de Koll, 
două obiecte lucrate cu rară măiestrie, trebuie spus. 


Rin se depășise pe ea însăși. Skara chiar arăta ca o regină războinică, deși 
era nefiresc de fragilă pentru așa ceva, iar părul lung și despletit ar fi 
încurcat-o serios într-o bătălie. Cu armura zăngănind, păși mândră printre 
reprezentanţii Vansterlandului și ai Gettlandului, fără a catadicsi să 
privească nici în stânga, nici în dreapta, în timp ce războinicii săi veneau 
tropăind în urmă. 


Zâmbetul Mamei Scaer pieri brusc, ceea ce-i produse Părintelui Yarvi o 
satisfacție cum nu se poate mai mare. Grom-gil-Gorm se zgâia la tânăra 
regină, cu faţa plină de cicatrice încremenită. Regele Uthil ridică o clipă 
sprâncene. Koll nu-l mai văzuse niciodată atât de uimit. 


Sora Owd și Jenner cel Albastru stăteau de o parte și de cealaltă a Reginei 
Skara, însă ea ignoră Jilţul lui Bail, își așeză coiful aurit pe masă, de care se 
sprijini cu pumnii îmbrăcaţi în fier, în timp ce războinicii formară un 
semicerc în spatele ei. Raith puse un genunchi la podea și ridică sabia, 
permițându-i reginei să o apuce de mâner. 


Ştiau cu toţii că Skara n-ar fi scos în veci sabia din teacă. Totul era o punere 
în scenă, aproape ridicolă. Aproape, dar nu complet ridicolă. Pentru că 
deasupra lor se înălța amenințătoare pictura cu Ashenleer cea victorioasă, 
îmbrăcată în armură și cu părul desfăcut, avându-l alături pe purtătorul său 
de sabie îngenuncheat, iar Koll privi de la regina din legendă la regina de 
acum și observă că asemănarea era izbitoare. 


Surâsul Părintelui Yarvi se lăţi. 

— Oh, ce drăguţ! 

Mama Scaer era mai puţin impresionată. 

— Cu certitudine, îți place să-ţi faci o intrare teatrală, pufni ea. 
— lertaţi-mă, spuse Skara. Mă pregăteam de luptă! 


O fi fost ea o femeie micuță, însă avea glasul unei eroine. Rosti ultimul 
cuvânt la fel de puternic cum ar fi făcut-o Thorn și până și Mama Scaer 
tresări auzind-o. 


Koll se aplecă spre Părintele Yarvi: 


— Cred că a sosit. 


— Sunteţi cu toții aliații mei! strigă Skara și glasul îi răsună în liniștea ce 
cuprinsese sala, un glas bogat și încrezător, de parcă ea se născuse pentru a 
se afla acolo. Sunteţi invitaţii mei. Regi, preoţi și războinici ai Gettlandului 
și ai Vansterlandului! 


Raith cuteză să arunce o privire spre cei pe care-i considerase mereu 
prietenii săi. Cel Care Frânge Săbiile se uita ţintă la Skara, însă Mama Scaer 
se holba drept la el cu cea mai ucigătoare privire pe care i-o văzuse Raith 
vreodată, și văzuse ceva de felul ăsta la viața lui. Buzele lui Soryorn se 
strâmbase de cea mai pură ură. Însă privirea lui Rakki era cel mai greu de 
suportat. Nu furie, ci dezamăgire. Privirea unui om trădat de cel în care 
avusese cea mai mare încredere. Raith își pironi privirea în podea, simțind 
că se îneacă. 


— Avem de luat o decizie foarte importantă astăzi! spunea Skara. Dacă să ne 
folosim de arme interzise împotriva oștii Marelui Rege sau dacă să ne 
retragem din calea lui. 


Raith de-abia dacă asculta ce spunea regina. Se gândea la noaptea de 
dinainte. Îngenunchease în faţa ei, pregătit să-și îndeplinească însărcinarea. 
Apoi o auzise râzând, iar degetele pur și simplu îl trădaseră. Cupa îi căzuse 
din mână, iar vinul otrăvit se împrăștiase pe podea, făcând-o pe Skara să 
glumească pe seama calităţilor sale de paharnic al regelui, după care el 
zăcuse toată noaptea dincolo de ușa ei, holbându-se în întuneric ca un câine 
credincios ce era. 


Zăcuse treaz, cugetând la cum se condamnase singur. 


— Eu sunt Regina 'Throvenlandului! strigă Skara. Sângele lui Bail curge prin 
venele mele. Unii poate ar prefera să fugă de Marele Rege, însă eu nu 
plănuiesc să fac asta. Am jurat să mă răzbun pe Yilling cel Strălucitor și am 
de gând să-i smulg carnea de pe oase ca să-mi îndeplinesc jurământul. 
Vreau să-mi urlu sfidarea chiar și cu preţul ultimei suflări! Am de gând să 


lupt cu orice armă voi avea la îndemână, rosti ea, aruncându-i o privire 
aspră Mamei Scaer. Cu orice armă. Şi am de gând să lupt aici. Nu voi 
abandona 'Throvenlandul. Nu voi abandona Fortăreaţa lui Bail. 


Raith nu-și dorise decât să-și servească regele și să lupte alături de fratele 
său, însă dăduse cu piciorul acestor lucruri, fiind conștient că nu va exista 
cale de întoarcere. Era pe cont propriu, aşa cum îi spusese și Rakki. 
Purtătorul de sabie al unei fete care n-avea nici măcar vlaga necesară să-și 
scoată sabia din teacă. 


— Tu ce crezi, Rege Uthil? strigă ea. 


— Cred că nu există luptător aici care să nu rămână impresionat de hotărârea 
ta, Regină Skara. 


Regele de Fier zâmbi, o imagine pe care Raith nu crezuse vreodată că va 
apuca s-o vadă. 


— Moartea ne așteaptă pe toţi. Mă simt onorat să o înfrunt alături de tine. 


Raith o văzu pe Skara înghițind cu greutate în timp ce se întorcea spre 
vanstermani. 


— Dar tu ce zici, Rege Gorm? 


Greutatea armurii pur și simplu o strivea și se simţea în ea ca într-un cuptor. 
Skara trebuia să se străduiască să stea dreaptă, să-și păstreze atitudinea 
trufașă și expresia provocatoare și mândră. Era regină, blestemaţi să fie cu 
toţii! Era regină, era regină, era regină... 


— Să rămânem impresionați de hotărârea ta? mârâi Mama Scaer. Nu-i 
războinic pe-aici care să nu fi rămas dezgustat de teatrul pe care l-ai jucat. 
De parcă ai fi scos vreodată o sabie din teacă, ce să mai zic de lovit pe 
cineva la mânie! lar acum vrei să ne convingi pe toţi să ne jertfim vieţile 
pentru regatul tău gol, pentru mândria ta goală, pentru... 


— Ajunge! rosti Gorm încet. 


Ochii săi negri n-o părăsiseră pe Skara de când intrase în sală. 

— Dar, regele meu... 

— Stai jos! zise Cel Care Frânge Săbiile. 

Mama Scaer scrâșni din dinţi furioasă, dar se lăsă să cadă pe scaunul ei. 


— Vrei să lupt pentru fortăreaţa ta, spuse Gorm calm, cu glas tărăgănat. Să 
mă joc cu viața mea și cu vieţile războinicilor mei, departe de casă. Să 
înfrunt oastea fără de număr a Marelui Rege bizuindu-mă doar promisiunea 
magiei elfilor făcută de o vrăjitoare cheală și de un mincinos cu o singură 
mână. 


Zâmbi larg, prietenos. 
— Foarte bine. 


— Regele meu... șuieră Mama Scaer, însă el ridică o mână pentru a o face să 
tacă, păstrându-și privirea ațintită asupra Skarei. 


— Voi lupta pentru tine. Fiecare vansterman va ucide pentru tine și va fi ucis 
pentru tine. Iţi voi fi pavăză, astăzi, mâine și pentru tot restul vieții mele. 
Insă vreau și eu ceva în schimb. 


Se lăsase o tăcere de moarte în sală. Skara înghiţi în sec. 
— Spune preţul, mărite rege. 
— Tu. 


Ea simţi cum îi îngheaţă sudoarea pe sub armură. Simţi că i se face greață și 
nu-și dorea decât să împroaște masa cu tot ce înghiţise până atunci, deși se 
îndoia că Mama Kyre ar fi considerat asta un răspuns nimerit la o cerere în 
căsătorie din partea unui rege. 


— De mult timp caut o regină potrivită pentru mine, spuse Cel Care Frânge 
Săbiile. O femeie la fel de șireată și de curajoasă ca mine. O femeie care să- 


mi îmbogăţească vistieria. O femeie care să-mi dăruiască mulţi copii de 
care să fiu mândru. 


Skara se trezi că se uită la Raith, care o privește la rândul său cu gura 
căscată, însă ce-i putea oferi el în afară de o sabie pe care ea de-abia dacă 
era în stare s-o ridice? 


Părintele Yarvi pălise. Era pur și simplu o întorsătură de situaţie pe care nici 
măcar el n-o prevăzuse. 


— Cineva care să-ţi poată oferi pe tavă 'Throvenlandul, mormăi el. 


Lanţul din mânerele săbiilor dușmanilor uciși în luptă dreaptă zornăi ușor în 
timp ce Gorm ridică din umerii masivi. 


— Cineva care poate uni Throvenlandul și  Vansterlandul, pentru 
prosperitatea amândurora. Îmi doresc mâna ta și sângele, și curajul tău, 
Regină Skara, și în schimb ţi le voi oferi și eu pe ale mele. Cred că e un 
schimb cinstit. 


— Regina mea... șuieră Mama Owd. 
— Nu se cade... spuse Jenner cel Albastru. 
Venise rândul Skarei să-și amuţească sfătuitorii cu un gest. 


Era un șoc, nimic de zis, însă o regină nu-și permite ca un șoc să dureze 
prea mult. Că doar nu mai era o copilă. 


Alături de Cel Care Frânge Săbiile ar putea apăra Fortăreaţa lui Bail. S-ar 
putea răzbuna pe ucigașii bunicului său. L-ar putea vedea mort pe Yilling 
cel Strălucitor. 


Având cheia Vansterlandului la gât, ar putea asigura liniștea poporului său, 
ar putea reconstrui Yaletoftul, ar putea croi un nou viitor pentru 
Throvenland. 


Era sătulă să flateze, să lingușească și să aţâţe un rival împotriva celuilalt. 
Era sătulă de faptul că titlul său atârna de un singur fir de păr. Skara nu era 


deloc nerăbdătoare să împartă patul cu Grom-gil-Gorm. Dar era cu totul 
altceva să împartă puterea cu el. 


Şi ce dacă era de două ori cât ea? Şi ce dacă avea de două ori vârsta ei? Și 
ce dacă era plin de cicatrice, înfricoșător, nemilos și foarte departe de soțul 
la care visase ea pe când era doar o fetiță? Visătorii trebuie treziţi la 
realitate. Și își închipuia că Mama Kyre ar fi fost întru totul de acord cu 
alegerea ei. La urma urmei, lumea e plină de monștri. Poate cel mai bun 
lucru posibil e să-l ai pe cel mai înfricoșător de partea ta. 


Şi nici nu se punea problema să aibă de ales. Așa că se sili să surâdă. 


— Accept. 


Alegeri 


— Eşti pregătit? întrebă Părintele Yarvi în timp ce-și rânduia cărțile în cufăr. 
Cărţile lui preferate, despre ruinele și relicvele interzise ale elfilor. 'Trebuie 
să plecăm la următorul reflux. 


— Pe de-a-ntregul, spuse Koll. 


Adică terminase de strâns bagajul, căci pentru o astfel de călătorie nu poţi fi 
niciodată complet pregătit. 


— Vorbește cu Rulf. Să vă asiguraţi că vom avea cu noi suficientă bere 
pentru a-i face pe cei din echipaj gata de orice. Chiar de-am avea tot timpul 
vântul de partea noastră, tot vom petrece cinci zile de-a lungul coastei către 
Furfinge. 


— Nimeni nu se poate baza pe un vânt favorabil, murmură Koll. 
— Nu, nimeni. Mai ales când vom pătrunde în istmul spre Strokom. 


Koll înghiţi în sec auzindu-l. Ar fi vrut să amâne lucrurile până la sfârșitul 
lumii, însă n-ar fi făcut decât să înrăutăţească o situație și așa destul de 
proastă. 


— Părinte Yarvi... 
O, zei, ce laș se simţea! 


— Poate că... ar fi mai bine dacă eu n-aș merge cu voi. 


Părintele Yarvi își ridică privirea spre el. 
— Ce? 
— Cât timp vei fi plecat, poate că Regele Uthil ar avea nevoie... 


— N-o să fie nevoie să facă negoţ, să arunce monede invizibile în aer sau să 
sculpteze vreun scaun. Va trebui să lupte. Crezi că Regele Uthil are nevoie 
să primească lecţii de la tine despre cum să lupte? 


— Ei, nu prea... 


— Mama Război conduce lucrurile aici, spuse Yarvi, clătinând din cap în 
timp ce se întorcea la cărţile sale. Noi, cei care ne ocupăm cu treburile care- 
] privesc pe Tatăl Pace, trebuie să găsim alte mijloace de-a fi de folos. 


Koll mai încercă o dată: 
— Sincer, mi-e teamă. 


In fond, un mincinos priceput amestecă bine adevărul cu minciuna, și chiar 
că nu exista vorbă mai înțeleaptă decât asta. 


Părintele Yarvi îl privi încruntat. 


— La fel ca un războinic, și preotul trebuie să-și stăpânească temerile. 
Trebuie să se folosească de ele pentru a-și ascuţi instinctele, nu să le lase să- 
i umbrească judecata și să fie orbit de ele în cele din urmă. Crezi că mie nu 
mi-e teamă? Sunt îngrozit. Tot timpul mă simt îngrozit. Dar trebuie să fac 
ceea ce trebuie. 


— Şi totuși, cine decide ce trebuie făcut... 
— Eu! 
Părintele Yarvi trânti capacul cufărului și se apropie de el. 


— Avem o șansă importantă în faţă! Preotul este cel care caută cunoașterea, 
iar tu trebuie s-o faci cel mai îndârjit. N-am cunoscut pe nimeni cu o minte 


atât de curioasă ca a ta. Avem șansa de a învăţa despre trecut! 


— Şi să repetăm greșelile trecutului? murmură Koll, deși își regretă imediat 
spusele când Părintele Yarvi îl înșfăcă strâns de umeri. 


— Credeam că vrei să schimbi lumea! Că vrei să stai alături de regi și să 
modelezi cursul istoriei! Iar eu îţi ofer această șansă! 


O, zei, el nu-și dorea nimic din toate astea. Părintele Koll, temut și admirat, 
cel căruia nimeni nu-i vorbește de sus, cel pe care nu îndrăznește nimeni să 
nu-l ia în serios, cel pe care cu siguranţă nu va îndrăzni să-l lovească în față 
un golan cu părul alb. Se strădui să alunge toate aceste gânduri. 


= Îţi sunt recunoscător, Părinte Yarvi, dar... 
— I-ai făcut o promisiune lui Rin. 

Koll clipi nedumerit, luat prin surprindere. 
— Eu... 

— Nu ești chiar atât de greu de citit, Koll. 


— I-am făcut o promisiune lui Brand! reuși el să îngaime. Ea are acum 
nevoie de mine! 


— Eu am nevoie de tine! îl repezi Părintele Yarvi strângându-l tare de umeri. 


O fi avut el o mână schiloadă, dar tot putea să-l strângă pe Koll și să-l facă 
să tresară de durere. 


— Gettlandul are nevoie de tine! 
Reuși să se stăpânească, apoi își luă mâinile de pe umerii lui. 


— Te înţeleg, Koll, crede-mă, nimeni nu te înţelege mai bine. Vrei să faci 
bine, să pășești în lumină. Dar acum ai devenit bărbat. Ştii că nu există 
răspunsuri ușoare, zise Yarvi ridicând din umeri, cu capul plecat în podea, 


de parcă și pe el l-ar fi durut. Când v-am eliberat pe tine și pe mama ta din 
sclavie, n-am așteptat nimic în schimb... 


— Şi-atunci de ce ţii să-mi aduci aminte atât de des? se răsti Koll, făcându-l 
pe Yarvi să ridice brusc ochii. 


Părea surprins, ba chiar rănit. Suficient pentru ca băiatul să se simtă 
vinovat, ca de obicei. 


— Pentru că i-am făgăduit ceva lui Safrit: să fac din tine cel mai bun bărbat. 
Un bărbat de care să fie mândră. 


Un bărbat care face bine. Un bărbat care pășește în lumină. 


— Mă tot gândesc la toate lucrurile pe care le-aș fi putut face altfel. Mă tot 
gândesc la... oferta pe care a făcut-o Mama Adwyn... 


Yarvi căscă ochii, nevenindu-i să creadă ce aude. 
— Zi-mi că nu i-ai spus nimic mamei)! 


— N-am suflat o vorbă. Dar... dacă am fi discutat cu ea, poate că ar fi găsit o 
cale să cadă la pace... 


Umerii Părintelui Yarvi păreau că tremură. 
— Preţul era prea mare, murmură el. Ştii asta. 
— Ştiu. 


— Nu puteam să risc să rup alianța noastră. Trebuia să rămânem uniți. Ştii 
prea bine. 


— Ştiu. 
— In Bunica Wexen nu poţi avea încredere. Ştii asta... 


— Ştiu, dar... 


— Dar Brand ar fi în viaţă. 


Brusc, Părintele Yarvi păru mult mai bătrân decât în realitate. Bătrân, 
bolnav și copleșit de vină. 


— Crezi că eu nu cad pradă unor astfel de gânduri de o mie de ori pe zi? 
Rolul unui preot este să se îndoiască, dar, totodată, să pară sigur pe el. Nu 
trebuie să te lași copleșit de ceea ce s-ar fi putut întâmpla. Şi, cu atât mai 
puţin, de ceea ce ai fi putut deveni. 


Strânse pumn mâna schiloadă, strâmbând din buze de parcă ar fi vrut să 
lovească pe cineva cu el. După care își lăsă brațul să cadă. 


— Trebuie să alegi binele suprem. Trebuie să încerci să găsești răul cel mai 
mic. Apoi trebuie să înveţi să-ţi ignori regretele și să mergi mai departe. 


— Ştiu. 


Koll știa că fusese înfrânt. Ştia că fusese înfrânt chiar înainte să deschidă 
gura. Căci, în final, își dorise să se lase înfrânt. 


— Voi veni cu tine. 
Nu trebuise să-i spună nimic lui Rin, ceea ce era în regulă. Oricum se îndoia 
că ar fi avut curajul necesar. 


Rin îl privi doar şi se lămuri pe loc. Se întoarse la treaba ei, strângând din 
dinți. 


— Deci ai ales până la urmă. 


— Aș vrea să nu fi fost nevoit să aleg, murmură el, simțindu-se vinovat ca un 
tâlhar prins asupra faptei. 


— Dar a trebuit s-alegi și ai făcut-o. 


Ar fi preferat ca ea să izbucnească în plâns sau să sară la el furioasă ori să-l 
implore să se mai gândească. Işi încropise un plan laş cu ajutorul căruia ar fi 


putut întoarce împotriva ei oricare dintre cele trei reacții. Insă n-avea niciun 
răspuns la indiferența asta plină de răceală. 


Reuși să bălmăjească doar un „îmi pare rău“. Se întrebă ce-ar fi crezut 
mama lui despre un asemenea răspuns, însă descoperi că de fapt nici nu-i 
păsa. 


— N-ai de ce. Am irosit destul timp împreună. Şi de vină nu sunt decât eu. 
Brand m-a avertizat că se va ajunge aici. Îmi spunea mereu că ești prea plin 
de propriile tale speranţe ca să-i mai poţi ajuta și pe cei din jurul tău să și le 
împlinească pe ale lor. 


Pe toți zeii, simţi această replică de parcă l-ar fi lovit direct în boașe. 
Deschise gura să spună că nu-i drept, dar cum s-ar fi putut apăra în faţa 


părerii unui om mort? Mai ales când tot ce făcea întărea părerea acelui om? 


— Am ştiut-o mereu, șuieră Rin printre dinţii strânși. Bănuiesc că tot Brand a 
ajuns să aibă dreptate în cele din urmă, nu? 


Koll încercă să-și miște picioarele ca să se mai apropie de ea. Poate că n-ar 
fi fost în stare să-i ofere ce-ar fi vrut ea și n-ar fi reușit să se dovedească a fi 
bărbatul pe care şi-l dorea ea, dar măcar putea să aibă grijă de ea într-un fel. 
Măcar atâta îi datora. Ei și lui Brand. 


— E posibil ca Yilling cel Strălucitor să ajungă aici în câteva zile, murmură 
el. Şi, odată cu el, vreo câteva mii de războinici de-ai Marelui Rege. 


Rin pufni doar. 

— Ţi-a plăcut mereu să-i lași pe alţii să creadă că rostești niște vorbe pline de 
înţelepciune, când, de fapt, nu faci decât să spui ceea ce știe deja toată 
lumea. Inainte îmi plăcea asta la tine, dar acum a început să devină obositor. 
— Ar trebui să te întorci în Thorlby... 


— Pentru ce? Fratele meu e mort și casa mi-a ars din temelii. 


— Aici nu ești în siguranţă... 


— Dacă vom fi înfrânți aici, cât de sigur crezi e orașul Thorlby? Mai degrabă 
rămân aici și ajut și eu cum pot. Asta ar fi făcut și Brand. Şi asta a și făcut 
mereu. 


Pe zei, ce curajoasă era! Mult mai curajoasă decât el, și pentru asta o și 
plăcea. 


Se trezi că întinde mâna pentru a o prinde de umăr. 
— Rin... 


Ea-l plesni peste mână, cu cealaltă făcută pumn, de parcă s-ar fi pregătit să-l 
pocnească. lar el știa că o merită. Insă nici ea nu se afla în dispoziţia 
necesară unei despărțiri ușoare. Se întoarse cu spatele la el, dezgustată. 


— Pleacă! Ţi-ai făcut alegerea, Frate Koll. Mergi mai departe și vezi-ţi de 
treaba ta. 


Ce mai era de adăugat? Nu mai trebuia să-și facă griji din cauza ei, că va 
plânge sau altceva, căci el era cel nevoit să-și stăpânească lacrimile în timp 
ce ieșea bosumflat din fierărie, simțindu-se tare departe de bărbatul bun 
care-și dorise toată viaţa să fie. 


O bură stropea cheiul construit de elfi în apropierea Fortăreţei lui Bail. O 
burniţă nesuferită ce părea să acopere întreaga lume cu o perdea înceţoșată, 
potrivindu-se perfect cu dispoziţia lui Koll și atârnând precum roua de firele 
de păr din blana de pe umerii lui Rulf. Acesta stătea încruntat pe platforma 
cârmei și privea cum picăturile se preling pe părul oamenilor din echipaj și 
li se scurg pe feţe în timp ce încărcau proviziile pe corabie. Koll își dorea 
să-i aibă alături și pe Fror ori pe Dosduvoi, însă echipajul cu care navigase 
în josul Râului Divin se împrăștiase în cele patru zări. Așa că pe oamenii 
din faţa lui abia dacă îi cunoștea vag. 


— Ce-i cu mutra asta de înmormântare, porumbelul meu? întrebă Skifr, 
strecurându-și un deget afară de sub mantie pentru a se scobi în nas cu el. 
M-ai întrebat cândva dacă pot să-ţi arăt magie. Sau mă înșel? 


— Nu te-nșeli. Mi-ai spus că sunt tânăr și pripit, că magia presupune riscuri 
uriașe și urmările sunt greu de prevăzut și că ar trebui să mă rog la toți zeii 
pe care îi cunosc să nu ajung niciodată să o văd. 

— Ihî. 


Femeia ridică din sprâncene studiind cu atenţie prada scoasă din nas, după 
care o azvârli înspre corăbiile capturate de la Yilling cel Strălucitor, care se 
legănau ușor pe valuri. 


— Ce ursuză eram pe-atunci. Şi te-ai rugat? 

— Nu suficient de mult, se pare, zise el aruncându-i o privire piezișă. Mi-ai 
spus că știi suficientă magie cât să faci rău, dar nu la fel de multă ca să faci 
bine. 

— Ăsta e războiul. Am venit aici ca să provoc rău. 

— Să știi că răspunsul tău nu mă liniștește. 

— Nu, n-are cum. 

— Unde ai învăţat să faci magie? 

— Nu pot să-ţi spun. 

— Nu poţi sau nu vrei? 

— Nici nu pot, nici nu vreau. 


Koll oftă. Cu cât obținea mai multe răspunsuri de la ea, cu atât căpăta 
impresia că știe mai puţine. 


— Chiar ne poţi conduce în siguranţă în Strokom? 
— Să vă duc în Strokom? Da. În siguranță? 


Ridică din umeri. 


— Nici asta nu are darul să mă liniștească. 

— Nu. 

— Vom găsi arme acolo? 

— Mai multe decât i-ar trebui Mamei Război înseși. 

— Şi dacă le vom folosi... vom risca o a doua Sfărâmare a Zeiţei? 

— Câtă vreme o vom distruge pe Bunica Wexen, eu mă declar mulțumită. 
— Asta mă linişteşte și mai puţin. 

Skifr însă doar privea marea cenușie. 


— Dacă tu crezi că am venit aici doar ca să te liniștesc pe tine, atunci să știi 
că te înșeli amarnic. 


— De ce nimic nu e ușor? 


Părintele Yarvi privea încruntat rampa lungă din piatră făcută de elfi, acum 
plină de găuri, care ducea spre curtea fortăreței. O figură subţiratică venea 
spre ei. O siluetă înaltă, cu cap ras și cu brățări de-ale elfilor strânse una 
într-alta pe braţele lungi și tatuate. 


— Mamă Scaer, ce surpriză! Credeam că nu vrei să te amesteci deloc în 
această nebunie! 


Preoteasa Vansterlandului întoarse capul și scuipă. 


— Imi doresc ca nimeni să nu se amestece în această nebunie, însă regele 
meu a ales această cale. Treaba mea este să mă asigur că îl va duce spre 
victorie. De aceea vin și eu cu tine. 


— Prezenţa ta ne face o adevărată plăcere, spuse Yarvi apropiindu-se de ea. 
Atâta timp cât ai de gând să mă ajuţi. Dacă îmi vei sta în cale, vei regreta 
amarnic. 


— Ce bine ne înţelegem noi doi, zise Mama Scaer răsfrângându-și buza. 
— Mereu ne-am înţeles bine. 


Koll oftă ca pentru sine. Ce temelie mai bună pentru o alianță există pe 
lumea asta decât ura reciprocă și suspiciunea? 


— La vâsle! răcni Rulf. Că nu întineresc! 


Exemplul lui Gudrun 


Era o minunată dimineaţă de vară târzie, iar Soarele Mamă făcea ca 
picăturile de ploaie din timpul nopţii să scânteieze ca niște nestemate în 
iarbă. 


— Ăsta-i cel mai slab punct al nostru, spuse Raith. 


Nu trebuia să fii mare războinic ca să-ţi dai seama. Colţul din nord-est al 
fortăreței fusese despicat în două în timpul Sfărâmării Zeiţei ca de un cuţit 
uriaș, iar regii din trecutul îndepărtat ridicaseră un turn pentru a umple golul 
rămas. Era o construcție de mântuială și neglijată de-a lungul timpului, cu 
acoperișul prăbușit înăuntru și cu grinzile acoperite de un strat gros de 
găinaț peste care forfoteau întruna păsările. Zidul care pornea din el se 
curba în afară și era sprijinit dinspre apă de bastioane pe cale de-a se 
prăbuși. 


— Turnul lui Gudrun, murmură Skara. 
— Cum de-a căpătat numele ăsta? întrebă Mama Owd. 


Skara fusese tare supărată când auzise povestea de la Mama Kyre, însă își 
dădu seama că, la fel cum se întâmpla cu toate poveștile depănate de 
preoteasă, și-o amintea perfect și pe aceasta. 


— Prinţesa Gudrun a fost strănepoata unui rege de-al Throvenlandului. 


— Ce început jalnic, mormăi Mama Owd. 


Dimineaţa era adesea morocănoasă. 

— Totuși, unele povești de felul ăsta chiar se dovedesc destul de reușite. 
— Nu și asta. Ea s-a îndrăgostit de-un tânăr grăjdar. 

— Ce nesăbuinţă! 

— Dragostea nu alege, lovește oriunde. 

Mama Owd ridică o sprânceană. 


— În general, unul dintre cei doi își dă seama că lucrurile nu merg cum 
trebuie și face ceea ce se cuvine, dându-se la o parte. 


— Ei bine, Gudrun n-a făcut-o. În acele vremuri, Throvenlandul avea trei 
regi, iar prinţesa noastră fusese promisă de către bunicul său unuia dintre ei. 
Ea a încercat să fugă, așa că regele i-a spânzurat iubitul de acel turn și pe ea 
a încuiat-o în el până ce și-a învăţat lecţia. 


Mama Owd se scărpină în cocul lejer în care își strânsese părul. 

— Mă tem că nu pricep cum ar putea această poveste să aibă un final fericit. 
— N-are. Gudrun s-a aruncat de pe creasta zidului și a sfârșit în șanț. 

— Să sperăm că nu-i vom urma cu toţii exemplul, spuse Raith. 

— Să ne sinucidem din dragoste? întrebă Skara. 

— Să sfârșim morţi într-un șanț. 

Raith părea într-o dispoziţie foarte proastă în ultimul timp și, deși ea se 
gândea că probabil cauza era apropierea celor zece mii de războinici 
înarmaţi până-n dinţi, nu se putea abţine să nu se întrebe dacă înţelegerea ei 
cu Gorm era de vină. Nu era nici ea deloc încântată de acest lucru, însă 


nimic nu mai putea fi schimbat. Avea griji mult mai mari pe cap decât 
sentimentele celor din jur și, mai ales, ale ei. 


Zgomotul de copite îi atrase atenţia reginei, care văzu apoi călăreţii ieșind 
pe poartă. Două sute și ceva de cai strânși într-o coloană ce înainta cu 
repeziciune, azvârlind pământul în spate cu copitele, trecură pe lângă 
oamenii ce adânceau șanțul și ajunseră pe terenul clisos unde erau ridicate 
tabăra lui Gorm și a lui Uthil. 


Jenner cel Albastru suia panta lină cu pași mari, îndreptându-se spre ei, iar 
Skara strigă spre el: 


— Cine nu mai are răbdare pentru ce ne așteaptă? 


— Thorn Bathu, răspunse Jenner, apoi se întoarse ca să se uite la călăreți. 
Însă numai pentru că Yilling cel Strălucitor nu vine aici mai repede spre a-i 
da satisfacție. A luat cu ea două sute dintre cei mai însetaţi de sânge 
gettlanderi pentru a-l lovi cum va putea mai bine. 


— Probabil că o să aibă ceva de furcă, murmură Skara privind călăreţii care 
ieșeau cu repeziciune din umbra Fortăreţei lui Bail și treceau prin satul 
pustiu, îndreptându-se spre nord. 


— Oricum nu prea mai avem nutreţ pentru cai, regina mea. 
Jenner se opri lângă ei, proptindu-și mâinile în șolduri. 


— Nu prea mai avem hrană nici pentru oameni. Yilling cel Strălucitor a ars 
majoritatea fermelor de pe o rază de o sută de mile și le-a jefuit pe cele care 
au mai rămas în picioare. Uthil și Gorm cred că doar o mie de oameni pot 
rămâne aici. Cei care au familii de care trebuie să aibă grijă sau recolte de 
strâns vor pleca pe mare spre nord, către Thorlby sau chiar mai departe. 


Skara clipi nevenindu-i să creadă când îl auzi. 
— Vom fi depășiți numeric, cam zece la unu. 


— Cu cât ne sunt mai potrivnici sorții, cu atât ne este mai mare gloria, 
murmură Raith. Parcă așa am auzit... 


— [i vor alege pe cei care rămân. 


Jenner încercă, aşa cum făcea de obicei, să vadă partea bună a lucrurilor. 


— Deci vor rămâne suficienţi pentru a apăra zidurile până când se va 
întoarce Părintele Yarvi. Patru sute de vanstermani, patru sute de 
gettlanderi, o sută de fierari, bucătari și servitori. Și o sută de-ai noștri. 


— Avem atât de mulţi care vor să rămână? 


— De cinci ori mai mulți sunt dispuși să moară pentru tine, regina mea, dar 
eu voi alege o sută dintre cei în stare să și omoare câţiva oameni de-ai 
Marelui Rege. 


— Sunt sincer mișcată, zise Skara. Dar tu n-ar trebui să te numeri printre ei. 
Deja ai făcut mai multe decât... 


Jenner cel Albastru pufni. 


— Rămân și cu asta basta! Le-am promis celor din echipaj o răsplată mai 
mult decât generoasă după ce-l vei învinge pe Marele Rege. Dacă nu voi fi 
în stare să mă ţin de cuvânt, mă vor lua de prost. Tu, totuși, ar trebui să 
pleci. 


Skara pufni la rândul ei. 


— Cum să mă aștept ca alţii să-și riște viaţa, dacă eu însămi nu sunt dispusă 
s-o fac? 


— Regina mea, zise Mama Owd, sângele tău valorează mai mult pentru 
Throvenland decât... 


— Sunt regină în fortăreaţa mea. Singurul care-mi poate porunci este Marele 
Rege și, din moment ce m-am răsculat împotriva sa, n-ai nimerit-o cu asta. 
Rămân și gata! 


— Atunci rămân și eu, oftă Mama Owd. Locul unui vindecător este printre 
cei răniţi. lar locul unei preotese este alături de regina sa. 


Skara simţi o mulțumire care aproape că-i aduse lacrimi în ochi. Nu erau ei 
exact sfătuitorii pe care și i-ar fi ales, însă nu i-ar fi schimbat pentru nimic 


în lume. 


— Poate că zeii mi-au luat bunicul de lângă mine, rosti Skara, cuprinzând-o 
cu un braţ pe Mama Owd și cu celălalt pe Jenner cel Albastru și strângându- 
i apoi lângă ea. Dar mi-au trimis în schimb doi stâlpi pe care mă pot bizui. 


Mama Owd se uită în jos, la propriul trup, încruntându-se. 

— Sunt niţel cam pătrăţoasă pentru un stâlp. 

— Chiar și așa, tot îţi îndeplinești admirabil sarcinile. Acum, plecaţi! 
Şi Skara îi împinse în direcţia fortăreței. 


— Alege-mi-i pe cei o sută de războinici care-l vor lovi cel mai aprig pe 
Yilling cel Strălucitor în boașe. 


— Li vom alege, regina mea, zise Jenner cel Albastru râzând. Şi vom găsi 
cele mai grele cizme pentru ei. 


Skara rămase doar cu Raith pe pajiște. Strigătele muncitorilor din șanț 
pluteau pe deasupra lor. Păsările ciripeau fără oprire, iar iarba foșnea. Skara 
nu-și întoarse privirea, însă îi plăcea tare mult să-l știe acolo, alături de ea, 
mereu. 


— Poţi pleca și tu, spuse ea. Dacă vrei. 
— Am spus că mi-aş da viaţa pentru tine și am vorbit serios. 


Aceeași bravadă a lui, arătând la fel de îndrăzneţ și de periculos, neștiutor în 
a-și cere iertare, ceea ce-o făcu să surâdă. 


— Incă nu e nevoie. Incă îmi trebuie cineva care să-mi sperie oaspeţii. 
— Pot face și asta. 


Surâse și el. Un surâs dur și flămând, care-i dezvelea toţi dinţii. Suficient de 
lung încât să nu pară doar o întâmplare. Suficient de lung încât să reușească 
s-o furnice din nou pielea într-un mod foarte plăcut. 


O părticică din ea își dorea să urmeze exemplul lui Gudrun. Să uite de tot ce 
se cuvine și să se tăvălească în fân cu grăjdarul ei. Măcar să afle și ea cum 
e. 


Dar într-o mult mai mare măsură, râdea de toate aceste idei. Nu era o fire 
romantică. Nu-și permitea să fie așa. Era regină, o regină promisă lui Grom- 
gil-Gorm, Cel Care Frânge Săbiile. O întreagă națiune se baza pe ea. Oricât 
s-ar fi împotrivit și s-ar fi plâns de Mama Kyre, ajungea mereu să-și facă 
datoria. 


Așa că, în loc să se agaţe de Raith ca o fată căzută în apa de un buștean și 
să-l sărute de parcă însuși secretul vieţii s-ar fi aflat în gura lui, ea înghiţi în 
sec și își mută privirea spre Turnul lui Gudrun. 


— Înseamnă foarte mult, zise ea. Faptul că lupţi pentru mine. 
— Nu-i mare lucru. 


Un nor acoperi soarele și, pentru o clipă, nestematele din iarbă se 
transformară în apă rece. 


— Orice ucigaș capabil are nevoie de cineva pentru care să ucidă. 


Cei o mie 


Soryom era un arcaș deosebit de iscusit, iar silueta lui se profila ca a unui 
adevărat erou pe fondul apusului însângerat. Își proptise un picior pe zidul 
din vârful Turnului lui Gudrun și spatele i se curbă când întinse la 
maximum coarda imensului său arc în care pusese o săgeată în flăcări ce-i 
aruncau umbre mișcătoare pe faţă. 


— Dă-i foc, zise Gorm. 


Privirile celor o mie de războinici aleși din rândurile throvenlanderilor, ale 
vanstermanilor și ale gettlanderilor urmăriră fâșia de foc lăsată în urmă de 
săgeata ce se arcui prin văzduhul și apoi se înfipse în puntea corabiei lui 
Yilling cel Strălucitor. Vâlvătăi albastre izbucniră imediat ce uleiul din sud 
se aprinse cu un sfârâit ușor. Într-o clipă, flăcări uriașe cuprinseră întreaga 
corabie stârnind o căldură pe care până și Raith, aflat pe ziduri, o putea 
simţi. 


Aruncă o privire în lateral și văzu cum vâltoarea fierbinte lumina zâmbetul 
Skarei. Ea avusese ideea. La urma urmei, corabia reprezintă inima și 
căminul unui războinic. 


Fusese o sarcină istovitoare să fie scoasă din apele golfului și împinsă pe 
bușteni de-a lungul rampei, până-n curte. Pe Raith încă îl mai durea spatele 
și-și simțea palmele pline de bășici după efortul greu pe care-l depusese. 
Regina Skara îi dăruise lui Jenner cel Albastru girueta aurită, Regele Gorm 
smulsese podoabele din argint pentru a le topi și a face din ele cupe pentru 
băut, iar Regele Uthil luase vela cea mare și roșie pentru a le scuti pe 
femeile din Gettland să ţeasă una nouă. Catargul fusese tăiat și dat jos 


pentru ca vasul să poată încăpea prin intrarea în fortăreață, însă se 
înţepenise între zidurile prea apropiate, așa că au trebuit să smulgă de pe el 
sculpturile ce-l împodobeau, dar până la urmă reușiseră să-l introducă și pe 
acesta în curte pentru a arde odată cu corabia. 


Raith spera că Yilling cel Strălucitor le va fi recunoscător pentru efortul de 
a-i face o primire demnă în Fortăreaţa lui Bail. În orice caz, apărătorii 
fortăreței se bucurară ca nebunii la vederea corabiei sale cuprinse de flăcări. 
Urale, râsete, insulte proferate la adresa iscoadelor trimise de Yilling, care 
priviră calme tot acest spectacol stând în șeile cailor, departe de raza de 
acţiune a arcurilor de pe metereze. Dar toate acele râsete și strigăte se 
stinseră destul de repede. 


Oastea Bunicii Wexen începuse să sosească. 


Războinicii veneau tropăind pe drumul din nord într-o coloană ordonată, un 
șarpe de oţel având în frunte stindardul Marelui Rege, în timp ce soarele cu 
șapte raze al Zeiţei Unice se zărea ici și colo pe deasupra mulțimii de 
oameni, alături de o sută de alte stindarde mai mici ale eroilor ce atârnau 
nemișcate în aerul încremenit. Pas cu pas se apropiară de satul care zăcea în 
ruine și trecură prin el, un șarpe a cărei coadă se pierdea în ceața depărtării. 


— Or mai veni mulţi? o auzi Raith șoptind pe Skara, care-și ţinea o mână de- 
a curmezișul pieptului și-și răsucea nervoasă brăţara. 


— 'Trăgeam nădejde că iscoadele noastre s-au înșelat cu privire la numărul 
lor, murmură Jenner cel Albastru. 


— Se pare că nu, mârâi Raith. De fapt, s-au înșelat, căci sunt mai mulți. 


Sus, pe ziduri, râsetele se transformaseră în zâmbete ursuze, apoi în 
încruntături și mai ursuze când șarpele acela gigantic se răsfiră, revărsându- 
se în jurul fortăreței ca un puhoi de apă în jurul unei insule, iar războinicii 
din Ținuturile de Jos, din Inglefold și din Yutmark încercuiră Fortăreaţa lui 
Bail de la faleza din est și până la faleza din vest. 


Nu mai era nevoie să-și urle sfidarea în fața lor, căci numărul lor vorbea de 
la sine cu glas de tunet. 


— Mama Război şi-a desfăcut aripile deasupra Fortăreţei lui Bail, murmură 
Owd. 


Un convoi de căruțe se hurduca pe drum, gemând de greutatea prăzii 
adunate, iar în urma sa se întindea puzderie de familii și sclavi, de servitori 
și negustori, de preoți și de speculanţi, de săpători și de păstori ce mânau o 
turmă behăitoare de oi și cirezi de vaci atât de mari, încât ar fi făcut de 
rușine orice piață văzută vreodată de Raith. 


— Un adevărat oraș în mișcare, murmură el. 


Se lăsa întunericul și gărzile care închideau coloana de-abia soseau și ele 
într-un râu de făclii pâlpâitoare. Bărbaţi cu aspect sălbatic, cu drapelele pe 
care erau desenate oase în flăcări, cu piepturile dezgolite, brăzdate de 
cicatrice și mânjite cu însemne războinice. 


— Şendii, zise Raith. 


— Dar nu juraseră că vor lupta împotriva Marelui Rege? întrebă Skara cu o 
voce ceva mai subţire decât de obicei. 


Gura Mamei Owd arăta ca o linie subțire. 


— Probabil că Bunica Wexen i-a convins că mai bine ar jura să lupte 
împotriva noastră. 


— Am auzit că-și devorează vrăjmașii de vii, murmură cineva. 
Jenner cel Albastru îi aruncă omului o privire aspră. 
— Mai bine să nu ne lăsăm capturați. 


Raith își răsuci ușor palma asudată pe mânerul scutului și aruncă o privire 
înspre golf, acolo unde o mulțime de corăbii încă mai stăteau strânse unele 
în altele la adăpostul oferit de lanţuri, gata să-i ducă pe cei o mie de 
apărători departe... 


Işi mușcă limba până simţi gust de sânge și se sili să-și întoarcă privirea 
spre puhoiul de oameni strâns în faţa zidurilor. Nu se mai simţise niciodată 


înspăimântat de apropierea unei bătălii. Poate pentru că de fiecare dată 
șansele fuseseră de partea lui. Sau poate pentru că își pierduse locul, familia 
și orice șansă de a mai le recupera. 


Se spune că de cei care nu mai nimic de pierdut trebuie să te temi cel mai 
tare. Insă, de fapt, ei sunt cei care se tem cel mai tare. 


— Acolo, zise Skara, arătând cu degetul spre șirurile ordonate ale Marelui 
Rege. 


Cineva înainta în direcţia fortăreței. Pășea domol, de parcă mergea spre 
palatul unui prieten, nu spre cetatea unui inamic. Un războinic îmbrăcat 
într-o armură ce reflecta lumina corabiei în flăcări, părând și ea că luase foc. 
Un războinic cu păr lung, răsfirat de briză, cu o față frumoasă și tânără, 
bizar de calm, care nu era apărat de scut și care-și ținea mâna stângă 
sprijinită lejer pe mânerul sabiei de la centură. 


— Yilling cel Strălucitor, mârâi Jenner, scrâșnind din toţi dinţii pe care-i mai 
avea. 


Yilling se opri nepăsător în interiorul razei de acţiune a arcurilor, rânjind 
spre mulțimea strânsă pe metereze, și vorbi clar și răspicat: 


— Presupun că Regele Uthil nu se află printre voi. 


Era totuși liniștitor să-l auzi pe Uthil vorbind cu aceeași nepăsare, indiferent 
dacă avea în faţă un singur dușman sau zece mii. 


— Tu ești cel căruia i se spune Yilling cel Strălucitor? 
Yilling ridică din umeri cu aroganță. 
— Cuiva trebuie să i se spună așa. 


— Cel care a omorât cincizeci de oameni în bătălia de la Fomholt? mugi 
Gorm de pe acoperișul Turnului lui Gudrun. 


— N-aș putea spune. Omoram fără să număr. 


— Cel care a retezat galionul de la prova Prințului Conmer dintr-o singură 
lovitură? întrebă Uthil. 


— Totul ţine de încheietura mâinii, zise Yilling. 


— Cel care i-a ucis pe Regele Fynn și pe preoteasa lui lipsită de apărare? se 
răsti Skara. 


Yilling continua să surâdă. 


— Aha, da, și aia. Și-ar trebui să vedeţi cu toţii ce-am făcut mai devreme cu 
animalele de la cină, zise el, bătându-se fericit pe pântec. Ce mai măcel! 


— Eşti mai mărunt decât mă aşteptam, zise Gorm. 
— lar tu, mai masiv decât aș fi îndrăznit să sper. 
Yilling își răsuci pe deget o șuviţă din păru-i lung. 


— Cei masivi scot un zgomot foarte puternic atunci când îi trântesc la 
pământ. Mă simt tare dezamăgit să-i găsesc pe Regele de Fier și pe Cel 
Care Frânge Săbiile bălăcindu-se ca doi vieri într-o cocină. Fram sigur că 
de-abia așteptați să vă încrucișaţi săbiile cu a mea, unu la unu. 


— Răbdare, răbdare! rosti Gorm, stând aplecat peste parapet, cu mâinile 
atârnând. Poate te-aș putea ucide mai ușor dacă ne-am cunoaște mai bine. 


Uthil încuviință ţeapăn din cap. 


— O dușmănie, la fel ca o prietenie, are nevoie de timp pentru a deveni mai 
trainică. Nimeni nu începe cu sfârșitul poveștii. 


Rânjetul dezgustător al lui Yilling se lărți. 
— Atunci nu-mi rămâne decât să am răbdare și să sper sincer că voi ajunge 
să vă omor pe amândoi cât mai curând. Ar fi păcat să-i lipsesc pe barzi de o 


poveste atât de glorioasă cum ar fi asta. 


Gorm oftă. 


— Oricum, barzii vor avea despre ce cânta în ambele cazuri. 

— Unde e Thorn Bathu? întrebă Yilling, plimbându-și privirea de colo până 
colo, ca și cum s-ar fi așteptat să o găsească pitită-n șanț. Am ucis câteva 
femei, însă niciuna atât de faimoasă ca ea. 


— Fără îndoială că se va prezenta așa cum se cuvine, zise Uthil. 


— Fără îndoială. Soarta oricărui războinic puternic este ca într-o bună zi să 
dea peste cineva mai puternic. Asta-i marea noastră binecuvântare și marele 
blestem în același timp. 


Uthil încuviinţă din nou din cap. 

— Moartea ne așteaptă pe toți. 

— Ne așteaptă! rosti Yilling, desfăcându-și braţele larg și fluturând din 
degete. Am învăţat demult să-mi îmbrăţișez stăpâna, însă n-am găsit până 
acum un războinic suficient de înzestrat pentru a ne face cunoștință. 

Se întoarse apoi către corabia în flăcări. 


— Mi-aţi dat foc la corabie? 


— O gazdă cumsecade le oferă oaspeţilor un loc la căldură, aproape de foc, 
strigă Gorm și un hohot de râs răsună de-a lungul zidurilor. Raith se sili și el 
să scoată un chiot lipsit de veselie, deși făcu un efort eroic pentru asta, 
fiindcă nu simţea nici pic de veselie. 


Insă Yilling doar ridică din umeri. 
— Sunteţi cam risipitori. Era o corabie bună. 


— Avem mai multe corăbii cu care nu știm ce să facem de când le-am 
capturat pe ale tale, mârâi Gorm. 


— Totuşi, aveţi prea puţini oameni ca să le umpleţi, zise Yilling, oprind din 
nou râsetele. 


Oftă, cu ochii aţintiţi asupra flăcărilor. 


— Eu însumi am sculptat galionul. Dar ce-i ars rămâne ars, zic eu, și nu mai 
poate fi făcut la loc. 


Skara se agăţă cu mâinile de parapet. 

— Ai făcut scrum jumătate din Throvenland fără niciun motiv! 

— Aha! Tu trebuie să fii tânăra Skara, regina celor puţine rămase nearse. 
Yilling își ţuguie buzele sale și își miji ochii. 

— Consideră-mă un răufăcător, dacă vrei, regina mea, dă vina pe mine 
pentru toate suferințele tale, însă eu nu am încălcat niciun jurământ și am 
avut un ţel nobil în minte când dădeam foc la tot ce întâlneam în cale. Acela 


de a te face să cazi în genunchi în faţa Marelui Rege. Asta... și faptul că 
focul arată bine. 


— Îţi ia o clipă să arzi ce-a fost clădit într-o viaţă! 


— Şi asta îl face să arate și mai bine. Oricum, curând vei sta în genunchi în 
faţa Marelui Rege, orice-ar fi. 


— Niciodată, mârâi ea. 
Yilling o dojeni cu degetul. 


— Toți spun asta până le sunt retezate tendoanele de la picioare. După care, 
crede-mă, cad cât ai clipi. 


— Vorbe goale, regina mea, zise Jenner cel Albastru, trăgând-o cu blândeţe 
pe Skara de lângă parapet. 


Insă, dacă vorbele ar fi arme, Raith credea că Yilling era cel mai priceput în 
această încleștare. 


— Ai de gând să rămâi acolo și să trăncănești în continuare? spuse Gorm 
desfăcându-și braţele larg și înăbușindu-și un căscat teatral. Sau ai de gând 


să-ncerci să te cațări pe zidurile noastre? Chiar și cei mărunţei așa ca tine 
scot un bubuit destul de puternic atunci când îi azvârl de la o asemenea 
înălțime, și să știi că am ceva antrenament. 


— O, ce întrebare îndrăzneață! 


Yilling se uită la cerul care se întuneca, apoi își întoarse privirea spre 
oamenii săi, ocupați să prindă Fortăreţa lui Bail într-un cerc cât mai zdravăn 
de oţel bine ascuţit. 


— Mă simt cam nehotărât... hai să dăm cu banul și să lăsăm Moartea să 
hotărască, ei, ce zici, Regină Skara? 


Skara simţea cum îi zvâcnesc mușchii pe sub pielea feţei și îl strânse cu 
putere tare pe Jenner de braţ. 


— Cap, venim după voi, pajură, rămânem la locul nostru! 

Şi Yilling aruncă o monedă în aer, care sclipi în lumina portocalie a corabiei 
arzânde, apoi o lăsă să cadă în iarbă. Işi puse mâinile în șolduri și privi în 
jos. 

— Ei bine? strigă Gorm. Cap sau pajură? 


Yilling izbucni într-un hohot de râs. 


— Nu sunt sigur, s-a rostogolit prea departe! Ei, se mai întâmplă, nu, Gorm 
Cel Care Frânge Săbiile? 


— Mda, mormăi Gorm, oarecum iritat de acest lucru. Se mai întâmplă. 

— Hai s-o lăsăm pe mâine. Am senzaţia că veţi rămâne tot aici! 

Campionul Marelui Rege se răsuci, cu un zâmbet larg pe fața-i moale și 
netedă, și plecă ţanţoș spre ai săi. Aceștia începuseră să bată pari groși în 


pământ, la două lungimi de săgeată de zidurile fortăreței. 


Un cerc de ghimpi, cu vârfurile îndreptate spre fortăreață. 


Orașul interzis 


Nici cea mai înfocată imaginaţie, nici cele mai înflăcărate visuri cu ochii 
deschiși, nici cel mai nebunesc coșmar nu s-ar fi putut apropia de 
grandoarea Strokomului. 


Vântul din Sud se târa pe o imensă întindere de apă liniștită. O mare 
ascunsă, de câteva mile în diametru, presărată cu mai multe insulițe, unele 
de-abia niște colți de stâncă ce înțepau suprafaţa apei, altele întinzându-se 
până departe, dispărând spre orizont, toate acoperite de clădiri de diferite 
forme și dimensiuni. Clădiri ce semănau cu niște cuburi contorsionate și 
turnuri prăbușite, cu așchii de piatră de-a elfilor aproape complet sfărâmată 
și sticlă ce încă mai strălucea în lumina soarelui. Încă şi mai multe răsăreau 
ici și colo din apele întunecate. Mii și mii și mii de ferestre pustii priveau 
amenințătoare în jos și Koll încerca să-și imagineze câţi elfi trăiseră și 
muriseră în aceste ruine monstruoase, însă nici nu știa dacă există un număr 
atât de mare cu care să înceapă. 


— Ce mai priveliște, murmură Părintele Yarvi, deși amploarea a ceea ce se 
afla acolo depășea cu mult închipuirea oricui. 


Totul era tăcut. Pe deasupra nu zbura nicio pasăre. Niciun pește nu se zărea 
în siajul corabiei. Doar scârțâitul furcheţilor și murmurul rugăciunilor 
echipajului se auzeau. Chiar și cei mai experimentați vâslași uitaseră că 
trebuie să tragă de vâsle și le încurcau cu ale celorlalți zgâindu-se uimiţi și 
îngroziţi în toate părţile, iar Koll nu se îndoia că, dintre toţi, el era cel mai 
uimit și mai îngrozit. 


Zeii îi erau martori, niciodată nu pretinsese că e vreun viteaz. Însă acum i se 
părea că și laşitatea te poate face să dai de belea la fel de bine ca și curajul, 
poate chiar mai rău. 


— Cea Care Îngână Vântul e furioasă, murmură Mama Scaer în timp ce 
privea îngrijorată cerul răvășit, acoperit acum de o gigantică spirală de 
culori purpurii și roșii, întreţesute cu puncte întunecate prin care probabil că 
nici stelele nu puteau fi zărite vreodată. O masă de nori grei, ce păreau că 
vor să strivească lumea. 


— Aici vântul este doar vânt. 


Skifr își strânse cu o mână încâlceala de simboluri sfinte, talismane, 
medalioane binecuvântate și dinţi norocoși pe care o purta mereu cu ea și le 
aruncă pe jos, nepăsătoare. 


— Aici nu există zei. 
Koll prefera să aibă parte de zei plini de furie decât să nu existe zei deloc. 
— Ce vrei să spui? 


Skifr stătea dreaptă la provă cu braţele întinse în lateral, iar zdreanţa cu care 
era îmbrăcată flutura în toate direcţiile, făcând-o să semene cu o pasăre 
uriașă și bizară, un galion născocit de imaginația de coșmar a unui nebun 
ce-i conducea spre pieire. 


— Asta este Strokomul! ţipă ea. Cea mai mare ruină a elfilor! Vă puteţi opri 
din rugat, căci aici chiar și zeii se tem să se aventureze! 


— Nu-s chiar sigur că ne ești de ajutor, mârâi Părintele Yarvi. 


Membrii echipajului rămaseră cu ochii holbaţi la ea, cocoșându-se de parcă 
ar fi vrut să dispară ascunși de propriii umeri, deși erau cu toţii războinici 
greu încercaţi, însă acum nu aveau împotriva cui să lupte sau împotriva cui 
să se opintească, deoarece nimic pe lumea asta nu i-ar fi putut pregăti 
pentru ceea ce se afla aici. 


— N-ar trebui să ne fim aici, mormăi un vâslaș bătrân, ce-ţi ţinea mereu un 
ochi întredeschis. 


— Locul ăsta e blestemat, zise altul. Cei care îndrăznesc să pătrundă în el se 
îmbolnăvesc și mor. 


Părintele Yarvi veni și se așeză în faţa lui Skifr, la fel de calm ca unul care 
se așază lângă soba lui, la căldură. 


— Trageţi pe rând, prieteni! Vă înțeleg grijile, dar să știți că sunt 
neîntemeiate! Pe de altă parte, grămezile de bani pe care vi le va da Regina 
Laithlin la întoarcere vor fi mai mult decât îndestulătoare. Elfii au dispărut 
de mii de ani, iar noi o avem alături pe Cea Care Pășește Printre Ruine, care 
să ne arate calea sigură de urmat. Nu-i niciun pericol. Aveţi încredere în 
mine. V-am convins eu vreodată să faceţi ceva greșit? 


Avertismentele începură să se transforme în mormăituri, însă nici chiar 
promisiunea că vor câștiga averi nu le putea smulge vreun zâmbet. 


— Acolo! strigă Skifr, arătând cu degetul spre un șir de trepte înclinate ce 
ieșeau din apă, suficient de mari încât să pară făcute pentru picioarele unor 
uriași. 'Trageţi la mal. 


Rulf le strigă oamenilor să mânuiască mai ușor vâslele, după care începu să 
tragă cu putere de cârmă, apropiindu-i încet de trepte, în timp ce chila se 
freca de pietrișul de pe fundul apei. 


— Cum de-or fi apele atât de liniștite? îl auzi Koll murmurând. 
— Pentru că totul e mort aici, răspunse Skifr. Chiar și apele. 
Şi sări sprintenă pe trepte. 


Când Părintele Yarvi se apucă de parapetul corabiei cu mâna, Mama Scaer 
îl prinse de încheietură. 


— Nu-i prea târziu să renunțăm la toată această nebunie. Un singur pas pe 
pământul ăsta blestemat și vom încălca legea cea mai sacră a Preoţiei. 


Yarvi își smulse mâna din strânsoare. 


— Orice lege care nu poate fi ocolită pe timp de furtună este sortită să fie 
încălcată. 


După care sări și el jos. 


Koll inspiră adânc și expiră abia după ce sări și el peste parapet. Se simţi 
extrem de ușurat să descopere că nu-l trăsnise nimic când atinsese piatra. 
Părea la fel cu orice altă piatră. Departe, în faţă, prin văile umbrite dintre 
clădirile mari cât munții, nu mișca nimic, ci doar câte un panou desprins ori 
un fit atârnat se legănau din când în când în vântul ce sufla fără oprire. 


— Niciun pic de mușchi, spuse el ghemuindu-se și privind cu atenţie 
marginea apei. Nimic, nici buruieni, nici scoici. 


— In apele astea nu crește nimic, doar visurile au loc aici, spuse Skifr, apoi 
scoase ceva din mantia sa zdrenţuită. 


O sticluţă ciudată, din care răstumă în palma ei roz cinci obiecte mici. 
Arătau ca niște boabe de fasole găurite de viermi, fiecare având o jumătate 
albă și o jumătate roșie, iar Koll văzu pe ele, privind mai de aproape, o 
inscripție aproape ștearsă, alcătuită din litere foarte mici. Literele de-ale 
elfilor, firește. Dădu să-și facă un semn sfânt în dreptul pieptului, însă își 
aduse aminte la timp că zeii aveau treabă în altă parte, așa că se mulțumi să- 
și pipăie greutăţile de sub cămașă. Ceea ce însă nu prea avu darul să-l 
liniștească. 


— Fiecare dintre noi trebuie să înghită o boabă, zise Skifr, după care își dădu 
capul pe spate și-și aruncă una în gură, înghiţind-o. 


Mama Scaer îi privea încruntată, părând și mai dispreţuitoare decât de 
obicei. 


— Şi ce se întâmplă dacă nu vreau? 


Skifr doar ridică din umeri. 


— Eu n-am fost niciodată atât de proastă încât să nu ascult sfaturile 
îndrumătorilor mei care îmi spuneau să înghit una de câte ori pătrundeam 
între ruinele elfilor. 


— Ar putea fi otravă. 

Skifr se aplecă, pentru a-i putea șopti la ureche: 

— Dacă aș vrea într-adevăr să te ucid, ţi-aș tăia gâtul și ţi-aș arunca hoitul ca 
ofrandă pentru Marea Mamă. Crede-mă pe cuvânt când îţi spun că de multe 


ori m-am gândit la acest lucru. Dacă totul în jurul nostru e otrăvit și ăsta e 
leacul? 


Părintele Yarvi înșfăcă o boabă din palma lui Skifr și o înghiţi. 


— Nu te mai fandosi atâta și înghite-o, zise el privind încruntat uscatul 
nesfârșit. Ne-am ales calea de urmat și iat-o întinzându-se în faţa noastră. 
Păstrează calmul în rândul oamenilor cât timp suntem plecaţi, Rulf! 


Bătrânul cârmaci terminase de înfășurat parâma în jurul unui bolovan și 
acum înghițea boaba. 


— Poate calm e prea mult spus. 


— Atunci măcar ai grijă să-i ţii aici, spuse Skifr întinzând spre Koll palma în 
care ţinea ultima boabă. Sperăm să ne întoarcem în cinci zile. 


— Cinci zile acolo? întrebă Koll, încremenind cu boaba pe limbă. 


— Dacă avem noroc. Ruinele astea se întind cale de mile întregi și ce căutăm 
noi nu e chiar ușor de găsit. 


— Tu cum de le știi pe toate? întrebă Scaer. 
Skifr își lăsă capul pe un umăr. 


— Cum de știe cineva ceva? Ascultându-i pe cei care au fost acolo înaintea 
sa. Urmându-le pașii. După care, în timp, urmându-și propria cale. 


Scaer strâmbă din buze, auzind-o. 
— Știi să mai zici și altceva în afară de ghicitori și pilde, vrăjitoareo? 


— Poate că, atunci când va sosi momentul potrivit, îți voi mai arăta și 
altceva. N-ai de ce să te temi. Doar de Moarte, adăugă Skifr, apoi îi șopti la 
ureche: Şi nu-i ea mereu alături de tine, suflându-ți în ceafă? 


Boaba îi aluneca greu pe gât lui Koll, însă nu avea niciun gust și nici nu-l 
făcea să se simtă diferit în vreun fel. Cu alte cuvinte, nu reprezenta leac nici 
pentru durere, nici pentru vină și nici pentru zdrobitorul sentiment că este 
blestemat. 


— Cum rămâne cu restul echipajului? șopti el privind încruntat peste umăr, 
către corabie. 


Skifr doar ridică din umeri. 
— N-am decât cinci boabe. 
Şi o luă spre ruine, urmată de preoţii din Gettland și Vansterland. 


Koll își dorea acum să fi rămas alături de Rin. Amintiri legate de tot ce-i 
plăcea la ea năvăliră peste el cu putere, copleșindu-l. Se simţea în stare mai 
degrabă să înfrunte zece oști de-ale Marelui Rege având-o doar pe ea 
alături, decât să pătrundă în tăcerea blestemată a Strokomului. 


Dar, așa cum spunea Brand de fiecare dată, nu poţi realiza nimic doar cu 
dorinţe. 


Koll își aruncă bocceaua pe umăr și porni după ceilalți. 


Răni 


Pe podea erau întinși oameni ce scuipau și se zvârcoleau. Implorau să fie 
ajutaţi și gemeau, chemându-și mamele. Injurau printre dinţii încleștaţi, 
mârâiau, urlau și sângerau. 


O, zei, cât sânge putea fi într-un om. Skarei de-abia dacă-i venea să creadă 
cât de mult era. 


Un ţesător de rugi ședea într-un colţ, îngânând rugăminţi către Cel Care 
Oblojește Rănile și suflând în fumul dulce care se ridica dintr-un vas în care 
ardea mocnit scoarță de copac. Chiar și așa, duhoarea era sufocantă, un 
amestec de sudoare, urină și toate cele conţinute de trupul omenesc, iar 
Skara era nevoită să-și acopere cu mâna gura, nasul și ochii, încercând să 
privească printre degete. 


Mama Owd nu era o femeie înaltă, însă acum părea o prezenţă impunătoare, 
semănând mai puţin cu o piersică și mai mult cu copacul cu rădăcini 
puternice în care crește acest fruct. Era încruntată, avea părul ciufulit și 
sudoarea i-l lipise de obraji. Își suflecase mânecile și i se vedeau mușchii 
puternici, încordaţi de efort, jucând pe sub pielea brațelor. Bărbatul de care 
avea acum grijă încercă să-și arcuiască spinarea când ea îi cercetă rana din 
coapsă, apoi el începu să se zbată și să scâncească. 


— Să-l ţină cineva! mârâi Owd. 


Rin trecu repede pe lângă Skara, îl apucă pe bărbat de încheietură și-l 
împinse cu putere înapoi la pământ. Sora Owd înhăţă un ac de os din cocul 
aproape desfăcut, îl prinse între dinți pentru a băga aţa în el, după care 


începu să coasă, în timp ce bărbatul pufnea, zbiera și-o împroșca pe Owd cu 
scuipat. 


Skara își aducea aminte cum numea Mama Kyre organele interne, 
descriindu-le totodată funcţiile și zeul care le era stăpân. O prințesă ar 
trebui să știe cum funcţionează oamenii, spunea ea. Dar poţi să știi că 
pântecul unui un om e plin de maţe și totuși vederea lor să te tulbure și să te 
îngrozească. 


— Au adus scări cu ei, spunea Jenner cel Albastru. Destul de îndrăzneţi, 
trebuie să recunosc. Eu, unul, nu m-aș fi încumetat. Bănuiesc că Yilling cel 
Strălucitor le-a promis destule monede celor care vor putea să urce pe 
ziduri. 


— N-au reușit prea mulţi, spuse Raith. 


Skara privea cum un roi de muște bâzâia deasupra unui morman de bandaje 
pline de sânge. 


— Destui ca să provoace asta. 
— Asta? 
Nu prea înţelegea cum de Jenner era în stare să se bucure. 


— Ar trebui să fi văzut ce le-am făcut noi lor! Dacă asta-i tot ce vom păţi 
înainte să se întoarcă Părintele Yarvi, atunci pot spune că suntem norocoși. 


Probabil că Skara părea îngrozită, pentru că el ezită când îi surprinse 
privirea. 


— Ei... nu și băieţii ăștia, probabil... 
— A vrut să ne pună la încercare. 


Raith avea chipul palid și obrajii plini de zgârieturi. Skara nici nu dorea să 
afle cum le căpătase. 


— Să afle care ne sunt punctele slabe. 


— Ei, atunci putem considera c-am trecut cu bine peste această încercare, 
spuse Jenner. De data asta, în orice caz. Ar trebui să ne întoarcem pe ziduri, 
regina mea. Yilling cel Strălucitor nu-i genul de om care să se descurajeze 
la primul obstacol întâlnit în cale. 


Deja trebuiau să urce un alt bărbat pe masa Surorii Owd, în timp ce 
preoteasa se spăla pe mâini într-un vas plin cu apă de trei ori binecuvântată, 
acum deja roșiatică de la sânge. Era un gettlander masiv, nu cu mult mai în 
vârstă decât Skara, ce avea o singură pată întunecată pe cămașa de zale. 


Owd avea la gât un șnur de care atârnau cuţitașe de diferite mărimi, iar 
acum folosea unul pentru a reteza curelușele ce ţineau laolaltă bucăţile de 
metal, în timp ce Rin scotea armura cu plăcuţele de dedesubt, lăsând astfel 
să se vadă o mică tăietură pe pântecul bărbatului. Mama Owd se aplecă 
deasupra lui, apăsă ușor, apoi privi sângele care se scurgea din rană. 
Bărbatul tresări și deschise brusc gura, însă nu scoase decât un icnet 
înăbușit. Capul îi tremura. Sora Owd adulmecă rana, mormăi o înjurătură și 
se îndreptă de șale. 


— Nu mai pot face nimic. Să spună cineva o rugăciune pentru el. 


Skara rămase cu ochii holbaţi. Atât de ușor e condamnat la moarte un om! 
Însă acestea sunt alegerile pe care trebuie să le facă un vindecător. Cine 
poate fi salvat. Cine e doar o ciozvârtă de carne. Mama Owd trecuse mai 
departe, iar Skara se forță să se apropie de muribund. Simţea că e gata să 
vomite, dar îi luă mâna într-a sa. 


— Cum te numești? îl întrebă. 
Şoapta lui părea doar un gâfâit slab. 


— Sordaf. 


Şi pentru a-l ajuta să aibă o trecere ușoară, Skara încercă să rostească o 
rugăciune spre Tatăl Pace. O rugăciune pe care Mama Kyre i-o cânta când 
era mică, după ce tatăl ei murise. Însă gâtul de-abia dacă voia să scoată un 
sunet. Auzise despre oameni uciși în luptă, însă până acum nu-și închipuise 
ce înseamnă asta cu adevărat. 


Bărbatul își ţinea ochii larg deschişi îndreptaţi spre ea. Sau dincolo de ea. 
Poate către familia lui. Către lucrurile pe care nu mai apucase să le facă sau 
să le rostească. Spre întunericul de dincolo de Ultima Poartă. 


— Ce pot să fac pentru tine? șopti ea strângându-i mâna la fel de tare cum i-o 
strângea el. 


El încercă să pronunţe cuvintele, însă dintre buze nu-i ieși decât o spumă 
roșie, înăbușindu-i cuvintele. 


— Aduceţi puţină apă! ţipă Skara. 

— Nu-i nevoie, regina mea. 

Rin îi desfăcu ușor mâna dintr-a lui. 

— S-a terminat. 

Şi Skara își dădu și ea seama că mâna lui devenise moale într-a ei. 
Se ridică în picioare. 

Se simţea ameţită. Pielea îi ardea și o furnica. 


Cineva urla. Nişte ţipete groase, bizare, gâlgâite, iar între ele Skara reuși să 
distingă bolboroselile celui ce alcătuia rugile, bolboroseli care implorau 
ajutor și îndurare. 


Se împletici până la ușă, se împiedică, dar reuși să iasă în curte și vomită, 
aproape căzând în propria vomă. Işi prinse rochia pentru a o feri atunci când 
i se făcu iar rău, apoi reuși să-și șteargă dârele de salivă amestecată cu fiere 


ce i se prelingeau de pe buze. Se rezemă de zid, tremurând din toate 
încheieturile. 


— Eşti bine, regina mea? 
Mama Owd stătea în faţa ei curățându-și mâinile cu o cârpă. 


— Am avut mereu un stomac sensibil... 


Skara tuși, îi veni iar să vomite, însă din gură nu-i ieși un scuipat amar. 


— Cu toţii trebuie să ne păstrăm temerile undeva. Mai ales dacă nu ne 
permitem ca alţii să le vadă. Cred că tu le ţii pe ale tale ascunse în stomac, 
regina mea, spuse Owd lăsându-și cu blândeţe mâna pe umărul Skarei. Un 
loc la fel de potrivit ca toate celelalte. 


Skara își întoarse privirea spre ușa din spatele căreia răzbăteau slab 
gemetele răniților. 


— Din cauza mea se întâmplă toate astea? șopti. 


— O regină are alegeri dificile de făcut. Însă înfruntă rezultatele cu 
demnitate. Cu cât fugi mai repede de trecut, cu atât acesta te prinde mai 
repede din urmă. Tot ce ai de făcut e să-l înfrunţi. Să-l accepţi. Așa că 
încearcă să-ţi întâmpini viitorul cu mai multă înțelepciune. 


Apoi preoteasa destupă o ploscă și i-o întinse Skarei. 


— Războinicii se așteaptă să le oferi un exemplu. Nu trebuie să lupţi ca să le 
arăţi ce înseamnă curajul. 


— Nu mă simt ca o regină, murmură Skara. 
Luă o înghiţitură și tresări când tăria alcoolului îi arse gâtlejul și așa iritat. 
— Mă simt ca o lașă. 


— Atunci poartă-te ca o vitează! Nimeni nu se simte niciodată pregătit. 
Nimeni nu se simte destul de matur. Fă ceea ce are de făcut o regină 
măreaţă. Apoi chiar vei fi una, oricum te-ai simţi. 


Skara se îndreptă de spate, trăgându-și umerii înapoi. 
— Eşti o femeie înțeleaptă și o preoteasă capabilă, Mamă Owd. 


— Nu sunt nici una, nici alta, spuse preoteasa făcând un pas mai aproape de 
ea și suflecându-și încă un pic mânecile. 


— Dar am devenit destul de bună imaginându-mi că sunt amândouă. Vrei să 
mai vomiţi? 


Skara clătină din cap și mai bău o gură din ploscă, după care i-o dădu 
înapoi, privind-o pe Owd cum ia o înghiţitură zdravănă. 


— Am auzit că sângele lui Bail îmi curge prin vene... 


— Uită de sângele lui Bail, îi spuse Owd strângând-o de braţ. Şi-al tău e la 
fel de bun pentru cei din jur. 


Așa că Skara inspiră prelung și-o urmă pe preoteasă înapoi, în întuneric. 


Un dram de conștiință 


Raith şedea pe zidul construit de oameni în apropierea Turnului lui Gudrun, 
privind întinderea de iarbă plină de brazde, de săgeți și de găuri de copite 
dintre zidurile fortăreței și șirurile de pari ascuţiţi din faţa oștii Marelui 
Rege. 


De-abia reușise să doarmă. Aţipise un pic în faţa ușii Skarei. Ii visase 
întruna pe femeia aia și pe copiii ei, apoi se trezise lac de sudoare, cu mâna 
pe pumnal. Inconjurat doar de tăcere. 


Asediul începuse de cinci zile și în fiecare zi încercau să se apropie de 
ziduri. Veneau cu scări și cu apărători din nuiele pentru a se feri de 
snopurile de săgeți și de potopul de bolovani. Veneau plini de curaj, cu feţe 
încrâncenate și cu rugăciuni disperate, însă erau respinși de fiecare dată. Nu 
reușiseră să ucidă prea mulţi dintre cei o mie de apărători rămași, însă 
reușiseră să lase ceva urme. Toţi războinicii din Fortăreaţa lui Bail aveau 
cearcăne de nesomn și chipul cenușiu de teamă. Să înfrunţi Moartea timp de 
câteva clipe înfricoșătoare e una. Răsuflarea ei rece în ceafă zi de zi e mai 
mult decât poate îndura un om. 


Mormane de pământ proaspăt apăruseră chiar la marginea razei de acţiune a 
săgeților. Tumuli pentru morţii din oastea Marelui Rege. lar oamenii 
acestuia săpau în continuare. Raith putea auzi scrâșnetul îndepărtat al 
lopeţilor și cântecul unui preot îngânat într-o limbă de-a sudicilor către 
Zeița lor Unică. Își ridică bărbia și se scărpină pe gât cu unghiile 
strâmbându-se. Un războinic ar trebui să se bucure când vede cadavrele 
vrăjmașilor săi, însă Raith nu simţea niciun pic de bucurie. 


— Te deranjează barba? 


Jenner cel Albastru venea tacticos spre el căscând cu poftă și încercând să- 
și așeze cele câteva fie de păr rămase, dar ciufulindu-le și mai tare. 


— Mă mănâncă. Ciudat cum unele chestii mărunte ajung să te sâcâie chiar și 
în mijlocul unor grozăvii ca asta. 


— Viaţa nu-i decât un șir de mici chestii enervante ce are la capăt Ultima 
Poartă. Ar trebui pur și simplu să te razi. 


Raith continua să se scarpine. 


— Mi-am imaginat întotdeauna că voi muri cu barbă. La fel ca majoritatea 
lucrurilor pe care le aștepți cu nerăbdare, se dovedește mai degrabă o 
dezamăgire. 


— O barbă e doar o barbă și-atât, spuse Jenner, scărpinându-și-o și el pe-a sa. 
Iti ţine faţa la căldură când afară e viscol și mai găsești din când în când 
prin ea resturi de mâncare, deși cunosc un tip care și-a lăsat-o prea lungă și 
și-a prins-o în șaua calului. A fost târât până într-un gard și și-a rupt gâtul. 

— Ucis de propria barbă? Ce rușine! 


— Mortul nu simte nicio rușine. 


— Mortul nu simte nimic, spuse Raith. Nu mai există cale de întoarcere 
odată ce-ai trecut prin Ultima Poartă, nu? 


— Poate că nu. Dar lăsăm mereu o părticică din noi înșine pe partea astălaltă. 
— Cum? murmură Raith, fără să pară că-l interesează prea mult chestiunea. 


— Spiritele noastre rămân în amintirea celor care ne-au cunoscut. A celor 
care ne-au iubit sau care ne-au urât. 


Raith se gândi la chipul acelei femei luminat de flăcări, cu lacrimile 
șiroindu-i pe obraji, atât de clar în mintea sa chiar și după atâta vreme, și își 
mișcă degetele simțind vechea durere. 


— Şi a celor care ne-au ucis. 
— Așa-i. 


Privirea lui Jenner cel Albastru rătăcea departe. Către lungul său șir de 
morţi, probabil. 


— Mai ales a lor. Eşti bine? 
— Mi-am rupt mâna odată. Nu s-a vindecat niciodată pe deplin. 
— Nimic nu se vindecă pe deplin. 


Jenner cel Albastru își trase nasul, hârâi cu putere, își umflă fălcile și scuipă 
departe, dincolo de ziduri. 


— Mi se pare că Thorn Bathu și-a făcut simțită prezenţa în noapte. 
— Adevărat, spuse Raith. 


Într-un flanc al oștii lui Yilling cel Strălucitor se vedea o cicatrice adâncă și 
neagră, iar după mirosul de paie arse probabil că o cantitate destul de 
însemnată din nutreţ pierise mistuită de flăcări. 


— Bănuiesc că toţi cei care i-au ieșit în cale au suferit și mai tare decât am 
suferit eu după prima întâlnire cu ea. 


— Un prieten de nădejde, fata asta! Şi un dușman pe care chiar nu ţi-ai dori 
să-l ai, chicoti Jenner. Mi-a plăcut de când am dat peste ea pe Râul Interzis. 


— Ai navigat pe Râul Interzis? întrebă Raith. 
— De trei ori. 
— Cum a fost? 


— E foarte mare, aproape cât un fluviu. 


Raith privea pe lângă Jenner cel Albastru, către intrarea aproape dărâmată 
dintr-o parte a Turnului lui Gudrun. Rakki tocmai ieșise de-acolo și vântul îi 
răsfira pletele albe în timp ce se uita încruntat la cei din tabăra lui Yilling 
care tot săpau morminte. 


Jenner îl privi cu o sprânceană ridicată. 

— Te pot ajuta cu ceva? 

— Am ceva de făcut singur. 

Şi Raith îl bătu ușor cu palma pe umăr în timp ce trecea pe lângă el. 
— Frate. 


Rakki nu-i aruncă nicio privire, doar un mușchi de la tâmplă îi zvâcni când 
Raith se apropie de el. 


— Chiar îţi sunt frate? 

— Dacă nu-mi ești, atunci să știi că semeni surprinzător de mult cu mine. 
Rakki nu zâmbi. 

— Ar trebui să pleci. 

— De ce? 

Insă chiar în timp ce o spunea, Raith simţi o prezență impunătoare. Se 
răsuci fără să vrea și-l zări pe Cel Care Frânge Săbiile aplecându-se prin 
intrarea joasă pentru a ieși afară, avându-l pe Soryorn imediat în spatele 
său. 

— Uite cine hoinărește pe-aici, șuieră Gorm. 


Soryom își aşeză mai bine zgarda incrustată cu granate. 


— E Raith. 


Nu-i plăcea să vorbească prea mult, iar atunci când o făcea, de-abia dacă 
scotea două cuvinte. 


Gorm rămăsese acolo cu ochii închiși, ascultând cântecele îndepărtate ce-o 
preamăreau pe Zeița Unică. 


— Ce muzică mai plăcută poţi asculta dimineaţa decât a inamicului care-și 
plânge morţii? 


— O harpă? încercă Raith. Mie îmi place harpa. 

Gorm deschise ochii. 

— Chiar crezi că glumele vor repara ceea ce ai distrus? 

— Nu pot face nici rău, regele meu. Voiam să te felicit pentru logodnă. 
Deși puţine logodne i-ar fi încântat mai puţin. 


— Skara va fi invidiată de toată lumea și, odată cu ea, va aduce ca zestre 
întregul Throvenland... 


— Grozav premiu, într-adevăr, zise Gorm plimbându-și braţul enorm pe 
deasupra războinicilor care-i încercuiseră. Dar mai avem de trecut un mic 
obstacol înainte de-a putea spune că l-am câștigat: Marele Rege. Lipsa ta de 
loialitate m-a forțat să pariez totul pe șiretenia Părintelui Yarvi în loc să mă 
târguiesc cu Bunica Wexen pentru pace, așa cum plănuisem cu Mama Scaer. 


Raith îi aruncă rapid o privire lui Rakki, însă acesta își ţinea ochii plecaţi. 

— Nu m-am gândit... 

— Nu ţin câini ca să gândească singuri. Íi ţin ca să-mi dea ascultare. N-am ce 
face cu o javră care nu dă fuga la mine când fluier. Care nu mușcă ceea ce-i 
spun să muște. Nu-i loc pentru o asemenea ființă jalnică în gospodăria mea. 


Te-am avertizat că în tine există un strop de îndurare. Te-am avertizat că te- 
ar putea distruge. Și acum exact asta s-a-ntâmplat. 


Gorm clătină din cap în timp ce se întorcea cu spatele la el. 


— Dintre toți acei băieți dornici să ucidă de-o mie de ori pentru a fi în locul 
tău, eu te-am ales pe tine. 


— Dezamăgitor, spuse Soryom, după care, rânjind în semn de despărţire, o 
luă pe urmele stăpânului său, care se îndepărta. 


Raith rămase acolo tăcut. Fusese o vreme când îl admirase pe Grom-gil- 
Gorm mai presus de oricine. li admirase lipsa de îndurare. Forţa. Obișnuia 
să viseze să fie la fel ca el. 


— Greu de crezut că l-am admirat cândva pe ticălosul ăsta. 


— Există o diferenţă între noi doi, murmură Rakki. Eu l-am urât întotdeauna. 
Totuși, mai există una: eu știu că încă am nevoie de el. Acum ce plănuiești? 


— Nu pot spune că m-am gândit până acum la ceva. 

Raith își privi fratele încruntat. 

— Nu-i chiar ușor să ucizi pe cineva care nu ţi-a făcut nimic rău. 
— Nimeni n-a spus că-i ușor. 


— E uşor de zis dacă nu ești tu cel care trebuie s-o facă. Mi se pare că tu ești 
cel care vrea mereu ca lucrurile grele să fie înfăptuite, se răsti Raith 
încercând să-și măsoare cuvintele și să-și strunească pumnii, însă eu sunt 
cel care trebuie să treacă la acţiune! 


— Ei bine, acum nu mă mai poţi ajuta în niciun fel, nu? spuse Rakki 
împungând cu un deget în direcţia Fortăreţei lui Bail. Din moment ce-ai 
ales-o pe târfa aia mică în locul nostru... 


— Să nu vorbești așa despre ea! mârâi Raith, încleștându-și pumnii. Nu am 
ales decât să n-o ucid! 


— Şi-acum uite unde-am ajuns! Ce moment ţi-ai găsit și tu să capeţi un dram 
de conștiință, rosti Rakki întorcându-și privirea spre morminte. O să mă rog 
pentru tine, frate. 


Raith pufni. 
— Oamenii ăia de la graniţă... bănuiesc că și ei s-au rugat când am sărit pe 
ei în crucea nopţii. Bănuiesc că s-au rugat cu aceeași ardoare ca oricine pe 
lumea asta. 


— Şi? 


— Rugăciunile lor nu i-au salvat de mine, nu? Așa că de ce ale tale m-ar 
salva de alt ticălos? 


Şi Raith se îndepărtă cu pași mari, înapoindu-se lângă Jenner cel Albastru. 
— Probleme? întrebă bătrânul pirat. 
— O grămadă. 


— Ei, familia-i familie. Indrăznesc să sper că fratele tău se va linişti în cele 
din urmă. 


— S-ar putea. Mă îndoiesc însă că și Cel Care Frânge Săbiile va ierta la fel 
de ușor. 


— Nu-mi prea pare omul care să ierte ușor. 


— Eu am terminat-o cu el, spuse Raith scuipând dincolo de zid. Am 
terminat-o și cu mine, cel care eram cândva. 


— Îţi plăcea cum erai înainte? 
— Pe atunci, destul de mult. Acum mi se pare că eram un adevărat nemernic. 


Chipul femeii ăleia nu-i mai dădea pace, așa că înghiţi în sec și privi la 
pietrele străvechi de sub picioare. 


— Cum ştie un om ce se cade să facă și ce nu? 


Jenner expiră prelung. 


— Mi-am petrecut jumătate din viață făcând rău. Cea mai mare parte din 
jumătatea rămasă mi-a petrecut-o încercând să aflu care-i lucrul cel mai 
puţin rău pe lumea asta. În rarele cazuri în care am făcut ceva bine, totul s-a 
petrecut din întâmplare. 


— Şi ești aproape cel mai bun om pe care-l cunosc. 
Sprâncenele lui Jenner cel Albastru se ridicară a mirare. 
— Mulţumesc pentru compliment. Şi te compătimesc. 

— Şi eu, bătrâne. Şi eu. 


Raith privi siluetele mărunte care se mișcau prin tabăra lui Yilling cel 
Strălucitor. Oamenii se târau afară din așternuturi, se strângeau în jurul 
focurilor, ciuguleau din mâncare, iar undeva, probabil, un bătrân și cineva 
mai tânăr stăteau și priveau la ei doi, aflați pe ziduri, și discutau despre 
nimicuri. 


— Bănuiesc că vor veni și astăzi peste noi. 
— Da, şi asta mă îngrijorează oarecum. 


— N-o să reușească în veci să treacă de zidurile astea cățărându-se pe scări. 
Niciodată. 


— Nu, dar Yilling ar trebui să știe asta. Așa că de ce își irosește puterile tot 
încercând? 


— Ca să ne ţină vigilenţi. Ca să ne umple de griji. Doar e un asediu, nu? 
Probabil că tot caută o cale de intrare. 


— Şi în felul ăsta își știrbește onoarea, spuse Jenner arătând cu capul spre 
morminte. După o bătălie, și voi ridicați tumuli aşa de mari pentru fiecare 
om? 


— Pe majoritatea îi ardem într-o grămadă mare, dar ăștia care-o adoră pe 
Zeița Unică au moduri mai ciudate de a-și îngropa morții. 


— De ce-i îngroapă totuși atât de aproape de zidurile noastre? Că doar se 
presupune că-ţi ascunzi rănile de vrăjmaș. Nu-ţi expui în văzul lumii 
pierderile, nici măcar atunci când ţi le poţi permite. 

Raith întinse mâna și își scărpină tăietura veche de la ureche. 

— Incep să cred că ai o explicaţie isteaţă pentru asta. 

— Văd că ai ajuns să mă cunoști și să mă admiri. 


Jenner își ridică bărbia pentru a se scărpina pe gât. 


— Mi-a trecut prin cap că Yilling ar putea porunci toate aceste atacuri 
nebunești doar ca să facă rost de trupuri pe care să le îngroape. 


— Ce să facă? 
— Doar venerează Moartea, nu? Şi are destui oameni la dispoziţie. 
— Şi de ce să ucidă oameni doar ca să-i îngroape? 


— Pentru ca noi să credem că ei doar asta fac. Dar mă îndoiesc că Yilling cel 
Strălucitor doar sapă la morminte toată noaptea, în locul unde suntem cei 
mai slabi și chiar la marginea razei de acţiune a săgeţilor. 


Raith îl privi o clipă, după care își mută privirea spre mormanele de pământ 
și simţi un fior rece pe spate. 


— Sapă pe sub ziduri. 


Praf 


Pentru un băiat care începea încet-încet să se considere bărbat, Koll văzuse 
puţine orașe la viaţa lui. Vulsgardul cel sumbru în primăvară și Kalyivul 
întins ca plaga în timpul verii, maiestuosul Skekenhouse înconjurat de 
zidurile elfilor și frumosul Yaletoft înainte de-a fi fost făcut scrum. 
Călătorise de-a lungul sinuosului Râu Divin, peste Ținuturile Înalte şi de-a 
lungul stepei întinse, pentru ca la final să rămână cu gura căscată de uimire 
când văzuse minunile Primului dintre Orașe, cea mai măreaţă. 


Dar, pe lângă ruinele elfilor din Strokom, toate păreau cât niște gămălii de 
ac. 


Îi urmă pe Skifr și pe cei doi preoți de-a lungul unor alei late cât piaţa 
centrală din 'Thorlby, care înaintau prin tunele unde pașii să reverberau ori 
erau așezate unele peste altele pe stâlpi masivi din piatră, înfășurate și 
împletite în noduri parcă urzite de imaginația unui nebun, în timp ce 
ochiurile de geam sparte priveau cu tristețe ruinele de dedesubt. Mergeau în 
tăcere, fiecare cu grijile sale. Griji pentru lume, pentru cei pe care îi 
cunoșteau, pentru ei înșiși. Nimic nu părea viu. Nicio plantă, nicio pasăre, 
nici măcar o insectă târâtoare. Doar tăcere și o descompunere lentă. 
Pretutindeni în jurul lor, milă după milă, minunile de neînchipuit din trecut 
se transformau încet în praf. 


— Oare cum arătau aceste locuri când trăiau elfii? șopti Koll. 


— Greu de cuprins cu mintea omenească grandoarea acestor dimensiuni, a 
luminilor și a zgomotelor, zise Skifr, care mergea în fruntea lor cu capul 


ridicat, greu de imaginat ce agitație era aici și ce activitate frenetică. Dar 
totul a amuţit acum mii de ani. 


Işi plimbă mâna pe o balustradă, apoi o ridică și se chiorî la praful cenușiu 
ce o acoperise, îl gustă și-l frecă între degete, privind în tot acest timp 
încruntată drumul crăpat și întortocheat. 


— Ce vezi acolo? întrebă Koll. 
Skifr ridică o sprânceană arsă, privindu-l gânditoare. 


— Doar praf. Niciun semn de bun sau de rău augur, căci nu poţi afla viitorul 
citind doar în praf. 


De pe un refugiu aflat la mare înălțime între două clădiri, un șarpe enorm de 
metal căzuse și zăcea răsucit pe drumul din faţa lor. 


— Elfii s-au crezut atotputernici, spuse Skifr când se puseră din nou în 
mișcare. S-au crezut mai presus de Zeiţă. Și-au închipuit că pot reface totul 
după un plan mult mai amplu. Și uită-te la prostia lor! Indiferent cât ar fi 
planul de măreț și de glorios, timpul îl va distruge. Indiferent cât ar fi de 
puternic cuvântul, de măreaţă gândirea și de rezistentă legea, totul trebuie să 
se transforme din nou în haos. 


Skifr își dădu brusc capul pe spate și trimise un scuipat înalt, care se arcui 
elegant în jos și se împrăștie pe metalul ruginit. 


— Regele Uthil spune că oţelul e răspunsul. Eu zic că are o viziune îngustă. 
Praful e răspunsul final la orice întrebare, de-acum și până la sfârșitul 
veacurilor. 


Koll oftă auzind-o. 
— Eşti o cetate a veseliei, așa-i? 


Râsul înecat al lui Skifr sparse tăcerea, ricoșând din fațadele moarte ale 
clădirilor şi făcându-l pe Koll să tresară. Un sunet bizar în aceste locuri. Îi 
veni gândul prostesc că femeia aducea o ofensă acestor locuri cu râsul ei, 
deși de sute și de sute de ani nu mai era nimeni aici care să se simtă ofensat. 


Bătrâna îl plesni cu palma pe umăr, apoi o luă pe urmele Părintelui Yarvi și 
ale Mamei Scaer. 


— Depinde de ce consideri tu că este amuzant, băiete. 


Pe măsură ce lumina scădea începură să se strecoare printre clădiri atât de 
înalte încât strada părea un canion umbrit ce șerpuia printre ele. Fleşe care 
înţepau cerul chiar așa dărăpănate cum erau acum, întinderi nesfârșite de 
sticlă făcută de elfi ce sclipea în lumini roz, portocalii sau purpurii în apusul 
care arunca umbre prelungi pe ele, grinzi răsucite din metal ce ţâșneau prin 
acoperișurile prăbușite precum spinii dintr-un scaiete. 


lar asta îi aduse aminte lui Koll de Thorn și începu să se roage pentru ea, 
chiar dacă zeii nu erau prin jur ca să-l asculte. Când murise Brand, păruse 
că a murit ceva și în ea. Probabil că nimeni nu scapă întreg dintr-un război. 


Drumul pavat cu dale urca și cobora, iar din loc în loc era acoperit complet 
cu bucăţi de metal răsucit, cu vopseaua scorojită. Catarge mari cât zece 
oameni atârnau între clădiri, iar din ele porneau în toate părțile zeci de fire 
metalice care atârnau prinse de clădiri precum pânzele unor păianjeni uriași. 
Peste tot se vedeau litere de-ale elfilor, semne mâzgălite pe drum, răsucite 
în jurul unor stâlpi metalici, iar bucăţi mari de pânză ca niște stindarde 
fluturau cu mândrie în dreptul fiecărei ferestre sau uși. 


Koll rămase cu ochii căscaţi de uimire la un steag ce fusese agăţat de-a latul 
unei clădiri, căci ultima literă, mare cât un om, se desprinsese de pe el și 
atârna nemișcată de colțul acestuia, oferind o priveliște jalnică. 


— Peste tot e scris ceva, murmură el, cu gâtul înțepenit de la atâta privit în 
sus la el. 


— Elfii nu voiau să limiteze cunoașterea, spuse Skifr. Ei voiau ca toată 
lumea să posede cunoștințe, să se împrăștie ca focul. Ba chiar alimentau cu 


mare vioiciune acest foc. 


— Şi au sfârșit arşi de el, murmură Mama Scaer. Totul e scrum acum. 


Koll clipea des, uitându-se la simbolul enorm. 
— Înţelegi ce scrie acolo? 


— S-ar putea să știu literele, spuse Skifr. Ba s-ar putea să știu și cuvintele. 
Insă lumea despre care vorbesc ele e de mult pierdută. Cine le-ar mai putea 
descâlci înțelesul acum? 


Trecură pe lângă o fereastră sfărâmată, în tocul căreia încă mai erau prinse 
câteva cioburi de sticlă, iar Koll zări o femeie ce îi zâmbea din interior. 


Se sperie atât de tare că nici măcar nu reuși să ţipe, ci doar se împletici 
câţiva pași în spate, până în braţele lui Skifr, arătând cu degetul înnebunit 
spre silueta fantomatică. Insă bătrâna doar chicotea. 


— Nu-ţi mai poate face rău, băiete. 


Şi Koll văzu că era doar o pictură extrem de detaliată, însă pătată și ștearsă. 
O femeie ce-și ținea mâna ridicată pentru a expune o brățară din aur făcută 
de elfi prinsă la încheietură și care zâmbea larg, părând în culmea fericirii 
că purta așa ceva. O femeie înaltă, subțirică și îmbrăcată ciudat, însă doar o 
femeie. 


— EIfii, murmură el. Semănau... cu noi? 


— Îngrozitor de asemănători şi de diferiți totodată, spuse Skifr, în timp ce 
Yarvi şi Scaer veniseră și ei și se holbau împietriţi la acel chip aproape șters 
ce-i privea din negura îndepărtată a timpului. Erau mult mai inteligenţi, mai 
numeroși și mai puternici decât noi. Dar, la fel ca noi, cu cât devii mai 
puternic, cu atât îți dorești să devii și mai puternic. La fel ca oamenii, elfii 
aveau în ei găuri care nu puteau fi niciodată umplute. Şi toate astea... 


Iar Skifr își desfăcu larg braţele, cuprinzând între ele ruinele mărețe, în timp 
ce mantia zdrenţăroasă flutura în vântul ce sufla fără încetare. 


— Nici măcar toate astea nu-i puteau mulţumi. Erau la fel de invidioși, de 
nemiloși și de ambiţioși ca noi. La fel de lacomi. 


Ridică un braţ lung, cu palmă lungă și cu deget la fel de lung și arătă spre 
femeia cu zâmbet radios. 


— Lăcomia a fost cea care i-a distrus. Mă auzi, Părinte Yarvi? 
— Te aud, spuse el aruncându-și din nou bocceaua pe umăr și, ca și până 
atunci, pornind din nou înainte. Şi aș putea trăi și cu mai puţine învăţăminte 


despre elfi, dar cu mai multe arme de-ale lor. 


Mama Scaer se uita încruntată, plimbându-și degetele peste mulțimea de 
brățări de-ale elfilor de pe brațe. 


— Eu aș zice că ar avea nevoie de exact opusul a ceea ce cere. 
— Și după aia, ce facem? strigă Koll. 
Câteva clipe se așternu tăcerea, apoi Părintele Yarvi întoarse capul spre ei. 


— Vom folosi armele elfilor împotriva lui Yilling cel Strălucitor. Le vom lua 
cu noi în istmul care duce spre Skekenhouse. li vom găsi pe Bunica Wexen 
și pe Marele Rege, zise el, apoi tonul vocii i se schimbă, căpătând o notă 
tăioasă: Şi-mi voi îndeplini jurământul făcut în faţa soarelui și-a lunii și mă 
voi răzbuna pe ucigașii tatălui meu. 

Koll înghiţi în sec auzindu-l. 

— După aia, vreau să zic. 

Maestrul își privi cu asprime ucenicul. 

— Putem trece vadul când ajungem la râu. 


Se răsuci și o luă din loc. 


De parcă nici nu i-ar fi trecut prin minte asemenea gânduri până acum. Insă 
Koll știa prea bine că Părintele Yarvi nu era omul care să nu arunce sămânţa 
unui plan pe ogorul viitorului. 


Pe toţi zeii, oare Skifr să aibă dreptate? Să fie ei la fel ca elfii din vechime? 
Aceleași picioare mici urmând pașii unor uriași, dar pe aceeași cale? Se 
gândi la Thorlby transformat într-o ruină, un mormânt uriaș în care să 
încapă tot poporul Gettlandului, devenit cenușă împrăștiată de vânt, lăsând 
în urmă doar tăcere și praf, cu excepția poate a unei mici bucăţi din catargul 
sculptat de el, un ecou fantomatic pentru cei care vor veni peste multă 
vreme pentru a o lua de la capăt. 


Koll aruncă o ultimă privire înapoi, spre acel chip fericit ce pierise cu mii 
de ani în urmă și văzu ceva sclipind între cioburile de sticlă. O brățară de 
aur, exact precum cea din pictură, iar Koll se repezi, o înșfăcă și o strecură 
în buzunar. 


Se îndoia că femeia-elf îi va simţi lipsa. 


Măruntaiele Tatălui Pământ 


— Va fi periculos, zise Skara cu o expresie sumbră pe faţă. 


Un moment propice pentru ca Raith să se împăuneze la fel ca un erou 
adevărat. La urma urmei, fusese o vreme când chiar părea un adevărat izvor 
de asemenea momente, cum se simțea acum. Pe asta contez sau mănânc 
război pe pâine sau poate pentru vrăjmașii noștri e periculos! Însă nu reuşi 
să spună decât: 


— Așa-i. Dar va trebui să oprim acel tunel de mină înainte să treacă pe sub 
ziduri... 


Nici nu era nevoie să spună mai mult. Ştiau cu toţii care era miza. 
Totul. 


Raith le aruncă o privire voluntarilor, le privi chipurile, ramele scuturilor, 
armele mânjite cu cenușă pentru a nu fi vizibile pe timpul nopţii. Două 
duzini dintre cei mai iuți gettlanderi, două duzini dintre cei mai cumpliți 
vanstermani și el. 


Cel Care Frânge Săbiile trăsese la sorți cu Regele Uthil pentru onoarea de a- 
i conduce și câștigase. Acum stătea tot numai un zâmbet în timp ce așteptau 
momentul potrivit, trăgând cu nesaţ aer în piept de parcă noaptea se 
umpluse de parfumul florilor. Nu arăta nicio urmă de teamă, la fel ca 
întotdeauna, se gândi Raith, nevoit să-i recunoască meritele. Dar ceea ce 
înainte păruse vitejie acum părea mai degrabă nebunie. 


— Nimeni nu te va dispreţui dacă rămâi, spuse Skara. 
— Eu mă voi dispreţui. 


Dacă așa ceva ar fi fost posibil. Raith îi întâlni privirea fratelui său pentru o 
clipă înainte ca Rakki să se uite în altă parte, cu o expresie aspră pe chipul 
cenușiu. Era disperat să arate faptul că el era cel dur, chiar dacă știau 
amândoi că nu se poate. 


— Trebuie să-i păzesc spatele fratelui meu. 
— Chiar dacă el n-are nevoie de ajutorul tău? 
— Mai ales din cauza asta. 


Rakki ţinea pe umăr unul dintre vasele mari din lut ce conţineau focul 
primit de Părintele Yarvi de la cei din sud, iar Soryorn ducea încă unul. 
Raith își aduse aminte cum explodase conţinutul acestora și împrăștiase 
focul asupra corăbiilor Marelui Rege, arzând oameni și trimițându-i în 
mare, apoi se gândi că trebuie să mânjească niște scânduri cu el, să le înfigă 
adânc în pământ și să le dea foc cu o făclie, ceea ce îi puse la grea încercare 
curajul rămas. Se gândi la câte astfel de expediţii luase parte. La vremurile 
când nimic nu-i trezea teama. Sau se prefăcuse de fiecare dată? 


O, zei, ce mult își dorea să plece chiar acum. 

— Așteptarea e cea mai grea, murmură. 

— E mai rău decât să fii înjunghiat, ars sau îngropat de viu, în tunelul ăla? 
Raith înghiţi în sec. 

— Nu. Nimic nu poate fi mai rău de-atât. 

— Nu-i nevoie să-ţi faci griji pentru mine, regina mea. 


Gorm se plimba de colo până colo cu pași mari, cu degetele mari agăţate de 
centura masivă, dornic să-și arate importanţa. Așa sunt regii. Părerea lor 
bună despre ei înșiși îi ridică, dar îi şi fac să se prăbușească. 


— Mama Război a suflat deasupra mea pe când eram în pătuţ, spuse el, un 
refren obositor, ba poate chiar lipsit de temei. S-a prezis că niciun bărbat nu 
mă va putea ucide. 


Skara ridică o sprânceană. 
— Dar o cantitate incredibilă de pământ ce se poate răsturna peste tine? 


— O, Tatăl Pământ m-a plămădit prea mare pentru a mă putea strecura în 
tunelul lui Yilling. Alţii vor intra acolo, în timp ce eu voi păzi intrarea. Dar 
trebuie să înveţi să te și bucuri când îți asumi anumite riscuri. 


Skara nu părea chiar sigură că se poate bucura, ba din contră. 
— De ce? 

— Fără Moarte, războiul n-ar fi decât o treabă searbădă. 
Gorm își scoase lanţul imens de la gât și i-l întinse. 


— Vrei să-mi faci onoarea să ai grijă de el cât timp mă ocup de sarcina mea? 
Mi-ar displăcea profund să-mi zornăie la gât și să zgândăre auzul Morţii. 


In timp ce proprietarul lor se îndepărta ţanţoș, Skara privea, clipind des, 
mânerele din argint, aur și pietre prețioase ce străluceau în lumina făcliilor. 


— Deci fiecare dintre ele reprezintă un om ucis în luptă, murmură ea, palidă 
de parcă i-ar fi privit pe toţi acei oameni drept în ochi. Zeci de oameni. 


— Şi asta, fără a-i pune la socoteală pe cei care nu erau înarmaţi cu săbii 
când i-a ucis. Ori n-aveau niciun fel de arme. 


Fuseseră vremuri când Raith privea acel lanţ și se umfla în pene de mândrie 
pentru că urma un războinic atât de viteaz. Vremuri când visa el însuși la un 
asemenea lanţ. lar acum se întreba cât de lung ar fi ajuns lanţul său și 
gândul aproape că-i făcu greață când simţi privirea Skarei aţintită asupra sa. 


— Nu eu am ales asta. 


O, zei, ce frumoasă era! Parcă o lumină strălucea dinlăuntrul ei și cu cât 
lucrurile căpătau o nuanţă mai întunecată, cu atât ea arăta mai luminoasă. 
Se întrebă, nu pentru prima dată, ce s-ar fi putut întâmpla dacă ar fi fost alţi 
oameni, într-un alt loc, într-un alt moment al istoriei. Dacă ea n-ar fi fost 
regină, iar el, ucigaș. Dar nu poţi alege cine să fii. 


— Cine-ar alege așa ceva? mormăi el. 
— A sosit momentul. 


Gorm ciuguli din ultima felie de pâine, apoi se aplecă pentru a se strecura 
prin intrarea joasă. 


Fiecare bărbat luă un dumicat și porni după Gorm, întrebându-se, fără 
îndoială, dacă avea să fie ultimul. Veni și rândul lui Raith să ia ultima 
îmbucătură și să zdrobească rămășițele între degete, aruncându-le apoi drept 
ofrandă pentru copiii Mamei Război, corbii. N-o fi crezut el prea mult în 
noroc, însă știa că aveau nevoie de fiecare fărâmă pe care o puteau obține. 


Apucară în josul pasajului ce ducea prin zidurile elfilor, respiraţia lovindu- 
li-se de ziduri în timp ce gâfâiau cu toţii. Era același pasaj prin care Raith 
dăduse năvală cu câteva săptămâni în urmă, fără îndoieli sau temeri în 
minte, ci doar arzând de bucuria oferită de luptă. Jenner cel Albastru aștepta 
lângă ușa groasă cât palma, pregătit să tragă în urma lor cele trei zăvoare. Îl 
plesni pe fiecare pe spate când trecură pe lângă el. 


— Să vă întoarceţi teferi, șuieră bătrânul pirat. Asta-i tot ce contează. 
Şi-l împinse pe Raith prin ieșirea boltită în aerul rece al nopţii. 


Un giulgiu de pâclă plutea spre ei venind dinspre Marea Mamă și Raith 
mulţumi în gând pentru acest lucru. ÎI considera un dar ce le tripla șansele 
de a rămâne în viață și după această noapte. Focurile oamenilor lui Yilling 
cel Strălucitor erau pete înceţoșate în bezna din stânga lor. Zidurile 
Fortăreţei lui Bail erau o masă întunecată în partea dreaptă. 


Nu purtau niciun fel de armură ca să poată păși fără zgomot, cu toţii îndoiţi 
de mijloc și negri precum cărbunii, fantome în întuneric, rapizi și tăcuţi. 


Toate simţurile lui Raith păreau de două ori mai ascuţite de tocila 
pericolului, fiecare geamăt și fiecare pas părându-i-se puternic ca un răpăit 
de tobă, în timpul ce umezeala nopţii și fumul scos de focurile ce ardeau 
departe, în tabără, îi copleșiră mirosul. 


Unul după altul se strecurară în șanț, încercând să înainteze pe fundul 
mlăștinos. Raith lovi ceva cu cizma și își dădu seama că era un cadavru. 
Zăceau peste tot, necerute de nimeni, nearse, neîngropate, amestecate 
laolaltă cu bucăţi de scară, cu bolovani aruncaţi de pe metereze și cu 
scuturile morţilor prăbușiţi de pe ziduri. 


Il văzu pe Gorm rânjind în întuneric și aplecându-se spre Soryom penru a-i 
șopti: 


— Iată ce treabă bună a făcut Mama Război aici. 


Ultima felie de pâine îi lăsase un gust acru și Raith scuipă în timp ce se 
chinuiau să iasă din șanț, ajutaţi de mâinile celor care deja ieșiseră și 
înjurând printre dinți când alunecau și cădeau în noroiul gros ce li se lipea 
de cizme. 


Trecură mai departe, pe lângă nenumăratele săgeți înfipte în pământ, recolta 
atacurilor lansate în van de Yilling cel Strălucitor, la fel de dese ca firele 
ascuţite din vârful tulpinilor de rogoz ce creșteau prin ţinuturile mai înalte 
ale Vansterlandului. Lăsară fortăreaţa în urmă. Raith auzea strigăte în 
depărtare și zgomotul oţelului lovindu-se de oțel. Regele Uthil ieșise în fața 
porții mari, sperând să-i poată distrage atenţia lui Yilling cel Strălucitor de 
la tunel. 


Siluete neclare alunecau prin pâclă, părând de multe ori niște umbre 
înșelătoare, însă dovedindu-se a fi doar oameni grăbiţi să ajungă la 
destinație. erpi răsucindu-se unul în jurul celuilalt și desfăcându-se 
aproape imediat. Feţe de lupi. Feţe de oameni. Feţele celor pe care-i 
ucisese, strigând acum neauzite, cerând răzbunare. Raith le împrăștie cu 
scutul, însă ele se formară la loc. Încercă să se convingă singur că morţii 
rămân morţi, dar știa că Jenner avea dreptate. Fantomele rămân în mintea 
celor care le-au cunoscut, care le-au iubit, care le-au urât. Şi mai ales în a 
celor care le-au ucis. 


Parii ascuţiţi apărură brusc din pâclă și Raith se strecură într-o parte printre 
ei, apoi se ghemui în bezna, mijind ochii pentru a distinge ceva. 


Văzu tumulii proaspeţi sau mai degrabă praful în ochi pe care încercase 
Yilling să li-l arunce, la baza cărora ardeau focuri. Gorm făcu un gest cu 
vârful sabiei și oamenii se despărțiră, îndreptându-se fără zgomot spre cel 
mai apropiat dâmb. Nimeni nu scotea o vorbă. Nici nu era nevoie. Ştiau cu 
toţii ce aveau de făcut. 


Doi bărbaţi ședeau lângă un foc. Așa cum obișnuia și Raith să stea cu 
Rakki. Unul cosea de zor la o centură, iar celălalt, cu o pătură pe umeri, 
privea încruntat în direcția zgomotelor iscate de diversiunea lui Uthil. Se 
întoarse brusc când Raith ţâșni spre el. 


— Ce fa... 


Săgeata lui Soryorm îi pătrunse fără zgomot în gură. Celălalt dădu să se 
ridice în picioare, încurcându-se în propria centură. Sabia înnegrită cu 
cenușă a lui Gorm șuieră și capul războinicului se rostogoli departe în 
întuneric. 


Raith sări repede peste corpul ce se prăbușea și alunecă într-un șanț dintre 
două mormane de pământ moale, apoi se lăsă în jos în faţa unei intrări 
întunecate flancate de torţe. 


— Du-te! șopti Gorm în timp ce războinicii săi se răsfirau în forma unui 
semicerc. 


Rakki murmură o rugăciune către Cea Care Iluminează Calea, după care 
pătrunse în adâncul măruntaielor Tatălui Pământ cu vasul ce conţinea focul 
din sud pe umăr, urmat îndată de Soryorn și de Raith. 


Doar beznă și umbrele tremurânde ale buștenilor strâmbi care susțineau 
pământul de deasupra, din care ieșeau rădăcini ce-i atingeau părul lui Raith. 
Nu era miner, însă își putea da seama că tunelul fusese săpat în pripă, așa că 
bucăţi de pământ se desprindeau din tavan în timp ce ei înaintau prin tunel, 
cu ochii fixaţi asupra spatelui încovoiat al lui Soryom. 


— Zei atotputernici, şopti el, ăsta se poate prăbuși și fără ajutorul nostru. 


Se făcea tot mai cald, iar Raith se chinuia să înainteze. Transpiraţia i se 
prelingea din sprâncene, îi lipea hainele de piele. Își strecură securea în 
gaica de la centură și-și scoase pumnalul. Dacă trebuiau să lupte aici, jos, 
nu era loc pentru mișcări mai ample cu securea, pereţii fiind destul de 
apropiaţi încât să-i poţi mirosi răsuflarea dușmanului. 


Ajunseră într-o încăpere luminată de un felinar spart. Pe podeaua din 
pământ zăceau împrăștiate cazmale, lopeţi și roabe. Tavanul era susținut de 
o încâlceală de grinzi și peste tot se zăreau grămezi de scânduri nefolosite. 
Încă două tunele întunecoase se întindeau în faţa lor, spre temelia Turnului 


lui Gudrun, fără îndoială, iar Raith se repezi spre unul dintre ele, chiorându- 
se în întuneric. 


Oare se auzea un râcâit îndepărtat? Săpa cineva acolo? Rakki deja deșuruba 
capacul vasului său, apoi începu să-i verse conţinutul peste tot ce era din 
lemn. 


— Ai grijă la flacăra aia! se răsti Raith la Soryorn, care atinsese felinarul, 
făcându-l să se legene în cârligul de care era prins. O singură neatenţie și 
aici ne rămân oasele. 


— Ai dreptate, șopti purtătorul de stindard. 


Îndreptă periculosul vas cu gura în sus și îl prinse la subraţ, după care își 
trecu mâna cealaltă peste faţă. O, zei, chestia aia dinăuntru puţea în aerul 
nemișcat și o duhoare înecăcioasă îi făcu pe toţi să tușească. Raith se repezi 
în celălalt tunel, frecându-se la ochi pentru a-și șterge lacrimile, numai ca să 
găsească acolo doi bărbaţi ce se holbau la el. Unul avea în mână o cazma, 
celălalt o lopată, amândoi fiind despuiaţi până la brâu și mânjiţi de 
funingine. 


— Voi sunteţi noii săpători? zise unul încruntându-se la scutul lui Raith. 


Cei mai buni luptători nu stau prea mult pe gânduri. Nici înainte de luptă, 
nici după și în niciun caz în timpul luptei. De obicei, cel care lovește primul 
este cel rămas în picioare la sfârșit. Așa că Raith îi smulse cazmaua din 


mână cu scutul și-l înjunghie în gât, împrăștiindu-i sângele prin tunelul 
îngust. 


Celălalt miner se repezi cu lopata la el, însă Raith i-o luă înainte, izbindu-l 
cu scutul și primind lovitura în scut, apoi îl împinse pe bărbat în perete și se 
lipiră unul de altul mârâind, atât de apropiaţi încât Raith ar fi putut scoate 
limba ca să-l lingă pe față. Împunse sălbatic cu pumnalul pe sub scut, cu 
violenţă, lovituri puternice cu vârful pumnalului, făcându-l pe săpător să se 
înece și să împroaște sânge pe gură la fiecare lovitură, apoi îl lăsă să cadă la 
pământ ţinându-se de pântecul spintecat și acoperindu-i cu sângele său 
negru scutul, mâna și pumnalul lui Raith. 


Rakki se holba la el, cu gura larg deschisă, așa cum făcea de fiecare dată 
când Raith era pus pe ucis, însă vremea regretelor trebuia să mai aștepte. 


— Faceţi ce-aveţi de făcut! 


Raith se strecură înapoi în tunelul prin care veniseră, pentru a trage o gură 
de aer curat. Capul i se învârtea de la senzaţia de vomă. Putea distinge 
zgomot de luptă venind de afară. 


— Acum! 


Rakki vărsă lichidul din vas, tușind întruna și stropind stâlpii de sprijin, 
pereții și podeaua. Soryorm aruncă vasul la pământ, cu uleiul încă 
scurgându-se, și țâșni lângă Raith în tunel, speriat poate de zgomotele din ce 
în ce mai puternice care se auzeau de deasupra lor. 


— Zei atotputernici! 


Raith îl auzi pe Rakki strigând și se întoarse. Unul dintre mineri se 
împleticea prin încăpere, cu ochi căscaţi de durere și ţinându-și intestinele 
cu o mână. Îl prinse pe Rakki cu cealaltă mână, mârâind printre dinţii 
încleștaţi și împroșcându-l cu sânge. 


In mod normal, deja ar fi trebuit să treacă prin Ultima Poartă. Insă Moartea 
e o doamnă schimbătoare și are propriile reguli. Doar ea putea spune de ce 
preferase să-i mai acorde omului câteva clipe în plus. 


Luptându-se să să se elibereze, Rakki scăpă din braţe vasul, care se sparse 
când lovi scândurile, stropindu-i pe amândoi cu ulei. 


Raith făcu un pas înainte, cu gura deschisă, îngrozit, însă era prea departe 
de ei. 


Se izbiră de un stâlp, iar Rakki își smuci braţul în spate pentru a lovi cu 
pumnul, însă atinse felinarul cu cotul și-l smulse din cârlig. 


Căzu atât de încet, lăsând o dâră strălucitoare în fața ochilor lui Raith, care 
îl privea neputincios. Simţi cum răsuflarea i se oprește în piept. Văzu cum 
flacăra micuță se împrăștie pe podeaua îmbibată cu ulei. Îl văzu pe Rakki 
cum se răsucește, îi mai zări o dată chipul și ochii mari, căscaţi de spaimă. 


Raith se trânti la pământ, ascunzându-se în spatele scutului. Ce-ar mai fi 
putut face? 


Apoi încăperea îngustă se lumină mai tare decât ziua. 


O realizare măreaţă 


Fără discuţie, o femeie ar trebui să aibă lacrimi de ușurare în ochi atunci 
când logodnicul i se întoarce teafăr dintr-o bătălie, dar Skara avea ochii 
uscați atunci când Cel Care Frânge Săbiile intră ţanţoș primul pe poarta cea 
mică a fortăreței. 


Scutul său imens avea o săgeată ruptă înfiptă aproape de ramă, dar altfel era 
nevătămat. Lovi săgeata cu palma și o rupse, apoi privi de jur împrejur după 
cineva căruia să-i înmâneze scutul și se încruntă nedumerit. 

—Ah! 

Işi lăsă scutul jos, sprijinindu-l de zid. 

Skara se strădui să zâmbească timid. 

— Mă bucur să văd că te-ai întors, regele meu. 

Deși s-ar fi bucurat să-i vadă pe alții teferi și să-i felicite. 


— Şi eu mă bucur din toată inima că m-am întors, Regină Skara. Lupta pe 
timpul nopții nu prea e distractivă. Oricum, am reușit să le surpăm tunelul. 


— Slavă zeilor! Şi acum? 
Regele zâmbi, arătându-și dinţii albi pe faţa înnegrită de cenușă. 


— Acum vor săpa alta. 


Alţii se întorceau abătuţi în fortăreață. Cu toţii obosiţi, unii dintre ei răniți. 
Mama Owd le ieși în întâmpinare pentru a-i ajuta, urmată de Rin, care ţinea 
în mâini niște clești grei, gata să taie o vestă găurită din care ţâșnea sângele. 
— Unde-i Raith? 

— Era cu fratele său în tunel când uleiul a luat foc. 


Un sclav îi adusese apă lui Gorm și acesta își spălă cenușa de pe faţă. 


Skara de-abia dacă mai putea scoate vreun cuvânt din cauza gâtului ce i se 
strânsese dintr-odată. 


— A murit? 
Gorm dădu ursuz din cap. 


— L-am învăţat să lupte, să ucidă și să moară, iar acum a reușit să le facă pe 
toate trei. 


— Doar două i-au ieșit, văd, spuse ea atât de ușurată, încât simţi că ameţește. 
Raith ieșea cu pași târșâiţi din întuneric, cu părul plin de pământ și cu dinţii 
plini de sânge și încleștaţi, ţinându-și un braţ petrecut pe după gâtul lui 
Jenner cel Albastru. 


— Ihî! zise Gorm ridicând din sprâncene. El a fost mereu cel dur. 


Skara se repezi spre el și-l prinse de cot. Avea mâneca sfâșiată, arsă și, în 
mod bizar, plină de bășici. După care înţelese cu groază că nu era vorba 
despre mâneca lui, ci despre piele. 


— O, zei, uită-te la braţul tău! Mamă Owd! 
Raith părea că nici măcar nu-și dăduse seama. 


— Rakki e mort, șopti el. 


Un sclav tocmai ce-i adusese lui Gorm un castron plin cu carne proaspăt 
friptă. Asemănarea dintre aceasta și braţul lui Raith, de pe care Mama Owd 
tocmai dezlipea țesătura arsă a cămășii, îi întoarse Skarei stomacul pe dos. 


Insă, dacă pe Cel Care Frânge Săbiile îl încerca vreodată teama, aceasta cu 
siguranţă nu-și avea sălașul în stomac. 


— Lupta îmi stâmește mereu o poftă de mâncare teribilă, spuse el cu gura 
plină și cu barba strălucind de grăsime. Una peste alta, Mama Război a fost 
de partea noastră în noaptea asta. 


— Şi cu Rakki cum rămâne? mârâi Raith, făcând-o pe Owd să sâsâie 
nemulțumită atunci când își smuci braţul pe jumătate bandajat din mâinile 
ei. 


— O să-mi aduc aminte de el cu mândrie. Spre deosebire de alţii, el s-a 
dovedit loial. 


Skara văzu cum lui Raith i se încordează tendoanele pumnului strâns pe 
coada securii, așa că se grăbi să se așeze în fața lui. 


— Lanţul, regele meu. 


Ridicarea greutăţii zornăitoare alcătuite din mânerele săbiilor inamicilor 
uciși în dueluri cerea un efort teribil pentru braţele ei tremurătoare. 


Gorm se aplecă pentru a-i fi petrecut după cap, un gest care-l aduse mai 
aproape ca oricând și care semăna izbitor cu o îmbrăţișare, căci regina 
rămăsese cu braţele în jurul gâtului regelui. Mirosea a blană udă, așa cum 
miroseau mai demult câinii de vânătoare ai bunicului ei. 


— A tot crescut de-a lungul anilor, spuse el în timp ce se îndrepta de spate. 
Privit aşa de aproape, părea parcă și mai masiv. Ea de-abia dacă-i ajungea 
cu creștetul în dreptul gâtului. Oare de-acum încolo urma să fie nevoită să 


poarte după ea un scăunel pentru a-și săruta soțul? Dar o să se amuze de 
această idee cu altă ocazie. Deocamdată nu se prea simţea în stare să râdă. 


— A fost o onoare pentru mine să-l păstrez. 


Işi dorea din tot sufletul să se poată îndepărta cât mai repede de el, însă știa 
că nu se poate, așa că-și lăsă mâinile un pic mai jos, pentru a-i aranja cu 
stângăcie suvenirurile atârnate pe piept. 


— După ce ne vom căsători, voi tăia o bucată din el și pentru tine. 


Ea rămase cu privirea fixată într-a lui, clipind des. Un lanţ al morţilor, pe 
care să-l poarte după ea tot timpul. 


— N-am câștigat dreptul de a purta așa ceva, îngăimă ea cu voce slabă. 


— Fără falsă modestie, te rog! Doar jumătate de război se duce cu ajutorul 
armelor, regina mea, iar tu te-ai făcut remarcată prin curaj și îndemânare. 


Incă surâdea când se întoarse cu spatele la ea. 
— Munca ta va lăsa în urmă sute de morți. 


Skara se trezi brusc din somn, agățându-se cu mâinile de blănurile de pe 
pat, cu urechile ciulite, ascultând atentă. 


Nimic. 


Nu prea mai putea să doarmă în ultimul timp. Războinicii lui Yilling cel 
Strălucitor dădeau năvală de două sau de trei ori pe noapte. 


Incercaseră să înoate în apele golfului, probă de vitejie în lupta cu talazurile 
furioase în întuneric. Dar santinelele din turnuri îi întâmpinaseră cu săgeți și 
trupurile lor rămaseră încurcate în lanţurile ce blocau intrarea. 


Se repeziseră cu un copac doborât și îmbrăcat la un capăt într-o cămașă din 
metal pe post de berbec, dând dovadă de mare îndrăzneală în timp ce-și 
țineau scuturile deasupra capului, și bubuitul izbiturii în porţi fusese 
suficient de puternic încât să scoale și morţii. Însă porţile de-abia dacă 
suferiseră câteva zgârieturi. 


Trimiseseră roiuri întregi de săgeți de foc peste ziduri pentru ca acestea să 
cadă în curte ca niște mici stele căzătoare în noapte. Dar săgețile se loviseră 
de lespezile din piatră sau de ţigle fără a face prea mare pagubă, cu excepţia 


câtorva care se înfipseseră în niște acoperișuri din stuf. Skarei i se iritase 
gâtul de la fumul gros și răgușise tot strigând la oameni să arunce cu apă pe 
acoperișurile în flăcări și mâinile i se umpluseră de bășici tot cărând găleți 
de la fântână. Grajdurile în care pusese pentru prima oară șaua pe un ponei, 
pe când era doar fetiță, se transformaseră în ruine fumegânde, însă reușiseră 
în cele din urmă să împiedice focul să se răspândească. 


La sfârșit, Skara se cățărase pe ziduri, plină de funingine, dar triumfătoare, 
pentru a le striga „mulţumim pentru săgeți!“ arcașilor Marelui Rege care se 
retrăgeau. 


Foc sau apă, pe deasupra zidurilor sau pe dedesubt, nimic nu funcționase. 
Fortăreaţa lui Bail era cea mai puternică redută din jurul Mării Sfărâmate și 
era apărată de războinici aleși pe sprânceană dintre vitejii a trei națiuni 
diferite. Yilling cel Strălucitor pierduse câte douăzeci de oameni pentru 
fiecare om ucis dintre cei rămași să apere fortăreaţa. 


Și totuși întăririle continuau să sosească. În fiecare dimineaţă, Soarele 
Mamă se înălța deasupra și mai multor războinici veniţi din Yutmark, din 
Inglefold sau din Ținuturile de Jos. Şi mai multe corăbii umpleau golful, 
gata să împiedice orice ajutor venit în sprijinul apărătorilor. Starea lor de 
spirit poate că se lumina cu fiecare mică victorie repurtată, însă matematica 
implacabilă nu făcea decât să le-o întunece până la urmă. Odăile Mamei 
Owd dădeau pe dinafară de răniți. Deja trimiseseră de două ori în apele 
golfului bărci pline cu morţi pentru a fi incinerați. 


Skarei i se părea că nu făceau decât să sape șanțuri pentru a împiedica 
mareea să vină peste ei. Te-ai putea apăra o dată. Te-ai putea apăra chiar de 
zece ori. Insă întotdeauna valurile sunt cele care câștigă. 


Simţea o arsură pe gât, așa că se sili să-l înghită și se ridică în șezut pe 
marginea patului, apoi își prinse capul în mâini și scoase un geamăt prelung. 


Era regină. Sângele ei era mai valoros decât aurul. Trebuia să-și ascundă 
teama și să arate lumii doar șiretenie. Nu se putea folosi de-o sabie, așa că 
trebuia să lupte cu cealaltă armă a războiului și s-o facă mai bine decât 
Yilling cel Strălucitor. Mai bine decât Părintele Yarvi și decât Mama Scaer. 
Avea oameni care să se îngrijească de ea. Oameni care își puseseră soarta în 


mâinile ei. Se sprijinea pe speranţele, pe nevoile și pe așteptările celor 
rămași în viaţă și ale celor morţi deja, dar era nevoită să se strecoare printr- 
un labirint plin de spini. Avea de-a face cu zece păreri ce trebuiau luate în 
seamă, cu o sută de lecţii pe care să și le-amintească, cu o mie de chestii ce 
se cuveneau făcute într-un singur fel și cu zece mii de alte chestii la care 
nici măcar nu se putea gândi cum trebuie... 


Privirea îi alunecă spre ușă. De partea cealaltă, nu se îndoia, dormea Raith. 
Sau zăcea treaz, cu privirea pironită în tavan. 


Nu știa prea bine ce simte pentru el. Dar cu siguranță că nu mai simţise 
pentru nimeni ceva asemănător. Își aduse aminte de șocul care o 
încremenise când îl crezuse mort. Şi de ușurarea ce-i încălzise trupul atunci 
când îl văzuse teafăr. De scânteia aceea fierbinte atunci când privirile li se 
întâlniseră. De forța pe care o simţea când îl avea alături. Deși mintea îi 
spunea că era cea mai nepotrivită persoană alături de care să se afle. 


Însă restul trupului simţea cu totul altceva. 


Se ridică în picioare, cu inima bubuindu-i în piept în timp ce tălpile goale îi 
lipăiau pe podeaua rece din piatră. Aruncă rapid o privire spre cămăruţa în 
care dormea sclava, însă nu credea că fata ar fi îndrăznit să se amestece în 
treburile stăpânei. 


Mâna îi înțepeni aproape de ușă și simţi cum o furnică degetele. 


Fratele lui murise. Își spuse că are nevoie de ea, când de fapt ea avea nevoie 
de el. Nevoie să uite de îndatoririle ei. Nevoie să uite de ţară și de popor și 
să obțină ceva doar pentru ea. Avea nevoie să afle cum e să fii sărutată, 
ținută în braţe și dorită de cineva ales de ea, înainte de a fi prea târziu. 


Mama Kyre i-ar fi smuls părul din cap numai dacă i-ar fi dat prin minte așa 
ceva, însă Mama Kyre trecuse prin Ultima Poartă. lar acum, la ceas de 
noapte, când Moartea râcâia la ziduri, ceea ce se cuvenea nu mai părea atât 
de important. 


Skara trase ușor zăvorul cu degete tremurânde, mușcându-și buzele pentru a 
nu scoate vreun sunet. 


Incet-încet, deschise ușa. 


Fără a fi iubit 


Raith rămase după aceea cu ochii închiși, respirând ușor. Nu voia decât să 
țină și să fie ţinut de cineva în braţe, așa că-și plimbă mâna bandajată pe 
spatele ei gol și-o strânse cu putere lângă el. 


Rakki murise. 


Tot continua să-și aducă aminte. Continua să-i vadă chipul din acea clipă, 
înainte de foc, când pământul se prăbușise. 


Ea îl sărută. Nu un sărut înfocat sau grăbit, însă el își dădu seama că era un 
sărut de despărţire și se strădui să-l facă să dureze un pic mai mult. Nu-și 
aducea aminte de prea multe săruturi. Probabil că nici nu vor mai urma prea 
multe de-acum încolo. Își irosise viaţa nefăcând nimic, iar acum fiecare 
clipă din trecut i se părea o pierdere dureroasă. Fata își lăsă mâna pe pieptul 
lui, împingându-l uşor. Îi venea atât de greu să-i dea drumul. 


Își înăbuși un geamăt când atinse cu picioarele preșul din papură de lângă 
pat, ţinându-se în același timp de coaste și simțind cum toată acea parte îl 
înjunghie ca un pumnal. O privi cum se îmbracă, o siluetă întunecată ce 
contrasta cu draperia. Surprinse prea puţine detalii în lumina slabă. Mușchii 
spatelui într-o continuă mișcare, venele de pe picioare, o sclipire scurtă pe 
obraz atunci când se întorsese cu spatele la el. Nu-și putea da seama dacă 
zâmbea sau se încrunta. 


Rakki murise. 


Privi în jos, la braţul plin de bandaje. Uitase de durere pentru o clipă, însă 
acum venea în valuri, de două ori mai puternică. Tresări când și-l atinse, 
aducându-și aminte de ultima imagine cu chipul fratelui său, atât de 
asemănător și totuși atât de diferit de al său. Precum două galioane prinse 
de o corabie, mereu privind în direcții opuse. Doar că acum rămăsese doar 
unul singur, iar corabia plutea în derivă, fără cârmaci, fără direcţie. 


Ea se așeză lângă el. 

— Te doare? 

— De parcă încă ar fi în flăcări. 

Mișcă din degete și simţi focul urcându-i până la cot. 
— Pot face ceva pentru tine? 

— Nimeni nu poate face nimic. 


Rămaseră tăcuţi, unul lângă altul, în timp ce ea-l ţinea ușor de mână. Avea 
braţe puternice, dar blânde în același timp. 


— Nu poţi rămâne. Imi pare rău. 
— Ştiu. 


Își adună hainele împrăștiate pe jos, dar, în timp ce se îmbrăca, începu să 
plângă. Acum se chinuia să-și încheie centura cu o mână prea 
neîndemânatică pentru a reuși să o strângă mai tare, și peste-o clipă vederea 
i se înceţoșă de lacrimi, apoi umerii începură să i se zguduie de suspine 
înăbușite. 


Nu mai plânsese niciodată așa. In viaţa lui. Atâtea bătăi încasate, atâtea 
lucruri pierdute, atâtea speranţe năruite, însă îl avusese mereu pe Rakki 
alături de el. 


Insă acum Rakki era mort. 


Acum, că începuse să plângă, nu se mai putea stăpâni. La fel cum nu poţi 
repara un dig când apa continuă să ţâșnească prin spărturile din el. Asta e 
problema atunci când te transformi într-un dur. Odată ce-ai cedat, e greu să 
te mai aduni la loc. 


Ea îl luă cu blândeţe capul în mâini, îi lipi faţa de umărul ei și-l legănă ușor, 
ca pe un copil. 


— Gata! îi șopti ea la ureche. Gata! 

— Fratele meu era singura familie pe care o aveam, șopti el. 

— Ştiu, spuse ea. Și mie mi s-a întâmplat la fel. 

— Devine mai ușor cu timpul? 

— Probabil. Incetul cu încetul. 

[i prinse ea centura, trecând pielea zgâriată prin catarama la fel de zgâriată, 
în timp ce el rămase în picioare în faţa ei, cu mâinile atâmându-i. Până 
atunci nu mai stătuse nicio femeie în faţa lui, încheindu-i cureaua, iar el își 


dădu seama că îi place. Până atunci nu mai avusese nimeni grijă de el în 
felul ăsta, cu excepţia lui Rakki, probabil. 


Insă Rakki murise. 

Când fata își ridică privirea, Raith văzu că și obrajii ei sunt brăzdaţi de 
lacrimi, așa că întinse mâna ca să le șteargă, să-ncerce să fie și el la fel de 
blând cu ea pe cât fusese ea cu el. I se părea că în degetele sale îndurerate, 
strâmbe și bătătorite nu mai rămăsese pic de alinare. I se părea că degetele 


sale nu mai sunt în stare de nimic, decât să ucidă. Fratele său îi spusese 
mereu că nu e priceput la iubit oameni, însă el încercase. 


— Nici măcar nu-ţi știu numele, îi spuse. 
— Rin. Mai bine ai pleca. 


Şi trase într-o parte draperia micului alcov în care-și avea așezat patul. 


Raith se clătină în sus, pe scări, sprijinindu-se cu o mână de perete, și ieși 
din fierărie. Trecu pe lângă o sobă în formă de dom în care trei femei 
coceau pâine, înconjurate de bărbaţi ce așteptau înfometați să le vină rândul. 
Străbătu curtea cu pași șovăitori, scăldat în lumina argintie a Tatălui Lună, 
și trecu pe lângă grajdurile făcute scrum, acum la fel de distruse ca și el. 


Auzi pe cineva râzând și întoarse iute capul în acea direcție, începând să 
surâdă. Glasul lui Rakki, nu-i așa? 


Insă Rakki murise. 


Se zgribuli când trecu pe lângă buturuga moartă a Copacului Fortăreţei. Nu 
era o noapte friguroasă, însă pe el îl lua cu frig. De parcă hainele sale 
ferfeniţite erau prea subțiri. Ori de parcă pielea lui ferfenițită era prea 
subțire. 


Urcă pe scările prea lungi, târșâindu-și picioarele prin întuneric, de-a lungul 
coridorului ale cărui ferestre dădeau înspre Marea Mamă cea sclipitoare. Pe 
mare se vedeau lumini într-o continuă mișcare. Felinarele de pe corăbiile lui 
Yilling cel Strălucitor, care vegheau ca niciun ajutor să nu ajungă la cei din 
Fortăreaţa lui Bail. 


Gemu când se lăsă anevoie în jos, ca un bătrânel, lângă ușa Skarei, simțind 
că-l dor toate încheieturile. Își trase pătura peste genunchi și își sprijini 
capul de piatra cea rece a elfilor. Niciodată nu-l preocupase prea mult 
confortul. Rakki fusese cel care visa la sclavi și la tapiserii fine. 


Însă Rakki murise. 
— Unde ai fost? 


Tresări speriat. Ușa era întredeschisă și Skara se uita la el, cu părul numai 
bucle întunecate, ciufulite și încurcate de cum dormise, arătând la fel ca în 
prima zi când o văzuse. 


— Scuze, se bâlbâi, dându-și repede pătura la o parte. Gemu de durere când 
se ridică în picioare și se sprijini cu mâna de perete pentru a-și ţine 
echilibrul. 


Ea se repezi la el pe coridor și-l apucă de cot. 
— Te simţi bine? 


El era un războinic vajnic, purtătorul de sabie al lui Gorm-gil-Gorm. Un 
ucigaș, clădit din piatra Vansterlandului. Nu simţea nici durere, nici milă. 
Dar cuvintele ieșeau cu mare greutate. Era prea rănit, rănit până în adâncul 
sufletului. 


— Nu, șopti el. 


Işi ridică privirea și văzu că ea nu purta decât cămașa de noapte. Işi dădu 
seama că-i putea zări silueta subțire prin materialul străveziu, luminat de 
făclie. 


Se strădui să-și îndrepte ochii spre chipul ei, însă nici acest lucru nu-l ajută 
prea mult. Era ceva-n privirea ei, în felul în care se uita la el, o privire 
înfricoșătoare și fixă, cam cum se uită un lup la o mortăciune, care-l făcu 
să-și simtă tot corpul înfierbântându-se. De-abia dacă mai putea vedea ceva 
din cauza privirii ei fixe. De-abia dacă mai putea simţi vreun miros din 
cauza parfumului răspândit de trupul ei. Încercă fără convingere să-și 
elibereze braţul din strânsoarea ei, însă nu reuși decât s-o tragă și mai 
aproape de el, lipind-o de el. Ea își apăsă trupul de al lui, strecurându-și o 
mână în jurul coastelor sale îndurerate și făcându-l să icnească de durere, iar 
cu cealaltă îi atinse faţa, aplecându-l spre ea. 


Îl sărută nu cu prea mare blândeţe, sugându-i parcă buzele și frecându-și 
dinții de buza lui despicată. El deschise ochii și-o văzu cum îl privește, de 
parcă încerca să-și dea seama de efectul produs asupra lui, în timp ce cu 
degetul mare încă îi mai apăsa obrazul. 


— Căcat, șopti. Adică... regina mea... 
— Nu-mi spune așa. Nu acum. 
Il prinse iar de ceafă, strângându-l cu putere, și își frecă nasul de-al lui, întâi 


pe o parte, apoi pe cealaltă, și-l sărută din nou, făcându-l să-și simtă capul 
ușor, la fel ca un beţiv. 


— Hai cu mine, îi șopti mângâindu-i obrazul cu răsuflarea ei fierbinte, apoi îl 
trase spre ușă, aproape târându-l, cu pătura încă înfășurată în jurul 
picioarelor. 


Rakki îi spusese mereu că el nu era vreun amant de soi. Raith se întreba ce- 
ar mai fi avut acum fratele său de zis. 


Însă Rakki murise. 
Se opri dintr-odată. 
— Trebuie să-ţi spun ceva... 


Că tocmai ce plânsese în patul altcuiva? Că ea îi era promisă lui Gorm-gil- 
Gorm? Că fusese aproape gata s-o omoare cu câteva nopţi în urmă și că 
încă mai purta otrava-n buzunar? 


— Chiar mai multe, de fapt... 
— Mai încolo. 
— Mai încolo s-ar putea să fie prea târziu. 


Il înșfăcă de cămașă și-l trase după ea. Se simţea neajutorat ca o păpușă de 
cârpe în mâinile ei. Era mult mai puternică decât se așteptase. Sau poate că 
el era mult mai slab. 


— Am vorbit destul, spuse ea sărutându-l. Am făcut destul ceea ce se cuvine. 
Poate că mâine vom fi cu toţii morţi. Acum hai cu mine! 


Poate că mâine vor fi cu toţii morţi. Dacă Rakki i-ar fi putut preda o ultimă 
lecţie, atunci probabil că asta ar fi trebuit să fie. Și, la urma urmei, bărbaţii 
rareori câștigă lupte pe care vor să le piardă. Așa că își înfipse și el mâinile 
în părul ei și o sărută, îi mușcă buzele, îi simţi limba. Nimic altceva nu mai 
părea să conteze. El era aici, ea era aici, acum, în întuneric. Mama Scaer, 
Cel Care Frânge Săbiile, Rin și chiar și Rakki, cu toţii păreau la fel de 
îndepărtați ca zorile. 


Skara azvârli pătura de perete cu piciorul, după care îl trase la ea în cameră 
și puse zăvorul la ușă. 


Relicve 


— Ăsta-i locul, spuse Skifr. 


Era o sală încăpătoare, cu un balcon la mare înălțime. Pretutindeni se 
vedeau scaune rupte, iar ferestrele acoperite cu un strat gros de praf o 
făceau să pară destul de întunecoasă. Nu departe dce ușă, se afla o masă 
curbată, iar deasupra ei atârna un obiect asemănător cu o monedă, având 
ștanţate pe laturi litere de-ale elfilor. Acolo existase înainte un perete din 
sticlă, însă acum era spart în bucăţi și cioburile scrâșniră sub cizmele lui 
Koll când păși spre o arcadă ce avusese cândva două uși. Acum, una zăceau 
pe jos, iar cealaltă atârna în balamale rupte. Coridorul de dincolo de arcadă 
se pierdea în întuneric și din beznă se auzea apa picurând. 


— Ne-ar prinde bine un pic de lumină, murmură el. 
— Desigur. 


Se auzi un clic și o lumină strălucitoare inundă brusc încăperea. Părintele 
Yarvi își trase iute sabia curbată de la brâu cu un șuierat, iar Koll se făcu 
mic lângă perete, pipăindu-se după cuţit. 


Însă Skifr doar chicoti. 


— Aici nu aveţi cu cine lupta în afară de voi înșivă, iar în acest război 
nesfârșit nu veţi avea nevoie de săbii. 


— De unde vine lumina? murmură Koll. 


Pe tavan ardeau tuburi cu o lumină prea strălucitoare ca să o poţi privi, de 
parcă bucăţi din Soarele Mamă fuseseră închise în sticle. 


Skifr ridică din umeri în timp ce umbla de colo până colo prin sală. 
— Magie. 


Tavanele se prăbușiseră și mai multe tuburi atâmau de capătul unor fire 
încâlcite, iar lumina din ele licărea și se oprea, pâlpâind pe feţele încordate 
ale celor doi preoţi ce veneau în spatele lui Skifr. Peste tot erau împrăștiate 
hârtii. Vrafuri de hârtii, înalte până la glezne, ude, dar încă neputrezite, cu 
șiruri după șiruri de cuvinte mâzgălite pe ele. 


— Elfii credeau că pot prinde esenţa lumii în scris, spuse Skifr. Că toată 
această cunoaștere îi poate ridica mai presus de Zeiţă. 


— Și uite unde i-a adus aroganţa lor, murmură Mama Scaer. 


Străbătură o sală ce stârnea ecouri, înţesată de bănci, fiecare având deasupra 
ei o cutie bizară din sticlă și metal. Pe pereţi erau înșirate dulapuri cu sertare 
rupte, aruncate de-a valma, din care se revărsau de-a valma și mai multe 
hârtii. 


— Hoţii au trecut pe-aici înaintea noastră, zise Koll. 
— Alți hoți, spuse Scaer. 


— Nimic pe lumea asta nu poate fi într-atât de înfiorător încât să nu atragă pe 
cineva lacom după câștig. 


— Câtă înţelepciune din partea cuiva atât de tânăr, zise Skifr. Deși cred că tot 
ce-au furat hoţii ăștia a fost moartea. Pe aici. 


Alte trepte duceau în jos, luminate într-o pâlpâire roșie, iar de dedesubt, se 
auzea ceva ca un bâzâit. Un curent de aer rece îl izbi pe Koll în față când se 
aplecă peste balustradă și văzu că scările coborau în spirală mult, până 
dispăreau în beznă. Se trase brusc înapoi, cuprins de ameţeală. 


— E cale lungă până jos, murmură el. 


— Atunci mai bine am începe, zise Părintele Yarvi, coborând câte două 
trepte odată, ţinându-se cu mâna de balustradă. 


Nu scotea nimeni niciun cuvânt, căci fiecare era prea copleșit de propriile 
temeri ca să se mai gândească și la ale celorlalți. Cu cât coborau, cu atât 
pașii lor răsunau mai tare și cu atât mai puternic devenea acel zgomot bizar 
dinspre pereţi, din interiorul pământului însuși, făcându-i lui Koll dinţii să 
clănțăne. Coborâră și tot coborâră în măruntaiele Strokomului, trecând pe 
lângă avertismente pictate pe piatra netedă a elfilor cu litere lor roșii. Koll 
nu le putea înțelege, însă le putea ghici înţelesul. 


Intoarceţi-vă înapoi! Renuntati la nebunia asta! Incă nu e prea târziu! 


Cu greu și-ar fi putut da seama cât de adânc coborâseră, însă într-un final 
treptele se sfârșiră, așa cum trebuie să se întâmple cu orice lucru. Un alt 
coridor se întindea acolo jos, în semiîntuneric, rece și gol cu excepţia unei 
săgeți roșii cu vârful îndreptat înspre podea. O săgeată ce indica spre o ușă. 
O ușă îngustă dintr-un metal mat, lângă care se afla un panou încastrat în 
perete, cu multe butoane. 


— Ce-i locul ăsta? bâigui Mama Scaer. 


Ceva din masivitatea și duritatea acelei uși îi aducea aminte lui Koll de ușa 
reședinței administrative a Reginei Laithlin, în spatele căreia se spunea că-și 
ține averea ei nemăsurată. 


— O criptă, murmură el. 
— O sală de arme. 


Şi Skifr începu să cânte. Pe un ton ușor și jos, la început, în limba elfilor, 
după care din ce în ce mai înalt și mai rapid, așa cum o făcuse în stepa de 
deasupra Râului Divin, când cei din Neamul Călăreţilor veniseră să le verse 
sângele. Ochii Părintelui Yarvi erau înflăcărați de poftă. Mama Scaer 
întoarse capul și scuipă cu dezgust. Apoi Skifr făcu un gest deasupra 
panoului cu mâna stângă, iar cu dreapta începu să apese pe butoane după un 
anumit model, pe care nici măcar privirea ascuţită a lui Koll nu-l putea 
urmări. 


O nestemată verde de deasupra ușii începu să strălucească puternic. Se auzi 
un zgomot ca de zăvoare trase. Koll făcu un pas în spate, aproape 
împiedicându-se de Mama Scaer când ușa se întredeschise cu un șuierat, ca 
o sticlă sigilată de mult timp. Rânjind peste umăr, Skifr trase de ușă și o 
deschise larg. 


Dincolo de ea, pe zidurile coridorului, erau aliniate rafturi ce-i aminteau lui 
Koll de cele pe care le făcuse pentru sulițele în citadela din Thorlby. Pe 
rafturi, sclipind slab în penumbră, se găseau relicvele elfilor. Zeci de 
relicve. Sute. Sute și sute, ieșind din întuneric pe măsură ce luminile de 
deasupra se aprindeau una după alta. 


— Arme de-ale elfilor, spuse Skifr, așa cum v-am promis. 
— Suficiente pentru a înarma o oaste pentru război, gâfâi Părintele Yarvi. 
— Da. Au fost făurite pentru un război împotriva Zeiţei. 


În comparaţie cu măiestria acelor arme, eforturile lăudabile ale lui Koll și 
ale lui Rin păreau niște mâzgăleli în noroi ale unor primitivi. Fiecare armă 
era geamăna celei de-alături, minunată în simplitatea ei deplină. Fiecare 
armă era veche de mii de ani, însă părea perfectă ca în ziua în care fusese 
făurită. 


Koll se strecură înăuntru, holbându-se uimit la realizările elfilor, 
minunându-se și temându-se în același timp. 


— Sunt la fel de puternice precum cea pe care-ai folosit-o lângă Râul 
Interzis? 


Skifr doar pufni. 


— Pe lângă cele de-aici, aia ar fi la fel ca acul unui copil pe lângă sulița unui 
erou. 


In câteva clipe, în stepa bătută de vânt, arma aceea făcuse bucăţi și arsese 
șase oameni și pusese pe fugă alte câteva duzini. 


— Şi astea ce-ar putea face? șopti Koll atingând ușor, ezitant una dintre ele 
cu degetele, gândindu-se că suprafaţa acesteia, nici aspră, nici netedă, nici 
rece, nici caldă, parcă ar fi crescut singură și nu ar fi fost făurită în vreun 
cuptor. 


— Cu astea, câţiva oameni aleși pe sprânceană ar putea mătura din cale toată 
oastea Bunicii Wexen, zise Skifr. Chiar zece oști ca a ei. Ba chiar poți găsi 
aici lucruri cu care toiagul ăla al tău ar putea scuipa moarte, mai spuse ea 
aruncându-i Părintelui Yarvi o cutie plată, pe care el o prinse în aer, auzind 
cum zăngăne ceva înăuntrul ei, cam ca niște monede. 


— 'Toiagul preotului Gettlandului? zise Koll nedumerit. E. o armă? 
— Ah, ce ironie! 
Skifr râse cu amărăciune și apucă una dintre relicve de pe raft. 


— Ciudat cum chiar și celor mai șireți oameni le pot scăpa anumite lucruri 
evidente. 


— Acum sunt periculoase? întrebă Koll, făcând un semn din cap spre arme. 


— Trebuie mai întâi să te ocupi de ele, însă vă pot arăta cum se face, așa cum 
am învăţat şi eu la rândul meu și la fel cum a fost învăţat și maestrul meu, la 
rândul său. Într-o singură zi pot îi învăţa pe toţi din echipajul Vântului din 
Sud. Ai nevoie de ani întregi de antrenament cu sabia, iar în toți acei ani 
învăţăcelul deprinde respectul față de armă și constrângerile sale, dar cu 
astea... 


Skifr își propti capătul bont al relicvei în umăr astfel încât să poată privi de- 
a lungul ei, iar Koll văzu că acele crestături și găuri erau de fapt mânere, 
sculptate ca să se potrivească la fel de bine ca un mâner de sabie în palmă. 


— Cel care va ţine așa ceva în mână nu va mai fi niciodată un om slab, ci va 
deveni dintr-odată un războinic mai mare decât Regele Uthil, decât Grom- 
gil-Gorm sau decât Yilling cel Strălucitor însuși. 


— Asta înseamnă că va deveni un fel de semizeu, murmură Mama Scaer 
clătinând cu amărăciune din cap. Elfii n-au putut controla o asemenea 
putere. Oare unui om ar trebui să i se-ncredințeze așa ceva? 


— Trebuie să le luăm cu noi, orice-ar fi. 


Părintele Yarvi ridică una dintre relicve de pe raft, de parcă n-ar mai avut de 
gând s-o pună la loc. 


Skifr își propti arma în șold. 


— Din moment ce numele Zeiţei are doar șapte litere, nici noi n-ar trebui să 
luăm mai mult de șapte arme. 


Părintele Yarvi ridică relicva și-o aţinti spre rafturile acelea nesfârșite. 
— Adu-ţi aminte, aici nu se află nicio zeitate! 


Mâna lui schiloadă nu se potrivea la fel de bine cu mânerul ca mâna lui 
Skifr, însă tot reușea să ţină nemișcată arma străveche din oţel. 


— Vom lua cu noi cât de multe putem duce. 


Ucigașul 


Tatăl Pământ se cutremură și Raith simţi un puternic fior de teamă, care-l 
făcu să sară brusc în picioare și să-și verse castronul cu supă pe piatra din 
curte. 


Yilling cel Strălucitor terminase de săpat cel de-al doilea tunel. 


Se așteptau cu toţii la asta. Incă de când Rakki sfârșise îngropat în primul 
tunel și oamenii Marelui Rege nu mai făcuseră niciun secret din faptul că 
sapă unul nou. 


Regele Uthil se asigurase că apărătorii rămași nu stau degeaba. Poruncise 
ridicarea unui nou zid în interiorul fortăreței. Un zid făcut din grinzi 
mâncate de carii, smulse din acoperișurile clădirilor mai joase, din file de 
bordaj și catarge smulse de pe corăbiile distruse, din scânduri pline de 
cochilii desprinse din cheiuri sfărâmate, din traverse de lemn smulse din 
acoperișuri și din roți de căruţă, doage de butoi și scuturile celor uciși în 
luptă. O semilună nu mai înaltă decât un stat de om, legând zidurile elfilor 
unul de altul și suficient de lată încât apărătorii să poată sta în picioare pe 
ea, să lupte și să moară. Însă nu prea părea un zid capabil să ţină pe loc zece 
mii de războinici. 

Deși era mai bun decât nimic în cazul în care Turnul lui Gudrun ar fi căzut. 
Majoritatea celor o mie de apărători capabili încă să mai alerge se grăbeau 
spre acel zid acum, izbindu-se unul de altul, ţipând unul la altul și scoţându- 


și armele din mers, iar Raith se lăsă și el dus de val. Jenner cel Albastru îi 
întinse mâna și-l ajută să se salte pe coama zidului, iar Raith simţi încă o 


dată cum pământul se cutremură atunci când ajunse sus, de data asta și mai 
tare decât prima oară. 


Toţi priveau cu gurile căscate silueta masivă a Turnului lui Gudrun și zidul 
construit de oameni pe cale să se năruie, care se întindea în lateral pornind 
din el. Cu toţii își doreau să reziste. Cu toţii se rugau să reziste. Raith își 
dorea acum să știe la ce zei trebuia să se roage, însă în lipsa lor își strânse 
pumnii, plin de speranță. Câteva păsări își luară zborul de pe acoperișul 
spart, dar, în rest, nicio mișcare. Apoi se lăsă o tăcere grea, așa cum Raith 
nu mai cunoscuse vreodată. 


— A rezistat! strigă cineva. 
— Liniște! răcni Gorm, ridicând sabia pe care obișnuia să i-o ţină Raith. 


De parcă acela fusese semnalul, se auzi un pârâit puternic și oamenii se 
chirciră când un nor de praf se ridică și bucăţi de zid zburară din spatele 
Turnului lui Gudrun, iar o piatră mare cât capul unui om sări prin curte și se 
înfipse în zidul din lemn aproape de Raith. 


Un geamăt asurzitor, apoi și iedera ce acoperea turnul păru că se mișcă, iar 
în mortarul dintre pietre se căscară crăpături largi, în timp ce acoperișul se 
înclină pe o parte, gonind păsările în văzduh. 


— O, zei! șopti Raith, cu gura căscată de uimire. 
Cu o încetineală înspăimântătoare, întregul turn începu să se surpe. 


— La pământ! urlă Jenner cel Albastru, trăgându-l și pe Raith în jos odată cu 
el. 


Părea că lumea întreagă se spărgea-n bucăţi. Raith închise ochii strâns când 
bucăţi de piară începură să-i cadă pe spate precum grindina. Era pregătit să 
moară. Doar că își dorea să moară alături de Skara. 


Deschise ochii, însă totul părea înceţoșat. O corabie în negură. 


Cineva trăgea de el și Raith lovi slab cu palma peste umăr, pentru a-l face să 
înceteze. 


Apoi văzu chipul ridat al lui Jenner cel Albastru, palid acum și fantomatic, 
care îi striga ceva ce Raith nu reușea să deslușească, căci urechile încă îi 
țiuiau. 


Se târî în sus, de-a lungul parapetului, tușind și chiorându-se în pâclă. Reuși 
să distingă conturul neclar al turnului construit de elfi în stânga și al 
celuilalt în dreapta, dar, între ele, acolo unde înainte se ridica Turnul lui 
Gudrun, acum se căsca o gaură uriașă. Un morman de bolovani și grinzi 
sfărâmate umplea locul dintre gaură și zidul din lemn cu resturi. 


— Cel puţin a căzut în afară, murmură el, deși nici propria voce nu și-o putea 
auzi. 


A 


Işi dădu seama că lăsase acel superb coif luat de la căpitanul corabiei lângă 
ușa Skarei, însă acum nu se mai putea întoarce după el. Trebuia doar să-i 
roage pe cei cu care urma să lupte ca nu cumva să-l lovească în cap. Ceva 


atât de prostesc, încât aproape că-i venea să râdă. 


Apoi văzu siluete prin norul de praf. Siluete umane. Războinicii Marelui 
Rege, care se strecurau printre ruinele prăbușite la pământ, prin spărtură, 
către ei. Zeci de oameni, cu scuturile acoperite de praf cenușiu, cu săbiile și 
securile mate în ceață, cu gurile înțepenite în urlete războinice mute. Sute 
de oameni dând năvală. 


Săgeţile începură să zboare spre oamenii aceia furioși. Trimise de apărătorii 
așezați în semicerc și de cei de pe zidurile elfilor de deasupra lor. Săgeţile 
veneau de pretutindeni, iar ei nu reușeau cu niciun chip să formeze un zid 
din scuturi trainic peste acele sfărâmături. Oamenii cădeau în curte, cădeau 
printre bolovani, se târau sau se rostogoleau și rămâneau întinși cu faţa în 
sus, uitându-se la cer. Văzu un războinic bătrân și masiv clătinându-se pe 
picioare din cauza celor patru sau cinci săgeți înfipte în cămașa de zale. 
Văzu cum un bărbat cu păr roșcat, care rămăsese cu piciorul înţepenit între 
două pietre, își smulge coiful și-l aruncă departe, învins. Văzu un războinic 
cu braţele acoperite de brățări din aur cum șchiopătează ajutându-se de 
sabie ca de o cârjă. 


Veneau întruna, scoțând strigăte războinice care în urechile lui Raith sunau 
ca un bolborosit înăbușit, repezindu-se spre baza zidului din lemn. Veneau 


întruna, în timp ce oamenii de deasupra loveau cu vârfurile sulițelor, 
aruncau cu bolovani peste ei, se aplecau spre a-i ciopârți cu securile. 
Veneau întruna, îngenunchind cu scuturile deasupra capului pe post de 
trepte pentru cei din spate, iar alţii se agățau de scândurile din zidul 
improvizat. Ar fi fost un efort demn de admirat dacă n-ar fi fost îndreptat 
într-o singură direcţie: uciderea lui Raith. 


Închise ochii și strânse dopul între dinţi, însă bucuria luptei nu-l mai copleși 
ca altă dată. Înainte, setea de violență părea de nepotolit. Acum simţea că 
deja se săturase, însă Mama Război continua să toarne. Se gândi la Skara, 
cu privirea ei plecată în pământ. Se gândi la râsul ei. Să i-l mai audă o dată 
părea un motiv suficient de întemeiat pentru a lupta. Se strădui să deschidă 
ochii. 


Războinicii Marelui Rege roiau pe creasta zidului, jumătate din aceasta 
fiind acoperită de oameni încleștaţi în luptă. Unul dintre ei ridică sabia 
pentru a-l lovi pe Jenner și Raith îl izbi într-o parte a a capului cu securea, 
despicându-i coiful și trântindu-l la pământ. O mână se apucă de parapet și 
Raith o reteză, apoi lovi un bărbat în gură cu rama scutului și-l împinse în 
spate, aruncându-i pumnalul din mână și trântindu-l de pe zid. 


Îl văzu pe Jenner căscând ochii, așa că se răsuci și zări un bărbat din 
Ținuturile de Jos venind spre el cu o secure pe care o ţinea cu ambele mâini, 
în timp ce la gât îi sălta soarele cu șapte raze al Zeiţei Unice, atârnat de un 
șnur. Câteodată, tot ce poţi face e să te arunci direct în braţele pericolului, 
așa că Raith se repezi la el și coada securii îl lovi în umăr, dar lama îi trecu 
foarte aproape de spate, iar bărbatul scăpă din mâini securea, care căzu 
zăngănind în curtea de dedesubt. 


Se agățară unul de celălalt, clătinându-se ca doi beţivi, zgâriindu-se și 
scuipându-se unul pe altul. Raith dădu drumul securii și încercă să-și ducă 
mâna arsă la centură, pipăind după pumnal. Celălalt îl izbi cu capul în falcă, 
făcându-și astfel loc pentru a-l lovi cu pumnul, însă oferindu-i totodată 
spaţiu lui Raith ca să-și scoată pumnalul. 


N-o mai fi fost stăpânit de bucuria înfruntării, însă nici n-avea de gând să se 
predea fără luptă. 


Își aplecă brusc capul și-l făcu pe celălalt să-l lovească în frunte cu pumnul, 
nu în nas, un truc pe care-l deprinsese când se bătea cu băieţi mult mai mai 
mari decât el. Lovitura îi smulse dopul din gură și-i făcu urechile să-i ţiuie, 
însă simţi totodată și degetele mâinii celuilalt pârâind. Raith încercă să-i 
înfigă pumnalul în coaste, însă vârful acestuia se frecă de zale, fără să 
pătrundă printre ele, dar lovitura se dovedi suficient de puternică pentru a-l 
îndoi de mijloc, lăsându-l fără aer. Se agăţă cu mâna ruptă de braţul lui 
Raith, însă acesta se eliberă din strânsoare și-și înfipse pumnalul sub 
marginea coifului bărbatului, chiar sub ureche. 


Omul păru surprins când sângele începu să-i curgă peste simbolul sfânt pe 
care-l purta la gât. Probabil că fusese sigur că-și alesese zeitatea potrivită, 
regele potrivit, tabăra potrivită. La urma urmei, toţi găsesc o cale să se 
convingă că au ales partea corectă a baricadei. Acum, în timp ce se 
împleticea în spate ținându-se cu mâna de gât, înțelese că nu alesese partea 
câștigătoare, căci numai cei care lovesc primii și cu putere ajung să câștige. 


Raith se lăsă pe vine, îl prinse de picioare și-l azvârli peste parapet, lovind 
totodată un bărbat ce încerca să urce și trântindu-i pe amândoi printre 
cadavrele de la baza zidului. Fără discuţie, toți consideraseră că au ales 
tabăra câștigătoare. 


Raith rămase privind după ei, încercând să-și recapete răsuflarea. O văzu pe 
Mama Owd în spatele zidului cum încearcă să tragă un bărbat rănit. Îl văzu 
pe Jenner cel Albastru cum încearcă să-și desfacă sabia din părul plin de 
sânge al unui mort. Îl văzu pe Grom-gil-Gorm cum îl smulge pe un 
războinic de pe picioare cu o lovitură de scut. Războinicii Marelui Rege 
fuseseră împinși dincolo de zidul din lemn, însă mult mai mulți năvăleau 
prin gaura din zidul de piatră. 


Apoi Raith văzu ceva prăbușindu-se de pe zidul de deasupra și tresări când 
lichidul de foc îi scăldă pe bărbaţii înghesuiți în spaţiul acela îngust. Simţi 
căldura focului pe faţă și-și aduse aminte de aceeași căldură din subteran. 
Chiar și aproape asurzit cum era, tot putea discerne ţipetele de durere. 


Mai căzu un vas de lut, urmară alte vâlvătăi și oamenii Marelui Rege se 
prăbușiră la pământ sau o luară la goană. Nimeni nu poate rezista la 
nesfârșit, indiferent cât de dreaptă i se pare cauza pentru care luptă. 


Gettlanderii aclamau, vanstermanii se bucurau, iar throvenmanii chiuiau, 
scandând numele Regelui Uthil, al Regelui Gorm și al Reginei Skara. Raith 
însă rămase tăcut. Ştia că cei respinși se vor întoarce din nou. 


— Eşti bine? îl auzi întrebând pe Jenner cel Albastru. 


— Sunt, murmură Raith, dar adevărul era că se simţea rău. Se săturase de 
luptat şi-acum nu-și mai dorea decât să se întoarcă în patul Skarei. 


Peste tot zăceau împrăștiate leșuri, iar duhoarea de ulei încins și de carne 
arsă era copleșitoare, în timp ce răniții se văitau și țipau după ajutorul care 
nu mai venea. Acum locul prafului fusese luat de fum, iar din pâclă se auzi 
un glas puternic: 


— Ei, ce mai început de zi! Cu siguranţă că sângele a curs șuvoaie! 


Ceva se mișca în gaura din zid. O ușă smulsă din balamalele încă prinse de 
ea și cu un colț distrus. Trei ciocănituri scurte, apoi faţa netedă a lui Yilling 
cel Strălucitor se ivi de după ea. 


— Aș putea intra ca să vorbim fără a fi umplut de săgeți? întrebă el afișând 
zâmbetul acela amar. La urma urmei, despre asta chiar s-ar compune un 
cântec lipsit de glorie. 


— Bănuiesc că Skara l-ar cânta cu mare bucurie, murmură Raith, care l-ar fi 
îngânat și el fără prea mari regrete. 


Însă pe Gorm îl preocupa mai mult gloria. 
— Hai încoace, Strălucitorule Yilling! Te vom asculta cu toţii. 
— Ce frumos din partea voastră! 


Campionul Marelui Rege lăsă ușa să cadă pe grămada de lemne fumegânde 
și se cățără cu agilitatea pe ea, apoi sări în colțul acela de curte plin de pete, 
de săgeți și de resturi. 


— Ce te-aduce pe la noi? strigă Uthil. Dorești să te predai? 


Se auziră câteva râsete răzlețe, însă Yilling doar le surâse războinicilor 
încruntaţi strânși într-un semicerc în fața lui. Se spunea despre el că 
venerează Moartea. In niciun caz nu se temea s-o întâlnească. 


— Imi doresc ce mi-am dorit când am vorbit prima oară. Să lupt cu cineva. 


Yilling își scoase sabia apucând-o de gardă, apoi se lovi ușor peste buza de 
sus cu vârful mânerului. 


— Care dintre cei doi regi e de acord să-și măsoare îndemânarea în mânuirea 
sabiei cu mine? 


După o clipă de liniște, murmure nervoase se răspândiră de-a lungul zidului 
din lemn. Uthil îl privi pe Gorm cu o sprânceană ridicată în timp ce vântul îi 
flutura pletele cărunte pe faţa-i plină de cicatrice, iar Gorm îi răspunse cu 
aceeași ridicătură de sprânceană, răsucind încet un mâner în jurul lanţului 
de care era prins. După care căscă larg și dădu din mână nepăsător spre 
Yilling cel Strălucitor. 


— Am alte lucruri mai importante de făcut. Rahatul meu de dimineaţă nu 
jese singur. 


Rânjetul lui Yilling se lăţi. 


— Deci mai avem de așteptat până să punem la încercare faimoasa ta 
profeție. Cel puţin până când oamenii mei vor călca în picioare zidul vostru 
din rămurele. Dar tu ce zici, Rege de Fier? Preferi să te ușurezi sau să te 
duelezi cu sabia? 


Uthil îl privi îndelung pe Yilling, încruntat. ÎI privi până când murmurele se 
transformară în discuţii destul de aprinse. Înfruntarea dintre doi războinici 
de o asemenea valoare putea fi un lucru pe care să-l vezi o dată în viaţă. 
Însă Regele Gettlandului nu voia să fie zorit. Își cercetă sabia, își linse 
degetul mic și frecă apoi cu el o mică pată de pe tăiș. 


— A trecut ceva timp de când nu m-a mai pus nimeni la încercare, zise 
Yilling. Am fost în vizită în 'Thorlby pentru o luptă, dar acolo n-am avut de 
ucis decât femei și băieți. 


Uthil zâmbi ușor, cu tristeţe. De parcă și-ar fi dorit să-i ofere alt răspuns, 
însă doar unul exista, de fapt. 


— Nestemata aia pe care o ai prinsă de mâner îi va servi fiului meu drept 
jucărie. Mă voi lupta cu tine. 


[i întinse sabia sa Maestrului Hunnan, apoi se cățără niţel cam ţeapăn peste 
parapet și se lăsă să alunece în partea cealaltă de curte. 


— Dar asta-i cea mai grozavă veste pe care-am primit-o în ultimele luni! zise 
Yilling ţopăind ca un copil. Să mă lupt cu tine cu mâna stângă sau cu 
dreapta? 


— Cu care te ajută să mori mai repede, zise Uthil, prinzând sabia pe care i-o 
aruncase Hunnan. Atacul tău mi-a întrerupt gustarea de dimineaţă și mi se 
adusese un cârnat pe care-abia aştept să-l înfulec. 


Yilling își răsuci sabia în mâna stângă la fel de îndemânatic ca o croitoreasă 
care mânuiește acul. 


— E de înţeles, moșii au tabieturile lor când vine vorba de ora mesei. 


De parcă întreaga chestiune fusese aranjată cu ani întregi înainte, cei doi 
faimoși războinici începură să se rotească unul în jurul celuilalt. 


— Vom avea parte de o luptă demnă de cele mai grozave cântece, zise Jenner 
gâfâind. 
Raith își plimbă încet limba prin gura care-l durea. 


— Nu mă mai simt la fel de atras de cântece ca odinioară. 


Yilling ţâșni înainte rapid ca un șarpe, cu sabia ca o dâră de lumină. Raith 
își mișcă brațul fără să vrea, încercând parcă să pareze lovitura, 
imaginându-și mișcarea de blocare și de respingere. După care își dădu 
seama că ar fi fost mort. 


Yilling cel Strălucitor se răsuci cu o viteză neomenească, făcând o mișcare 
joasă de biciuire cu sabia. Insă Uthil era un adversar pe măsură. Oţelul 


scrâșni când pară lovitura, apoi fandă, izbind brusc. Se depărtară la fel de 
repede cum se apropiaseră, Yilling rânjind cu braţele larg desfăcute, Uthil 
încruntat, cu sabia lipită de picior. 


— Oricine va învinge, mormăi Raith, cu ochii pironiţi asupra celor doi, 
războiul va continua. 


— Așa-i, zise Jenner, mișcându-se și el odată cu luptătorii. Niciunul dintre 
noi nu are de ales. 


Se încleștară din nou, oţelul ţâșnind mai repede decât îl putea Raith urmări 
cu privirea. O împunsătură, încă una, o lovitură piezișă și parare, apoi 
fiecare luptător se retrase, căutându-și o poziţie cât mai bună printre leșuri, 
rămășițe și gunoaie. 


— Şi toate astea doar pentru faimă? 
— Faima e mai importantă decât orice pentru bărbaţi. 


Își dădură roată în tăcere, încetișor, fără grabă, precauţi. Yilling se aplecă, 
unduindu-se ca Marea Mamă, adoptând diverse poziţii, mutându-se de colo 
până colo, chicotind de fiecare dată când își schimba poziţia, de parcă ar fi 
făcut cine știe ce glumă plină de haz. Uthil rămăsese drept și nemișcat, la 
fel de solid ca Tatăl Pământ, încruntat de parcă ar fi asistat la o 
înmormântare. Se studiară unul pe altul, pândind momentul potrivit, 
cântărindu-și adversarul, iar tăcerea se prelungi până când deveni de 
nesuportat. Apoi, fără niciun avertisment, sunetul oțelului răsună iar, în 
timp ce Moartea le dădea târcoale și li se agăța de tăișuri, întrebări și 
răspunsuri croite din oţel, apoi se despărțiră din nou și o luară de la capăt, în 
liniște. 


— Ce păcat că unul dintre noi va trebui să piardă. 


Yilling se feri de o lovitură înaltă, uitându-se cruciș la vârful sabiei lui Uthil 
când îi trecu aproape de nas. 


— Aș fi avut ce învăţa de la tine. 


— Mă tem că n-avem timp decât pentru o singură lecţie. Moartea ne așteaptă 
pe toţi. 


Yilling ţâșni în faţă în timp ce regele încă mai vorbea, însă Uthil era deja 
pregătit, respingându-i lovitura și răsucindu-și încheietura în așa fel încât 
sabia răzui de sus în jos mâneca armurii lui Yilling și se frecă de dosul 
palmei. 


Yilling sări în spate, cu sângele picurându-i pe pietrele deja pline de sânge 
ale curţii. Cu un chicotit nepăsător, își aruncă sabia din mâna stângă în cea 
dreaptă. 


— Sângerează, ticălosule! ţipă cineva din vârful turnului de deasupra și dintr- 
odată toată lumea ţipa, huiduia, răcnea insulte și sfidări. Le mirosea a 
victorie. Le mirosea a sânge. 


Uthil atacă, metalul scânteind atunci când razele soarelui căzură pe lamă. 
Lovituri mortale, cărora nicio armură nu le-ar fi putut rezista. Yilling se feri, 
se răsuci, oţelul scrâșnind în timp ce-i respingea atacul lui Uthil prin 
împingere, sabia regelui alunecând pe lângă el și făcându-l să se clatine, 
prins pe picior greșit. 


Uthil se repezi înainte pentru lovitura finală, dar se împiedică de-o piatră. 
Un mic semn de ezitare înainte ca sabia să se repeadă în jos. Un mic semn 
de ezitare, dar suficient pentru ca Yilling să se lase într-un genunchi, 
smucindu-se într-o parte în așa fel încât sabia regelui îi făcu doar o tăietură 
pe obrazul neted și apoi lovi pietrele de lângă el zăngănind. 


Sabia lui Yilling era înfiptă complet în trupul lui Uthil, o mare parte din 
lamă ieșindu-i însângerată din spate. 


Uralele încetară brusc, lăsând locul unei tăceri stupefiate. 


— O piatră, gemu Uthil privind încruntat mânerul sabiei lipit de pieptul său. 
Ce ghinion. 


Şi se prăbuși în faţă, făcându-l pe Yilling cel Strălucitor să sară brusc ca să-l 
prindă și să-și elibereze sabia din trupul lui. 


— Nu! murmură Jenner, plesnind cu palma parapetul din faţa sa. 


De peste tot de pe parapetul se auzeau blesteme, șuierături sau gemete de 
dezamăgire, în timp ce Yilling cel Strălucitor îl întinse pe Uthil pe pietrele 
pline de praf, așezându-i brațul în așa fel încât Regele de Fier al 
Gettlandului să-și strângă sabia la piept, oţelul fiind răspunsul și în moarte, 
așa cum îi fusese și în timpul vieţii. 


— O moarte demnă, murmură Jenner cel Albastru. 
Raith își aruncă scutul zăngănind pe creasta zidului. 
— O moarte, totuși. 


Soarele Mamă răsări dintre nori tocmai când Yilling cel Strălucitor își 
ștergea sabia, făcând diamantul de pe mâner să scânteieze, iar sângele, să-i 
sclipească pe față. Chiar arăta precum cel ales de Moarte, surâzând în 
mijlocul acelei recolte de morţi, cu trupul lui Uthil la picioare. 


— O să mă întorc și pentru voi! strigă el întorcându-se spre spărtură. 


Şi așa se termină lanţul de omoruri pe ziua respectivă. 


Vise 


Skarei îi plăcea să împartă patul cu altcineva. 


Având în vedere agitația din jurul acestui subiect, nu-și prea dădea seama 
cât de mult îi plăcea acuplarea. I se părea murdară, ciudată și cumva 
neplăcută. Ba chiar niţel ridicolă. Poate chiar s-ar fi amuzat pe seama ei 
dacă el n-ar fi fost atât de serios. Câteva pipăieli lipicioase. Câteva gemete 
stânjenitoare. Piei lipite una de alta, dezlipite și apoi lipite iar, fără eleganţă 
sau romantism. În visurile ei, știau amândoi ce au de făcut. În realitate, ea 
de-abia dacă știa ce-și dorea, ca să nu mai pomenim de ce făcea el de fapt. 


Dar, după ce terminaseră, îi simţise trupul lipit de al său. Îi plăcuse forța, 
duritatea și căldura lui. Îi plăcuse cum pieptul i se potrivise perfect atunci 
când se lipise de spatele lui lat, modul în care picioarele i se încolăciseră în 
jurul picioarelor lui sau felul în care coastele lui se umflau atingându-le pe 
ale ei atunci când respira. Îi plăcuse felul în care tresărea sau se înfiora în 
somn, așa cum făceau și câinii bunicului său lângă sobă. Ba chiar îi plăcuse 
și mirosul lui acru de transpiraţie, deși n-ar fi trebuit să fie chiar plăcut, însă 
dintr-un motiv necunoscut, ea nu se mai sătura să inspire acel miros, din 
nou și din nou. 


Ii plăcuse pentru că nu mai era singură. 


[i atinse umărul. Li pipăi pielea întărită a unei cicatrice cu vârful degetului. 
O urmări în jos, acolo unde se unea cu alta, apoi cu încă una și cu încă una. 


— Atât de multe cicatrice, șopti ea. 


— In Vansterland le spunem recompensele războinicilor, îl auzi spunând. 


Deci nu dormea. Ar fi fost surprinsă dacă cineva reușea să doarmă în 
Fortăreaţa lui Bail. La urma urmei, de ce să dormi în ultima noapte de 
viață? 


— Se simt ca niște urme de bici. 


El nu zise nimic, făcând-o să se întrebe dacă nu cumva ar fi trebuit să-și ţină 
gura. Nu-și mai dădea seama care erau regulile dintre ei doi, însă începea să 
înveţe încet-încet că, deși poţi să-ți împiedici trupul să simtă ceva pentru 
cineva, nu la fel de ușor este să-ți împiedici inima. Ba poate că e mult mai 
greu. 


Raith dădu din umeri în semn de nepăsare. 


— Inainte să devin servitorul lui Gorm, eram o persoană tare rea. După 
aceea, nu mai eram destul de rea. 


— Imi pare rău, murmură ea. 


Îi părea rău că fusese biciuit. Îi părea rău că nu știa ce să spună. Erau atât de 
diferiți, din atât de multe puncte de vedere. N-avea niciun sens faptul că ei 
doi s-ar potrivi. Dar când ea-l înconjură cu braţul și el își strecură degetele 
printre ale ei, părură că se potrivesc destul de bine. Poate că mâna oricărei 
fiinţe omenești se potrivește cu a ta atunci când Moartea ţi-o oferă pe-a ei. 


— Ce facem? întrebă el. 
— Ne ţinem de mână. 
— În noaptea asta. Dar mâine? 


— Nu credeam că te vei gândi și la ziua de mâine. E unul dintre lucrurile 
care îmi plac la tine. 


— Ziua de mâine părea departe. Dar s-a apropiat dintr-odată. 


Adevărul era că ea habar n-avea ce făceau nici acum, nici mâine. Petrecuse 
mult timp tot întrebându-se cum ar fi fost să fie cu el. Dar nu se gândise 
absolut deloc la ce avea să facă după aceea. Era o situaţie asemănătoare cu 
acea cutie misterioasă adusă de un emisar din Catalia ca dar pentru bunicul 
său. Încercase timp de patru zile s-o desfacă, iar când reușise, dăduse peste 
o altă cutie înăuntru. 


Cu toată căldura degajată de trupul lui Raith, se înfioară atunci când îi șopti 
la urechea sfâșiată: 


— Crezi că Yilling cel Strălucitor ne va ataca din nou la noapte? 
— Nu se grăbeşte. Bănuiesc că va aștepta până dimineaţă. 


Stând așa, în întuneric, îi veni în minte sângele picurând din vârful sabiei lui 
Yilling și se lipi și mai strâns de spatele lui Raith. 


— Regele Uthil este mort, murmură ea. 


Îl considerase un om construit din oţel, indestructibil. Apoi îl văzuse întins 
lipsit de culoare și rece în faţa Jilţului lui Bail. 


— Moartea ne așteaptă pe toţi, zise Raith. E de-ajuns să te nimerească o 
piatră și gata! Nici îndemânarea, nici numele și nici faima nu te mai pot 
apăra de ea. 


Skara aruncă o privire spre ușa pe la marginile căreia pătrundea lumina unei 
făclii. Trebuia să fie puternică. Nu trebuia să arate teamă sau îndoială. Dar 
nimeni nu poate fi puternic tot timpul. 


— Suntem condamnaţi, șopti ea. 


Intr-un sfârșit, el se răsuci cu faţa la ea, dar în întuneric nu se vedeau prea 
multe pe chipul lui. Doar scânteia din ochii ce-o priveau fix și conturul 
puternic al maxilarului. El nu zise nimic, n-o contrazise. 


— Am ratat ocazia de-a sări din Turnul lui Gudrun, oftă ea ușor abătută. 


— Recunosc că acum a devenit mult mai scund. 


Ea îi atinse pieptul, plimbându-și un deget printre firele de păr crete. 
— Presupun c-ar trebui să mă pregătesc să sar dintr-altul. 


— Jenner cel Albastru te-ar putea scoate din nou de-aici. Ştii tu, la fel ca 
înainte, zise el prinzându-i mâna în mâna sa bandajată. 


— Şi să devin cea care fuge mereu? O regină fără de ţară? Un obiect vrednic 
de dispreţ? 


— Nu și pentru mine. Cred că ești cel mai bun lucru care mi s-a întâmplat 
vreodată. 


Din puţinul pe care i-l spusese despre el pricepuse că viaţa lui fusese 
îngrozitoare. 


— Și care-i al doilea? îl întrebă, apoi îl văzu zâmbind. 

— Tocana de iepure, probabil. 

— Lingușitorule. 

Zâmbetul lui începu să pălească. 

— Poate că Jenner cel Albastru ar reuși să ne scape pe-amândoi. 


— Gudrun și grăjdarul, trăindu-și vieţile lângă un pârâu de munte și crescând 
capre. 


El ridică din nou din umeri. 
— Intotdeauna mi-au plăcut caprele. 
— Aveţi o mulţime de lucruri în comun. 


Il strânse de mână privindu-l în ochi și încercă să-i explice. Să-și explice 
înseși. 


— Sunt regină, indiferent dacă mă simt sau nu ca o regină. Nu pot fi oricine 
mi-aș dori să fiu. Trebuie să conduc. Trebuie să rămân aici pentru 
Throvenland. Sângele lui Bail curge prin venele mele. 


— Da, o repeţi întruna, zise el frecându-i cicatricea palidă din palmă cu 
degetul mare. Mi-ar plăcea să știu că va continua să-ţi curgă prin vene. 


— Şi mie. Insă tata a murit apărând aceste locuri, spuse ea smulgându-și 
mâna dintr-a lui. N-am de gând să fug. 


— Ştiu. Dar e plăcut totuși să visezi, spuse el gemând și dădu să se ridice din 
pat. Ar trebui să plec. 


Ea-l prinse în braţe, trăgându-l aproape și auzindu-l oftând, apoi simţi cum 
toată rezistenţa lui dispare. Ii plăcea puterea pe care o avea asupra lui. Nu 
puterea unei regine, ci puterea ei, pur și simplu. 

— Nu vrei să rămâi? îi șopti la ureche. 

— Nu mă pot gândi la un alt pat de regină pe care l-aș prefera. 

Işi suci capul pentru a o putea privi în ochi. 

— Ei, și Laithlin este o femeie minunată... Au! 

Ea-l prinse de umăr și-l împinse înapoi, strecurându-și piciorul peste 
șoldurile lui și încălecându-l. Incepu să-l sărute, săruturi ușoare, tandre, căci 
încă aveau timp și erau plini de energie. Își uniră trupurile și ea surâse când 
el se arcui ca s-o pătrundă... 


— Regina mea! 


N-ar fi sărit mai repede din pat nici dacă ar fi luat foc, căci în ușă răsunau 
niște bubuituri în stare să scoale și morţii. 


— Ce s-a întâmplat? strigă ea, prinzându-și cotul în cămașa de noapte și 
aproape sfâșiind-o în graba de-a se îmbrăca. 


— Regina mea! se auzi glasul lui Jenner cel Albastru. Au apărut corăbii 
lângă coastă! 


— Unde-i afurisitul de Raith? se răsti Jenner în timp ce-o urma de-a lungul 
zidurilor pe Skara, care-și ținea gluga trasă până peste ochi pentru a se feri 
de burniţă. 


„Se-ascunde în pat la mine“ probabil că nu era cel mai potrivit răspuns în 
această situaţie, însă un mincinos priceput strecoară și adevăruri ori de câte 
ori poate, iar Skara începea să devină o mincinoasă din ce în ce mai bună. 


— N-a stat tot timpul lipit de ușa mea în ultimele nopţi, bălmăji ea. Am 
impresia că se simte destul de bine cu o fată alături. 


— Cred că n-am de ce să-l condamn, gemu Jenner. 

— Nu. 

Skara o luă repede în sus, pe scările ce duceau spre Turnul dinspre Mare. 
— Trebuie să încercăm să ne simțim bine ori de câte ori putem. 

— Sunt gettlanderi. 

Maestrul Hunnan stătea pe metereze, privind încruntat în noapte. 

— Şase corăbii. 

— Unde? sări Skara. 


Ajunsese lângă el și privea concentrată Marea Mamă, încercând totodată să 
nu se gândească cât de lungă ar fi fost o eventuală cădere. Departe, spre 
nord, văzu lumini pe apă. Oricine-ar fi fost, aveau felinare aprinse, însă deja 
se îndepărtau în beznă. Simţi cum îi cad umerii. 


— Au încercat să spargă blocada și să se apropie de fortăreață, dar au fost 
respinse, mârâi Hunnan. Acum vâslesc cu toată viteza spre nord, căci o 


duzină de corăbii de-ale Marelui Rege le urmăresc precum dulăii de 
vânătoare o vulpe. 


Speranţa se stinse ca tăciunii acoperiţi cu gheaţă, iar Skara își propti pumnii 
pe creasta parapetului și rămase uitându-se posomorâtă la marea pe care 


luna presăra ici și colo puncte de lumină argintii. 


— Corăbiile Reginei Laithlin, presupun, zise Jenner cel Albastru mângâindu- 
și barba gânditor. Dar, dacă scopul lor a fost să treacă de blocadă, de ce sunt 
luminate atât de puternic? 


Skara zări o umbră zburând pe apele întunecate și un crâmpei de speranţă se 
aprinse mai strălucitor ca oricând. 


— Pentru că au fost menite doar să distragă atenţia. Acolo! 


Cu un braţ îl cuprinse de umeri pe Jenner și cu celălalt îi arătă ceva. Nişte 
vâsle despicau valurile, purtând o corabie ce înainta rapid drept spre golf. 


— Cred că are porumbei pe post de galioane, murmură Hunnan. 


— E Vântul din Sud! zise Skara îmbrăţișându-l strâns pe Jenner cel Albastru. 
Porunciţi să se coboare lanţurile! 


— Coborâţi lanţurile! răcni bătrânul marinar îmbrățișând-o și el pe regină. S- 
a întors Părintele Yarvi! 


IV 


JURĂMÂNT DE SOARE, 
JURĂMÂNT DE LUNĂ 


In zori 


Balamalele scârțâiră, iar porţile se întredeschiseră, lăsând să pătrundă o rază 
de lumină, după care se deschiseră larg. Lumina zorilor căzu pe feţele 
încordate ale celor care așteptau în pasajul de la intrare. Pe cicatricele lui 
Gorm. Pe obrajii bătuciți de vreme ai lui Rulf și ai lui Jenner. Pe fruntea 
încruntată și pe faţa suptă a Părintelui Yarvi. Sclipi în colţul ochilor Skarei, 
în timp ce tendoanele gâtului îi jucară pe sub pielea subţire când înghiţi în 
sec. 


— Ar trebui să rămâi aici, zise Raith, deși știa că ea n-ar fi fost în veci de 
acord cu asta. 


Şi nu se înșelă. 
— Dacă plănuim să ne predăm, atunci prefer să mă aflu și eu aici. 


Raith aruncă o privire înspre Mama Scaer, care stătea cocoșată în umbră și 
ținea ceva masiv ascuns sub veșminte, un obiect ce aruncă o sclipire 
metalică atunci când ea se mută de pe un picior pe altul. 


— Nu avem de gând să ne predăm, zise el. 


— Dar trebuie să pară că avem de gând. Şi, oricum, zise Skara îndreptându- 
și umerii pe sub cămașa de zale grea și privind printre gene pentru a se feri 
de strălucirea soarelui, am de gând să mă uit în ochii lui Yilling cel 
Strălucitor atunci când moare. 


Raith i-ar fi putut spune că nu afli secrete bune de păstrat din privirea unui 
muribund, nici chiar din cea a vrăjmașului tău cel mai aprig, ci doar durere 
și teamă. O străfulgerare ce te face să înţelegi durerea și teama pe care le 
vei simţi și tu atunci când îţi va veni rândul. Și tuturor le vine rândul, mai 
devreme sau mai târziu. Însă cei care ştiu deja acest lucru nu vor să-l audă 
din gura altora, iar cei care nu-l știu trebuie să-l înveţe pe propria piele. Așa 
că Raith rămase tăcut. 


Poarta stătea larg deschisă acum, lăsând să se vadă bucata de pământ 
călcată în picioare, răscolită și plină de săgeți, o fâșie ce se întindea până 
departe, rece și pustie, acoperită cu iarbă plină de rouă scânteietoare. Mult 
mai departe, de-abia zărindu-se în ceața dimineţii, se aflau parii ascuţiţi ce 
marcau linia de începea oastea Marelui Rege. 


Jenner cel Albastru își drese glasul. 

— Suntem siguri că e un plan bun? 

— E niţel cam târziu să ne gândim la altul, zise Rulf. 

— Suntem în mocirlă până la gât, mârâi Mama Scaer printre dinţii strânși, 
după care își roti capul, făcându-și oasele să trosnească. Singura cale de 
scăpare este să mergem înainte. 


— Suntem siguri. 


Părintele Yarvi nu dădea semne că s-ar răzgândi în timp ce înainta 
ciocănind cu toiagul în zidurile ridicate de elfi care mărgineau pasajul de la 
intrare. Se îndreptau cu pași mândri către Ultima Poartă, având drept unică 
speranță magia elfilor. Pariaseră totul pe o ultimă și nebunească aruncare a 
zarurilor. Zeii îi erau martori, Raith nu fusese niciodată un mare adept al 
rugăciunilor, însă acum murmură una la repezeală. 


— Stai lângă mine! mormăi el peste umăr. 
Privirea Skarei era aţintită drept în faţă. 


— Ştiu unde trebuie să stau. 


După ce ieșiră în lumina dimineţii, se răspândiră în ambele părţi, pentru a 
alcătui un vârf de săgeată. Părintele Yarvi o luă înainte, cu capul sus. Raith, 
Jenner și Rulf o luară spre stânga, Gorm, Soryorn și Hunnan, în dreapta, toți 
șase purtând cu ei cele mai mari scuturi pe care le găsiseră și dorindu-și să 
fi avut unele și mai mari. Skara și Mama Scaer veneau în spatele lor. 
Dosduvoi era ultimul, ţinând în mâini un stâlp subţire și lung din lemn, în 
vârful căruia fusese prins un porumbel pe post de galion, pentru a arăta că 
vin cu gânduri pașnice. 


Chiar dacă era o minciună gogonată. 


Koll rămase pe ziduri, deasupra porţii, privind încruntat în urma lor. Privind 
încruntat în urma celor zece siluete micuţe ce înaintau prin teritoriul 
nimănui. Privind încruntat la cei câțiva oameni din echipajul Vântului din 
Sud împrăștiați pe ziduri, strângând în mâini relicvele pe care le aduseseră 
cu ei din Strokom. Privind încruntat oastea Marelui Rege, care înconjura 
Fortăreaţa lui Bail ca fălcile unui lup mare cât lumea ce se pregătesc să se 
închidă clămpănind. 


Metalul scânteia pretutindeni, atins de razele soarelui de dimineaţă. 
Stindardele eroilor fâlfâiau în vânt. Erau strânși acolo cei mai importanţi 
războinici din Yutmark, din Inglefold și din Ținuturile de Jos. Cei mai 
înfricoșători shendi. Cei mai nemiloși mercenari, atrași din toate colțurile 
lumii de promisiunea unei prăzi bogate. Toată puterea de neegalat a Marelui 
Rege, strânsă de Bunica Wexen într-un singur loc, cu un singur scop. Cea 
mai mare oaste adunată vreodată de când elfii îi declaraseră război Zeiţei, 
pornită să-l distrugă pe Koll. 


Ei, nu pe el în special, dar dacă lucrurile ar fi mers prost pentru Părintele 
Yarvi, atunci nici viitorul ucenicului său nu ar fi fost mai roz. 


Koll își dădu seama că strângea cu putere creasta zidului și se sili să-și 
desfacă degetele care-l dureau. Nu se mai simţise atât de înfricoșat de 
când... de când se simţise ultima oară înfricoșat. Nu de mult, dacă se gândea 
mai bine. Fusese Strokomul, iar înainte de asta, fusese Prințul Varoslaf și, 
înainte de el, cățărarea aceea pe ziduri, nu departe de locul în care se afla 
acum. 


— O, zei, murmură ca pentru sine, privind cum siluetele mărunte se opriră pe 
o movilă de pământ în așteptarea inevitabilului. Trebuie să învăţ și eu cum 
să fiu curajos. 


— Sau, și mai bine, murmură Skifr, cum să te ferești de pericole. 


Ii aruncă o privire bătrânei care stătea cu picioarele încrucișate pe zid, cu 
capul dat pe spate, rezemat de piatra aspră și acoperit complet de gluga-i 
jerpelită, astfel încât nu i se vedea decât gura, acum deformată de un zâmbet 
bizar. 


— Oare chiar îi putem înfrânge pe toţi acești oameni? șopti el frângându-și 
nervos degetele. 


Skifr își întinse membrele lungi și se ridică în picioare, apoi își dădu gluga 
pe spate. 


— Pe toţi ăștia? Ha! 


Se scobi în nas, apoi aruncă rezultatul cu îndemânare peste ziduri, spre 
războinicii Marelui Rege. 


— Mai că-mi doresc să fi fost mai mulți. 


Intinse mâna și aşteptă ca băiatul, care se temea ca de foc de obiectul din 
mână, să-i dea primul butoiaș. 


— Nicio oaste de-a oamenilor nu poate ţine piept forţei elfilor. 


Skifr ciocăni butoiașul lovindu-se ușor cu el în cap, după care îl introduse în 
relicva cu aspect grosolan pe care o ţinea în mână, făcând-o să scoată un 
clincănit, apoi îl învârti. Se auzi un zornăit rapid și literele scrise deasupra 
deveniră o ceață neclară. 


— Vei vedea. 
— Oare îmi doresc să văd? 


— Cu toţii vor vedea, fie că vor, fie că nu. 


Şi Skifr îşi propti bine piciorul pe zid, cu cotul sprijinit pe genunchi în așa 
fel încât arma elfilor să fie aţintită spre cerul cenușiu. Mult deasupra lor, se 
roteau păsări. Probabil simțeau că se apropie ora mesei. 


— Inveselește-te, băiete, dacă știi cum! 
Şi Skifr inspiră adânc , zâmbi, apoi slobozi aerul cu putere. 
— Sorţii ne sunt favorabili. 


Incet, pe un ton jos, începu să cânte în limba elfilor. 


Skara îi putea vedea acum, iar inima începu să-i bată tot mai năvalnic. Un 
grup de războinici ce formau vârful unei săgeți ceva mai largi, 
asemănătoare cu a lor, se desprinsese din rândul oștii Marelui Rege și 
înainta spre ei pe teren deschis. Timpul parcă se târa. Skara ardea de dorinţa 
de-a o lua la fugă, de-a se lupta, de-a ţipa, de-a face orice altceva decât să 
stea nemișcată și să aștepte. 


Nu aveau de-a face cu orice fel de războinici. Faima lor era expusă în văzul 
tuturor prin podoabele scumpe de pe braţe și degete. Victoriile repurtate 
erau sugerate de mânerele din aur ale săbiilor, de chihlimbarul din ramele 
scuturilor și din modelele incrustate pe coifurile înalte. 


— Ticăloși mândri, mârâi Raith printre buzele strânse. 


— Au mai multe bijuterii decât vezi la o nuntă regală, mormăi Jenner cel 
Albastru. 


Cu toții surâdeau. Așa cum surâseseră și când îi uciseseră pe oamenii pe 
care ea îi iubea. Așa cum surâseseră când dăduseră foc cetăţii, orașului și 
țării în care crescuse, iar Skara simţi cum stomacul i se strânge dureros, 
umplând-o de sudori reci pe sub armura grea. 


— Câţi sunt? îl auzi murmurând pe Gorm. 


— Am numărat douăzeci și cinci, zise Rulf. Şi o preoteasă. 


— Mama Adwyn, mârâi Scaer. Solul Bunicii Wexen. 


Undeva, în spatele lor, slab din cauza vântului, Skara auzea pe cineva 
cântând. 


— Douăzeci sau douăzeci de mii, zise Părintele Yarvi răsucindu-și mâna pe 
toiagul făcut de elfi, totul se va termina în același mod. 


Skara se întreba ce voia Yarvi să spună în timp ce-l privea pe Yilling cel 
Strălucitor pășind ţanţoș în faţa Companionilor săi. 


In afară de tăietura proaspătă pe care i-o făcuse Uthil, arăta la fel ca atunci 
când îl văzuse ucigându-i bunicul. Același zâmbet afabil pe care-l avusese 
când îi retezase capul Mamei Kyre. Aceeași ochi morţi ca atunci când o 
privise pe Skara în întunecimea Pădurii. Simţi că i se face greață și strânse 
pumnii, își încleștă maxilarele, își încordă fesele și-l privi pe Yilling cum se 
oprește la câţiva pași de Părintele Yarvi. 

— Ce păcat, spuse el. De-abia așteptam să vin eu la voi după tine. 

— Te-am scutit de-un deranj, îl repezi Skara. 


— Nicio problemă, Regină Skara. 


Simţi cum i se taie răsuflarea când li se întâlniră privirile, iar el se încruntă 
nedumerit. 


— Stai așa... ne-am mai întâlnit cumva? 
Incepu să ţopăie ca un copil neastâmpărat. 


— Te cunosc! Sclava din palatul Regelui Fynn! zise el plesnindu-se cu mâna 
peste coapsă. Chiar că m-ai păcălit în noaptea aceea! 


— Şi o s-o fac din nou, spuse ea. 
— Mă tem că n-o să mai ai ocazia. 


Privirea lui Yilling se mută de la ea. 


— Ai venit să te lupţi cu mine, Gorm Cel Care Frânge Săbiile, așa cum a 
făcut-o și Uthil? 


Gorm clătină din cap în timp ce-i privea cu atenţie pe companionii lui 
Yilling, care-și ţineau liniștiți mâinile pe mânerele săbiilor, pe cozile 
securilor sau ale sulițelor, cu toții ameninţători și încrezători. 


— Mă tem că a trecut vremea pentru așa ceva, zise el. 


— Ce păcat! Speram să-i pot trimite Morţii un alt războinic faimos și 
cântecul lui să-l însoțească pe al meu, făcându-mi-l și mai măreț. 


Yilling miji ochii peste umărul lui spre Soarele Mamă, apoi oftă scoțând un 
norișor de abur. 


— Sau poate că Thorn Bathu va ieși dintre umbre chiar acum. Mi-a omorât 
calul preferat într-unul dintre atacurile sale, să știți, zise el ridicând o 
sprânceană spre unul dintre bărbaţii de lângă el, un bărbat înalt, cu un corn 
prins la brâu. Urât din partea ei, nu, Vorenhold? 


Dinţii albi ai lui Vorenhold ieșiră la iveală printre firele de păr din barbă. 
— Asta-i reputaţia ei. 


— Războinicii! oftă Yilling . Obsedaţi de propria glorie. Tu trebuie să fii 
Părintele Yarvi. 


— El este. 
Adwyn își strâmbă a dezgust buzele mânjite cu purpuriu. 


— Şi sunt surprinsă să te găsesc aici. Fram sigură că vei dispărea ca un 
vierme odată cu începerea luptei. 


Preotul Gettlandului doar ridică din umeri. 


— M-am întors. 


Skarei îi zvâcnea capul. Mama Scaer dădu din umeri, făcând astfel să se 
miște obiectul ascuns sub veșminte. 


Yilling cel Strălucitor surâdea în continuare. 


— Mă bucur că, în sfârșit, reuşim să stăm față în față. Ai cauzat destule 
probleme la o vârstă atât de fragedă. 


— Același lucru s-ar putea spune și despre tine, i-o întoarse Yarvi. 


Cântecul se auzea din ce în ce mai tare. Unul dintre Companioni privea 
încruntat spre poartă. 


— E-adevărat că, după ce l-ai ucis pe Regele Bratta, ai făcut o cupă din 
căpăţâna lui? 


— E-adevărat, zise Yilling ridicând fericit din umeri. Dar vinul se scurgea 
prin găurile nărilor. 


— Uite ceva de ţinut minte, spuse Yarvi și Skara îl văzu cum strânge mâna 
atât de tare pe toiag, încât tendoanele i se întinseră pe sub pielea palidă. 
Lucrurile nu merg întotdeauna așa cum ne dorim. 


— O lecţie pe care ar fi trebuit s-o înveţi și tu, se răsti Mama Adwyn. Nu cu 
mult timp în urmă, Bunica Wexen ţi-a mai oferit o șansă, însă tu i-ai dat 
peste mână. 


Skara strânse din dinți când o auzi. Nu-și aducea aminte de șanse, ci de 
cadavrele răsfirate pe podeaua Pădurii. Şi de Yaletoftul ce ardea în zare. 


— Acum nu ţi-a mai rămas nimic cu care să te târguiești. Veţi fi cu toţii târâți 
în lanţuri până la Skekenhouse, unde veţi fi judecaţi în faţa Zeiţei Unice. 


— Judecata va veni și ea! 
Skara își aduse aminte de bunicul ei prăbușindu-se cu fața în foc. De 


sângele picurând din vârful sabiei lui Yilling. Inima începu să-i bată atât de 
năvalnic, încât de-abia dacă-și mai auzi vocea. 


— Dar nu din partea Zeiţei Unice. Şi nu noi vom fi cei judecaţi! 


Zâmbetele Companionilor începură să pălească, iar mâinile să se încordeze 
pe arme. Yilling cel Strălucitor își dădu o șuviţă de păr după ureche. 


— Arată bine, dar vorbește prea mult. 


Şi aruncă o privire spre zidurile fortăreței, dinspre care acum se auzea un 
vaiet prea puternic pentru a mai fi ignorat. 


Mama Adwyn se uita furioasă la Yarvi. 


— Tu și Regina Laithlin sunteţi acuzaţi de folosirea magiei elfilor și va 
trebui să daţi socoteală pentru fărădelegile voastre! 


— Chiar trebuie? scoase Părintele Yarvi un râs ca un lătrat. Hai atunci să-ţi 
arăt cum e de fapt magia elfilor. 


Săltă brusc toiagul, astfel încât acum i se odihnea în palma mâinii 
schiloade, și îi aţinti vârful spre pieptul lui Yilling cel Strălucitor. 


Campionul Marelui Rege afișa o expresie de uimire și plictiseală. Ridică 
mâna înspre Yarvi, de parcă ar fi vrut să-l facă să înceteze cu flecăreala. 


— Salută-ți stăpâna! ţipă Skara. 


Se auzi un pocnet ascuţit. Ceva zbură din vârful toiagului lui Yarvi. 
Degetele lui Yilling dispărură și sângele îi stropi faţa. 


Se dădu înapoi clătinându-se ca un beţiv, se uită în jos și se încruntă. Își 
duse la piept mâna zdrobită. Skara văzu o gaură mică în armura 


strălucitoare. O gaură din care deja începea să curgă sânge întunecat. 


— Oh! gemu el cu sprâncenele ridicate a surpriză, după care se prăbuși pe 
spate. 


Cineva spuse: 


— Zei atotputernici! 


Altcineva scoase cu un șuierat sabia din teacă. 
Rama unui scut scânteie când o rază de soare căzu pe ea, orbind-o pe Skara. 


Mama Scaer o lovi cu cotul, împingând-o în lături, apoi își aruncă haina 
care-i acoperea umărul. 


Se auzi un fâlfâit de aripi când o pasăre își luă zborul din iarbă. 
Vorenhold își ridică sulița, încreţindu-și nasul de furie. 
— 'Trădătorilor... 


In timp ce Gorm și Soryorn își ridicau scuturile, Mama Scaer păși printre ei, 
încordându-și braţul tatuat în care ţinea impresionanta relicvă a elfilor, pe 
care o duse la umăr. 


— Nu! urlă Mama Adwyn. 


Un alt fel de oţel 


Raith se repezi să blocheze cu braţul sulița aurită, când scutul bărbatului 
care-o ţinea se rupse în bucăţi, ferfenițind și rama din fier totodată. 
Războinicul căzu pe spate de parcă fusese izbit de un baros uriaș, în timp ce 
mantia verde-deschis îi luă foc și sulița i se frânse în două și-i zbură din 
mână. 


După care izbucni furtuna. 


Un zgomot asemănător cu cel scos de Sfărâmarea Zeiţei, un bubuit asurzitor 
și rapid ca izbiturile cu ciocul ale unei ciocănitori. Arma elfilor pe care-o 
ținea Mama Scaer i se smuci în mână ca un lucru ce tocmai căpătase viaţă și 
întreg corpul i se cutremură de furie ucigașă, iar țţipătul i se transformă într- 
un bolborosit sacadat, în timp ce cioburi de metal ţâșneau din vârful armei, 
însoţite de foc orbitor. 


În faţa ochilor lui Raith, Companionii lui Yilling cel Strălucitor, cu toții 
războinici neînfricaţi și faimoși, fură zdrobiţi într-o clipită ca niște gâze pe o 
nicovală, doborâţi la pământ ca porumbul retezat de o coasă ascuţită, când 
sânge, așchii și zale desfăcute zburară în toate părțile, combinându-se într-o 
explozie de arme sfărâmate și membre sfâșiate aruncate care încotro, de 
parcă erau paie suflate de o pală de vânt iscată din senin. 


Raith încă se holba cu gura larg căscată de uimire când auzi și mai multe 
pârâituri în spatele său, urmate de un foc ce ţâșnea dinspre zidurile 
fortăreței. Tresări când văzu o vâlvătaie în rândurile oștii Marelui Rege, o 
uriașă bulă de foc ce aruncă în aer ţăruși, pământ, armuri, oameni și bucăţi 


de oameni laolaltă, amestecate, de nerecunoscut. Solul se zgudui, Tatăl 
Pământ însuși tremurând când forţa eliberată a elfilor se abătu asupra lui. 


Securea i se părea cum un lucru neînsemnat și Raith o lăsă să cadă la 
pământ, apoi o prinse pe Skara de mână și o trase în jos, adăpostind-o în 
spatele scutului său pe care și-l unise cu al lui Jenner cel Albastru într-o 
parte și cu al lui Rulf în cealaltă parte, pentru a forma un zid șubred în calea 
urgiei care-i îngrozea, în timp ce preoții trimiteau Moarea peste câmpurile 
distruse din faţa Fortăreţei lui Bail. 


Urmă o altă bubuitură când arma săltă din nou în mâna lui Skifr și o dâră de 
ceaţă se arcui prin aer spre liniile oștii Marelui Rege. Atinse pământul în 
mijlocul unor cai cabraţi. Koll icni când focul explodă cu furie, răsfirându- 
se ca degetele unui uriaș, și își apăsă urechile cu palmele pentru a și le 
proteja de bubuitul asurzitor. 


Caii fură aruncaţi în aer ca jucăriile unui copil supărat, iar alţii se dădură în 
spate, nimerind tot în flăcări, ori o luară la goană, trăgând după ei căruţe 
cuprinse de foc, un spectacol ce-l făcu pe Koll să scoată un fel de geamăt de 
oroare și de panică. Nu știuse până atunci de ce erau în stare mașinăriile 
elfilor, dar nici în cele mai urâte vise nu își imaginase așa ceva. 


Zeii ştiau prea bine că nu-i plăcea deloc să lupte, însă acum începea să 
înţeleagă de ce barzii cântă despre bătălii. Despre războinici care întâlnesc 
adversari pe măsură. Despre îndemânarea și despre curajul lor. Aici nu era 
nevoie de îndemânare sau de curaj. Nu era nimic nobil în această distrugere 
nebunească. 


Dar pe Skifr n-o preocupau astfel de lucruri, căci pe ea o mâna doar 
răzbunarea. Plesni cu palma arma într-o parte și butoiașul căzu, 
rostogolindu-se dincolo de parapet și aterizând în șanțul de la baza zidului. 
Întinse mâna spre el. 


— Incă unul. 


Peste tot în jur relicvele elfilor zăngăneau, urlau, loveau, asurzindu-l pe 
Koll și împiedicându-l să gândească limpede. 


— Eu... se bâlbâi. Eu... 

— Pfui! 

Skifr își îndesă mâna în sacul lui și scoase la iveală alt butoiaș. 

— Mi-ai spus odată că vrei magie! 

Potrivi butoiașul în lăcașul fumegând din care-l scosese pe celălalt. 
— M-am răzgândit. 


La urma urmei, nu la asta se pricepea el cel mai bine? Dar, din cauza 
armelor ce urlau întruna, a animalelor și oamenilor înnebuniţi, nimeni nu-l 
putea auzi, iar de băgat în seamă nici nu mai putea fi vorba. 


Privi clipind des peste marginea parapetului, aproape atingând piatra cu 
nasul și încercând să găsească un sens în toată această distrugere. Departe, 
spre nord, părea că se desfășoară o luptă. Oţelul scânteia prin fumul ce se 


ridica în fuioare. Steaguri cu oase și piei de animale săltau peste mulțimea 
dezlănţuită. 


Koll căscă ochii și mai mult. 

— Shendii s-au întors împotriva Marelui Rege! 

— Aşa cum le-a spus Părintele Yarvi că trebuie să facă, spuse Skifr. 
Koll rămase perplex când o auzi. 

— Mie nu mi-a spus nimic. 


— Dacă încă n-ai înţeles că Părintele Yarvi e omul care dezvăluie cât mai 
puţin posibil atunci ești fără scăpare. 


Spre est, oamenii Marelui Rege se străduiau să alcătuiască un zid din 
scuturi. Koll văzu un bărbat alergând încoace și-ncolo, cu sabia ridicată. Un 
act de bravură, dar zidul părea a fi făcut din pânză de păianjen. Dinspre 
micul grup de scuturi strânse în jurul galionului Vântului din Sud se auzi un 


fel de zăngănit metalic și așa-zisul erou căzu pe spate, odată cu el zburând 
și câteva scuturi din mâinile celor dinapoia sa, rotindu-se în aer ca niște 
monede. 


— Nu-i de-ajuns, spuse Skifr lipindu-și arma elfilor de obraz. 


O altă bubuitură. O altă dâră de ceaţă. Încă o dată pământul se cutremură și 
în rândul șirului de războinici apăru o gaură imensă. Oare câți oameni 
dispăruseră într-o clipită? Împrăștiaţi în vânt de parcă nici nu existaseră 
vreodată sau arşi și aruncaţi cât colo ca scânteile în fierăria lui Rin? 


Cedară cu toţii, firește. Cum ar putea oamenii să se împotrivească unei 
puteri ce sfărâmase și Zeița? Săbiile și arcurile erau nefolositoare. Armurile 
și scuturile erau inutile. Curajul și faima, la fel. Oastea invincibilă a Marelui 
Rege se risipi pe drum și peste câmpuri într-un haos general. Oștenilor nu le 
păsa încotro se îndreptau câtă vreme se îndepărtau de Fortăreaţa lui Bail, 
călcând în picioare ce aduseseră cu ei în tabără și aruncându-și cât colo 
echipamentele, goniți de agresivii shendi și de nemiloasele arme ale elfilor 
și transformați din războinici disciplinaţi, cu un scop clar în minte, în 
animale mânate de panică. 


Mijind ochii prin pâcla de dimineaţă, Koll văzu și mai multă agitație în 
spatele lor — cai năpustindu-se dintre copacii aflaţi în apropierea satului 
abandonat. 

— Tâlhari, zise el arătând cu degetul. 


Skifr își lăsă arma jos și izbucni în râs. 


— Ha! Dacă nu cumva privirea mă înșală, ce vezi tu acolo e cel mai bun 
învățăcel al meu la lucru. Thorn nu ratează niciodată o luptă. 


— Nu-i o luptă, murmură Koll. E un măcel. 
— Thorn nu ratează niciun măcel. 


Skifr rămăsese dreaptă în picioare, în timp ce arsurile de pe gât i se încreţiră 
când își lungi gâtul ca s-o vadă pe Thorn mai bine. Peste tot, oastea 


atotputernică a Bunicii Wexen era împrăștiată precum pleava în vânt, iar 
războinicii îngroziţi erau seceraţi de călăreţii lui Thorn și goniţi printre 
ruinele înnegrite ale satului, apoi departe, către nord. 


— Îhî! 


Scoase butoiașul din arma elfilor și i-l aruncă înapoi lui Koll, care aproape 
că-l scăpă din mână încercând să-l apuce mai bine și să-l strângă la piept. 


— Pare că ziua e a noastră. 


Incet, fără vlagă, nesigură ca o molie ce se desprinde din cocon, Skara dădu 
la o parte braţul inert al lui Raith și, folosindu-se de rama scutului său ca de 
o cârjă, se ridică în picioare clătinându-se. 


Toate zgomotele pe care le auzea i se păreau străine. Strigăte, ţipete și 
cârâituri scoase de păsări. Şi, din când în când, urletul metalic al armelor 
elfilor. Dar toate veneau parcă de la o mare depărtare, ca și cum totul avea 
loc în alt spaţiu, în alt timp. 


Mama Scaer stătea dreaptă, frecându-și umărul învineţit. Cu o grimasă de 
dezgust pe față, aruncă jos relicva elfilor care încă mai fumega. 


— Eşti rănită, regina mea? se auzi glasul lui Jenner cel Albastru. 


Skarei îi trebuiră câteva clipe ca să-și dea seama că vorbește cu ea. Se privi 
năucă, de parcă trupul acela nu-i aparţinea ei. Cămașa de zale era răsucită 
complet, așa că încercă să și-o îndrepte, înlăturând noroiul care i-o 
murdărise pe o parte. 


— Ce mizerie, bălmăji ea de parcă ar fi fost cel mai important lucru, 
simţindu-și limba cleioasă în gura uscată în timp ce privea nedumerită 
câmpul de luptă. Dacă se putea numi luptă. 


Şirul de ţăruși ascuţiţi era distrus, mulţi dintre ei fiind smulși și zăcând 
amestecați cu pământ, cu bucăţi de armură și cu mădulare omenești în 
grămezi fumegânde. Oastea Marelui Rege, atât de înspăimântătoare cu 


câteva momente înainte, era acum făcută pulbere și împrăștiată ca pâcla de 
dimineaţă în faţa Soarelui Mamă. 


Părintele Yarvi privea lung la trupurile sfâșiate ale Companionilor lui 
Yilling, ţinându-și la subraţ toiagul elfilor, care se dovedise până la urmă a 
fi o armă a elfilor. Nu era nici încruntat, nici zâmbitor. Nici nu plângea, nici 
nu râdea, ci afișa doar un calm studiat, ca un meșter satisfăcut de propria 
lucrare. 


— Ridică-te, Mamă Adwyn, zise el. 


Preoteasa își înălță dintre cadavre capul acoperit de păr roșu ce-i stătea 
acum lipit de scalp, plin de sânge închegat. 


— Ce-ai făcut? 


Il privea pe Yarvi cu gura căscată, perplexă, în timp ce lacrimile îi brăzdau 
obrajii murdari de noroi. 


— Ce-ai făcut? 
Yarvi o prinse cu mâna de haină și-o smuci în sus. 


— Exact ceea ce m-ai acuzat că fac! mârâi el. Unde ţi-e sala de judecată? 
Unde ţi-e juriul? Cine mă va mai judeca acum? 


Şi-o izbi cu toiagul elfilor, acum devenit arma elfilor, peste faţă, trântind-o 
la loc printre cadavre. 


Cumva, în mod bizar, unul dintre cei căzuţi la pământ se ridică pe 
picioarele-i tremurătoare lângă preot, privindu-l și clipind ca un om abia 
trezit din somn. Vorenhold, deși Skara cu greu îl mai putea recunoaște 
acum. Avea cămașa de zale ferfeniţită ca zdreanţa unui cerșetor, scutul îi 
atârna în fâșii spintecate de rama îndoită, o parte a feţei, de pe care 
dispăruse ochiul, îi era plină de tăieturi și de sânge, iar braţul în care ţinuse 
sulița îi dispăruse, smuls de la cot. 


Pipăi după cornul de la brâu, apoi îl ridică de parcă ar fi dorit să sufle în el, 
după care văzu că muștiucul dispăruse cu totul. 


— Ce s-a întâmplat? bâigui el. 
— Moartea! 


Gorm îi puse o mână pe umăr și-l împinse cu blândeţe înapoi în genunchi, 
după care, cu o mișcare amplă a sabiei, îi zbură capul de pe umeri. 


— Unde-i Yilling? murmură Skara pășind printre cadavre. 


O, zei, nici nu mai putea deosebi oamenii între ei. Cei care stătuseră atât de 
mândri în faţa lor cu doar câteva clipe înainte fuseseră transformați acum în 
carne tocată. Poate c-ar fi trebuit să se simtă triumfătoare, însă tot ce simţea 
era groază. 


— Ăsta-i sfârșitul lumii, şopti ea. 


Sfârșitul lumii așa cum o cunoscuse ea, oricum. Tot ce fusese puternic 
cândva acum nu mai era deloc. Toate certitudinile erau învăluite acum în 
ceața îndoielii. 


— Ai grijă, regina mea, murmură Raith, însă ea de-abia dacă-l auzea, 
darămite să-i mai și distingă vorbele. 


Văzuse trupul lui Yilling cel Strălucitor prins între celelalte, cu brațele larg 
desfăcute, cu un picior prins sub el și cu armura plină de sânge întunecat. 


Se apropie de el. Îi văzu obrazul neted și tăietura lungă cu care-l 
binecuvântase Uthil. 


Privit de aproape, părea și mai înfricoșător, fascinând-o parcă. li văzu 
surâsul afabil încremenit pe buze chiar și în moarte. 


Se aplecă deasupra lui, privind în acei ochi goi ce-i bântuiseră visele după 
noaptea din Pădure. După noaptea în care jurase să se răzbune. 


Oare chiar i se mișcase obrazul? 


Icni surprinsă când ochii lui se fixară într-ai ei, apoi scoase un țipăt îngrozit 
când mâna lui o prinse de zale și o trase în jos, lipindu-i urechea de faţa lui. 


Obligând-o să-i asculte răsuflarea gâfâitoare. Insă nu doar răsuflarea, ci și 
cuvintele. Iar cuvintele pot fi arme. 


Skara își ţinea mâna strânsă pe mânerul pumnalului. Pe care ar fi putut să-l 
scoată. Cu care ar fi putut să-l trimită prin Ultima Poartă cu o singură 
mișcare din încheietură. Doar visase atâta vreme la asta. Dar atunci îi veniră 
în minte vorbele bunicului. 


Fii la fel de generoasă cu dușmanii ca și cu prietenii. Nu de dragul lor, ci 
pentru propria ta mulțumire. 


Îl auzi mârâind pe Raith, îi văzu umbra căzând asupra lor şi ridică palma 
pentru a-l opri. Mâna lui Yilling cel Strălucitor căzu la loc și ea se trase 
puţin pentru a se uita la faţa lui plină de sânge. 


El îi apăsa, lipsit de vlagă, ceva în palmă. Un săculeţ din piele, în care se 
aflau câteva fâșii de hârtie. Fâşii precum cele pe care obișnuia să le desfacă 


Mama Kyre din ghearele șoimilor Bunicii Wexen. 


Se aplecă din nou spre Yilling cel Strălucitor, teama evaporându-i-se și 
luând odată cu ea și ura toată. li cuprinse mâna într-a ei, apoi pe cealaltă și- 
o strecură pe după gâtul lui și-l ridică ușor spre ea. 


— Spune-mi numele, murmură ea, apoi își apropie urechea de buzele lui. 


Suficient încât să-i prindă ultima răsuflare. Ultimul cuvânt. 


Morţii 


Era o chestiune destul de serioasă. 


Multe persoane importante din Gettland, care nu apucaseră să ia parte la 
război, erau supărate că Regele Uthil era îngropat în Fortăreaţa lui Bail, 
lipsindu-le astfel de șansa de-a le fi remarcată prezenţa la un eveniment ce 
va dăinui mult timp de-acum încolo în memoria gettlanderilor. 


Insă Laithlin scrâșnise printre dinţii încleștaţi. 
— Furia lor e praf în vânt pentru mine. 


Moartea soţului o făcuse regină regentă, căci Regele Druin încă i se mai 
agăța de fuste, așa că toată puterea rămăsese în mâinile ei. Thorn Bathu 
aștepta tăcută în spatele ei, cu o privire atât de înspăimântătoare și de 
răzbunătoare, încât numai cei tari din fire ar fi îndrăznit să o privească în 
ochi. Odată ce Laithlin spunea ceva, era ca și făcut. 


La urma urmei, la funeraliile Regelui de Fier asistau, chiar și așa, destul de 
multe nume importante. 


Se afla acolo tânăra Regină Skara a 'Throvenlandului, care sosise în 
Gettland ca o fugară vrednică de milă, iar acum ajunsese să fie lăudată de 
toată lumea pentru curajul, pentru compasiunea și, cel mai mult, pentru 
șiretenia ei ieșită din comun. În spatele ei stătea, tăcut și încruntat, păzitorul 
cu păr alb. 


Alături de ea, se afla logodnicul său, Grom-gil-Gorm, Cel Care Frânge 
Săbiile și Cel Care Lasă Copiii Orfani, al cărui lanţ din mânere de săbii se 
lungise și mai mult, având-o lângă el pe temuta preoteasă Mama Scaer, 
posomorâtă și fioroasă. 


Mai era acolo faimoasa vrăjitoare Skifr, care ucisese în câteva clipe mai 
mulți războinici decât o făcuse Regele Uthil de-a lungul vieţii sale presărate 
cu crime și dueluri mortale, strângându-și mantia zdrențăroasă în jurul 
trupului și tălmăcind semnele pe care le vedea în noroiul de la picioarele 
sale. 


Se afla acolo și Svidur, una dintre cele mai importante preotese ale 
shendilor, ce avea prinsă cu un șnur la gât o tăbliță de-a elfilor. Se dovedise 
că, în urmă cu mult timp, după o furtună îngrozitoare, Părintele Yarvi venise 
lângă focul făcut de ea și-i cerșise dreptul de a-i fi oaspete, după care o 
convinsese să lege o alianță cu Bunica Wexen, apoi, când îi convenise lui, 
să o rupă. 


Se afla acolo, firește, și nemaipomenit de șiretul Preot al Gettlandului, care 
adusese armele elfilor din adâncimile interzise ale Strokomului și le folosise 
ca să distrugă oastea Marelui Rege, schimbând astfel Marea Sfărâmată 
pentru totdeauna. 


Alături, ucenicul său, Koll, a cărui haină era prea subţire pentru această 
perioadă a anului, îndura, zgribulit și trist, vântul rece dinspre mare și se 
întreba ce căuta el acolo. 


Corabia regelui, cea mai impunătoare din tot golful Fortăreţei lui Bail, cu 
douăzeci și patru de vâsle pe o parte, fusese târâtă de cei mai de seamă 
războinici către locul ales, zgâriind adânc cu chila pietrele din curtea 
fortăreței. Corabia cu care Regele Uthil navigase pe Marea Sfărâmată în 
faimosul atac asupra insularilor. Corabia ce se adâncise mult în apă, 
îngreunată de sclavi și de prăzi, când se întorseseră triumfători acasă. 


Pe punte așezaseră trupul regelui, înfășurat în stindardul capturat de la 
Yilling cel Strălucitor, iar în jurul său fuseseră rânduite ofrande bogate, așa 
cum considerase Brinyolf că îi va mulțumi pe zei. 


Rulf depuse o singură săgeată lângă trupul regelui, iar Koll își dădu seama 
că își stăpânea cu greu lacrimile. 


— Din nimic, în nimic, murmură el. 
Părintele Yarvi îl apucă de mână cu blândeţe pe bătrânul cârmaci: 
— Dar ce aventură între ele! 


Regina Laithlin acoperi umerii regelui cu o blană neagră, apoi își ajută fiul 
cel mic să-i pună o cupă incrustată cu pietre preţioase în mâini, după care își 
lipi palma de pieptul soțului său și rămase privind în jos la el, cu maxilarele 
strânse, până când Koll îl auzi pe Părintele Yarvi șoptindu-i la ureche: 


— Mamă? 


Ea se întoarse fără a scoate un cuvânt și le lăsă pe bocitoare să-și facă 
treaba, în timp ce iarba, pe care se dăduseră lupte grele, foșnea în vânt și li 
se unduia în jurul picioarelor. 


Treizeci și șase de cai capturați în luptă fură mânaţi pe corabie, tropăind pe 
scânduri, și li se tăiară gâturile pentru ca sângele lor să spele puntea. Cu 
toții erau de acord că Moartea îl va primi pe Regele Uthil prin Ultima 
Poartă cu mare respect. 


— Morţii vor tremura de frică atunci când vor auzi că Uthil vine la ei, 
murmură Cel Care Frânge Săbiile, care apoi își trase nasul cu putere, 
lăsându-l pe Koll să-i vadă lacrimile ce-i sclipeau pe obrajii acoperiţi de păr 
sur. 


— De ce plângi? îl întrebă Skara. 


— Plecarea unui vrăjmaș de seamă prin Ultima Poartă îmi provoacă aceeași 
tristeţe nemăsurată pe care mi-ar provoca-o plecarea unui prieten drag. 
Uthil îmi era și una, și alta. 


Părintele Yarvi îl ajută pe tânărul Rege Druin să apropie o torţă de surcelele 
îmbibate în catran. Intr-o clipă, flăcările cuprinseră întreaga corabie, 
făcându-i pe toţi războinicii strânși acolo într-un semicerc să suspine 


îndureraţi. Depănară trişti povești despre curajul lui Uthil și cântară 
împreună despre dibăcia sa în mânuirea armelor, apoi căzură de acord că o 
asemenea îndemânare nu se va mai pomeni vreodată. 


Moștenitorul său, care nu împlinise nici măcar trei ani, stătea într-un jilt 
impunător cu picioarele atârnate, ținând pe genunchi sabia scoasă din teacă, 
pe care Rin o realizase pentru tatăl său și pe care acesta o purtase mereu cu 
el, și privea radios procesiunea războinicilor ce se perindau prin faţa lui 
pentru a-și exprima condoleanţele și a-i jura credinţă, oferindu-i totodată și 
daruri furate nu de mult de la războinicii morţi ai Marelui Rege. Îi saluta pe 
toți și mânca prăjiturile pe care i le dăduse mama lui, până când ajunse să se 
mânjească tot cu miere în jurul gurii. 


Părintele Yarvi îi aruncă micuţului o privire. 

— Are doar doi ani şi deja mânuiește sabia cu mai multă graţie decât mine. 
— Probabil. 

Regina Laithlin îi ciufuli lui Druin părul blond. 


— Stă mai drept decât tine, dar încă n-a apucat să facă un jurământ la fel de 
greu ca al tău. 


— Nici nu-i nevoie, zise Yarvi mutându-și din nou privirea asupra focului. 
Al meu încă mai apasă asupra noastră, a tuturor. 


Rămaseră acolo, înfriguraţi și tăcuţi, în timp ce Tatăl Lună se ridica pe cer 
alături de copiii săi, stelele, iar vâlvătăile mistuiau corabia și bunurile 
strânse în jurul regelui cuprins de flăcări, aruncând lumini pe chipurile celor 
o mie de oameni cuprinși de tristeţe. Rămaseră acolo până când procesiunea 
războinicilor se sfârși, iar regele-băiat începuse să sforăie ușor în brațele 
Reginei Skara. Rămaseră până când flăcările începură să pâlpâie ușor, iar 
chila se prăbuși, transformată în tăciuni și în scântei, iar primele raze tulburi 
ale dimineţii atinseră norii cenușii, făcând marea agitată să sclipească și 
trezind din somn păsărelele somnoroase din iarba plină de rouă. 


Regina Skara se întoarse către Regina Laithlin și îi puse cu blândeţe mâna 
pe umăr, murmurând: 


— Imi pare rău! 


— Să nu-ţi pară! A murit așa cum și-a dorit, ţinând oţelul în mâini. Regele de 
Fier! Şi totuși... avea multe altele în el, nu doar fier. Imi doresc numai... să 
fi fost alături de el la sfârșit. 


Laithlin se înfioră și îi dădu la o parte mâna Skarei pentru a se șterge repede 
la ochi. 


— Insă știu cât valorează fiecare lucru în parte, verișoară, și nu poţi obţine 
nimic doar cu dorinţe. 


Regina regentă bătu din palme și sclavii cu zgărzi zornăitoare se apucară să 
sape și să arunce pământ peste rugul ce încă fumega, începând să ridice un 
tumul impunător, care să stea mândru alături de al tatălui Reginei Skara, 
ucis în bătălie, și alături de al străbunicului său, Horrenhod cel Roșu, și de 
ai celorlalți regi și regine ai Throvenlandului, urmașii lui Bail Constructorul 
însuși, al căror șir se pierdea în negura istoriei. 


Laithlin se ridică în picioare și își așeză mai bine la gât marea cheie a 
vistieriei Gettlandului, apoi rosti pe un ton din care nu răzbăteau nici 
îndoiala, nici tristeţea: 


— Adunați oamenii! Pornim spre Skekenhouse! 


Mai departe, în josul drumului, războinicii capturați ai Marelui Rege încă 
mai așezau unul peste altul camarazii căzuţi în luptă pentru a alcătui ruguri 
mai puţin impunătoare. Ruguri pentru zece, ruguri pentru o sută de oameni, 
al căror fum întuneca cerul pe o rază de câteva mile. 


Koll voia să devină preot pentru a învăţa lucruri noi, nu pentru a ucide. 
Pentru a schimba lumea, nu pentru a o distruge. 


— Când se vor termina toate astea? murmură el. 


— Când îmi voi duce la bun sfârșit jurământul. 


Părintele Yarvi privea cu ochi uscați apele cenușii ale Mării Mame. 


— Nici măcar cu o clipă mai devreme. 


Când atinse ultima treaptă, Koll încă stătea în cumpănă dacă să coboare sau 
nu acolo. 


Deja se auzea bubuitul ciocanului lui Rin și cântecul pe care ea îl îngâna 
încet, fără ritm, atunci când lucra. Odinioară, când intra la ea în fierărie, i se 
părea că acel cântec era anume pentru el. Acum simţea că se furișează ca să 
tragă cu urechea la o conversaţie între ea și nicovală care nu-l privea pe el. 


Muncea încruntată, cu chipul brăzdat de o rază de lumină galbenă și caldă, 
cu gura strânsă într-o linie subţire și cu cheia de la gât aruncată peste umăr, 
în așa fel încât lanţul îi apăsa cu putere pe gâtul asudat. Nu lăsa niciodată 
lucrurile făcute doar pe jumătate și lui îi plăcuse mereu asta la ea. 


— Ai început să prelucrezi și aur? o întrebă el. 


Ea ridică ochii, iar atunci când îi întâlni privirea, lui i se tăie răsuflarea. Se 
gândi la cât de mult îi dusese dorul. La cât de mult își dorise să o strângă în 
braţe. Şi să fie strâns în braţe. Întotdeauna se gândise, și se urâse pentru un 
astfel de gând, că poată că ea nu era suficient de frumoasă. Că poate, în cele 
din urmă, o alta mai frumoasă se va împiedica și îi va cădea în braţe. lar 
acum nu-i venea să creadă că se putuse gândi la așa ceva. 


O, zei, ce prost era! 
— Capul Regelui Druin e mai mic decât al tatălui său. 


Rin ridică în clești Cercul Regelui pe care îl modificase, apoi se întoarse la 
ciocănitul ei. 


— Credeam că te interesează doar oţelul. 


Incercă să pășească prin fierărie cu aceeași naturaleţe ca odinioară, dar 
acum simţea că fiecare pas reprezintă o provocare. 


— Săbii pentru regi și armuri pentru regine. 


— După ce-au făcut armele elfilor, am senzaţia că săbiile și armurile nu vor 
mai fi la mare căutare de-aici încolo. Va trebui să ne schimbăm. Să facem 
ce va fi necesar pentru a putea supravieţui. Şi să ne înfruntăm soarta cu 
zâmbetul pe buze, nu? zise Rin pufnind. Asta ar fi spus Brand. 


Koll tresări când auzi numele. Tresări când își aduse aminte că-i promisese 
ceva celui care-l tratase ca pe un frate, iar el îl dezamăgise. 


— De ce-ai venit aici, Koll? 


Koll înghiți în sec. Lumea spunea mereu despre el că știe să găsească 
întotdeauna cuvintele potrivite. Dar adevărul era că se pricepea doar la cele 
care nu însemnau mare lucru. Dacă trebuia să spună ceea ce simţea cu 
adevărat, atunci era nevoit să recunoască faptul că nu avea niciun dar 
special. Băgă mâna în buzunar și simţi greutatea rece a brățării de aur pe 
care-o luase din Strokom. O ofertă de pace, dacă ea era dispusă s-o accepte. 


— Cred că mi-am închipuit că... poate... 


Işi drese vocea, simțindu-și gura uscată ca praful și îi aruncă o privire 
vinovată. 


— Că poate am făcut alegerea greșită? 


Intenţionase să sune ca o afirmaţie. Ca o mărturisire. Insă nu-i ieșise decât 
un scheunat ce suna a scuză. 


Rin nu părea prea interesată. 
— I-ai spus și Părintelui Yarvi că ai făcut alegerea greșită? 


El ridică din umeri privind în pământ, însă pantofii săi nu aveau niciun 
răspuns, cum nu au de obicei pantofii. 


— Incă nu... 


Nu mai reuși să-și adune curajul ca să-i spună că voia s-o facă dacă ea îi va 
cere asta. 


Insă ea nu i-o ceru. 
— Ultimul lucru pe care mi-l doresc e să te supăr, Koll. 


Koll tresări și mai tare. Oamenii spun așa ceva doar atunci când urmăresc să 
te supere. 


— Bănuiesc că, orice ai alege, destul de repede o să consideri că ai făcut 
alegerea greșită. 


Ar fi vrut să-i spună că nu e drept. l-ar fi plăcut să-i spună că era atât de 
prins între ce voia Părintele Yarvi, ce voia Rin și ce-ar fi vrut Brand și 
mama lui, Safrit, ca el să facă, încât nici nu se mai putea hotărî ce-și dorește 
de fapt. Însă rosti cu totul alte cuvinte. 


— Așa-i. Nu sunt prea mândru de ce-am făcut. 
— Nici eu. 


Rin aruncă ciocanul jos și, atunci când el îi întâlni privirea, ea nu părea 
furioasă. Ci tristă. Ba chiar vinovată. Koll începea să creadă că asta ar putea 
însemna că îl va ierta. 


— M-am culcat cu altcineva. 


Avu nevoie de câteva clipe ca să priceapă, iar când reuși, își dori să nu fi 
reușit. Pumnul i se strânse cu putere pe brăţara elfilor din buzunar. 


— Tu... Cu cine? 
— Ce mai contează? Nu e vorba de el aici. 
Rămase așa, privind-o, simțindu-se furios dintr-odată. Prins la înghesuială. 


Păcălit. Ştia că n-are niciun drept să se simtă așa, iar asta îl făcea să se simtă 
și mai rău. 


— Crezi că îmi doresc să aud asta? 

Ea îl privi lung, prinsă între vină și furie. 
— Sper că urăști să auzi asta. 

— De aceea ai făcut-o? 

Şi furia învinse. 


— Am făcut-o pentru că aveam nevoie de tine, ticălos egoist ce ești! se răsti 
ea. Nu totul se învârte în jurul tău sau al talentelor tale speciale ori al 
marilor tale alegeri și al afurisitului tău de viitor. 


Se împunse cu degetul în piept, din ce în ce mai furioasă. 


— Eu am avut nevoie de ceva și tu ai ales să pleci în altă parte! adăugă 
întorcându-se cu spatele la el. Nimeni n-o să se plângă dacă alegi să pleci 
din nou. 


Bubuitul ciocanului îl urmări tot drumul înapoi pe scări. Inapoi în curtea 
Fortăreţei lui Bail, înapoi la război și la fumul scos de focul ce mistuia 
morţii. 


Săpături 


Pe Raith îl durea spatele și îl ustura pe gât, iar mâinile, una ruptă cu mult 
timp în urmă și cealaltă proaspăt arsă, îl înțepau fiecare în felul ei atunci 
când muncea. Săpase deja echivalentul a zece morminte în noroi și tot nu 
dăduse de Rakki, însă continua să sape. 


Intotdeauna se frământase gândindu-se la ce-ar fi făcut fratele său fără el. 
Insă nu se gândise niciodată ce s-ar fi făcut el fără fratele său. Poate că, în 
cele din urmă, nu el fusese cel mai puternic. 


Mișcarea lopeţii în sus și în jos, sunetul înfundat al lamei înfipte în solul 
moale și movilele de pământ ce creșteau de-o parte și de alta îl împiedicau 
să se gândească la altceva. 


— Cauţi comori? 

O siluetă înaltă și umbrită de lumina Soarelui Mamă stătea pe marginea 
gropii cu mâinile proptite în șolduri, în timp ce pe partea nerasă a capului îi 
sclipea aurul și argintul. Ultima persoană peste care și-ar fi dorit s-o 
întâlnească aici. Insă așa rămâi mereu, doar cu speranțele. 

— Sap după trupul fratelui meu. 


— Ce importanţă mai are? 


— Are importanţă pentru mine. 


Aruncă pământul în așa fel încât îi căzu femeii pe cizme, însă Thorn Bathu 
nu era omul pe care să-l deranjeze un pic de murdărie. 


— N-ai să-l mai găsești niciodată. Și, chiar dacă ai să-l găsești, după aia ce 
urmează? 


— O să-i fac un rug așa cum se cuvine, o să-l ard așa cum se cuvine și o să-i 
ofer o înmormântare așa cum se cuvine. 


— Regina Skara se gândea că ar trebui să-l îngroape pe Yilling cel 
Strălucitor așa cum se cuvine. Spune că trebuie să fii generos cu dușmanii 
tăi. 


— Şi? 

— l-am rupt sabia în două și i-am îngropat-o. Apoi i-am tăiat stârvul în 
bucăţi și l-am lăsat corbilor să-l mănânce. Eu zic că și așa am fost mai 
generoasă cu el decât ar fi meritat. 

Raith înghiţi în sec. 

— Incerc să nu mă gândesc la ce merită oamenii și ce nu. 


— Morţii nu mai pot fi ajutaţi în niciun fel, băiete. 


Thorn își apăsă o nară cu un deget și își suflă nasul prin cealaltă pe grămada 
de pământ aruncată de Raith din groapă. 


— Tot ce poţi face e să te răzbuni pe cei rămași în viață. De dimineaţă voi 
porni spre Skekenhouse. Voi încerca să-l fac pe Marele Rege să plătească 
pentru soțul meu. 


— Care va fi prețul? 


— Pentru început, capul său! mârâi ea aruncând stropi de scuipat printre 
buzele strâmbate de furie. 


Ca să fie sincer, furia ei îl cam înfricoșa. Și, ca să fie și mai sincer, îl și 
întărâta un pic. 


li aducea aminte de sine însuși. li aducea aminte de vremuri mai puţin 
complicate, când știa cine este. Când știa cine-i sunt dușmanii și când nu-și 
dorea decât să-i ucidă cât mai repede. 


— M-am gândit că vrei să vii cu mine, zise Thorn. 
— Nu credeam că mă placi prea mult. 


— Cred că ești un ticălos nenorocit, spuse ea lovind cu piciorul o piatră, care 
se rostogoli înapoi în groapă. Și exact un bărbat de felul ăsta caut. 


Raith își trecu limba peste buze, căci simţea vechea flacără aprinzându-se în 
el, de parcă Thorn ar fi fost bucata de cremene, iar el, iasca gata să ia foc. 


Femeia avea dreptate. Rakki era mort și nici tot săpatul din lume nu l-ar mai 
fi putut ajuta. 


Așa că înfipse cu sete lopata în pământ. 


— Vin cu tine. 


Skara era schimbată. Sau poate că se schimbase puţin câte puţin, iar el nu-și 
dăduse seama decât acum. 


Renunţase la armură și nu mai semăna la fel de mult cu Ashenleer, care se 
înălța în spatele ei. Însă tot mai purta acel pumnal lung la centură și acea 
brățară cu piatră roșie pe care o purtase odată în bătălie și Bail 
Constructorul. Încă mai avea sabia făcută de Rin, dar, în locul lui Raith, o 
ținea un băiat îngenuncheat în faţa ei, un băiat rămas fără familie și 
gospodărie după un incendiu. 


O regină, ce mai, având alături sfătuitori de seamă. Jenner cel Albastru încă 
nu-și pierduse de tot înfățișarea de pirat, însă își scurtase părul încâlcit, își 
tăiase barba foarte scurt și își petrecuse în jurul umerilor o haină de blană 
scumpă, peste care își atârnase un lanţ de aur. Owd se mai îngrășase un pic 
și căpătase ceva mai multă încredere de când scăpase de sub tutela Mamei 
Scaer, iar acum se uita dezaprobator cum Raith își târșâia picioarele prin 
camera de audienţe, cu coiful furat strâns la subraţ. 


Skara îl privi de sus în jos, cu bărbia ridicată și cu umerii trași în spate, 
astfel încât gâtul îi părea lung de o milă, simțindu-se perfect în enormul jilt 
al lui Bail și părând la fel de în largul ei ca Regina Laithlin. Oare era 
aceeași fată cu care împărţise patul cu doar câteva nopţi în urmă? Ale cărei 
degete se plimbaseră pe cicatricele de pe spatele său? Ale cărei șoapte îi 
mângâiaseră urechea? Acum totul i se părea un vis îndepărtat. Sau poate că 
asta și fusese. 


Reuși să se încline stângaci. Se simţea ca un prost, dar ce altceva ar fi putut 
face? 


— M-am, ăăă, gândit... 


— Regina mea ar fi un început mult mai potrivit, spuse Mama Owd, iar 
Skara nu se osteni s-o facă să tacă. 


Raith tresări. 


— Regina mea... mi s-a oferit un loc în rândul oamenilor lui Thorn Bathu. Ca 
să lansăm un atac asupra Skekenhouse-ului. 


— Ai de gând să accepţi? întrebă Jenner ridicându-și sprâncenele dese. 


Raith se strădui să întâlnească privirea Skarei. De parcă ar fi încercat să 
rămână doar ei doi, singuri. Bărbat și femeie, nu ucigaș și regină. 


— Dacă te poţi lipsi de mine. 


I se păru că vede o umbră de durere în ochii ei. Sau poate că doar își dorea 
să o vadă. Oricum ar fi fost, vocea ei rămase la fel de egală ca suprafața 
sticlei netede. 


— Eşti vansterman. Nu mi-ai făcut mie niciun jurământ. Eşti liber să pleci. 
— Trebuie să plec, spuse Raith. Pentru fratele meu. 


El chiar simțea o durere în piept, căci sperase din toată inima că ea îi va 
spune: Nu, rămâi, am nevoie de tine, te iubesc! 


Insă Skara doar încuviinţă din cap. 
— Atunci îți mulțumesc pentru loialitatea pe care mi-ai arătat-o. 


Raith nu se putu abține să nu tresară, surprins. Loialitate, asta fusese tot ce-i 
oferise. La fel ca orice câine. 


— O să ţi se simtă lipsa foarte mult. 


Încercă să zărească un semn mic pe chipul ei cum că îi va simţi lipsa, dar 
chipul ei era ca o mască. El aruncă o privire peste umăr și văzu așteptând o 
mesageră din partea Prințului Kalyivului, o femeie ce își frământa nervoasă 
căciula de blană în mâini, nerăbdătoare să-i vină rândul. 


Mama Owd îl privea încruntată și severă. 
— Mai ai și altceva de adăugat? 


Fără îndoială că ea pricepuse ce se întâmplase între el și regină și acum era 
mai mult decât dornică să-l vadă plecând. Iar Raith nici nu putea s-o 
învinuiască. 


Îi căzură umerii când se întoarse să plece. Se simţea de parcă se umflase 
prea mult în pene. Înainte, singurul lucru care-l făcea să meargă mai departe 
era ocazia de a-l pocni pe câte unul. Skara îi arătase o imagine scurtă a ceva 
mai bun, iar el o dăduse la schimb pentru o răzbunare pe care nici măcar nu 
și-o dorea. 


Jenner cel Albastru îl prinse din urmă chiar când să iasă pe ușă. 

— Fă ce ai de făcut. Dar să știi că întotdeauna va fi loc și pentru tine aici. 
Raith nu era la fel de sigur. 

— la zi-mi, bătrâne... dacă ai făcut lucruri rele... asta te face și pe tine rău? 


Jenner clipi des când îl auzi. 


— Mi-aș dori să am toate răspunsurile, băiete. Tot ce știu e că nu poți 
schimba trecutul. Poţi doar să-ţi croiești un viitor mai bun. 


— Așa-i, cred. 


Raith își dorea să-l îmbrăţișeze de rămas-bun pe bătrânul pirat, însă lanţul 
acela mare îi dădea un aer intimidant. Așa că se mărgini doar să rânjească 
stingher, cu ochii la propriile cizme murdare de pământ, după care își luă 
picioarele la spinare. 


Minte și suflet 


Aerul dimineţii era rece și clar, făcând ca răsuflările Skarei, ale lui Laithlin 
și ale lui Druin, alături de care se aflau adunaţi gărzile lor și sclavii, să se 
ridice ușor într-un nor de abur când priveau în josul rampei ce ducea spre 
golf. 


Regele Uthil se transformase în scrum și Regele Druin era prea tânăr pentru 
această sarcină, așa că cel care trebuia să le conducă flota către 
Skekenhouse pentru a se răfui cu Marele Rege era nimeni altul decât 
Părintele Yarvi. Faptul că trebuia să-l servească pe Tatăl Pace nu însemna 
neapărat că nu poate îndeplini rolul impus de Mama Război în această 
dimineaţă, iar la asta se descurca la fel de bine ca orice alt războinic. 


Pe măsură ce se ridica semeţ deasupra zidurilor Fortăreţei lui Bail, Soarele 
Mamă începea să arunce umbre lungi în spatele galioanelor de la provele 
aliniate precum capetele cailor la o paradă, în timp ce vâslașii așteptau 
pregătiți și calmi să treacă la treabă. Părintele Yarvi îi făcu ursuz cu mâna 
Reginei Laithlin pentru ultima oară, după care strigătul său puternic răsună 
în golful liniștit și cele câteva sute de oameni se puseră în mișcare în același 
timp, urnind corăbiile din loc. 


— S-ar părea că Părintele Yarvi a devenit noul nostru conducător, spuse 
Skara. 


— Războiul are darul de-a scoate lucruri noi la iveală din oameni. 


Laithlin privea corăbiile Gettlandului alunecând pe apă, două câte două, iar 
din glasul ei răzbătea clar mândria. 


— Unii știu doar să se împăuneze, iar alţii ezită când trebuie să treacă la 
fapte. Dar am știut mereu că Yarvi are multă hotărâre în el. Insă a ta m-a 
surprins cel mai mult. 


— A mea? 


— Nu tu ai rezistat în faţa oștii fără de număr a Marelui Rege? Te-ai 
schimbat foarte mult, verișoară, de la fata cu ochi umezi și plină de teamă 
care-a sosit cu multă vreme în urmă în palatul meu. 


— Cu toţii ne-am schimbat, murmură Skara. 


O văzu pe Thorn Bathu stând încruntată la prova corabiei sale, cu o cizmă 
proptită pe parapetul din lemn, de parcă voia să ajungă mai repede la 
Skekenhouse. Corabia îi aparținuse unuia dintre Companionii lui Yilling cel 
Strălucitor și avusese un berbec din aur drept galion, însă Thorn îl înnegrise 
cu funingine pentru a se potrivi cu dispoziţia ei și, dacă te aflai de partea 
Marelui Rege, pentru a se potrivi și cu reputaţia ei. Privirea Skarei se 
îndreptă spre echipajul aşezat pe cufere, bărbaţi cu înfățișări periculoase, 
dornici de răzbunare, și se tot plimbă de la unul la altul până când zări un 
cap alb ridicându-se când bărbatul cu pricina trase de vâslă, ceea ce-o făcu 
să-și mute repede privirea în altă parte. 


Ieri, în Sala lui Bail, își dorise să-i ceară să rămână. Să-i poruncească să 
rămână. Deschisese gura pentru a-i spune, însă, în ultimul moment, 
renunţase la el. Fusese nevoită să renunțe la el. Şi nici măcar nu fusese în 
stare să-și ia la revedere așa cum trebuia de la el, pentru că nu s-ar fi cuvenit 
din partea ei. 


Nu era sigură dacă ceea ce simţea ea se numea dragoste. Nu semăna cu acel 
sentiment despre care cântau barzii. Însă, orice ar fi fost, era mult prea 
periculos să-l ştie dincolo de ușa ei, zi și noapte. Căci astfel ar fi trebuit să 
fie puternică în fiecare clipă și, mai devreme sau mai târziu, și-ar fi arătat 
slăbiciunea. Pe când așa, trebuise să se arate puternică doar o singură dată. 


O duruse să-l îndepărteze de ea. O duruse și mai tare când văzuse cât de 
adânc îl rănise pe el. Insă Mama Kyre îi spusese mereu că rănile sufletești 
fac parte din viaţa oricărui om. Tot ce trebuie să faci este să le reziști și să 


mergi mai departe. Trebuia să aibă grijă de oamenii și de pământul ei, avea 
datoria să se gândească la ei. Faptul că se culcase cu el fusese un lucru 
prostesc. Egoist. O greșeală de neiertat, iar ea nu-și mai putea permite să 
mai comită încă una. 


Jenner cel Albastru încuviință din cap spre Skara de pe puntea de comandă 
a Câinelui Negru, iar ea ridică mâna în semn de salut, făcându-i pe toţi 
throvenlanderii din echipajul să aclame încântați. Oamenii năvăliseră de-a 
dreptul în Fortăreaţa lui Bail după ce alianţa lor ieșise victorioasă, pentru a 
îngenunchea în faţa ei și a-i jura credință veșnică și, deși corăbiile fuseseră 
capturate din flota Marelui Rege, războinicii erau ai ei. 

— Probabil că ai deja douăzeci de echipaje care să te aclame, spuse Laithlin. 


— Douăzeci și două, spuse Skara în timp ce privea cum corăbiile sale le 
urmau în golf pe ale gettlanderilor. 


— Şi nu-i o forţă de ignorat. 


— Când am venit la tine nu aveam nimic. N-am să uit niciodată cât îţi 
datorez. 


Dorind să facă un alt gest, Skara își chemă sclava la ea. 

— Ar trebui să-ţi iei înapoi sclava pe care mi-ai împrumutat-o... 
— Te-a nemulţumit cu ceva? 

Skara zări teama din ochii fetei. 

— Nu. Nu, doar că.. 


— Păstreaz-o, zise Laithlin făcându-i semn sclavei că poate să plece. E un 
dar. Primul dintre multe altele. La urma urmei, curând vei fi Marea Regină 
ce va domni peste întreaga Mare Sfărâmată. 


Skara rămase holbându-se la ea. 


— Cum? 


— Dacă vântul va bate așa cum trebuie și sorții ne vor surâde, nu peste mult 
timp Bunica Wexen se va prăbuși din înaltul Turnului Preoteselor. Preoţii 
Zeiţei Unice vor fi goniți înapoi în sud. Marele Rege va cădea. Nu te-ai 
gândit deloc cine îi va lua locul? 


— Am fost cam ocupată să scap cu viaţă de-aici. 


Laithlin pufni de parcă acest lucru ar fi fost mult prea neînsemnat ca să te 
abată de la preluarea frâielor puterii. Ori poate chiar așa era. 


— Cel Care Frânge Săbiile este cel mai faimos războinic rămas în viaţă. 
Singurul rege care n-a fost niciodată înfrânt în vreo luptă sau în vreun duel. 


Arătă cu capul înspre cheiuri, iar Skara îl văzu urcând cu pași mari rampa 
spre ele, în timp ce oamenii se împrăștiau din calea lui ca porumbeii. 


— Grom-gil-Gorm va deveni Marele Rege. Iar tu vei fi soţia lui. 
Skara își duse o mână la stomacul ce începea să se strângă. 
— De-abia dacă mă simt pregătită să fiu regina 'Throvenlandului. 


— E vreodată cineva cu adevărat pregătit? Eu am devenit regină la vârsta de 
cincisprezece ani. Fiul meu e rege la doar doi ani. 


— Mă chinuie, scânci Druin, smulgându-și Cercul Regelui de pe cap. 


— Deja îi simte greutatea, murmură Laithlin potrivindu-i-o din nou cu 
blândeţe pe capul acoperit de păr blond și ciufulit. Am îngropat deja doi 
soţi. Căsătoriile mele au început cu ceea ce era mai bine pentru Gettland, 
însă mi-au oferit și doi fii. Şi, aproape fără să-ţi dai seama, respectul poate 
crește. Apoi începi să-l apreciezi. Iar în cele din urmă, ajunge să-ţi placă. 


Glasul lui Laithlin păru să se frângă dintr-odată. 
— Aproape... fără să-ţi dai seama. 


Skara nu mai zise nimic. Să fie Marea Regină și să poarte cheia ce desfăcea 
întreaga Mare Sfărâmată. Să nu mai îngenuncheze niciodată, în faţa 


nimănui. Să fie privită ca un exemplu de către toate națiunile de pe pământ. 
Ea, o fată ce de-abia împlinise optsprezece ani, care de-abia dacă era în 
stare să-și facă propriul stomac să-i dea ascultare. Încercă să-și potolească 
intestinele când Cel Care Frânge Săbiile se opri în faţa lor. Să vomite pe 
cizmele viitorului său soţ n-ar fi fost un semn de bun augur. 


— Regină Laithlin, spuse el înclinându-se stânjenit. Regină Skara... aș dori 
să schimbăm câteva cuvinte înainte de-a porni spre Skekenhouse. Ne vom... 


Arătă cu capul înspre corăbiile gata de plecare, făcându-și totodată de lucru 
cu mânerele pumnalelor ascuţite prinse la centură. 


— Căsători în curând? termină Skara în locul lui. 


Ştiuse dintotdeauna că nu va putea să-și aleagă singură soțul, însă, pe când 
era doar o fetiță, îi plăcea să-și imagineze că, atunci când îl va vedea pe 
prinţul ales, mintea și sufletul ei vor cădea amândouă de acord că e alegerea 
potrivită. lar acum își dădea seama cât de naivă fusese. Mintea îi spunea că 
Gorm este alegerea potrivită. Așa că inima urma să accepte această stare de 
fapt. 


— lartă-mă, spuse el, dacă vorbele despre dragoste sună aiurea în gura mea. 
Mereu m-am priceput mai bine la luptă. 


— Ăsta nu-i un secret. 

Ciudat cum nervozitatea o făcea să se simtă mai calmă. 

— De lanţul tău nu atârnă cheile a zeci de domniţe cucerite de farmecul tău. 
— Nu, și nici de cel al soției mele nu va atârna. 


Cel Care Frânge Săbiile ţinea în mână un lanţ ce reflecta lumina aurie și 
argintie aruncată de soarele care încă nu urcase prea mult pe cer. 


— Pietrele preţioase din mânerele săbiilor lui Yilling cel Strălucitor și ale 
Companionilor săi, zise el în timp ce le ridica deasupra capului Skarei. Ai 
spus că te vei răzbuna pe ucigașii bunicului tău, zise el așezându-i lanţul pe 


blana din jurul umerilor. Așa că meriţi să le porţi cu mândrie, la fel ca și 
mine. 


Skara privea clipind des, nevenindu-i să creadă, nestemata strălucitoare de 
la jumătatea lanţului, un diamant de mărimea unei ghinde prins într-o 
gheară din aur. ÎI ştia prea bine. Îl văzuse în fiecare noapte în vis. Scânteiase 
reflectând flăcările focului, prins de mânerul sabiei lui Yilling cel 
Strălucitor, atunci când îi ucisese pe Mama Kyre și pe Regele Fynn. 


Simţi un fior de dezgust, apoi vru să smulgă lanţul de la gât și să-l azvârle 
în apele mării odată cu amintirile acelei nopţi oribile. Însă, la bine și la rău, 
făcea parte din ea și nici nu putea să refuze un asemenea dar. Își îndreptă 
spatele, apoi se întrebă dacă nu cumva chiar începea să-i facă plăcere 
greutatea acestui lanţ atârnat la gât. 


Pentru ea, arăta liniștitor. Trecuse prin foc și, la fel ca oţelul de calitate, 
ieșise mai puternică. 


Pentru alţii, arăta ca o ameninţare. Indiferent de faima pe care o ai, fă-ţi un 
dușman din această femeie și vei sfârși ca o grămăjoară de metal prinsă de 
lanţul ei. 


— Un dar potrivit pentru Marea Regină a Mării Sfărâmate, rosti ea 
apăsându-și-l pe piept. 


— Voiam să te odihnești și să te gândești din moment ce... poate că nu sunt 
chiar bărbatul la care ai visat. Voiam să-ţi spun că doresc să-ţi fiu un soţ 
potrivit. Să ţin cont de părerea ta când vine vorba de bani și de cheie. Să-ţi 
ofer fii. 


Skara înghiţi în sec când auzi ultima parte, însă asta se și cuvenea să se 
spună într-o astfel de situație, iar Mama Kyre n-ar fi iertat-o dacă n-ar fi 
oferit un răspuns pe măsură. 


— lar eu doresc la rândul meu să-ţi fiu o soţie credincioasă. Să ţin cont de 
părerea ta când vine vorba de plug și de sabie. Și să-ți ofer fiice. 


Pe faţa boţită a lui Gorm apăru un rânjet bizar. 


— Sper din toată inima. 
[i aruncă o privire lui Druin, care se uita stăruitor în sus, la el. 


— Oameni micuţi la picioarele tale, cărora să le poţi oferi un viitor mai bun. 
Ce bine sună asta! 


Skara încercă să nu-și lase îndoielile să iasă la iveală, străduindu-se să 
afișeze un zâmbet de învingătoare, plin de hotărâre. 


— Ne vom croi drum împreună, mână în mână. 
Şi-i întinse mâna spre a-i fi strânsă. 


Părea mică, albă și netedă în palma lui mare și bătătorită. Părea o mână de 
copil. Insă strânsoarea ei era mai puternică, în timp ce mâna lui tremura. 


— Nu mă îndoiesc că voi fi o soţie la fel de bună pe cât ești tu un luptător, 
spuse ea așezându-și cealaltă mână sub a lui pentru a-l liniști. 


— Vom fi la fel de redutabili împreună precum Marea Mamă și Tatăl 
Pământ. 


Se lumină la față, pășind pe un teren ceva mai cunoscut. 

— Și voi începe prin a-ţi aduce ca dar de nuntă capul Marelui Rege! 
Skara tresări auzindu-l. 

— Aş prefera pacea. 

— Pacea vine atunci când ţi-ai ucis toţi dușmanii, regina mea. 


Gorm își smulse mâna din strânsoare, se înclină din nou și se îndreptă cu 
pași mari spre corabia sa. 


— Dacă lanţul acela de la gâtul lui l-a învăţat ceva, murmură Laithlin, atunci 
acel lucru e că întotdeauna vor urma și mai mulți dușmani. 


Câmpul de bătălie al preoţilor 


— Crezi că ai atât de mult timp la dispoziţie, spuse Skifr privind fix flăcările. 
Atât de multe premii de câștigat, atât de multe recolte de adunat. Fii atent la 
vorbele mele, porumbelule, înainte să-ți dai seama, viitorul tău glorios s-a 
transformat într-un șir de povești răsuflate și în faţa ta n-a mai rămas decât 
țărâna. 


Koll oftă. Lumina aruncată de flăcări pe chipul lui Skifr îi amintea de 
lumina focului din fierăria lui Rin, ceea ce îl ducea cu gândul la ultima lor 
întâlnire, care-l umpluse de amărăciune. Două femei cum nu se poate mai 
diferite, însă, atunci când te afli în cea mai neagră dispoziţie, totul conspiră 
pentru a scoate la iveală o amintire tare neplăcută. 


— Vrei un pic de ceai? se aventură el, încercând și eșuând să pară nepăsător 
în timp ce lua oala de pe foc. Poate că lucrurile nu vor mai părea la fel 
întunecate după asta. 


— Înhaţă viaţa cu ambele mâini! îl repezi Skifr, făcându-l pe Koll să sară în 
sus și aproape să-și verse oala în poală. Bucură-te de ceea ce ai. Puterea, 
averea, gloria, toate sunt niște iluzii! Sunt la fel ca briza, imposibil de 
apucat ferm în mâini. Nu există nicio destinaţie finală. Orice cale duce către 
Ultima Poartă. Te poţi desfăta cu scânteile pe care le împrăștie ceilalţi, zise 
ea ghemuindu-se în mantia ei zdrenţuită. Căci doar ele luminează 
întunecimea timpului. 


Koll trânti oala la loc, făcând ceaiul să dea peste margini și să cadă în foc 
sfârâind. 


— Chiar nu vrei niște ceai? 


O lăsă pe Skifr singură cu întunecimile ei și, luându-le pe ale sale cu sine, 
ieși dintre ruine și porni în sus pe deal, privind cu atenţie Skekenhouse-ul, 
reședința Marelui Rege. 


Turnul Preoteselor se înălța chiar în centru, piatră și sticlă perfectă așezată 
de elfi până la înălțimi ameţitoare, retezată apoi de Sfărâmarea Zeiţei, peste 
care se ridica apoi un șir de ziduri, de turnuri, de domuri și de acoperișuri 
acoperind rana ca o coajă hidoasă. Nişte pete întunecate se roteau în jurul 
turnulețelor construite la o înălțime impresionantă. Porumbei, probabil, la 
fel cu cei de care obișnuia să aibă grijă Koll și care aduceau mesaje pline de 
spaimă de la preotesele împrăștiate prin toată lumea. Sau șoimi trimiși de 
Bunica Wexen să ducă ultimele sale porunci disperate. 


Impunătorul templu nou, clădit de Marele Rege în onoarea Zeiţei Unice, se 
ghemuia la umbra turnului elfilor, o construcţie hidoasă, în ciuda eforturile 
celor care-o ridicaseră, înconjurată și acum de schele după mai bine de zece 
ani de la începerea lucrărilor, cu căpriorii de lemn încă dezgoliți precum 
coastele unui cadavru de mult intrat în putrefacție. Regele voise să arate că 
și oamenii puteau înălța clădiri impunătoare, însă nu reușise decât să 
dovedească încă o dată cât de nevolnice le erau eforturile pe lângă relicvele 
lăsate de elfi. 


Acoperișuri se întindeau în jurul turnului și al templului în toate direcţiile, 
un labirint de străzi înguste șerpuind printre clădiri din piatră sau din lemn 
ori din nuiele și blănuri de animale. În afara lor, se înșirau faimoasele ziduri 
ale elfilor. Mile întregi de ziduri. Prăbușite pe alocuri, întărite de bastioane 
de-ale oamenilor, cu parapeţi construiți tot de oameni. Zdravene, totuși. 
Foarte zdravene. 


— Trebuie să trecem de ziduri, mârâia Thorn, în timp ce la mână îi sclipea 
roșie brăţara elfilor, căci privea lacomă orașul ca un lup înfometat un coteţ 
plin cu găini. Koll n-ar fi fost deloc surprins dacă ar fi și salivat, atât era ea 
de lacomă după răzbunare. 


— Fără discuţie, spuse Mama Scaer, care privea la rândul ei orașul, ţinându- 
și pleoapele abia întredeschise, ca de obicei. Dar întrebarea este: cum? 


— Incă mai avem armele elfilor. Eu zic că am putea să spargem carapacea 
Bunicii Wexen, apoi s-o smulgem dintre dărâmături. 


— Chiar și cu ajutorul acestor arme ale elfilor, tot e nevoie de timp ca să 
dărâmăm zidurile, spuse Părintele Yarvi. Cine știe ce planuri ar putea coace 
până atunci Bunica Wexen, stând la adăpost? 


— Am putea trage cu săgeți de foc peste ele, sugeră Rulf mângâindu-și cu 
drag marele arc din corn negru. Armele oamenilor ar trebui să facă o treabă 


la fel de bună și destul de repede vom avea o pălălaie de toată frumusețea. 


— Acum ăsta e orașul meu, spuse Părintele Yarvi. N-am de gând să-l văd 
transformat într-un morman de cenușă. 


— Orașul tău? îl întrebă zeflemitor Mama Scaer. 

— Desigur. 

Yarvi își luă privirea de la Skekenhouse și și-o aţinti calm asupra ei. 
— La urma urmei, eu voi fi Bunicul Preoteselor. 

Scaer pufni, nevenindu-i să-și creadă urechilor. 

— Chiar vei fi? 


— Dacă Vansterlandul va obţine tronul Marelui Rege și Throvenlandul, cheia 
Marii Regine, mi se pare corect ca Gettlandul să obţină Turnul Preoteselor. 


Mama Scaer își îngustă și mai mult privirea, prinsă stânjenitor la mijloc, 
între suspiciune la gândul ascensiunii lui Yarvi și ambiţie la gândul că Gorm 
va urca pe tron. 


— Va trebui să avem o discuţie serioasă despre asta. 


— Oare niște oameni aflați în asemenea poziţii ca noi chiar trebuie să discute 
despre ce este deja evident? Oare chiar trebuie să stăm și să cercetăm faptul 
că Soarele Mamă îi urmează pe cer Tatălui Lună? 


— Doar proștii se contrazic asupra unui lucru pe care încă nu-l posedă, 
murmură Koll. 


El părea singurul preot care încearcă să niveleze calea pentru Tatăl Pace și 
nici măcar nu-și depusese jurământul. 


Rulf își agăţă degetul mare de centura jerpelită de care avea prinsă sabia. 


— Timp de săptămâni întregi au stat și ne-au asediat zidurile. Acum stăm noi 
în afara zidurilor lor și-i asediem. 


— Yilling cel Strălucitor a făcut greșeala de-a încerca să se cațăre pe ele sau 
să sape pe sub ele, zise Yarvi. 


— Şi ce altceva ar fi trebuit să facă? se răsti Thorn. 

Koll știa deja răspunsul, chiar dacă nu-i plăcea deloc. 

— Să vorbească prin ele. 

— Exact. 

Părintele Yarvi își luă toiagul și începu să urce încet pe deal. 


— Războinicii pot rămâne aici. Acum vă aflați pe câmpul de bătălie al 
preoților. 


— Câtă vreme ne putem găsi răzbunarea acolo! mormăi Thorn în spatele lui. 
Yarvi se întoarse, cu un rânjet ce-i dezveli dinți: 
— Oh, vom găsi destulă răzbunare pentru toată lumea, Thorn Bathu. Am 


jurat. 


Drumul din fața porților Skekenhouse-ului fusese transformat într-o 
mlaștină dezgustătoare, înțesată de gunoaie, corturi sfâșiate, mobilier 
dezmembrat și animale moarte. Mărunţișurile cu care mulțimile de oameni 
încercaseră să pătrundă în Skekenhouse, în căutarea siguranţei oferite de 


oraș. Sau poate erau ale celor care încercaseră s-o șteargă cât mai repede de 
acolo. Un pariu riscant, în orice caz. Atunci când Mama Război își deschide 
aripile, nu mai există niciun loc sigur. 


Lui Koll parcă i se înțepenise o piatră în gât. Nu se simţise atât de speriat 
nici când se apropiase de Strokom. Se tot înghesuia lângă Rulf și scutul său, 
ascunzându-și capul între umeri și privind impunătoarele ziduri ale elfilor 


din faţa lor, în vârful cărora fluturau stindardele Marelui Rege și ale Zeiţei 
Unice. 


— Nu tu ești cel care s-a cățărat pe meterezele Fortăreţei lui Bail de unul 
singur pe o vreme câinoasă? mormăi cârmaciul în colțul gurii. 


— Ba da, și am tras o sperietură pe măsură. 


— Nebunii și proștii nu se tem de nimic. Eroii se tem și înfruntă pericolele, 
orice-ar fi. 


— Nu s-ar putea să nu mă număr nici printre unii, nici printre alţii și să plec 
acasă? murmură Koll. 


— Nu mai există cale de întoarcere, se repezi Mama Scaer privindu-l peste 
umăr și potrivindu-și pe sub haină arma elfilor. 


— Nu te teme, prietene. 


Dosduvoi mai ridică puţin parul în vârful căruia era prins galionul de la 
prova Vântului din Sud. 


— Avem porumbelul preotului care să ne protejeze de săgeți. 


— O sculptură frumoasă, zise Koll, care tresări atunci când văzu o mișcare 
sus, pe parapet, deși cred că-i un pic cam îngustă pentru a ne feri de săgeți. 


— Scopul porumbelului preotului, șuieră Părintele Yarvi peste umăr, este să-i 
oprească pe arcași să tragă. Acum, liniștește-te! 


— Staţi pe loc! se auzi o poruncă dată pe un ton ascuţit, care-i făcu să se 
oprească brusc. Trei duzini de arcuri sunt gata să tragă în voi! 


Părintele Yarvi își umflă pieptul ca pentru a oferi o ţintă cât mai generoasă 
săgeţilor, deși Koll observă că-și ţinea toiagul de metal strâns în mâna 
sănătoasă. 


— Lăsaţi armele deoparte! 


Glasul lui n-ar fi sunat mai poruncitor nici dacă Yarvi s-ar fi aflat sus, pe 
ziduri. 


— Suntem preoți, veniţi să discutăm în numele Tatălui Pace! 
— Aveţi oameni înarmați cu voi! 


— Vom vorbi și în numele Mamei Război, dacă trebuie, bubuind cu glas de 
tunet, zise Părintele Yarvi arătând spre oamenii răspândiți în jurul 
câmpurilor mlăștinoase care înconjurau orașul. Războinicii Gettlandului și 
ai Vansterlandului v-au împresurat zidurile. Însuși Cel Care Care Frânge 
Săbiile se apropie pe mare. Şi, pe dealul din spatele nostru, vrăjitoarea Skifr 
ne pândește pe toţi. Cea a cărei magie a îngenuncheat oastea Marelui Rege. 
Nu așteaptă decât porunca mea. Așa că trebuie să vă predaţi și vom face 
pace, adăugă Yarvi, după care își lăsă braţele să cadă. Însă, dacă nu vă 
supuneți, veţi păţi ce a păţit și Yilling cel Strălucitor. 


De data aceasta, glasul de pe ziduri sună mai șovăielnic. 
— Eşti Părintele Yarvi. 


— Într-adevăr, eu sunt, iar alături de mine o am pe Mama Scaer a 
Vansterlandului. 


— Numele meu este Utnir. Am fost ales să vorbesc în numele celor din 
Skekenhouse. 


— Bine te-am găsit, Utnir! Sper că împreună vom putea salva câteva vieți. 
Unde e Bunica Wexen? 


— S-a încuiat în Turnul Preoteselor. 


— Şi Marele Rege? 


— Nu l-am mai văzut de când am auzit vestea înfrângerii de la Fortăreaţa lui 
Bail. 


— Fiecare victorie reprezintă o înfrângere pentru altcineva, murmură Koll. 
— Aşa cum fiecare erou reprezintă un răufăcător pentru altcineva, zise Rulf. 
— Conducătorii voştri v-au lăsat de izbeliște! strigă Mama Scaer. 


— Așa că ar fi cel mai bine să faceţi și voi la fel, adăugă Părintele Yarvi, 
înainte să-i tragă după ei prin Ultima Poartă pe toți cei care se adăpostesc în 
Skekenhouse. 


Urmă o pauză, probabil o scurtă discuţie între cei de pe ziduri, în timp ce 
briza rece șuieră dintr-odată și făcu stindardele imense să fluture lovindu-se 
de piatra elfilor. 


— Se zvonește că aţi făcut o alianţă cu shendii, glăsui Utnir. 

— Așa este. Sunt un vechi prieten al marii lor preotese, Svidur. Dacă vă 
împotriviţi, îi voi oferi ei orașul pe tavă, iar când orașul va cădea, toți cei 
dinăuntru vor fi măcelăriți sau făcuţi sclavi. 

— Noi n-am luat parte la război! Nu noi suntem vrăjmașii voștri! 


— Atunci, dovediţi că ne sunteţi prieteni și fiți părtași la pace. 


— Am auzit că i-ai spus vorbe frumoase și lui Yilling cel Strălucitor. De ce 
ne-am încredere în tine? 


— Yilling cel Strălucitor a fost un câine turbat, care venera Moartea. I-a 
omorât pe Regele Fynn și pe preoteasa lui. A ars femei și copii în 'Thorlby. 
N-am să vărs nicio lacrimă din cauza morţii sale și nici nu voi avea 
vreodată vreun regret. 


Părintele Yarvi își ridică mâna schiloadă, glăsuind sigur pe sine și senin: 


— Dar eu sunt și preotul care trebuie să se arate de partea Tatălui Pace. Dacă 
vreţi să-l urmaţi, voi fi alături de voi. Deschideţi-ne porţile și jur în faţa 


Lunii și a Soarelui că mă voi strădui din răsputeri să salvez vieţile și avuţia 
oamenilor din Skekenhouse. 


După tot sângele vărsat, Koll putea fi în sfârșit mândru că maestrul său 
făcea din pumn o palmă deschisă. Şi mai multe șoapte se auziră de pe 
ziduri, însă Utnir păru în sfârșit mulțumit. Sau cel puţin mulțumit că nu 
avea încotro. 


— Foarte bine! Vom preda cheile orașului în mâinile oamenilor tăi! 

— Istoria vă va mulţumi! răsună strigătul Părintelui Yarvi. 

Koll își dădu seama că își ţinuse respirația până atunci, aşa că lăsă să-i 
scape un oftat prelung. Mama Scaer scoase un mormăit și își strânse haina 
în jurul trupului. Dosduvoi se aplecă spre Koll pentru a-i șopti: 


— 'Ți-am spus eu că porumbelul ne va feri de săgeți. 


— Cred că pavăza noastră a fost astăzi cuvântul Părintelui Yarvi, îi răspunse 
el. 


Preotul însuși îl trăgea pe Rulf aproape pentru a-l îmbrăţișa. 
— Adună-ţi cei mai de soi oameni și preia controlul asupra porţilor. 


— Nu mi-au rămas mulți rămași, zise Rulf. Câţiva dintre cei care au navigat 
cu noi pe Vântul din Sud s-au îmbolnăvit. 


— Cei care ai vâslit spre Strokom? murmură Koll. 
Părintele Yarvi îl ignoră. 


— Folosește-i pe cei care poți și ai grijă ca apărătorii să fie dezarmați. Vreau 
să fie păstrată disciplina și toţi cei din oraș să fie tratați corect. 


— Da, Părinte Yarvi, spuse bătrânul cârmaci, după care se răsuci pentru a-și 
îndemna oamenii să înainteze. 


— Apoi predă orașul în mâinile shendilor. 


Rulf făcu ochii mari. 
— Eşti sigur? 


— Cer răzbunare pentru toate atacurile Marelui Rege asupra lor. I-am dat 
cuvântul lui Svidur că va fi prima în oraș. Cu condiția însă ca și Thorn 
Bathu și Grom-gil-Gorm să obțină o bucată din el. Asta-i răul cel mai mic. 


— Ai făcut un jurământ, murmură Koll în timp ce Rulf se îndepărta pentru a 
împărţi porunci clătinând din capu-i chel. 


— Am făcut un jurământ că mă voi strădui din răsputeri. Dar nu pot face 
nimic. 


— Dar toți acești oameni... 
Yarvi îl prinse pe Koll de cămașă cu mâna schiloadă. 


— Oare toţi acești oameni s-au plâns când Yaletoftul a fost incendiat? mârâi 
el. Sau Thorlby-ul? Atunci când Regele Fynn a fost ucis? Sau Brand? Nu. 
L-au încurajat pe Yilling cel Strălucitor să continue. Așa că acum lasă-i să 
plătească pentru toate astea, spuse el netezindu-i cu blândeţe cămașa lui 
Koll și dându-i drumul. Adu-ţi aminte: puterea înseamnă să-ţi ţii totdeauna 
un umăr în umbră. 


Capătul funiei 


Poate că Părintele Yarvi ceruse să nu se dea foc la nimic, însă undeva ardea 
ceva. 


Fumul părea o pâclă îndepărtată ce transforma lumina zilei într-un 
crepuscul noroios pe străzile Skekenhouse-ului. Îi ardea gâtlejul lui Raith. 
Fiecare răsuflare devenea un adevărat calvar. Siluete neclare se mișcau prin 
întuneric. Oameni alergând. Jefuitori sau jefuiţi, cine știe. 


Ciudat cum mirosurile pot face ca amintirile să revină cu o claritate atât de 
mare. Duhoarea de ars îl purtă pe Raith înapoi, în satul de la graniţa dintre 
Vansterland și Gettland. Halleby parcă se numea. Satul pe care-l 
incendiaseră fără niciun motiv, în care Raith înecase un bărbat în troaca 
porcilor. În acel moment, i se păruse o mare realizare. Apoi se împăunase 
cu fapta sa și Grom-gil-Gorm râsese alături de războinicii săi, numindu-l un 
ticălos însetat de sânge și bucurându-se că are alături un asemenea câine 
turbat pe care să-l asmută oricând ar avea nevoie. 


Acum Raith simţea în gură gustul acru al fricii și inima îi bubuia în pieptul 
care-l durea, în timp ce palma asudată îi aluneca întruna pe coada de lemn a 
securii. Tresări la auzul unei încăierării nu departe de el, după care auzi un 
țipăt ce părea că iese din gâtul unui animal, nu al unui om, apoi se răsuci 
pentru a privi mai cu atenţie prin pâcla deasă. 


Poate că ar fi trebuit să-i mulțumească Mamei Război că se află de partea 
învingătorilor. Nu asta-i repeta mereu fratelui său, când Rakki clătina din 
cap privind ruinele făcute scrum? Insă dacă exista o parte alături de care să 


se afle și el, cu greu își putea imagina că Thorn Bathu și trupa ei de ucigași 
ar fi putut face parte din ea. 


Se alăturase unui grup mult prea violent și lipsit de scrupule, oameni cu 
ochi strălucitori ca ai vulpilor, alunecoși precum lupii, care nu aveau prea 
mare grijă de propriile trupuri, dar care se îngrijeau cu mare atenție de 
propriile arme. Cei mai mulţi erau gettlanderi, însă Thorn îi primise cu 
braţele deschise pe toţi cei care doriseră să o urmeze, pe toţi cei care aveau 
motive întemeiate să ia parte la acţiunile sale și care nu se sinchiseau prea 
tare de ceea ce trebuie să facă pentru a-și atinge scopurile. Raith nici măcar 
nu le știa numele tuturor. Nu însemnau nimic unul pentru celălalt, doar ura 
îi unea. Oameni care își pierduseră familiile ori prietenii. Oameni care nu 
mai aveau pentru ce trăi, care nu mai aveau nimic de pierdut și care nu mai 
voiau decât să răpească ceea ce li se răpise și lor. 


Unii târau oameni afară din case, în timp ce alţii se năpusteau înăuntru 
pentru a distruge cufere și a sfâșia saltele ori a întoarce mobilierul cu susul 
în jos, pretinzând că fac toate astea doar pentru a căuta averi ascunse, când 
de fapt ei doreau să distrugă. Victimele nu li se împotriveau mai mult decât 
ar fi făcut-o oile duse la tăiere. Înainte, acest lucru obișnuia să-l surprindă 
pe Raith. Ba chiar să-l dezguste. Însă acum înţelegea foarte bine. Căci în el 
nu mai rămăsese niciun pic din dorinţa de a lupta. 


Oamenii nu se împart doar în eroi și în lași. Sunt ambele lucruri și niciunul, 
totul depinde de cum stau lucrurile. Depinde de cine stă alături de ei sau de 
cine le stă împotrivă. Depinde de viaţa pe care au dus-o. De moartea pe 
care-o văd cum îi așteaptă. 


Stăteau toţi înșiruiți pe stradă, în genunchi. Unii erau împinși la pământ. 
Alţii erau îmbrânciţi. Alţii se alăturau șirului de bunăvoie, îngenunchind 
supuși. În afară de o palmă sau de un șut acolo unde era cazul pentru a-i 
face să se urnească, nu existau semne de violență. La urma urmei, un sclav 
bătut valorează mai puţin decât unul sănătos, iar dacă nu erau suficient de 
valoroși pentru a fi vânduți, de ce să te mai ostenești cu ei? 


Raith închise ochii. O, zei, se simţea sătul de toate. Atât de sătul încât de- 
abia dacă mai putea sta în picioare. Se gândi la chipul fratelui său, se gândi 
la chipul Skarei, însă nu și le putu aminti cum trebuie. Singurul chip care-i 


venea cu claritate în minte era al femeii aceleia care rămăsese holbându-se 
la ferma în flăcări, strigându-și copiii pe nume, cu glasul frânt de durerea 
pierderii lor. Simţi că îi dau lacrimile și căscă ochii brusc pentru a le alunga. 


Un vansterman cu un cercel din argint în nas trăgea după el o femeie ținând- 
o de subsuori și râzând întruna, deși râsul îi răsuna forțat, de parcă încerca 
să se convingă singur că ceea ce făcea el era amuzant. 


Thorn Bathu nu părea deloc în stare să râdă. Mușchii îi jucau pe sub pielea 
rasă a capului, cicatricele i se zăreau palide pe obraji, iar tendoanele îi 
stăteau încordate la mâna cu care strângea securea. 


— Majoritatea celor de aici de-abia dacă merită să fie luaţi sclavi, zise unul 
dintre războinici, un gettlander imens cu o falcă strâmbă, în timp ce 
împingea un bătrân pentru a-l face să îngenuncheze în capătul șirului. 


— Şi-atunci, ce să facem cu ei? zise altul. 
Vocea lui Thorn sună rece și nepăsătoare. 
— Eu mă gândesc să-i omorâm. 


Una dintre femei începu să suspine și să se roage, până când cineva îi 
închise gura c-o palmă. 


Ăsta era visul oricărui războinic. Să prăduiască un oraș mare. Să poată lua 
tot ce-i pofteşte inima. Să pășească ţanțoș precum cea mai de seamă 
persoană din lume pe străzile celor care îți râdeau în față pe timp de pace. 
Să faci tot ce-ţi pofteşte inima doar pentru că ai o sabie și ești îndeajuns de 
ticălos s-o foloseşti. 


Raith își simţea ochii umezi. Poate din cauza fumului sau poate din cauză 
că plângea. Se gândea din nou la acea fermă în flăcări. Se simţea zdrobit, de 
parcă și el ar fi fost îngropat alături de fratele său și abia mai putea să 
respire. I se părea că tot ce mai merita a fi salvat în el pierise odată cu Rakki 
sau rămăsese în urmă, alături de Skara. 


Se chinui să-și dezlege curelușa de la coif, apoi și-l scoase și îl aruncă jos, 
privindu-l cum se răsucește pe pietrele cubice ale străzii, zăngănind a gol. 
Se scărpină cu furie în părul lins, de-abia simțind usturimea. 


Aruncă o privire piezișă înspre șirul de oameni ce stăteau îngenuncheaţi în 
mijlocul străzii. Văzu un băiat cum își strângea pumnul în care adunase o 
mână de noroi din șanț. Văzu cum o lacrimă cade din vârful nasului unei 
femei. Auzi cum bătrânul gâfâie speriat. 


Cizmele lui Thorn scrâșniră când trecu pe lângă el. 


Thom nu se grăbea. Sau poate că-și făcea doar curaj. Ori poate că-i făcea 
plăcere să se afle aici. Lăsă să-i alunece ușor coada securii în palma 
asudată, până când ajunse s-o strângă de capătul lustruit de atâta folosinţă. 


Bătrânul tresări când ea se opri în spatele lui, ca un tăietor de lemne în faţa 
unei buturugi gata de spart în bucăți. 


Thorn își roti umerii, apoi își drese glasul, iar în final întoarse capul și 
scuipă pe jos. 


Apoi ridică securea. 


Iar Raith lăsă să-i scape un oftat prelung, care-l cutremură, și făcu un pas în 
faţă, așezându-se între Thorn și bătrân, privind-o pe femeie drept în ochi. 


Nu spuse nimic. Nu era sigur că poate scoate vreun cuvânt, căci își simţea 
gâtul prea iritat și inima prea grea. Așa că rămase pur și simplu în faţa ei. 


În tăcere. 

Războinicul cu falca strâmbă se apropie de el. 

— Mișcă-ţi fundul, prostule, înainte să te... 

Fără să-și ia ochii de la Raith, Thorn ridică un deget lung și zise: 


— Sst! 


Doar atât, dar se dovedi suficient ca bărbatul cel impunător să amuţească. 
Ea rămase privindu-l pe Raith, cu ochii ascunși de umbră, sclipind roșiatic 
în lumina produsă de brăţara elfilor. 


— Dă-te din calea mea! spuse ea. 
— Nu pot. 


Raith își desfăcu scutul de pe mână și-l lăsă să cadă, după care își aruncă și 
securea peste el. 


— Asta nu-i răzbunare. E doar crimă. 


Cicatricea de pe obrazul lui Thorn se mișcă atunci când ea vorbi cu furie, o 
furie aprigă, ce-o făcea să tremure: 


— N-o să-ţi mai spun încă o dată, băiete. 


Raith își desfăcu larg brațele, cu palmele spre ea. Işi simţea lacrimile 
curgându-i pe obraji, însă nu-i păsa. 


— Dacă ești pusă pe ucis, ai putea începe cu mine. Eu o merit mai mult decât 
ei. 


Inchise ochii și aşteptă. Nu se amăgea că asta compensa măcar a suta parte 
din tot ce făcuse de-a lungul vieţii. Insă nu mai putea sta deoparte, fără să 
facă nimic. 


Se auzi un pârâit, urmat de o durere ca o arsură în mijlocul feţei. 
Se împiedică de ceva și capul i se izbi de piatră. 
Lumea începu să se învârtă în jurul lui. Simţi gust de sare. 


Rămase întins pe jos o clipă, întrebându-se dacă sângerează în stradă, deși 
nu-i păsa nici cât negru sub unghie. 


Insă tot mai putea să respire, căci scotea bule de sânge pe o nară de fiecare 
dată când expira. Işi duse o mână amorţită la nas, simțindu-l de două ori 


mai mare decât în mod normal. Rupt, fără îndoială, judecând după durerea 
care îl săgetă când îl atinse. Gemu când se rostogoli pe o parte, apoi se 
sprijini într-un cot. 


Chipuri dure, chipuri pline de cicatrice, toate plutind în jurul său, privindu-l 
de sus. Bătrânul încă stătea în genunchi, iar buzele i se mișcau murmurând 
o rugăciune. Thorn încă stătea deasupra lui, cu securea în mână, în timp ce 
brăţara arunca sclipiri roșietice, ca de cărbune încins. După pata de sânge 
din fruntea ei, Raith își dădu seama că-l lovise cu capul în nas. 


— Pfui! mormăi el. 


Se strădui din toate puterile să se rostogolească încă o dată, în timp ce din 
nas îi picura sânge pe dosul palmei. Se ridică într-un genunchi și încercă să 
se salte în picioare, apoi întinse o mână în lateral, însă nu căzu. Ameţeala 
dispărea treptat, dar tot se mai clătina, însă în cele din urmă reuși să rămână 
drept. Apoi se așeză din nou între Thorn și bătrân. 


— Iată-ne din nou aici. 


Işi linse sângele de pe dinţi și-l scuipă, după care își desfăcu iar brațele, 
apoi închise ochii şi rămase acolo, în faţa ei. 


— Blestemat să fii de zei! o auzi pe Thorn șuierând. 
— E nebun? zise altcineva. 
— Omoară-l și gata! mârâi cel cu falca strâmbă. 


Altă pauză. O pauză ce păru că se prelungește la nesfârșit, iar Raith tresări 
și strânse pleoapele. Fiecare respiraţie chinuită suna ca un chiţăit bizar din 
cauza nasului rupt, însă nu se putea abține. 


Auzi un hârșâit ușor și îndrăzni să deschidă un ochi. Thorn își agăță securea 
în gaica de la centură și rămăsese în picioare în faţa lui, cu mâinile proptite 


în șolduri. Iar el o privea prostește, la rândul său. 


Deci încă nu-l omorâse. 


— Şi-acum ce facem? se răsti cel cu inel în nas. 
— Le dăm drumul, zise Thorn. 
— Așa, pur și simplu? 


Războinicul cu falca strâmbă împroșcă scuipat în toate părţile atunci când 
mârâi: 


— De ce-ar trebui să le dăm drumul? Ia zi, ei i-au dat drumul soţiei mele? 
Thorn întoarse capul pentru a-l privi în ochi. 


— Incă un cuvânt și tu ai să fii cel care va sta în genunchi în mijlocul străzii. 
Lăsaţi-i să plece. 


Şi-l smuci pe bătrân de guler, împingându-l de la spate pentru a-l îndemna 
să se întoarcă la casa lui. 


Raith își lăsă încet mâinile să cadă pe lângă corp, simţindu-și toată faţa 
umflată. 


Ceva lipicios îi lovi în obraz. Privi de jur împrejur și văzu că bărbatul cel 
masiv îl scuipase. 


— 'Ticălosule! Pe tine-ar trebui să te omorâm. 
Raith încuviință supus din cap în timp ce-și ștergea scuipatul de pe obraz. 


— Probabil că da. Însă nu pentru asta. 


Lacrimile tatălui pace 


Părintele Yarvi mergea cu pași mari în fruntea lor, iar toiagul elfilor care-l 
ucisese pe Yilling cel Strălucitor bocănea pe podeaua holului spaţios, 
stârnind ecouri. Pășea atât de ușor, încât Koll trebuia să alerge pentru a nu 
rămâne în urmă, în timp ce mantia zdrențăroasă a lui Skifr flutura în jurul 
armei elfilor pe care o ţinea lipită de trup, iar echipamentul purtat de Rulf și 
de războinicii săi zăngănea zgomotos. Mama Adwyn venea și ea greoaie la 
urmă, cu păru-i roșcat aranjat cândva cu grijă, crescut acum într-un ghem 
lipsit de formă. Tot trăgea de funia care i se freca de gât și-i rodea pielea. 


Pereţii holului erau decoraţi cu arme îndoite și pătate de rugină. Armele 
oştilor înfrânte de Marii Regi în ultimele sute de ani. Însă Marele Rege nu 
va ieși învingător și astăzi. Prin ferestrele înguste, Koll auzea zgomotul 
distrugerii Skekenhouse-ului. Simţea mirosul de ars. Simţea cum teama se 
răspândește ca o plagă. 


Lăsă capul în jos, încercând să nu-și imagineze ce se întâmplă acolo. 
Incercând să nu-și imagineze ce s-ar putea întâmpla aici, când Părintele 
Yarvi va ajunge în sfârșit faţă în faţă cu Bunica Wexen. 


— Dar dacă a fugit? întrebă Skifr din senin. 
— A rămas aici, spuse Yarvi. Bunica Wexen nu e omul care să fugă. 


În capătul holului se aflau uși înalte, din lemn închis la culoare, iar pe ele se 
vedeau sculptate scene din viaţa lui Bail Constructorul. Scene ce înfățișau 
cucerirea Throvenlandului. Cucerirea Yutmarkului. Scene care descriau 
cum se cățărase pe un morman de leșuri, pentru a cuceri întreaga Mare 


Sfărâmată. In orice altă zi, Koll ar fi admirat îndemânarea cu care fuseseră 
executate sculpturile, nu și cuceririle, însă astăzi nimeni nu se afla în 
dispoziţia necesară admirării sculpturilor în lemn. 


O duzină de gărzi blocau intrarea, bărbaţi în armuri, cu chipuri încruntate și 
sulițe pregătite. 


— Daţi-vă la o parte! zise Părintele Yarvi, în timp ce Rulf și războinicii săi se 
răspândeau pe hol, înconjurându-i. Spune-le tu, Mamă Adwyn! 


— Lăsaţi-i să treacă, vă implor! 


Adwyn reuși să vorbească, deși cuvintele păreau să o rănească mai mult 
decât funia. 


— Orașul s-a predat. Sângele vărsat acum e sânge irosit! 


Koll spera că o vor asculta. Dar se știe cu ce rămâi în cele din urmă: doar cu 
speranța. 


— Nu pot. 


Căpitanul gărzilor era un războinic de seamă, al cărui scut plin de ghinturi 
din argint avea pictat pe el șoimul Primei Preotese. 


— Bunica Wexen a poruncit ca aceste uși să rămână închise și am făcut un 
jurământ să-i respectăm porunca. 


— Jurămintele... murmură Koll. Nu aduc decât probleme. 


Skifr îl împinse într-o parte când trecu pe lângă el și ridică relicva elfilor în 
dreptul umărului. 


— Incălcaţi-vă jurământul sau veţi înfrunta moartea, spuse ea. 
— Vă rog! 


Mama Adwyn încercă să se strecoare în faţa lui Skifr, însă războinicul care- 
o ţinea de funie o trase înapoi. 


Căpitanul își ridică scutul, încercând să privească mândru pe deasupra 
ramei. 


— Nu mă tem de tine, vrăjitoareo! Eu... 


Arma lui Skifr lătră o singură dată, asurzitor în spaţiul acela îngust. O 
jumătate din scutul căpitanului dispăru și braţul îi zbură cât colo într-o 
vâlvătaie, care-l trânti la pământ pe omul de lângă el. lar căpitanul fu 
aruncat și izbit de ușă, de unde ricoșă și căzu cu faţa în jos. Un picior îi 
zvâcni pentru ultima oară și apoi rămase nemișcat, în timp ce sângele se 
împrăștia sub corpul fumegând. O pată însângerată se vedea și pe 
sculpturile măiestre de pe ușă. O bucăţică de metal căzu, sări, apoi se 
rostogoli într-un colţ. 


— Mai vrea cineva să-i rămână loial Bunicii Wexen? întrebă Yarvi. 


De parcă ar fi căzut brusc de acord, gărzile își aruncară imediat armele pe 
podea. 


— Slavă zeilor îndurători! șopti Mama Adwyn. 


Rulf păși prompt peste conducătorul mort, după care apucă mânerele de fier 
și se opinti trăgând de ele, însă fără efect. 


— Incuiate, mârâi el. 
Skifr ridică din nou relicva elfilor. 
— Am eu cheia. 


Rulf se aruncă la podea. Koll își astupă urechile cu palmele în timp ce arma 
scuipă foc, smulgând bucăţi de lemn din ușile minunat sculptate acolo unde 
se întâlneau una cu alta şi făcând așchiile să sară într-o jerbă de ţepi. Înainte 
ca ecoul să se stingă, Skifr păși înainte, apoi ridică cizma și izbi ușile 
distruse, deschizându-le. 


Chiar și pentru cineva care văzuse minunile din Strokom, Sala Şoaptelor era 
ameţitoare, toată numai piatră și sticlă făcute de elfi întinzându-se până 
departe. In apropierea lor se zărea un balcon în formă de inel aflat la o 


înălțime egală cu de cinci ori statura unui om, iar deasupra lui, un altul la 
aceeași distanță, urmat de încă unul. Totul era luminat de o sclipire 
nebunesc de puternică, întrucât în centrul acelei întinderi colosale ardea un 
foc imens. Un rug din cărţi, din hârtii și din pergamente înalt cât tumulul 
unui rege, a cărui dogoare îi usca pur și simplu lui Koll sudoarea de pe 
frunte. 


Statuile celor șase Zei Înalți se ridicau mult deasupra lor, cu flăcările 
sclipindu-le în ochii din granate. Alături, era o statuie și mai înaltă, ce-o 
reprezenta pe Zeița Unică, nici bărbat, nici femeie, care privea cu 
indiferență rece distrugerea din faţa ei. Câteva surori ce făceau parte dintre 
Preotese, îmbrăcate în robe cenușii, priveau îngrozite ușile distruse, în timp 
ce altele alimentau cu frenezie focul. Foi de hârtie pe jumătate arse pluteau 
în spaţiul gol de deasupra lor sau cădeau ușor înapoi la podea, precum 
frunzele toamna. 


— Opriţi-le! răcni Yarvi ca să acopere trosnetul puternic al flăcărilor. Puneţi- 
le zgărzi! Legaţi-le în lanţuri! Vom alege mai târziu pe cine să cruțăm și pe 
cine să dăm vina! 


Războinicii lui Rulf deja se strecurau printre ușile distruse, cu armurile și 
armele sclipind în lumina flăcărilor și uitându-se la preotese cu ochi 
nerăbdători. O fată rasă în cap era târâtă în timp ce dădea energic din 
picioare, plină de sânge pe dinţii încleștaţi. O ucenică la fel ca și Koll, care 
făcea doar ce i se poruncea. Koll își atinse urmele de rosături lăsate de 
zgarda pe care o purtase cu mult timp în urmă. 


Unii ar putea crede că un om care a suferit el însuși ca sclav n-ar trebui să 
se grăbească să-i facă sclavi pe alţii, însă Koll știa mai bine. La urma urmei, 
cu toții predăm lecţiile care ne-au fost predate. 


— Unde-i Bunica Wexen? mârâi Skifr împrăștiind scuipat printre buzele 
arse. 


— Sus! scheună o preoteasă chircită la pământ. La al doilea balcon! 


Nu mai rămăsese pic de loialitate în Skekenhouse, ci doar foc, distrugere și 
haos. 


Merseră până în capătul podelei întinse, apoi printr-un coridor îngust, unde 
plutea cenușa, învăluindu-i ca niște fulgi de zăpadă negri. Urcară o scară 
curbată, gâfâind în întuneric, răspândind ecouri în beznă. Trecură de o ușă, 
apoi de alta, după care pășiră într-o lumină orbitoare. 


Sprijinită de o balustradă din metal făcut de elfi, stătea o bătrână cu părul 
alb, tăiat scurt, îmbrăcată într-un veșmânt ce mătura podeaua. Avea alături 
un teanc înalt de cărţi, cu cotoare cu inscripții din aur, presărate cu 
nestemate. Tocmai ce înșfăcase un braţ de cărţi, pe care le azvârlise peste 
balustradă: ani lungi de muncă, decenii întregi de învățăminte, secole de 
înţelepciune mistuite de flăcări. Dar asta-i situaţia atunci când Mama 
Război își desface aripile. Sfâșie și distruge într-o clipită ceea ce-i ia soţului 
său, Tatăl Pace, vieţi întregi să creeze. 


— Bunică Wexen! strigă Yarvi. 
Ea încremeni, cu umerii căzuţi, apoi se întoarse încet spre ei. 


Femeia care condusese Marea Sfărâmată, care hotărâse soarta a mii de 
oameni, care făcuse războinici să tremure și învârtise pe degete regi, 
folosindu-i ca pe niște marionete, nu se ridica deloc la înălțimea așteptărilor 
lui Koll. Nu era un răufăcător care să chicotească malefic. Nu era răul 
întruchipat. Ci doar un chip matern, rotund și adânc ridat. O înfățișare de 
bătrână înţeleaptă. Prietenoasă. Nu purta însemne pompoase, care să-i arate 
importanţa. Avea doar un lanţ subțire la gât, de care erau agățate hârtii 
mâzgălite cu scris mărunt. Pilde, proverbe, datorii de plătit și porunci de 
urmat. 


Zâmbi. Nu părea deloc o pradă disperată, încolțită într-un ungher. Avea 
privirea unui mentor al cărui învățăcel răzvrătit a răspuns, în sfârșit, 
chemării. 


— Părinte Yarvi. 
Avea o voce adâncă, egală și calmă. 


— Bun venit în Skekenhouse! 


— Arzi cărți? 
Yarvi se apropie încet de fosta lui maestră. 
— Credeam că rolul unui preot este să păstreze cunoașterea. 


Bunica Wexen plescăi ușor. Dezamăgirea unui profesor plin de înțelepciune 
atunci când vede prostia făcută de un elev indisciplinat. 


— Ai ajuns să-mi dai lecţii despre ce trebuie și ce nu să facă o preoteasă, zise 
ea lăsând un ultim braţ de cărți să se prăbușească în gol de la balcon. N-o să 
te bucuri de înțelepciunea pe care am adunat-o. 


— Nici n-am nevoie, spuse el ridicând toiagul elfilor. Am ăsta. 

— Şi elfii l-au avut și uite unde-au ajuns. 

— Eu am învăţat din exemplul lor. Nu mai spun dintr-al tău. 

— Mă tem că n-ai învăţat nimic. 

— Lasă învățatul la o parte, mârâi Skifr. Vei sângera pentru sângele copiilor 
mei pe care l-ai vărsat, al copiilor și al copiilor copiilor mei, zise ea ridicând 
arma elfilor. Singurul meu regret e că n-ai să poţi sângera pe cât mi-aș dori. 


Bunica Wexen nici măcar nu tresări în fața Morţii. 


— Te înșeli amarnic dacă tu crezi că mâinile mele sunt murdare de sângele 
copiilor tăi, vrăjitoareo. Am auzit că ai fost văzută în Kalyiv și tare mă 
bucuram că ai dispărut din jurul Mării Sfărâmate, îndeplinindu-mi în sfârșit 
visul de-a scăpa de tine pentru totdeauna. 


— Minti întruna, preoteaso, mârâi Skifr, cu fruntea brobonită de sudoare. Ai 
trimis ucigași și tâlhari ca să-mi ia urma! 


Bunica Wexen oftă din rărunchi. 


— Așadar asta o spune hoaţa și ucigașa care linge tălpile prinţului 
minciunilor. 


Îi mută privirea de la Koll la Skifr şi, în sfârșit, la Yarvi. 


— Din clipa în care m-ai sărutat pe obraz, după ce ai luat testul, am știu că 
ești un șarpe. Ar fi trebuit să te zdrobesc chiar atunci, dar am ales să fiu 
îndurătoare. 


— Indurătoare? zise Yarvi, scoțând un râs ca un lătrat. Ai sperat că voi putea 
mușca pe alții pentru tine, nu pe tine. 


— Poate, rosti Bunica Wexen uitându-se cu dezgust la arma elfilor pe care o 
strângea Skifr în braţe. Dar nu mi-am închipuit niciodată că ai să recurgi la 
așa ceva. Să încalci cele mai sacre legi ale Preoţiei? Să riști soarta lumii 
pentru propriile ambiţii? 


— Ştii ce se spune: lasă-l pe Tatăl Pace să verse lacrimi din cauza metodelor. 
Mama Război surâde când vede rezultatele. 


— Știu ce se spune, dar locul acestor cuvinte e în gura ucigașilor, nu al 
preoților. Eşti o otravă. 


— Hai să nu ne prefacem că doar unul dintre noi stă în umbră, zise Părintele 
Yarvi, în ai cărui ochi se reflectau flăcările în timp ce se apropia de ea. Eu 
sunt otrava pe care ai amestecat-o în urzelile tale. Otrava pe care ai fiert-o 
când ai poruncit să-mi fie uciși tatăl și fratele. Otrava pe care nu ţi-ai 
închipuit niciodată că ai s-ajungi s-o bei tu însăți. 


Umerii Bunicii Wexen tresăriră ușor. 


— Am și eu regretele mele. Că puterea te părăsește în cele din urmă. Însă, 
într-un final, aroganţa lui Laithlin ne-ar fi împins pe toţi în braţele Mamei 
Război. Eu am încercat să ne păstrăm departe de stâncile ascuţite. Am 
încercat să aleg răul cel mai mic și binele suprem. Dar tu ai cerut haos în 
schimb. 


Prima dintre Preotese smulse o fâșie de hârtie ce fusese prinsă pe lanţul pe 
care-l purta la gât și-o azvârli spre Yarvi, iar hârtia pluti în jos, între ei. 


— Te blestem, trădătorule! 


Ridică braţul în a cărui palmă Koll văzu tatuate cercuri în interiorul altor 
cercuri de litere mărunte. 


— Te blestem în numele Zeiţei Unice și al celorlalți zei. 
Vocea îi răsună cu putere, reverberând în spaţiul imens al Sălii Şoaptelor. 


— Tot ce iubeşti să te trădeze! Tot ce-ai făcut să se transforme în 
putreziciune! Tot ce construieşti să se prăbușească! 


Insă Părintele Yarvi doar ridică din umeri. 


— Nimic nu contează mai puţin decât blestemele celor învinși. Dacă ai fi stat 
în mijlocul ruinelor interzise din Strokom, ai fi înţeles. Totul se prăbușește. 


Făcu brusc un pas în faţă și-o împinse pe Bunica Wexen cu mâna lui cea 
schiloadă. 


Ochii preotesei se măriră de uimire. Probabil că, oricât de înţelepţi suntem 
și oricât de larg s-ar deschide Ultima Poartă, trecerea pragului vine 
întotdeauna ca o surpriză. 


Ea scoase un scheunat ascuţit în timp ce se prăbușea peste balustradă. Urmă 
o bubuitură răsunătoare și un țipăt prelung de groază. 


Koll se repezi spre balustradă și înghiţi în sec când privi în gol. Focul încă 
ardea dedesubt, iar fumul se ridica în continuare în rotocoale, în timp ce 
căldura tremurătoare degajată de foc îl apăsa ca o greutate pe faţă. 
Atotputernica Primă Preoteasă zăcea cu mădularele rășchirate pe podea, cu 
corpul răsucit părând micuţ de la o asemenea înălțime. Totul se prăbușește. 
Mama Adwyn îngenunche alături de ea, apăsându-și palma peste gura 
murdară de sânge. 


— Și astfel mi-am îndeplinit jurământul. 


Părintele Yarvi își privi încruntat mâna schiloadă, de parcă nici lui nu i-ar fi 
venit să creadă ce făcuse. 


— Da, spuse Skifr aruncând arma elfilor cu un zăngănit pe podeaua 
balconului. Ne-am obținut amândoi răzbunarea. Cum te simţi? 


— Mă așteptam la mai mult. 
— Răzbunarea e un mod de-a ne agăța de ceea ce-am pierdut. 


Skifr se rezemă de perete și se lăsă să alunece până când ajunse să șadă pe 
jos, cu picioarele încrucișate. 


— Împingem uşor Ultima Poartă și, prin acea crăpătură, putem vedea 
chipurile celor morţi. Ne chinuim să înaintăm spre ea cu toată puterea, 
încălcăm orice regulă pentru a obţine ceea ce ne dorim, dar, atunci când îl 
obținem, ne dăm seama că n-am obţinut de fapt nimic. Doar suferinţă. 


— Trebuie să găsim ceva nou demn de obţinut, spuse Părintele Yarvi, apoi se 
sprijini cu mâna schiloadă de balustradă și se aplecă peste ea. Mamă 
Adwyn! 


Preoteasa cu păr roșu se săltă în picioare și ridică privirea, cu lacrimile 
sclipindu-i pe obraji. 


— Trimite șoimi către Yutmark și Ținuturile de Jos, strigă Yarvi. Trimite 
șoimi către preotesele Inglefoldului și ale insularilor. Trimite șoimi către 
orice preoteasă ce-a îngenuncheat în fața Bunicii Wexen. 


Mama Adwyn privi clipind des cadavrul stăpânei sale, apoi își ridică din 
nou privirea. Işi șterse lacrimile cu dosul palmei și lui Koll i se păru că 


revine încet-încet la realitate. Ce altă alegere avea la dispoziţie? Ce alegere 
îi mai rămăsese oricăruia dintre ei? 


— Cu ce mesaj? întrebă ea schițând o plecăciune. 


— Spune-le că trebuie să îngenuncheze în fața Bunicului Yarvi chiar acum. 


Ucigașul 


Morţii zăceau grămezi în faţa ușilor. Preoţi ai Zeiţei Unice, bănuia Raith 
după robele lor cu soarele cu șapte raze cusut pe ele, fiecare având capul 
despicat la spate. Sângele se scurgea de sub trupurile lor, lăsând în urmă 
șiroaie întunecate pe treptele din marmură albă, care se transformau apoi în 
roz din cauza burniţei ce cădea fără încetare. 


Poate că se așteptaseră la îndurare. Se știa că Cel Care Frânge Săbiile 
preferă să ia sclavi decât să lase cadavre în urmă. La urma urmei, de ce să 
ucizi ceea ce poţi vinde? Dar se părea că Gorm fusese pus azi pe distrugere. 


Raith trase aer pe nasul spart, apoi păși pe așchiile mari ce scrâșneau sub 
tălpi și intră pe ușile sfărâmate în impunătorul templu al Marelui Rege. 


Acoperișul era pe jumătate terminat, căpriori dezgoliți împungând parcă 
cerul decolorat, în timp ce ploaia păta podeaua din mozaic și ea doar pe 
jumătate terminată. În interior se înșirau bănci lungi, probabil ca să aibă pe 
ce să șadă și să se roage credincioșii, însă acum nu se afla niciun credincios 
acolo, ci doar războinicii Vansterlandului ce beau, râdeau și distrugeau. 


Unul se tolănise pe o bancă, cu cizmele sprijinite de o alta și cu o fâșie de 
material cusut cu fir de aur înfășurată în jurul umerilor ca o mantie. Stătea 
cu capul pe spate și cu limba scoasă pentru a prinde picăturile de ploaie. 
Raith trecu de el, apoi ajunse între impunătorii stâlpi, înalţi și subţiri ca 
trunchiurile de copaci, cu gâtul înțepenit de cât privise sculpturile lucrate cu 
măiestrie în piatră, ce se ridicau cu mult deasupra sa. 


Un trup zăcea întins pe masa din centrul acelei încăperi imense, acoperit cu 
o robă aurie cu roșu care se revărsa până pe podea, un trup ce ţinea o sabie 
incrustată cu nestemate între mâinile care se micșoraseră și se uscaseră de 
ajunseseră la dimensiunile unor gheare. Soryorm stătea alături de el, 
privindu-l încruntat. 


— E mic, zise purtătorul de steag, care părea că-și pierduse steagul pe-acolo, 
pe undeva. Pentru un Mare Rege. 


— El este? murmură Raith, privind incredul acel chip îngust. Cel mai mare 
dintre oameni, cel care ședea între zei și regi? 


Părea mai degrabă un neguţător de sclavi bătrân și scofâlcit decât 
conducătorul Mării Sfărâmate. 


— E mort de câteva zile. 


Soryom smulse sabia dintre mâinile lipsite de viață ale Marelui Rege, 
lăsând una dintre ele să cadă înapoi pe masă. Așeză sabia pe podea și scoase 
din buzunar o daltă cu intenţia de-a smulge piatra prețioasă din vârful 
mânerului. Apoi se opri. 


— Ai un ciocan? 
— N-am nimic la mine, spuse Raith și chiar vorbea serios. 


Impunătoarele ziduri care se zăreau în depărtare fuseseră pictate în roz, în 
albastru și în auriu, cu scene înfățișând femei înaripate, al căror rost el, 
unul, chiar nu-l înțelegea, mai ales că pentru ele se muncise zile și 
săptămâni întregi. Războinicii lui Gorm chicoteau în timp ce-și exersau 
îndemânarea aruncându-și securile și smulgând bucăţi de tencuială care 
zăceau împrăștiate pe podea. Bărbaţi alături de care râsese și Raith până nu 
demult, uitându-se împreună cum ardeau fermele de lângă graniţă. Și care 
acum de-abia dacă se deranjau să-i mai arunce vreo privire. 


In partea din spate a templului se afla un postament din marmură, iar pe 
acesta era așezat un imens bloc din piatră neagră. Grom-gil-Gorm stătea 
sprijinit cu pumnii pe el și privea încruntat spre o fereastră acoperită de 


cioburi din sticlă colorată, potrivite în așa fel încât să alcătuiască o scenă: o 
siluetă care avea soarele în spate și care îi întindea ceva unui bărbat cu 
barbă. 


— Minunat, murmură Raith, admirând modul în care Soarele Mamă se 
răsfrângea prin sticlă și arunca cele mai ciudate culori pe podea, pe blocul 
de piatră, pe lumânări și pe cupa din aur plină cu vin care se afla pe el. 


— Imi amintesc de vremurile când singurele lucruri care-ţi plăceau cu 
adevărat erau sângele și gloria, zise Gorm privindu-l pieziș. 


Raith nu putea să-l contrazică. 

— Bănuiesc că oamenii se pot schimba, regele meu. 

— Mai rar în bine. Ce-ai păţit la faţă? 

— I-am spus unei femei ce nu trebuia. 

— Contraargumentul ei este impresionant. 

— Cam așa ceva. 

Raith tresări când își atinse cu un deget nasul ce încă zvâcnea. 
— Thorn Bathu știe cum să-și impună punctul de vedere. 

— Ha! Nu poţi spune că n-ai fost avertizat în privinţa ei. 

— Mă tem că nu mă învăţ niciodată minte, regele meu. 


— Linia dintre îndrăzneală și prostie e greu de găsit chiar și pentru cei mai 
înţelepţi dintre oameni, spuse Gorm jucându-se gânditor cu unul dintre 
mânerele atârnate la gât, iar Raith se întrebă cărui războinic îi aparținuse. 
Am tot studiat fereastra asta în căutarea unui înţeles al poveștii pe care o 
spune, însă nu l-am găsit. 


— Bănuiesc că Zeița Unică îi oferă jilțul Marelui Rege. 


— Ai dreptate! spuse Gorm pocnind din degete. Dar totul nu e decât o 
minciună frumoasă. L-am întâlnit odată pe cel care a sculptat acel jilț și n-a 
fost zeu, ci un sclav cu respirație împuţită din Sagenmark. Nu l-am 
considerat niciodată un mare meșter și nu mi-am schimbat părerea. Prea 
grăbit. Cred că am să pun să mi se sculpteze unul nou. 


— Unul nou, regele meu? întrebă Raith ridicând o sprânceană. 


— Curând voi fi încoronat în Sala Şoaptelor ca noul Mare Rege peste 
întreaga Mare Sfărâmată, zise Gorm privindu-l din nou pieziș, cu gura 
strâmbată într-un mic surâs poznaș. Niciun bărbat n-a mai avut parte de 
asemenea dușmani de seamă ca mine. Cei trei fraţi, Uthrik, Odem și Uthil. 
Şireata Regină Laithlin. Yilling cel Strălucitor. Bunica Wexen. Marele Rege 
în persoană. Şi i-am învins pe toți. Prin rezistenţă, șiretenie și noroc de arme 
bune. Cu ajutorul șanselor oferite de Mama Război și al trădării Părintelui 
Yarvi. 


— Războinicul adevărat e cel care la sfârșit încă mai răsuflă atunci când 
corbii se ospătează. Regele suprem e cel care privește cum ard hoiturile 
vrăjmașilor săi. 


Cât de goale i se păreau acum aceste cuvinte lui Raith, însă Gorm zâmbi 
auzindu-le. Oamenii zâmbesc întotdeauna când își aud repetate propriile 
lecţii. 


— Da, Raith, chiar așa! Poate că fratele tău era cel care vorbea mai mult, 
însă tu ai fost întotdeauna cel mai deștept. Cel care a înţeles totul! La fel 
cum ai spus și tu, Skara va fi invidiată de toată lumea ca regină și-mi va 
administra averea cu dibăcie, va aduce pe lume copii sănătoși și va rosti 
ceea ce trebuie pentru a-mi face prieteni noi peste mări și ţări. Cum s-a 
dovedit în cele din urmă, ai fost inspirat că n-ai ucis-o. 


Pe Raith îl durură încheieturile atunci când își încordă pumnul. 
— Chiar crezi asta, regele meu? 


Glasul mai că i se frânse, căci gelozia aproape că-l copleșise, simțindu-se 
totodată teribil de nedreptăţit, însă Gorm își închipui că lacrimile lui nu erau 


decât lacrimi de recunoștință. 
— Chiar cred și... te iert. 


Cel Care Frânge Săbiile surâse de parcă iertarea sa era cel mai de preț dar 
pe care-l putea obține cineva, iar Raith trebuia să fie din cale afară de 
mulţumit că o obținuse. 


— Mamei Scaer îi plac lucrurile care nu se schimbă prea des. Însă mie îmi 
plac oamenii la fel ca mine, nu sclavii lipsiţi de iniţiativă. Un servitor cu 
adevărat loial trebuie ca uneori să-și protejeze stăpânul de luarea unor 
decizii pripite. 


— Zeii te-au binecuvântat cu adevărat, regele meu, și ţi-au oferit mai mult 
decât poate visa cineva. 


Mai mult decât ar putea merita cineva, adăugă în sinea lui. Mai ales așa 
ceva. Raith rămase privind fix chipul acela surâzător, brăzdat de cicatricele 
lăsate de sutele de lupte și luminat ca un curcubeu de razele ce străbăteau 
sticla colorată a ferestrei. Chipul omului pe care odinioară îl admirase. 
Chipul celui care-l transformase în ceea ce era acum. 


Un ucigaș. 

Înșfăcă de pe altar cupa din aur. 

— Permite-mi să ridic cupa în cinstea victoriei tale! 

Şi înclină carafa, făcând vinul să se verse și să se împrăștie ca niște picături 
de sânge pe postamentul din marmură. Apoi sorbi gura de vin pe care 


paharnicul trebuie s-o înghită pentru a se încredința că băutura e sigură 
pentru buze mai fine decât ale sale. 


In spatele lor se auzi un bubuit puternic, apoi răcnete furioase, care-l făcură 
pe Gorm să se răsucească. Suficient pentru ca Raith să-și strecoare două 
degete în săculeț și prindă sticluţa rece între ele. 


Trupul scofâlcit al Marelui Rege fusese trântit de pe masă funerară și zăcea 
acum pe podea, iar doi dintre războinicii lui Gorm se luptau pentru giulgiul 


din catifea, sfâșiind veșmântul fin în timp ce trăgeau de el ca niște câini ce 
se luptă pentru un os. 


— Există un anumit înţeles în toate astea, murmură Gorm privind trupul gol 
al celui care condusese Marea Sfărâmată, acum rășchirat și lipsit de 
demnitate pe podeaua încă neterminată a templului. Dar se vor compune 
multe cântece despre cele ce s-au întâmplat azi. 


— Se va cânta despre căderea orașelor și despre moartea regilor, spuse Raith 
îngenunchind și oferindu-i cupa stăpânului său. 


La fel cum obișnuia s-o facă după fiecare duel sau bătălie. După fiecare 
victorie. După fiecare fermă incendiată. După fiecare crimă lipsită de 
însemnătate. 


— Un toast în onoarea noului Mare Rege! strigă el. Care va bea din cupa 
înaintaşilor! 


— 'Ţi-am simţit lipsa, Raith. 


Gorm surâse din nou întinzând mâna spre cupă, la fel cum făcuse și Skara 
când își potrivea armura, însă de data asta Raith nu mai ezită. 


— Am fost lipsit de generozitate cu tine și putem vedea cu toții ce păţesc 
regii lipsiţi de generozitate. Ar trebui să te întorci la mine și să-mi duci din 
nou sabia și cupa. 

Şi Grom-gil-Gorm duse cupa la buze. 

Raith trase adânc aer în piept și-i dădu drumul apoi, scoțând un oftat. 

— Asta-i tot ce mi-am dorit. 

— Pfui! se strâmbă Cel Care Frânge Săbiile. Vinul ăsta are o aromă ciudată. 


— Totul are o aromă ciudată aici. 


— Prea adevărat. 


Gorm miji ochii privindu-l pe Raith peste marginea cupei și mai luă o gură 
de vin. 


— Te-ai schimbat destul de mult. Timpul petrecut alături de viitoarea mea 
regină te-a învăţat multe despre înțelegere și răbdare. 


— Regina Skara m-a făcut să văd lucrurile altfel, regele meu. Ar trebui să-i 
spun că am renunţat s-o mai slujesc pentru a mă întoarce la locul meu de 
drept. Așa s-ar cuveni. 


— Aşa s-ar cuveni? Aproape că pot spune că ai învăţat ce e umorul! 


Gorm își goli cupa și-o aruncă zăngănind înapoi pe altar, ștergându-și 
picăturile căzute în barbă. 


— Du-te la regină, atunci! Ar trebui să fi tras la mal deja. La urma urmei, 
mâine-dimineaţă ne vom căsători. Mă gândesc că s-ar putea să-i pară rău 
că-și va pierde câinele de pază favorit. 


Şi Cel Care Frânge Săbiile întinse mâna pentru a-l scărpina viguros pe 
Raith pe cap. 


— Insă eu mă bucur că mi l-am căpătat înapoi. 


— Nici măcar pe jumătate la fel de mult pe cât se bucură câinele, regele meu, 
spuse Raith înclinându-se adânc. 


Apoi se întoarse și cobori de pe postament cu pasul său cam împleticit, 
salutându-l cu un semn din cap pe Soryom, care tocmai se apropia din 
direcția opusă cu mânerul zgâriat al sabiei Marelui Rege. 


— Să dăm foc acestui loc, regele meu? îl auzi Raith pe purtătorul de steag 
întrebând. 


— De ce să dăm foc la ceva pe care-l putem folosi? spuse Gorm. Câteva 
lovituri de daltă și vom schimba aceste statui grotești în Mama Război, și, 
în același timp, vom ridica un templu măreț în cinstea sa! Un dar potrivit 
pentru cea care i-a oferit fiului său favorit întreaga Mare Sfărâmată... 


Raith ieși zâmbind în noapte. Pentru prima oară, simțea că nu mai are 
niciun regret. 


Cea mai fericită zi 


Skara își privea imaginea reflectată de oglindă. 


Își aduse aminte de momentul în care făcuse același lucru când venise 
pentru prima dată în Thorlby, în urmă cu o sută de ani parcă, după ce 
părăsise ruinele fumegânde ale palatului bunicului său. Acum aproape că 
nici n-o mai recunoaștea pe fata cu aspect firav care fusese odată. Şi poate 
că nici pe femeia cu trăsături ascuţite care devenise acum. O femeie cu 
privirea sfidătoare și cu o linie a gurii ce-i trăda îndârjirea, care părea mai 
mult decât hotărâtă să-și folosească pumnalul de la centura incrustată cu 
nestemate. 


Își răsuci în jurul încheieturii brăţara a cărei piatră roșie scânteia în lumina 
slabă, cea pe care o purtase în vremuri imemoriale însuși Bail 
Constructorul. Își aduse aminte de momentul în care i-o dăruise bunicul său 
și se gândi la cât de mândru ar fi fost el s-o vadă acum, imaginându-și 
surâsul lui plin de mândrie, apoi tresări când îi răsări în minte trupul lui 
prăbușit în foc și se văzu nevoită să-și stăpânească obișnuitul val de greață, 
după care închise ochii și încercă să-și liniștească bătăile năvalnice ale 
inimii. 


Încercase să se convingă că atunci când va vedea cadavrul lui Yilling cel 
Strălucitor se va simți în sfârșit eliberată. Sclava îi potrivi cu atenţie lanţul 
din mânere de sabie în jurul gâtului, lanţul de care curând va atârna și cheia 
Marii Regine, și Skara îi simţi greutatea rece pe umerii goi, o greutate ce 
părea sporită de lucrurile făcute și de alegerile luate până atunci. 


În loc să alunge fantoma Mamei Kyre şi pe cea a Regelui Fynn, ea adăugase 
și povara celei a lui Yilling cel Strălucitor şi a Companionilor săi. În loc să 
se elibereze de atingerea rece a degetelor sale din întunecimea Pădurii, se 
trezise înlănţuită de strânsoarea lui mortală pe câmpiile din fața Fortăreţei 
lui Bail. 


Mama Owd avusese dreptate. Cu cât alergi mai tare ca să scapi de trecut, cu 
atât acesta te prinde mai repede din urmă. Tot ce poţi face e să te întorci cu 
faţa spre el și să-l înfrunţi. Să-l primești cu braţele deschise. Și să încerci să- 
ți întâmpini viitorul mai pregătit ca oricând. 


Se auzi un bubuit puternic în ușă și Skara trase adânc aer în piept, după care 
deschise ochii. 


— Intră. 


Jenner cel Albastru se văzuse nevoit să preia locul tatălui ei în cadrul 
ceremoniei, căci părea cel mai în măsură să o facă, din moment ce era cea 
mai apropiată persoană de ea acum, cumva o rudă de sânge. Simţi că i se 
face rău când văzu legătura sacră din pânză ce atârna pe umărul lui. 
Legătura ce urma să-i fie înfășurată în jurul mâinii strânse pe cea a lui 
Gorm, pentru a-i uni pe vecie. 


Bătrânul pirat veni lângă ea- trăsăturile lui asprite de vreme părând și mai 
aspre în oglindă—, apoi încuviinţă din cap. 


— Chiar arăţi ca o Mare Regină. Cum te simţi? 

— De parcă aș fi gata să vomit. 

— Am auzit că exact așa trebuie să se simtă o fată în ziua nunţii sale. 
— Totul e pregătit? 


Dacă sperase ca toți invitaţii să fie măturaţi de-o inundație și purtaţi până în 
valurile mării, urma să fie dezamăgită crunt. 


— Nici nu-ţi imaginezi! Regina Laithlin a adus cu ea mile întregi de ţesături 
fine, iar Sala Șoaptelor e acum decorată cu flori de toamnă și podeaua, 


presărată cu frunze ruginii. Statuii Zeiţei Unice i-a fost retezat capul și 
curând își va pierde și trupul, așa că Zeii cei Înalți își vor recăpăta curând 
locul de drept. Orice s-ar spune despre Bunicul Yarvi, este totuși un om care 
rezolvă orice sarcină care i se încredințează. 


Skara oftă cu zgomot. 
— Acum e Bunicul Yarvi. 
— O mulțime de oameni au avansat în ultimul timp. 


— Căţărându-se pe un morman de cadavre, spuse ea potrivindu-și mai bine 
în jurul gâtului lanțul din mânere de sabie, în centrul cărora se afla 
diamantul lui Yilling cel Strălucitor, ce-i sclipea pe piept. lar al meu e mai 
înalt decât al tuturor. 


Jennner de-abia dacă o asculta. 


— A sosit lume de pe tot cuprinsul Mării Sfărâmate. Din Gettland, din 
Trovenland și din Vansterland. Din Inglefold, din Ținuturile de Jos și din 
Insule. Shendi și banyai și alţii care doar zeii sau mai știu eu cine cunosc de 
unde se trag. Am văzut chiar și emisari sosiți din Catalia, porniţi la drum să 
vorbească în faţa Marelui Rege și descoperind acum că un altul i-a luat 
locul pe tron. 


— Ce zic oamenii? 


— Au rămas urme adânci, mai ales în rândurile celor ce tind să ia totul prea 
în tragic, dar majoritatea sunt bucuroși că Mama Război și-a strâns în sfârșit 
aripile, iar Tatăl Pace surâde din nou. Sunt mulţi care-l urăsc pe Gorm, sunt 
și mai mulţi cei care n-au încredere în Yarvi, dar dragostea pentru tine pare 
că înfrânge orice rezistenţă. 


— Pentru mine? 
— Faima ta s-a răspândit până departe! Regina-războinică, cea care a luptat 


pentru pământurile ei atunci când nimeni nu mai era în stare s-o facă. 
Femeia care l-a doborât la pământ pe Yilling cel Strălucitor, dar care i-a 


oferit și sprijin în clipele de pe urmă. Măreţie și îndurare, mână în mână, așa 
am auzit. Ashenleer s-a întors. 


Skara privea imaginea din oglindă. Nu-și aducea aminte să-i fi oferit vreun 
sprijin lui Yilling. Își aducea aminte doar de acel săculeț plin cu hârtiuţe. 
Simţi iar un val de greață și își apăsă pântecul cu mâna, întrebându-se dacă 
și Ashenleer fusese chinuită de dureri de stomac. 


— Adevărul și cântecele rareori se potrivesc, nu-i așa? murmură ea. 


— Nici măcar dacă sunt rostite în aceeași încăpere, însă nu pentru depănarea 
adevărului sunt tocmiţi barzii. 


Jenner cel Albastru tăcu câteva clipe, apoi îi mai aruncă o privire scurtă pe 
sub sprâncene. 


— Eşti sigură că vrei s-o faci? 


Era tare, tare departe de-a fi sigură, însă n-avea nevoie ca și îndoielile lui să 
se adune peste ale sale. 


— Am stabilit deja o înţelegere. Nu mai pot să dau înapoi nici dacă aș vrea. 


— Dar vrei să mergi până la capăt? Poate că există pe lumea asta și oameni 
mai răi decât Cel Care Frânge Săbiile, dar cred că am ajuns să te cunosc, 
regina mea. Dacă ai putea alege pe cineva, mă îndoiesc că pe el l-ai alege ca 
soț... 


Skara înghiţi în sec. Fata care fusese înainte ca focul să mistuie palatul 
bunicului său și-ar fi dorit să mai fi avut și o altă alegere la dispoziţie. La fel 
ar fi făcut și fata care se cuibărise la pieptul lui Raith în întuneric. Însă 
acum nu mai era o simplă fată. 


Işi ridică bărbia și își privi sfătuitorul prin fantele înguste ale ochilor, 
străduindu-se să pară sigură pe sine. 


— Atunci nu mă cunoști atât de bine pe cât crezi, Jenner cel Albastru. Grom- 
gil-Gorm va fi înscăunat ca Mare Rege astăzi. E cel mai faimos războinic 
din jurul Mării Sfărâmate. O alianţă între Vansterland și Throvenland ne va 


face mai puternici, ne va face popoarele mai puternice și nimeni nu va mai 
îndrăzni vreodată să aducă focul în Yaletoft la ceas de noapte! 


Işi dădu seama că începuse să strige, așa că se strădui să-și tempereze 
vocea. Se forță să-și amuţească inima și capul să vorbească în locul 
acesteia. 


— Gorm e soţul pe care l-aș alege. Soţul pe care mi l-am ales. 
Jenner cel Albastru își coborâse ochii și se uita acum ţintă la cizme. 
— N-am avut niciodată intenţia de-a te face să te îndoiești de tine însăți... 


— Știu ce-ai vrut să zici, zise Skara punându-i cu blândeţe o mână pe umăr și 
făcându-l să-și ridice din nou privirea, care o întâlni pe-a sa, un pic 
înlăcrimată acum. Ai fost alături de mine atunci când nimeni n-a făcut-o și 
știu că încă îmi ești alături. Şi mă rog să-mi fii mereu alături. Dar asta-i 
datoria mea, pe care vreau s-o îndeplinesc. 


Nici nu putea să facă altfel, oricât de mult ar fi durut-o. 


Jenner cel Albastru îi zâmbi, acel zâmbet al său care-i atăta dinţii lipsă, un 
zâmbet pe care ea ajunsese chiar să-l iubească. Chipul lui bătut de vreme se 
încreţi și se lumină de bucurie. 


— Atunci hai să te căsătorim. 


Se întoarseră amândoi odată atunci când ușa se izbi de perete. Mama Owd 
rămăsese holbându-se în prag, îmbrăcată cu o rochie un pic cam lungă și 
cumva încurcând-o la mers, gâfâind din greu și cu fruntea acoperită de 
broboane de sudoare. Nu era nevoie să fii vreun mare învăţat ca să-ţi dai 
seama că aducea cu ea vești din cale afară de importante. 


— Spune mai repede, se răsti Skara la ea, simțind cum că i se face iar greață. 


— Regina mea... zise Mama Owd înghițind în sec și privind-o pe Skara cu 
ochi mari. Grom-gil-Gorm e mort. 


Schimbând lumea 


— Ştiu că a fost mâna ta! mârâi Mama Scaer, a cărei furie umpluse Sala 
Şoaptelor până în tavan, reverberând atât de sălbatic, încât îl făcu pe Koll 
să-și îndese capul între umeri. A ta sau a târfuliței tale... 


— Dacă vorbeşti despre Regina Skara, să știi că nu-i nici a mea, nici 
târfuliță. 


Surâsul Bunicului Yarvi părea la fel de afectat de furia lui Scaer pe cât 
părea piatra elfilor atunci când era lovită de săgeți. 


— Dacă ai fi fost sigură că sunt responsabil, ai fi adus cu tine și dovezi, dar 
știu că n-ai niciuna pentru că n-am nimic de-a face cu asta. 


Scaer deschise gura, însă Yarvi îi tăie avântul: 

— Vorbim despre Grom-gil-Gorm, Cel Care Frânge Săbiile și Care Lasă 
Copiii Orfani! Obișnuia să se laude că nimeni n-are mai mulți dușmani 
decât el! Fiecare mâner de pe lanţul ăla al lui atârnat la gât avea în spate pe 
cineva domic de răzbunare. 

— Şi, la urma urmei... 

Koll își desfăcu braţele și încercă să pară cel mai sincer om din lume. 


— Câteodată... oamenii mor pur și simplu. 


Mama Scaer îi aruncă o privire ucigătoare. 


— Oh, categoric vor muri oameni din cauza asta, vă promit! 


Gărzile lui Yarvi se foiră neliniștite, cu feţele ascunse în spatele unor măști 
aurite, dar cu armele elfilor la vedere, gata de luptă. Oamenii care vâsliseră 
pe Vântul din Sud spre Strokom se îmbolnăviseră. Trei dintre ei muriseră 
deja. Se părea că, fără pilulele magice ale lui Skifr, ruinele acelea erau la fel 
de periculoase pe cât se spunea. De acum încolo, nimeni nu avea să se mai 
aventureze acolo pentru a scoate relicve, însă Bunicul Yarvi găsise destui 
oameni dispuși să poarte acele arme periculoase. Căci, în definitv, în 
momentul în care le primeau, deveneau mai puternici decât orice războinic 
lăudat vreodată de cântecele barzilor. 


— Chiar n-ai altceva mai bun de făcut, Mamă Scaer, decât să arunci cu 
amenințări goale în ucenicul meu? spuse Bunicul Yarvi ridicând nepăsător 
din umeri. Gorm a murit fără a lăsa în urmă vreun moștenitor. Vansterlandul 
ar putea cădea pradă haosului, fiecare războinic arzând de dorinţa de-a se 
dovedi cel mai puternic dintre toţi. Datoria ta e să păstrezi ordinea și să te 
asiguri că un nou rege va fi ales fără prea multă vărsare de sânge. 


— Oh, voi găsi eu un nou rege, mormări ea privindu-l pe Yarvi cu asprime. 
Apoi voi scurma peste tot după adevăr și atunci va sosi și momentul 
răfuielii. 


Îndreptă un deget lung și ascuţit ca o gheară spre statuile Zeilor Înalți. 
— Zeii văd totul! Şi sunt mereu pregătiţi să judece! 
Yarvi se încruntă auzind-o. 


— Din ce știu eu, ei nu se grăbesc prea tare să judece pe cineva. Scurmă 
după orice adevăr dorești, dar deocamdată nu va mai fi niciun alt Mare 
Rege. Ultimul nu ne-a adus decât sânge, iar Marea Sfărâmată are nevoie de 
timp ca să se vindece, rosti el ducându-și la piept fără prea tragere de inimă 
mâna cea schiloadă. De acum încolo, puterea va rămâne în mâinile 
Preoţimii, iar Tatălui Pace i se va oferi în sfârșit o șansă. 


Mama Scaer scoase un șuierat plin de dezgust. 


— Nici măcar Bunica Wexen nu credea că se va putea ridica atât se sus. 
— Totul e pentru binele suprem, nu pentru mine. 
— Asta spun toți tiranii! 


— Dacă-mi dispreţuiești metodele, poate că ar trebui să renunţi la acea armă 
a elfilor pe care-o tot porţi după tine, nu? Ori poate nu e chiar atât de rea pe 
cât te temeai la început? 


— Uneori trebuie să lupţi împotriva unui rău cu alt rău, zise Scaer privind în 
direcția gărzilor lui Yarvi și ducându-și mâna la relicva pe care-o purta 
mereu sub haină. Şi asta-i lecţia pe care ai predat-o lumii întregi. 


Yarvi se încruntă și mai tare. 


— Ar trebui să arăţi mai mult respect, Mamă Scaer. Mai mult față de funcţia 
de Bunic al Preoțimii, dacă nu faţă de cel care o deţine. 


— lată tot respectul pe care-l am față de tine. 

Şi scuipă pe podea, chiar la picioarele lui. 

— Încă nu mi-am spus ultimul cuvânt. 

Şi se îndepărtă furioasă, călcând apăsat pe podeaua Sălii Şoaptelor. 


— Ce păcat, zise Yarvi ștergând calm scuipatul cu pantoful. Și tocmai când 
deveniserăm prieteni așa de-apropiaţi. In fine! 


Şi se întoarse către Koll, cu un început de zâmbet răutăcios în colțul gurii. 
— Dușmanii sunt preţul succesului, nu? 


— Așa am auzit, Părinte Yarvi, spuse Koll, după care se corectă imediat: 
lartă-mă, Bunicule Yarvi. 


— Chiar așa. Hai cu mine. 


Deși Soarele Mamă urcase sus pe cer și strălucea cu putere, de dimineaţă 
plouase mult și printre pietrele cenușii ale Skekenhouse-ului erau băltoace 
de apă. Toate focurile fuseseră stinse, însă în aer încă se mai simţea miros 
de ars. Omorurile încetaseră, însă violența parcă plutea încă în aer. 
Strigătele vânzătorilor păreau cumva înăbușite, iar ochii tuturor priveau în 
jos. Chiar și lătratul unui câine în depărtare suna cumva temător. Poate că 
Mama Război își strânsese în sfârșit aripile, dar Tatăl Pace încă era departe 
de-a se instala comod pe aceste meleaguri. 


O mulţime de oameni cu atitudini umile se adunaseră la umbra lungă a 
Turnului Preoteselor. Oameni veniţi probabil ca să ceară eliberarea vreunui 
prizonier sau vreo favoare. Îngenuncheaseră pe piatra udă și se chirciră 
când Bunicul Yarvi trecu pe lângă ei fără să-i bage în seamă, apoi îi 
mulțumiră fericiţi pentru eliberarea orașului de shendi. 


Niciunul nu aminti de faptul că, în primul rând, el fusese cel care le oferise 
orașul shendilor. Cel puţin nu în faţă. 


— Oamenii obișnuiau să-și plece capul în faţa ta, murmură Koll. Sau să se 
încline dacă își doreau ceva. Acum îngenunchează. 


— Singurul lucru pe care se cuvine să-l facă e să îngenuncheze în fața 
Bunicului Preoţimii, murmură Yarvi, răsplătind eforturile lor servile cu o 
fluturare generoasă a mâinii sale schiloade. 


— Aşa-i, dar ei îngenunchează în faţa lui sau în fața armelor elfilor pe care le 
poartă gărzile sale? 


— Ceea ce contează e că îngenunchează. 

— Oare frica şi respectul sunt unul și același lucru? 

— Sigur că nu, spuse Yarvi pornind mai departe și lăsându-și gărzile să 
împrăștie mulțimea rămasă în urmă. Respectul se risipește repede pe timp 


de furtună. Teama are rădăcini înfipte mult mai adânc. 


Echipe de sclavi se cățărau printre ruine, opintindu-se sub bicele mereu la 
pândă ale celor care aveau cheile de la lanţuri și muncind din greu pentru a 


reda orașului strălucirea dinainte de atac. Koll nu se îndoia că unii dintre ei 
se bucuraseră cândva de favorurile oferite de Bunica Wexen. lar acum 
descopereau că, cu cât te cațări mai sus, cu atât căderea e mai abruptă. 


Koll ajunsese să se întrebe dacă ei chiar schimbaseră lumea, din moment ce 
atâta sânge fusese vărsat pentru asta. Alți oameni, purtând aceleași zgărzi, 
probabil, în timp ce alţii păstrau cheile de la lanţuri, însă viața rămăsese 
aceeași. Întrebările rămăseseră aceleași, la fel și răspunsurile. 


— Eşti neobișnuit de tăcut, spuse Bunicul Yarvi în timp ce se îndreptau spre 
docuri. 


— Câteodată te străduiești atât de mult să obţii un lucru, încât atunci când l- 
ai obținut nici nu mai știi ce să faci cu el. 


— Rareori victoria se simte la final ca o victorie, zise Yarvi aruncându-i o 
privire piezișă și părând, ca de obicei, că-i poate citi lui Koll chiar și cele 
mai ascunse gânduri. Asta-i tot? 


— Mai e ceva ce... ei bine... mă deranjează. 


De fapt, făcuse o adevărată gaură în mintea lui Koll încă din ziua în care se 
petrecuse. 


— N-ai fost niciodată omul care să-și ţină grijile doar pentru el. 


Koll își răsuci gâtul și simţi zăngănitul liniștitor al greutăților mamei sale pe 
sub cămașă. 


— Mama mi-a spus mereu că sinceritatea e cea mai bună pavăză a cuiva. 


— Excelent sfat, așa cum au fost mereu sfaturile mamei tale. Fii sincer, 
atunci. 


— Bunica Wexen... zise el curățându-și cu atenţie unghia unui deget. A spus 
că nu ea a trimis oameni să-i omoare familia lui Skifr. 


Yarvi îl privi pe Koll curios. Părea că priveşte totul de la o mare depărtare 
de când devenise Bunic al Preoţimii. 


— O minciună. Ca și cea conform căreia ar fi existat un trădător în cadrul 
alianței noastre. Bunica Wexen știa cum să semene discordie printre 
vrăjmașii săi. lar acum o face și de dincolo de Ultima Poartă. 


— Probabil... 


Koll își apăsă vârfurile degetelor arătătoare atât de tare unul de celălalt încât 
i se albiră. Fiecare cuvânt i se părea un efort. 


— Întreabă cine are de câștigat, așa mi-ai spus mereu. 


Bunicul Yarvi se opri brusc și Koll auzi și gărzile oprindu-se la fel de brusc. 
Le putea vedea umbrele lungindu-se către el pe pietrele cubice ale 
pavajului, purtând cu ele armele elfilor încredințate de Yarvi. 


— Şi cine are de câștigat? 


— Tu, zise răgușit Koll fără a-și lua privirea de la degete, după care adăugă 
grăbit: Sau noi. Gettlandul. Noi toţi. Fără acel incendiu, Skifr n-ar fi venit 
cu noi în nord. Fără Skifr, n-ar fi avut loc nicio călătorie spre Strokom. Fără 
călătoria spre Strokom, n-am fi avut nicio armă de-a elfilor. Fără armele 
elfilor, n-am fi obținut victoria de la Fortăreaţa lui Bail. Fără victoria de la 
Fortăreaţa lui Bail... 


Greutatea mâinii schiloade a Părintelui Yarvi pe umărul său îi opri 
bălmăjelile. 


— Viitorul e un tărâm învăluit în ceaţă. Chiar crezi că aș fi putut plănui toate 
astea? 


— Probabil... 


— Atunci mă flatezi și mă insulţi în același timp. Am considerat mereu că 
puterea presupune să ai mereu un umăr în umbră. Dar nu amândoi, Koll. 
Skifr era prietena noastră. Chiar crezi că aș fi putut trimite pe cineva ca s-o 
omoare? Ca să-i ardă copiii? 


Privindu-l drept în ochii deschiși la culoare, Koll se întrebă dacă ar exista 
pe lumea asta un lucru pe care ce Primul dintre Preoţi să nu fie în stare să-l 


facă. Dar nu deţinea mai multe dovezi decât Mama Scaer, iar șanse de 
reușită avea chiar mai puţine. Işi dădu silinţa să afișeze un zâmbet firav și 
clătină din cap. 


— Sigur că nu. Doar că... gândul ăsta nu mi-a dat pace, atâta tot. 
Părintele Yarvi deja se pregătea să încheie discuţia. 


— Ei, să știi că nu poţi cădea prea ușor pradă îndoielilor dacă îmi vei lua 
locul ca Preot al Gettlandului, spuse el oarecum nepăsător, de parcă ar fi 
fost un dresor ce-i aruncă un os câinelui întruchipat de Koll, care porni după 
el precum un căţeluș ascultător. 


— Eu? zise el cu glas piţigăiat ca al unei fetițe, grăbindu-se în urma lui 
Yarvi. Preotul Gettlandului? 


— Ai aceeași vârstă pe care am avut-o eu atunci când am preluat toiagul 
Mamei Gundring. Ştiu că nu prea ai încredere în forțele tale, însă eu am 
încredere în tine. A sosit momentul să dai testul, să-ţi depui jurământul și să 
devii preot. Vei sta alături de Jilţul Negru, vei deveni Părintele Koll și 
dreptul tău din naștere vor fi plantele, cărțile și cuvintele rostite cu iscusință 
de preot. 


Tot ce-și dorise vreodată. Respect, autoritate și talent, puse la treabă. 
Părintele Koll. Cel mai capabil bărbat care-ar fi putut să devină vreodată. 
Dar de ce oare acest gând îl umplea de teamă? 


La docuri domnea o mare agitație. Oamenii se târguiau, contrazicându-se și 
amenințând în șase limbi pe care le cunoștea Koll și în cel puţin alte șase pe 
care nu le cunoștea. Corăbiile se legănau la cheiuri, încurcându-se unele pe 
celelalte, sosind sau plecând, în timp ce vâslele se loveau sau se frecau 
unele de altele. 


Multe dintre ele părăseau Skekenhouse-ul ca urmare a morţii subite a lui 
Gorm, moarte ce crease prea multe suspiciuni și neînţelegeri. Shendii deja 
dispăruseră încărcaţi cu prăzi, mormăind nemulțumiți din cauză că 
obținuseră doar o parte din ce li se promisese. Throvenmanii se întorceau 
acasă pentru a-și reconstrui fermele distruse odată cu orașele și cu întreaga 


ţară. Fără legătura creată de faima lui Gorm, vanstermanii deja se împărțeau 
în facţiuni, alergând grăbiţi să-și pună la adăpost ce era al lor sau porniţi să 
pună mâna pe ce nu era al lor, înainte ca iarna să încătușeze nordul încă o 
dată. 


— O mulţime de oameni părăsesc orașul, spuse Koll. 

— Cam așa ceva. 

Părintele Yarvi scoase un mormăit satisfăcut în timp ce urmărea agitația. 
— Dar, în același timp, alţii sosesc în oraș. 


Începuseră deja să apară negustorese cu priviri agere, venite tocmai din 
Gettland, servitoare ale Reginei de Aur sosite să perceapă dări corăbiilor ce 
urmau să treacă prin istmuri. Cei ce compuneau rugăciunile deja se 
străduiau din greu s-o alunge pe Zeița Unică, începând în schimb să cânte 
pe la fiecare colț de stradă din Skekenhouse cântecele nenumăraţilor zei ai 
lor. Şi în fiecare zi soseau din cei mai mulţi războinici, tocmiţi de Bunicul 
Yarvi de pe tot cuprinsul Mării Sfărâmate, purtând șoimul alb al Preoţimii 
proaspăt pictat pe scuturi. 


— Aduc cu ei și o mulțime de săbii, murmură Koll. 


— Într-adevăr. Trebuie să facem în așa fel încât Tatăl Pace să mai surâdă o 
vreme. 


— Dar de când surâde Tatăl Pace atunci când vede săbii? 


— Doar jumătate de război se poartă cu arme, Koll, însă, în același timp, 
doar jumătate de pace este câștigată cu pluguri, spuse Yarvi proptindu-și 
palma strâmbă pe mânerul sabiei sale curbate, pe care încă o mai purta la 
brâu. O sabie ţinută de mâna care poate fi o unealtă potrivită. 


Koll se uita la un grup de războinici cu priviri aspre care tocmai ce treceau 
pe lângă ei, purtându-și armele cu aceeași mândrie cu care o soţie proaspăt 
căsătorită își poartă cheia la gât. 


— Cine hotărăște ale cui mâini sunt cele potrivite? 


— Noi. Noi suntem cei care trebuie să hotărască. Este de datoria celui 
puternic să lase deoparte copilăriile și să aleagă răul cel mai mic. Altminteri 
lumea va cădea din nou pradă haosului. Sper că nu mai ai nicio îndoială, 
Koll. 


— Indoieli? 
Pe toţi zeii, parcă era alcătuit doar din îndoieli. 


— Nu, nu, nu. Nu! își drese Koll glasul. Poate. Ştiu cât de multe îţi datorez. 
Doar că... nu vreau să te dezamăgesc. 


— Am nevoie de tine alături de mine, Koll. I-am promis tatălui tău că te voi 
elibera și te-am eliberat. I-am promis mamei tale că voi avea grijă de tine și 
am avut. 


Apoi vocea îi scăzu, transformându-se aproape într-o șoaptă: 
— Şi eu am îndoielile mele... ajută-mă să aleg ceea ce trebuie. 


In glasul lui se simţea o slăbiciune pe care Koll n-o mai auzise înainte și la 
care nici nu se așteptase vreodată. Ba chiar aproape o disperare. 


— Rulf s-a întors în Thorlby pentru a fi aproape de soţia sa. Am nevoie de 
cineva de încredere. De cineva care să-mi aducă aminte că pot face bine. Nu 
că pot alege mereu binele suprem, ci pur și simplu... binele. Te rog. Ajută- 
mă să stau în lumină. 


— Am atâtea de învăţat... bălmăji Koll, însă oricât de mult s-ar fi zvârcolit, 
nu exista cale de scăpare. 


— Vei învăţa lucrând. La fel cum am făcut și eu. La fel cum trebuie să 
procedeze orice om, spuse Yarvi pocnind din degete. Lasă deoparte testul. 


— Să-l las deoparte? zise Koll, clipind des. 


— Eu sunt Bunicul Preoţimii, cine m-ar refuza? Ţi-ai putea depune 
jurământul chiar acun. Poţi să îngenunchezi aici drept cioplitorul în lemn 
Koll și să te ridici în picioare drept Părintele Koll, Preotul Gettlandului! 


Nu și-ar fi imaginat că va îngenunchea pe un chei uitat de lume, însă Koll 
știuse dintotdeauna că acest moment va sosi. Visase la el, se umflase în 
pene de mândrie, învățase pe dinafară toate cuvintele. 


Îngenunche șovăind, simțind cum îi tremură picioarele, Koll, cioplitorul în 
lemn, udându-se până la piele prin pantalonii subțiri. Bunicul Yarvi stătea 
impunător în faţa sa, surâzând. Nu era nevoie să pară ameninţător. Gărzile 
lipsite de chipuri ce zăboveau în spatele lui o făceau în locul său. 


Koll nu trebuia decât să rostească acele cuvinte ca să devină preot. Nu doar 
Fratele Koll, ci Părintele Koll. Cel care urma să stea alături de regi și să 
schimbe lumea. Să devină cel mai bun bărbat care-ar fi putut deveni, așa 
cum își dorise mama sa întotdeauna. Să nu mai fie niciodată un venetic. Un 
om slab. Să nu aibă niciodată o soţie, iar singura familie să-i fie Preoţimea. 
Să părăsească lumina și să aibă tot timpul un umăr în întuneric. Cel puţin 
unul. 


Tot ce trebuia să facă era să rostească acele cuvinte și apoi să se ridice. 


Un vot 


În centrul casei pe care Skara o luase pentru ea însăși se afla o curte căzută 
în paragină. Fusese năpădită de buruieni și sufocată de iederă, deși se vedea 
că odată cineva se îngrijise de ea, căci florile târzii încă mai înfloreau și 
răspândeau un miros dulceag și puternic, acoperind aproape cu totul zidul 
pe care bătea soarele. 


Chiar dacă frunzele cădeau la pământ și vremea se răcea, Skarei îi plăcea 
foarte mult să șadă acolo, pe o bancă acoperită de licheni. Îi aducea aminte 
de grădina cu ziduri înalte din spatele Pădurii, acolo unde Mama Kyre o 
învățase numele tuturor ierburilor. Numai că aici nu se găsea niciun fel de 
ierburi. lar Mama Kyre murise deja de ceva timp. 


— Atmosfera din Skekenhouse e... 
— Otrăvitoare, termină Mama Owd în locul ei. 


Ca de obicei, preoteasa ei rostea cuvântul potrivit. Cetăţenii erau stăpâniţi 
cu toții de un sentiment de teamă amestecată cu ranchiună. Membrii fostei 
alianţe se repeziseră unii la gâtul celorlalți. Războinicii Bunicului Yarvi se 
găseau peste tot, purtând pictaţi pe veșminte obișnuiții porumbei ai Tatălui 
Pace, deși degetele lor mereu pregătite se aflau mai tot timpul aproape de 
uneltele Mamei Război. 


— E momentul cel mai potrivit să pornim spre 'Throvenland, spuse Skara. 
Avem foarte multe de făcut acolo. 


— Corăbiile sunt aproape gata, regina mea, zise Jenner cel Albastru. Aveam 
de gând să-i ofer o vâslă și lui Raith... 


Skara îl privi aspru. 
— Ţi-a cerut el una? 


— El nu e omul care să ceară. Dar am auzit că nu s-a prea înţeles cu Thorn 
Bathu și nu e ca și cum i-ar mai putea purta sabia lui Gorm... 


— Raith a făcut o alegere, se răsti Skara, însă apoi reuși să se stăpânească. 
Nu poate veni cu noi. 


Jenner clipi nedumerit când o auzi. 


— Dar... a luptat pentru tine în istmuri. Mi-a salvat viaţa în Fortăreaţa lui 
Bail. I-am spus că vom avea întotdeauna un loc pentru el... 


— N-ar fi trebuit să-i spui asta. Nu depinde de mine ca tu să-ţi ţii 
promisiunile. 


O duru pe ea să vadă cât de mult îl dor pe el aceste vorbe. 


— Firește, regina mea, murmură el, după care se îndepărtă cu pași ţepeni, 
lăsând-o pe Skara singură, doar cu preoteasa. 


Bătea un vânt rece, care învolbura frunzele, făcându-le să se urmărească 
una pe alta pe pietrele străvechi. O pasăre ciripea undeva în iedera uscată. 
Mama Owd își drese glasul. 


— Regina mea, trebuie să-ţi pun o întrebare. ți curge sânge în mod regulat? 


Skara simţi cum inima începe să-i bată năvalnic și cum faţa începe să-i 
ardă, așa că își lăsă privirea în pământ. 


— Regina mea? 


— Nu. 


— Şi... asta ar putea fi... cauza pentru care șovăi să-i oferi o vâslă 
purtătorului de sabie al Regelui Gorm? 


Poate că reușise să-l păcălească pe Jenner cel Albastru, însă Mama Owd 
nimerise drept la ţintă. Problema cu sfătuitorii prea isteți e că reușesc să 
vadă printre minciunile tale la fel de ușor ca și printre ale dușmanilor tăi. 


— Se numește Raith, murmură Skara. Îi poţi folosi măcar numele. 

— Cel Care Răspândește Sămânţa te-a binecuvântat, spuse încet preoteasa. 
— M-a blestemat. 

Deși Skara știa prea bine cine trebuie învinovăţit pentru această situație. 


— Când te îndoiești că vei apuca ziua de mâine, ajungi să nu-ți mai faci griji 
prea mari pentru viitor. 


— Nimeni nu poate da dovadă de înţelepciune de fiecare dată, regina mea. 
Ce-ai de gând să faci în continuare? 


Skara își prinse capul în mâini. 
— Zeii să m-ajute, căci n-am nicio idee. 
Mama Owd se lăsă în genunchi în faţa ei. 


— Ai putea păstra copilul. Am putea chiar păstra secretul față de ceilalți. Dar 
riscăm foarte mult. Ai putea să-ţi riști chiar și poziţia proaspăt dobândită. 


— Sau? zise Skara întâlnindu-i privirea. 
— Am putea face sângele să-ţi curgă din nou. Există metode. 
Skara își simţi limba cleioasă când vorbi. 


— Există riscuri și în această situație? 


— Câteva, spuse Mama Owd lipsită de expresie. Dar eu nu mi-aș face griji 
prea mari din cauza lor. 


Skar își duse palma la pântec. Nu simţea nicio diferență. Nu se simţea mai 
rău decât de obicei. Nu simţea nimic crescând înlăuntrul ei. Când se gândea 
la faptul că va pierde ce se afla înlăuntrul ei, nu simţea decât o mare ușurare 
și doar o umbră vagă de vinovăţie, nimic mai mult. 


Deja începea să se obișnuiască să-și strunească regretele. 
— Vreau să dispară, șopti ea. 
Mama Owd o apucă de mâini cu blândeţe. 


— Când ne vom întoarce în Throvenland, mă voi ocupa eu de toate. Nu te 
mai gândi la asta. Ai destule lucruri pe cap. Lasă totul în grija mea. 


Skara trebui să-și înghită lacrimile. Infruntase ameninţări, furia altora, chiar 
și Moartea, toate cu ochii uscați, însă puţină bunătate din partea cuiva o 
făcea să-și dorească să plângă. 


— Îţi mulţumesc, șopti ea. 
— Ce imagine mișcătoare! 


Mama Owd se ridică brusc în picioare și se răsuci imediat când Bunicul 
Yarvi păși în mica lor grădină. 


Încă purta haina lui simplă. Iar la brâu avea aceeași sabie. Încă mai avea cu 
el toiagul elfilor, deși transmitea un cu totul alt mesaj de când îl ucisese pe 
Yilling cel Strălucitor. Dar la gât îi atârna lanţul pe care înainte obișnuia să-l 
poarte Bunica Wexen, de care acum își agățase propriile hârtii foșnitoare, cu 
inscripţii noi pe ele. Şi chipul i se schimbase. În ochi avea o strălucire 
amară, pe care Skara nu o mai zărise înainte. Poate că afișase o mască 
lipsită de îndurare de când se mutase în Turnul Preoţimii. Sau poate că, din 
moment ce nu mai avea nevoie de ea, o dăduse la o parte pe cea care sugera 
o fire ceva mai blândă. 


De prea multe ori, după ce înfrângem un vrăjmaș pe care l-am urât din tot 
sufletul, în loc să lăsăm totul în urmă și să o luăm de la capăt, ajungem să-i 
luăm locul și să devenim exact ca el. 


— Chiar și pietricica tocită ce-mi ţine loc de inimă se simte încălzită atunci 
când vede o asemenea apropiere între o regină și preoteasa ei, zise Yarvi cu 
un zâmbet fără pic de căldură. Ești o femeie care inspiră credință, Regină 
Skara. 


— Nimic magic, să știi. 


Se ridică și ea în picioare, își netezi cu atenţie partea din faţă a rochiei, apoi 
își trecu palmele peste obraji, nelăsând nimic să răzbată la suprafaţă, așa 
cum o învățase să procedeze Mama Kyre. Avea senzaţia că în următoarele 
clipe va trebui să-și reamintească toate lecţiile pe care i le predase Mama 
Kyre. 


— Incerc să-i tratez pe oameni așa cum mi-ar plăcea și mie să fiu tratată. Cei 
puternici nu trebuie să fie mereu lipsiți de îndurare, Bunicule Yarvi. Ei 
trebuie să fie și generoși. Trebuie să arate și milă în același timp. 


Primul dintre Preoţi surâse de parcă asculta cuvintele unui copil inocent. 


— Ce sentimente înălțătoare, regina mea. Am auzit că vei pleca în curând 
spre 'Throvenland. Vreau să vorbesc mai întâi cu tine. 


— Să ne urezi noroc de vreme bună, onorate Bunic Yarvi? spuse Mama Owd 
încrucișându-și braţele la piept și privindu-l drept în ochi. Sau chestiuni 
legate de conducere? 


— Chestiuni ce-ar trebui discutate doar între patru ochi, zise el. Lasă-ne 
singuri! 


Owd îi aruncă o privire întrebătoare Skarei, însă aceasta încuviință din cap 
cu discreţie. Unele lucruri trebuie înfruntate de una singură. 


— Voi fi dincolo, spuse Mama Owd, ieşind pe ușă. Dacă ai nevoie de mine 
pentru orice. 


— Nu vom avea nevoie de nimic! 


Ochii deschişi la culoare ai Primului dintre Preoţi se aţintiră asupra Skarei, 
reci ca zăpada proaspăt așternută. Ochii unui om care știe că a câștigat 
dinainte ca jocul să înceapă. 


— Cum l-ai otrăvit pe Grom-gil-Gorm? 
Skara ridică din sprâncene. 


— De ce l-aș fi otrăvit? Mi-ar fi fost mult mai de folos dacă ar fi rămas de 
această parte a Ultimei Porţi. Cel care a avut cel mai mult de câștigat de pe 
urma morţii lui ai fost tu. 


— Nu orice uneltire îmi aparține. Dar recunosc că zarurile au căzut cum nu 
se poate mai bine pentru mine. 


— Un om norocos e mult mai periculos decât unul șiret, nu-i așa, Bunicule 
Yarvi? 


— Atunci poţi să tremuri, îi vezi pe amândoi în același timp, zise el zâmbind 
din nou, însă de data aceasta, zâmbetul său sugera un fel de foame ce-i dădu 
reginei fiori pe șira spinării. E adevărat că lucrurile s-au schimbat de când 
am negociat ultima oară, printre tumulii de lângă Fortăreaţa lui Bail. Totul e 
mult mai... simplu. Nu mai e nevoie să vorbim despre alianţe, despre 
compromisuri sau despre voturi. 


Nu-ţi poţi învinge temerile decât înfruntându-le, obișnuia să-i spună bunicul 
ei. Ascunde-te de ele și ele te vor învinge. Skara încercă să adopte o poziţie 
mai demnă, așa cum o făcuse atunci când înfruntase Moartea. 


— Uthil şi Gorm au trecut amândoi prin Ultima Poartă, rosti ea. Acum nu 
mai există decât un singur vot, iar acela... 


— E-al meu! lătră Yarvi, deschizând ochii foarte larg. Nici nu-ţi poţi da 
seama cât de reconfortant este să poţi vorbi cu cineva care vede drept în 
inima lucrurilor, așa că nu te voi insulta luând-o pe ocolite. Te vei căsători 
cu Regele Druin. 


Skara se pregătise pentru multe situaţii, însă un asemenea lucru nici măcar 
nu-i trecuse prin cap. 


— Regele Druin n-are decât trei ani. 


— Atunci îţi dai seama că va fi un soţ mult mai puţin pretenţios decât ar fi 
fost Cel Care Frânge Săbiile. Lumea s-a schimbat, regina mea. Şi mi se pare 
că acum 'Throvenlandul... 


Yarvi ridică mâna schiloadă în sus și-o răsuci de câteva ori. 


— Nu prea mai servește la nimic, continuă el, apoi reuși cumva să scoată un 
pocnet ascuţit cu acel ciot de deget al său. Trebuie să facă parte din Gettland 
de-acum încolo, deși sunt de părere că ar fi cel mai bine ca mama să 
continue să poarte cheia de la trezorerie. 


— Şi eu? întrebă Skara încercând să-și păstreze vocea calmă, deși inima 
începuse să-i galopeze cu furie. 


— Regina mea, tu arăţi minunat oricum ai fi îmbrăcată. 
Şi Bunicul Yarvi se răsuci în direcţia ușii. 
— Nu! 


Nici ei nu-i venea să creadă cât de sigură pe ea fusese când rostise acest 
cuvânt. Un calm ciudat pusese stăpânire pe ea. Calmul pe care-l simţea Bail 
Constructorul de fiecare dată înainte de începerea unei bătălii, probabil. 
Poate că nu era ea o războinică adevărată, însă acesta era câmpul ei de luptă 
și se simţea pregătită. 


— Nu? repetă Yarvi întorcându-se din nou cu fața la ea, de data asta fără 
urmă de zâmbet. Am venit să-ţi spun cum vor sta lucrurile, nu să-ţi cer o 
părere, dar probabil că te-am supraestimat... 


— Nu, spuse ea din nou, căci știa că armele ei vor fi cuvintele. Tatăl meu a 
murit pentru 'Throvenland. Bunicul meu a murit pentru Throvenland. Eu am 
renunțat la tot pentru Throvenland. Cât timp voi trăi, nu voi lăsa să fie 
sfâşiat de lupi în bucăţi ca un hoit. 


Primul dintre Preoţi făcu un pas spre ea, cu chipul supt încordat de furie. 


— Nici să nu te gândești să mă înfrunţi, pribeagă zdrenţăroasă ce ești! mârâi 
el bătându-se în piept cu degetul chircit de la mâna schiloadă. Nici n-ai idee 
câte sacrificii am făcut și cât am suferit! Nici n-ai idee prin câte focuri am 
trecut! N-ai nici aur, nici oameni, nici săbii... 


— Doar jumătate de război se poartă cu arme. 


Mama Kyre îi spunea mereu că un zâmbet nu te costă nimic, așa că Skara 
afișă cel mai dulce zâmbet de care simţea în stare în timp ce scoase la iveală 
o mică fâșie de hârtie, pe care o ţinea împăturită între două degete, și i-o 
întinse. 


— Un dar pentru tine, Bunicule Yarvi, spuse ea. De la Yilling cel Strălucitor. 


Probabil că pe tot cuprinsul Mării Sfărâmate nu mai exista un om la fel de 
șiret ca el, însă Skara învățase cum să citească o expresie, așa că reuși să-i 
surprindă tresărirea slabă a ochiului și își dădu seama că şoapta finală a lui 
Yilling de pe câmpul de bătălie din faţa Fortăreţei lui Bail fusese adevărată. 


— Recunosc fără să mă feresc că sunt o pribeagă zdrențăroasă, spuse ea când 
Bunicul Yarvi îi smulse hârtia dintre degete. Mi s-a spus că temerile mele 
își au sălașul în stomac. Dar s-ar zice că m-am mai liniștit în ultimele luni. 
Recunoști scrisul? 


El își ridică privirea, cu fălcile strânse. 


— Mă gândeam eu că da. Acum mi se pare că Mama Kyre a fost cu adevărat 
prevăzătoare atunci când m-a învăţat să citesc. 


Yarvi tresări șocat când o auzi. 


— Răspândind taina scrisului în afara lumii Preoţimii, n-a făcut nici pe 
departe ceea ce se cuvine. 


— Oh, Mama Kyre era în stare să facă mai mult decât se cuvenea atunci 
când soarta Throvenlandului era în balanţă. 


După care își înăspri vocea, căci trebuia să se arate puternică. 
— Şi la fel pot proceda și eu. 


Părintele Yarvi mototoli bucata de hârtie în pumnu-i tremurător, însă 
zâmbetul Skarei se lărgi și mai mult. 


— Oricum, îl poţi păstra pentru tine, zise ea. Yilling mi-a dat un săculeţ plin. 
De-a lungul Mării Sfărâmate se află șapte oameni, fiecare purtând acest 
mesaj. N-ai să știi niciodată care sunt aceştia. Nici unde se află. Dar, dacă 
mi se întâmplă ceva, cum ar fi, de pildă, să mă împiedic într-o noapte și să 
cad prin Ultima Poartă, așa cum a păţit viitorul meu soţ, mesajele acestea 
vor fi trimise şi se va răspândi pe fiecare coastă a Mării Sfărâmate 
povestea... 


Se aplecă mai aproape de el și murmură: 
— Că Părintele Yarvi a fost trădătorul din interiorul alianţei noastre. 
— Nimeni n-o va crede, spuse el, însă pălise deja. 


— Un mesaj va ajunge în cele din urmă și la Maestrul Hunnan și la 
războinicii Gettlandului, un mesaj care le va spune că tu ai fost cel care l-a 
trădat pe preaiubitul lor Rege Uthil. 


— Nu mi-e frică de Hunnan, spuse el, însă mâna care strângea toiagul 
începuse să-i tremure. 


— Un mesaj va ajunge la mama ta, Regina de Aur a Gettlandului, spunându-i 
că propriul fiu i-a vândut orașul dușmanilor. 


— Mama nu se va întoarce niciodată împotriva mea, zise el, însă ochii deja i 
se umeziseră. 


— Un mesaj va ajunge și la Thorn Bathu, al cărei soţ, Brand, a fost ucis în 
atacul pe care tu l-ai provocat. 


Vocea Skarei era rece ca gheaţa și înceată, și de neoprit precum mareea. 


— Dar probabil că ea este mult mai iertătoare decât pare. Tu o cunoști mai 
bine decât mine. 


Așa cum un băț care este îndoit din ce în ce mai mult în cele din urmă 
cedează și se rupe, Bunicul Yarvi scoase un fel de icnet și puterea păru că-l 
părăsește dintr-odată. Se dădu în spate clătinându-se, după care se împiedică 
de banca din piatră și se prăbuși pe ea, toiagul elfilor căzându-i zângănind 
la pământ în timp ce cu mâna sănătoasă căuta să se agaţe de ceva pentru a-și 
recăpăta echilibrul. Își îndreptă apoi spatele și se uită cu ochi umezi și mari 
la Skara. Privind prin ea, de fapt, de parcă vedea fantomele mult prea 
îndepărtate. 


— Am crezut... că l-aş putea momi pe Yilling cel Strălucitor, șopti el. Am 
crezut că l-aş putea ademeni cu mici secrete, ca apoi să-l prind în capcană 
cu ajutorul unei minciuni gogonate. Dar eu am fost cel care a căzut în 
capcană în istmuri. 


O lacrimă i se rostogoli din ochii strălucitori, lăsând o dâră pe obrazul slab. 


— Alianţa se clătina. Hotărârea Regelui Uthil începea să se năruie. Mama 
începea să vadă profit în pace. Eu nu mai puteam avea încredere în Gorm și 
în Scaer, zise el strângându-și într-un pumn diform mâna stângă. Însă 
făcusem un jurământ. Un jurământ de soare și un jurământ de lună. Jurasem 
că mă voi răzbuna pe ucigașii tatălui meu. Așa că nici nu putea fi vorba de 
pace. 


Clipi prostește, cu lacrimile rostogolindu-i-se pe fața palidă, și Skara își 
dădu seama, poate pentru prima oară, cât de tânăr era. Doar cu câţiva ani 
mai în vârstă decât ea. 


— Așa că i-am spus lui Yilling cel Strălucitor să atace orașul 'Thorlby, șopti 
el. Un act atât de revoltător, încât să nu mai existe cale de întoarcere. l-am 
spus când și cum. N-am vrut ca Brand să moară. Zeii îmi sunt martori că n- 
am vrut, însă... 


Inghiţi în sec, respiraţia hârâindu-i în gâtlej, în timp ce umerii îi căzuseră și 
capul i se aplecă, parcă împovărat de o greutate ce părea să-l zdrobească. 


— O sută de alegeri făcute, de fiecare dată alegând binele suprem și răul cel 
mai mic. O mie de pași făcuţi în anumite direcţii și fiecare la fel de necesar 
ca și celălalt dinainte. 


Rămase privind pierdut la toiagul căzut pe pietre, cu gura strâmbată de 
dezgust. 


— Şi oare cum de m-au purtat până aici? 


Acum Skara nu mai simţea niciun pic de ură pentru el, ci doar compătimire. 
Era îngropată până la gât în propriile ei regrete, știa că n-avea cum să-l 
pedepsească mai aspru decât s-ar fi putut pedepsi el însuși. Ba chiar nu-l 
putea pedepsi în niciun fel. Avea prea mare nevoie de el. 


Ingenunche în faţa lui, făcându-și lanţul din mânere de la gât să zornăie, și-i 
luă fața brăzdată de lacrimi în mâini. Venise momentul să-și arate 
compasiunea. Generozitatea. Indurarea. 


— Ascultă-mă cu atenţie! 


Şi-i scutură capul pentru a-l face să-și îndrepte privirea spre ea, ca să-i 
întâlnească ochii. 


— Nimic nu e pierdut. Nimic nu e distrus. Înţeleg. Ştiu care e greutatea 
puterii și nu te judec. Dar trebuie să trecem împreună peste asta. 


— La fel cum un sclav e înlănţuit de stăpâna sa? murmură el. 
— La fel cum aliaţii sunt legaţi unul de celălalt. 


li șterse lacrimile cu vârfurile degetelor mari. Acum trebuia să-și arate 
șiretenia și să stabilească o înţelegere de care să fie mândră până și Regina 
de Aur în persoană. 


— Eu voi fi Regina Throvenlandului nu numai de fapt, ci și de drept. Nu voi 
îngenunchea în faţa nimănui și mă voi bucura de sprijinul nemijlocit al 
Preoţimii. Eu voi fi cea care va lua toate deciziile pentru poporul meu. Eu 
îmi voi alege soţul la momentul potrivit. Istmurile aparțin atât 


Throvenlandului, cât și Yutmarkului. Jumătate din taxele încasate de mama 
ta de la corăbiile care trec prin ele vor ajunge în trezoreria mea. 


— Ea nu va fi... 
Skara îi scutură din nou faţa, de data asta ceva mai aspru. 


— Un cuvânt potrivit retează toate piedicile, doar știi prea bine. 
Throvenlandul a avut cel mai mult de suferit de pe urma războiului tău. Am 
nevoie de aur ca să reconstruiesc ce-a ars Yilling cel Strălucitor. De argint 
ca să-mi tocmesc propriii războinicii și propriii aliaţi. După care tu vei 
rămâne Bunicul Preoţimii și secretele tale vor fi la fel de în siguranţă în 
mâinile mele ca și în ale tale. 


Se aplecă și mai mult și îi ridică toiagul de jos, după care i-l oferi. 


— Eşti preot, deși te-ai aflat de partea Mamei Război. Am avut parte de prea 
mult sânge vărsat. Cineva trebuie să fie de partea Tatălui Pace. 


El își încleștă degetele pe toiagul din metal făcut de elfi, cu gura strâmbată 
de supărare. 


— Deci vom dansa ţinându-te de mână, croindu-ţi un viitor strălucitor, și 
vom menţine balanța puterii asupra Mării Sfărâmate între noi. 


— Ne-am putea distruge reciproc, dar la ce bun? Dacă Bunica Wexen m-a 
învăţat o lecţie, aceea a fost că ești un dușman cumplit. Aș prefera să-ți fiu 
aliat, spuse Skara ridicându-se în picioare, după care adăugă, privindu-l de 
sus: 

— Ai putea avea nevoie și tu de unul. Eu, una, știu că voi avea. 

Ochii deschişi la culoare ai Primului dintre Preoţi erau din nou uscați. 


— Cu greu s-ar putea spune că aș avea de ales, nu-i așa? 


— Nici nu-ţi poţi da seama cât de reconfortant este să poți vorbi cu cineva 
care vede drept în inima lucrurilor, rosti ea scuturându-și câteva frunze de 


pe rochie și gândindu-se la cât de mândru ar fi fost bunicul său auzind-o. 
Există un singur vot, Bunicule Yarvi. lar acela este al meu. 


Lovituri noi 


Raith auzi un râs. Râsul puternic al Skarei, bogat și sălbatic, și simplul 
sunet îl făcu să surâdă. 


Aruncă un ochi prin ușa de deasupra căreia cădeau picături de ploaie și o 
văzu trecând prin faţa lui, cu mantia din țesătură fină fluturându-i în urmă și 
cu gluga trasă peste cap pentru a o feri de burmniţă, având-o alături pe Mama 
Owd și fiind înconjurată de sclavi și de gărzi, un alai cum nu se putea mai 
potrivit pentru o regină. Așteptă până trecură de el înainte să iasă, 
netezindu-și pe spate părul ud. 


— Regina mea. 


Dorise să pară că vorbește degajat, însă cuvintele îi semănară mai mult cu 
un behăit speriat. 


Ea întoarse brusc capul, făcându-l să se cutremure la fel de tare ca atunci 
când îi văzuse chipul pentru prima oară, doar că totul i se păru mult mai 
intens acum, după care simţi însă și o amărăciune copleșitoare. Căci ea nu 
afișă niciun surâs de încântare cum că l-ar recunoaște, ba nici măcar vreo 
fărâmă de vină, ci doar o strâmbătură îndurerată. De parcă își aducea aminte 
de ceva pe care dorea să-l lase cât mai repede în urmă. 


— O clipă, îi spuse ea Mamei Owd care îl privea încruntată pe Raith, de 
parcă acesta ar fi fost o roabă plină cu hoituri intrate în putrefacție. 


Regina se îndepărtă de servitori, privind cu atenţie în susul și în josul 
străzii. 


— Nu pot vorbi cu tine chiar aici. 
— Poate mai târziu... 
— Nu! Niciodată! 


[i spusese cândva că vorbele pot tăia mai adânc decât o sabie și îl făcuse să 
râdă, însă acest niciodată păru a fi o sabie împlântată direct în el. 


— Îmi pare rău, Raith. Nu te pot lăsa să te apropii de mine. 


Se simţi de parcă pântecul i-ar fi fost sfâșiat și sângele i s-ar fi scurs șuvoi 
pe pietrele de pe stradă. 


— Nu s-ar cuveni, nu? mormăi el. 


— La naiba cu ce s-ar „cuveni“! șuieră ea. N-ar fi corect. Nici faţă de ţara 
mea. Nici față de poporul meu. 


Vocea lui se transformă într-o șoaptă disperată. 
— Şi cu tine cum rămâne? 

Ea tresări. Tristă. Sau poate doar vinovată. 

— Nici pentru mine. 


Se aplecă spre el, privindu-l pe sub sprâncene, însă cuvintele îi sunară dure 
ca fierul și, oricât și-ar fi dorit el să se amăgească, nu lăsau loc de îndoială. 


— Cel mai bine ar fi să ne gândim că totul a fost doar un vis. Un vis plăcut. 
Dar a sosit vremea să ne trezim. 


Şi-ar fi dorit să spună ceva inteligent. Ceva nobil. Ceva care s-o rănească. 
Ceva, orice. Dar vorbele nu fuseseră niciodată punctul lui forte. N-avea nici 
cea mai vagă idee cum să răstoarne această situaţie în favoarea sa. Așa că o 
privi neajutorat cum îi întoarce spatele. O privi neajutorat, fără să scoată o 
vorbă, cum se îndepărtează cu pași mari de el. O privi cum se întoarce la 


sclavii ei, la gărzi și la preoteasa ei, care-l privea în continuare 
dezaprobatoare. 


Văzu totul cu claritate acum. Ar fi trebuit să vadă totul cu claritate încă de 
la început. Ei îi plăcuse suficient de mult căldura lui pe timpul iernii, dar 
cum venise vara, se descotorosise de el ca de o haină veche. Și cu greu ar fi 
putut să îi găsească vreo vină. La urma urmei, ea era regină, iar el era un 
ucigaș. Nimănui nu i s-ar fi părut potrivit, ci doar lui. S-ar fi putut simţi 
norocos pentru ceea ce avusese dacă n-ar fi rămas atât de îndurerat și de 
rănit, fără să aibă habar dacă se va simţi vreodată altfel. 


Poate că ar fi trebuit să facă vreo scenă urâtă în faţa tuturor. Poate că ar fi 
trebuit să se îndepărteze cu pași ţanţoși, de parcă ar fi avut alte o sută de 
femei care să-i cerșească atenția. Dar adevărul trist era că o iubea prea mult 
ca să facă aşa ceva. O iubea prea mult ca să facă orice altceva decât să 
rămână acolo, în ploaie, îngrijindu-și mâna arsă și nasul spart, privind 
înfometat în urma ei, ca un câine lăsat afară, în frig. Sperând că ea se va 
opri. Sperând că se va răzgândi. Sperând să-i arunce măcar o ultimă privire. 


Insă ea n-o făcu. 


— Ce s-a petrecut între voi doi? auzi Raith în spatele său glasul lui Jenner cel 
Albastru. Şi să nu-mi spui că nimic, băiete. 


— Nimic, bătrâne, zise Raith încercând să zâmbească, însă nu reuși. 
Mulţumesc! 


— Pentru ce? 


— Pentru că mi-ai oferit posibilitatea de-a fi mai bun. De-a fi mai mult decât 
merit, îmi închipui. 


Apoi își îngropă capul între umeri și-o porni prin ploaie. 
Raith stătea pe stradă vizavi de fierărie și privea lumina ce se zărea printre 


storuri, ascultând muzica nicovalei care se revărsa dinăuntru și întrebându- 
se dacă Rin era cea care mânuia ciocanul. 


Se părea că oriunde s-ar fi dus, întotdeauna se găsea un loc potrivit pentru 
ea. Însă în astfel de momente era exact persoana potrivită în preajma căreia 
să se afle. Căci era cineva care știa prea bine ce își dorește și care făcea 
orice pentru a obține acel lucru. Era genul de persoană care face să apară 
lucruri din nimic, care știa să repare tot felul de lucruri stricate. Era exact 
tot ce nu era Raith. 


Ştia că n-are niciun drept să-i ceară ceva, însă reușise să-i aducă un pic de 
liniște sufletească după ce-i murise fratele. Doar zeii știau cât de mult avea 
nevoie să fie consolat pe atunci. Şi acum era vorba de același lucru, un 
lucru pe care nu știa unde să-l caute în altă parte. 


Işi trase nasul amărât- ștergându-și cu mâna bandajată mucii ce-i curgeau 
din nasul spart-— și traversă strada oprindu-se în faţa ușii ei. Ridică pumnul 
pentru a bate în ușă. 


— Ce te aduce pe-aici? 


Era băiatul preotului, Koll, ce venea către el prin lumina slabă cu un rânjet 
strâmb pe față. Un rânjet care îi aduse pentru scurt timp aminte lui Raith de 
momentele petrecute alături de fratele său. Koll încă avea un fel al său de-a 
se comporta, însă parcă acum se simțea ceva mai în largul său. Era calm așa 
cum e cineva care a făcut pace cu el însuși. Şi tot ce-și dorea Raith de la el 
era să afle cum reușise. 


Se gândi repede. 


— Ei... m-am gândit să-mi fac o sabie nouă. Aici lucrează acum făuritoarea 
de săbii, nu? 


— O cheamă Rin și, da, aici lucrează. 


Koll își lipi o ureche de ușă și surâse de parcă auzise un cântecel suav de 
dincolo de ea. 


— Nimeni nu face săbii mai bune decât Rin. Nimeni, nicăieri. 


— Dar tu? întrebă Raith. Nu te credeam omul care să-și dorească o sabie. 


— Nu, zise Koll rânjind și mai larg. Voiam să-i cer să se mărite cu mine. 
Sprâncenele lui Raith urcară până sus de tot auzindu-l. 
— Ce? 


— Ar fi trebuit s-o fac cu mult timp în urmă, dar nu m-am priceput niciodată 
la alegeri. Am făcut o mulțime de alegeri greșite. Am șovăit de prea multe 
ori. Am fost egoist şi slab. Încercând să nu rănesc pe nimeni, am ajuns să 
rănesc pe toată lumea. 


Trase adânc aer în piept, apoi continuă: 


— Dar moartea ne așteaptă pe toţi. Viaţa constă din alegerile pe care le faci 
de-a lungul ei, căci trebuie să încerci să alegi ce-i mai bun din ceea ce ţi se 
oferă. Un om care nu e mulțumit cu ceea ce a obținut, ei bine, cel mai 
probabil nu va fi împăcat nici cu ceea ce nu a făcut. 


— Inţelepte cuvinte, bănuiesc. 


— Da, chiar sunt. Așa că am de gând să-i cerșesc iertarea, chiar și în 
genunchi, dacă trebuie, ceea ce, cunoscând-o pe ea, chiar va fi necesar, după 
care îi voi cere să-mi poarte cheia la gât și sper din toată inima că va spune 
da. 


— Credeam că ai de gând să intri în cadrul Preoţiei. 
Koll își întinse gâtul într-o parte, scărpinându-și cu putere ceafa. 


— Mult timp chiar asta am vrut, dar sunt o mulțime de posibilități prin care 
un om poate să schimbe lumea, așa consider eu. Mama mi-a spus... să fiu 
cel mai bun bărbat, dacă pot. 


Ochii începură dintr-odată să-i înoate în lacrimi și începu să râdă, apoi trase 
de un șnur de la gât, de care era prins ceva ce începu să-i clincăne pe sub 
cămașă. 


— Ce păcat că mi-a luat atât de mult timp să înţeleg ce-a vrut să spună. Dar, 
până la urmă, am înţeles. Sper că nu prea târziu. Vrei să intri? 


Raith tresări și aruncă din nou o privire înspre ușă, apoi își drese glasul. 
— Nu. 


Inainte nu simţise pentru acest băiat decât dispreţ. Acum descoperi că-l 
invidiază. 


— Cred că misiunea ta are întâietate. 

— Nu mai vrei să mă lovești cu capul în gură, nu? 

Raith făcu un gest, arătându-i propriul nas spart. 

— Nu mai simt aceeași dorinţă ca înainte să sparg nasuri. Mult noroc! 
Şi-l plesni pe spate pe Koll când trecu pe lângă el. 

— Mă voi întoarce mâine. 


Insă știa că nu se va mai întoarce. 


Se lăsa înserarea și umbrele se alungeau pe docuri în timp ce Soarele Mamă 
aluneca în jos, dincolo de Skekenhouse. Ultima rază de lumină se 
răsfrângea în sticla din palma lui Raith. Fiola pe care i-o dăduse Mama 
Scaer, acum goală. Se prezisese că niciun bărbat nu-l va putea ucide pe 
Grom-gil-Gorm, însă doar câteva picături într-o cupă cu vin făcuseră treaba 
imediat. Koll avusese dreptate. Moartea ne așteaptă pe toți. 


Raith trase aer în piept și strânse pumnul, simțind vechea durere săgetându-i 
încheieturile rupte. Ai crede că durerea se stinge cu timpul, dar cu cât o 
simți mai mult, cu atât devine mai puternică. Şi Jenner avusese dreptate, 
nimic nu se vindecă pe deplin. 


Fusese purtătorul de sabie al unui rege și păzitorul unei regine, fusese 
primul războinic ce intra într-o bătălie și vâslașul de pe corabia unui erou. 
Însă acum nici nu mai era sigur ce este. De fapt, nu mai era sigur nici ce-și 
dorește să devină. 


Lupta fusese tot ce știa. Crezuse că Mama Război îi va aduce glorie și-un 
purcoi de bani, plus căldura fraţilor strânși în zidul din scuturi. Însă ea îi 
răpise fratele și în schimb nu-i oferise decât răni. Își strânse braţele pe lângă 
el și simţi că-l dor coastele, apoi își scărpină braţul ars pe sub bandajele 
murdare, încrețindu-și nasul spart și simțind cum durerea îi cuprinde toată 
faţa. Aici ajungi dacă te lupţi, şi asta dacă nu mori. Înfometat, îndurerat și 
singur, alături de-un morman de regrete mare cât tine. 


— N-a mers cum ţi-ai dorit, ai? 


Thorn Bathu îl privea de sus, cu mâinile proptite în șolduri, în timp ce 
strălucirea portocalie a Soarelui Mamă care apunea în spatele ei îl făcea să 
nu-i vadă decât silueta întunecată. 


— De unde știi? o întrebă. 
— Orice-ar fi, nu prea arăţi ca unul căruia i-au ieșit toate cum și-a dorit. 
Raith scoase un oftat din adâncul sufletului. 


— Ai venit să mă iei în râs sau să mă ucizi? Orice-ai alege, n-am de gând să 
mă deranjez să te opresc. 


— Din întâmplare, nici una, nici alta. 


Thorm se așeză ușor jos, lăsându-și picioarele lungi să se legene dincolo de 
marginea cheiului, lângă el. Rămase tăcută pentru o vreme, cu o 
încruntătură pe chipul plin de cicatrice. O boare de vânt suflă două frunze 
uscate și Raith le privi urmărindu-se una pe cealaltă pe chei. În sfârșit, 
deschise iar gura: 


— Viaţa nu-i prea ușoară pentru cei ca noi, nu? 
— Nu prea pare. 


— Cei care sunt atinși de Mama Război... spuse ea rămânând apoi cu ochii 
aţintiți către orizontul tremurător. Nu știm ce să facem cu noi înșine odată 
ce-i vine rândul Tatălui Pace. Cei ca noi, care am luptat o viaţă întreagă, 
atunci când rămânem fără vrăjmași... 


— Ajungem să ne luptăm cu noi înșine, spuse Raith. 

— Regina Laithlin mi-a oferit vechiul meu post de Păzitor Ales. 
— Bravo ţie! 

— Nu-i pot accepta. 

— Nu? 


— Dacă rămân, n-o să pot vedea decât ceea ce am pierdut, zise ea părând că 
privește în gol, cu un zâmbet firav și trist pe buze. Brand nu și-ar fi dorit să 
stau și să mă plâng. Băiatul ăla n-avea niciun pic de gelozie în el. El și-ar fi 
dorit să caut lucruri noi. 


Plesni cu palma pietrele de lângă ea. 
— Așa că Părintele Yarvi îmi oferă mie Vântul din Sud. 
— Minunat dar. 


— Nu cred că el va naviga pe mare prea curând. Mă gândesc s-o duc înapoi 
de-a lungul Râului Divin și al Râului Interzis, către Primul dintre Orașe și, 
poate, chiar dincolo de el. Dacă o pornesc la drum peste câteva zile, cred că 
aș putea s-o iau înaintea gheții. Așa că vreau să-mi alcătuiesc un echipaj. 
Vechiul meu prieten, Fror, va fi cârmaci, vechiul meu prieten, Dosduvoi, va 
răspunde de provizii și vechea mea prietenă, Skifr, va alege drumul. 


— Cu siguranţă, ești binecuvântată cu destui prieteni pentru o femeie atât de 
neprietenoasă, zise Raith privind aurul ce scânteia pe apă în timp ce Soarele 
Mamă apunea în spatele lor. Vei vâsli mai departe și îți vei lăsa trecutul plin 
de durere aici, pe docuri, așa-i? Îţi urez mult noroc! 


— Nu prea cred în noroc. 
Thorn își trase nasul și scuipă în apă. Insă nu plecă. 


— Mai ieri am aflat ceva demn de ţinut minte. 


— Că nasul meu se rupe la fel de ușor ca al tuturor? 


— Că sunt o persoană căreia mai trebuie să i se spună și „nu“ din când în 
când, răspunse ea aruncându-i o privire piezișă. Asta înseamnă că sunt o 
persoană care are nevoie în preajma ei de cineva care să aibă suficient curaj 
încât să-i spună „nu“. Și nu sunt prea mulţi care să îndrăznească. 


Raith ridică din sprâncene. 
— Sunt mai puţini decât erau odată. 


— Voi avea întotdeauna nevoie de un ticălos setos de sânge și mai am o vâslă 
liberă, rosti Thorn Bathu ridicându-se în picioare și oferindu-i mâna pentru 
a-l ajuta să se ridice. Vii? 


Raith clipi nedumerit auzind-o. 


— Vrei să mă alătur unui echipaj condus de cineva pe care l-am urât mereu 
din toată inima, de cineva care aproape că m-a omorât acum vreo două zile 
și să navighez jumătate de lume, departe de tot ce-am cunoscut și mi-am 
dorit vreodată, pe baza unei promisiuni ce nu îmi va aduce nimic altceva 
decât muncă grea și vreme câinoasă? 


— Mda, cam așa ceva, spuse ea hlizindu-se. De ce, ai primit alte oferte, mult 
mai generoase? 


Raith deschise pumnul și privi în jos, la fiola goală. După care, întorcând 
palma, îi dădu drumul în apă. 


— Nu prea. 


O apucă pe Thorn de mână și-o lăsă să-l ajute să se ridice în picioare. 


Începutul 


— Acolo! răcni Koll arătând cu palma deschisă către văcar pentru a opri cei 
doisprezece boi ce se opinteau sub greutatea lanţului întins la maximum. 
Urmă un zgomot de frecare, apoi o izbitură asurzitoare atunci când 
frontonul enorm căzu în suporturile sale cioplite în piatră. 


— Fixaţi-l! strigă Rin și echipe de tâmplari care până nu demult fuseseră 
războinici și, nu cu prea mult timp înainte de a deveni războinici, fuseseră 
fermieri, începură să bată piloni în pământ cu baroasele, ridicând și 
întinzând o reţea de funii care să împiedice acel acoperiș uriaș să se 
prăbușească. 


Skara privea uimită în sus, cu gâtul atât de întins încât începuse să o doară, 
la acoperișul ce se ridica acum deasupra treptelor distruse din marmură de 
diferite culori, unde odată Mama Kyre îi primea pe vizitatori. Noul fronton 
luase locul celui vechi care împodobise impunătorul palat al bunicului său, 
cel pe care îl văzuse prăbușindu-se în noaptea venirii lui Yilling cel 
Strălucitor. Oare totul chiar se petrecuse cu numai câteva luni în urmă? 
Părea că mai degrabă trecuseră câteva sute de ani. I se părea că o cu totul 
altă fată, dintr-o altă lume, urmărise totul, iar Skara doar auzise această 
poveste. 


Jenner cel Albastru scoase la iveală șirul de dinţi plin de găuri în timp ce 
privea și el în sus. 


— Stă în exact același loc ca înainte. 


— Insă acum e mai înalt, mai lat și mai grațios, spuse Skara. 


Cei doi piloni și cei doi căpriori suplimentari fuseseră ciopliți din trunchiul 
unui pin drept ca o suliță, adus cu pluta pe râu de pe dealurile înalte ale 
Throvenlandului, acolo unde creșteau cei mai înalți și mai bătrâni copaci, 
apoi descojit și făcut bucăţi pentru a fi croiţi pilonii și căpriorii. 


— O lucrare minunată, spuse Skara așezându-și mâna înmănușată pe umărul 
lui Rin. Jur că n-aş fi putut găsi un fierar și un sculptor mai bun pe tot 
cuprinsul Mării Sfărâmate. 


Rin privi rânjind peste umăr. 


— Un lucru bine cunoscut, regina mea. Ai noroc că ne-am săturat să tot 
facem săbii. 


— 'Talentată și modestă pe deasupra? murmură Mama Owd. 


— Modestia e pentru cei care nu au cu ce să se mândrească, spuse Rin 
netezindu-și șorțul. 


— 'Ţineţi-i așa! strigă Koll la văcari, după care prinse lanţul lung ce lega 
jugul de vârful acoperișului și se agăţă de el. 


Rin porni spre el. 

— Ce prostie vrei să mai faci, afurisitule? 

— Să urc acolo! strigă el, apoi cuprinse lanţul cu picioarele și, ager și 
neînfricat precum o veveriță, ajunse imediat sus, unde începu să se legene 
odată cu briza. 

Rin se prinse cu ambele mâini de cap, simţindu-și părul lipicios între 
degete, în timp ce cele două chei pe care le ținea la gât zăngăneau lovindu- 
se una de alta. 


— Dă-te jos de acolo înainte să-ţi crăpi capul singur! 


— Ce mai lanţ! răcni Koll în timp ce se cățăra din ce în ce mai sus. Ar trebui 
să fii mândră! 


— Of, zei îndurători! ţipă Rin după el, aproape sărind în sus în timp ce-l 
amenința cu pumnul, după care îi aruncă Skarei o privire imploratoare. Nu-i 
poţi porunci să coboare de-acolo, regina mea? 


— Ba pot. 


Skara îl urmări cocoțându-se în cel mai înalt punct al acoperișului, acolo 
unde se întâlneau cele două bârne masive, când îi veniră în minte cuvintele 
Mamei Kyre, pe care i le spusese exact în același loc. 


— Dar secretul păstrării autorităţii este să dai doar poruncile de care ești 
sigură că vor fi ascultate. 


— Imbinările arată toate bine! strigă Koll în timp ce plesnea cu palma locul 
în care se întâlneau cei doi căpriori. Noile tale piroane ţin foarte bine, Rin! 


— Am să-ţi bat în pământ cu piroane picioarele alea afurisite când te dai jos! 


— Şi-atunci cum am să mai fiu în stare să sculptez grinzile acoperișului? ţipă 
el de sus în timp ce mângâia lemnul deschis la culoare. Ție ce ţi-ar plăcea, 
regina mea? Dragoni? 


— Câini negri! strigă ea la el în timp ce-și așeza mâna pe umărul lui Jenner 
cel Albastru. La fel ca galionul de la pupa corabiei care m-a purtat departe, 
în siguranță, după care a înfruntat furtuna și m-a adus din nou acasă! 


Jenner cel Albastru își aşeză mâna peste a ei și-o bătu ușor, în timp ce un 
grup de ţesători de rugăciuni se adunase la baza acoperișului și-și îngânau 
rugile către Cea Care Modelează Lemnul și către Cel Care Construiește 
Adăposturi şi către Cea Care Înalță Pietrele pentru ca acest palat să nu se 
mai prăbușească niciodată. 


Koll se prinse de una dintre funiile ce rămăseseră atârnând și începu să 
alunece în jos. 


— Câini negri să fie! 


— Oare de ce nu m-am măritat cu un afurisit de fermier? murmură Rin în 
timp ce se scărpina în cap cu unghiile. 


Koll sări de undeva de sus și se îndreptă precaut spre ea. 
— Pentru că n-ai fi găsit niciunul care să te ia? 


— De câte din astea vom avea nevoie? întrebă Mama Owd în timp ce privea 
chiorâș acoperișul impunător. 


— Cincisprezece vor alcătui doar scheletul, spuse Koll privind în sus și 
conturând tâmplăria în aer cu mișcări smucite ale degetelor sale în continuă 
agitaţie. 


Doar zeii știau cum de era în stare, însă reuși să alcătuiască în minte un 
model de clădire care avea deasupra niște grinzi uriașe, precum și spaţiul 
enorm pe care urmau să-l încadreze, iar Skara se trezi zâmbind în timp ce-și 
imagina  semiîntunericul confortabil din interior, glasurile barzilor 
reverberând înăuntru, părul femeilor plin de uleiuri aromate și cataramele 
lustruite de la mantiile bărbaţilor scânteind în lumina focului ce urma să nu 
se stingă niciodată, așa cum se întâmplase și pe vremea bunicului ei. 


Mama Owd scoase un fluierat ușor în timp ce măsura cu privirea golul de 
deasupra ei. 


— Am putea petrece ceva timp pe-aici. 


— Pentru construirea Pădurii au fost necesari douăzeci și opt de ani, spuse 
Skara. 


— Sper să fie gata o ţâră mai devreme, regina mea, spuse Koll scoțând pe 
gură un fuior de abur când oftă privind în sus, la lucrarea la care puseseră 
umărul cu toţii. Dar nimic ce merită a fi construit nu este gata repede. 


— Mama Război lovește iute ca fulgerul, spuse Mama Owd. Tatăl Pace 
crește lent ca un copăcel și are nevoie de tot atâta îngrijire. 


— Yaletoftul crește mai degrabă ca ciupercile, zise Jenner cel Albastru 
privind în josul scărilor, către oraș. Te trezești într-o dimineață după ce-a 
plouat și au și răsărit. 


Era adevărat, noul oraș creștea dintre ruinele celui vechi, în timp ce 
scheletele unor case noi și impunătoare se înălțau de-a lungul străzilor largi 
pe care Mama Owd le trasase între locul amplasării palatului și mare, peste 
toate acestea plutind un cor de strigăte ale tâmplarilor, acompaniaţi de 
fierăstraie și de bubuituri de ciocane de la răsărit și până la asfintit. 


Din ce în ce mai mulți oameni soseau în fiecare zi. Unii trăiseră și înainte în 
Yaletoft, dar fugiseră atunci când totul arsese, dar alături de ei mai erau și 
gettlanderi, yutmarkeri, inglezi, ba chiar și oameni din Ținuturile de Jos. 
Oameni de pe tot cuprinsul Mării Sfărâmate, veniţi aici după ce războiul le 
distrusese viețile. Oameni în căutarea unui nou început, care auziseră că 
Regina Skara are la dispoziţie argint câștigat pe căi cinstite, pe care să li-l 
ofere în schimbul muncii prestate. 


— Unele lucruri arse de Yilling cel Strălucitor nu vor mai putea fi niciodată 
înlocuite, murmură Mama Owd. 


— Atunci va trebui să ne aducem aminte de ele cu mândrie și să privim către 
viitor, către gloria ce va să vină. E greu să pierzi ceva, spuse Skara 
răsucindu-se către acoperișul impunător. Însă asta îţi oferă ocazia să faci 
ceva mai bun. 


Koll își desena în continuare planurile cu mișcări extravagante ale 
degetelor, urmărit de Rin, care stătea cu brațele încrucișate și-l privea cu 
neîncredere. 


— Sper să avem cinci acoperișuri ca acesta ridicate înainte ca iarna să dea 
năvală peste noi. Restul vor trebui să aștepte până la primăvară. Mai întâi, 
va trebui totuși să dau o fugă până pe dealuri și să caut copacii potriviţi. 


Iti scărpină ceafa nevinovat, apropiindu-se lingușitor de ea. 


— Poate că va veni cu mine și soția mea, ca să-mi ţină de cald când va cădea 
zăpada? 


— Zăpada va avea o grosime cât trei staturi de om acolo! Vom rămâne 
blocaţi până la primăvară. 


— Exact, zise el privind brăţara din aur a elfilor de la încheietura ei și 
desfăcându-i braţele cu blândeţe. 


— Eşti nebun. 


— Incerc să fiu un bărbat cinstit și onest, zise el apucându-i lanţul cu mâna și 
strecurându-se pe sub el cu abilitate, astfel încât rămăseseră prinși sub el 
amândoi. Care doar încearcă să stea în lumină. 


Ea începu să râdă când el o cuprinse în braţe și-o strânse cu putere la piept 
în timp ce se roteau unul în jurul celuilalt. Curând ajunseră să se sărute fără 
a se feri, cu ochii închiși, el cu degetele în părul ei, ea cu mâna lipită de 
obrazul lui, în timp ce-și vedeau în continuare de treabă. Fără să le pese că 
erau priviţi, sărutul lor putea fi auzit de la câţiva pași distanţă, așa că vreo 
câţiva muncitori își aruncară sculele pe jos și plecară de-acolo, clătinând din 
cap. 


Mama Owd își dădu ochii peste cap. 
— Singurul vostru defect în calitate de fierar și de sculptor. 
— Cu toţii avem lipsurile noastre. 


Skara se bucura pentru ei, dar când îi privea, se întrista. Își întoarse privirea 
către mare și se trezi că se gândește la Raith. 


Acum, dacă Vântul din Sud reușise să învingă gheaţa de pe Râul Divin, 
vâslea în jos pe Râul Interzis. Spera că e fericit, deși nu i se păruse niciodată 
omul care își găsește cu ușurință fericirea. Deși nu avuseseră prea multe 
lucruri în comun, acesta fusese unul dintre ele. Își aduse aminte de chipul 
lui, cu fruntea plină de cute adânci și cu buzele strânse, așa cum obișnuia el 
să şi le țină aproape tot timpul. Își aduse aminte de căldura oferită de trupul 
lui. Se întrebă dacă el se mai gândea la ea. Se întrebă dacă... 


— A sosit un șoim cu un mesaj de la Bunicul Yarvi, spuse Mama Owd 
trezind-o din visare. 


Gata, nu mai era timp de planuri imaginare. 


— Veşti bune? 


— Vanstermanii au un nou rege. Mama Scaer a organizat o întrecere și un 
bărbat și-a învins toţi oponenții în luptă. Se numește Yurn-gil-Ram. 


— Numele lui nu-mi spune nimic, zise Jenner scărpinându-se prin părul rar. 


— E un şef de trib din nordul îndepărtat, de acolo de unde gheţurile nu se 
topesc niciodată, și-l numesc Berbecul, pentru că-și înfrânge oponenții 
lovindu-i cu capul. 


— Încântător, zise Skara oftând. 


— S-a numit singur cel mai mare războinic din jurul Mării Sfărâmate și-a 
anunţat că va ucide pe oricine va îndrăzni să-l provoace. 


— Am doar optsprezece ani și-am văzut deja prea mulţi războinici 
împăunându-se în felul ăsta. 


— Se spune că amestecă sânge în berea pe care o bea și că își face un lanţ 
din oasele degetelor vrăjmașilor săi. 


— Pare soţul ideal, regina mea, zise Jenner cel Albastru făcându-i cu ochiul, 
ceea ce-o făcu să pufnească. 


— Trimite-i o pasăre și spune-i că Jenner cel Albastru acceptă cu mare 
bucurie să-i poarte cheia la gât. 


— Căsătoria e ultimul său gând, zise Mama Owd încrucișându-și braţele. 
Bunicul Yarvi deja se teme că are de gând să organizeze atacuri peste 
graniţa cu Gettlandul. 


Jenner clătină dezgustat din cap. 


— Oare vanstermanilor nu le-au ajuns bătăliile de până acum? Nu s-au 
speriat de magia elfilor? 


— La fel cum un arc are un număr limitat de săgeți, spuse Owd, se pare că și 
acele arme ale elfilor pot trimite Moartea tot de un număr limitat de ori. Şi, 


din moment ce vrăjitoarea Skifr a plecat din nou spre sud, Strokomul a 
devenit din nou un teritoriu interzis. 


Jenner cel Albastru își cuprinse faţa în mâinile sale bătătorite și scoase un 
geamăt. 


— Se pare că lumea nu s-a schimbat chiar atât de mult pe cât ne-am fi 
imaginat. 


— [n rămășițele fumegânde ale fiecărui război, zac ascunse seminţele 
rădăcinilor celui care urmează, murmură Skara. 


Simţea vechea neliniște și își duse mâna la pântec, încercând să-și înghită 
greaţa. 


— Trimite o pasăre către Mama Scaer și felicit-o și una către Regina Laithlin 
pentru a-i spune că suntem alături de ea. 


— Şi apoi? întrebă Mama Owd. 

— Observăm totul cu atenţie, vorbim cu grijă, zâmbim amabil, ne ţinem 
prietenii aproape, ne rugăm calmi la Tatăl Pace și ne ţinem săbiile la 
îndemână. 


— Porunci care sunt potrivite oricărei situaţii. 


— Ar fi înţelept din partea noastră să reconstruim și zidurile Fortăreţei lui 
Bail, zise Jenner, și să le facem mai puternice decât oricând. 


— Regina mea! 


Un băiat alerga grăbit dinspre docuri, împroșcând cu noroi în toate părțile 
când cizmele i se înfigeau în pământul moale. 


— De noi se apropie trei corăbii! Pe pânzele lor e pictat calul alb al 
Kalyivului! 


— E.misarii Ducelui Varoslaf, zise Jenner. Vrei să îi întâmpinăm la docuri? 


Skara se gândi la mesajul pe care l-ar fi transmis. 


— Nu trebuie să părem prea grăbiţi. Așezaţi un jilț aici, sub fronton. S-ar 
cuveni ca ei să vină la mine. 


Mama Owd surâse. 
— Intotdeauna trebuie să ne gândim la ceea ce se cuvine. 
— Trebuie. Apoi, când e necesar, să ignorăm ceea ce se cuvine. 


— Am să-ţi sculptez unul nou când vom avea mai mult timp, regina mea, 
spuse Koll lovind cu degetul unul dintre scaunele lipsite de formă pe care 
ședeau tâmplarii când mâncau. Dar, deocamdată, ăsta va trebui să-ţi 
servească drept jilt. 


Apoi îndepărtă o crustă de noroi de pe el cu muchia palmei. 


Era un obiect simplu, vechi și niţel cam ponosit, cu lemnul înnegrit ici și 
colo de foc. 


— Nu scaunul o face pe regină, spuse Mama Owd. Ci regina face scaunul. 


— Probabil că a fost martor al venirii lui Yilling cel Strălucitor în acea 
noapte, murmură Jenner cel Albastru, și a supravieţuit. 


— Da, spuse Skara surâzând în timp ce-i mângâia braţele. Dar la fel s-a 
întâmplat și cu Throvenlandul. Şi cu mine. 


Rămase așa, cu faţa spre mare, având-o în stânga pe Mama Owd și în 
dreapta, pe Jenner cel Albastru. Cu pieptul scos înainte, cu umerii trași în 
spate, cu bărbia ridicată în sus, așa cum o învățase Mama Kyre. Ciudat cum 
ceea ce i se păruse stânjenitor odată i se părea acum firesc. 


— Anunţă-i pe emisari că palatul meu nu e gata încă, spuse Skara. Insă 
Regina 'Throvenlandului e pregătită să-i primească. 

